
Să nu te îndoiești niciodată că ești importantă și 
puternică și că meriți toate șansele și oportunitățile din 
lume ca să-ți urmezi și să-ți împlinești visurile. 


HILLARY RODHAM CLINTON 


UNU 
Mare 


Mă ridic în picioare atunci când îmi dă voie. 

Lanţul mă smucește, mă trage de zgarda cu ţepi pe care o port la gât. 
Vârfurile ascuţite îmi intră în carne, dar nu atât de adânc încât să-mi dea 
sângele — nu încă. Oricum, deja îmi sângerează încheieturile mâinilor. 
Răni care nu se mai vindecă, provocate de cătușele dure în care am zăcut 
inconștientă zile întregi. Mânecile mele albe sunt pătate cu purpuriu- 
închis și stacojiu strălucitor. Sânge vechi și sângenou, cu care este scrisă 
mărturia chinurilor mele. Prin care voi demonstra în faţa Curţii lui 
Maven cât de mult am suferit deja. 

El stă aplecat deasupra mea. Chipul îi este impenetrabil. Coroana 
tatălui său îl face să pară mai înalt, ca și cum lamele ei din fier i-ar crește 
direct din țeastă. Și vârfurile lor lucesc aidoma unor flăcări răsucite din 
metal negru, cu reflexe de bronz și argintii. Deși îmi trezește doar 
amintiri amare, mă concentrez asupra acestui obiect, ca să nu fiu obligată 
să mă uit în ochii lui Maven. Dar el mă trage de un alt lanț pe care nu pot 
să-l văd. Însă îl simt. 

Cu mișcări blânde, o mână albă îmi cuprinde încheietura rănită. Cu 
toate că nu vreau, ochii mi se ridică spre chipul lui, incapabili să îl evite. 


Zâmbetul lui este oricum, numai binevoitor nu. Subţire și tăios ca un 
brici, gata să mă muște cu toți dinţii. Dar ochii, ochii lui sunt cei mai 
îngrozitori. Ochii ei, ai Elarei. Pe vremuri credeam că sunt reci, ochi de 
gheață vie. Acum știu mai multe. Cele mai dogoritoare focuri ard cu 
flacără albastră, iar ochii lui Maven nu sunt o excepție. 

Sunt umbra acelei flăcări. Pentru că, deși Maven arde de furie, 
întunericul îl acoperă. Pete vinete îi înconjoară ochii injectaţi. Nu a 
dormit. Este mai slab decât îl țin eu minte, mai sfrijit, mai crud. Părul lui, 
ondulat la vârfuri și negru precum neantul, i-a crescut până la urechi. 
Obrajii încă îi sunt netezi. Uneori uit cât de tânăr este. Cât de tineri 
suntem amândoi. Sub rochia strâmtă și dreaptă simt cum mă ustură 
stigmatul de pe claviculă, litera M înfierată în carnea mea. 

Maven se întoarce brusc, trăgând de lanţul care mă leagă și obligându- 
mă să mă mișc cu el. Ca o lună care se rotește în jurul unei planete. 

— Vă aduc această prizonieră, această victorie, spune el publicului 
numeros dinaintea noastră. 

Cel putin trei sute de argintii, nobili și oameni de rând, gărzi și ofițeri. 
Mă înfior când zăresc cu coada ochiului santinelele, ale căror mantii de 
culoarea focului îmi amintesc în permanenţă de colivia mea din ce în ce 
mai strâmtă. Nu sunt departe nici paznicii mei din Casa Arven. Mă 
orbește albul uniformelor lor, mă gâtuie harul lor al tăcerii. M-ar putea 
sufoca presiunea pe care o exercită prezenţa lor. 

Glasul regelui răsună peste opulenta Piaţă a lui Caesar, reverberând 
prin mulțimea care-i răspunde la fel. Probabil că există acolo microfoane 
și difuzoare care duc vorbele aspre ale regelui prin tot orașul și, desigur, 
prin tot restul regatului. 

— Ea este Mare Barrow, comandanta Gărzii Stacojii! 

Îmi vine să râd, în ciuda situației îngrozitoare în care mă aflu. 
Comandantă. Moartea mamei sale nu-l împiedică să mintă în continuare. 

-O criminală, o teroristă, inamică a regatului nostru! lar acum 
îngenunchează înaintea noastră, lipsită de toată puterea pe care a avut-o. 


Lanţul mă smucește iarăși, mă trage. Și eu întind braţele ca să-mi 
păstrez echilibrul. Reacţiile îmi sunt lipsite de vlagă. Tin ochii în pământ. 
Ce mai mascaradă! Mă inundă furia și rușinea când îmi dau seama cât 
rău va face Gărzii Roșii gestul meu. Toţi roșiii din Norta mă vor vedea 
dansând așa cum îmi cântă Maven și ne vor crede slabi, învinși, nedemni 
de atenţia, strădaniile și de speranţele lor. Nimic mai fals. Dar nu pot face 
nimic, nu acum, nu aici, când mă aflu la mila lui Maven. Mă întreb ce s-o 
fi ales de Corvium, orașul militarizat pe care l-am văzut în flăcări în timp 
ce ne îndreptam spre Năduful. Acolo a avut loc o revoltă după difuzarea 
mesajului meu. Să fi fost oare prima răsuflare a revoluției sau ultima? Nu 
am de unde să știu. Și mă îndoiesc că îmi va aduce cineva vreun ziar. 

Cal m-a avertizat asupra pericolului reprezentat de izbucnirea unui 
război civil. A făcut-o cu mult timp în urmă, înainte de moartea tatălui 
său, pe când avea mult mai multe, nu doar o fetiță impulsivă, înarmată 
cu fulgere. Rebeliuni de ambele părți, a zis el atunci. Dar acum, când stau 
legată în lesă în fața Curtii lui Maven și a regatului său argintiu, nu văd 
că ar exista tabere opuse. Chiar dacă le-am arătat, le-am povestit despre 
temnițele lui Maven, despre cum cei dragi lor au fost aruncați în ele, 
despre cum încrederea le-a fost trădată de rege și mama acestuia, tot eu 
sunt dușmanul. Îmi vine să urlu, dar am suficientă minte și mă 
stăpânesc. Glasul lui Maven va fi mereu mai puternic decât al meu. 

Oare mama și tata se uită la mine? Amintirea lor îmi aduce un alt val de 
tristeţe și îmi mușc tare buzele ca să nu dau drumul lacrimilor. Știu că în 
apropiere sunt camere de luat vederi, ațintite asupra chipului meu. Sunt 
convinsă de asta, cu toate că nu le mai pot simţi. Maven nu va rata ocazia 
de a-mi imortaliza decăderea. 

Mă vor vedea cum mor? 

Zgarda de la gât mă contrazice. De ce să-și bată capul cu toată punerea 
asta în scenă, dacă o să mă omoare oricum? Altcineva în locul meu s-ar 
simți ușurat, dar mie îmi îngheață măruntaiele de frică. Nu mă va ucide. 
Nu, Maven nu o va face. Îmi dau seama după felul în care mă atinge. 


Încă îmi ţine încheietura cu degetele lui lungi și albe, în timp ce strânge 
lesa în cealaltă mână. Chiar și acum, când este evident că-i aparţin, tot nu 
vrea să-mi dea drumul. Aș prefera moartea în locul acestei colivii — 
moartea este mai bună decât obsesia perversă a unui băiețel nebun ajuns 
rege. 

Îmi aduc aminte de bilețelele lui, fiecare sfârșind cu aceeași tânguire 
stranie. 

Pe curând! 

Continuă să vorbească, dar îi aud vocea ca de foarte departe, pentru că 
acum în urechi îmi țiuie bâzâitul unei viespi. Privesc peste umăr. Prin 
mulțimea de curteni din spatele nostru. Toţi făloși și dezgustători în 
straiele lor negre, de doliu. Lordul Volo, din Casa Samos, împreună cu 
fiul lui, Ptolemus, sunt superbi în armurile lor lustruite, de culoarea 
abanosului, cu eșarfe argintii de la umăr până la șold. Îl privesc pe 
Ptolemus și văd roșu în fața ochilor. Mă lupt cu imboldul de a mă repezi 
la el ca să-i sfâșii pielea de pe față. Ca să-l înjughii în inimă, așa cum l-a 
înjunghiat el pe fratele meu, Shade. Probabil că mi se citește setea de 
răzbunare pe chip, pentru că Ptolemus are tupeul să-mi zâmbească 
superior. Dacă n-ar fi zgarda asta și gărzile din jur, i-aș sfărâma oasele. 

Nu știu din ce motiv, dar sora lui, dușmanca mea de luni de zile, nici 
nu se uită la mine. În straiele bătute cu cristale negre, Evangeline rămâne 
steaua cea mai strălucitoare a acestei constelații agresive. Presupun că va 
ajunge în curând regină, căci îndură de prea multă vreme această 
logodnă cu Maven. Nu-și dezlipește privirea de la spatele regelui — îi 
fixează ceafa cu ochii ei negri, în care mocnește un foc sinistru. Se iscă o 
adiere de vânt, care-i deranjează pieptănătura argintie, lucioasă, 
suflându-i părul de pe umeri. Însă nici nu clipește. Doar după o clipă 
lungă cât o eternitate își dă seama că mă holbez la ea. Dar nici măcar 
atunci nu mă privește. Ochii ei nu exprimă nimic. Nu mai sunt demnă de 
atenţia ei. 


-Mare Barrow este prizonieră a Coroanei și va avea de suportat 


judecata Coroanei și a consiliului. Trebuie să răspundă pentru 
nenumăratele ei crime! 

Cum? mă întreb eu. 

Multimea îi răspunde cu urlete de bucurie, ovaționându-i hotărârea. 
Cei care zbiară sunt argintii, dar oameni „de rând“, nu de descendență 
nobilă. Savurează cuvintele lui Maven, în timp ce curtenii lui nu 
reacționează în niciun fel. Ba chiar chipurile unora sunt pământii, 
furioase, împietrite. Dar niciunii nu sunt mai supăraţi ca membrii Casei 
Merandus, ale căror straie de doliu au dungi bleumarin, culoarea 
preferată a reginei moarte. Evangeline nu se uită la mine, dar ei mă 
fixează cu o intensitate înspăimântătoare. În orice direcție aș întoarce 
capul, dau doar de priviri de un albastru arzător. Mă aștept să le aud 
șoaptele în minte, zeci de voci sfredelindu-mi creierul la fel cum 
sfredelesc viermii un măr stricat. Însă nu aud decât tăcerea. Poate că 
ofițerii Arven care mă păzesc nu sunt doar temniceri, ci și protectori. Îmi 
înăbușă talentul și înăbușă abilităţile oricui ar vrea să și le folosească 
împotriva mea. Probabil că așa le-a poruncit Maven. Nimeni nu are voie 
să-mi facă rău. 

Nimeni în afară de el. 

Dar oricum mă doare totul. Mă doare să stau în picioare, mă doare să 
mă mișc, mă doare să gândesc. De la accidentul de avion, de la sonda cu 
ultrasunete, de la presiunea exercitată asupra mea de gărzile amuțţitoare. 
Iar acestea sunt doar răni fizice. Vânătăi. Fracturi. Dureri ce se vor 
vindeca în timp. Nu același lucru îl pot spune despre celelalte suferințe. 
Fratele meu e mort. Eu sunt prizonieră. Și, de când am încheiat acest târg 
cu diavolul, nu mai știu ce s-a întâmplat cu prietenii mei. Cal, Kilorn, 
Cameron, frații mei — Bree și Tramy. l-am lăsat în luminișul acela, dar 
erau răniți, imobilizaţi, vulnerabili. Este foarte posibil ca Maven să-și fi 
trimis asasinii ca să termine ce începuse el. M-am dat pe mâna lui, doar 
ca să scape toți ceilalți și nici măcar nu știu dacă s-a ținut de cuvânt. 


Dar știu că mi-ar spune adevărul dacă l-aș întreba. I-o citesc pe chip. 


După fiecare frază plină cu venin, mă privește ca și cum ar fi vrea să-mi 
scoată ochii cu faptul că supușii lui îl adoră și înghit toate minciunile lui. 
Se asigură că sunt atentă, că mă uit la el. Așa fac copiii, iar el este un 
copil. 

N-am să-l rog nimic. Nu aici. Nu așa. Încă mai am ceva mândrie. 

-Mama și tatăl meu au murit luptându-se cu aceste bestii, bate el 
câmpii în continuare. Și-au sacrificat vieţile ca să păstreze unitatea 
regatului, ca să vă apere pe voi. 

Oricât de înfrântă m-aș simți, nu pot să mă abțin și mă uit la Maven, 
întâmpinându-i focul cu un șuierat dezaprobator. Amândoi ținem foarte 
bine minte circumstanţele în care a murit tatăl lui. Circumstanţele în care 
a fost asasinat. Regina Elara își croise drum în mintea lui Cal, 
transformându-l pe iubitul moștenitor într-o armă mortală. Maven și cu 
mine am fost de faţă atunci când Cal și-a ucis tatăl, tăindu-i capul și 
renunțând astfel la orice șansă la tron. De atunci încoace am mai văzut o 
mulțime de lucruri îngrozitoare, însă amintirea aceasta încă mă bântuie. 

Pe de altă parte, nu îmi mai amintesc ce s-a întâmplat cu regina dincolo 
de zidurile închisorii Corros. Starea în care i-a fost găsit trupul a 
demonstrat cu prisosință ce-i pot face unui om fulgerele nestăpânite. Știu 
că am omorât-o fără să stau pe gânduri, fără remușcări, fără regrete. Cu 
furtuna mea devastatoare, alimentată de moartea neașteptată a lui Shade. 
Ultima imagine clară a bătăliei de la Corros este cea a fratelui meu, 
prăbușindu-se la pământ, cu inima străpunsă de acul din oţel rece, 
neiertător al lui Ptolemus. Nu-mi dau seama cum, dar Ptolemus a reușit 
să scape de furia mea oarbă. Nu și regina. Bine măcar că eu și colonelul i- 
am expus cadavrul în timpul transmisiunii noastre, asigurându-ne astfel 
că toată lumea a aflat ce se întâmplase cu ea. 

Mi-aș dori ca Maven să aibă cel puţin o parte din talentul ei, ca să se 
poată uita în mintea mea și să vadă ce final i-am oferit mamei sale. Vreau 
să simtă și el durerea îngrozitoare a pierderii la fel ca mine. 


Mă privește țintă în timp ce își încheie discursul învăţat pe de rost. Stă 


cu mâna întinsă, pentru ca toată lumea să vadă cât mai bine lanţul care 
mă leagă de el. Face totul metodic, cu intenţia de a prezenta o anumită 
imagine. 

-Jur că voi lupta până la moarte ca să distrug Garda Stacojie și pe toți 
monștrii ca Mare Barrow! 

Păi, mori, ce mai aștepți? îmi vine să-i strig. 

Însă vuietul mulțimii îmi acoperă gândurile. Sute de oamenii își 
aclamă regele și tirania lui. Am plâns când am traversat podul, văzând 
chipurile atâtor oameni care mă blamau pentru moartea celor dragi. 
Parcă nici acum nu mi s-au uscat lacrimile pe obraji. Și uite că-mi vine 
iarăși să plâng, dar nu de tristeţe, ci de furie. Cum de pot crede ce le 
spune? Cum de-i înghit minciunile? 

Sunt smucită și întoarsă cu spatele la ei. Ca o marionetă. Cu ultimele 
puteri, întorc capul, căutând camerele de filmat, ochii lumii. Uitaţi-vă la 
mine! implor eu. Uitaţi-vă și la el cum vă minte! Mi se încleștează 
maxilarele, mi se îngustează ochii, pictând un tablou al rezistenţei, al 
revoltei, al mâniei. Cel puţin așa sper. Eu sunt Fetița cu Fulgerele. Eu sunt 
furtuna. Am sentimentul că mint. Fetiţa cu fugerele este moartă. 

Însă mai există un ultim lucru pe care îl pot face pentru cauza noastră 
și pentru oamenii pe care îi iubesc și care încă nu au pierit. Nu mă vor 
vedea prăbușită în această ultimă clipă, ci dreaptă, în picioare. Și, cu toate 
că n-am habar cum aș putea să reușesc, trebuie să mă lupt chiar și aici, în 
burta fiarei. 

Altă smucitură mă obligă să mă întorc cu faţa la curteni. Argintiii ostili 
se uită înspre mine. Au pielea brăzdată de nuanţe albastre și negre, violet 
și cenușii, piele fără viață, cu vene din oțel și diamant, nu din sânge. Însă 
nu pe mine mă fixează privirile lor, ci pe Maven. lar privirile lor îmi 
găsesc răspunsul. În privirile lor citesc foamea. 

Timp de o fracțiune de secundă îmi este milă de băieţelul ăsta, ajuns 
prea devreme rege, singur pe tronul lui. Apoi simt în adâncul inimii un 
licăr de speranţă care parcă-și râde de mine. 


Of, Maven! În ce te-ai băgat... 

Nu pot decât să mă întreb cine va da prima lovitură. Garda Stacojie sau 
lorzii și doamnele care de-abia așteaptă să-i taie beregata și să-i ia tot ce 
apărase mama lui cu prețul vieții. 


De îndată ce părăsim treptele Focului Alb și ne retragem în holul 
imens al palatului, Maven dă lesa unuia dintre amuțitorii Arven. Ciudat! 
Părea atât de îndârjit să mă aducă înapoi, să mă închidă în colivia lui, și 
uite că acum aruncă lanţurile în mâinile altcuiva, fără măcar să se uite la 
mine. Lașule! îl apostrofez eu în gând. Nu are curajul să mă privească 
atunci când nu se află în faţa spectatorilor. 

- Ţi-ai ţinut promisiunea? îl întreb eu cu sufletul la gură. 

N-am vorbit multe zile și vocea îmi sună răgușit. 

— Eşti om de cuvânt? 

Nu-mi răspunde. 

Curtenii se aliniază în spatele lui. Rândurile lor dovedesc un exercițiu 
îndelungat, bazat pe complexitatea ierarhiei în care fiecare ocupă câte un 
loc. Numai eu n-am nicio treabă cu ierarhia asta, dar merg cu câțiva pași 
în urma regelui, în locul care ar trebui să aparțină unei regine. Dar cât de 
departe sunt de acest titlu. 

Arunc o privire spre cel mai corpolent dintre temnicerii mei, sperând 
să citesc pe chipul lui și altceva în afară de o loialitate oarbă. Poartă 
uniformă albă, groasă, antiglont, încheiată până la gât. Mănuși lucioase. 
Nu din mătase, ci din plastic sau din cauciuc. Tresar când le văd. În ciuda 
talentului lor de amuţitori, arvenii nu vor să-și asume niciun risc în ceea 
ce mă privește. Chiar dacă aș reuși să scapăr o scânteie, nevăzută de ei, 
mănușile alea le vor apăra mâinile și le vor permite să mă ţină în 
continuare în zgardă, în lanţuri, în colivie. Arvenul cel masiv nu mă 
privește în ochi și se uită doar înainte. Își ține buzele țuguiate — semn de 
concentrare maximă. Celălalt temnicer îi seamănă leit. Mă flanchează și 
merge în pas cu fratele sau vărul lui. Capetele rase le lucesc, amintindu- 


mi de Lucas Samos. De paznicul meu cel bun, care mi-a devenit prieten și 
care a fost executat doar din cauză că eu exist pe acest pământ. Și pentru 
că m-am folosit de el. Am avut noroc atunci, când Cal a pus un argintiu 
atât de cumsecade să mă păzească. Și — îmi dau eu seama — am noroc și 
acum. Îmi va fi mult mai ușor să ucid niște paznici care mă lasă rece. 

Pentru că trebuie să moară. Într-un fel sau altul. Dacă vreau să scap de 
aici, dacă vreau să-mi recuperez fulgerele, temnicerii sunt primele 
obstacole. Ceilalţi sunt ușor de ghicit. Santinelele lui Maven, ceilalți 
paznici și ofițeri postați prin tot palatul și, evident, Maven însuși. N-am 
de gând să plec de aici până nu las în urmă cadavrul lui... sau al meu. 

Mă gândesc la cum va fi atunci când îl voi ucide. Cum îmi voi înfășura 
lanţul în jurul gâtului lui și-i voi stoarce toată viața din trup. lar gândul 
ăsta mă ajută să nu mă mai gândesc că fiecare pas mă duce tot mai adânc 
în interiorul palatului, peste marmura albă, pe lângă pereţii înalți și 
auriți, pe sub zeci de candelabre cu lumini de cristal. Splendide și reci ca 
în amintirile mele. O temniţă cu lacăte din aur și gratii din diamant. Cel 
puțin nu voi mai fi nevoită să mă confrunt cu cel mai violent și mai 
nemilos gardian al ei. Bătrâna regină este moartă. Și totuși, încă mă mai 
cutremur când mă gândesc la ea. Elara Merandus. Fantoma ei îmi 
bântuie prin minte. Pe vremuri, mi-a făcut harcea-parcea amintirile. 
Acum este una dintre ele. 

O siluetă în armură îmi traversează câmpul vizual, se strecoară pe 
lângă paznicii mei și se postează între mine și rege. Tine pasul cu noi — 
este un gardian tenace, chiar dacă nu poartă nici mantia și nici cagula de 
santinelă. Presupun că știe că mă gândesc să-l sugrum pe Maven. Îmi 
mușc buzele, pregătindu-mă pentru atacul usturător al șoptitorului. 

Dar nu, nu face parte din Casa Merandus. Armura lui este neagră ca 
obsidianul, părul argintiu, pielea albă ca luna. Iar ochii lui — când se uită 
peste umăr la mine —, ochii lui sunt negri și goi. 

Ptolemus. 


Mă reped să-l mușc, fără să îmi dau seama ce fac, fără să-mi pese. Nu 


contează decât să-mi las amprenta pe el. Mă întreb dacă sângele argintiu 
are alt gust faţă de cel roșu. 

Dar nu reușesc să aflu. 

Zgarda zvâcnește și mă trage înapoi cu atâta putere, că mi se îndoaie 
șira spinării și mă prăbușesc. Putin a lipsit să nu-mi rup gâtul. Mă lovesc 
tare la cap de marmura de pe jos și lumea se învârtește cu mine. Dar nu 
renunt. Mă ridic cu ochii aţintiți asupra picioarelor îmbrăcate în armură 
ale lui Ptolemus. Fl se întoarce cu faţa la mine. Și din nou mă reped și din 
nou zgarda mă trage înapoi. 

— Ajunge! șuieră Maven. 

S-a oprit ca să-mi urmărească jalnicele eforturi pe care le fac încercând 
să mă răzbun pe Ptolemus. S-a oprit tot alaiul și mulți curteni se 
înghesuie să vadă cât mai bine cum se zbate în zadar șobolanul roșu. 

Zgarda mă strânge parcă mai tare, mă îneacă. Duc mâinile la gât. 

- Ajunge, am zis, Evangeline! spune Maven. 

Mă doare foarte tare, dar tot întorc capul și o văd cum stă în spatele 
meu, cu pumnul strâns și cu ochii la zgarda mea, care pulsează. Probabil 
că în ritmul inimii ei. 

— Lasă-mă s-o eliberez, spune ea și eu mă întreb dacă am auzit bine. 
Lasă-mă s-o eliberez chiar aici. Poruncește gărzilor să plece și o s-o ucid 
pe loc, cu toate fulgerele ei. 

Mârâi la ea ca o fiară — așa cum cred ei că aș fi. 

— Încearcă, îi răspund, dorindu-mi din tot sufletul ca Maven să fie de 
acord. 

Cu toate rănile mele, cu toate zilele în care n-am rostit niciun cuvânt și 
cu toată inferioritatea mea față de această fată magnetron, vreau să o 
confrunt. Am învins-o în trecut. O pot învinge din nou. Cel putin, aș avea 
o șansă. O șansă mai bună decât aș fi îndrăznit să sper. 

Maven își ia ochii de la zgarda mea și se uită la logodnica lui. Chipul i 
se strâmbă de furie. Cât de mult seamănă acum cu mama lui. 


- Pui la îndoială ordinele regelui tău, lady Evangeline? 


Dinţii ei lucesc albi printre buzele date cu ruj violet. Masca de politeţe 
ameninţă să-i cadă de pe faţă, dar, înainte de a apuca să spună ceva cu 
adevărat incriminator, intervine tatăl ei, care o atinge ușor pe brat. 
Mesajul este limpede: Supune-te! 

- Nu, mârâie ea, când de fapt ar fi vrut să spună da. 

Își pleacă fruntea. 

— Maiestate... 

Zgarda se lărgește la gâtul meu. Parcă-i chiar mai largă decât înainte. 
Ce noroc că Evangeline nu-i atât de meticuloasă pe cât încearcă să pară! 

-Mare Barrow este prizonieră a Coroanei și doar regele are dreptul să- 
i hotărască soarta, spune Maven. 

Vocea îi răsună cu putere, dincolo de labila lui viitoare mireasă. 
Străpunge cu privirea mulțimea de curteni, ca să-și facă mai bine înțelese 
intenţiile. 

— Moartea este prea bună pentru ea. 

Printre nobili trece un val de murmure. Aud exclamații 
dezaprobatoare, dar mai multe de încuviinţare. Ciudat! Credeam că toți 
doresc să mă vadă executată în cel mai oribil mod cu putință, atârnată în 
ștreang, ca să mă mănânce vulturii, pătând cu sângele meu teritoriile 
cucerite de Garda Stacojie. Dar se vede treaba că îmi pregătesc lucruri 
mai rele decât tortura. 

Lucruri mai rele decât tortura. 

Așa mi-a zis Jon. Atunci când a văzut ce-mi rezervă viitorul, unde duce 
drumul meu. Știa că așa se va întâmpla. Știa și i-a spus și regelui. Și-a 
cumpărat un loc lângă Maven, plătindu-l cu viaţa fratelui meu și cu 
libertatea mea. 

Îl descopăr pe Jon în mulțime. Ceilalţi oameni se feresc să se apropie 
de el. Are ochii roșii, iar părul, încărunțit înainte de vreme, îl poartă legat 
în coadă. Alt animăluţț cu sângenou pentru Maven Calore, însă acesta nu 
are lanţurile la vedere. Pentru că l-a ajutat pe Maven să ne împiedice să 
salvăm o legiune de copii. Pentru că i-a dezvăluit planurile noastre. 


Pentru că m-a făcut cadou băieţelului-rege. Pentru că ne-a trădat pe toți. 

Bineînţeles că Jon se uită la mine. Nu mă aștept să-și ceară iertare 
pentru ce a făcut. Și evident că nici nu-și cere. 

-Cum rămâne cu interogatoriul? 

Întrebarea este pusă de o voce pe care nu o recunosc și care vine de 
undeva din stânga mea. Dar cunosc chipul celui care a vorbit. 

Samson Merandus. Un luptător care ucide în arenă, un șoptitor 
nemilos, văr cu defuncta regină. Își croiește drum către mine, 
împingându-i pe cei care-i stau în cale. Nu mă pot stăpâni și tresar 
puternic. Într-o altă viață, l-am văzut cum și-a făcut adversarul să se 
înjunghie mortal cu propria-i sabie. Atunci lângă mine se afla Kilorn, care 
urmărea lupta cu aviditate, ovaționa și se bucura de ultimele ore de 
libertate. Dar apoi instructorul lui a murit și întreaga noastră lume n-a 
mai fost la fel. Ni s-au schimbat viețile. lar acum, cuprinsă de frisoane și 
sângerând, zac pe marmura asta perfectă, ca un câine la picioarele unui 
rege. 

-Oare este ea mai presus de întrebările noastre, Maiestate? continuă 
Samson, întinzând o mână albă spre mine. 

Și mă apucă de bărbie, obligându-mă să-mi ridic ochii la el. Mă abtin 
cu greu să nu-l mușc. Nu trebuie să-i ofer lui Evangeline alt pretext ca să 
mă sugrume. 

— Gândește-te la câte a văzut. La câte știe. Ea este conducătoarea lor — 
cheia pentru desființarea definitivă a neamului ei infect. 

Se înșală, însă mie inima tot îmi bubuie în piept. Știu destule ca să 
reprezint un pericol pentru ei. Prin fața ochilor mi se perindă chipul lui 
Tuck, cel al colonelului și ale gemenilor din Montfort. Infiltrarea în 
legiuni. Orașele. Toţi cei cu numele Whistle, deveniți acum refugiați. 
Secrete valoroase, bine păstrate, dar care vor fi curând date în vileag. 
Oare pe câți îi vor pune în pericol informațiile pe care le dețin? Oare câţi 
vor muri atunci când nu voi mai putea să suport tortura și voi mărturisi? 


Iar ăsta-i doar interogatoriul pe care mi-l vor lua ofițerii de informații 


din armată. Mult mai rele sunt părțile întunecate ale propriei mele minti. 
Colțurile în care îmi păstrez demonii. Maven este unul dintre ei. Prințul 
acela din amintirile mele, pe care l-am iubit și care mi-am dorit să fie 
adevărat. Și mai este și Cal. Câte am făcut ca să-l pot ține lângă mine, câte 
am trecut cu vederea, câte minciuni mi-am spus despre loialitățile lui. Mă 
macină rușinea și greșelile din trecut — mă rod până în adâncul sufletului. 
Nu-i pot permite lui Samson — și nici lui Maven — să vadă ce ascund în 
mine. 

Vă rog! îmi vine să-i implor. Dar buzele nu mi se mișcă. Oricât de tare îl 
urăsc pe Maven, oricât de mult îmi doresc să-l văd cum suferă, știu că el 
este cea mai bună șansă pe care o am. Dacă l-aș ruga să se îndure de mine 
în fața celor mai puternici aliați și a celor mai îndârjiți inamici ai lui, nu aș 
face decât să-i subminez și putina putere pe care o are. Așa că nu spun 
nimic, încerc să ignor mâna lui Samson pe bărbia mea și mă concentrez 
doar asupra lui Maven. 

O clipă foarte lungă, dar și foarte scurtă privirile ni se întâlnesc. 

- V-aţi primit ordinele! se răstește el la paznicii mei, făcând un semn 
din cap. 

Mă apucă strâns, dar nu chiar atât încât să mă învinețească, și mă 
ridică în picioare. Apoi mă trag cu lanțul și mă împing ca să mă scoată 
din mulțime. Îi las pe toți în urmă: Evangeline, Ptolemus, Samson și 
Maven. 

Maven face stânga-mprejur și pornește în direcție opusă, către singurul 
lucru care i-a mai rămas și care îi mai poate ţine de cald. 


Tronul din flăcări înghețate. 


DOI 
Mare 


Nu sunt niciodată singură. 

Temnicerii nu pleacă de lângă mine. Sunt mereu câte doi, mereu cu 
ochii pe mine, mereu amuțindu-mă și reprimându-mi talentul. N-au 
nevoie decât de o ușă încuiată ca să mă ţină captivă. Nu că m-aș putea 
apropia de ușa aceea fără ca ei să mă îmbrâncească înapoi în mijlocul 
dormitorului meu. Sunt mai puternici decât mine și foarte vigilenți. 
Singurul loc unde pot să fug de ochii lor este baia cea mică, o încăpere cu 
faianţă albă și accesorii aurii, cu o dungă de Piatră Tăcută de-a lungul 
pardoselii. Sunt suficiente dale din cenușiul acela sidefat ca să simt cum 
îmi bubuie capul și mi se strânge gâtul. Trebuie să mă mișc repede și să 
folosesc din plin fiecare secundă. Senzatia pe care o am aici îmi aduce 
aminte de Cameron și de talentul ei. Poate ucide pe cineva doar prin 
forța tăcerii ei. Oricât de detestabilă mi se pare veghea constantă a 
temnicerilor mei, nu voi risca să mă sufoc pe podeaua unei băi doar 
pentru câteva minute de liniște. 

Ciudat, înainte eram convinsă că teama cea mai mare a mea era să 
rămân singură. Acum numai singură nu sunt și niciodată nu am fost mai 
speriată. 


Nu mi-am mai simţit fulgerele de patru zile. 
Cinci. 

Șase. 

Șaptesprezece. 

Treizeci și una. 


Cu o furculiță, crestez în plinta de lângă pat fiecare zi care trece. Faptul 
că las urme aici, că pricinuiesc o rană, cât de mică, acestui Palat al Focului 
Alb îmi dă o stare de bine. Arvenilor nu le pasă. Mă ignoră în cea mai 
mare parte a timpului, concentrându-se doar asupra tăcerii totale și 
absolute. Stau de-o parte și de alta a ușii, aidoma unor statui cu ochi vii. 

Data trecută când am fost în palatul acesta am dormit într-o altă 
încăpere. Dar evident că nu s-ar fi cuvenit ca prizoniera regelui să fie 
găzduită în același loc unde stătuse viitoarea lui mireasă. Însă nu sunt 
într-o celulă. Colivia mea este confortabilă și bine mobilată: un pat cu 
saltea moale, un raft plin cu tomuri plictisitoare, câteva scaune, o masă la 
care să mănânc, ba chiar și draperii fine, în nuanţe de cenușiu, maro și 
alb. Nuanţe neutre, secate de culoare, la fel cum arvenii mă seacă pe mine 
de puteri. 

Încet-încet mă obișnuiesc să dorm singură, dar coșmarurile nu-mi dau 
pace și Cal nu mai este lângă mine ca să le alunge. Lângă mine nu mai 
este nimeni care să mă iubească. De fiecare dată când mă trezesc din 
somn, îmi ating cerceii și dau câte un nume fiecărei pietre. Bree, Tramy, 
Shade, Kilorn. Fraţi de sânge, frați de cruce. Trei încă vii, unul devenit 
fantomă. Mi-aș dori să am un cercel la fel cu acela pe care l-am dăruit 
Gisei, ca să am și o parte din ea cu mine. Uneori o visez. Nu-s vise lungi, 
ci doar îi văd chipul, părul roșu-închis ca sângele vărsat de martiri. 


Nimic nu mă obsedează mai mult decât vorbele ei. Într-o zi o să vină niște 
oameni și o să-ți ia tot ce ai. A avut dreptate. 

Aici nu există oglinzi, nici măcar în baie. Dar eu știu prea bine ce-mi 
face locul acesta. În ciuda meselor îmbelșugate și a lipsei de mișcare, simt 
că mi s-au scofâlcit obrajii. Și oasele parcă vor să-mi iasă prin piele, atât 
de tare s-au ascuţit de când am început să slăbesc. Aici nu prea am ce 
face decât să dorm sau să citesc vreun volum despre codul fiscal din 
Norta. Cu toate acestea, de zile bune mă simt epuizată. La cea mai mică 
atingere îmi înfloresc alte vânătăi. lar zgarda mi se pare fierbinte, cu toate 
că tremur mai mereu de frig. Poate că am febră. Poate că am să mor. 

Însă n-am cui să mă vait. De-abia dacă mai rostesc vreun cuvânt. Ușa 
se deschide doar atunci când mi se aduce mâncare și apă și când se 
schimbă paznicii. Atâta tot. Nu văd nicio cameristă sau servitor roșu, 
deși sunt convinsă că există prin preajmă. Arvenii sunt cei care iau 
farfuriile cu mâncare, așternuturile și hainele curate puse în fața ușii și mi 
le aduc înăuntru. Tot ei sunt cei care fac curat, strâmbându-se pentru că 
sunt obligați să îndeplinească o sarcină atât de dezgustătoare. Presupun 
că este mult prea periculos dacă ar permite vreunui roșu să intre în 
camera mea. Gândul acesta mă face să zâmbesc. Înseamnă că Garda 
Stacojie continuă să reprezinte o ameninţare, justificând astfel absenţa 
servitorilor roșii din preajma mea. 

De fapt, se pare că nimeni altcineva nu are voie să mă vadă. Nu vine 
nimeni să caște gura la mine sau să se bucure de halul în care a ajuns 
fetița cu fulgerele. Nici măcar Maven. 

Iar arvenii nu vorbesc cu mine. Nici măcar nu mi-au zis cum îi cheamă, 
așa că le-am dat nume din capul meu. Pisicuta — femeia vârstnică, mai 
scundă decât mine, cu o față mititică și ochi atenţi și pătrunzători. Out, 
bărbatul cu capul rotund, alb și chel ca toți din neamul lui. Trio, bărbatul 
cu trei linii tatuate pe gât, aidoma urmelor lăsate de trei gheare perfecte. 
Și Trifoiaș, fata cu ochii verzi, cam de aceeași vârstă cu mine, dar fermă 
în îndeplinirea îndatoririlor. Și singura care îndrăznește să mă privească 


în ochi. 

În clipa când am înţeles că Maven mă vrea înapoi, m-am așteptat să 
sufăr sau să mă ia cu ameţeală, sau și una și alta. Cel mai tare m-am 
așteptat să-l văd și să rezist torturii sub ochii lui arzători. Însă, din ziua în 
care am ajuns aici și am fost obligată să îngenunchez, n-am mai avut 
parte de nimic din toate astea. Mi-a spus atunci că îmi va expune trupul 
în piaţa publică. Însă n-a apărut niciun călău. N-au apărut nici șoptitorii, 
cei ca Samson Merandus și regina moartă, ca să-mi străpungă mintea și 
să-mi descifreze gândurile. Dacă asta este pedeapsa ce mi-a fost hărăzită, 
este una al naibii de plictisitoare. Maven n-are strop de imaginație. 

Și mai sunt și vocile din capul meu, plus multe, prea multe amintiri. 
Tăioase ca o sabie. Încerc să-mi amorțesc durerea cu cărți neinteresante, 
dar cuvintele plutesc înaintea ochilor mei, literele se rearanjează și 
formează numele tuturor acelora pe care i-am abandonat. Atât vii, cât și 
morți. Și mereu, pretutindeni, Shade. 

Sigur, Ptolemus mi-a ucis fratele, dar eu l-am aruncat pe Shade în calea 
lui. Pentru că am fost egoistă, pentru că mi-am imaginat că aș fi un fel de 
salvatoare. Pentru că, încă o dată, am avut încredere în cineva care nu 
merita și am riscat vieţile tuturor, ca la o masă de joc. Dar i-ai eliberat pe 
deținuții dintr-o închisoare. Ai salvat atât de multi oameni... și pe Julian. 

Neconvingător argument, foarte slabă consolare. Acum cunosc prețul 
pe care a trebuit să-l plătesc pentru închisoarea Corros. Și în fiecare zi 
încerc să mă împac cu gândul că, dacă ar fi să retrăiesc trecutul, nu aș mai 
lua cu asalt închisoarea aia. Nici pentru Julian, nici pentru o sută de 
oameni cu sângenou. N-aș da viaţa lui Shade pentru a nici unuia dintre 
ei. 

Oricum, finalul ar fi fost același. De luni bune Maven îmi ceruse să mă 
întorc, implorându-mă cu fiecare bilet mânjit de sânge. Sperase că mă va 
putea cumpăra cu cadavre, cu trupurile celor morți. Dar eu crezusem că 
nu voi negocia niciodată cu el, nici măcar în schimbul a o mie de vieți 
inocente. Acum îmi doresc să-l fi ascultat de la bun început. Înainte ca el 


să pună la cale moartea celor pe care îi iubesc cu adevărat, știind că voi 
face tot posibilul ca să-i salvez. Știind că doar pentru ei — Cal, Kilorn, 
familia mea - aș fi fost de acord să cad la o înțelegere cu el. Știind că aș fi 
făcut orice sacrificiu doar ca să-i pot salva. 

Presupun că are destulă minte și de aceea nu s-a apucat să mă 
tortureze. Nici măcar cu sonda cu ultrasunete, mașinărie concepută 
anume ca să-mi folosească fulgerele chiar împotriva mea, ca să mă 
despice nerv cu nerv. 

Pentru că nu i-ar folosi la nimic chinurile mele. Mama lui a știut ce să-l 
înveţe. Singura mea alinare este să știu că tânărul rege a rămas fără 
femeia perversă care-l mânuia ca pe o marionetă. Eu sunt ținută în 
camera asta și supravegheată zi și noapte, în vreme ce el este singur în 
fruntea regatului, fără Elara Merandus care să-i spună ce să facă și să-l 
apere. 

N-am mai respirat aer proaspăt de o lună de zile și tot de atâta timp n- 
am mai văzut nimic decât camera asta și priveliștea meschină pe care mi- 
o oferă unica fereastră. 

Aceasta dă într-o curte interioară, jalnică acum, când toamna e pe 
sfârșite. Pomii, îngrijiţi de verdieni, probabil că au fost superbi în timpul 
verii: cu coroane maiestuoase, verzi și ramuri spiralate. Dar dezfrunziți, 
stejarii, ulmii și fagii noduroși par a se termina cu niște gheare uscate și 
moarte, cu care vor să zgârie cerul. Curtea e abandonată, uitată. La fel ca 
mine. 

Ba nu! mârâi în sinea mea. 

Vor veni după mine. 

Îndrăznesc să sper. Stomacul îmi tresare de fiecare dată când se 
deschide ușa. O fracțiune de secundă mă aștept să-l văd în prag pe Cal. 
Sau pe Kilorn. Sau pe Farley. Sau poate pe Buni, purtând chipul altcuiva. 
Poate chiar pe colonel. Aș plânge de fericire dacă i-aș vedea ochiul roșu. 
Dar nu vine nimeni. Nimeni nu vine să mă ia de aici. 


Este o cruzime să lași loc pentru speranţă acolo unde nu trebuie să fie 


decât deznădejde. 

Și Maven știe asta. 

La apus, în cea de-a treizeci și una zi, înţeleg; ce vrea să facă. 

Vrea să putrezesc. Să mă sting. Uitată de toți. 

Afară, în curtea de gheare din crengi, prima ninsoare își cerne fulgii 
dintr-un cer de culoarea plumbului. Geamul este foarte rece la atingere, 
însă refuză să îngheţe. 


Așa voi face și eu. 


În lumina dimineţii, zăpada de afară este perfectă — un strat de alb 
imaculat, împodobind copacii goi. Se va topi până la prânz. După 
socotelile mele, azi e 11 decembrie. Un interval rece și mort în trecerea de 
la toamnă la iarnă. Zăpezile adevărate se vor instala de-abia de luna 
viitoare. 

Când eram acasă, obișnuiam să sărim de pe prispă drept în nămeți, 
chiar și după ce Bree și-a rupt piciorul când a aterizat pe un morman de 
lemne, ascuns sub zăpadă. Gisa și-a cheltuit simbria pe o lună ca să-l facă 
bine, iar eu am fost nevoită să fur mare parte dintre medicamentele de 
care avea nevoie așa-zisul nostru doctor. Asta s-a întâmplat în iarna de 
dinainte ca Bree să fie luat în armată, ultima iarnă când toată familia a 
fost la un loc. Ultima oară. Nu vom mai fi niciodată toți împreună. 

Mama și tata sunt în Gardă. La fel și Gisa și fraţii mei care mai trăiesc. 
Sunt în siguranță. În siguranță. În siguranță. Repet și acum aceste cuvinte, 
așa cum o fac în fiecare dimineaţă. Îmi aduc alinare, chiar dacă s-ar putea 
să nu fie adevărate. 

Împing încet farfuria cu micul dejun din fața mea. Amestecul de terci 
prea dulce, fructe și pâine prăjită nu mă consolează câtuși de puţin. 

- Am terminat, spun eu din obișnuință, cu toate că știu că nu-mi va 
răspunde nimeni. 

Pisicuta a și apărut lângă mine și se uită cu dispreț la mâncarea 
aproape neatinsă. la farfuria între două degete, ca pe un gândac scârbos, 


și o ține la distanță de ea. Când deschide ușa să iasă, eu ridic repede 
ochii, sperând că voi apuca să văd ceva în holul din faţa camerei. Dar e 
pustiu, ca întotdeauna. Și mi se strânge inima. Femeia aruncă farfuria, 
care zăngănește pe pardoseală, poate chiar se sparge. Dar asta nu-i treaba 
paznicei mele. Vor veni slugile să strângă mizeria. Ușa se închide și 
Pisicuta se întoarce la locul ei. Pe celălalt scaun stă Trio, cu mâinile 
încrucișate, uitându-se fără să clipească la pieptul meu. Le simt talentul 
într-un mod aproape fizic. Ca pe o pătură care mă înfășoară mult prea 
strâns, ascunzându-mi și imobilizându-mi capul. Îmi vine să-mi jupoi 
pielea de pe față. 

Nu mai suport. Nu mai suport. 

Nu. Mai. Suport. 

Poc! 

Arunc paharul în perete și mă uit la el cum se sparge și împroașcă cu 
apă zugrăveala cenușie și oribilă. Niciunul dintre paznicii mei nu tresare. 
Sunt obișnuiți. Fac asta foarte des. 

Și mă ajută. Un minut. Poate. 

Îmi urmez programul cotidian, pe care mi l-am creat în ultima lună de 
captivitate. Mă trezesc. Imediat după aceea regret că m-am trezit. 
Primesc micul dejun. Îmi pierd pofta de mâncare. Mi se ia farfuria. 
Imediat după aceea regret că n-am mâncat. Arunc paharul cu apă în 
perete. Imediat după aceea regret că l-am aruncat. lau așternuturile de pe 
pat. Sfâșii cearșafurile, uneori în timp ce zbier ca nebuna. Imediat după 
aceea regret că le-am sfâșiat. Încerc să citesc o carte. Mă uit pe fereastră. 
Mă uit pe fereastră. În gol. Primesc prânzul. Repet. 

Sunt o fată foarte ocupată. 

Sau poate că ar trebui să spun „femeie“. 

Optsprezece ani este granița arbitrară dintre copilărie și maturitate. lar 
eu am împlinit vârsta asta acum câteva săptămâni. Pe 17 noiembrie. Nu 
că ar fi știut cineva. Oricum nu le-ar fi păsat. Nu prea cred că arvenii dau 
o ceapă degerată pe faptul că prizoniera lor a îmbătrânit cu un an. Unui 


singur om din acest palat-închisoare i-ar păsa. Dar, spre marea mea 
ușurare, el nu mă vizitează. Este unica binecuvântare a acestei captivități. 
Cu toate că sunt închisă aici, înconjurată de cei mai odioși oameni din 
lume, nu trebuie să îndur și prezenţa lui. 

Până astăzi. 

Tăcerea deplină din jurul meu se sparge. Dar nu, nu cu vreo explozie, 
ci cu un simplu pocnet. Acela făcut de răsucirea cheii în broască. În afara 
programului, fără nicio avertizare. Întorc repede capul când aud 
zgomotul. La fel fac și arvenii, a căror concentrare slăbește din cauza 
surprizei. Adrenalina îmi pompează prin vene, acționată de bătăile ca de 
tobă ale inimii. În fracțiunea de secundă de dinaintea deschiderii ușii, 
îndrăznesc să mai sper o dată. Și visez la cine s-ar putea afla de cealaltă 
parte a ușii. 

Fraţii mei. Farley. Kilorn. 

Cal. 

Îmi doresc nespus de mult să fie Cal. Vreau ca focul lui să mistuie și 
locul, și oamenii aceștia. 

Însă bărbatul din prag îmi e necunoscut. Sigur, am mai văzut 
veșmintele lui și înainte: uniformă neagră, ornamente argintii. Un ofițer 
din serviciul de securitate, fără nume și fără importanţă. Intră în 
închisoarea mea și ține ușa deschisă cu spatele. Alții asemenea lui se 
adună în prag, întunecând holul cu prezenţa lor. 

Arvenii sar în picioare, la fel de surprinși ca mine. 

-Ce faceţi? îi întreabă Trio, cu un aer de superioritate. 

Este prima oară când îi aud vocea. 

Pisicuţa face ce a fost instruită să facă: se bagă între mine și ofițer. Și 
atunci tăcerea mă izbește din nou, alimentată de teama și confuzia ei. Mă 
lovește ca un val uriaș, erodând și ultimele frânturi de putere pe care le 
mai am. Rămân înțepenită în scaun, pentru că eu nu mă prosternez 
înaintea nimănui. 


Ofițerul de securitate nu spune nimic. Priveşte în podea. Așteaptă. 


Și atunci intră ea, într-o rochie făcută doar din ace. S-a pieptănat altfel 
și acum în părul ei argintiu sunt împletite nestemate, aidoma celor din 
coroana pe care tânjește să o poarte. Mă cutremur când o văd atât de 
perfectă și rece și elegantă — regină prin atitudine, dacă nu prin rang. 
Pentru că nu este încă regină. Îmi dau seama de asta. 

- Evangeline, murmur eu, încercând să-mi ascund tremurul din glas, 
provocat atât de teamă, cât și de muțenia îndelungată. 

Ochii ei negri mă studiază cu toată tandrețea unei șfichiuiri de bici. Din 
cap până în picioare și din picioare până la cap, observând fiecare 
imperfecţiune, fiecare slăbiciune. Știu că am multe. În cele din urmă, 
privirea i se oprește asupra zgărzii mele, asupra muchiilor ei ascuţite. 
Buzele i se strâmbă de dezgust, dar și de dorinţă. Cât de ușor i-ar fi să 
mi-o strângă, să-mi vâre vârfurile metalice în gât, să mă facă să-mi vărs 
tot sângele din mine. 

- Lady Samos, nu aveţi voie aici, spune Pisicuta, fără să se miște dintre 
noi. 

Sincer, mă surprinde îndrăzneala ei. 

Evangeline aruncă o privire scurtă paznicei mele și îi spune pe un ton 
plin de dispreț: 

-Crezi că nu m-aș supune poruncilor date de rege, logodnicul meu? 

Și râde. Hohotele ei sunt forțate, reci. 

— Am venit tocmai pentru că el mi-a cerut-o. Poruncește ca prizoniera 
să fie dusă la curte. Acum! 

Cuvintele-i sunt înțepătoare. O lună de prizonierat îmi pare dintr- 
odată prea puţin. O parte din mine vrea să se apuce strâns de masă, 
forțând-o astfel pe Evangeline să mă târască afară din cușcă. Dar nici 
măcar izolarea nu mi-a știrbit mândria. Nu încă. Niciodată, îmi 
reamintesc. Așa că mă ridic pe picioarele slăbite. Încheieturile mă dor, 
mâinile îmi tremură. Cu o lună în urmă l-am atacat pe fratele lui 
Evangeline cu dinţii. Încerc să-mi regăsesc cât mai mult din avântul 
acela, fie și numai pentru a mă menține la verticală. 


Dar Pisicuta se ține tare. Se uită la Trio și îi face un semn din cap. 

-Pe noi nu ne-a anunţat nimeni. Nu astea sunt ordinele noastre. 

Evangeline râde din nou, dezvelindu-și dinții albi și strălucitori. 
Zâmbetul ei este frumos și ucigător ca o sabie. 

- Refuzi să mi te supui, paznic arven? 

În timp ce vorbește, își mângâie pădurea de ace de pe rochie. Unele i se 
lipesc de palme ca niște magneti. Ascunde în palme ghimpii din metal. 
Așteaptă răbdătoare, cu o sprânceană ridicată. Arvenii știu că nu trebuie 
să-și folosească tăcerea zdrobitoare împotriva cuiva din Casa Samos și cu 
atât mai puțin împotriva viitoarei regine. 

Cei doi fac un schimb de priviri, analizând implicaţiile pe care le 
ascunde întrebarea lui Evangeline. Trio se încruntă la ea. Pisicuta oftează. 
Se dă la o parte. Capitulează. 

-Nu voi uita alegerea voastră, murmură Evangeline. 

Chiar dacă suntem înconjurate de paznici și ofițeri, mă simt 
vulnerabilă în fața ei, singură înaintea ochilor ei pătrunzători. Evangeline 
mă cunoaște, știe ce sunt și ce pot să fac. Nu mai aveam mult și o 
omoram în Circul Oaselor, dar a fugit, speriată de mine și de fulgerele 
mele. Evident că acum nu-i mai este deloc teamă. 

Foarte încet, fac un pas înainte. Spre ea. Spre minunatul vid care o 
înconjoară, alimentându-i talentul. Încă un pas. În aerul rarefiat, în 
electricitate. Oare o voi simţi imediat? Așa trebuie. Așa va fi. 

Dar rictusul batjocoritor i se transformă în surâs. Face un pas în spate, 
păstrând aceeași distanţă între noi. 

-Nu te grăbi, Barrow. 

E prima oară când mi se adresează pe numele adevărat. 

Pocnește din degete și-i poruncește Pisicuţei: 


- Duceţi-o unde v-am spus! 


Cei doi arveni mă târăsc la fel ca în prima zi. Pisicuta mi-a prins lanţul 
de zgardă și îl ţine strâns în pumn. Tac în continuare amândoi — și ea, și 


Trio —, iar tăcerea lor bubuie ca o tobă în țeasta mea. Drumul lung prin 
Palatul Focului Alb mă istovește ca un sprint pe kilometri întregi, deși ne 
mișcăm agale. Nici acum nu m-au legat la ochi. Nu își bat capul 
încercând să mă dezorienteze. 

Ne apropiem de destinație și recunosc tot mai multe locuri. Străbatem 
coridoare și galerii pe care le-am explorat nestingherită în urmă cu o 
viață. Atunci n-am simtit nevoia să le țin minte. Acum fac tot ce pot ca să- 
mi întocmesc în minte harta acestui loc. Voi avea nevoie să-i cunosc 
configurația dacă voi încerca vreodată să evadez de aici. Camera mea e 
orientată spre est și se află la etajul al cincilea: am aflat-o numărând 
ferestrele. Palatul Focului de Aur este construit în formă de pătrate care 
se întrepătrund, iar fiecare aripă înconjoară câte o curte aidoma celei în 
care dă fereastra de la camera mea. Prin geamurile înalte, cu arcade, ale 
fiecărui coridor se vede o altă priveliște. O grădină interioară, Piaţa lui 
Caesar, porțiuni din terenul pe care Cal își instruia soldații, zidurile 
îndepărtate și Podul din Archeon, acum reconstruit în întregime. Din 
fericire, nu trecem prin zonele cu apartamente, unde am găsit lista lui 
Julian, unde am asistat la criza de nervi a lui Cal și l-am urmărit pe 
Maven punându-și la cale planul. Și tocmai din cauza asta mă mir câte 
amintiri îmi trezește restul palatului, în ciuda scurtului timp pe care l-am 
petrecut în el. 

Traversăm un palier cu o mulțime de ferestre cu vedere vest, dincolo 
de cazărmi, spre Râul Capitalei și jumătatea orașului de pe celălalt mal al 
lui. Recunosc forma mătăhăloasă a Circului Oaselor, cuibărit între clădiri. 
Știu bine priveliștea. Am stat la ferestrele astea împreună cu Cal. Atunci 
când l-am mintit, pentru că eu știam că vom fi atacați în noaptea 
respectivă. Însă ce nu știam eu era felul în care urma să ne afecteze acel 
atac. Și Cal mi-a șoptit că își dorea ca lucrurile să fi stat altfel. Acum îi 
împărtășesc dorința. 

Probabil că suntem urmăriți de camerele de supraveghere. Spun 
„probabil“ pentru că eu nu le mai pot simţi. Coborâm spre etajul 


principal al palatului și Evangeline tot nu a spus niciun cuvânt. Ofițerii ei 
se țin după noi — cârd de mierle înghesuite în jurul unei lebede din metal. 
De undeva se aude muzică. Acordurile ei pulsează ca o inimă umflată și 
tristă. N-am mai auzit niciodată muzica asta, nici la balul la care am fost 
și nici măcar în timpul lecţiilor de dans pe care mi le-a predat Cal. Parcă 
are propria-i viață, una întunecată, complicată și bizar de ispititoare. O 
aude și Evangeline și se crispează. 

Straniu, dar etajul la care se află curtea regală este aproape pustiu. Nu 
sunt aici decât câteva gărzi postate de-a lungul coridoarelor. Gărzi, nu 
santinele, care ar trebui să fie alături de Maven. Evangeline nu o ia la 
dreapta, așa cum mă aștept eu, ca să intre în sala tronului pe sub arcadele 
ușilor mari. Ci se grăbește tot înainte, cu noi pe urmele ei. Și intră într-o 
altă încăpere, pe care eu o cunosc prea bine. Sala de consiliu. Un cerc 
perfect din marmură și lemn lustruit. De-a lungul pereților sunt înșirate 
jilțuri somptuoase, iar pardoseala împodobită este dominată de stema 
Nortei, Coroana Înflăcărată. Mult roșu și negru și argintiu regal, cu 
vârfuri din flăcări intense. Aproape că mă poticnesc atunci când o văd și 
trebuie să închid ochii. N-am nici cea mai mică îndoială că Pisicuta o să 
mă tragă după ea. Și aș lăsa-o cu dragă inimă să o facă, dacă așa n-aș mai 
vedea niciun crâmpei din locul acesta. Îmi amintesc că Walsh a murit 
aici. Chipul ei îmi apare în spatele pleoapelor. Au vânat-o ca pe un 
iepuraș. Lupii, lupii au vânat-o: Evangeline, Ptolemus, Cal. Și au încolțit- 
o în tunelurile de sub Archeon, unde ea îndeplinea ordinele primite de la 
Garda Stacojie. Au găsit-o, au târât-o până aici, ca să fie interogată de 
regina Elara. Dar nu s-a ajuns atât de departe. Pentru că Walsh s-a 
sinucis. A înghițit o pastilă cu otravă chiar în faţa noastră. Ca să protejeze 
secretele Gărzii Stacojii. Ca să mă protejeze pe mine. 

Deschid ochii atunci când muzica își triplează volumul. 


Nu mă mai aflu în sala de consiliu, ci într-un loc și mai rău. 


TREI 
Mare 


Muzica dansează în aer, dar este compromisă de mirosul înțepător și 
gretos al alcoolului îmbibat în fiecare colțișor al magnificei săli a tronului. 
leșim pe un palier aflat la un metru și ceva deasupra pardoselii, de unde 
se poate vedea foarte bine întreaga adunare extrem de zgomotoasă — cu 
câteva clipe înainte de a fi observați. 

Ochii îmi aleargă înainte și înapoi — sunt agitată, precaută, caut șanse 
sau pericole pe fiecare chip și fiecare umbră. În lumina celor 
douăsprezece candelabre scânteiază felurite mătăsuri, nestemate și 
armuri splendide, creând impresia unei constelații umane, care se mișcă 
și se răsucește pe podeaua din marmură. După o lună de izolare, o 
asemenea priveliște este un atac asupra tuturor simțurilor mele, dar o 
sorb cu nesat, ca o fetiță înfometată ce sunt. Atât de multe culori, atât de 
multe glasuri, atât de mulţi lorzi și doamne cunoscute. Însă deocamdată 
nu mă bagă în seamă. Nici nu mă văd. Sunt atenţi doar unul la altul, la 
pocalele lor cu vin și cu lichioruri multicolore, la ritmul ăsta enervant, la 
fumul parfumat care se încolăcește în aer. Probabil că s-au strâns aici ca 
să sărbătorească ceva, dar habar nu am ce anume. 


Bineînțeles că mintea mea o ia razna. Oare sărbătoresc o altă victorie? 


Împotriva lui Cal? Împotriva Gărzii Stacojii? Sau încă se mai bucură de 
capturarea mea? 

Arunc o privire spre Evangeline și îmi primesc imediat răspunsul. 
Niciodată n-am văzut-o să se uite atât de urât la cineva — nici măcar la 
mine. Rânjetul ei de pisică turbată se face și mai urât, plin de o furie care- 
mi depășește imaginaţia. Cercetează adunarea din fața noastră cu ochi tot 
mai întunecați. Sunt negri ca neantul, înghițind mulțimea cu un aer de 
beatitudine supremă. 

Sau de ignoranță deplină, îmi dau eu seama de-abia acum. 

La ordinul cuiva, mai mulți servitori roșii, speriați și agitati, se 
îndepărtează de perete și încep să se deplaseze prin sală cu mișcări 
îndelung, exersate. Duc în mâini tăvi cu pocale pline cu un lichid de 
culoarea rubinului amestecat cu aur și străfulgerări de diamante. Când 
ajung în partea cealaltă, tăvile le sunt deja goale și le umplu repede la loc. 
Mai trec încă o dată prin mulțime și tăvile se golesc din nou. Nu-mi dau 
seama cum de se mai țin argintiii ăștia pe picioare. Căci continuă să 
chefuiască, să discute sau să danseze cu mâinile încleștate pe pahare. 
Câţiva pufăie din niște pipe alambicate și scot un fum colorat. Nu 
miroase ca tutunul pe care bătrânii din Pilonii îl păzesc ca pe ochii din 
cap. Mă uit invidioasă la scânteile din pipele lor, puncte strălucitoare de 
lumină. 

Dar cel mai tare mă doare sufletul la vederea slujitorilor, toţi roșii. Ce 
n-aș da să fiu eu în locul lor! O biată slujnică, nu o prizonieră a regelui. 
Proasto! mă cert singură. Și ei sunt în închisoare. La fel ca tine. La fel ca tot 
neamul tău. Striviți de cizmele argintiilor, chiar dacă unii mai respiră încă. 

Din cauza lui. 

Evangeline coboară de pe palier, iar arvenii mă obligă să o urmez. 
Scara ne duce direct la podium - o platformă înălțată pentru a marca 
importanţa ei deosebită. Bineînţeles că acolo se află douăsprezece 
santinele cu cagule și înarmate, înfricoșătoare din cap și până în picioare. 


Mă aștept să văd tronurile pe care mi le amintesc. Cel al regelui, 


decorat cu flăcări din sticlă-de-diamant, cel al reginei împodobit cu safire 
și aur alb. Dar nu. Maven stă pe tronul de pe care s-a ridicat în urmă cu o 
lună, atunci când a arătat lumii că m-a legat în lanţuri. 

Un tron fără nestemate, fără metale prețioase. Doar niște plăci din 
piatră cenușie, marmorată, cu muchii drepte și complet lipsite de orice 
însemne. Pare foarte rece și incomod, ca să nu mai spun că trebuie să fie 
și al naibii de greu. ÎI face să pară mult mai mic și mai tânăr. Dacă vrei să 
dai impresia că ești puternic, atunci chiar trebuie să fii puternic. Asta-i 
lecţia pe care eu am învățat-o de la Elara, însă se vede treaba că Maven 
nu a înțeles nimic. Arată exact așa cum este — un băiețel, prea palid în 
contrast cu negrul uniformei. Singurele culori sunt căptușeala sângerie a 
mantiei, puzderia de medalii argintii și albastrul înfiorat al ochilor. 

Regele Maven din Casa Calore mă privește în ochi de îndată ce-mi 
remarcă prezența. 

Încremenim amândoi într-un moment ce nu se mai termină. Un hău de 
distracții se cască între noi, plin cu mult zgomot și amestec de veșminte 
elegante, dar la fel de bine sala ar fi putut fi goală. 

Mă întreb dacă observă că m-am schimbat. Dacă vede urmele 
suferinţei, ale torturii la care m-a supus captivitatea mea mută. Trebuie 
să le vadă. Privirea îi alunecă peste pomeții mei accentuati, coboară la 
zgardă, apoi și mai jos, la rochia albă și simplă cu care m-au îmbrăcat. Nu 
mai sângerez acum și îmi pare rău. Pentru că mi-aș dori să le arăt tuturor 
ce sunt, ce am fost mereu. Roșie. Rănită. Dar încă vie. La fel cum am făcut 
și acum câteva minute în fața logodnicei lui, îmi îndrept spatele și îl 
privesc țintă, cu toată intensitatea și condamnarea pe care le am în mine. 
Îl studiez cu atenție, căutând fisurile pe care doar eu le pot sesiza. Ochi 
încercănați, mâini care zvâcnesc necontrolat, poziție atât de rigidă a 
corpului, că e mare lucru că nu i se frânge coloana. 

Ești un uncigaș, Maven Calore, un laș, un incapabil. 

Funcţionează. Își smulge ochii de la mine și sare în picioare, strângând 
tare brațele tronului. Furia lui este ca o lovitură de baros. 


- Explică, gardă arven! se răstește el la cel mai apropiat temnicer al 
meu. 

Trio mai că face pe el de frică. 

Într-o fracțiune de secundă, strigătul lui Marven oprește muzica, 
dansul și beţia. 

- Mai-Maiestate, bolborosește Trio, apucându-mă de braţ cu mâna-i 
înmănușată. 

Din el se scurge tăcerea, făcându-mi inima să-și încetinească bătăile. 
Caută o explicaţie care să nu arunce vina nici asupra lui, dar nici asupra 
viitoarei regine, însă nu găsește niciuna. 

Pisicuţei îi tremură mâna în care ţine lanţul, dar nu slăbește 
strânsoarea. 

Doar Evangeline pare neafectată de mânia regelui. Se aștepta la reacția 
asta. 

Pentru că nu i-a poruncit să mă aducă aici. 

Însă Maven nu-i prost. Face un semn spre Trio, punând astfel capăt 
bâlbâielilor lui. 

-Mi-ai răspuns prin această încercare nereușită de a găsi o scuză, îi 
spune el. Ce ai de spus în apărarea ta, Evangeline? 

Îl văd în mulţime pe tatăl ei, care privește scena cu ochi mari și reci. Ai 
putea zice că se teme, dar eu nu cred că Volo Samos este capabil de 
emoții, indiferent de natura acestora. Își mângâie barba ascuţită și 
argintie și nu i se poate citi nimic pe chip. Pe de altă parte însă, Ptolemus 
nu se pricepe la fel de bine să-și ascundă gândurile. Stă pe podium, 
alături de santinele. Singurul fără mască și fără mantie de culoarea 
focului. Nu se mișcă, doar ochii îi fug de la rege la sora lui și iar la rege. 
Și strânge încet pumnul. Bravo! Se teme pentru ea la fel cum m-am temut eu 
pentru viața fratelui meu. Uită-te la ea cum suferă, așa cum m-am uitat eu la el 
când a murit. 

Ce altceva ar putea face Maven acum? Evangeline nu i-a respectat 
dinadins porunca, depășind limitele tuturor favorurilor care i se cuvin 


datorită logodnei cu regele. Am aflat pe pielea mea că ești pedepsită 
atunci când treci peste cuvântul regelui. Darămite s-o faci aici, în fața 
întregii Curți. Maven ar fi în stare s-o execute pe loc. 

În orice caz, chiar dacă Evangeline e conștientă că se află în pericol de 
moarte, nu o arată deloc. Vocea ei nu tremură și nu ezită. 

— Ai poruncit ca terorista să fie închisă, ca o sticlă de vin prost. Și, după 
o lună de deliberări ale consiliului, tot nu s-a ajuns la nicio concluzie în 
privința ei. Crimele ei sunt numeroase și merită să fie pedepsite prin zece 
morți sau o mie de vieți petrecute în cele mai cumplite închisori ale 
noastre. Femeia asta ţi-a ucis sau schilodit sute de supuși, ca să nu mai 
pomenesc despre părinţii tăi. Și totuși, stă bine-mersi într-o cameră 
confortabilă, mănâncă, respiră — este încă în viaţă și nu a primit pedeapsa 
pe care o merită. 

Maven este fiul mamei sale, iar masca pe care o arată Curtii este 
aproape impecabilă. Pare nestânjenit de cuvintele lui Evangeline. 

- Pedeapsa pe care o merită, repetă el. 

După care ridică bărbia și privește la cei din sală. 

— Așa că te-ai gândit s-o aduci aici. Chiar atât de oribile ţi se par 
petrecerile mele? 

Multimea încordată râde înfundat, râsete autentice, dar și forţate. Cei 
mai mulți petrecăreți sunt deja beti, dar mai sunt destule capete treze 
care înțeleg ce se petrece aici. Ce a făcut Evangeline. 

Cu mult efort, aceasta schițează un zâmbet măgulitor, care pare să-i 
provoace atâta durere că mă aștept să-i văd buzele sângerând la colțuri. 

-Ştiu că încă mai jelești pierderea mamei tale, Maiestate, spune ea pe 
un ton lipsit de cea mai mică fărâmă de compasiune. La fel ca noi toți. 
Însă tatăl tău nu ar fi procedat așa. S-a dus vremea lacrimilor. 

Vorbele astea nu sunt ale ei. Îi aparțin lui Tiberius al Șaselea, tatăl lui 
Maven. Fantoma care-l bântuie pe Maven. Și, o clipă, masca parcă stă să-i 
cadă. În ochi îi apare o strălucire care este pe jumătate groază, pe 
jumătate furie. Îmi amintesc și eu la fel de bine aceste cuvinte. Au fost 


rostite înaintea unei mulțimi aidoma celei de aici, după ce Garda Stacojie 
le-a executat oponenții politici. Oponenţi aleși de Maven, la sugestia 
mamei sale. Noi ne-am mânjit mâinile, în vreme ce ei au sporit numărul 
morților printr-un atac atroce. M-au folosit pe mine, au folosit Garda ca 
să-și elimine o parte dintre dușmani și să-i demonizeze pe ceilalți dintr-o 
singură lovitură. Au distrus și au ucis mult mai mulți oameni decât ne 
doriserăm noi. 

Încă mă mai urmărește mirosul de sânge și fum. Încă mai aud 
plânsetele mamelor care-și jeleau copiii morți. Încă mai aud cuvintele 
acuzatoare la adresa așa-zisei rebeliuni. 

- Putere, forță, moarte, murmură Maven, scrâșnind din dinți. 

Cuvintele astea m-au speriat atunci și mă îngrozesc acum. 

-Şi ce anume sugerezi, milady? S-o decapităm? S-o trimitem în fața 
plutonului de execuţie? S-o dezmembrăm bucăţică cu bucăţică? 

Inima mi-o ia la galop. Oare Maven ar îngădui așa ceva? Habar n-am. 
Nu știu ce ar putea să facă. Trebuie să-mi repet că nici măcar nu îl cunosc. 
Băiatul acela din trecut nu a fost decât o iluzie. Dar au mai fost și 
bilețelele prin care mă implora să mă întorc. A mai fost și luna asta de 
captivitate blândă. Poate că și ele au fost doar niște minciuni, un alt 
șiretlic de-al lui ca să mă țină aproape. Un alt fel de tortură. 

-Să facem așa cum prevede legea. Așa cum ar fi făcut tatăl tău. 

După felul malitios în care rostește cuvântul tată, înțeleg că, aidoma 
multor persoane aflate aici, și Evangeline știe că Tiberias al Șaselea nu a 
avut parte de moartea descrisă în istorie. 

Maven încleștează și mai tare mâinile pe braţele tronului: degete albe 
pe plăci cenușii. Simte că toți ochii sunt ațintiți asupra lui și aruncă o 
privire la mulțimea de curteni. După care se uită cu dispreţ la 
Evangeline. 

- Nu numai că nu faci parte din consiliul meu, dar nici nu mi-ai 
cunoscut atât de bine tatăl încât să știi ce gândea. Eu sunt regele, eu sunt 
urmașul lui. Și înțeleg; ce trebuie făcut pentru obţinerea victoriei. Legile 


noastre sunt sacre, dar acum avem două războaie de purtat. 

Două războaie. 

Cu atâta putere îmi pulsează adrenalina prin vene, că am impresia că 
mi-au revenit fulgerele. Dar nu, n-a revenit niciun fulger. Doar speranța. 
Îmi mușc buzele ca să nu mă vadă cineva că zâmbesc. Sunt prizonieră de 
atâtea săptămâni și uite că Garda Stacojie își vede mai departe de treabă. 
Și are succes. Maven a ajuns să recunoască deschis că lupta aceasta este 
una extrem de importantă. Nimeni nu mai poate ascunde acum existența 
Gărzii Stacojii. 

Însă îmi țin gura, chiar dacă mă roade dorinţa de a afla mai multe. 

Maven o străpunge cu privirea pe Evangeline. 

- Niciun prizonier, cu atât mai puțin unul atât de valoros cum este 
Mare Barrow, nu trebuie să fie irosit într-o execuţie în piața publică. 

-Oricum o irosești! îl contrazice Evangeline. 

Atât de rapidă este replica ei, încât îmi dau seama că s-a pregătit intens 
pentru această discuție. Face câţiva pași înainte, micșorând distanţa 
dintre ea și Maven. Totul pare un spectacol pus în scenă, avându-i 
spectatori pe curteni. Dar în folosul cui? 

-Se umple de praf, nu face nimic, nu ne spune nimic și în tot timpul 
ăsta Corvium este în flăcări! 

Altă informaţie neprețuită. Mai spune, Evangeline. Spune-mi mai multe. 

Acum o lună am văzut cu ochii mei revoltele izbucnind în această 
cetate, unde se află nucleul armatei din Norta. Înseamnă că încă nu au 
fost înăbușite. Mulțimea din sală devine brusc mai serioasă când aude 
numele Corvium. Lui Maven nu-i scapă schimbarea de atitudine a 
publicului său și face eforturi să nu-și piardă calmul. 

-Mai avem doar câteva zile până când vom lua o hotărâre, milady, 
spune el printre dinți. 

— lertați-mi îndrăzneala, Maiestate. Știu că doriți să respectați deciziile 
consiliului, chiar și pe ale celor mai nevolnici membri. Ale Iașilor care nu 
sunt în stare să facă ce trebuie. 


Încă un pas și vocea începe să-i semene cu un tors de pisică. 

— Dar sunteți rege. Decizia vă aparține. 

Câtă măiestrie! mă minunez eu. Evangeline este o mare specialistă în 
arta manipulării. Cu doar câteva cuvinte nu numai că l-a salvat pe 
Maven de impresia de slăbiciune pe care le-ar fi dat-o supușilor lui, dar l- 
a și obligat să-i îndeplinească vrerea, ca să-și poată păstra imaginea de 
rege puternic. Nu vreau, dar îmi scapă un oftat chinuit. Oare va face ce-i 
cere? Sau o va refuza, aruncând și mai mult gaz peste focul răzmeriței 
deja aprinse în Înaltele Case? 

Dar Maven nu-i prost. Pricepe ce vrea să facă Evangeline și nu-și ia 
ochii de la ea. Se uită lung unul la celălalt, comunicând prin zâmbete 
silite și priviri pătrunzătoare. 

- Desigur că acea Competiţie a Reginei a scos la iveală cele mai 
talentate fete, spune el, luând-o de mână. 

Gestul pare să-i scârbească pe amândoi. Maven întoarce capul spre 
mulțime și vede un bărbat slab, îmbrăcat în albastru. 

- Vere! Îți aprob cererea de a interoga prizoniera. 

Samson Merandus ia poziție de drepți, apoi iese din rândurile 
petrecăreților. După ochi se vede că nu s-a atins de băutură. De-abia 
stăpânindu-și rânjetul de satisfacţie, face o plecăciune în faţa regelui. Îi 
flutură mantia albastră, ca fumul. 

- Mulţumesc, Maiestate. 

- Nu. 

Cuvântul îmi ţâșnește de pe buze fără voia mea. 

— Nu, Maven! 

Samson se urcă iute pe podium. Se vede că își stăpânește furia. Din 
doar câțiva pași apăsaţi se apropie de mine atât de tare, încât din tot 
universul nu mai rămân decât ochii lui. Ochi albaștri, ochii Elarei, ochii 
lui Maven. 

— Maven! gem eu încă o dată, implorându-l în zadar. 


Il implor, cu toate că mândria mi se sufocă de indignare la gândul că i- 


aș putea cere ceva tocmai lui. Dar ce altceva aș putea face? Samson este 
un șoptitor. Mă va distruge complet, îmi va scotoci mintea și nu se va 
lăsa până nu va afla tot ce pot face, tot ce știu. Și atunci câți oameni vor 
pieri din cauză că eu am văzut prea multe? 

-Te rog, Maven! Nu mă da pe mâna lui! 

Nu am destulă putere ca să-mi smulg lanțul din mâna Pisicuţei. Nu pot 
nici măcar să mă zbat atunci când Trio mă apucă de umeri. Amândoi mă 
imobilizează fără prea mare efort. Mă uit la Maven. Se sprijină cu o mână 
de braţul tronului, în cealaltă strânge degetele logodnicei sale. Mi-e dor de 
tine, mi-a scris el. Nu-i pot descifra expresia, dar măcar se uită la mine. 

Foarte bine. Dacă nu vrea să mă salveze din coșmarul ăsta, cel puțin să 
fie martor la el. 

- Maven, șoptesc eu o ultimă oară. 

Asta e vocea mea, nu a fetiţei cu fulgerele, nu a Mareenei, prințesa 
pierdută, ci a mea, a lui Mare. A fetei pe care a văzut-o printre gratiile 
unei celule și i-a promis că o va salva. Numai că fata aia nu mă ajută 
acum. Maven lasă ochii în jos. Se uită în altă parte. 

Am rămas singură. 

Samson mă apucă de gât și mă strânge, obligându-mă să privesc în 
ochii lui atât de cunoscuți. Ochi plini de răutate. Albaștri precum gheața 
și la fel de duri. 

— Ai greșit când ai omorât-o pe Elara, spune el, fără să-și mai aleagă 
cuvintele. Era un adevărat chirurg al minţilor. 

Se apleacă lacom spre mine — un flămând în faţa unei mese copioase. 


— Eu sunt un măcelar. 


Ultrasunetele m-au doborât și m-au aruncat într-o agonie care a durat 
trei zile foarte lungi. O furtună de unde radio mi-a convins propria 
electricitate să se întoarcă împotriva mea. Mi-au răsunat în piele, mi-au 
zăngănit printre nervi ca niște cuie într-un borcan. Mi-au lăsat cicatrice. 
Dungi neregulate pe gât și coloană, semne oribile, cu care tot nu am 


reușit să mă obișnuiesc. Mă înțeapă și mă ustură, transformând și cea mai 
inofensivă dintre mișcări într-un adevărat calvar. Până și zâmbetele mele 
sunt alterate ca rezultat a ceea ce am pătit. 

Însă acum, dacă aș putea, aș cere să mai trec o dată prin asta. 

Pentru că ar fi o adevărată binecuvântare să mă simt iar sfâșiată de 
scrâșnetele stridente ale sondei cu ultrasunete. Prefer să mi se 
descompună oasele și mușchii, să mi se fărâme dinții și unghiile, să fiu 
distrusă centimetru cu centimetru, decât să mai îndur încă o secundă 
șoaptele lui Samson. 

Îl simt. Mintea i-o simt. Îmi umple toate cotloanele ca un putregai sau 
ca un cancer. Îmi scrijelește interiorul capului cu pielea lui aspră și 
intenţiile lui tăioase. Părțile din mine neafectate de otrava lui se 
zvârcolesc în chinuri. Și lui îi place. În fond, aceasta este răzbunarea pe 
care și-a dorit-o. Răzbunarea pentru ce i-am făcut Elarei, regina și ruda 
lui de sânge. 

Ea a fost prima amintire pe care mi-a smuls-o. L-a întărâtat lipsa mea 
de remușcări. Acum regret. Îmi doresc să fi putut să simt ceva 
compasiune, dar imaginea mortii ei a fost mult prea șocantă. Acum mi-o 
aduc aminte. Mă obligă el. 

O durere infernală mă trage înapoi, în trecut, și mă pomenesc chiar în 
momentul când am ucis-o. Talentul meu scoate fulgerele din cer — linii 
zimțate alb-violet. Unul o izbește în moalele capului, revărsându-i-se în 
ochi și gură, pe gât și braţe, de la degetele de la mâini și până la cele de la 
picioare și înapoi. Transpiraţia începe să-i clocotească și carnea i se 
carbonizează și fumegă, iar nasturii de la tunică devin incandescenti, 
arzând țesătura și apoi pielea. Cuprinsă de convulsii, Elara trage de 
haine, trage de piele, încercând să scape de furia mea electrică. Vârfurile 
degetelor i se despică, scoțând la iveală oasele. Mușchii chipului ei 
frumos se fleșcăiesc, se veștejesc sub efectul curentului electric. Părul alb 
îi ia foc, se înnegrește și arde înăbușit, dezintegrându-se. Mirosul. 
Sunetele. Elara urlă până i se rup coardele vocale. Samson are grijă ca 


toată scena asta să-mi treacă prin faţa ochilor cu încetinitorul. Ca toate 
detaliile deja uitate să mi se întipărească în memorie ca niște semne 
făcute cu fierul înroșit în foc. Da, chiar este un măcelar. 

Mânia lui mă aruncă într-o furtună pe care nu o pot controla, o furtună 
care mă învârtește năprasnic și nu am de ce să mă agăţ. Nu pot decât să 
mă rog să nu văd imaginea pe care o caută Samson. Încerc să nu mă 
gândesc la Shade. Dar pereţii pe care îi ridic în jurul amintirii sunt subțiri 
ca hârtia. Samson îi sfâșie cu mare voioșie. ÎI simt pe fiecare în parte cum 
se rupe. Îmi este sfârtecată o altă parte din mine. Samson știe prea bine ce 
încerc eu să-i ascund, ce nu vreau să retrăiesc. Aleargă printre gândurile 
mele mai repede decât poate să se țină după el creierul meu schilodit. 
Oricât aș încerca, nu-l pot opri. Vreau să tip sau să-i cer îndurare, dar nu- 
mi iese niciun cuvânt din gură. Mintea mea nu mai este în stare să 
articuleze nimic. Dispune de mine după bunul lui plac. 

-E prea ușor. 

Vocea lui răsună în mine. Răsună de jur împrejurul meu. 

La fel ca sfârșitul Elarei și moartea lui Shade îmi este prezentată în cele 
mai mici detalii. Perfecte. Dureroase. Captivă în propriul meu trup, sunt 
obligată să retrăiesc fiecare clipă. Aerul vibrează de radiații. Închisoarea 
Corros se află la marginea Puhoiului, aproape de pustiul radioactiv care 
formează granița de sud. O ceaţă rece învăluie zorii cenușii. Preţ de o 
clipă, totul este nemișcat. Mă uit lung în zare, încremenită, incapabilă să 
fac vreun pas. În spatele meu se înalță închisoarea, care încă mai tremură 
din cauza revoltei pe care noi am stârnit-o. Pe porţile ei se revarsă 
deținuți și paznici. Ne urmează pe drumul spre libertate — sau ceva 
asemănător. Cal a luat-o înainte. Îi văd silueta la o sută de metri 
depărtare. l-am cerut lui Shade să sară primul, ca să ne protejeze pilotul, 
singurul care ne poate salva de aici. Kilorn a rămas cu mine, cu pușca 
sprijinită de umăr. Ţintește la cei de pe urmele noastre — la regina Elara, 
la gărzile ei, la Ptolemus Samos. Un glont îi țâșnește pe gură, urmat de 
scântei și praf de pușcă. Încremenește și el în aer, așteptând ca Samson 


să-și slăbească strânsoarea asupra minţii mele. Cerul de deasupra noastră 
se învolburează, greu de atâta electricitate. Forţa mea inegalabilă. Aș 
plânge dacă aș fi în stare. 

Amintirea începe să se miște. Mai încet la început. 

Deși are multe arme la îndemână, Ptolemus își mai face un ac din 
metal, lung, strălucitor. Pe muchiile lui perfecte strălucește sânge roșu și 
argintiu — fiecare picătură este o nestemată care tremură prin văzduh. În 
ciuda talentului său, Ara Iral nu este suficient de rapidă ca să se poată 
feri de zborul lui letal. Acul îi străpunge gâtul într-o singură clipă 
derulată cu încetinitorul. Ara se prăbușește la câțiva metri de mine, foarte 
lent, de parcă ar fi căzut în apă. Ptolemus vrea să mă omoare și pe mine 
din aceeași mișcare, folosindu-se de impulsul loviturii ca să-mi împlânte 
acul în inimă. Dar nimerește în fratele meu. 

Pentru că Shade s-a întors ca să mă teleporteze la adăpost. Se 
materializează de nicăieri: mai întâi pieptul și capul, apoi extremitățile. 
Mâinile întinse, ochii concentrați, atenți doar la mine. Nu vede acul. Nu 
știe că va muri. 

Ptolemus nu a vrut să-l omoare pe Shade, dar nu-l deranjează. Nu mai 
contează încă un inamic mort. A mai scăpat de un obstacol, un alt trup 
fără nume și chip. De câte ori am făcut și eu același lucru? 

Probabil că nici nu știe cine este Shade. 

Cine era. 

Știu ce urmează, dar indiferent cât de tare aș încerca, Samson nu mă 
lasă să închid ochii. Cu o graţie desăvârșită, acul îmi străpunge fratele — 
prin mușchi și organe, vase de sânge și inimă. 

Ceva erupe în mine și cerul îmi răspunde. Odată cu fratele meu, îmi 
moare și furia. Dar nu am senzaţia dulce-amară a eliberării. Fulgerele 
mele nu mai lovesc pământul, omorând-o pe Elara și împrăștiindu-i 
gărzile. Samson nu face acest gest mărunt de clemenţă. Preferă să 
deruleze iar scena. Și iar se întâmplă totul. Și iar asist la moartea fratelui 
meu. 


lar. 

Și iar. 

De fiecare dată mă obligă să văd și altceva. O greșeală. Un pas greșit. O 
alegere pe care aș fi putut s-o fac ca să-l salvez. Decizii mici. Du-te pe aici, 
cotește pe acolo, aleargă puțin mai repede. O tortură dintre cele mai rele. 

Uite ce-ai făcut! Uite ce-ai făcut! Uite ce-ai făcut! 

Vocea lui răsună de jur împrejurul meu ca valurile mării. 

Alte amintiri se intersectează cu moartea lui Shade și imaginile se 
scurg unele în altele. Fiecare îmi speculează câte o altă temere, câte o altă 
slăbiciune. Cadavrul acela micut pe care l-am găsit în Templyn, 
bebelușul roșu ucis de vânătorii cu sângenou, la ordinul lui Maven. Într- 
o altă amintire, pumnul lui Farley mă izbește în obraz. Răpusă de durere, 
îmi urlă cuvinte îngrozitoare, învinovățindu-mă de moartea lui Shade. 
Lacrimi fierbinți aburesc pe obrajii lui Cal. Mâna îi tremură pe sabia 
ținută la gâtul propriului său tată. Mormântul modest al lui Shade de pe 
insula Tuck, stingher sub cerul toamnei. Ofițerii argintii pe care i-am 
electrocutat în Corros, în Golful Portuar, bărbaţi și femei care nu aveau 
nicio altă vină decât aceea că respectau ordinele primite. N-au avut nicio 
șansă. Absolut niciuna. 

Îmi aduc aminte de toate morţile. De toate suferințele. Privirea din 
ochii surorii mele când un ofiţer i-a rupt mâna. Degetele însângerate ale 
lui Kilorn atunci când a lovit cu pumnul în zid, pentru că tocmai aflase că 
va fi luat în armată. Tatăl meu întors de pe front, doar jumătate din cel 
care fusese la plecare — atât la trup, cât și la minte — și exilat într-un scaun 
șubred cu rotile. Ochii triști ai mamei când mi-a spus că e mândră de 
mine. O minciună. Acum este o minciună. Și, ultima, durerea 
îngrozitoare provocată de adevărul care mi-a bântuit fiecare clipă a vietii 
trecute — adevărul că am fost sortită pierzaniei. 

Și încă mai sunt. 

Dezinvolt, Samson șerpuiește printre toate amintirile mele. Mă trage 
prin frânturi nesemnificative de scene, doar ca să mă supună și altor 


chinuri. Umbre saltă peste gândurile mele. Imagini mișcătoare în spatele 
fiecărui moment dureros. Samson trece printre ele prea repede ca să le 
pot înţelege. Dar văd suficient. Chipul colonelului, ochiul lui vânăt, 
buzele lui rostind cuvinte pe care nu le aud. Dar sunt sigură că Samson 
poate. Exact asta și caută. Informații. Secrete pe care le poate folosi ca să 
zdrobească rebeliunea. Parcă aș fi un ou cu coaja crăpată, prin care mi se 
scurg afară măruntaiele. Scoate tot ce vrea de la mine. Nici măcar nu mai 
sunt capabilă să simt rușine pentru alte lucruri pe care le mai găsește 
acolo. 

Nopțile petrecute ghemuită lângă Cal. Modul în care am convins-o pe 
Cameron să se alăture cauzei noastre. Clipele când m-am ascuns ca să 
recitesc bilețelele dezgustătoare ale lui Maven. Amintirile despre cine îmi 
imaginam eu că ar fi fost acel prinţ uitat. Lașitatea mea. Coșmarurile 
mele. Greșelile mele. Fiecare pas egoist pe care l-am făcut ca să ajung 
până aici. 

Uite ce-ai făcut! Uite ce-ai făcut! Uite ce-ai făcut! 

Maven va afla totul în curând. 

Așa cum și-a dorit dintotdeauna. 

Cuvintele, mâzgălite de mâna neîndemânatică a lui Maven, îmi 
sfredelesc gândurile. 

Mi-e dor de tine. 

Pe curând. 


PATRU 


Cameron 


Tot nu-mi vine să cred că am scăpat. Uneori mai visez toate cele 
întâmplate. Cum au luat-o cu forța pe Mare, imobilizată între doi oțeliți. 
Purtau mănuși ca să se apere de fulgerele ei, deși n-a mai încercat să le 
folosească după ce făcuse înţelegerea. Viaţa ei în schimbul vieților 
noastre. Nu m-am așteptat ca regele Maven să-și respecte cuvântul. Mai 
ales când era vorba și despre fratele lui cel surghiunit. Dar uite că nu am 
avut dreptate. O voia pe Mare mai mult decât pe toți ceilalți. 

Cu toate acestea, încă mă mai trezesc din coșmarurile obișnuite, 
temându-mă că el și vânătorii lui s-au întors ca să ne ucidă. Dar sforăitul 
colegilor de cameră îmi alungă temerile. 

Mi s-a spus că noul nostru sediu este o ruină mizerabilă, însă eu mă 
așteptam să găsesc aici ceva asemănător cu insula Tuck. O structură 
abandonată, izolată, dar încă funcțională, reconstruită pe furiș și 
înzestrată cu toate facilitățile necesare unei rebeliuni în plină dezvoltare. 
Dar am detestat insula Tuck de cum am dat cu ochii de ea. Grupul de 
cazărmi și soldaţii care le păzeau — chiar dacă erau roșii — îmi aminteau 
prea mult de Corros. Pentru mine insula asta era doar o altă închisoare. O 
altă celulă în care urma să fiu închisă, de data aceasta de Mare Barrow, 


iar nu de un ofiţer argintiu. Bine măcar că de aici puteam să văd cerul. Și 
să-mi umplu plămânii cu aer proaspăt. În comparație cu Corros, în 
comparație cu Orașul Nou, Tuck reprezenta un respiro. 

Acum tremur alături de ceilalți în tunelurile de beton din Irabelle, 
fortăreaţa Gărzii Stacojii, aflată la periferia orașului Trial, din Tinutul 
Lacurilor. Zidurile sunt înghețate și țurțuri atârnă din tavanul încăperilor 
unde nu există nicio sursă de căldură. Câţiva dintre ofițerii Gărzii s-au 
apucat să-l urmeze pretutindeni pe Cal, doar pentru a profita de căldura 
pe care o emană. Eu fac exact pe dos și-i evit prezenţa greoaie cât de mult 
pot. Nu-mi place deloc prințul ăsta argintiu, care se uită acuzator la mine 
ori de câte ori mă vede. 

De parcă eu aș fi putut s-o salvez. 

De-abia începusem să-mi exersez talentul și nu aș fi fost de niciun 
folos. Nici tu n-ai fost de niciun folos, Alteță Nenorocită ce ești! Asta-mi vine 
să-i strig atunci când ne întâlnim din întâmplare. Flăcările lui nu s-au 
putut împotrivi regelui și vânătorilor acestuia. Plus că Mare a fost cea 
care a propus târgul. Dacă simte nevoia să fie supărat pe cineva, atunci 
pe ea trebuie să fie. 

Fetiţa cu fulgerele a făcut asta ca să ne salveze și îi voi fi mereu 
recunoscătoare. Chiar dacă era o ipocrită și o egoistă, tot nu merită ce i se 
întâmplă acum. 

De cum am reușit să luăm legătura prin radio, colonelul ne-a ordonat 
să plecăm de pe Tuck. Știa prea bine că orice interogatoriu al lui Mare îi 
va conduce direct la insulă. Farley ne-a scos pe toți de acolo în siguranţă, 
fie în bărci, fie la bordul uriașului avion de marfă furat de la închisoare. 
Dar pe uscat am fost obligați să mergem pe propriile noastre picioare, 
până la punctul de întâlnire cu colonelul, dincolo de graniță. Spun am fost 
obligați, pentru că din nou mi s-a ordonat ce să fac și unde să mă duc. 
Zburaserăm la Năduful ca să salvăm o legiune de soldațţi-copii. Fratele 
meu era unul dintre ei. Dar a trebuit să ne abandonăm misiunea. 
Deocamdată — așa mi se spune de fiecare dată când am suficient curaj și 


refuz să mai fac un pas mai departe de câmpul de luptă. 

Îmi ard obrajii de rușine când îmi amintesc. Ar fi trebuit să merg mai 
departe. N-ar fi îndrăznit să mă oprească. N-ar fi putut s-o facă. Însă mi-a 
fost frică. Fiind atât de aproape de linia frontului, mi-am dat seama ce ar 
fi însemnat să mă lupt de una singură. Aș fi murit în zadar. Cu toate 
acestea, nu pot scăpa de rușinea alegerii făcute atunci. Am plecat și mi- 
am părăsit încă o dată fratele. 

Au trecut câteva săptămâni până când ne-am strâns cu toții. Farley și 
ofiterii din subordinea ei au sosit ultimii. Probabil că tatăl ei, colonelul, 
și-a petrecut toate zilele cât ea a lipsit, plimbându-se neliniștit pe 
coridoarele îngheţate ale noii noastre baze. 

Bine măcar că întemnițarea lui Barrow ne este de folos. Atenţia 
reclamată de un asemenea prizonier, ca să nu mai pomenesc de tot 
haosul iscat la Corvium, a oprit mișcările de trupe în jurul Nădufului. 
Ceea ce înseamnă că fratele meu este în siguranță. Mă rog, așa cum poate 
fi în siguranță un puști de cincisprezece ani, îmbrăcat în uniformă și cu o 
pușcă în mână. Dar în mod cert el este mai ferit de pericol decât Mare. 

Nici nu mai știu de câte ori am urmărit discursul regelui Maven. De 
cum am ajuns aici, Cal a ocupat un colț din camera de comandă și se uită 
la el iar și iar. La prima vizionare, nu cred că a fost vreunul dintre noi 
care să nu-și țină respirația. Ne temeam de ce era mai rău. Credeam că 
vom asista la decapitarea lui Mare. Înnebuniţi de spaimă, fraţii ei de-abia 
își stăpâneau lacrimile. Iar Kilorn își acoperise ochii cu mâinile și nici nu 
voia să se uite la ecran. Când Maven a spus că moartea este prea bună 
pentru ea, am avut senzația că Bree aproape a leșinat de bucurie. Numai 
Cal a rămas mut, concentrat, încruntat. Pentru că în adâncul sufletului 
știa — așa cum o știam cu toții — că pe Mare Barrow o așteaptă ceva mult 
mai rău decât moartea. 

A îngenuncheat în faţa regelui argintiu și a stat nemișcată în timp ce el 
i-a pus zgarda la gât. N-a zis nimic, n-a reacționat în niciun fel. l-a permis 
să-i spună teroristă și criminală înaintea unei întregi națiuni. O parte din 


mine își dorește ca Mare să-l fi contrazis, dar știu că nu putea să încalce 
înțelegerea. N-a făcut nimic altceva decât să se uite urât la toată lumea 
din jur, la argintiii care se îmbulzeau pe platforma aceea. Toţi voiau să se 
apropie cât mai mult de ea. Vânători în jurul unui vânat deosebit. 

Cu toată coroana lui, Maven nu avea un aspect prea regesc. Obosit, 
poate bolnav, cu siguranţă furios. Probabil din cauză că fata de lângă el 
tocmai ce-i omorâse mama. A tras de zgarda de la gâtul lui Mare, 
obligând-o să intre în palat. Ea a reușit să mai arunce o ultimă privire 
peste umăr, căutând parcă pe cineva în mulțime. Dar zgarda i-a mai fost 
smucită o dată și de atunci nu am mai văzut-o. 

Ea e acolo și eu sunt aici, unde putrezesc, mă congelez, îmi petrec toate 
zilele recablând aparatură mai bătrână ca mine. Totul nu-i decât o 
pierdere de timp. 

Mai rămân încă un minut în pat ca să mă gândesc la fratele meu, pe 
unde o fi, ce-o face acum. Morrey. Cu chipul leit ca al meu, dar 
asemănarea dintre noi se oprește aici. Prea moale pentru fundăturile 
dure din Orașul Nou, mereu bolnav din cauza fumului de fabrică. Nici 
nu vreau să mă gândesc cum a suportat instrucția militară. Tehnicienii 
erau considerați ori prea valoroși, ori prea lipsiţi de rezistenţă pentru a fi 
luați în armată. Asta până când Garda Stacojie s-a apucat să-și vâre nasul 
unde nu-i fierbea oala, a omorât câțiva argintii și l-a obligat pe fostul rege 
să-i răspundă la fel. Atunci am fost amândoi mobilizați, cu toate că 
aveam slujbe. Cu toate că n-aveam decât cincisprezece ani. Afurisitele 
alea de Măsuri, adoptate de tatăl lui Cal, au schimbat totul. Am fost 
selecționați, ni s-a spus că trebuie să fim soldaţi și am fost luaţi de lângă 
părinții noștri. 

Ne-au despărțit aproape imediat. Numele meu era pe o listă, iar al lui, 
pe alta. Atunci m-am simţit ușurată că pe mine m-au trimis la Corros. 
Morrey nu ar fi supraviețuit în celulele alea. Acum îmi doresc să fi făcut 
schimb. Astfel, el ar fi fost liber, iar eu pe front. Dar, indiferent de câte ori 
l-am rugat pe colonel să încercăm să-i salvăm pe copiii din Legiunea 


Mică, el m-a refuzat de fiecare dată. 

Așa că aș putea să-l rog din nou. 

Mă simt bine cu greutatea centurii cu scule în jurul șoldurilor. 
Zdrăngănește la fiecare pas pe care îl fac. Merg cu multă hotărâre, ca să 
descurajez pe oricine ar dori să mă oprească. Dar majoritatea 
coridoarelor sunt pustii. Nu-i nimeni în jur ca să mă vadă cum umblu 
țanțoșă, mușcând din cornul primit la micul dejun. Probabil că unii 
dintre căpitani au plecat iarăși să patruleze cu unităţile lor orașul Trial și 
granița. Cred că-i caută pe roșii, pe cei care au avut norocul să ajungă 
până în nord. Unii vin aici ca să ni se alăture, dar toți au ajuns deja la 
vârsta înrolării sau sunt muncitori cu calificări ce pot fi de folos cauzei. 
Nu știu unde le sunt trimise familiile: orfanii, văduvele, văduvii. 
Oamenii ăia care nu ar reuși decât să încurce. 

Ca mine. 

Numai că eu mă pun dinadins în drumul lor. Numai așa pot obține 
oarece atenție. 

Debaraua colonelului — scuze, biroul lui — se află la etajul de deasupra 
dormitoarelor. Nu mă sinchisesc să bat la ușă și apăs pur și simplu pe 
clanță. Ușa se deschide fără probleme și mă pomenesc într-o cămăruță 
înghesuită și sinistră, cu pereți din beton, câteva dulapuri încuiate și un 
birou la care stă cineva. 

-S-a dus în centrul de comandă, zice Farley, fără să ridice ochii de pe 
hârtiile din față. 

Are pete de cerneală pe degete, ba chiar și pe nas și sub ochii înroșiți. 
Studiază cu atenţie niște rapoarte ale Gărzii, mesaje codificate și ordine. 
De la Comandament, îmi dau eu seama, amintindu-mi de zvonurile 
despre nivelurile superioare ale Gărzii Stacojii. Nimeni nu știe prea multe 
despre ele, cu atât mai puţin eu. Pentru că mie nu-mi spune nimeni nimic 
decât dacă întreb de zece ori. 

Mă încrunt când o văd mai bine cum arată. Chiar dacă masa îi acoperă 
burta, nu-și mai poate ascunde starea. Are și faţa, și degetele umflate. Ca 


să nu mai pomenesc de indiciul pe care ţi-l dau cele trei farfurii pline cu 
resturi de mâncare. 

- Poate că ar fi bine să mai dormi și tu, Farley. 

— Poate. 

Pare enervată de atenția mea. 

Treaba ta. Fă ce vrei. 

Îmi înăbuș oftatul de exasperare și mă întorc să plec. 

-Spune-i că fortăreața Corvium nu mai are mult! strigă Farley după 
mine. 

Tonul ei este tăios. Mi-a dat un ordin, dar mi-a și comunicat ceva. 

Mă uit peste umăr la ea și ridic dintr-o sprânceană. 

-Nu mai are mult până la ce? 

- Au fost revolte, rapoarte sporadice despre ofițeri argintii găsiți morți, 
iar depozitele de munite și-au luat prostul obicei de a exploda când te 
aștepți mai putin. 

Aproape că zâmbește. Aproape. N-am mai văzut-o să zâmbească de 
când a murit Shade Barrow. 

-Mi se par cunoscute toate astea. Nu cumva e Garda Stacojie în oraș? 

Ridică în sfârșit ochii la mine. 

— Din câte știm noi, nu este. 

-Înseamnă că legiunile întorc armele, gâfâi eu, simțind cum speranţa 
îmi taie respirația. Soldaţii roșii... 

-Sunt cu miile în garnizoanele din Corvium. Și foarte mulți și-au dat 
deja seama că sunt mult mai numeroși decât superiorii lor argintii. 
Raportul este de cel puţin patru la unu. 

Patru la unu. Și uite cum mi se năruie speranțele. Am văzut cu ochii 
mei de ce sunt în stare argintiii. Am fost prizoniera și adversara lor, 
capabilă să le fac faţă doar datorită talentului meu. Patru roșii împotriva 
unui singur argintiu tot sinucidere se cheamă că este. Tot o pierdere. Dar 
Farley nu pare a fi de acord cu mine. 


Îmi sesizează îngrijorarea și își îmblânzește tonul cât poate ea de mult. 
Adică briciul se transformă într-un cutit cu tăișul ceva mai tocit. 

- Fratele tău nu este în oraș. Legiunea Pumnalului se află și acum în 
tranșeele din jurul Nădufului. 

Ceea ce înseamnă că toți copiii ăia sunt prinși între un câmp minat și 
un oraș în flăcări. Splendid! 

- Nu pentru Morrey îmi fac griji. 

Deocamdată. 

- Pur și simplu nu înţeleg cum se așteaptă să cucerească orașul. O avea 
ei superioritate numerică, dar argintiii sunt... sunt argintii. Câteva zeci 
de magnetroni ar putea omori sute de roșii fără să clipească. 

Îmi imaginez cum arată Corvium. L-am văzut doar în câteva filmuleţe, 
fragmente preluate din emisiunile argintiilor sau din reportajele ajunse 
până la Garda Stacojie. Este mai degrabă fortăreață, nu oraș, înconjurată 
de ziduri înalte din piatră neagră — un monolit îndreptat cu fața către 
nord, spre pustiul creat de război. Dar ceva din aspectul Corviumului îmi 
aduce aminte de locul căruia îi spun în silă „orașul meu natal“. Și Orașul 
Nou avea ziduri și mulți ofițeri care ne controlau vieţile. Și noi eram cu 
miile mai mulți decât ei, însă singurele noastre modalități de revoltă erau 
întârzierea la program sau furișarea afară din casă după lăsarea serii, 
când intra în vigoare camuflajul și era interzis să-ți părăsești locuinţa. Nu 
puteam face nimic. Bietele noastre existente erau la fel de lipsite de vlagă 
și de sens ca fumul în care trăiam. 

Farley se întoarce la treburile ei. 

-Tu ai grijă doar să-i transmiti ce am spus eu. O să știe ce are de făcut. 

Dau din cap și închid ușa după mine tocmai când pe Farley o apucă un 
căscat pe care nu reușește să și-l înăbușe. 


- Trebuie să recalibrăm receptoarele video, la ordinele doamnei căpitan 
Farley... 
Cei doi străjeri care păzesc ușa de la centrul de comandă se dau la o 


parte încă dinainte să-mi termin fraza mincinoasă pe care o spun de 
obicei. Amândoi se uită în altă parte, ferindu-se să mă privească în ochi, 
iar mie îmi ard obrajii de rușine. 

Cei cu sângenou îi sperie pe oamenii normali la fel ca argintiii, dacă nu 
chiar și mai tare. Din punctul lor de vedere, roșiii înzestrați cu abilități 
deosebite sunt la fel de imprevizibili, la fel de puternici, la fel de 
periculoși. 

Imediat după sosirea noastră și după ce au ajuns aici și mai mulți 
soldați, zvonurile despre mine și ceilalți s-au răspândit ca o molimă. Baba 
își poate schimba fața. Ala cu ticuri nervoase te poate face să vezi ce nu există. 
Tehniciana poate să te omoare doar prin puterea gândului. E un sentiment 
îngrozitor să știi că ceilalți se tem de tine. Dar mult mai îngrozitor este că 
nu-i pot învinovăţi pentru că simt așa. Noi suntem diferiți și suntem 
ciudati și avem puteri pe care nu le pot revendica nici măcar argintiii. 
Suntem ca niște cabluri electrice găurite, ca niște mașinării defecte, 
încercând încă să ne cunoaștem pe noi înșine și să ne deprindem cu 
talentele noastre. Cine știe ce am putea să devenim? 

Încerc să-mi stăpânesc senzația de stinghereală care mi-a devenit atât 
de familiară în ultima vreme și intru în încăpere. 

În mod normal, centrul de comandă ar trebui să zbârnâie de la atâtea 
monitoare și aparatură de comunicații, dar acum camera este neobișnuit 
de tăcută. Un singur transmițător bâzâie, în timp ce scuipă o bandă lungă 
de hârtie pe care a fost tipărit un mesaj decriptat. Colonelul îl citește 
stând aplecat asupra aparatului. Umbrele lui obișnuite, fraţii lui Mare, 
sar la vederea mea, speriați ca niște iepuri. A patra persoană aflată în 
centrul de comandă îmi deslușește misterul raportului primit acum. 

Sunt vești despre Mare Barrow. 

Altminteri de ce s-ar afla Cal aici? 

Îngândurat, ca de obicei, își sprijină bărbia pe degetele împletite. Zilele 
lungi petrecute în subteran și-au pus amprenta pe chipul lui, storcând 
toată culoarea din obrajii lui și așa prea palizi. Chiar dacă-i prinţ, nu are 


deloc grijă de el în momente de criză. Acum lasă impresia că ar avea 
mare nevoie de un duș și un bărbierit, ca să nu mai pun la socoteală și 
câteva palme zdravene care să-l trezească din apatie. Însă nu și-a pierdut 
reflexele de soldat. Mă vede înaintea celorlalți. 

- Cameron, zice el, străduindu-se să nu mârâie. 

- Calore. 

În cel mai bun caz, pot spune despre el că-i un prinţ surghiunit. Deci 
nu-i nevoie să folosesc vreun titlu. Dacă nu cumva intentionez să-l scot 
complet din sărite. 

Așa cum știm toti, ce naște din pisică șoareci mănâncă.Colonelul Farley 
nu ridică ochii de pe banda de hârtie, dar mă întâmpină cu un oftat 
dramatic. 

- Haide să nu pierdem vremea, Cameron. Îţi spun încă o dată că nu am 
nici efectivele necesare și nici nu este momentul potrivit pentru a încerca 
să salvez o întreagă legiune. 

Rostesc cuvintele odată cu el. Le știu pe de rost, doar mi le spune 
aproape zilnic. 

- Vorbim despre o legiune de copii lipsiţi de orice experienţă în ale 
milităriei și pe care Maven îi va masacra cu prima ocazie, ripostez eu. 

- Nu mă lași niciodată să uit asta. 

— Pentru că nici nu trebuie să uiţi, domnule colonel, adaug eu, 
strâmbându-mă. 

Domnule colonel. N-am jurat credință Gărzii, chiar dacă toţi mă tratează 
ca pe una de-a lor. 

Colonelul a ajuns la o altă parte a mesajului și mijește ochii. 

— Au început interogatoriul. 

Cal sare în picioare atât de repede, că răstoarnă scaunul pe care a stat 
până acum. 

— Merandus? 

O undă de căldură pulsează prin încăpere și eu simt că mă apucă 
greata. Nu din cauza lui Cal, ci a lui Mare. Din cauza ororilor prin care 


trece ea acum. Necăjită la culme, îmi duc mâinile la ceafă și-mi strâng, 
părul negru și ondulat. 

- Da, răspunde colonelul. Unul pe care îl cheamă Samson. 

Înjurăturile lui Cal sunt prea colorate pentru un prinţ. 

-Ce înseamnă asta? îndrăznește să întrebe Bree, fratele mai mare și 
mai voinic al lui Mare. 

Tramy, celălalt fiu rămas în viaţă al soţilor Barrow, se încruntă 
amarnic. 

- Merandus este Casa reginei. Șoptitori — cei care pot citi gândurile. O 
vor rupe în bucăţi ca să ne găsească. 

-Şi ca să se distreze, bombăne Cal. 

Ambii frați Barrow se îmbujorează rău de tot când pricep ce vrea să 
spună. Bree clipește des, încercând să stăvilească năvala lacrimilor 
neașteptate. Îmi vine să-l iau de mână, dar stau la locul meu. Am văzut 
destui oameni ferindu-se de atingerea mea. 

— Asta-i motivul pentru care Mare n-a aflat nimic despre operațiunile 
noastre de dincolo de Tuck, spune repede colonelul. 

Perfect adevărat. Au părăsit insula cu viteză ameţitoare, renunțând la 
orice ar fi putut stârni amintirile lui Mare Barrow. Până și pe argintiii pe 
care i-am capturat în Corros — sau i-am salvat, depinde pe cine întrebi — i- 
am abandonat pe coastă. Prea periculoși să-i păstrăm, prea mulți să-i 
putem controla. 

Sunt doar de o lună cu Garda Stacojie, dar deja le cunosc deviza. Înaltă- 
te, roșie ca zorii zilei — bineînţeles — și nu încerca să afli mai multe decât 
trebuie. Primul este un strigăt de luptă. Al doilea este un avertisment. 

-Nu are nimic important să le spună, adaugă el. Nu știe nimic despre 
Comandament și a auzit prea puţine despre treburile noastre de dincolo 
de Norta. 

Fix de asta nu mai pot ei, colonele. Trebuie să-mi mușc limba ca să nu mă 
răţoiesc la el. Mare este în mâinile lor. Și ce dacă nu o să afle nimic de la ea 
despre Tinutul Lacurilor, Piedmont sau Montfort? 


Montfort. Tara aceea îndepărtată, așa-zis democratică și condusă în 
mod egal de roșii, argintii și oameni cu sângenou. Un paradis? Poate, dar 
eu am aflat de multă vreme că pe lumea asta nu există paradisuri. 
Probabil că știu acum mai multe decât Mare despre țara asta, datorită 
gemenilor — Rash și Tahir — care nu prididesc să laude meritele ținutului 
lor natal. Nu-s atât de proastă încât să-i cred pe cuvânt. Ca să nu mai zic 
că-i o adevărată tortură să port o discuţie cu ei, pentru că mereu se reped 
să-și termine unul altuia frazele. Uneori mi-aș dori să-mi folosesc tăcerea 
asurpa lor, să le distrug abilitatea aia care le permite să-și contopească 
gândurile. Dar ar fi un gest crud, ca să nu zic prostesc. Oamenii se tem 
deja de noi și fără să ne vadă cum ne luptăm în talente. 

— Contează atât de mult ce reușesc să scoată de la ea? întreb eu printre 
dinții încleștați. 

Și sper să fiu înţeleasă de colonel: Măcar cruță-i pe frații ei de toată 
povestea asta. Ai puțină jenă. 

Dar el clipește spre mine și din ochiul bun, și din cel paradit. 

- Dacă nu ești capabilă să suporti genul ăsta de informaţii, atunci fă 
bine și nu mai veni în centrul de comandă. Trebuie să aflăm ce au stors 
de la ea în urma interogatoriului. 

-Samson Merandus este un luptător de elită, cu multă experiență în 
arenă, spune Cal pe un ton scăzut, încercând să fie amabil cu mine. Îi 
place să-și folosească talentul ca să provoace durere. Dacă el o 
interoghează pe Mare, atunci... 

Și se împiedică în cuvinte, ca și cum n-ar mai vrea să continue. 

— Atunci totul va fi o adevărată tortură. 

Vestea asta parcă-l tulbură chiar și pe colonel. 

Cal stă o vreme cu ochii în pământ. 

-Nu m-am gândit niciodată că Maven i-ar face una ca asta, murmură 
el în cele din urmă. Probabil că nici ea n-a crezut așa ceva. 

Atunci, sunteți amândoi niște idioţi! zbiară mintea mea. De câte ori trebuie 
să vă trădeze pustiul ăla inuman ca să vă învățați lecţia? 


-Mai ai nevoie de ceva, Cameron? mă întreabă colonelul Farley. 

- Corvium. Farley zice că nu mai are mult. 

Colonelul mă privește nedumerit. 

- Astea sunt cuvintele ei? 

— Așa am spus. 

Și uite că nu mai sunt în centrul atenţiei lui. Pentru că se uită lung la 
Cal. 

-Înseamnă că a venit momentul să ne grăbim. 

Colonelul este nerăbdător, dar Cal pare complet dezinteresat. Nu se 
mișcă deloc, știind că orice tresărire, fie ea cât de mică, i-ar putea trăda 
sentimentele. Însă și lipsa de mișcare poate fi la fel de păcătoasă. 

- Am să mă gândesc la un plan, spune el parcă în silă. 

Colonelului îi este suficient. Dă scurt din cap și se uită la fraţii lui 
Mare. 

- Anunţaţi-vă familia, le zice el, prefăcându-se că i-ar păsa și de 
emoțiile altora. Și pe Kilorn. 

Mă foiesc, stingherită că trebuie să-i văd cum se chinuiesc să asimileze 
veștile dureroase despre sora lor și să accepte răspunderea de a le 
împărtăși celorlalți membri ai familiei. Bree nu-i în stare să vorbească, 
dar Tramy are mai multă putere și răspunde în numele amândurora: 

— Am înţeles, să trăiţi! Cu toate că nu știu pe unde-i Kilorn Warren. 

- Caută-l în cazarma celor cu sângenou, mă bag eu în vorbă. Se duce 
foarte des acolo. 

Așa este. Kilorn petrece mare parte a timpului în compania Adei. După 
ce a murit Ketha, Ada și-a asumat dificila sarcină de a-l învăţa să citească 
și să scrie. Deși, sincer, eu bănuiesc că stă pe lângă ea pentru că n-are pe 
nimeni altcineva. Singura familie pe care a cunoscut-o vreodată este 
familia lui Mare, iar membrii ei au ajuns acum ca niște fantome, bântuite 
de amintiri. Eu nici măcar nu i-am văzut vreodată părinţii. Se feresc de 
lume și stau în adâncul tunelurilor. 


Ne luăm rămas-bun de la colonel și părăsim toți patru centrul de 


comandă, încercând fără prea mare pricepere să mergem în șir indian. 
Bree și Tramy se despart repede de noi și pornesc cu pași apăsați spre 
locuința familiei lor, aflată în cealaltă parte a bazei. Nu-i invidiez. Mi- 
aduc aminte cum a plâns și a tipat mama când ne-au luat în armată pe 
mine și pe fratele meu. Mă întreb ce doare mai tare: să nu ai nicio veste 
de la copiii tăi sau să primești mereu noutăți despre chinurile la care sunt 
supuși. 

Nu voi afla niciodată răspunsul. În lumea asta idioată și distrusă nu-i 
loc pentru copii, mai cu seamă pentru copiii mei. 

Vreau să-l las pe Cal să se îndepărteze de mine, dar mă răzgândesc 
imediat. Avem aproape aceeași înălțime și nu mi-e greu să-l prind din 
urmă. 

- Dacă nu te trage inima să faci ce trebuie, o să ai pe conștiință moartea 
multor oameni. 

Se răsucește brusc, aproape trântindu-mă în fund cu viteza și forța 
mișcării sale. l-am simţit pe pielea mea focul, dar nu mi s-a părut atât de 
puternic precum este flacăra care-i arde acum în ochi. 

- Cameron, te asigur că inima mea este la locul potrivit, șuieră el 
printre dinți. 

Păi, să nu mă ia cu leșin când îl aud? Ce mai declaraţie de amor. Îmi 
vine să-mi dau ochii peste cap, dar reușesc să mă abtin. 

— Păstrează-ţi farmecul pentru când s-o întoarce! mormăi eu. 

Când, nu dacă. Mai că a dat foc centrului de comandă când colonelul i-a 
refuzat cererea de a încerca să-i transmită mesaje lui Mare în interiorul 
palatului. Așa că nu trebuie acum să topească tot coridorul ăsta pentru că 
nu mi-am ales eu bine cuvintele. 

Pornește din nou, acum de două ori mai repede, dar uite că pe mine nu 
mă poate lăsa în urmă la fel de lesne cum o făcea cu fetița cu fulgerele. 

— Vreau doar să zic că domnul colonel are o grămadă de strategi... 
oameni de la Comandament... ofițeri din Garda Stacojie, care nu au... 


Mă opresc să caut expresia potrivită. 


- ...loialități conflictuale. 

Cal pufnește cu putere, ridicând din umerii lui lați. Îmi este limpede că 
pregătirea militară a împins în plan secund toate lecţiile de etichetă pe 
care a fost obligat să le urmeze pe vremuri. 

— Arată-mi un singur ofițer care să știe la fel de multe ca mine despre 
regulamentele argintii și despre sistemele de apărare de la Corvium și, 
crede-mă, voi fi extrem de bucuros să mă spăl pe mâini de toată 
nenorocirea asta. 

— Sunt convinsă că există cineva, Calore. 

-Care să se fi luptat cu ăia cu sângenou? Care să-ți cunoască talentul? 
Care să știe cum să te valorifice într-o luptă? 

Mă zbârlesc toată când îi aud tonul. 

-Să mă valorifice! repet eu, răstindu-mă la el. 

Chiar așa, să mă valorifice. Mi-aduc aminte de cei care nu au 
supraviețuit după eliberarea din Corros. Oameni cu sângenou recrutați 
de Mare Barrow, oameni cu sângenou cărora ea le-a promis că-i va apăra. 
Și când colo, Mare și Cal ne-au azvârlit într-o luptă pentru care nu eram 
pregătiți, în cadrul căreia ni s-a demonstrat foarte clar că Mare nu era 
capabilă să se apere nici măcar pe ea însăși. Nix, Gareth, Ketha și alți 
deținuți din Corros pe care nu i-am cunoscut. Zeci de morti, dați la o 
parte ca niște piese de pe tabla de joc. 

Asta a fost mereu atitudinea conașilor argintii și așa a fost învăţat și 
Cal să se lupte. Ca să învingă cu orice preț. 

— Știi ce vreau să spun. 

Pufnesc și eu. 

- Poate tocmai ăsta-i motivul pentru care nu am încredere. 

Ești prea dură, Cameron. 

— Ascultă-mă, zic eu, schimbând tactica. Știu că i-aș omori pe toţi de 
aici dacă astfel mi-aș putea recăpăta fratele. Din fericire, nu este nevoie să 
iau această decizie. Dar tu... tu chiar ai de ales. Și vreau să fiu sigură că 
nu faci alegerea greșită. 


Perfect adevărat. Amândoi ne aflăm aici din același motiv. Nu din 
cauza vreunei credinţe oarbe faţă de Garda Stacojie, ci pentru că ea este 
singura noastră speranță de a-i salva pe cei pe care îi iubim. 

Cal schițează un zâmbet șui, identic cu cel pe care l-am văzut la Mare 
în momentele ei de visare. Îi dă un aer și mai prostesc. 

- Nu încerca să mă convingi cu vorbe din astea, Cameron. Fac tot 
posibilul să evit un alt masacru. Tot posibilul. 

Și expresia i se înăsprește. 

-Crezi că numai argintiii vor să câștige? bombăne el. Am văzut 
rapoartele colonelului. l-am citit corespondenţa cu Comandamentul. Am 
auzit tot felul de lucruri. Ai intrat într-un grup de oameni care gândesc 
exact ca tine. Ne-ar da foc tuturor dacă astfel ar obţine ce-și doresc. 

Poate că așa este, îmi zic eu, dar cel puțin ei doresc să se facă dreptate. 

Mă gândesc la Farley, la colonel, la soldaţii care au jurat credință Gărzii 
Stacojii și la refugiații roșii pe care îi protejează. I-am văzut cu ochii mei 
cum îi treceau peste graniţă. Eram într-unul dintre avioanele care vâjâia 
zburând spre Năduful, ca să salveze o legiune de soldați-copii. Cunosc 
prețul mare al obiectivelor lor, dar nu sunt argintii. Ucid, dar nu fără 
motiv. 

Garda Stacojie nu este o armată de oameni pașnici, însă pacea nu-și are 
loc în conflictul acesta. Indiferent de părerea lui Cal față de metodele și 
secretele lor, doar ei știu cum să lupte cu argintiii și să învingă. Neamul 
lui Cal și-a căutat-o cu lumânarea. 

— Dacă-ţi pasă atât de mult de Corvium, atunci nu te duce, îmi spune 
el, ridicând din umeri. 

-Şi să ratez ocazia de a-mi vopsi mâinile cu sânge argintiu? mă răstesc 
eu la el. 

Nu știu dacă am încercat — fără sorți de izbândă — să glumesc sau dacă 
l-am amenințat de-a dreptul. Îmi pierd iarăși răbdarea. Deja a trebuit să 
suport lamentările unui paratrăsnet ambulant. Și n-am de gând să tolerez 
fasoanele chibritului ăsta căzut în butoiul cu melancolie. 


Mânia și focul i se aprind iarăși în ochi. Mă întreb dacă abilitatea mea 
ar avea iuțeala necesară ca să-l imobilizeze. Ce mai luptă ar fi! Focul 
împotriva tăcerii. Cine ar arde, oare? El sau eu? 

-Mi se pare amuzant că tocmai tu mă sfătuiești să mă port cu grijă 
când e vorba despre viaţa oamenilor. Mi-aduc aminte că în închisoarea 
Corros ai făcut tot ce ţi-a stat în putinţă ca să ucizi cât mai mulți. 

Corros, locul unde am fost și eu întemnițată. Unde am fost înfometată, 
părăsită, obligată să-i văd pe cei din jur cum se usucă și mor pentru că 
erau... diferiți. Și chiar înainte să ajung în Corros, am fost închisă într-un 
alt fel de închisoare. Sunt fiică a Orașului Nou, înrolată într-o armată 
specială încă de la naștere, blestemată să-mi duc viața în umbre și cenușă, 
la mila fluierului care anunţă terminarea schimbului din fabrică. 
Bineînțeles că am încercat să-i omor pe cei care m-au ținut prizonieră. Și 
aș face-o din nou dacă aș avea ocazia. 

-Şi sunt mândră de asta, îi spun eu, fără să clipesc. 

Îl aduc la disperare. Măcar atât mi-e clar. Foarte bine. Niciun discurs 
din lume nu mă va face vreodată să-i îmbrăţișez convingerile. Și mă 
îndoiesc că ar avea prea multe șanse cu altcineva. Cal este prinț al Nortei. 
Surghiunit, sigur că da, însă diferit de noi în toate modurile posibile. 
Talentul lui este necesar și va fi folosit, dar Cal reprezintă o armă cu greu 
suportată de ceilalți. Încearcă să ne convingă prin cuvinte. Dar toți 
suntem surzi la ele. Mai ales eu. 

Pe neașteptate, o apucă pe un coridor mai strâmt, unul dintre multele 
tuneluri ale labirintului de sub Irabelle. Coridorul se formează din holul 
mai larg; care urcă ușor spre suprafață. Mă uit nedumerită după el. Nu-i 
nimic în direcția aia. Doar culoare pustii, abandonate, nefolosite. 

Totuși, ceva nu-mi dă pace. Am auzit tot felul de lucruri, a spus el. Și 
neîncrederea mi se aprinde în piept, în timp ce-l urmăresc cum se 
îndepărtează, iar umerii lui laţi se fac din ce în ce mai mici. 

Ezit o clipă. Cal nu-mi este prieten. De-abia dacă se poate spune că 
suntem în aceeași tabără. 


Se poate spune orice despre el, dar nu și că n-ar fi enervant de 
binecrescut. N-o să-mi facă niciun rău. 

Așa că mă iau după el. 

Mi-e clar că acest coridor nu este folosit. E plin de gunoaie și e 
întunecat rău de tot acolo unde s-au ars becurile. Dar, chiar și de la 
distanța asta, simt cum prezenţa lui Cal încălzește aerul. Temperatura a 
devenit foarte plăcută și îmi propun să discut despre asta cu alți câțiva 
tehnicieni care au ajuns aici. Poate vom reuși să găsim o metodă prin care 
să încălzim pasajele inferioare folosind aer comprimat. 

Mă uit la cablurile care străbat tavanul și le număr. Sunt prea multe 
pentru atât de puţine becuri. 

Fac câțiva pași înapoi și mă uit cum Cal dă la o parte câțiva paleti din 
lemn și niște resturi din metal de lângă un perete. În spatele lor e o ușă, 
iar cablurile trec dincolo de ea. Îndrăznesc să mă apropii de-abia după ce 
el dispare înăuntru și trage ușa după el. 

Acum văd mai bine cablurile. O rețea de transmisiuni radio. Da, le văd 
la fel de clar cum îmi văd vârful nasului de pe mutra asta antipatică. 
Înseamnă că cine se află în încăperea aia are posibilitatea de a comunica 
dincolo de zidurile fortăreței Irabelle. 

Dar cu cine să comunice prințul nostru? 

Primul meu instinct este să-i anunt pe Farley sau Kilorn. 

Dar dacă... dacă prinţul face ceva ca să ne împiedice — pe mine și încă 
alți o mie de nefericiți — de la un atac sinucigaș asupra orașului Corvium, 
atunci ar trebui să-l las să-și vadă de treabă. 


Și să sper că nu voi regreta că am făcut-o. 


CINCI 
Mare 


Plutesc pe o mare întunecată și sunt înconjurată de umbre. 

Poate că nu sunt umbre, ci amintiri. Poate sunt vise. Cunoscute și 
totuși stranii, iar fiecare conţine câte ceva oribil. Ochii lui Cal sunt 
injectați cu argint, fierbinți, fumegă sânge. Chipul fratelui meu este mai 
degrabă un craniu. Tata se ridică din scaunul cu rotile, dar noile lui 
picioare sunt cumplit de lungi și subţiri, gata să se crape la fiecare pas 
nesigur. Gisa are tije din metal în ambele mâini și cineva i-a cusut gura. 
Kilorn se îneacă într-un râu, captiv într-o plasă perfectă. Din beregata 
despicată a lui Farley se revarsă niște zdrenţe roșii. Cameron se ține de 
gât, încearcă să vorbească, dar nu poate, este prizonieră a unei tăceri pe 
care singură a creat-o. Pe pielea lui Evangeline apar solzi din metal, care 
o înghit cu totul. lar Maven se prăvălește pe tronul lui ciudat, care se 
strânge și îl mistuie, până când îl transformă în piatră — o statuie cu ochi 
de safir și lacrimi de diamant. 

Marginile himerei mele se colorează în purpuriu. Încerc să mă întorc în 
îmbrăţișarea ei, știind ce conţine. Cât de aproape îmi simt acum fulgerele. 
Ce bine ar fi dacă aș reuși să găsesc amintirea lor și să mai gust un ultim 
strop de putere înainte de a mă scufunda înapoi în beznă. Dar și 


imaginea asta pălește și se stinge. Întunericul mă învăluie și mă aștept să 
mi se facă frig. Dar temperatura crește. 

Pe neașteptate, Maven este mult prea aproape de mine. Nu-i pot 
suporta prezenţa. Ochi albaștri, păr negru, paloare de cadavru. Mâna îi 
plutește în aer, la câțiva centimetri de obrazul meu. Tremură, parcă ar 
vrea să mă atingă, parcă ar vrea să se îndepărteze. lar eu nu știu ce aș 
prefera. 

Cred că dorm. Întunericul și lumina fac schimb de locuri, dilatându-se 
înainte și înapoi. Încerc să mă mișc, dar picioarele îmi sunt prea grele. 
Din cauza lanțurilor sau a temnicerilor sau și una, și alta. Mă apasă mai 
rău ca înainte și singura mea scăpare sunt himerele astea îngrozitoare. 
Caut doar ce contează cel mai mult pentru mine — Shade, Gisa, restul 
familiei mele, Cal, Kilorn, fulgerele. Dar mereu îmi scapă sau dispar 
atunci când ajung aproape. Presupun că-i un alt fel de tortură — 
modalitatea prin care Samson mă epuizează chiar și în somn. Și Maven 
este acolo, dar nu mă duc spre el și el nu se mișcă deloc. Stă jos, se uită la 
mine, își masează o tâmplă. Parcă nici nu clipește. 

Trec ani. Sau poate secunde. Apăsarea slăbește. Mintea mi se mai 
limpezește. Se împrăștie ceața care a acoperit-o și m-a ținut prizonieră. 
Mi se permite să mă trezesc. 

Mi-e sete. M-au secat lacrimile amare pe care nu-mi aduc aminte să le 
fi vărsat. Mă strivește la fel ca întotdeauna greutatea tăcerii. O clipă parcă 
nici nu mai pot să respir și mă întreb dacă așa voi muri. Cufundată în 
acest pat din mătase, mistuită de obsesia unui rege, sufocată de aerul 
proaspăt. 

Sunt iar în camera care îmi este închisoare. Poate că am fost aici tot 
timpul. Lumina albă care intră prin fereastră îmi spune că a nins din nou 
și că afară a venit iarna cea strălucitoare. După ce mi se obișnuiesc ochii 
și contururile din jur devin mai clare, am curajul să mă uit prin încăpere. 
O dată spre stânga și o dată spre dreapta. Fără să mă mișc dacă nu-i 
absolută nevoie. Nu că ar avea vreo importanţă. 


Arvenii stau de pază în cele patru colțuri ale patului. Toţi cu ochii la 
mine. Pisicuta, Trifoiaș, Trio și Out. Nu observă că mă uit printre gene la 
ei și schimbă priviri îngrijorate. 

Pe Samson nu-l văd nicăieri, deși mă așteptam să fie lângă mine și să- 
mi ureze bun venit cu un zâmbet malitios pe buze. Dar în locul lui, la 
capătul patului se află o femeie micuță, în haine civile, cu pielea atât de 
neagră că bate în albastru. Nu am mai văzut-o niciodată, dar trăsăturile 
ei mi se par cumva cunoscute. Și îmi dau seama că ce crezusem eu că ar fi 
cătușe sunt de fapt mâini. Mâinile ei. Fiecare în jurul câte unei glezne, îmi 
mângâie pielea și oasele de sub ea. 

Îi recunosc culorile împletite pe umeri. Roșu și argintiu, reprezentând 
ambele tipuri de sânge. Este o tămăduitoare. O tămăduitoare de piele. 
Din Casa Skonos. Atingerea ei mă vindecă... sau, cel puțin, mă împiedică 
să mă sfârșesc sub atacul violent al celor patru stâlpi de tăcere. Dacă nu 
ar fi tămăduitoarea aici, presiunea lor m-ar ucide. Echilibrul este unul 
precar. Probabil că e foarte talentată. Are ochii Sarei. Strălucitori, cenușii, 
expresivi. 

Dar nu la mine se uită, ci la ceva din dreapta mea. 

Îi urmăresc privirea și mă cutremur. 

Maven este aici, exact ca în visul meu. Nemișcat, concentrat, cu o mână 
la tâmplă. Acum face un semn din mâna cealaltă. 

Și uite că apar și cătușele. Paznicii se mișcă iute și îmi pun la mâini și la 
glezne brăţările dintr-un metal ciudat, împletit și bătut cu niște bile 
lustruite. Sunt închise cu o singură cheie. Încerc să-i urmăresc traseul, dar 
sunt prea amețţită și vederea îmi este încețoșată. Văd clar doar cătușele. 
Sunt grele și reci. Mă aștept să-mi pună și o zgardă nouă, dar, din 
fericire, îmi lasă gâtul liber. Am scăpat de ţepii ăia împodobiţi cu pietre 
preţioase. 

Spre marea mea mirare, tămăduitoarea și temnicerii își iau rămas bun 
de la mine și ies din cameră. Mă uit contrariată după ei, încercând să-mi 
maschez entuziasmul neașteptat care-mi accelerează foarte tare pulsul. 


Ei, cât de proști să fie? De ce mă lasă singură cu Maven? Oare chiar crede 
că n-am să încerc să-l omor numaidecât? 

Mă întorc spre el, încerc să mă mișc, încerc să mă dau jos din pat. Însă 
mi-e imposibil. Nu reușesc decât să mă ridic cu greu în capul oaselor. De 
parcă sângele mi s-ar fi transformat în plumb. Înţeleg repede cauza. 

-Ştiu ce ţi-ai dori să-mi faci, îmi șoptește el de-abia auzit. 

Îmi zvâcnesc degetele și încleștez pumnii. Încerc să produc fulgerele. 
Dar nu-mi răspund. Nu-mi pot răspunde. 

— Altă Piatră Tăcută, bolborosesc eu, rostind cuvintele ca pe un 
blestem. 

Bilele lustruite de la cătușe mă țin prizonieră. 

- Probabil că rezerva ta e pe sfârșite. 

- Mulţumesc pentru grijă, dar stocul este în bună stare. 

La fel cum am făcut și în celulele de sub Circul Oaselor, scuip în 
direcția lui. Dar saliva mea nu-l atinge, ci îi cade la picioare. Maven nu 
pare supărat. Ba chiar zâmbește. 

— Încetează cu aiurelile astea! Curtea nu va fi încântată de un asemenea 
comportament. 

- De parcă mi-ar păsa... Curtea? 

Zâmbetul lui se lărgește. 

-Cred că am vorbit destul de clar. 

Mi se strâng măruntaiele la vederea rânjetului său. 

— Splendid! spun eu. Te-ai săturat să mă tii într-o colivie unde nu mă 
poți vedea. 

- De fapt, mi se pare greu să stau atât de aproape de tine. 

Ochii lui sunt plini cu o emotie pe care nu vreau s-o recunosc. 

-Sentimentul e reciproc, mârâi eu, fie și ca să alung starea de blândeţe 
neobișnuită care l-a cuprins. 

Mai bine aș fi obligată să-i suport furia decât vreun cuvânt frumos. 


Nu mușcă momeala. 


- Mă îndoiesc. 

-— Atunci, unde-i lesa mea? Îmi dai una nouă? 

— Fără lesă și fără zgardă, spune el, făcând un semn din cap spre 
cătușe. Doar astea. 

Habar n-am ce are de gând. Dar de multă vreme am încetat să mai 
încerc să înțeleg ce trece prin mintea sucită a lui Maven Calore. Așa că îl 
las să vorbească în continuare. În cele din urmă tot îmi va spune ce vreau 
să aflu. Așa face întotdeauna. 

— Interogatoriul a fost foarte util. Am aflat extrem de multe despre tine 
și despre teroriștii care-și zic Garda Stacojie. 

Mi se taie respirația. Ce au aflat? Ce mi-a scăpat? Încerc să-mi amintesc 
cele mai importante informații, să-mi dau seama care dintre ele ar putea 
face cel mai mare rău prietenilor mei. Insula Tuck? Gemenii din 
Montfort? Talentele celor cu sângenou? 

- Răi oameni, nu-i așa? spune el mai departe. Deciși să-i distrugă pe 
toți cei care nu sunt aidoma lor. 

— Despre cine vorbești? 

Sigur, colonelul m-a întemnițat și, da, încă se mai teme de mine. Dar 
acum suntem aliați. Ce însemnătate are asta pentru Maven? 

- Despre cei cu sângenou, firește. 

Tot nu pricep. În afară de faptul că încearcă să scape de noi toți, n-are 
niciun motiv să-i pese de roșiii înzestrați cu abilități. La început ne-a 
negat existenţa și a zis despre mine că aș fi o escroacă. Acum suntem 
niște monștri, niște pericole. Creaturi care inspiră teamă și care trebuie să 
fie eradicate. 

-Mare păcat că ai fost tratată atât de rău, încât ai simţit nevoia să fugi 
de la moșul ăla care-și zice „colonel“. 

E clar că Maven se distrează la culme explicându-mi frânturi din 
planul lui și așteptându-se să le pun eu cap la cap. Dar mintea mi-e încă 
încețoșată, trupul mi-e slăbit și încerc din răsputeri să-mi dau seama ce 
vrea să spună. 


-Şi mai rău a fost când s-a gândit să vă ducă în munți, să scape de voi 
ca de niște gunoaie. 

Despre Montfort vorbește. Dar nu așa a fost. 

- Și, desigur, m-am necăjit foarte tare când am aflat despre intențiile 
reale ale Gărzii Stacojii. Să făurească o lume roșie. Un nou început — tot 
roșu — unde să nu fie loc pentru nimic altceva. Pentru nimeni altcineva. 

— Maven. 

Numele lui vibrează de toată furia de care sunt capabilă acum. Dacă n- 
aș fi încătușată, probabil că aș exploda. 

-Nu poți... 

-Ce anume? Să spun adevărul? Să-mi anunţ țara că Garda Stacojie îi 
ademenește pe cei cu sângenou de partea ei doar ca să-i ucidă după 
aceea? Că pregătește un mare genocid ale cărui victime vor fi ei — și tu — 
și noi toți? Că infama răzvrătită Mare Barrow s-a întors de bunăvoie la 
mine și că toate lucrurile astea au fost aflate în timpul unui interogatoriu 
în care este imposibil de ascuns adevărul? 

Se apleacă spre mine. E atât de aproape acum, că l-aș putea lovi cu 
ușurință. Dar știe că nu pot mișca niciun deget. 

-Că ai trecut de partea noastră pentru că ai văzut de ce este capabilă 
Garda Stacojie? Pentru că și tu, și oamenii ăia cu sângenou sunteți la fel 
de puternici ca noi, la fel de favorizați de soartă ca noi, la fel de argintii ca 
noi din toate punctele de vedere, mai puţin culoarea sângelui? 

Mișc din buze, dar nu reușesc să găsesc cuvintele potrivite care să 
descrie groaza care m-a cuprins. A reușit să afle toate astea fără șoaptele 
Elarei. 

— Eşti un monstru! reușesc eu să spun. 

Un monstru care nu mai are nevoie de niciun ajutor. 

Se retrage zâmbind în continuare. 

- Nu-mi spune tu mie ce nu pot să fac! Și nu subestima niciodată ce voi 
face pentru regatul meu! 


Pune mâna pe încheietura mea și trece ușor cu degetele peste cătușele 


cu Piatră Tăcută care mă imobilizează. Mă înfior de teamă. La fel și 
Maven. 

Acum am timp să-l studiez. Uniforma lui neagră, de toate zilele, nu 
mai pare de-abia scoasă din cutie. Și nu respectă eticheta. Nu poartă 
coroană și nici insigne. Un băiat malefic, și totuși doar un băiat. 

Trebuie să-mi dau seama cum mă pot lupta cu el. Chiar, cum? Sunt 
slăbită, nu mai am fulgere și orice aș spune va fi răstălmăcit. Nu cred că 
m-aș putea ține pe picioare, darămite să scap fără ajutor. Evadarea este 
imposibilă, doar un vis irealizabil, cu care nu mai trebuie să-mi pierd 
vremea. Sunt captivă aici, la bunul plac al unui rege intrigant și criminal. 
M-a urmărit luni în șir, m-a chinuit de la distanţă prin toate metodele 
posibile, de la transmisiuni radio și până la biletele alea mizerabile ale 
lui. 

Mi-e dor de tine. Pe curând. 

Zicea că-i om de cuvânt. Poate că atunci chiar a fost. 

Oftez prelung și încerc să-i mă folosesc de singura slăbiciune pe care 
presupun că o mai are. 

- Ai fost și tu acolo? 

Ochii lui albaștri mă privesc ţintă. I-a venit și lui rândul să fie 
nedumerit. 

-În tot timpul ăsta, spun eu, uitându-mă la pat și apoi în depărtare. 

Mi-e greu să-mi amintesc de tortura la care m-a supus Samson și sper 
să se vadă. 

— Am visat că erai acolo. 

Căldura din el se stinge, dispare, lăsând camera cuprinsă de frigul 
începutului de iarnă. Clipește des — gene negre lovesc pielea albă a feței. 
O clipă, mi-l aduc aminte pe Maven așa cum credeam eu că este. Un vis 
sau o fantomă. 

- Tot timpul, îmi răspunde. 

Și îmi dau seama că spune adevărul atunci când văd bujorii argintii 
înflorindu-i în obraji. 


Și înțeleg cum îl pot răni. 

Mi-este foarte greu să mă prefac că adorm. Strâng pumnul sub pătură, 
înfigându-mi unghiile în palmă. Număr secundele. Număr respirațiile lui 
Maven. În cele din urmă, aud un scârțâit de scaun. Se ridică în picioare. 
Șovăie. Simt cum îmi arde chipul nemișcat sub privirea lui. Și pleacă. 
Aud pași ușori pe podeaua din lemn, îndepărtându-se de mine cu grația 
tăcută a unei feline. Ușa se închide încet în urma lui. 

Acum mi-ar fi ușor să adorm. 

Dar aștept. 

Trec două minute, însă temnicerii arven nu se întorc. 

Probabil își închipuie că sunt suficiente cătușele ca să mă ţină 
prizonieră. 

Se înșală. 

Parchetul e rece sub tălpile mele goale. Picioarele îmi sunt nesigure. 
Nu-mi pasă dacă sunt camere de supraveghere aici. Nu mă pot împiedica 
să merg. Sau să încerc să merg. 

Nu-mi place să fac lucrurile încet. Mai cu seamă acum, când fiecare 
clipă contează. Fiecare secundă poate aduce cu sine moartea unei alte 
persoane dragi mie. Așa că mă ridic de pe pat, forțându-mă să stau pe 
picioare slăbite, care-mi tremură rău de tot. Senzatia e stranie. Piatra 
Tăcută îmi apasă încheieturile și gleznele, secându-mă și de putina forță 
pe care mi-o dă furia. O secundă trece ca o eternitate până când reușesc 
să mă obișnuiesc. De fapt, nu cred că mă voi obișnui vreodată. Dar pot 
încerca să n-o mai bag în seamă. 

Primul pas este foarte ușor. Un salt până la masa unde mănânc. Al 
doilea este mai dificil, pentru că acum știu cât efort presupune. Mă mișc 
la fel ca un om șchiop sau beat rău. O fracțiune de secundă mă gândesc 
cu jind la scaunul cu rotile al tatălui meu. Gâfâind, ajung în partea opusă 
a camerei și aproape mă prăbușesc lângă perete. Parcă mi s-a aprins un 
foc în picioare și stropi fierbinți de sudoare mi se preling pe spate. 
Cunoscută senzație, ca și cum tocmai ce aș fi alergat doi kilometri. 


Străină îmi este starea de greață care mă încearcă. Alt efect secundar al 
Pietrei Tăcute. Parcă și inima îmi bate cu mai multă greutate și cumva 
altfel. Parcă ar încerca să mă stoarcă de orice urmă de putere. 

Îmi lipesc fruntea de peretele lambrisat ca să mi-o răcoresc. 

-Încă o dată, reușesc eu să murmur. 

Mă întorc și mă împleticesc spre celălalt capăt al camerei. 

Încă o dată. 

Încă o dată. 

Încă o dată. 

Când Pisicuta și Trio îmi aduc prânzul, eu sunt deja scăldată în 
transpiratie și trebuie să mănânc întinsă pe jos. Pisicuţei nu-i pasă și, cu 
vârful piciorului, împinge spre mine farfuria cu carne și legume în 
cantități egale. Se pare că rezervele de alimente nu sunt afectate de 
evenimentele de dincolo de zidurile orașului. Semn rău. Trio lasă și 
altceva pe patul meu, dar deocamdată mă concentrez doar asupra 
mâncării. Mă forțez să înghit absolut tot. 

Îmi este oarecum mai ușor să mă ridic în picioare. Mușchii mei s-au 
obișnuit deja cu cătușele și au început să-mi răspundă la comenzi. Uite că 
am și un pic de noroc. Arvenii sunt argintii ale căror abilități fluctuează 
în funcţie de concentrarea lor, schimbătoare ca valurile mării. Este mult 
mai greu să te obișnuiești cu tăcerea lor decât cu apăsarea constantă a 
Pietrei. 

Rup ambalajul gros și elegant al pachetului de pe pat. Și dau de o 
rochie. Fac încet un pas în spate. Mă cuprind frisoanele și îmi vine iarăși 
să mă arunc de la fereastră. Închid ochii, încercând să fac cumva rochia să 
dispară. 

Dar nu pentru că ar fi urâtă. Nici vorbă. Este uluitor de frumoasă, toată 
doar scântei de mătase și nestemate. Dar mă obligă să înțeleg un adevăr 
oribil. Înainte de a vedea rochia, am fost în stare să ignor vorbele lui 
Maven, planul lui, tot ce vrea să facă. Ca zorii zilei, îmi șoptește mintea 
mea. Dar nu-i așa. Aceasta nu este culoarea Gărzii Stacojii. Roșul nostru 


este aprins, strălucitor, mânios — o nuanţă ce poate fi recunoscută 
instantaneu, aproape șocantă pentru ochiul omului. Rochia asta este 
diferită. Cu tonuri mai întunecate de carmin, împodobită cu fragmente 
de pietre prețioase, tesute într-o broderie complicată. Lucește în cel mai 
mohorât mod cu putință, reflectând lumina aidoma unei bălți de ulei 
TOȘU. 

O baltă de sânge roșu. 

Rochia asta mă va face — pe mine și tot ce reprezint eu — imposibil de 
uitat. 

Scot un hohot de râs amar. Mi se pare aproape nostim. Cât timp am 
fost logodnica lui Maven am încercat să mă ascund, să mă prefac că aș fi 
argintie. Bine că acum nu voi mai fi nevoită să mint. Măcar de consolarea 
asta să am parte. 

Deci, voi apărea în faţa Curtii lui, în faţa întregii lumi, purtând 
culoarea sângelui meu. Mă întreb dacă supușii lui Maven vor înţelege că 
nu sunt nimic altceva decât o momeală care ascunde un cârlig ascuțit, din 
oțel. 


Nu se întoarce decât în dimineața următoare. Intră în cameră și se 
încruntă văzând rochia făcută ghemotoc și aruncată într-un colț. N-am 
suportat s-o mai văd. Nici la el nu pot să mă uit, așa că îmi continui 
exerciţiile fizice: acum fac o serie foarte schimonosită și foarte lentă de 
abdomene. Parcă aș fi un țânc neîndemânatic, cu braţele mult prea grele. 
Dar nu mă las. Înaintează câțiva pași spre mine, iar eu strâng pumnul, 
căznindu-mă să trimit câteva scântei în direcția lui. Nu se întâmplă 
nimic, așa cum nimic nu s-a întâmplat nici în ultimele zece dăți când am 
încercat să-mi folosesc electricitatea. 

- E bine de știut că au echilibrat situația, murmură el, așezându-se pe 
scaunul de lângă masă. 

Aspectul lui de azi este impecabil, toate insignele îi strălucesc pe piept. 
Probabil că vine de afară, pentru că are zăpadă în păr și mănuși din piele 


pe care și le scoate trăgându-le cu dinții. 

— O, da, cătușele sunt absolut superbe, îl ironizez eu, făcând cu greu un 
semn din mână. 

Cătușele sunt largi, dar nu atât cât să le pot scoate, chiar dacă mi-aș 
rupe degetul mare. Nu că nu m-aș fi gândit la asta, dar mi-am dat seama 
că n-ar avea niciun rost. 

-Îi voi transmite lui Evangeline cuvintele tale de laudă. 

- Normal că ea le-a făcut, pufnesc eu cu dispret. 

Cât de încântată trebuie să fie știind că mi-a construit colivia. 

— Deși mă cam mir că a avut timp. Mă gândesc că-și petrece tot timpul 
creându-și coroane și diademe. Și rochii. Pun pariu că te tai de fiecare 
dată când trebuie s-o ţii de mână. 

Îi zvâcnește un mușchi din obraz. Am știut mereu că Maven nu simte 
nimic pentru Evangeline. Și mă pot folosi de asta. 

— Ai stabilit data nunţii? îl întreb eu, ridicându-mă în șezut. 

Ochii lui albaștri scânteiază. 

aCe? 

— Nu prea cred că o nuntă regală se poate organiza de pe o zi pe alta. 
Presupun că ai stabilit ziua când te vei însura cu Samos. 

— A, despre asta vorbești, se dumirește el și face un gest indiferent din 
mână. Organizarea nunții e treaba ei. 

Îl privesc în ochi. 

- Dacă ar fi fost cu adevărat treaba ei, ar fi ajuns regină de acum câteva 
luni. 

Nu-mi răspunde și eu insist și mai mult. 

-Înseamnă că nu vrei să te însori cu ea. 

Expresia lui nu se ofilește, așa cum mă așteptam, ci devine și mai dură. 
Ba chiar începe să chicotească, dând impresia unui dezinteres exagerat. 

- După cum bine știi, căsătoriile argintiilor se bazează pe alte 
considerente. 


Încerc o tactică diferită, speculând ce știu despre el. Lucrurile despre 
care îndrăznesc să sper că nu au fost niște minciuni. 

-Nu te acuz că tragi de timp... 

-Nu e tragere de timp dacă amâni o nuntă în vreme de război. 

-Nu pe ea ai fi ales-o... 

— De parcă alegerile mele au ceva de-a face cu toată povestea asta. 

-Ca să nu mai spun că a fost logodnica lui Cal înainte de a deveni a ta. 

Numele fratelui său îi oprește protestele în doi peri. Aproape că-i văd 
mușchii încordându-se sub piele. Începe să se joace cu brățara de la 
mână. Fiecare clinchet al metalului sună la fel de tare ca un clopot de 
alarmă. O singură scânteie să scoată și Maven va arde. 

Însă pe mine nu mă mai sperie focul. 

- Dacă e să mă iau după progresele pe care le-ai făcut, cred că într-o zi 
sau două o să te deprinzi să mergi cum trebuie cu astea la glezne. 

Cuvintele lui sunt măsurate, artificiale, calculate. Probabil că le-a 
repetat înainte de a veni la mine. 

-Şi atunci ai să-mi fii de folos. 

Așa cum fac în fiecare zi, privesc și acum în jur, căutând camerele de 
supraveghere. Tot nu le văd, dar precis sunt instalate aici. 

-Îți treci ziua întreagă spionându-mă sau ai un ofițer de securitate care 
se ocupă de asta? Și-ți dă un raport scris? 

Pe Maven nu-l ating vorbele mele. 

-Mâine vei sta în fața tuturor și vei spune ce-ţi zic eu. 

-Şi dacă nu vreau? 

Mă chinuiesc să mă ridic în picioare, fără urmă din grația și agilitatea 
din trecut. Mă privește cu mare atenţie. N-are decât. 

- Deja mă ţii prizonieră. Mă poți omorî oricând ai chef. Și, dacă e să fiu 
sinceră, aș prefera moartea în locul rolului de momeală pentru oamenii 
cu sângenou, 


— N-am să te omor, Mare. 


Deși stă pe scaun, am senzaţia că mă copleșește cu înălțimea lui. 

-Şi nici pe oamenii cu sângenou nu vreau să-i omor. 

Înţeleg fiecare cuvânt în parte, dar nu și ce anume vrea să spună 
Maven. N-are sens. N-are niciun sens. 

— De ce? 

- Tu n-ai să lupti niciodată de partea noastră, o știu prea bine. Dar cei 
la fel ca tine... sunt puternici, mai puternici decât vor fi vreodată 
argintiii. Imaginează-ți numai ce am putea face cu o armată formată din 
ambele soiuri. Oamenii cu sângenou ar răspunde prezent la semnalul 
tău. Cum ar fi ei tratați după aceea depinde, firește, de purtarea ta. Și de 
docilitatea ta. 

Se ridică în picioare. Parcă a mai crescut în ultimele câteva luni. Este 
mai înalt și mai slab. Seamănă cu maică-sa și în această privință. 

- Deci, avem două variante și tu trebuie să alegi una dintre ele. Ori mi-i 
aduci pe cei cu sângenou și îi convingi să mi se alăture, ori voi continua 
să-i vânez și să-i ucid. 

Palma mea n-are forță, de-abia dacă îi tremură falca. ÎI lovesc în piept 
cu cealaltă mână — cu același efect jalnic. Maven își dă ochii peste cap. 
Zici că-i face plăcere. 

Simt că mă fac ca focul la față, atât de furie, cât și de tristețe. 

— De ce ești atât de ticălos? îl jignesc eu, dorindu-mi să-l pot face 
fărâme. 

Dacă n-aș avea cătușele astea afurisite, l-ar face praf fulgerele mele. 
Dar din mine nu fulgere se revarsă, ci doar cuvinte. Cuvinte scuipate pe 
negândite, atât de mare mi-este supărarea. 

— Cum de încă mai ești atât de ticălos? Ea e moartă. Eu am ucis-o. 
Acum ești liber. N-ar mai... n-ar mai trebui să te porţi ca și cum ai fi 
nevoit să-i dai socoteală. 

Mă apucă strâns de bărbie, speriindu-mă și făcându-mă să amuţesc. 
Forţa gestului său mă încovoaie, aproape dezechilibrându-mă. Mai că 
mi-aș dori asta. Mai că mi-aș dori să mă prăbușesc și să mă sparg într-o 


mie de bucăţi. 

În tabăra noastră, pe care o numisem Șanțul, pe când stăteam cuibărită 
noaptea alături de Cal și mă desfătam cu căldura pe care o emana, m-am 
gândit adesea la acest moment. Când voi fi din nou singură cu Maven. 
Când voi avea șansa de a vedea ce fel de om este el cu adevărat, în 
spatele măștii pe care mi-o amintesc eu și în spatele acelei persoane pe 
care l-a forțat mama lui să devină. Și ochii lui mă urmăreau pretutindeni 
în locul acela straniu dintre somn și starea de veghe. Ochii lui, mereu de 
aceeași culoare, dar parcă schimbându-se întruna. Ochii lui, ochii ei, ochi 
pe care i-am cunoscut și ochi pe care n-am să-i pot înțelege niciodată. Așa 
sunt ei și acum: ard cu foc rece, ameninţă să mă mistuie. 

Pentru că știu că asta vrea să vadă, permit lacrimilor de frustrare să-mi 
șiroiască pe obraji. Le urmărește dârele cu o privire plină de lăcomie. 

După care mă împinge de lângă el. Mă clatin și aproape cad în 
genunchi. 

-Sunt așa cum m-a făcut ea, șoptește Maven și pleacă. 

Înainte ca ușa să se închidă în spatele lui, apuc să-i văd pe paznicii 
aflați de-o parte și de cealaltă a ei. Acum sunt Trifoiaș și Out. Prin 
urmare, chiar dacă aș reuși cumva să mă eliberez, arvenii tot acolo sunt 
să mă supravegheze. 

Mă las încet pe podea și mă așez pe călcâie. Îmi acopăr faţa cu o mână, 
ca să-mi ascund ochii uscați ca prin minune. Oricât de mult mi-am dorit 
ca Maven să se schimbe odată cu moartea Elarei, am știut foarte bine că 
nu va fi așa. Nu-s chiar atât de proastă. Când e vorba despre Maven, nu 
mă pot bizui pe nimic. 

Mă ustură palma de la cealaltă mână: de la acul unei insigne micuțe. 
Strâng degetele în jurul ei. Nici măcar Piatra Tăcută nu-i poate fura 
instinctele unui hoț. Sunt tentată să las acul ăla ascuțit să-mi pătrundă 
adânc în piele și așa să-mi curgă sângele rubiniu, ca să-mi reamintească și 
mie, și tuturor celor care mă privesc cine sunt și de ce sunt capabilă. 


Sub pretextul că mă sprijin de pat ca să mă ridic în picioare, strecor 


insigna sub saltea. Acolo se află toată prada mea: agrafe de păr, dinți de 
furculiță, cioburi de pahare și farfurii din porțelan. Va trebui să mă 
mulțumesc doar cu acest arsenal modest. 

Mă uit urât la rochia aruncată în colț, de parcă ea ar fi de vină pentru 
toată povestea asta. 

Mâine, a zis el. 


Mă reapuc de exerciţiile fizice. 


ȘASE 
Mare 


Cartonașele sunt scrise foarte citeț. Acolo este tot ce trebuie să spun. 
Nici măcar nu pot să mă uit la ele și le las să zacă pe noptieră. 

Nu prea cred că voi avea parte de cameriste care să mă gătească și să 
mă transforme în păpușica pe care visează Maven că o va prezenta curții 
sale. Așa că mă gândesc ce treabă istovitoare va fi să mă îmbrac singură 
cu rochia stacojie, cu nenumărații ei nasturii și fermoare. Are un guler 
înalt, trenă și mâneci lungi, toate menite a ascunde nu doar stigmatul lui 
Maven de pe clavicula mea, dar și cătușele pe care încă le mai port la 
mâini și glezne. 

Indiferent de câte ori reușesc să scap de circul ăsta sclivisit, se pare că 
sunt blestemată să joc un rol principal în el. Și știu că rochia îmi va fi prea 
mare, prea largă la braţe și talie. Oricât de mult mă forțez să mănânc, încă 
sunt prea slabă în zonele alea. N-am oglindă, dar îmi văd reflexia în 
geamul ferestrei și îmi dau seama că și părul și tenul meu au avut de 
suferit de pe urma tratamentului la care m-au supus amuţitorii. Am 
chipul tras și gălbejit, cu aspect nesănătos, și ochii înroșiți. lar părul meu 
castaniu-închis, cu vagi nuanţe cenușii la vârfuri, seamănă mai mult ca 
oricând cu blana jerpelită și încâlcită a unui șobolan. Mi-l împletesc iute 


la loc, încercând să-l descurc cu degetele. 

Nici cea mai frumoasă mătase din lume nu poate ascunde cum sunt eu 
cu adevărat sub costumul de carnaval pe care mi l-a dat Maven. Dar nu 
contează. Dacă totul merge conform planului, nu voi fi nevoită să o port. 

Însă următoarea etapă a pregătirii îmi accelerează bătăile inimii. Fac tot 
ce pot ca să par calmă, cel puţin în fața camerelor de supraveghere din 
dormitor. Cei care stau cu ochii zgâiți la mine nu trebuie să afle ce am de 
gând să fac, mai ales dacă am să reușesc. Însă, chiar dacă îmi voi păcăli 
paznicii, mai există încă un obstacol, unul destul de mare. 

Și care m-ar putea ucide. 

Maven nu a pus camere de supraveghere și în baie. Dar nu pentru a-mi 
proteja intimitatea, ci din cauza geloziei care-l macină. Știu că niciodată 
nu va permite altei persoane să mă vadă dezbrăcată. Dovadă stau și 
bucățile de Piatră Tăcută din pereți. Maven s-a asigurat că paznicii mei 
nu vor avea niciodată vreun motiv să mă însoțească până aici. Inima mea 
parcă și-a rărit bătăile, dar nu am încotro. Trebuie să continui. 

Răsucesc robinetul la maximum, dușul șuieră și apa fierbinte ţâșnește, 
umplând baia cu abur. Dacă Piatra Tăcută n-ar fi fost aici, mi-aș fi 
petrecut multe zile bucurându-mă de mângâierea fără pereche a unei băi 
calde. Dar trebuie să mă mișc repede, dacă nu vreau ca puterea Pietrei să 
mă sufoce. 

În tabăra Șanțul ne scăldam în apa rece a râurilor, în vreme ce pe 
insula Tuck dușurile erau programate, iar apa lor era călâie. Îmi vine și 
acum să râd când mă gândesc ce însemna baia de acasă. Un butoi umplut 
cu apă de la robinetul din bucătărie — caldă vara și rece iarna — în care ne 
spălam cu săpun de furat. Nici acum nu o invidiez pe mama pentru că-l 
ajuta pe tata să se spele. 

Cu ceva noroc — de fapt, cu tone de noroc — îi voi revedea curând. 

Întorc dușul, îndepărtându-l de cadă și lăsându-l să curgă pe podeaua 
băii. Apa răpăie pe gresia albă, o inundă. Mă udă pe picioare și 
fierbințeala ei îmi înfioară pielea, dar blând și ispititor ca o pătură caldă. 


Mă grăbesc să fac tot ce am de făcut, în timp ce apa se scurge pe sub 
ușă. Mai întâi, pun pe toaletă ciobul mare de sticlă. Trebuie să-l am la 
îndemână. După care mă ocup de arma adevărată. 

Palatul Focului Alb este o minunăţie, iar baia mea nu face exceptie. 
Este luminată de un candelabru modest — dacă există așa ceva — din 
argint, cu braţe arcuite, aidoma crengilor pe care înfloresc vreo 
douăsprezece becuri. Ca să ajung la el, trebuie să mă urc pe chiuvetă și să 
stau acolo în echilibru precar. Trag de câteva ori cu putere și îl scot de la 
locul lui. Trag și cablurile după el. Când mi se pare că am obținut 
lungimea potrivită, mă ghemuiesc, ținând în mână candelabrul încă 
aprins. Mă sprijin de marginea chiuvetei și aștept. 

După câteva minute încep bubuielile în ușă. Cei care îmi 
supraveghează camera au observat apa care iese pe sub ușa de la baie. 
Zece secunde mai târziu, se aude cum două persoane dau năvală în 
dormitor. Nu știu despre care arveni este vorba, dar nici nu contează. 

— Barrow! 

Este un strigăt de bărbat, însoţit de niște lovituri cu pumnul în ușa de 
la baie. 

Nu le răspund, așa că își dau seama că nu trebuie să mai piardă 
vremea. lar eu le urmez exemplul. 

Out sparge ușa și intră. Chipul lui alb aproape se confundă cu faianta 
albă. Trifoiaș este mai prudentă — nu intră decât cu un picior în baie, iar 
pe celălalt îl ține încă în dormitor. De parcă ar mai avea vreo importanţă. 
Oricum are ambele picioare în apa fierbinte. 

- Barrow... îngaimă Out, când dă cu ochii de mine. 

Nu durează mult până când candelabrul atinge apa, dar gestul mi se 
pare extrem de anevoios. 

Și se sparge de faianţa albă. Iar atunci când curentul electric ia contact 
cu apa, o undă de șoc trece prin încăpere, scurtcircuitând nu doar 
celelalte becuri din baie, dar și pe acelea din dormitor. Probabil și pe cele 
din întreaga aripă a palatului. 


Cei doi arveni saltă și se zbat când scânteile încep să le danseze prin 
carne. Și imediat se prăbușesc țepeni în balta de pe jos. 

Sar peste apă și peste trupurile lor. Și aproape mi se taie respirația când 
nu mai simt apăsarea Pietrei Tăcute din baie. Cătușele mă trag în jos, îmi 
împiedică mișcările și mă grăbesc să caut cheile în buzunarele arvenilor, 
însă cu mare grijă ca nu cumva să calc în apă. Simt un obiect metalic sub 
cămașa lui Out, lipit de stern. Cu mâini care-mi tremură mult prea tare, îl 
smulg de acolo și îmi desfac afurisitele de cătușe, una câte una. Treptat, 
tăcerea se ridică de pe mine. Trag cu nesat aer în piept și îmi caut 
fulgerele. Se vor întoarce la mine. Trebuie să se întoarcă. 

Dar tot amorțită mă simt. 

Trupul lui Out este la cheremul meu, cald și viu sub mâinile mele. l-aș 
putea tăia beregata. Și pe a lui Trifoiaș aș putea s-o tai. Să le spintec 
jugularele cu unul dintre cioburile pe care le-am ascuns sub saltea. Chiar 
ar trebui s-o fac, îmi spun eu. Dar am pierdut deja prea multă vreme. Și îi 
las în viață. 

După cum mă așteptam, arvenii sunt bine instruiți și au încuiat ușa de 
la dormitor după ce au intrat. N-are importanță. O agrafă este la fel de 
bună ca o cheie. Descui ușa într-o secundă. 

Au trecut câteva zile de când n-am mai ieșit din închisoarea mea, iar 
atunci m-a dus Evangeline în lesă și am fost înconjurată de paznici. 
Acum coridorul e pustiu. Șiruri de becuri arse brăzdează tavanul, 
aruncându-mi priviri batjocoritoare din ochii lor morți. Facultăţile mele 
electrice încă sunt slăbite, de-abia dacă pot scoate o scânteie. Trebuie să- 
mi recapăt puterile. N-am să reușesc să fac nimic dacă nu mi le recapăt. 
Mă lupt cu panica — dacă n-am să mi le mai recapăt niciodată? Dacă 
Maven m-a lăsat fără fulgere? 

Fug cât de repede pot, încercând să-mi amintesc ce știu despre Palatul 
Focului Alb. Evangeline m-a dus la stânga, către sala de bal și celelalte 
săli somptuoase și sala tronului. Pe acolo mișună puzderie de gărzi și 
ofițeri, ca să nu-i mai pomenesc și pe nobilii din Norta, ei singuri extrem 


de periculoși. Așa că acum o iau la dreapta. 

Normal că mă urmăresc camerele de supraveghere. Le observ la fiecare 
colț. Mă întreb dacă nu le-am scurtcircuitat și pe ele sau dacă într-o 
cameră de comandă sunt acum câţiva ofițeri care-și râd de mine. Se uită 
la monitoare și pariază pe cât de departe voi reuși să ajung. Pe strădania 
sortită eșecului a unei fete blestemate. 

Cobor pe o scară de serviciu și ajung pe un palier, unde aproape mă 
ciocnesc de un servitor cu o tavă în mână. 

Îmi sare inima din piept când îl văd. Un băiat cam de vârsta mea, cu 
chipul îmbujorat. În culoarea roșie. 

-E o minciună! îi strig eu. Ce vor ei să mă pună să zic — e o minciună! 

Și din vârful scării, și de la baza ei se aud uși trântite. Sunt iarăși 
încolțită. Tare prost obicei am căpătat. 

— Mare... 

Numele meu tremură pe buzele băiatului. Îl înspăimânt. 

-Găseşte o cale ca să anunti Garda Stacojie. Spune oricui poţi. Nu este 
decât o altă minciună! 

Cineva mă apucă de mijloc, trăgându-mă înapoi. Sunt luată de acolo. 
Stau cu ochii țintă la tânărul servitor. Ofițerii în uniforme îl îmbrâncesc, îl 
lipesc de perete fără să stea pe gânduri. Băiatul scapă tava din mâini și 
ceaiul se împrăștie pe jos. 

-O altă minciună! mai reușesc eu să strig încă o dată, înainte ca o mână 
cât o lopată să-mi astupe gura. 

Încerc să-mi aprind scânteile, să-mi găsesc fulgerele pe care de-abia 
dacă le mai simt. Nu se întâmplă nimic și mușc până la sânge mâna de la 
gura mea. 

Înjurând, ofițerul și-o retrage repede, în timp ce altul — o femeie — se 
ivește în fața mea și-mi imobilizează repede și fără efort picioarele cu 
care încercam să-l lovesc. Îi arunc în obraz un scuipat plin de sânge. 

Îmi trage una cu dosul palmei și atunci o recunosc. 


-Mă bucur să te revăd, Sonya, scrâșnesc eu. 


Încerc s-o lovesc în burtă cu picioarele, dar se ferește cu o mișcare 
plictisită și plină de graţie. 

Te rog! implor eu în gând, de parcă electricitatea ar avea urechi să mă 
audă. Nu primesc niciun răspuns și-mi înăbuș suspinele. Sunt prea 
slăbită. A trecut prea mult timp. 

Sonya este o mătăsoasă, foarte rapidă și foarte agilă. Nu se sinchisește 
de împotrivirile unei fete vlăguite. Arunc o privire la uniforma ei. 
Neagră, cu cusături argintii și cu trese albastre și roșii — culorile Casei 
Iral. Dacă e să mă iau după insignele de pe piept și însemnele de la guler, 
Sonya este acum ofițer superior în cadrul securităţii lui Maven. 

- Felicitări pentru promovare! mârâi eu frustrată, pentru că doar prin 
vorbe o mai pot răni. Așa de repede ai isprăvit cu instrucția? 

Mă strânge și mai tare de glezne — parcă are clești, nu mâini. 

— Păcat că n-ai apucat să termini lecţiile de etichetă, spune ea, 
ștergându-și de umăr sângele de pe obraz, ca să nu-mi dea drumul la 
picioare. Ti-ar fi prins bine niște maniere mai elegante. 

N-au trecut decât câteva luni de când am văzut-o ultima dată. Era în 
doliu după rege și stătea alături de bunică-sa, Ara, și Evangeline. A fost 
una dintre numeroasele persoane care m-au urmărit în Circul Oaselor și 
care au vrut să mă vadă moartă. Casa din care face parte este renumită 
pentru abilitățile membrilor ei — nu doar fizice, ci și psihice. Toţi sunt 
înzestrați cu talent de spion, pregătiți să descopere taine de nepătruns. 
Mă îndoiesc că ea l-a crezut pe Maven când a declarat în văzul tuturor că 
aș fi o escroacă, o membră a Gărzii Stacojii infiltrată în palat. Și mă 
îndoiesc că va crede ce va urma. 

— Am văzut-o pe bunica ta, îi spun eu. 

Îndrăzneaţă mutare. 

Calmul ei impecabil nu pare deloc tulburat, dar parcă îi mai slăbește 
strânsoarea din jurul gleznelor mele. Și apoi își lasă ușor bărbia în jos. 
Continuă, încearcă ea să-mi transmită. 


-In închisoarea Corros. Infometată și secată de puteri din cauza Pietrei 


Tăcute. 

Așa cum sunt și eu acum. 

— Am eliberat-o. 

Oricine altcineva mi-ar striga că sunt o mincinoasă. Dar Sonya nu 
spune nimic și nici nu se uită la mine. Oricine ar vedea-o acum ar zice că 
n-o interesează câtuși de puţin ce-i povestesc eu. 

-Nu știu câtă vreme a fost închisă acolo, dar s-a bătut cu mai multă 
îndârjire decât toți ceilalți. 

Mi-o amintesc acum. O bătrână înzestrată cu vigoarea fiarei al cărei 
nume îl poartă — Pantera. Mi-a salvat viața în Corros, atunci când a 
înșfăcat din aer o lamă curbată care ar fi trebuie să-mi taie gâtul. 

- A omorât-o Ptolemus la sfârșit. Chiar înainte de a-mi omori și mie 
fratele. 

Sonya se încruntă și se uită în jos. S-a încordat toată. O clipă cred că o 
să înceapă să plângă, dar nu varsă nicio lacrimă. 

- Cum? 

De-abia îi aud întrebarea. 

- Un cutit înfipt în gât. A murit repede. Nu s-a chinuit absolut deloc. 

Acum palma ei e la fel de bine ţintită, dar fără forţa celei de mai 
devreme. 

— Ţine-ţi pentru tine minciunile astea împuţite, Barrow! spune ea 
printre dinți, punând punct discuţiei noastre. 

Sunt aruncată ca un balot în mijlocul camerei mele. Mă ustură obrajii și 
simt cum mă strivește din nou greutatea tăcerii celor patru paznici 
arveni. Out și Trifoiaș par cam șifonați, dar tămăduitorii s-au îngrijit deja 
de rănile lor. Păcat că nu i-am omorât! 

-Sunteti șocați că mă vedeti? îi întreb eu, chicotind de propria-mi 
glumă macabră. 

Drept răspuns, Pisicuţa mă obligă să mă despoi în fața tuturor ca să mă 
îmbrace în rochia stacojie. Nu se grăbește, parcă o amuză să-mi 
prelungească umilirea. Rochia mă arde rău când se atinge de stigmatul 


meu. M de la Maven. M de la monstru. M de la moarte. 
Incă mai simt pe limbă sângele ofițerului de securitate când Pisicuta 
îmi îndeasă în mână cartoanele cu discursul. 


Absolut toți curtenii argintii au fost convocați în sala tronului. Bogăția 
de culori a Înaltelor Case îmi atacă toate simţurile cu focuri de artificii 
din nestemate și brocart. Mă alătur și eu acestui amestec cromatic, 
adăugându-i culoarea roșie a sângelui. Ușile de la sala tronului sunt 
zăvorâte în urma mea, încarcerându-mă lângă cele mai rele creaturi. 
Casele se dau la o parte ca să pot trece, creând un coridor lung de la ușă 
și până la picioarele tronului. Îi aud cum murmură la vederea mea, 
observându-mi fiecare cusur. Prind frânturi. Bineînțeles că au aflat deja 
despre micuța mea aventură din această dimineață. lar paznicii arveni — 
doi în fața mea și doi în spate — confirmă fără putinţă de tăgadă 
continuarea statutului meu de prizonieră. 

Prin urmare, cea mai recentă minciună a lui Maven nu le este lor 
destinată. Încerc să-i deslușesc motivele, să descopăr meandrele 
manipulărilor lui labirintice. Probabil că a cântărit bine efectele 
destăinuirilor lui asupra nobililor care-i sunt loiali și a hotărât că merită 
să riște. Nu le va păsa dacă minte, atâta timp cât lor le spune adevărul. 

La fel ca prima oară, și acum stă așezat pe tronul lui din piatră cenușie, 
cu degetele încleștate pe braţele acestuia. Santinelele sunt înșirate lângă 
peretele din spate, în vreme ce Evangeline stă mândră în stânga lui. 
Strălucește toată, ca o stea ucigașă, înveșmântată cu o pelerină și o rochie 
despicată, făcută dintr-o țesătură complicată din solzi argintii. Fratele ei, 
Ptolemus, într-o armură nouă, se află în apropiere — păzindu-și sora și 
regele. În dreapta lui Maven stă o altă cunoștință de a mea. Nu poartă 
armură. Nu are nevoie de armură. Mintea îi este atât armă, cât și scut. 

Samson Merandus rânjește la mine, vedenie în albastru închis și 
dantelă albă — culori pe care le detest mai mult decât pe oricare altele. 
Mai mult decât detest argintiul. Eu sunt un măcelar, m-a prevenit el 


înainte de interogatoriu. Și nu a minţit. Niciodată nu-mi voi reveni în 
totalitate după ce m-a hăcuit așa cum a făcut-o — ca pe un porc atârnat 
într-un cârlig, din care s-a scurs tot sângele. 

Maven mă observă și este evident încântat de felul cum arăt. Aceeași 
tămăduitoare din Casa Skonos a încercat să-mi aranjeze cât de cât părul, 
strângându-mi-l la spate într-o coadă. Și mi-a pus și un strop de fard pe 
chipul istovit. Nu i-a luat multă vreme, dar îmi doream să nu se 
grăbească. Atingerea ei răcoroasă și mângâietoare îmi vindeca loviturile 
căpătate în timpul tentativei de evadare. 

Mă apropii de tron fără teamă, trecând prin faţa zecilor de argintii 
strânși acolo. Sunt multe lucruri mai rele de care trebuie să mă tem. 
Camerele de supraveghere, de exemplu. Încă nu sunt ațintite asupra 
mea, dar nu va mai dura mult. Mi-e greață numai când mă gândesc la 
asta. 

Maven ne oprește, ridicând mâna cu palma deschisă. Arvenii cunosc 
semnificația gestului și se îndepărtează, lăsându-mă să parcurg singură 
ultimii metri. Acum se activează și camerele. Ca să arate întregii lumi 
cum merg eu nepăzită, fără zgardă și lesă — o roșie liberă, printre toţi 
argintiii de aici. Imaginile vor fi transmise pretutindeni, vor fi văzute de 
toți cei dragi mie, de toți cei pe care vreau să-i protejez. Acest plan 
extrem de simplu poate duce cu ușurință la osândirea la moarte a zeci de 
oameni cu sângenou și va da o lovitură grea Gărzii Stacojii. 

— Apropie-te, Mare! 

Vocea lui Maven. Dar nu a lui Maven - regele, ci a celuilalt, a băiatului 
pe care îmi închipuiam că-l cunosc. Blândă, tandră. Își ține la loc sigur 
vocea asta, ca să o poată folosi împotriva mea ca pe o armă atunci când 
este nevoie. Mă lovește până în străfundurile ființei, exact așa cum a 
anticipat el. Oricât de mult m-aș împotrivi, îmi este din nou dor de acel 
băiat care nu există. 

Pașii mei răsună pe dalele din marmură. În cadrul lecţiilor de etichetă, 
defuncta lady Blonos a încercat să mă înveţe ce fizionomie trebuie să am 


atunci când mă aflu la curtea regală a argintiilor. Din punctul ei de 
vedere, expresia ideală ar fi fost una rece, impasibilă, ca de piatră. Dar eu 
nu sunt deloc așa și îmi stăpânesc dorința de a-mi ascunde chipul sub o 
asemenea mască. Încerc să arăt într-un fel care să-l mulțumească pe 
Maven, dar care să și transmită cumva tuturor privitorilor că nu sunt aici 
din propria-mi inițiativă. Foarte grea treabă. 

Cu același rânjet scârbos pe buze, Samson face un pas în lateral, lăsând 
liber locul de lângă tron. Mă înfior, dar fac ce trebuie. Ocup locul din 
dreapta lui Maven. 

Ce mai tablou! Evangeline în argintiu, eu în roșu, iar între noi, regele în 


negru. 


ȘAPTE 


Cameron 


Așa-zisa „alertă de fulgere“ răsună prin Irabelle, de-a lungul 
coridoarelor, printre schelele de pe paliere. Copiii-mesageri aleargă 
încoace și încolo, căutându-i pe aceia dintre noi consideraţi suficient de 
importanți ca să primească vești de ultimă oră despre Mare. În mod 
normal, eu nu fac parte dintre aceste persoane. Nu mă cheamă nimeni în 
subsol, alături de fanii ei. Dau de mine mai târziu, la muncă, și-mi 
înmânează un document în care sunt descrise în amănunt toate 
informațiile culese de spionii Gărzii despre întemnițarea scumpei noastre 
Barrow. Tâmpenii inutile. Ce-a mâncat, intervalul la care se schimbă 
paznicii, chestii din astea. Însă astăzi mesagerul, o fetiță cu păr negru, 
drept și cu piele arămie, mă trage insistent de mână. 

— Alertă de fulgere, domnişoară Cole. Vino cu mine, îmi zice ea cu 
hotărâre, dar și cu miere în glas. 

Îmi vine să tip la ea și să-i spun că prioritatea mea este să fac să 
funcționeze sistemul de încălzire din cazarmă, nu să aflu de câte ori s-a 
dus Mare la budă astăzi. Dar mă uit la chipul ei dulce și mă stăpânesc. 
Probabil că Farley a căutat cel mai drăgălaș copil din bază ca să-l trimită 
la mine. Afurisita! 


- Bine, bine, vin, pufnesc eu, aruncându-mi sculele înapoi în trusă. 

Fetiţa mă ia de mână și eu îmi aduc imediat aminte de Morrey. Fratele 
meu este mai scund decât mine și, pe vremuri, când eram mici și lucram 
la linia de asamblare, obișnuia să mă ia de mână când îl speria zgomotul 
mașinăriilor. Însă copilița asta nu dă niciun semn de teamă. 

Mă trage după ea prin coridoare întortocheate, fălindu-se că știe 
încotro s-o ia. Mă încrunt când văd cârpa roșie pe care o are legată la 
încheietura mâinii. E mult prea mică să fi jurat credință rebelilor, necum 
să locuiască în centrul operațiunilor lor. Însă nu e mai puțin adevărat că 
eu am fost trimisă la muncă încă de la vârsta de cinci ani. Ori ea are de 
două ori mai mult. 

Vreau s-o întreb cum a ajuns aici, dar mă gândesc mai bine la asta. 
Evident că se află aici din cauza părinţilor ei — fie prin alegerile pe care le- 
au făcut aceștia în viață, fie pentru că viețile li s-au sfârșit. Mă întreb dacă 
totuși mai trăiesc și, dacă da, pe unde or fi ei acum. La fel cum mă întreb 
pe unde or fi și părinții mei. 

În coridoarele 4 și 5 și coridorul subteran 7 trebuie izolate cablurile. Cazarma 
A are nevoie de încălzire. Îmi repet în minte lista lungă cu treburi ca să 
amorțesc cumva durerea neașteptată care m-a cuprins. Alung din minte 
chipurile părinților mei. Tata - la volanul unui camion de transport. 
Mama -în fabrică, alături de mine, muncind mult mai repede decât voi fi 
eu vreodată în stare s-o fac. Când am plecat noi, ea tocmai se 
îmbolnăvise, i se rărise părul și pielea-i măslinie căpătase o nuanţă de 
cenușă. Amintirile parcă mă sufocă. Nu mă mai pot întoarce la ei. Dar pe 
Morrey pot să-l aduc lângă mine. 

În coridoarele 4 și 5 și coridorul subteran 7 trebuie izolate cablurile. Cazarma 
A are nevoie de încălzire. Morrey Cole trebuie salvat. 

Ajungem în același timp cu Kilorn în coridorul ce duce la centrul de 
comandă. Copilul care l-a chemat abia ține pasul cu el. Probabil că l-a 
găsit afară, în aerul înghețat al începutului de iarnă, pentru că obrajii lui 
Kilorn sunt roșii de la frig. Își scoate din mers căciula tricotată, lăsându-și 


libere buclele roșcate și încâlcite. 

- Cam, mă salută el, dând din cap și oprindu-se când ni se întretaie 
drumurile. 

Tremură tot de frică, iar ochii lui sunt de un verde strălucitor în 
luminile de neon ale coridorului subteran. 

— Știi despre ce-i vorba? 

Ridic din umeri. Mă interesează puţin spre deloc ce se întâmplă cu 
Mare. Nici nu înțeleg de ce-și bat atâta capul ca să mă ţină la curent. 
Poate ca să mă simt inclusă. Toată lumea știe că nu vreau să mă aflu aici, 
dar n-am unde să mă duc. Nu pot să mă întorc în Orașul Nou și nici în 
Năduful. Sunt blocată aici. 

- Habar n-am, îi răspund. 

Kilorn îi zâmbește peste umăr copilului pe care l-a convocat. 

- Multam! îi spune el, concediindu-l cu blândețe. 

Puștiul pricepe aluzia și, cuprins de ușurare, se întoarce să plece. Eu 
procedez la fel cu fetița mea, dând din cap și zâmbindu-i recunoscătoare. 
Ea o ia la fugă în direcție opusă și dispare după colţ. 

-Sunt din ce în ce mai tineri, mormăi eu în barbă, fără să mă pot 
stăpâni. 

- Nu la fel de tineri cum am fost noi, comentează Kilorn. 

Mă încrunt. 

— Ai dreptate. 

În ultima lună, am aflat destule despre Kilorn ca să știu că pot avea 
încredere în el. Vieţile noastre sunt asemănătoare. A început să 
muncească la o vârstă fragedă, la fel ca mine. Și, tot ca mine, și el s-a 
bucurat de avantajele unei slujbe care l-a ferit un timp de înrolare. Asta 
până s-au schimbat legile și ne-am trezit orbitând în jurul fetiţei cu 
fulgerele. Kilorn m-ar contrazice și ar spune că el singur a ales să vină 
aici. Numai că eu cunosc adevărul. El a fost cel mai bun prieten al lui 
Mare și a urmat-o în Garda Stacojie. Acum îl mai țin aici doar 
încăpățânarea lui oarbă și, desigur, statutul lui de fugar. 


- Numai că noi n-am fost îndoctrinaţi, Kilorn, continui eu, ezitând să 
fac ultimii pași. 

Paznicii de la ușa centrului de control se află la doar câțiva metri 
depărtare. Și stau cu ochii pe noi. Nu-mi place. 

Kilorn schițează un zâmbet chinuit. Privirea i se oprește pe tatuajul pe 
care îl am la gât, menit să-mi amintească în permanenţă de meseria mea 
și de locul pe care îl ocup în lume. Tușul negru se vede foarte bine, chiar 
și pe pielea mea întunecată. 

-Ba am fost, Cam, șoptește el. Haide! 

Mă ia de după umeri și înaintăm împreună. Gărzile se dau la o parte, 
lăsându-ne să intrăm. 

Nu am văzut niciodată centrul de comandă atât de aglomerat. Toţi 
tehnicienii sunt concentrați la cele câteva monitoare din fața lor. Pe 
fiecare dintre ele se vede același lucru: stema Nortei,Coroana Înflăcărată, 
cu flăcări roșii, negre și argintii. În mod normal, simbolul acesta apare la 
sfârșitul transmisiunilor oficiale și presupun că urmează să asist la cel 
mai recent mesaj al regimului lui Maven. Și nu sunt singura care 
gândește așa. 

-Poate o s-o vedem, gâfâie Kilorn, cu dor și teamă în voce. 

Imaginea de pe ecran tremură. Îngheaţă. 

-Ce mai așteptăm? 

-Mai degrabă „pe cine“, îl corectez eu, privind prin încăpere. 

Cal este deja aici, ghemuit în spatele camerei, departe de toţi ceilalți. 
Îmi simte privirea și mă salută cu un gest scurt din cap. 

Spre marea mea disperare, Kilorn îi face semn să vină lângă noi. Cal 
ezită o secundă, apoi străbate încet mulțimea. Alerta asta a adus puzderie 
de oameni în centrul de comandă, toţi la fel de nerăbdători și nervoși 
precum este și Kilorn. Nu-i știu pe mulți dintre ei, dar sunt aici și câțiva 
dintre cei cu sângenou. Îi zăresc pe Rash și Tahir la locurile lor obișnuite, 
în fața aparatului de transmisie. Buni și Ada stau una lângă alta, tot lângă 
peretele din spate, cum stătea și Cal, nedorind să atragă atenția asupra 


lor. Prințul se apropie acum de noi, prefăcându-se că nu-i vede pe ofiţerii 
roșii care se grăbesc să se dea la o parte din drumul lui. 

Cal și Kilorn își adresează câte un zâmbet discret. Vechea lor rivalitate 
a dispărut de mult, însă a fost înlocuită de o stare de neliniște și 
stinghereală. 

-Ce bine-ar fi dacă nenea colonelul s-ar mișca mai repede! spune o 
voce din dreapta mea. 

Mă întorc și o văd pe Farley cum se strecoară către noi, încercând din 
răsputeri să treacă neobservată, în pofida burţii destul de mari. Sigur, și-a 
acoperit-o cu o haină largă, dar secretele nu pot fi păstrate într-un loc ca 
ăsta. Mai are niţel până când va intra în patru luni și nu-i pasă că lumea 
știe. Chiar și acum are o farfurie cu cartofi prăjiți într-o mână și o 
furculiță în cealaltă. 

- Cameron, băieți, ne salută ea, dând din cap. 

O salut, o salută și Kilorn. Apoi Farley îi dă onorul lui Cal în bătaie de 
joc, cu furculita. Prinţul mormăie un răspuns iritat. Atât de tare strânge 
din dinți, că ar putea să și-i spargă. 

-Credeam că aici e dormitorul colonelului, spun eu, cu ochii la ecran. 
Tipic. O dată avem și noi nevoie de el și ia-l de unde nu-i. 

În oricare altă zi, m-aș fi întrebat dacă nu cumva absenţa lui este o 
stratagemă. Ca să ne demonstreze cine-i șeful. De parcă am putea să 
uităm. Chiar și în comparație cu Cal, prinț și general argintiu, sau în 
comparație cu numeroșii oameni cu sângenou, toți înzestrați cu o 
multitudine de abilități absolut înspăimântătoare, tot colonelul reușește 
să fie stăpân pe situație. Pentru că aici, în această lume a Gărzii Stacojii, 
informația este mai importantă decât orice altceva, iar el e singurul care 
știe suficiente lucruri ca să ne poată controla pe toți. 

Respect asta. O piesă a unei mașinării nu trebuie să știe ce fac celelalte 
piese. Dar uite că eu nu sunt doar o roată zimțată. Nu mai sunt. 

Colonelul intră în centrul de comandă, flancat de fraţii lui Mare. 
Părinţii ei n-au venit nici acum, probabil că stau ascunși pe undeva, 


împreună cu sora ei cu părul roșu. Mi s-a părut că am văzut-o odată: o 
făptură drăguță, care a trecut ca o săgeată prin popotă. Dar n-am reușit 
să stau de vorbă cu ea. Firește că și eu am auzit zvonurile. Bârfele 
răspândite de alţi tehnicieni și soldați. Un agent de securitate i-a fărâmat 
oasele de la picior, obligând-o pe Mare să cerșească îndurare la palatul de 
vară. Sau cam așa ceva. Poate i-a fărâmat mâna, nu știu. Dar am 
sentimentul că ar fi nepoliticos să-l rog pe Kilorn să-mi spună povestea 
reală. 

Toată lumea din centrul de comandă întoarce ochii spre colonel, de- 
abia așteptându-l să ne arate imaginile pentru care ne-am strâns aici. Cu 
toții reacționăm la unison, încercând să ne stăpânim exclamațiile de 
surpriză atunci când vedem că în spatele colonelului intră un alt argintiu. 

De fiecare dată când dau cu ochii de el îmi doresc să-l pot detesta din 
tot sufletul. El este motivul pentru care Mare m-a obligat să mă alătur 
cauzei ei, m-a obligat să mă întorc la închisoare, m-a obligat să ucid, i-a 
obligat pe alții să ucidă, doar ca să supraviețuiască uscătura asta de om. 
Însă nu el a avut pretenţiile astea. Pentru că el era închis, la fel ca mine, în 
celulele din Corros și, tot ca mine, condamnat la moartea lentă și 
chinuitoare provocată de Piatra Tăcută. Nu-i vina lui că îi este drag fetiţei 
cu fulgere, dar trebuie să îndure blestemul pe care îl aduce cu ea această 
dragoste. 

Julian Jacos nu se face mic lângă peretele din spate, alături de oamenii 
cu sângenou. Și nici nu se duce să stea lângă nepotul lui, Cal. Ci merge 
mai departe în spatele colonelului, iar lumea îi face loc să vadă 
transmisiunea în condiții optime. Mă uit țintă la umerii lui. Toată ținuta 
lui denotă decadenţa argintiilor. Spate drept, perfect. Chiar și îmbrăcat în 
uniforma aia ponosită, cu părul încărunţit și cu aspectul palid pe care l- 
am căpătat toți din cauza traiului în subteran, nu are cum să-și ascundă 
identitatea. Îmi dau seama că și ceilalți îmi împărtășesc sentimentele. 
Soldaţii din jur stau cu ochii pe el și cu mâinile la armele de la centuri. În 
privinţa lui zvonurile sunt mult mai clare. Este unchiul lui Cal, fratele 


unei regine moarte, fostul profesor al lui Mare. Infiltrat în rândurile 
noastre ca un fir de oțel printre cele de lână. Bine intercalat, dar periculos 
și ușor de eliminat. 

Se spune că poate controla un om doar folosindu-și vocea și privirea. 
La fel ca regina. La fel ca mulți alții. 

O altă persoană la care n-am să stau în vecii vecilor cu spatele. Și lista e 
lungă. 

-Să vedem, latră colonelul, oprind brusc murmurele iscate de apariția 
lui Julian. 

Îi răspunde și imaginea de pe ecran, care prinde viață. 

Nu mai vorbește nimeni, iar chipul regelui Maven ne încremenește pe 
toți. 

Face un semn de pe tronul lui mătăhălos, din centrul curţii argintiilor. 
Ochii lui sunt bulbucaţi și ispititori. Știu că-i un șarpe, așa că pot face 
abstracţie de această deghizare iscusită. Dar îmi închipui că ceilalți 
supuși ai lui nu pot vedea dincolo de masca băiatului sortit unei vieți 
pline de măreție, obligat acum să facă tot ce poate pentru a-și salva 
regatul de la haos. Arată bine. Nu-i masiv cum este Cal, ci mai delicat — o 
statuie cu pometi rotunzi și păr negru, lucios. Atrăgător într-un mod mai 
feminin, nu chipeș ca un bărbat. Aud foșnet de hârtii — probabil că cineva 
notează tot ce se petrece pe ecran. Ne permite astfel să fim atenţi doar la 
ororile pe care le va săvârși Maven. 

Acesta se apleacă puţin, apoi întinde o mână și cheamă pe cineva la el. 

— Apropie-te, Mare! 

Camerele de luat vederi se întorc lin și ne-o prezintă pe Mare, care stă 
în fața regelui. Mă așteptam s-o văd în zdrenţe, dar ea poartă o toaletă 
atât de elegantă cum nici în vis n-am visat. Fiecare centimetru al corpului 
ei este acoperit cu nestemate și mătase brodată, toate de culoarea 
sângelui. Rochia îi strălucește puternic atunci când pășește pe culoarul 
lăsat liber de argintiii strânși acolo. Nu mai are nici zgardă, nici lesă. Și 
iar văd dincolo de masca aceasta. Și iar sper să vadă toți supușii lui 


Maven ce văd eu — dar cum ar putea? Ei nu o cunosc la fel de bine ca noi. 
Nu-i văd umbrele din ochii întunecați. Obrajii supti. Buzele țuguiate. 
Degetele fără astâmpăr. Maxilarul încordat. Și asta-i doar ce văd eu. Cine 
știe ce văd Cal sau Kilorn sau frații fetiţei cu fulgerele? 

Rochia o acoperă de la gât până la încheieturile mâinilor și până la 
glezne. Probabil ca să ascundă vânătăile, cicatricile și stigmatul regelui. 
Nu-i deloc o rochie, ci un costum. 

Nu sunt singura care suspină de frică atunci când Mare ajunge în fața 
regelui. Ezită să-și retragă degetele atunci când el o ia de mână. Ezită 
doar o fracțiune de secundă, suficient însă ca să ne confirme ce știam 
deja. Nu se află aici de bunăvoie. Sau dacă da, atunci alternativa era 
mult, mult mai rea. 

Prin aer trece o undă de căldură. Kilorn încearcă să se îndepărteze de 
Cal, fără să atragă atenția, și se izbește de mine. Îi fac loc. Nimeni nu vrea 
să se afle prea aproape de prințul de foc dacă se împute situaţia. 

Maven nu mai trebuie să facă niciun gest. Mare îl cunoaște și îi știe 
prea bine planul ca să înțeleagă ce așteaptă de la ea. Camera se 
îndepărtează și ne-o arată cum își ocupă locul la dreapta tronului. Ce 
vedem noi acum este o imagine a puterii absolute. Într-o parte 
Evangeline Samos — logodnica regelui, viitoare regină atât prin putere, 
cât și prin aspect — și fetiţa cu fulgerele în partea cealaltă. O argintie și o 
roșie. 

Cei mai importanți nobili din Înaltele Case se află și ei pe podium. 
Nume și chipuri pe care nu le cunosc, dar pe care sunt convinsă că le știu 
mulți dintre cei de lângă mine. Generali, diplomaţi, războinici, sfetnici. 
Fiecare dedicat trup și suflet anihilării noastre complete. 

Regele se așază încet pe tron. Privește drept în camera de filmat — deci 
ne privește și pe noi în ochi. 

-Înainte de a spune orice altceva, înainte de a-mi începe discursul, 
spune el plin de încredere și aproape seducător, vreau să mulțumesc 
bărbaţilor și femeilor, argintii și roșii deopotrivă, care luptă ca să ne 


apere graniţele, care ne protejează chiar acum de invazia dușmanilor de 
dincolo de hotare și de mașinațiunile dușmanilor din interior. Soldați din 
Corvium, luptători loiali, care rezistați atacurilor constante și rușinoase 
ale teroriștilor din Garda Stacojie, vă salut cu respect și sunt alături de 
voi! 

- Mincinosule! mârâie cineva din centrul de comandă, potolit urgent 
de ceilalți. 

De pe ecran, Mare pare a-i împărtăși opinia. Face tot posibilul să nu se 
miște sau să-și trădeze altcumva emoţiile. Și reușește. Aproximativ. I se 
înroșește partea din gât vizibilă deasupra gulerului înalt. Dar nu suficient 
de înalt. Maven ar fi trebuit să-i pună un sac pe cap ca să-i ascundă 
adevăratele sentimente. 

-În zilele din urmă, după îndelungi consfătuiri cu consiliul meu și cu 
tribunalul Nortei, am condamnat-o pe Mare Barrow din Pilonii pentru 
nelegiuirile comise împotriva regatului nostru. A fost acuzată de crimă și 
terorism și credem că ea este cea mai rea dintre toți șobolanii care ne rod 
rădăcinile. 

Acum Maven ridică ochii la ea. Nu i se mișcă niciun mușchi al feței. 
Nici nu vreau să știu de câte ori a repetat monologul ăsta. 

-Sentinta a fost închisoarea pe viață, imediat după interogatoriul 
condus de verii mei din Casa Merandus. 

Regele dă din cap și un bărbat îmbrăcat în albastru-închis înaintează 
ușor. Se oprește la câțiva centimetri de Mare, suficient de aproape s-o 
poată atinge. Ea încremenește. 

- Eu sunt Samson, din Casa Merandus, și eu am interogat-o pe Mare 
Barrow. 

Îl văd pe Julian cum duce mâna la gură. Singurul semn care dovedește 
cât de afectat se simte. 

-Sunt șoptitor, drept urmare talentul meu îmi permite să ocolesc 
obișnuitele minciuni și deformările realității pe care se bazează 
majoritatea prizonierilor. Așadar, când Mare Barrow ne-a mărturisit 


adevărul despre Garda Stacojie și ororile la care se dedă aceasta, recunosc 
că nu am crezut-o. Și declar acum, în mod oficial, că m-am înșelat atunci 
când m-am îndoit de spusele ei. Pentru că în amintirile lui Mare Barrow 
am văzut lucruri dureroase și înspăimântătoare. 


AL Ar 


Sala este străbătută de alt val de rumoare, urmat de un val de șâșâieli. 
Încă se mai simte tensiunea, dar și confuzia. 

Colonelul se îndreaptă de spate și își încrucișează bratele la piept. Sunt 
convinsă că toți cei de aici se gândesc la păcatele lor și încearcă să 
înteleagă despre ce anume bate câmpii prostul ăsta de pe ecran. Farley 
privește printre pleoape și se lovește în buză cu furculita. Înjură în 
surdină și îmi pare rău că nu o pot întreba de ce e furioasă. 

Pe ecran, Mare ridică bărbia, lăsând impresia că nu mai are mult și va 
vomita pe cizmele regelui. Pun pariu că își dorește s-o facă. 

- Am intrat în Garda Stacojie de bunăvoie, spune ea. Mi-au spus că 
fratele meu a fost executat în timp ce era înrolat în legiuni, pentru o crimă 
pe care nu a comis-o. 

Vocea îi sună nefiresc atunci când îl pomenește pe Shade. O aud pe 
Farley cum gâfâie și o văd cum își acoperă burta cu palma. 

-M-au întrebat dacă vreau să-i răzbun moartea. Voiam. Așa că am 
jurat credinţă cauzei lor și am fost trimisă sub acoperire să joc rolul de 
servitoare în Reședința Soarelui. Am fost spion roșu acolo, dar nici măcar 
eu nu știam că eram de fapt cu totul altceva. În timpul Turnirului 
Reginelor, mi-am descoperit talentul de a produce fulgere. Defunctul 
rege Tiberias și defuncta regină Elara s-au sfătuit și au hotărât să mă ia la 
ei, ca să-mi poată analiza în liniște abilitățile și să mă înveţe cum să-mi 
pot mânui acest talent nou. Ca să mă protejeze, au spus tuturor că sunt o 
argintie. Știau foarte bine că o roșie înzestrată cu orice fel de abilitate ar fi 
putut fi considerată, în cel mai fericit caz, o ciudățenie. Un monstru, în 
cel mai rău caz. Și mi-au ascuns identitatea ca să mă apere de 
prejudecățile argintiilor și ale roșiilor deopotrivă. Tipul meu de sânge era 
cunoscut doar de câţiva oameni, printre care Maven și Ca... prințul 


Tiberias. Însă cei din Garda Stacojie au aflat despre mine. Și m-au 
amenințat că mă vor demasca, atât cu scopul de a distruge credibilitatea 
regelui, cât și pentru a mă pune în pericol. M-au obligat să spionez 
pentru ei, să fac ce îmi ordonă și să le înlesnesc infiltrarea la curtea 
regelui. 

Acum protestul din centrul de comandă este mult mai sonor și mai 
greu de înăbușit. 

- N-am mai auzit tâmpenii așa de mari! mârâie Kilorn. 

-Misiunea mea principală era să atrag argintii în Garda Stacojie. Mi s-a 
cerut să mă concentrez asupra prințului Tiberias, războinic iscusit și 
moștenitor al tronului din Norta... 

Mare șovăie și ne sfredelește cu privirea de dincolo de ecran. Parcă ar 
căuta pe cineva. Cu colțul ochiului văd cum Cal lasă capul în piept. 

-A fost ușor de convins. Când mi-am dat seama de asta, am ajutat 
Garda Stacojie la Atacul Soarelui, soldat cu unsprezece morți. Am ajutat- 
o și să bombardeze Podul din Archeon. După ce prințul Tiberias și-a ucis 
tatăl, regele Maven a acționat repede, luând singura decizie care i s-a 
părut potrivită. 

Acum vocea începe să i se stingă. Alături de ea, Maven se străduiește 
să adopte o mină tristă când aude de asasinarea tatălui său. 

-Îşi plângea părintele mort și a hotărât să fim executați în arenă. Am 
scăpat cu viață datorită Gărzii Stacojii, care ne-a dus pe o insulă, departe 
de coastele Nortei. Acolo am fost ținută prizonieră, împreună cu prințul 
Tiberias. Și tot acolo mi-am descoperit fratele pe care îl credeam mort. La 
fel ca mine, și el avea un talent special și Garda Stacojie îl considera o 
amenințare. Spuneau că suntem „oameni cu sângenou“ și aveau de gând 
să ne omoare. Când am aflat că mai există și alții ca mine, am reușit să 
evadez împreună cu fratele meu și alți câțiva. A venit cu noi și prințul 
Tiberias. Acum știu că planul lui era să-și strângă o armată și să se lupte 
cu fratele lui. După câteva luni, ne-a găsit Garda Stacojie și i-a ucis pe cei 
câțiva roșii cu talente deosebite pe care i-am descoperit. Fratele meu și-a 


pierdut viața în lupta ce a avut loc. Eu am reușit să scap. 

De data asta căldura din încăpere nu mai vine dinspre Cal. Toată 
lumea fierbe de furie. Asta nu e Mare. Astea nu sunt cuvintele ei. Și eu 
sunt supărată. Cum de nu se otrăvește când înșiră toate minciunile lui 
Maven? Știu însă că n-are de ales. 

— Pentru că nu aveam unde să mă duc, m-am predat regelui Maven și 
dreptății lui. 

Hotărârea din tonul ei slăbește și lacrimile încep să-i curgă pe obraji. 
Mi-e rușine să recunosc că atitudinea asta îi dă mai multă credibilitate. 

-Şi acum stau în fața voastră, prizonieră din propria mea voinţă. Îmi 
pare rău pentru ce am făcut, dar sunt gata să fac tot ce-mi stă în putință 
ca să împiedic Garda Stacojie să-și pună în practică planurile 
îngrozitoare. Membrii ei nu se reprezintă decât pe ei înșiși și pe acei 
oameni pe care îi pot controla. Pe restul îi ucid. Pe cei care le stau în cale. 
Pe toţi cei care sunt altfel decât ei. 

Ultimele cuvinte o îneacă, refuză să-i iasă din gură. Maven stă la fel de 
neclintit pe tronul lui, dar se vede că este tulburat. Scoate un sunet 
neauzit de aparatul de filmat, cerându-i să încheie așa cum vrea el. 

Mare Barrow ridică bărbia și privește în față. Ochii i s-au făcut negri de 
furie. 

- Noi, cei cu sângenou, nu suntem buni pentru lumea lor. 

Centrul de comandă vuiește de strigăte și proteste, de înjurături și 
blesteme aruncate lui Maven, șoptitorului Merandus, ba chiar și fetiţei cu 
fulgere pentru că a rostit aceste cuvinte. 

— ...bestie ordinară, nu rege... 

— ...mai bine îmi pun capăt zilelor decât să... 

— ...doar o marionetă... 

— ...pur și simplu o trădătoare... 

— ...nu-i prima dată când le cântă în strună... 

Kilorn este primul care se revoltă. 


-Credeti că a vrut să facă asta? întreabă el în jur. 


Vocea îi este răsunătoare, dar deloc aspră. S-a făcut roșu la față de 
supărare, iar Cal îl ia de umeri, arătându-i că este alături de el. Mulţi 
dintre cei prezenţi amuţesc, mai cu seamă ofițerii tineri. Aceștia par 
stânjeniți, plini de remușcări, ba chiar rușinați de faptul că sunt mustrati 
de un băiat de optsprezece ani. 

- Liniște! urlă colonelul, privind urât în jur cu ochii lui diferiți, 
făcându-i și pe ceilalțisă tacă. Obrăznicătura n-a terminat de vorbit. 

- Colonele..., mârâie Cal. 

Amenințarea din tonul lui este limpede ca lumina zilei. 

Drept răspuns, colonelul arată spre ecran. La Maven, nu la Mare. 

- ...oferim adăpost oricui fuge de teroarea instaurată de Garda 
Stacojie. Ușile mele sunt deschise tuturor oamenilor cu sângenou, care se 
ascund de ceva mai rău decât un genocid. Am poruncit ca palatele din 
Archeon, Golful Portuar, Delphie și Cetatea Soarelui, precum și forturile 
militare din Norta să vă salveze de la o moarte sigură. Veţi găsi la noi de 
mâncare, veți găsi la noi adăpost și, dacă doriți, posibilitatea de a vă 
exersa și dezvolta talentele. Sunteţi supușii mei și trebuie să vă apăr și 
așa voi face, prin toate metodele care-mi stau la dispoziție. Mare Barrow 
nu este prima dintre voi care ni s-a alăturat și nu va fi ultima. 

Acum are impertinenta să-i pună mâna pe brat. 

Prin urmare așa a ajuns rege junele ăsta imberb. Nu-i doar crud și fără 
scrupule, ci dă dovadă și de o inteligenţă ieșită din comun. Dacă n-aș fi 
atât de furibundă, mai că m-aș simţi impresionată. Evident că stratagema 
lui va da mult de furcă Gărzii. Însă pe mine, una, mă interesează mai 
mult oamenii cu sângenou pe care nu i-am descoperit încă. Atunci când 
ne-a recrutat Mare, noi n-am prea avut de ales. Cei rămași au și mai 
puține variante acum. Trebuie să fie ori de partea Gărzii, ori de cea a 
regelui. Și Garda, și Maven ne consideră doar niște arme. Și Garda, și 
Maven ne vor trimite la moarte. Însă doar unul ne va ţine în lanţuri. 

Mă uit peste umăr, căutând-o din priviri pe Ada. O văd că stă cu ochii 
lipiti de ecran, ca să memoreze toate gesturile și toate inflexiunile pe care 


le va analiza mai târziu. Se încruntă și ea, îngrijorată de ceva ce nu a 
trecut încă prin mintea niciunui membru al Gărzii Stacojii. Ce se va 
întâmpla cu cei ca noi? 

-Iar Gărzii Stacojii atât îi spun, adaugă Maven, ridicându-se de pe 
tron. Zorii voștri sunt ca o noapte întunecată și nu vor reuși niciodată să 
cucerească această țară. Ne vom lupta până la ultimul. Forţă și putere. 

De pe podium și din întreaga sală a tronului, lozinca este repetată de 
toată lumea. Inclusiv de Mare. 

- Forță și putere! 

Imaginea mai durează o secundă, întipărindu-se în mintea tuturor. 
Roșu și argintiu, fetiţa cu fulgerele și regele Maven, uniţi împotriva 
noastră, pentru că noi suntem cel mai mare rău din punctul lor de 
vedere. Știu că Mare nu a vrut asta, dar este vina ei. Când Maven nu a 
omorât-o, nu și-a dat seama că se va folosi de ea? 

N-a crezut că va face așa ceva, a spus Cal mai devreme. Amândoi dau 
dovadă de slăbiciune atunci când vine vorba despre Maven. lar 
slăbiciunea lor ne afectează pe toți. 

În tabăra Șanțul, Mare s-a străduit să mă înveţe cum să-mi folosesc 
talentul. Exersez și aici, ori de câte ori am ocazia, alături de ceilalți 
oameni cu sângenou care își testează limitele. Cal și Julian Jacos vor să ne 
ajute, dar noi nu avem încredere în ei. Plus că eu am găsit pe altcineva. 

Știu că talentul meu a devenit mai puternic, dacă nu mai controlabil. 
Acum am început să simt cum mă împunge pe sub piele, binecuvântată 
distragere de la haosul din jur. Mă imploră să-i dau drumul, dar eu 
strâng din pumni și îl stăpânesc. Nu-mi pot vărsa furia pe oamenii din 
încăpere. Nu ei sunt dușmanii mei. 

Când ecranul se face negru, indicând finalul transmisiunii, zeci de voci 
încep să strige în același timp. Cal lovește cu palma în biroul din fața lui 
și se întoarce, mormăind ceva ca pentru sine: 

- Am văzut destul. 


Asta mi se pare că zice, înainte de a-și face loc prin mulțime. Iese din 


centrul de comandă. Mare prostie! Își cunoaște fratele. Îi poate diseca 
vorbele mai bine decât oricare dintre noi. 

Colonelul pare de acord cu mine. 

— Adu-l înapoi! mârâie el, aplecându-se spre Julian. 

Argintiul dă din cap și pleacă să-și găsească nepotul. Mulţi se opresc 
din vorbit și-l urmăresc cu privirea. 

-Ce părere ai, căpitan Farley? întreabă colonelul pe un ton tăios, care 
ne face să fim din nou atenți la el. 

Așa cum trebuie. 

Colonelul își încrucișează braţele la piept și se întoarce cu fața la fiica 
lui. Toţi ochii sunt ațintiți asupra lui Farley, care pare neafectată de 
discursul tocmai auzit. Înghite un ultim dumicat de cartof și apoi 
răspunde: 

- Reacţia firească ar fi să transmitem și noi ceva. Să dezmințim 
afirmaţiile lui Maven și să arătăm întregii țări pe cine am salvat. 

Adică să ne folosească în scopuri de propagandă. Adică să facă cu noi 
exact ce face Maven cu Mare. Mi se întoarce stomacul pe dos numai când 
mă gândesc că aș putea fi pusă în fața unei camere de filmat și obligată să 
cânt osanale unor oameni pe care abia dacă-i suport și în care nu am 
încredere deplină. 

Tatăl ei dă din cap. 

-De acord... 

- Dar nu cred că așa ar trebui să procedăm. 

Colonelul ridică din sprânceana de deasupra ochiului bolnav. 

Lui Farley i se pare că o îndeamnă să continue. 

- Vor fi doar cuvintele noastre împotriva cuvintelor lor. Nimic folositor 
în această situație. 

Își lovește ușor buzele cu vârful degetelor și parcă văd cum i se mișcă 
rotițele în minte. 

-Cred că-i mai bine să-l lăsăm pe Maven să bată câmpii, în timp ce ne 
vedem de treabă. Deja e stresat din cauza infiltrării noastre în Corvium. 


L-aţi auzit cum a vorbit despre Corvium? Despre soldaţii de acolo? 
Încearcă să le ridice moralul. De ce ar face-o dacă n-ar fi nevoie? 

Julian intră, cu o mână pe umărul lui Cal. Sunt de aceeași înălțime, deși 
Cal pare cu vreo douăzeci de kilograme mai greu decât unchiul său. 
Consecințele timpului petrecut în închisoarea Corros sunt evidente și la 
Julian, la fel ca la noi, ceilalți. 

— Avem multe informaţii despre Corvium, adaugă Farley. Și 
importanţa acestei fortărețe pentru armata din Norta, ca să nu mai spun 
și pentru moralul argintiilor, o face locul perfect. 

- Pentru ce? întreb eu din senin, surprinzându-i pe toți din încăpere, 
inclusiv pe mine. 

Farley este amabilă și-mi răspunde direct. 

- Pentru primul atac. Declaraţia oficială de război a Gărzii Stacojii 
împotriva regelui din Norta. 

Cal scoate un scâncet gâtuit, de neconceput pentru un prinț și un 
soldat cu experienţa lui. Pălește, iar în ochii bulbucați i se citește spaima. 

- Corvium este o fortăreață. Un oraș construit cu unicul scop de a 
supraviețui unui război. Înăuntru sunt peste o mie de ofițeri, soldaţi care 
știu... 

- Cum să se organizeze. Cum să lupte cu lacuștrii. Cum să stea în 
tranșee și să citească o hartă, ripostează Farley. Spune-mi că nu am 
dreptate, Cal. Spune-mi că neamul tău e pregătit să lupte din interior. 

Privirea pe care i-o aruncă el ar putea închide gura oricui altcuiva, dar 
Farley nu se lasă impresionată. Ba mai curând devine și mai îndârjită. 

— Este sinucidere curată și pentru tine, și pentru cei care te-ar urma, îi 
spune prințul. 

Ea râde la acest tertip al lui de a evita răspunsul direct, enervându-l și 
mai tare. Dar Cal se stăpânește foarte bine — un prinţ făcut din foc, dar 
care nu vrea să ardă. 

-Nu vreau să am de-a face cu așa ceva, mârâie el. Succes cu atacul 
vostru, pentru că eu n-am de gând să vă dau informaţiile pe care le 


așteptați de la mine. 

Farley nu are abilități de argintiu, așa că nu-și poate stăpâni emoțiile. Și 
nici nu va reuși să incendieze încăperea, indiferent cât de tare i se aprind 
obrajii. 

- Datorită lui Shade Barrow, am deja tot ce-mi trebuie! 

În mod normal, menţionarea acestui nume are darul de a-i potoli pe 
toți. Amintirea numelui lui Shade înseamnă amintirea modului în care a 
murit și a felului în care moartea lui i-a afectat pe toţi cei pe care îi iubea. 
Lui Mare i-a pustiit sufletul, a transformat-o într-o persoană care se dă pe 
sine în schimbul vieții familiei și a prietenilor. Pe Farley a lăsat-o singură, 
fără alt rost decât acela de a se dedica Gărzii Stacojii. Nu le-am cunoscut 
nici pe una și nici pe cealaltă cu prea mult timp înainte de moartea lui 
Shade, dar până și mie îmi pare rău după cele din trecut. Pierderea 
aceasta cumplită le-a schimbat pe amândouă. Și nu în bine. 

Încearcă să nu arate durerea stârnită de amintirea morții lui Shade, fie 
și numai ca să i-o scoată pe nas lui Cal. 

-Înainte să-i simulăm execuţia, Shade a fost cel mai important spion al 
nostru din Corvium. Datorită talentului său a fost în stare să ne furnizeze 
foarte multe informații. Să nu-ți imaginezi nici măcar o secundă că ne 
bazăm numai pe tine, îi spune ea pe un ton egal. 

După care se întoarce cu faţa la colonel. 

- Recomand un atac de proporţii, în care să-i folosim pe oamenii cu 
sângenou alături de soldaţii roșii și de agenţii pe care-i avem deja în oraș. 

Să-i folosim pe oamenii cu sângenou. Cuvintele astea mă rănesc, mă 
înjunghie, mă ard, îmi lasă un gust amar în gură. 

Probabil că a venit rândul meu să ies în goana mare din centrul de 
comandă. 

Cal se uită după mine, cu buzele strânse de supărare. 

Nu ești singurul capabil de efecte dramatice, îi zic eu în minte. 


OPT 
Mare 


Nu mă împotrivesc atunci când arvenii mă iau de pe podium. Out și 
Trio mă apucă de braţe, Pisicuţa și Trifoiaș vin în urma noastră. Mă scot 
din sală, iar eu simt cum îmi amorțește trupul. Ce am făcut? mă întreb. Ce 
se întâmplă? 

Ceilalți m-au urmărit de undeva, dintr-un adăpost îndepărtat. Cal, 
Kilorn, Farley, familia mea. Au văzut tot. De rușine îmi vine să vomit 
peste rochia asta magnifică, rochia asta nenorocită. Mă simt mult mai rău 
decât atunci când am citit Măsurile elaborate de tatăl lui Maven, prin 
care atât de mulți tineri erau obligați să se înroleze, drept represalii 
pentru acțiunile Gărzii Stacojii. Însă atunci știa toată lumea că nu eu am 
conceput Măsurile. Ci eram doar un simplu mesager. 

Arvenii mă împing înainte. Dar nu pe drumul pe care am venit, ci pe o 
ușă din spatele tronului, în încăperi pe care nu le-am mai văzut niciodată. 

Mi-este clar că prima e o altă sală de consiliu, pentru că are în mijloc o 
masă lungă, cu suprafața din marmură, înconjurată de douăsprezece 
scaune capitonate. Și mai este unul făcut din piatră cenușie și rece. 
Scaunul lui Maven. Sala este intens luminată, pentru că ferestrele dau 
spre apusul strălucitor de soare. Prin ele se vede dincolo de zidurile 


palatului, spre râu și dealurile domoale, cu păduri acoperite de zăpadă. 

Împreună cu Kilorn, anul trecut am tăiat gheaţa de pe suprafața râului 
ca să facem rost de ceva bani. Am riscat să degerăm doar pentru că era 
vorba despre o muncă cinstită. A durat cam o săptămână, până când mi- 
am dat seama că mărunțișul pe care-l primeam ca să spargem gheaţa de 
pe un râu care oricum avea să îngheţe la loc era prea puțin și toată 
povestea era o pierdere de vreme. Cât de straniu mi se pare că toate astea 
s-au petrecut acum un an. Parcă a trecut o viață de atunci. 

— Scuză-mă, spune o voce blândă, care vine dinspre singurul scaun 
aflat în umbră. 

Mă întorc și-l văd pe Jon ridicându-se. Are o carte în mână. 

Profetul cu ochi de culoarea sângelui, care strălucesc aprinși de o 
lumină interioară al cărei nume nu-l cunosc. Credeam că îmi este aliat, 
omul ăsta cu sângenou înzestrat cu un talent la fel de straniu ca al meu. 
Este mult mai puternic decât orice clarvăzător argintiu, reușind să vadă 
mult mai departe în viitor. Acum știu că îmi este dușman — un dușman 
care ne-a dat pe mâna lui Maven. Mă privește lung și am senzaţia că mii 
de ace fierbinți îmi înțeapă pielea. 

Din cauza lui am insistat să-i eliberăm pe prizonierii din închisoarea 
Corros. Din cauza lui mi-a murit fratele. Prezenţa lui îmi alungă 
amorţeala ca de gheaţă, înlocuind golul din sufletul meu cu o căldură 
furioasă, electrică. Nu-mi doresc nimic mai mult decât să-l plesnesc peste 
ochi. Dar nu pot și mă mulțumesc doar să mârâi. 

— Mă bucur să văd că Maven nu-și ține în lesă chiar toate animalele de 
casă. 

Jon se uită la mine printre gene. 

-Mă bucur să văd că nu mai ești la fel de oarbă ca înainte, îmi 
ripostează când trec pe lângă el. 

Când l-am cunoscut, Cal ne-a avertizat că oamenii înnebunesc dacă 
încearcă să descifreze enigmele viitorului. A avut perfectă dreptate și n- 
am de gând să mai cad în aceeași capcană. Mă întorc cu spatele la el, 


luptându-mă cu dorința de a-i diseca iarăși cuvintele bine alese. 

- Ignoră-mă cât poftești, domnişoară Barrow. Nu din cauza mea 
trebuie să-ţi faci griji. O singură persoană de aici trebuie să te preocupe. 
Mă uit peste umăr, pentru că păcătoșii ăștia de mușchi reacționează 
mai iute decât mintea. Bineînţeles că Jon îmi citește gândurile înainte să 

apuc eu să deschid gura. 

— Nu, Mare, nu la tine mă refer. 

Treceam pe lângă el și ne vedem de drum. Tăcerea arvenilor este o 
tortură la fel de mare ca prezenţa lui Jon. Nu am încotro și trebuie să mă 
concentrez asupra cuvintelor lui. Îmi dau seama că despre Maven a 
vorbit. Și nu-i deloc greu să ghicesc aluzia făcută. Și avertismentul. 

Mai sunt părți din mine, frânturi mici, încă îndrăgostite de o ficțiune. 
De o nălucă din sufletul unui băiat pe care nu-l înţeleg deloc. Năluca 
aceea care a stat la capul patului meu când sufeream și aveam coșmaruri. 
Năluca aceea care l-a ținut pe Samson departe de mintea mea, amânând 
cât de mult a putut inevitabila tortură. 

Năluca aceea care mă iubește în felul ei veninos. 

Și simt cum otrava lucrează în mine. 

După cum bănuiam deja, arvenii nu mă duc înapoi în dormitorul- 
temniță. Încerc să memorez drumul, ușile și coridoarele care pornesc de 
la numeroasele saloane și săli de consiliu aflate în această aripă a 
palatului. Trec prin apartamentele luxoase, fiecare mai opulent decât cel 
din urmă. Dar pe mine mă interesează mai mult culorile din toate 
încăperile astea, nu mobilierul lor. Roșu, negru și argintiu regal — lesne 
de înțeles. Culorile Casei Calore. Dar și albastru-închis. Când văd 
culoarea asta mi se întoarce stomacul pe dos. O reprezintă pe Elara. Deși 
moartă, tot nu a plecat de aici. 

Ne oprim în cele din urmă într-o bibliotecă mică, dar bine dotată. 
Lumina apusului se strecoară printre draperiile grele care acoperă 
ferestrele. Firișoare de praf dansează în razele roșii, fulgi de cenușă 
deasupra unui foc ce se stinge. Sunt înconjurată doar de roșu de sânge, 


dându-mi senzaţia că mă aflu în interiorul unei inimi. Și îmi dau seama 
că aceasta este camera de lucru a lui Maven. Îmi vine să mă așez pe 
scaunul din piele de la biroul lăcuit, dar reușesc să mă stăpânesc. Deși 
îmi doresc să revendic măcar un lucru care-i aparține. M-aș simți mai 
bine. Însă doar câteva clipe. 

Așa că mă uit mai bine în jur, încercând să observ până și cel mai mic 
detaliu. Tapiserii de un roșu intens, prin care sunt tesute fire negre și 
argintii, atârnă între portretele și fotografiile strămoșilor Calore. Casa 
Merandus este reprezentată doar de un steag albastru cu alb, agăţat de 
tavan. Sunt aici și culorile celorlalte regine, unele mai strălucitoare, altele 
mai decolorate. Unele acoperite cu praf. Mai puţin galbenul Casei Jacos. 
Acesta lipsește cu desăvârșire. 

Coriane, mama lui Cal, a fost eliminată din locul acesta. 

Mă uit repede la toate portretele, deși habar nu am ce caut. În afară de 
tatăl lui Maven, nicio altă faţă nu-mi pare cunoscută. Tabloul fostului 
rege este greu de ignorat — se uită urât de deasupra căminului gol. Încă 
mai e drapat în negru, semnul doliului. În fond, n-a murit decât de 
câteva luni. 

Îl văd pe Cal în trăsăturile lui. Și pe Maven îl văd. Același nas drept, 
pomeți înalți și păr des, lucios și negru. Moșteniri de familie, dacă e să 
mă iau după celelalte portrete ale regilor Calore. Cel din tabloul sub care 
scrie „Tiberias al Cincilea“ mi se pare deosebit de atrăgător. Dar nu 
trebuie să uităm că pictorii nu sunt plătiți să-și urâțească modelele. 

Nu mă mir deloc când nu-l găsesc nicăieri pe Cal. A fost îndepărtat, la 
fel ca mama lui. Sunt niște locuri goale pe pereți și presupun că acolo se 
aflau portretele lui. Și de ce nu? Doar Cal era primul născut al tatălui său, 
fiul lui preferat. Nu-i de mirare că Maven a scos de aici toate portretele 
fratelui său. Cu siguranţă că le-a dat foc. 

-Cum te mai simți? îl întreb pe Out, adresându-i un zâmbet glumet. 

Îmi aruncă o privire dușmănoasă și zâmbetul mi se lăţește până în 
colțurile gurii. Niciodată n-am să uit cum zăcea în baia aia, electrocutat și 


inconștient. 

-Nu te mai zgâlţâie nimic? insist eu, bâțâind din mână așa cum se 
bâțâise el mai devreme. 

Nici acum nu-mi răspunde, dar gâtul i se face un fel de albastru- 
cenușiu, semn al furiei care l-a cuprins. Mă simt satisfăcută. 

-Se vede treaba că tămăduitorii de piele sunt al naibii de pricepuți. 

- Te distrezi? 

A intrat Maven. În mod straniu, mi se pare acum mai mic decât atunci 
când stătea pe tron. Este singur, dar precis că santinelele lui sunt în 
apropiere, probabil chiar în faţa ușii. Nu-i atât de nesăbuit să se lipsească 
de ele. Face un gest din mână, alungându-i pe arveni din cameră. Aceștia 
se grăbesc să i se supună și ies fără zgomot, ca niște șoricei speriați. 

— Fac și eu ce pot în situația dată, îi răspund când rămânem doar noi 
doi. 

Pentru a mia oară pe ziua de azi, îmi blestem cătușele de la mâini. 
Dacă nu le-aș avea, Maven ar fi mort ca mama lui. Însă ele îmi strâng 
încheieturile și mă obligă să-l suport în toată fala lui dezgustătoare. 

Îmi rânjește larg, savurând umorul meu negru. 

-Mă bucur să văd că nici măcar eu nu te pot schimba. 

N-am ce să-i răspund la asta. Am pierdut numărul dăților când Maven 
m-a schimbat, distrugând-o pe fata care eram. 

Așa cum mă așteptam, se repede la birou și se așază cu o grație rece, 
exersată temeinic. 

- Trebuie să-mi cer scuze pentru lipsa mea de politeţe, Mare. 

Probabil că mie mi-au ieșit ochii din cap, altminteri nu-mi pot explica 
de ce l-a apucat râsul. 

— Acum mai bine de o lună a fost ziua ta și eu nu ţi-am luat nimic. 

Ca și în cazul arvenilor, face un semn din mână prin care îmi cere să 
mă așez în fața lui. 


Surprinsă, tulburată, încă puţin amețită, fac ce-mi cere. 


- Crede-mă, bolborosesc eu. Nu m-ar deranja deloc dacă ai renunţa să- 
mi oferi în dar cine știe ce oroare. 

Maven zâmbește acum și mai tare. 

— Ai cuvântul meu că o să-ți placă. 

— Uite că nu prea-mi vine să te cred. 

Cu același rânjet larg, trage un sertar de la birou. Bagă mâna înăuntru 
și, fără să mai stea pe gânduri, îmi aruncă o bucată de mătase neagră. 
Jumătate din ea are flori roșii și aurii. O strâng în mâini cu mult dor. Gisa 
a brodat-o. O mângâi. Este netedă și răcoroasă, deși m-aș fi așteptat la 
ceva slinos, alterat, otrăvit pentru că a fost atins de mâinile lui Maven. 
Dar fiecare firișor din broderia asta este o bucăţică din sora mea. Perfect, 
în frumusețea lui extraordinară, fără cusur — aducându-mi aminte de 
Gisa și de toţi ai mei. 

Maven se uită la mine cum pipăi bucata de mătase. 

- Ţi-am luat-o atunci când te-am prins. Când erai leșinată. 

Leșinată. Adică prizonieră în propriul meu trup, torturată de forța 
ultrasunetelor. 

- Mulţumesc, îi spun eu înțepată. 

De parcă aș și avea pentru ce. 

— Și... 

- Și? 

-Îți mai dăruiesc și o întrebare. 

Mă uit ca năuca la el. Nu pricep deloc ce spune. 

-Îți dau voie să-mi pui o întrebare, la care îţi voi răspunde cu toată 
sinceritatea. 

Normal că nu-mi vine să-l cred. 

Sunt om de cuvânt... atunci când vreau. Așa mi-a spus odată și nu se 
dezice. Dacă îmi va răspunde, atunci, da, ar fi un dar minunat. 

Prima întrebare îmi vine imediat în minte. Mai trăiesc? I-ai lăsat acolo, 
aşa cum ai promis? Au scăpat? Și aproape îmi țâșnește din gură, înainte să 


mă gândesc că aș irosi-o. Normal că au scăpat. Aș ști dacă prinţul Cal n- 
ar mai fi în viață. Maven ar jubila în permanenţă sau altcineva ar scăpa 
vreo aluzie. Plus că-i mult prea îngrijorat din cauza Gărzii Stacojii. Dacă 
și ceilalți ar fi fost capturați, atunci ar fi avut mai multe informații și s-ar 
fi temut mai puțin. 

Maven înclină capul, pândindu-mă așa cum pândește motanul un 
șoarece. Se distrează la culme. Mie mi se face pielea de găină. 

De ce îmi faci darul ăsta? De ce îmi dai voie să-ți pun fie și o singură 
întrebare? Dar nu. Și așa mi-aș irosi șansa. Pentru că știu răspunsul. 
Maven nu este cel pe care credeam eu că-l cunosc, dar asta nu înseamnă 
că nu-l știu chiar deloc. Bănuiesc despre ce este vorba, oricât de mult mi- 
aș dori să mă înșel. Așa crede el că arată o explicaţie. Așa își închipuie că 
aș înţelege ce a făcut și de ce a făcut-o. Știe ce întrebare îi voi pune după 
ce îmi voi face curaj să deschid gura. Maven este rege, dar e și un băiețel 
părăsit în lumea pe care el însuși a creat-o. 

-Cât de mult a fost ideea ei? 

Nici nu clipește. Mă cunoaște prea bine ca să mai poată fi luat prin 
surprindere. O fată mai prostuţă ar fi îndrăznit să spere — ar fi crezut că el 
nu-i decât o marionetă în mâinile unei femei malefice, o marionetă acum 
abandonată și lăsată în voia soartei. Din fericire pentru mine, nu-s chiar 
atât de proastă. 

— Știi, am început foarte târziu să merg. 

Acum nu se mai uită la mine, ci la steagul albastru de deasupra 
noastră. Împodobit cu perle albe și nestemate opace, steagul ăsta are 
menirea de a strânge praf în amintirea Elarei. 

- Medicii, ba chiar și tata, i-au spus mamei că am ritmul meu și că nu-i 
nimic în neregulă cu mine. Că am să merg într-o bună zi. Dar ei i se părea 
că acea „bună zi“ era prea departe. Nu putea să fie regina cu un fiu olog 
și retardat. Mai ales după ce Coriane dăruise regatului un prinț cum era 
Cal, mereu surâzător și vorbăreţ și vesel și perfect. Așa că mi-a acuzat 
doica de toate defectele mele, a alungat-o din palat și și-a asumat ea 


sarcina de a mă învăţa să merg. Eu nu-mi mai amintesc perioada aia, dar 
mi-a povestit-o ea de multe ori. Avea impresia că așa îmi demonstra cât 
de mult mă iubește. 

Mi se strânge stomacul de spaimă, deși nu înțeleg motivul. Parcă ceva 
îmi spune să mă ridic de pe scaun, să ies din camera asta și să mă duc la 
paznicii mei. Altă minciună, altă minciună, îmi spun eu. Meșteșugit țesută, 
așa cum doar el reușește. Maven nu mă poate privi în ochi. Simt rușinea lui 
în aerul din jur. 

Ochii lui perfecţi devin sticloși ca gheața pură. Dar de multă vreme nu 
mă mai impresionează lacrimile lui. Prima i se agaţă de genele negre, 
strop firav de cristal. 

- Nu eram decât un prunc atunci când mi-a intrat cu forța în minte. M- 
a obligat să stau în picioare și să merg și să cad. Și a făcut-o zilnic, până 
când am început să plâng când o vedeam intrând în camera mea. Și am 
învăţat să merg fără ajutor. De frică am învăţat. Dar nu-i normal. Ce copil 
începe să plângă atunci când îl ia în braţe mama lui? 

Se oprește și clatină cu tristețe din cap. 

- Până la urmă, m-a dezvăţat și de frica aia. 

Acum i se întunecă privirea. 

— Așa cum m-a dezvăţat de multe alte lucruri. Mă întrebi cât a mai 
rămas din mine, cel de la început, șoptește el. A mai rămas ceva. Destul. 

Dar nu tot. 

Nu mai suport. Mă ridic de pe scaun cu mișcări stângace, îngreunate 
de cătușe și de inima mea împovărată. 

-Nu ai cum s-o acuzi doar pe ea, Maven, îi șuier eu, făcând un pas în 
spate. Nu mă minţi spunându-mi că faci tot ce faci din cauza unei femei 
moarte. 

Lacrimile îi dispar la fel de repede cum au apărut. Ca și cum n-ar fi 
existat niciodată. Fisura din mască i se astupă. Foarte bine. N-am niciun 
chef să-l văd pe băiatul neajutorat din spatele ei. 


— Nu este adevărat. 


Maven rostește rar cuvintele. Tonul i-a devenit tăios ca un brici. 

- Ea nu mai este aici. Eu și numai eu aleg ce să fac. Sunt absolut 
convins de asta. 

Tronul. Scaunul lui din sala de consiliu. Obiecte urâte, în comparație 
cu capodoperele din sticlă-de-diamant și catifea pe care obișnuia să stea 
tatăl lui. Obiecte simple, cioplite din piatră, fără nestemate ori metale 
prețioase. Și acum înțeleg. 

- Piatra Tăcută. lei toate deciziile stând acolo. 

-Tu n-ai proceda la fel? Când Casa Merandus stă cu ochii pe tine? 

Se sprijină de spătar și își proptește bărbia în mână. 

-Sunt sătul de șoptitorii care pretind că m-ar călăuzi. Sătul până-n gât. 

- Bravo! mă răstesc eu. Acum nu mai ai pe cine să dai vina pentru toate 
nelegiuirile tale. 

Ridică ușor dintr-un colț al gurii, adresându-mi un zâmbet superior. 

— Așa zici tu. 

Îmi vine să înșfac orice obiect mi-ar fi la îndemână și să-i sparg capul 
cu el, ca să-i șterg odată pentru totdeauna zâmbetul ăla dezgustător. 

-Ce bine ar fi dacă aș putea să te omor și să terminăm cu toată 
povestea asta. 

— Vai, cât mă rănesc vorbele tale! pocnește el amuzat din limbă. Și după 
aia, ce? Ai să dai fuga înapoi la Garda Stacojie? La fratele meu? Samson l- 
a văzut de multe ori în gândurile tale. În vise. În amintiri. 

-Încă te mai obsedează Cal? Și acum, când ai câștigat? 

Mi-e ușor să joc cartea asta. Rânjetul lui mă scoate din minţi, dar nici 
zâmbetul meu compătimitor nu-l lasă rece. Știm amândoi prea bine cum 
să ne înțepăm reciproc. 

— Atunci e cu atât mai bizar că încerci din răsputeri să-i semeni. 

A venit rândul lui Maven să se ridice de pe scaun, sprijinindu-se cu 
forță pe tăblia biroului. Mă privește în ochi. Colţul gurii îi zvâcnește, 
schimonosindu-i trăsăturile într-o expresie plină de batjocură. 


- Eu fac ce fratele meu nu a fost niciodată în stare să facă. El știe să 
urmeze ordinele, dar este complet lipsit de inițiativă. Știi asta la fel de 
bine ca mine. 

Ochii îi hoinăresc spre un loc gol de pe perete. Caută acolo chipul lui 
Cal. 

-Oricât de superb ţi s-ar părea ţie, oricât de galant, curajos și perfect, 
ar fi fost un rege mult mai prost decât mine. 

Sunt tentată să-i dau dreptate. Am petrecut multe luni urmărind cum 
Cal ezita între statutul de membru al Gărzii Stacojii și cel de prinț 
argintiu, mereu refuzând să ucidă, dar fără să încerce vreodată să ne 
împiedice pe noi s-o facem, incapabil să se decidă de care parte este. 
Chiar dacă a văzut cu ochii lui ororile și nedreptăţile din jur, nu a vrut 
niciodată să ia atitudine. Dar Cal nu este Maven. Nu are niciun gram din 
răutatea acestuia. 

- Doar pe tine te-am auzit spunând despre el că ar fi perfect, îi zic eu 
calmă, știind că-l scot și mai tare din sărite. Mi se pare că ai făcut o fixatie 
pentru Cal. Și asta-i tot din vina mamei tale? 

Trebuia să fie o glumă, însă lui Maven numai de râs nu-i arde. Privirea 
i se tulbură o fracțiune de secundă. Dar o fracțiune de secundă absolut 
terifiantă. Oricât m-aș împotrivi, fac ochii mari și simt cum mi se strânge 
inima. Nu știe. Chiar nu știe care părți din minte sunt cu adevărat ale lui 
și care i-au fost implantate de ea. 

- Maven, șoptesc eu, îngrozită de descoperirea făcută. 

Își trece o mână prin păr, trăgându-se de el până și-l face vâlvoi. O 
tăcere stranie se așterne între noi, o tăcere care ne expune pe amândoi. 
Mă simt ca și cum aș fi pătruns pe un tărâm interzis, ca și cum aș fi intrat 
într-un loc unde nu vreau să mă aflu. 

— Pleacă! spune el în cele din urmă. 

Cuvântul acesta simplu îi tremură pe buze. 

Dar eu nici nu mă clintesc, ci sorb cu nesat toată suferința lui. Ca să mă 
pot folosi de ea mai încolo, încerc eu să mă conving. Nu pentru că sunt prea 


șocată ca să mă mai pot mișca. Nu pentru că simt iarăși cum mă inundă 
mila față de prințul-nălucă. 

- Ti-am zis să pleci! 

Sunt obișnuită cu mânia lui Cal, care înfierbântă aerul din jur. Furia lui 
Maven îl îngheaţă și simt fiori reci pe șira spinării. 

-Cu cât îi lași mai mult să aștepte, cu atât mai urât se vor purta cu tine. 

Ce stil are Evangeline Samos! Apare în cele mai potrivite, dar și în cele 
mai nepotrivite momente. 

Intră ca o furtună din metal și oglinzi, măturând podelele cu pelerina 
ei lungă, ce reflectă roșul încăperii în mii de scânteieri purpurii. Mă uit 
atentă la ea, cu inima bubuindu-mi în piept. Și văd cum pelerina se 
despică și îi îmbracă fiecare pulpă robustă. Zâmbind cu superioritate, 
Evangeline îmi permite să privesc cum rochia ei de gală se transformă 
într-o armură impresionantă, și aceasta absolut minunată, demnă de o 
regină. 

Dar nici acum nu are treabă cu mine și nu mă bagă în seamă. Evident 
că nu-i scapă tensiunea ciudată din atmosferă și nici aerul angoasat al lui 
Maven. Îl privește printre gene. Îl studiază bine, la fel cum am făcut și eu 
mai devreme. Și, tot la fel ca mine, va folosi această situaţie în avantaj 
propriu. 

— M-ai auzit, Maven? 

Din câţiva pași apăsaţi ocolește biroul și se apropie de el. Maven se 
apleacă, ferindu-se iute de atingerea mâinii ei. 

- Te așteaptă guvernatorii. Și chiar tatăl meu... 

Cu un gest dușmănos, Maven apucă o foaie de hârtie de pe birou. 
După semnăturile pompoase din josul paginii, înțeleg că trebuie să fie o 
petiție sau ceva de genul ăsta. Îi aruncă o privire încruntată lui 
Evangeline, ținând hârtia departe de corp. Mișcă din încheietură, scoțând 
scântei din brățară. Acestea se transformă în flăcări și încep să danseze 
prin document, la fel cum dansează prin unt niște cuțite fierbinți. Hârtia 
se face scrum și cade pe podeaua sclipitor de curată. 


- Du-te și spune tatălui tău și marionetelor lui ce părere am despre 
propunerea lor. 

Reacţia lui Maven nu pare s-o ia prin surprindere pe Evangeline, care 
pufnește ușor pe nas și se apucă să-și inspecteze manichiura. Mă uit 
pieziș la ea, știind prea bine că nu trebuie decât să respir puțin mai sonor 
și se va repezi asupra mea. Nu scot niciun sunet și mă dojenesc în gând 
că n-am observat hârtia aia mai din timp. Tare mult aș vrea să știu ce 
conținea. 

- Ai grijă, iubitule, spune Evangeline, deși tonul ei numai iubitor nu 
este. Un rege fără susținători nu-i câtuși de puţin rege. 

Maven se întoarce brusc spre ea, luând-o pe nepregătite. Au cam 
aceeași înălțime și stau acum aproape nas în nas. Foc și fier. Nu mă aștept 
ca Evangeline să se sperie de Maven, de puștiul cuminte, de prințul 
alături de care făcea ture în timpul orelor noastre de instrucție. Pentru că 
Maven nu este Cal. Și totuși îi tremură pleoapele, bătând o dată cu genele 
negre de pielea de culoarea argintului, trădând un grăunte din teama pe 
care vrea să și-o ascundă. 

-Nu pretinde că ai ști ce fel de rege sunt eu, Evangeline. 

Parcă ar vorbi Elara cu vocea lui, îngrozindu-ne pe amândouă. 

Maven se uită din nou la mine. A dispărut băieţelul tulburat de acum 
câteva secunde. În fața mea se află o statuie din piatră, cu o privire 
îngheţată. E valabil și pentru tine, îmi transmite privirea lui. 

Nu mă mișc din loc, deși nu-mi doresc nimic mai tare decât să ies în 
goană din încăpere. Mi-a luat aproape tot, dar uite că frica și demnitatea 
nu vreau să i le dau. N-am să fug tocmai acum. Mai ales când Evangeline 
este de față. 

Ea se uită din nou la mine, măsurându-mă centimetru cu centimetru. 
Încercând să memoreze cum arăt. Probabil că vede cum sunt fără 
atingerea tămăduitoarei — probabil că-mi vede rănile căpătate când am 
încercat să evadez, îmi vede cearcănele permanente de sub ochi. Nu 
înțeleg imediat de ce privirea îi zăbovește mai mult asupra claviculei 


mele. Văd cum întredeschide buzele, foarte puțin, de parcă ar fi extrem 
de surprinsă. 

Supărată, rușinată, trag gulerul rochiei peste stigmatul de acolo, dar 
fără să-mi iau privirea de la ea. Nici ei nu vreau să-i dau mândria care 
mi-a mai rămas. 

— Gărzi! strigă Maven spre ușă. 

Arvenii apar imediat și întind mâinile înmănușate ca să mă scoată de 
acolo. Maven arată cu bărbia spre Evangeline. 

-Pleacă și tu! 

Firește că nu-i cade bine. 

- Nu sunt o prizonieră oarecare, căreia să-i dai tu ordine. 

Arvenii mă trag după ei, iar eu mă supun cu un zâmbet de satisfacție 
pe buze. Ușa se închide în urma noastră, dar vocea pătrunzătoare a lui 
Evangeline se aude dincolo de ea. 

Mult succes! îi urez eu în gând. Maven ține la tine mai puțin decât la mine. 

Paznicii mei grăbesc pasul, obligându-mă să alerg odată cu ei. Ușor de 
spus, dar greu de făcut într-o rochie strâmtă și lungă cum e cea de pe 
mine. Dar mă descurc. Strâng în pumn bucata de mătase brodată de Gisa 
și moliciunea ei mă face să mă simt mai bine. Mă împotrivesc impulsului 
de a mirosi țesătura. Trag cu ochiul în spate sperând să văd persoana 
care așteaptă să intre în audienţă la regele nostru neomenos. Dar la ușa 
biroului nu văd decât santinelele cu cagule negre și mantii ca de foc. 

Și uite că ușa este deschisă cu violenţă, vibrând în balamalele speriate, 
după care se trântește la loc. Deși este o tânără de viță nobilă, lui 
Evangeline îi e destul de greu să-și controleze nervii. Mă întreb dacă 
bătrâna profesoară de etichetă, lady Blonos, a încercat vreodată să-i 
explice că nu-i bine cum se poartă. Și îmi vine să râd. Mă ustură buzele 
crăpate, dar nu-mi pasă. 

— Păstrează-ţi rânjetele pentru altă dată, fetițo cu fulgere, mârâie la 
mine Evangeline, iuțind pasul. 


In ciuda pericolului, reacţia ei mă stârnește și mai tare, făcându-mă să 


râd cu toată gura. Paznicii mei nu scot niciun cuvânt, dar grăbesc puțin 
ritmul. Nici ei nu vor să întărâte o magnetroană pusă pe hartă. 

Însă nu scăpăm. Evangeline se ia după noi, ne ajunge din urmă, trece 
ușor pe lângă Out și se proptește în fața mea. Paznicii mei se opresc 
brusc. 

-În caz că n-ai băgat de seamă, sunt cam ocupată acum, îi zic eu, dând 
din cap spre arvenii care mă țin de braţe. În programul meu de azi n-am 
niciun loc liber pentru scandal. Du-te și ia-te de cineva care-ţi poate 
răspunde. 

Zâmbetul ei este la fel de tăios și strălucitor ca solzii din care-i este 
confecționată armura. 

- Nu te subestima. Nu ești nici pe departe atât de terminată pe cât vrei 
să pari. 

Și se apropie, invadându-mi spațiul personal, la fel cum a făcut cu 
Maven. Gest prin care vrea să-mi arate că nu se teme. Eu nu mă clintesc 
din loc și îmi impun să nu tresar nici măcar atunci când smulge un solz 
tăios de pe armură, așa cum ai smulge petala unei flori. 

-Cel puţin așa sper, adaugă ea cu glas scăzut. 

Cu o mișcare scurtă din încheietură, îmi taie gulerul de la rochie, 
dezgolindu-mi pieptul. Simt cum mi se înroșește gâtul de rușine, dar mă 
stăpânesc și nu-mi acopăr M-ul de pe piele. 

Ochii ei zăbovesc asupra mea, urmărind liniile necizelate ale semnului 
lui Maven. Și arată din nou surprinsă. 

-Nu pare a fi o întâmplare. 

-Mai ai de împărtășit și alte observații pline de substanță? murmur eu 
printre dinți. 

Zâmbind, pune solzul la loc în corsaj. 

-Mai am, dar nu pentru tine. 

Se îndepărtează puţin, acordându-mi o păsuire. 

- Elane? 


- Da, Eve, îi răspunde o voce, venită de nicăieri. 


Mai că-mi sare inima din loc când Elane Haven se materializează în 
spatele ei, ca din neant. O umbră în stare să manipuleze lumina, capabilă 
să se facă invizibilă pentru cei din jur. Mă întreb de cât timp se află aici. 
Poate a fost și în birou, fie odată cu Evangeline, fie înainte de apariţia ei. 
Este la fel de posibil ca Elane să mă fi urmărit încă de când am ajuns aici. 

- N-a încercat încă nimeni să-ți pună un clopoțel la gât? mă răstesc eu, 
ca să-mi ascund neliniștea. 

Elane îmi aruncă un zâmbet drăgălaș. 

-O dată sau de două ori. 

O cunosc pe Elane, așa cum o cunosc și pe Sonya. Am petrecut multe 
zile împreună în timpul sesiunilor de antrenamente, dar nu ne-am înțeles 
bine niciodată. Este prietenă cu Evangeline, una dintre fetele suficient de 
isteţe ca să știe că alianța cu o viitoare regină nu le poate aduce decât 
avantaje. Face parte din Casa Haven, așa că rochia și bijuteriile ei sunt 
negre. Dar nu pentru că ar fi în doliu, ci în semn de respect față de 
culorile familiei sale. Părul îi este roșu, strălucitor ca arama, contrastând 
puternic cu ochii întunecați și oblici și tenul palid, fără cusur. 
Manipulează cu mare grijă lumina din jurul ei, ca să obțină o aureolă 
divină. 

- Am terminat aici, spune Evangeline, îndreptându-și atenţia asupra 
lui Elane. Pentru moment. 

Și-mi aruncă o privire ucigașă peste umăr, ca să fie convinsă că am 
înțeles-o. 


NOUĂ 
Mare 


Mi se pare ciudat să fiu păpușă. Mai mult stau pe raft, în loc să mă joc. 
Dar atunci când sunt obligată, dansez pentru Maven — atâta timp cât o 
voi face, își va respecta partea lui de învoială. În fond, este om de cuvânt. 

Primul om cu sângenou primește adăpost în palatul Dealul Oceanului, 
din Golful Portuar, așa cum a promis Maven. I se oferă protecție 
împotriva așa-zisei terori instaurate de Garda Stacojie. Câteva zile mai 
târziu, amărâtul acela, pe nume Morritan, este dus sub escortă la 
Archeon și prezentat lui Maven. Întâlnirea lor este transmisă în direct. 
Acum toată lumea îi cunoaște identitatea și talentul. Spre surpriza 
multora, Morritan este un piroman, la fel ca descendenții Casei Calore. 
Însă, spre deosebire de Cal și Maven, el nu are nevoie de nicio brățară 
care să producă scântei. Flăcările lui se nasc doar din abilitatea cu care 
este înzestrat, la fel cum se nasc și fulgerele mele. 

Sunt obligată să iau și eu parte la toată mascarada. M-au cocoțat pe un 
scaun aurit, alături de restul anturajului lui Maven. Lângă mine stă tăcut 
Jon, profetul cu ochii roșii. Pentru că noi doi suntem primii oameni cu 
sângenou care ne-am alăturat regelui argintiu, ni s-au oferit locuri de 
onoare în apropierea lui Maven, chiar lângă Evangeline și Samson 


Merandus. Însă singur Morritan ne acordă o oarecare atenție. Pe măsură 
ce se apropie, urmărit de toți curtenii și de zeci de camere de luat vederi, 
privirea lui nu se dezlipește de mine. Tremură de frică, însă prezența 
mea acolo parcă-l împiedică s-o ia la goană și-l determină să meargă 
înainte. Evident că a crezut tot ce m-a pus Maven să declar. Și acum este 
convins că am fost vânaţi de Garda Stacojie. Așa că se pune în genunchi 
și jură că se va înrola în armata lui Maven, că va lua parte la instrucții și 
se va supune ordinelor date de ofițerii argintii. Jură că va lupta pentru 
regele și țara lui. 

Cel mai greu îmi este să nu fac niciun gest și să nu deschid gura. Deși 
Morritan are picioare lungi și subțiri, piele aurie și mâini bătătorite de 
anii grei de muncă la stăpân, seamănă extrem de bine cu un iepuraș care 
se repede într-o cursă. Un singur cuvânt nepotrivit din partea mea și 
cursa se va închide. 

Urmează și alți oameni cu sângenou. 

Zi după zi, săptămână după săptămână. Uneori este unul singur, 
alteori peste zece. Vin din toate colțurile țării, dau fuga spre protecția 
promisă de regele lor. Mulți o fac pentru că se tem, dar sunt și unii atât 
de năsăbuiţi încât să-și dorească să locuiască aici. Să-și lase în urmă traiul 
împilat și să devină ceva ce nici cu gândul n-au gândit. Nu-i judec. În 
fond, nu ni s-a spus întreaga viață că argintiii sunt stăpânii noștri, 
superiorii noștri, zeii noștri? lar acum dau dovadă de mărinimie și ne 
permit să trăim în paradisul lor. Cine ar refuza o asemenea ocazie? 

Maven își joacă bine rolul. Îi îmbrățișează ca pe niște frați și surori, le 
zâmbește larg, nearătând nici urmă de jenă sau frică să facă gesturi pe 
care majoritatea argintiilor le consideră dezgustătoare. Curtenii îi 
urmează exemplul, dar eu îi văd cum rânjesc batjocoritor și se încruntă în 
spatele mâinilor încărcate cu inele. Nu le convine partea aceasta a 
înscenării care va lovi puternic în Garda Stacojie. Mai mult decât atât, se 
tem de toată povestea. Majoritatea oamenilor cu sângenou au talente 
necultivate și neexersate, mult mai puternice decât ale lor sau dincolo de 


capacităţile de înțelegere ale unui argintiu. Așa că-i pândesc cu ochi de 
lup și gheare pregătite. 

De data asta nu mă mai aflu în centrul atenţiei. Iar asta îmi acordă un 
respiro, dar și un avantaj. Fetiţa cu fulgerele fără fulgere nu mai 
interesează pe nimeni. Așa că fac și eu ce pot, adică putin, dar deloc lipsit 
de importanţă. Ascult. 

În ciuda expresiei împietrite, Evangeline nu se simte tocmai în apele ei. 
Bate darabana cu degetele în brațele scaunului, oprindu-se doar atunci 
când Elane apare lângă ea ca să-i șoptească ceva sau să o atingă. Dar nici 
atunci nu îndrăznește să se relaxeze. Rămâne cu toate simțurile ascuţite 
la fel cum îi sunt cuţitele. Nu-i greu de ghicit ce a determinat atitudinea 
ei. Chiar dacă sunt prizonieră, n-am auzit decât foarte puţine discuții 
despre o eventuală nuntă regală. Deși Evangeline este logodită cu regele, 
încă nu a devenit regină. Și asta o sperie. I se citește pe chip, în 
comportament, în permanenta etalare de ţinute opulente, fiecare mai 
complicată și mai regească decât cea de dinainte. Poartă coroană din 
toate punctele de vedere, dar încă nu poartă și titlul. Și totuși acest titlu 
și-l dorește ea mai mult decât orice altceva. La fel și tatăl ei. Superb în 
catifea neagră și brocart argintiu, Volo nu se dezlipește de ea. Spre 
deosebire de fiica lui, nu pare a purta niciun obiect din metal. Nici măcar 
un lanţ sau un inel. Dar n-are nevoie de arme ca să pară amenințător. 
Prin felul lui tăcut de a fi și în veșmintele negre, pare mai degrabă călău 
decât nobil. Nu înțeleg cum de Maven îi suportă prezenta și lăcomia 
neostoită și încordată din privire. Îmi amintește de Elara. Mereu cu ochii 
pe tron, mereu pândind ocazia când l-ar putea fura. 

Maven l-a văzut și el, dar preferă să nu-l bage în seamă. Îl salută cu 
respectul cuvenit și atâta tot. Apoi o lasă pe Evangeline în compania lui 
Elane, bucuros că viitoarea lui soţie nu are nicio treabă cu el. Indiscutabil 
că se gândește la altcineva. Dar nu la mine, ci la vărul lui, Samson. Nici 
mie nu-mi este ușor să-l ignor pe șoptitorul care m-a chinuit până în 
miezul gândurilor. Sunt permanent conștientă de prezenţa lui, încerc să 


aflu împotriva cui își îndreaptă el acum șoaptele, deși abia dacă am forță 
să le rezist. Marven nu trebuie să-și facă griji din cauza lui, pentru că își 
are tronul cioplit din Piatră Tăcută. ÎI protejează. Îl golește de gânduri. 

Când au început să mă pregătească pentru rangul de prințesă, 
chestiune ridicolă în sine, eram logodită cu prințul mezin și, în această 
calitate, am participat la câteva întruniri ale Curtii. Baluri, câteva ospețe, 
dar nimic asemănător cu ce văd acum, în calitate de prizonieră. Nici nu 
mai știu de câte ori am fost obligată să stau lângă Maven, ca un animăluţ 
bine dresat, și să ascult cum petiționarii, politicienii și oamenii cu 
sângenou jură credință față de rege. 

Ziua de azi nu pare cu nimic diferită. Guvernatorul din regiunea 
Riftului, un oarecare lord din Casa Laris, tocmai ce termină de adresat o 
cerere Trezoreriei pentru fonduri destinate renovării minelor aflate în 
posesia Casei Samos. Individul este, evident, altă marionetă a lui Volo și 
sforile de care e tras sunt aproape vizibile. Maven îl concediază cu 
ușurință, promițându-i că-i va analiza propunerea. O fi Maven om de 
cuvânt în ceea ce mă privește, dar nu și în cazul treburilor regatului. 
Profund demoralizat, guvernatorul își pierde elanul pentru că știe că 
dosarul lui nu va fi citit niciodată. 

A început să mă doară spatele de la spătarul tare, ca să nu mai 
pomenesc de poziția țeapănă pe care trebuie s-o am atunci când sunt 
prezentă la Curte. Și sunt îmbrăcată doar în dantele și cristale. Roșii, 
firește, ca întotdeauna. Maven moare de dragul meu când mă vede 
îmbrăcată în roșu. Spune că așa îi par mai plină de viață, chiar dacă viața 
e stoarsă din mine cu fiecare zi care trece. 

Nu este necesar să fie prezenti toţi curtenii în timpul audienţelor 
zilnice, așa că sala tronului e pe jumătate goală astăzi. Însă podiumul tot 
aglomerat mi se pare. Argintiii privilegiați, cei aleși să-și însoțească 
regele, stau la stânga și la dreapta lui, fălindu-se la culme cu poziția lor 
și, mai ales, cu faptul că au ocazia să facă parte din distribuţia unei alte 
transmisiuni naţionale. Camerele de luat vederi sunt puse în funcțiune și 


eu înțeleg că trebuie să apară alți oameni cu sângenou. Oftez și mă 
resemnez la gândul că va trebui să trec printr-o altă zi plină de remușcări 
și rușine. 

Mi se strânge stomacul când se deschid ușile înalte. Las ochii în jos, 
pentru că nu vreau să-i văd. Nu vreau să le țin minte chipurile. Știu prea 
bine că majoritatea vor urma exemplul nefericit al lui Morritan și vor 
încerca să-și cunoască mai bine talentele, luptând în războiul dus de 
Maven. 

Ca de obicei, Jon stă alături de mine și se foiește așa cum îi stă în fire. 
Mă uit cum trasează dungi pe cracul pantalonului cu degetele lui lungi și 
subţiri. Înainte și înapoi, înainte și înapoi, de parcă ar întoarce filele unei 
cărți. Poate că așa și este. Poate că încearcă să citească frânturi din 
viitorul în permanentă schimbare. Mă întreb despre ce anume o fi vorba. 
Nu că l-aș întreba vreodată. Nu-i voi ierta în veci trădarea. Bine măcar că 
nu mai încearcă să-mi vorbească din ziua aceea când ne-am întâlnit în 
sala de consiliu. 

- Bine ați venit! le spune Maven oamenilor cu sângenou. 

Tonul lui studiat și ferm răsună în toate colțurile sălii tronului. 

-Nu aveţi de ce să vă mai faceți griji. Acum sunteți în siguranţă. 
Credeți-mă că aici Garda Stacojie nu mai poate ajunge la voi. 

Păcat! 

Stau cu capul în jos, ascunzându-mi chipul de camerele de filmat. 
Sângele îmi vuiește în urechi, odată cu bătăile puternice ale inimii. Mi-e 
greață; mi-e rău. Fugi! zbier eu în gând, deși știu prea bine că niciun om 
cu sângenou nu mai poate scăpa din sala tronului. Ochii îmi aleargă în 
toate direcţiile, numai la Maven și la oamenii cu sângenou nu — în toate 
direcţiile în afară de cușca invizibilă care se închide în jurul lor. Mă uit la 
Evangeline și descopăr că și ea se uită lung la mine. Dar fără zâmbetul 
ăla de superioritate pe buze. Chipul ei este lipsit de orice expresie. Are 
mult mai multă experiență decât mine. 


Eu am unghiile rupte, mi-am rupt pielițele până în carne în timpul 


lungilor nopți de frământări și al și mai lungilor zile de chinuri fără 
durere. Tămăduitoarea Skonos, care are grijă să par sănătoasă, uită 
mereu să-mi controleze mâinile. Sper din suflet ca privitorilor acestei 
transmisiuni în direct să nu le scape halul în care îmi arată degetele. 

Lângă mine, regele merge mai departe cu circul său odios. 

— Ei bine? 

Acum se prezintă patru oameni cu sângenou, unul mai speriat decât 
altul. Talentele lor sunt întâmpinate cu gemete de uluire sau cu murmure 
de spaimă. Parcă ar fi o continuare a Turnirului Reginelor, dar mult mai 
îndârjită. În loc să-și demonstreze abilitățile ca să obțină o cunună de 
mireasă, oamenii cu sângenou se luptă pentru viețile lor, pentru 
câștigarea unui loc alături de Maven, unde ei cred că vor fi în siguranţă. 
Încerc să nu mă uit, dar ochii mei, plini de milă și teamă, tot rătăcesc 
înspre ei. 

Prima persoană, o femeie zdravănă, cu bicepși ce ar putea rivaliza cu ai 
lui Cal, trece cam nesigură printr-un perete. Pur și simplu trece prin el, 
de parcă lambriurile aurite și mulurile ar fi făcute din aer. În urma 
încurajărilor încântate venite din partea lui Maven, face același lucru și 
cu o santinelă. Omul tresare, iar acesta este singurul semn că în piept i-ar 
bate o inimă. Dar, în rest, nu păţește nimic. Nu-mi pot da seama cum 
funcționează talentul ei și mă gândesc la Julian. Se află alături de Garda 
Stacojie și vreau să sper că urmărește toate transmisiunile de la palatul 
lui Maven. Cu condiţia să-i permită colonelul, care nu-i tocmai un fan al 
prietenilor mei argintii. 

După femeie urmează doi bărbați, veterani cărunți, cu priviri pierdute 
și umeri lati. Talentele lor îmi sunt cunoscute. Cel mai scund, cu un dinte 
lipsă, este precum Ketha, una dintre femeile cu sângenou pe care le-am 
recrutat acum câteva luni. Chiar dacă era capabilă să detoneze orice 
obiect sau persoană doar prin forța gândului, ea nu a supraviețuit 
atacului asupra închisorii Corros. Își detesta talentul. I se părea violent și 
sângeros. lar acum, uite că nici bărbatului acesta nu-i prea place abilitatea 


cu care este înzestrat, deși n-a distrus decât un simplu scaun. Prietenul 
lui, un ins cu voce blândă, ne spune că se numește Terrance și că este în 
stare să manipuleze sunetul. Ca Farrah. Altă femeie pe care am recrutat-o 
eu. Nu ne-a însoțit la Corros. Sper că mai este în viață. 

Ultima persoană cu sângenou este tot femeie, probabil de vârsta 
mamei mele. Părul ei negru, împletit într-o coadă, are multe șuvițe 
cărunte. Se apropie de rege cu mișcări grațioase și pași eleganti, aidoma 
acelora ai unei servitoare cu multă experiență. Cum era Ada, cum era 
Walsh, cum eram și eu pe vremuri. Cum au fost și încă mai sunt mulți 
dintre noi. Femeia face o plecăciune adâncă. 

— Maiestatea Voastră, murmură ea, cu o voce dulce și cuminte ca o 
adiere de vară. Eu sunt Halley, servitoare a Casei Eagrie. 

Maven își etalează iarăși zâmbetul fals și îi face semn să se îndrepte de 
spate. Femeia se supune. 

— Eşti servitoare a Casei Eagrie, repetă el cu blândețe. 

După care se uită peste umărul ei, o descoperă în grupul restrâns de 
curteni pe conducătoarea familiei Eagrie și îi face un semn din cap. 

-Îți mulțumesc, lady Mellina, pentru că ai pus-o pe această femeie la 
adăpost. 

Doamna înaltă, cu figură de pasăre, deja își îndoia genunchii într-o 
reverență sclifosită, știind dinainte care aveau să fie cuvintele regelui. 
Este clarvăzătoare și vede viitorul imediat, de aceea presupun că a 
cunoscut talentul servitoarei încă înainte ca aceasta să-și dea seama de el. 

- Ei, Halley? 

Ochii femeii se opresc asupra mea o fracțiune de secundă. Sper să fac 
față acestei examinări. Însă ea nu-mi caută nici teama și nici emoțiile pe 
care le ascund în spatele măștii. Privește undeva departe, vede totul și 
nimic în același timp. 

— Ea poate crea și controla electricitatea, indiferent de intensitate, spune 
Halley. Nu există nume pentru talentul acesta. 


Apoi se uită la Jon la fel cum s-a uitat la mine. 


— El vede soarta. Cât de lungă ti-e cărarea, cât ai să mergi pe ea. Nu 
există nume pentru talentul acesta. 

Maven cade pe gânduri și o privește printre gene. lar mie mi-e silă de 
mine pentru că simt la fel ca el. 

Dar Halley nu se oprește. Se uită și la alţii și îi identifică. 

- Ea poate controla metalele prin manipularea câmpurilor magnetice. 
Este un magnetron. 

- Șoptitor. 

- Umbră. 

— Magnetron. 

— Magnetron. 

Trece la sfetnicii lui Maven, indicându-i pe rând și numindu-le 
abilitățile aproape fără efort. Maven se apleacă spre ea, înclinând capul 
într-o parte așa cum fac animalele cuprinse de curiozitate. O urmărește 
cu mare atenţie, aproape fără să clipească. Mulţi sunt de părere că-i 
neajutorat acum, când a rămas fără mamă. Că nu-i vreun geniu militar, 
ca frate-său. Și mai cred că nu-i bun de nimic. Dar uită că strategia nu se 
aplică doar pe câmpul de luptă. 

— Clarvăzător. Clarvăzător. Clarvăzător. 

Femeia îi numește acum pe foștii ei stăpâni. Apoi încheie și lasă mâna 
jos. Își strânge și își desface pumnul, așteptându-se să se confrunte cu 
neîncrederea celor din jur. 

— Deci talentul tău este descoperirea talentelor celorlalți? spune în cele 
din urmă Maven, ridicând dintr-o sprânceană. 

— Da, Maiestatea Voastră. 

-Ceva ce poate fi simulat cu ușurință. 

- Da, Maiestatea Voastră, recunoaște ea, pe un ton pierdut. 

Sigur că este ceva ușor de făcut, mai cu seamă de o persoană în poziția 
ei. Este servitoare la una dintre Înaltele Case, drept care trebuie să fie 
adesea prezentă la Curte. Așa că i-ar fi ușor să țină minte la ce sunt buni 
cei din jur... dar chiar și Jon? Din câte știu, Maven se laudă că el a fost 


primul om cu sângenou care i s-a alăturat. Însă nu cred că sunt prea 
mulți aceia care îi cunosc talentul. Lui Maven nu i-ar conveni ca oamenii 
să creadă că îl consiliază cineva cu sângele roșu. 

-Mai departe, ridică Maven din ambele sprâncene negre. 

Adică: nu m-ai convins, continuă să-mi demonstrezi. 

lar femeia îi ascultă porunca și indică acvaticii din Casa Osanos, 
verdienii din Casa Welle, un oțelit din Casa Rhambos. Unul după altul, 
fără să se oprească. Însă toți cei numiţi de ea poartă culorile care îi 
trădează, iar ea este o servitoare. Se presupune că știe lucrurile astea. 
Talentul ei nu este decât un truc ieftin. În cel mai fericit caz. Iar în cel mai 
rău caz, este o minciună care îi va aduce condamnarea la moarte. Îmi dau 
seama că simte cum tăișul sabiei se apropie tot mai mult de gâtul ei, cu 
fiecare zvâcnet al maxilarelor lui Maven. 

În spatele sălii, se ridică în picioare un mătăsos din Casa Iral, 
înveșmântat în roșu și albastru. Străbate sala, aranjându-și hainele. 
Observ că pașii lui sunt oarecum bizari, deloc fluizi, așa cum ar trebui să 
fie pașii unui mătăsos. Curios lucru! 

Observă și Halley. Și se cutremură. Dar foarte puțin. 

Ori ea, ori el. 

-Îşi poate schimba înfățișarea, șoptește ea, fluturându-și în aer 
degetele tremurătoare. Nu există nume pentru talentul acesta. 

Rumoarea obișnuită la Curte se stinge brusc, aidoma unei lumânări. 
Tăcerea se aşterne peste noi toți și nu se mai aud decât bătăile din ce în ce 
mai puternice ale inimii mele. Își poate schimba înfățișarea. 

Trupul îmi vibrează puternic din cauza valului de adrenalină. Fugi! 
vreau eu să-i strig. Fugi! 

Iar atunci când santinelele îl înșfacă de braţe pe lordul Iral, trăgându-l 
în fața regelui, încep să mă rog: Nu vreau să am dreptate. Nu vreau să am 
dreptate. Nu vreau să am dreptate. 

- Fac parte din Casa Iral, mârâie omul, încercând să se smulgă din 
strânsoarea santinelelor. 


Pentru un Iral adevărat, ar fi floare la ureche. Dar nu și pentru bărbatul 
sau femeia care se pretinde descendent al acestei Înalte Case. Mie mi se 
strânge stomacul. 

-O credeţi pe mincinoasa asta de sclavă roșie în loc să mă credeți pe 
mine? 

Samson reacționează foarte repede, înainte ca Maven să poată spune 
ceva. Coboară în fugă treptele podiumului. Foamea i se citește în ochii de 
un albastru electric. Probabil că, de la al meu, n-a mai avut parte de prea 
multe creiere cu care să se hrănească. Cu un scâncet, lralul cade în 
genunchi, cu capul plecat. Samson năvălește în mintea lui. 

Și imediat părul începe să i se albească, să se scurteze, să se așeze pe un 
alt cap, cu un alt chip. 

- Buni! suspin eu. 

Bătrâna cutează să ridice ochi mari și speriați, pe care îi cunosc atât de 
bine. Îmi aduc aminte cum am recrutat-o și am adus-o în tabăra Șanțul. 
Cum îi certa pe copiii cu sângenou și le spunea povești despre propriii ei 
nepoți. Zbârcită ca o nucă, mai în vârstă decât toţi, dar mereu gata de 
treabă. Dacă aș putea, aș da fuga s-o îmbrățișez. 

Dar nu pot și cad în genunchi. ÎI apuc de mână pe Maven. Îl implor așa 
cum am mai făcut-o doar o singură dată, atunci când aveam plămânii 
plini de scrum și de aer rece și mi se învârtea capul de la explozia 
avionului. 

Rochia mi se sfâșie la cusătură. Nu-i făcută pentru fetele care 
îngenunchează. Nu-i făcută pentru mine. 

-Te rog, Maven, n-o ucide! îi cer eu, luptându-mă să-mi stăpânesc 
lacrimile, agățându-mă de orice argument ar putea să-i salveze viața. Îţi 
poate fi de folos. Este valoroasă. Uite ce poate să facă... 

Dar Maven își proptește palma în stigmatul meu și mă îmbrâncește de 
lângă el. 

- Este spioană la Curtea mea. Am dreptate, femeie? 


Dar eu nu mă las și continui să vorbesc, pentru ca nu cumva gura 


spurcată a lui Buni să-i aducă de-a binelea moartea. Și de data asta sper 
să ne urmărească toate camerele de filmat. 

-Şi pe ea a trădat-o Garda Stacojie, a minţit-o, a indus-o în eroare. Nu-i 
vina ei! 

Regele nu găsește de cuviință să se ridice în picioare, nici măcar pentru 
crima ce se va petrece în faţa lui. Pentru că îi este teamă să-și părăsească 
Piatra Tăcută, teamă să ia o decizie dincolo de cercul ei de confort și 
siguranță. 

- Regulile războiului sunt clare. Spionii trebuie să fie pedepsiți pe loc. 

-Când te îmbolnăvești, pe cine dai vina? îl întreb eu. Pe trupul tău sau 
pe boală? 

Se uită urât la mine și eu simt că mă apucă disperarea. 

— Dai vina pe leacul care n-a avut efect. 

- Maven, te implor... 

Nici nu-mi aduc aminte când am început să plâng, dar firește că nu mi- 
am mai putut împiedica lacrimile să-mi șiroiască pe obraji. Sunt lacrimi 
de rușine, pentru că plâng atât pentru mine, cât și pentru Buni, care ar fi 
trebuit să fie salvarea mea. Buni a fost șansa mea. 

Mi se împăienjenesc ochii și nu mai văd bine în jur. Samson ridică 
mâna, de-abia așteptând să-i scotocească gândurile. Mă întreb cât de tare 
va avea de suferit Garda Stacojie și cât de nesăbuiți au fost să încerce așa 
ceva. Mare păcat! 

— Ridică-te! Roșie ca zorii zilei, bolborosește Buni, împroșcând salivă. 

Și chipul i se schimbă pentru o ultimă oară. Se transformă în cineva 
cunoscut tuturor. 

Surprins, Samson face o jumătate de pas înapoi. lar Maven scoate un 
țipăt gâtuit. 

Elara se holbează la noi — o fantomă vie. Faţa îi este mutilată, distrusă 
de fulgerele mele. Nu mai are decât un ochi, și acela injectat cu argintiu 
dezgustător. Gura i se strâmbă într-un rânjet neomenesc. Îmi produce o 
groază fără de margini în capul pieptului, chiar dacă știu că-i moartă. 


Chiar dacă știu că eu am omorât-o. 

Ingenioasă stratagemă. Îi oferă timpul necesar să-și ducă mâna la gură. 
Și să înghită. 

Am mai văzut pastile cu otravă. Și, deși închid ochii, știu ce urmează 
să se întâmple. 

Dar moartea asta este mult mai bună decât cea pe care i-ar fi oferit-o 
Samson. lar secretele lui Buni rămân secrete. Pe veci. 


ZECE 
Mare 


Distrug, toate cărţile de pe raftul din cameră. Le fac bucăţi. Copertele 
plesnesc, paginile se rup. Îmi doresc să sângereze. Îmi doresc să sângerez 
și eu. A murit din cauza mea. Din cauză că eu încă mai trăiesc și mă aflu 
aici, momeală într-o cursă de șoareci, nadă menită să scoată Garda 
Stacojie din adăpostul ei. 

Zadarnica mea criză de nervi durează câteva ore, după care îmi dau 
seama că mă înșel. Garda Stacojie n-ar cădea în capcană. Nici colonelul și 
nici Farley nu ar veni după mine. 

— Of, Cal, cât de prost poti să fii! murmur eu pentru mine. 

Bineînţeles că a fost ideea lui. Atâta știe. Victorie cu orice preț. Sper 
doar că nu va continua să trimită oameni la moarte sigură pentru mine. 

Prin ferestrele mari se vede că a început iar să ningă. Dar nu simt frigul 
zăpezii, ci doar pe al meu. 


Mă trezesc de dimineață. Mă aflu în patul meu, tot în rochia asta 
imposibilă, deși nu-mi aduc deloc aminte să mă fi ridicat de pe jos. Nu 
mai sunt nici cărţile făcute ferfeniță, cineva le-a îndepărtat cu 
meticulozitate din viața mea. Nu se mai vede nici măcar o singură 


bucăţică de hârtie. Și totuși, rafturile nu sunt goale. Douăsprezece 
volume legate în piele, volume vechi și volume noi, au luat locul cărților 
distruse. Mă arde dorinţa de a le rupe și pe ele și mă ridic cu greu în 
picioare ca să mi-o satisfac. 

Prima carte pe care pun mâna are coperta veche și jerpelită. Cred că pe 
vremuri fusese galbenă sau aurie. Oricum nu-mi pasă. O deschid și apuc 
mai multe pagini, pregătindu-mă să le fac bucăți, la fel cum am făcut cu 
celelalte. 

Dar văd o caligrafie cunoscută și încremenesc. lar inima parcă vrea să- 
mi sară din piept. 

Proprietatea lui Julian Jacos. 

Nu mă mai țin genunchii. Cad cu un bufnet surd, aplecată peste 
obiectul care-mi aduce mângâiere după atât de multe săptămâni. 
Urmăresc cu degetele liniile numelui său, dorindu-mi să-l fac să se 
materializeze din ele, dorindu-mi să-i pot auzi vocea în realitate, nu doar 
în mintea mea. Răsfoiesc cartea, căutând și alte semne care să-mi 
amintească de el. Citesc în grabă fraze disparate, fiecare emanându-i 
căldura. Este o istorie a Nortei, a formării ei și a celor trei sute de ani cu 
regi și regine argintii pe tron. Unele paragrafe sunt subliniate sau au 
însemnări pe margine. Mă înfiorez de fericire în fața fiecărei mărturii a 
faptului că acest volum s-a aflat în mâinile lui Julian. Și zâmbesc. Da, 
zâmbesc, în ciuda situației îngrozitoare în care mă aflu, în ciuda tuturor 
rănilor mele. Zâmbesc. 

Și celelalte cărţi i-au aparținut lui Julian, au făcut parte din vasta lui 
bibliotecă. Scotocesc prin ele ca un flămând prin cămara cu bunătăți. 
Julian este pasionat de istorie, dar uite că sunt și volume științifice. Ba 
chiar și un roman. Pe prima lui pagină apar două nume. Pentru Coriane, 
de la Julian. Privesc lung cuvintele acestea, care reprezintă unica dovadă a 
existenţei mamei lui Cal din tot palatul. Pun cu infinită grijă cartea la loc, 
zăbovind cu degetele pe cotorul ei intact. Nu a citit-o. Poate că nu a mai 
apucat. 


Dar, în adâncul sufletului, nu-mi place deloc că mă simt fericită. Nu-mi 
place că Maven mă cunoaște atât de bine încât să-mi ofere exact ce-mi 
trebuie. N-am nici cea mai mică îndoială că aceste cărți au fost ideea lui. 
Singurele scuze de care este în stare, singurele scuze pe care eu le-aș 
putea accepta. Dar nu le accept. Normal că nu. lar zâmbetul mi se șterge 
de pe buze la fel de iute cum a apărut. Nu-mi pot permite să simt nimic 
altceva în afară de ură față de acest rege. Manipulările lui nu sunt chiar 
desăvârșite, așa cum erau cele ale mamei lui, dar au efect asupra mea și 
nu vreau să-mi pierd luciditatea. 

Mă mai gândesc o secundă dacă ar fi bine să distrug și cărțile astea. Ca 
să-i demonstrez lui Maven ce părere am despre cadoul lui. Dar nu pot. 
Mângâi paginile, atât de ușor de rupt. Și le pun cu mare grijă înapoi pe 
raft, una câte una. 

Pentru că nu am de gând să distrug, cărțile, am să mă mulțumesc cu 
rochia. Și mă apuc să-mi sfâșii de pe corp țesătura încrustată cu rubine. 

Probabil că a fost făcută de cineva ca Gisa. De vreo slujnică roșie, cu 
mâini îndemânatice și ochi de artist, care a cusut un lucru atât de frumos, 
de desăvârșit și de înspăimântător, că doar o argintie ar fi putut să-l 
poarte. Gândul ăsta ar trebui să mă mâhnească, dar nu simt decât furie 
năvalnică. Nu mai am lacrimi. După ziua de ieri nu mai pot să plâng. 

Trifoiaș și Pisicuta, temnicerele mele tăcute și cu chipuri de piatră, îmi 
aduc următoarea ținută. Eu o îmbrac fără ezitări și fără proteste. Bluza, 
acoperită cu rubine, granate și agate, are mâneci lungi, cu dungi din 
mătase neagră. Și pantalonii sunt aleși pentru binele meu — destul de 
largi ca să mă simt confortabil în ei. 

Urmează tămăduitoarea Skonos. Își concentrează eforturile asupra 
ochilor mei, îi dezumflă și îmi alungă durerea de cap care mă torturează 
de la lacrimile vărsate azi-noapte. Seamănă cu Sara — tăcută și pricepută 
—, iar degetele ei albastre îmi găsesc ușor punctele dureroase. Lucrează 
repede. Mă grăbesc și eu. 


-Poti vorbi sau regina Flara ţi-a tăiat și ție limba? 


Știe la ce mă refer. Privirea i se tulbură. Genele i se zbat. Dar tot nu 
spune nimic. A fost bine instruită. 

- Bună decizie. Am salvat-o pe Sara din închisoare, atunci am văzut-o 
ultima oară. Se pare că nu s-au mulțumit s-o pedepsească doar prin 
tăierea limbii. 

Mă uit peste capul ei la Trifoiaș și Pisicuţa, care nu mă scapă din ochi. 
Le simt undele îngheţate pulsând în ritm cu tăcerea statornică a cătușelor 
mele. 

-Sute de argintii erau închiși acolo. Foarte mulți aparținând Înaltelor 
Case. Nu cumva ti-au dispărut și ție niște prieteni în ultima vreme? 

N-am prea multe arme la îndemână. Dar trebuie să încerc. 

- Ţine-ţi gura, Barrow! mârâie Trifoiaș. 

Simplul fapt că am făcut-o să vorbească este o victorie nesperată 
pentru mine. Așa că insist. 

-Mi se pare ciudat că nimănui nu-i pasă că regele ăsta micut se 
dovedește a fi un tiran însetat de sânge. Dar eu sunt doar o biată roșie. 
Nu am cum să-i înțeleg pe cei ca voi. 

Și încep să râd, în timp ce Trifoiaș, fumegând de furie, mă împinge de 
lângă tămăduitoare. 

-I-a ajuns cât ai vindecat-o! șuieră ea, trăgându-mă afară din cameră. 

Ochii ei verzi scapără de supărare, dar și de nedumerire. Și de îndoială. 
Fisuri mici, prin care intentionez să ajung până la sufletul ei. 

Pentru că nimeni nu trebuie să-și mai riște viața ca să mă salveze. 
Trebuie s-o fac singură. 

- N-o lua în seamă, murmură Pisicuta către camarada ei, cu voce 
pițigăiată și mustind de venin. 

-Cât de onorate trebuie să vă simtiti, continui eu să vorbesc, în timp ce 
sunt condusă prin coridoarele deja cunoscute. Că trebuie să dădăciți o 
răzgâiată roșie. Să-i aduceți de mâncare, să-i faceți curat în cameră. 
Pentru ca Maven să se poată bucura de păpușica lui oricând are chef. 


Vorbele mele le supără și mai tare și le fac să se poarte cu mai multă 


duritate. Grăbesc pasul, obligându-mă să mă țin după ele. Dar uite că o 
luăm la stânga acum, nu la dreapta cum mă așteptam. Și ajungem într-o 
altă parte a palatului pe care mi-o aduc aminte foarte vag. Este aripa în 
care locuiește familia regală. Și eu am stat cândva aici, însă o perioadă 
foarte scurtă. 

Inima începe să-mi bată mai repede când trecem pe lângă o statuie 
aflată într-o firidă. O recunosc. Camera mea -— iatacul meu cel vechi — este 
la câteva uși distanţă. La fel și camera lui Cal. Și a lui Maven. 

- Ţi-a mai trecut cheful de vorbă, nu? 

Vocea lui Trifoiaș vine ca de foarte departe. 

Lumina intră prin ferestrele înalte, de două ori mai strălucitoare de la 
zăpada proaspăt așternută. Dar nu reușește să-mi aducă alinare. Îi pot 
face faţă lui Maven în sala tronului, în biroul lui, când suntem în faţa 
celorlalți. Dar dacă suntem singuri — cu adevărat singuri? Simt stigmatul 
lui sub bluză — mă ustură. Mă arde. 

Ne oprim în fața unei uși. Arvenele o deschid și intrăm într-un salon. 
Atunci înțeleg că m-am înșelat. Și mă cuprinde un sentiment de mare 
ușurare. Maven a devenit rege. Apartamentele lui nu se mai află aici. 

Dar ale lui Evangeline, da. 

Stă pe jos, în mijlocul salonului prea puțin mobilat, înconjurată de tot 
felul de bucăţi răsucite din metal de culori și soiuri diferite — fier, bronz, 
aramă. Cu multă sârguinţă, Evangeline modelează flori din crom și le 
împletește într-o bandă din argint și aur. O altă coroană pentru colecţia 
ei. O altă coroană pe care încă nu o poate purta. 

Doi servitori sunt în preajmă, la dispoziţia ei. Un bărbat și o femeie în 
haine simple, cu dungi în culorile Casei Samos. Tresar când îmi dau 
seama că sunt roșii. 

- Îngrijiți-vă să fie mai prezentabilă! le poruncește Evangeline, 
nederanjându-se să ridice privirea. 

Roșiii îmi fac semn să mă apropii de unica oglindă din încăpere. Mă 
privesc în ea și îmi dau seama că și Elane este aici. Stă tolănită la soare pe 


o canapea, ca o pisică leneșă și mulțumită. Se uită și ea la mine, dar fără 
mirare sau teamă. Doar cu o lipsă totală de interes. 

— Așteptaţi afară, le spune Elane arvenelor mele. 

Razele de soare aprind flăcări lichide în părul ei roșu. Chiar dacă am 
scuze pentru faptul că arăt oribil, în faţa ei mă simt rușinată de 
înfățișarea mea. 

Evangeline face un semn scurt din cap, vrând să arate că este de acord 
cu porunca dată de Elane, iar arvenele ies imediat. Amândouă îmi aruncă 
priviri iritate. Le înregistrez cu mare grijă, știind că-mi vor putea fi de 
folos mai târziu. 

-Îmi explică și mie cineva ce se petrece? întreb eu, deși nu mă aştept să 
primesc vreun răspuns. 

Cele două izbucnesc în hohote de râs, schimbând priviri pline de 
răutate. Profit de ocazie ca să mă uit prin încăpere și să evaluez situația. 
Mai există încă o ușă, care probabil dă în dormitorul lui Evangeline. 
Ferestrele, bine zăvorâte împotriva gerului de afară, dau spre o curte pe 
care o cunosc bine. Și îmi dau seama că încăperea în care am fost închisă 
tot timpul acesta se află față în faţă cu apartamentul lui Evangeline. Și 
descoperirea asta mă face să mă cutremur. 

Spre marea mea surpriză, Evangeline lasă din mână bucăţile de metal. 
Coroana se rostogolește cu zgomot pe pardoseală și se sfărâmă. 

- Este datoria unei regine să-și întâmpine oaspeţii cum se cuvine. 

— Eu nu sunt tocmai un oaspete, iar tu nu ești tocmai o regină, așa că... 

-Ce bine ar fi dacă ti-ar merge și mintea la fel de iute cum îţi merge 
gura! se răstește ea la mine. 

Slujnica roșie flutură din pleoape, ferindu-se de parcă vorbele noastre 
i-ar putea face vreun rău. De fapt, chiar pot. Prin urmare, mă hotărăsc să 
fiu puţin mai abilă și îmi mușc buzele, ca să nu mai spun și alte prostii. Îi 
las pe roșii să se ocupe de mine. Bărbatul îmi perie părul și mi-l răsucește 
într-un coc, iar femeia mă fardează. Nu cu farduri argintii, ci îmi dă cu 
roșu în obraji, îmi trasează o linie neagră la ochi și îmi aplică pe buze un 


ruj intens, transformându-mă într-o apariţie de mare prost gust. 

- Suficient, spune Elane din spatele ei. 

Roșiii se retrag, lăsându-și mâinile în jos și plecând frunțile. 

- Nu trebuie să dea impresia că i-ar merge prea bine. Prinții n-ar mai 
înțelege nimic. 

Fac ochii mari. Prinții. Oaspeţii. În faţa cui i-a mai trăsnit prin cap să mă 
etaleze? 

Evangeline își dă seama ce gândesc. Pufnește tare, aruncând o floare 
din bronz spre Elane. Se înfige în perete, deasupra capului ei, dar Elane 
nu pare să se sinchisească, ci doar scoate un oftat visător. 

— Ai grijă ce spui, Elane. 

-Oricum va afla în câteva clipe, scumpa mea. Ce mai contează? 

Se ridică dintre perne și își întinde picioarele lungi, incandescente 
datorită talentului pe care îl stăpânește. Evangeline n-o scapă din ochi și 
privirea i se ascute când Elane traversează încăperea spre mine. 

Se oprește în faţa oglinzii și mă privește drept în față. 

— Ai să fii cuminte astăzi, da? 

Mă întreb cât de repede m-ar jupui Evangeline dacă mi-aș îndesa cotul 
în dantura perfectă a lui Elane. 

- Am să fiu. 

- Bravo! 

Și dispare. Doar din vedere, nu și din preajma mea. Încă îi mai simt 
mâna pe umăr. Ca avertisment. 

Mă uit la Evangeline prin spaţiul unde a fost, până adineauri, trupul 
lui Elane. Ea se ridică și poalele rochiei i se umflă, fluidă ca mercurul. Din 
care chiar ar putea să fie confecționată. 

Nu mă pot stăpâni și vreau să mă dau putin înapoi atunci când o văd 
că vine spre mine. Dar mâna invizibilă a lui Elane mă ține pe loc, 
obligându-mă să stau dreaptă și nemișcată și să-i permit lui Evangeline 
să se aplece la mine. Ridică dintr-un colț al gurii. O bucură nespus să mă 
vadă speriată. Și nu-și mai reține zâmbetul când observă că tresar 


puternic în faţa mâinii ei ridicate. Dar nu mă lovește, ci doar îmi dă o 
șuviță de păr după ureche. 
— Nu-ţi face iluzii! Totul este în folosul meu, mă anunţă ea. Nu al tău. 


Habar n-am despre ce vorbește, dar dau din cap că am înteles. 


Însă Evangeline nu ne duce în sala tronului, ci în sala de consiliu pe 
care o folosește numai Maven. Santinelele de la uși par mai impozante 
decât de obicei. Intru și văd că sunt postate și la ferestre. O prevedere în 
plus după infiltrarea lui Buni în palat. 

Ultima oară când am trecut prin sala asta, în ea nu se afla decât Jon. Și 
acum este aici. Stă tăcut într-un colț, nebăgat în seamă de celelalte șase 
persoane prezente. Mă ia cu fiori reci când îl văd pe Volo Samos, 
păianjen negru, stăpân pe sine, cu fiul său, Ptolemus, alături. Bineînţeles 
că se află aici și Samson Merandus. Îmi aruncă un rânjet disprețuitor, iar 
eu mă uit în jos, ferindu-mă de privirea lui, de parcă așa aș putea să mă 
apăr împotriva amintirii când îmi scotocea prin minte. 

Mă aștept să-l văd pe Maven stând singur la capătul mesei din 
marmură. Dar el e încadrat de doi bărbaţi. Amândoi înfășurați în blănuri 
grele și piele moale, ca și cum ar trebui să facă față unui ger polar, deși 
aici suntem bine feriti de frigul iernii de afară. Pielea lor are culoarea 
albastră-închis, aidoma pietrelor bine lustruite. Cel din dreapta are părul 
pieptănat într-un fel de cosițe complicate, în care sunt împletite boabe de 
aur și turcoaze. Iar cel din stânga s-a mulțumit doar cu niște bucle lungi 
și strălucitoare, peste care și-a pus o cunună din flori de cuarţ alb. 
Evident că sunt de neam regesc. Dar nu de aici. Nu din Norta. 

Maven ridică mâna și-i face semn lui Evangeline să se apropie. Ea 
strălucește de fericire. 

- Logodnica mea, lady Evangeline din Casa Samos, o prezintă el. 
Contribuţia ei a fost esenţială pentru capturarea lui Mare Barrow, zisă și 
fetița cu fulgerele, conducătoarea Gărzii Stacojii. 


Evangeline își joacă bine rolul și face o reverență în faţa celor doi 


bărbați. Aceștia îi răspund cu plecăciuni. 

— Felicitările noastre, lady Evangeline! spune cel cu coroana din cuarț. 

Ba chiar îi sărută mâna întinsă. Evangeline pur și simplu radiază 
pentru că i se acordă atâta atenţie. 

Apoi îmi aruncă o privire urâtă și înțeleg că vrea să mă duc lângă ea. O 
fac, dar fără nicio tragere de inimă. Prezența mea îi intrigă pe cei doi 
străini, care se uită fascinați la mine. Refuz să-i salut, nici măcar din cap 
nu dau. 

-Ea e fetiţa cu fulgerele? se miră celălalt prinţ, descoperindu-și dinții 
albi care sclipesc puternic în contrast cu pielea lui de culoarea nopții fără 
lună. Ea ti-a făcut atâtea necazuri? Și ai lăsat-o în viață? 

- Normal că a lăsat-o, cârâie compatriotul lui, ridicându-se în picioare. 

Mie mi se pare că are peste doi metri înălțime. 

-Ce altă momeală mai bună ar găsi? Deși, dacă-i chiar atât de 
importantă cum zici, mă miră că teroriștii ei n-au încercat încă s-o 
salveze. 

Maven ridică din umeri, cu un aer de satisfacție imperturbabilă. 

-Palatul meu este foarte bine apărat. E imposibil să pătrunzi aici. 

Mă uit la el și îi surprind privirea. Mincinosule! Schițează un zâmbet 
superior, de parcă ar fi vorba despre o glumă pe care doar noi doi o știm. 
lar mă apucă dorinţa să-l scuip între ochi. 

-În Piedmont, am plimba-o pe străzile tuturor orașelor, spune prințul 
cu coroana din cuarț. Ca să le arătăm cetățenilor noștri ce pățesc cei ca ea. 

Piedmont. Numele îmi sună cunoscut. Prin urmare, cei doi sunt prinții 
din Piedmont. Îmi scormonesc creierii ca să-mi amintesc ce știu despre 
țara lor. Aliată a Nortei, la granița de sud a acesteia. Guvernată de un 
grup de prinți. Toate informaţiile astea le-am căpătat din lecţiile lui 
Julian. Dar mai cunosc și altele. Mi-aduc aminte că pe insula Tuck am 
găsit mai multe mărfuri furate din Piedmont. Ba chiar și Farley a lăsat să 
se înțeleagă că acolo începuse să se dezvolte o ramură a Gărzii Stacojii, 
care voia să aducă rebeliunea și în sânul celui mai apropiat aliat al 


Nortei. 

-Ştie să vorbească? continuă prinţul, uitându-se la Evangeline. 

- Din păcate, răspunde ea, cu un zâmbet dușmănos. 

Cei doi prinți izbucnesc în râs. Li se alătură și Maven. Apoi și ceilalți 
din încăpere, dorind să-l flateze pe domnul și stăpânul lor. 

— Deci, ce spuneți? Prinț Daraeus? Prinţ Alexandret? 

Maven îl privește pe fiecare în ochi atunci când îi rostește numele. Își 
joacă cu multă mândrie rolul de rege în fața prinților de două ori mai 
vârstnici și mai corpolenți decât el. Ca și cum ar dori să demonstreze că 
nu-i cu nimic mai prejos decât ei. Da, Elara l-a instruit foarte bine. 

— Ați doriți să vedeți prizoniera. Și aţi văzut-o. 

Alexandret e cel mai aproape de mine și mă apucă de bărbie cu mâinile 
lui moi. Mă întreb ce talent o avea. Mă întreb cât de tare ar trebui să mă 
tem de el. 

- Foarte adevărat, Maiestate. Însă avem câteva întrebări, dacă ne 
permiteti. 

Deși pare o rugăminte, tonul lui insinuează că este puţin mai mult 
decât o pretentie. 

- Alteță, v-am spus deja ce știe, intervine Samson de la locul lui. Nu 
mi-a scăpat nimic din ce se află în mintea lui Mare Barrow. 

L-aș aproba și eu, dar nu pot să dau din cap din cauza mâinilor lui 
Alexandret. Mă uit la el, încercând să înteleg ce vrea de la mine. Dar ochii 
lui sunt impenetrabili ca un abis. Nu-l cunosc pe bărbatul ăsta și nu am 
ce să folosesc împotriva lui. Mi se face pielea de găină la atingerea lui și 
mi se face dor de fulgerele mele, care m-ar ajuta să mă distanţez de el. 
Peste umărul lui, văd cum Daraeus își schimbă poziția ca să mă poată 
vedea mai bine. Razele soarelui de iarnă se reflectă în mărgelele lui de 
aur și-i dau părului o strălucire orbitoare. 

- Rege Maven, am dori să auzim toate lucrurile astea chiar de la ea, 
spune Daraeus, aplecându-se către Maven. 


Zâmbetul lui e plin de naturalete și charismă. Este un bărbat chipeș și 


știe să se folosească de atuul său. 

-Sperăm să înţelegi că este rugămintea prințului Bracken. Nu avem 
nevoie decât de câteva minute. 

Eu le memorez numele: Alexandret, Daraeus, Bracken. 

— Întrebați-o tot ce poftiți. 

Dar gestul lui Maven sugerează altceva, pentru că și-a încleștat 
degetele de marginea scaunului. Toţi surâd în continuare și eu îmi spun 
că niciodată n-am mai văzut zâmbete atât de prefăcute. 

-Chiar aici. 

După o clipă foarte lungă, Daraeus acceptă. Înclină respectuos capul. 

— Foarte bine, Maiestate. 

Și imediat trupul lui parcă-și pierde contururile. Se mișcă atât de 
repede, că nici nu-mi dau seama când ajunge lângă mine. Este extrem de 
rapid. Nu ca fratele meu, dar suficient ca să mă facă să vibrez de 
adrenalină. Tot nu știu la ce se pricepe Alexandret. Pot doar să mă rog să 
nu fie vreun șoptitor, pentru că nu vreau să mai îndur asemenea chinuri. 

-Garda Stacojie operează în Piedmont? mă întreabă Alexandret, 
aplecându-se ameninţător asupra mea și sfredelindu-mă cu privirea. 

Spre deosebire de Daraeus, el nu zâmbește deloc. 

Aştept semnul care să-mi indice existenţa unei alte minți în mintea 
mea. Dar îl aștept degeaba. Din cauza cătușelor, ele nu permit nimănui, 
indiferent de talentul pe care îl posedă, să-mi străpungă capsula de 
tăcere. Bâigui, cu voce spartă: 

— Ce? 

- Vreau să-mi spui tot ce știi despre activitățile Gărzii Stacojii în 
Piedmont. 

Toate interogatoriile mele au fost realizate de șoptitori. Mi se pare 
ciudat acum să mi se pună întrebări și să mi se aștepte răspunsurile, fără 
să-mi simt țeasta despicată. Presupun că Samson le-a spus deja prinților 
tot ce a aflat de la mine, numai că ei nu au încredere în el. Și le-a venit 
ideea să vadă dacă povestea mea se potrivește cu a lui. 


-Garda Stacojie nu-și divulgă secretele, răspund eu, fără să știu exact 
ce am de gând să fac. 

Să mint? Să pun mai multe paie pe focul neîncrederii dintre Maven și 
Piedmont? 

-Nu mi s-au dat prea multe informații cu privire la operațiunile lor. 

-Operatiunile tale. 

Alexandret se încruntă, formând un rid adânc în mijlocul frunții. 

- Tu ai fost conducătoarea rebelilor. Refuz să cred că nu ne poți fi de 
niciun folos. 

De niciun folos. Până acum două luni am fost fetița cu fulgerele, o 
furtună năprasnică sub formă de om. Dar înainte am fost exact cum 
spune el. De niciun folos pentru nimeni, chiar și pentru dușmanii mei. Pe 
când locuiam în Pilonii, mă detestam pentru că eram așa. Acum mă 
bucur. Nu sunt o armă cu care argintiii să se poată lupta. 

- Nu sunt conducătoarea lor, îi spun eu lui Alexandret. 

Îl aud pe Maven cum se foiește pe scaun. Sper că se simte stânjenit. 

-Şi nici măcar nu i-am cunoscut pe adevărații conducători. 

Prințul nu mă crede. Dar nu crede nici ce i s-a spus înainte. 

— Câţi agenti aveți în Piedmont? 

-Nu știu. 

-Cine vă finanţează? 

-Nu știu. 

Începe ca un fel de înțepătură în degetele de la mâini și de la picioare. 
O simplă senzație. Neplăcută, dar nu ceva care să mă deranjeze prea 
mult. E ca atunci când îţi amorţește o parte a corpului. Alexandret nu-mi 
lasă bărbia din mâini. Cătușele, îmi spun eu. Ele mă vor apăra de ce vrea 
să-mi facă. Nu se poate altfel. 

- Unde se află prințul Michael și prinţesa Charlotta? 

-Nu știu cine sunt. 


Michael, Charlotta. Alte nume de ținut minte. Înțepăturile continuă. 


Acum mi-au urcat pe braţe și pulpe. Inspir zgomotos pe gură. 

Alexandret mă privește concentrat printre gene. Mă pregătesc pentru 
eventuala explozie de durere pe care mi-o va provoca talentul lui. 

— Ai avut vreun contact cu Republica Liberă Montfort? 

Înțepăturile sunt încă suportabile. Dureroasă este doar strânsoarea lui 
pe falca mea. 

— Da! strig eu. 

Și imediat se retrage, cu un zâmbet disprețuitor. Ba chiar îmi dă 
drumul. Aruncă o privire la mâinile mele, după care îmi ridică brutal o 
mânecă, dorind să-mi vadă cătușele. Se uită mânios la ele, iar eu simt 
cum se micșorează zumzetul pe care-l simt în mâini și picioare. 

- Maiestate, mă întreb dacă aș putea s-o interoghez fără cătușele din 
Piatră Tăcută? 

Altă pretenţie cu mască de rugăminte. 

De această dată, Maven îl refuză. Fără cătușe aș fi victimă sigură a 
talentului său. Probabil că trebuie să fie ceva copleșitor din moment ce a 
reușit deja să-mi străpungă putin colivia de tăcere. Și voi fi torturată. Din 
nou. 

-Nu poti, Alteță. Este prea periculoasă ca s-o eliberăm din cătușe, 
spune Maven, clătinând doar o dată din cap. 

Îl urăsc, sigur că-l urăsc, dar uite că acum simt pentru el ceva ce 
seamănă cu recunoștința. 

- Și, așa cum ai zis, este valoroasă. Nu-ţi pot permite s-o distrugi. 

Samson nu-și poate ascunde dezgustul. 

-Cineva ar trebui s-o facă. 

-Pot face altceva pentru Alteţele Voastre ori pentru prințul Bracken? 
continuă Maven, vorbind peste diabolicul său văr. 

Se ridică și cu o mână își netezește uniforma de gală, acoperită cu 
insigne și medalii de onoare. Însă nu-și desprinde cealaltă mână de scaun 
și o ține strâns pe un braţ din Piatră Tăcută. Ancora și scutul lui. 


Zâmbind din nou, Daraeus face o plecăciune adâncă, în numele lui și al 


lui Alexandret. 
- Am auzit vorbindu-se despre o petrecere. 


- De data asta, spune Maven, aruncându-mi un rânjet ironic, zvonurile 
sunt adevărate. 


Lady Blonos nu m-a învățat cum să mă comport cu membrii familiei 
regale din țările aliate. Am participat la petreceri, la baluri, la un Turneu 
al Reginelor — pe care l-am distrus din greșeală —, dar niciodată la așa 
ceva. Poate pentru că tatălui lui Maven nu-i păsa atât de mult de 
aparente, dar Maven este bucăţică ruptă din mama lui. Dacă pari puternic, 
atunci chiar ești puternic, a declarat ea odată. lar astăzi el ia în serios 
vorbele Elarei. Mă pune să mă așez la o masă lungă, alături de sfetnicii 
săi și de oaspeții din Piedmont. De aici putem vedea tot ce se întâmplă. 

N-am intrat niciodată în sala asta de bal. Este mult mai mare decât sala 
tronului, decât galeriile și decât toate sălile de ospete din palat. Aici 
încape cu ușurință întreaga lui Curte, toți lorzii și doamnele, plus toate 
rudele lor. Încăperea este înaltă cât trei etaje, cu ferestre uriașe din cristal 
și sticlă colorată, fiecare reprezentând câte una dintre Înaltele Case. 
Rezultatul este o duzină de curcubeie arcuite peste pardoseala din 
marmură cu nervuri din granit negru. Faţetele din diamant ale 
candelabrelor au forme de copaci, păsări, raze de soare, constelații, 
furtuni, iaduri, taifunuri și zeci de alte simboluri ale puterii argintii. Dacă 
n-aş fi în situaţia asta dificilă, aș sta tot timpul ospățului doar cu ochii în 
tavan. Bine măcar că de data asta nu sunt așezată lângă Maven. În seara 
asta prinții străini trebuie să-i suporte prezența. Dar îi am pe Jon în 
stânga și pe Evangeline în dreapta. Îmi țin coatele lipite de corp, pentru 
că nu vreau să mă ating de vreunul din greșeală. Evangeline ar putea 
băga cuțitul de friptură în mine, iar Jon mi-ar împărtăși o altă premoniţie 
dezgustătoare de-a lui. 

Din fericire, mâncarea este gustoasă și mă forțez să înghit câte ceva. 
Dar nu mă ating de băutură. Servitorii roșii se învârtesc printre noi și 


niciun pahar nu rămâne gol. Vreo zece minute încerc să le atrag atenţia, 
apoi mă las păgubașă. Servitorii sunt isteți și nu vor să-și riște viața 
uitându-se la mine. 

Așa că privesc doar înainte, număr mesele, număr Înaltele Case. Sunt 
toate reprezentate aici, inclusiv Casa Calore, însă aceasta doar prin 
Maven. Nu știu să aibă veri sau alte rude, deși probabil că mă înșel. Poate 
că sunt și ei suficient de inteligenţi ca să se țină la distanţă de furia lui 
posesivă în privinţa tronului. 

Casa Iral îmi pare mai mică, mai subțiată cumva, în ciuda straielor 
strălucitoare în albastru și roșu purtate de membrii ei prezenți aici. Sunt 
prea puțini și mă întreb câţi Irali au fost închiși în Corros. Sau au fugit de 
la palat. Sonya este aici, elegantă și extrem de protocolară, dar ciudat de 
încordată. Și-a înlocuit uniforma militară cu o rochie splendidă și stă 
alături de un bărbat mai în vârstă, care poartă la gât un colan cu rubine și 
safire. Probabil noul conducător al casei ei, de vreme ce Pantera a fost 
ucisă de cineva care se află acum la doar câțiva metri depărtare. Mă 
întreb dacă Sonya a povestit cuiva ce i-am zis eu despre bunica ei și 
Ptolemus. Și mă mai întreb dacă se sinchisește cineva de cele întâmplate. 

Sonya ridică brusc ochii și se uită drept la mine, făcându-mă să tresar. 

Lângă mine, Jon oftează prelung. Ridică paharul cu vin stacojiu cu o 
mână. 

- Spune-mi, Mare, poți să-mi faci un serviciu? 

Până și vocea lui mă scârbește. Zâmbind cu dispreţ, mă întorc și-i 
arunc o privire plină de toată otrava din sufletul meu. 

- Poftim? 

Pocnește ceva, iar durerea mă străpunge în obraz, sfâșiindu-mi pielea, 
arzâdu-mi carnea. Tresar cu putere, ca un animal speriat. Mă lovesc cu 
umărul de Jon, care, luat prin surprindere, varsă vin pe eleganta fața de 
masă. Și sânge. Mult sânge. Îl simt, este cald, dar nu mă uit în jos ca să-i 
văd culoarea. Mă uit doar la Evangeline, care s-a ridicat de la masă, cu 
brațele întinse. 


Un glonţ vibrează suspendat în aer, chiar în fața ei. Presupun că 
seamănă cu acela care mi-a tăiat obrazul și care ar fi putut să mă rănească 
mult mai rău. 

Evangeline strânge pumnul și glontul țâșnește înapoi, de unde a venit, 
urmărit de așchiile de oțel desprinse din rochia ei. Mă uit îngrozită la 
siluetele în albastru și roșu, care încearcă să se ferească de furtuna din 
metale, lăsând capetele în jos, aplecându-se mai mult, alergând încolo și 
încoace. Ba chiar înhaţă bucăţi din proiectilele ei, le aruncă înapoi, după 
care își reiau dansul sălbatic. 

Dar nu doar Evangeline atacă. Santinelele se urcă repede pe masă, 
formând un zid înaintea noastră. Sincronizarea lor este perfectă, căpătată 
în ani lungi de instrucție neobosită. Însă apar goluri în rândurile lor. Și 
unii soldați își scot cagulele, își aruncă mantiile de culoarea focului. Se 
luptă între ei. 

La fel fac și Înaltele Case. 

Niciodată nu m-am mai simțit atât de expusă, atât de vulnerabilă, iar 
ăsta nu-i nici măcar o jumătate de adevăr. Zeii se duelează în fața mea. 
Casc bine ochii, ca să urmăresc întreaga scenă. Încerc să înțeleg ce se 
petrece. Nu mi-am închipuit niciodată că se poate întâmpla una ca asta. 
O luptă pe viață și pe moarte în sala de bal, nu în arenă. Cu bijuterii în loc 
de armuri. 

Membrii Caselor Iral, Haven și Laris — cei în galben strident — par a 
forma una dintre tabere. Se sustin, se ajută între ei. Lorzii ţesevânt din 
Casa Laris îi aruncă pe mătăsoșii Iral dintr-un capăt în celălalt al sălii, ca 
pe niște săgeți vii. lar Iralii trag cu pistoalele și azvârle cuțite cu precizie 
ucigașă. Nobilii din Casa Haven au dispărut cu totul, dar văd cum se 
prăbușesc câteva santinele în faţa noastră, doborâte de atacurile lor 
invizibile. 

Cât despre ceilalți... ei bine, ceilalți habar n-au ce să facă. Unii dintre ei 
- din Casele Samos, Merandus, împreună cu majoritatea gărzilor și 
santinelelor — se reped la masa principală ca să-l apere pe Maven, pe care 


eu nu mai reușesc să-l văd. Dar mulți se retrag imediat — surprinși, 
simțindu-se trădați, nedorind să intre într-un asemenea bucluc și să-și 
riște pielea. Se apără doar pe ei înșiși și atâta tot. Așteaptă să vadă din ce 
direcţie va bate vântul. 

Îmi simt inima în gât. Asta-i șansa mea. Nu mă va observa nimeni în 
haosul iscat. Singurul lucru pe care cătușele n-au reușit să mi-l răpească 
este instinctul de hoaţă. 

Mă ridic în picioare, fără să mă mai gândesc la Maven sau la altcineva. 
Mă concentrez doar pe ce am în față. O ușă. Nu știu unde dă, dar știu că 
mă va scoate de aici și asta îmi este suficient. Pornesc într-acolo, dar iau 
și un cuțit de pe masă și încerc să-mi descui cătușele cu el. 

Cineva aleargă înaintea mea, lăsând o dâră de sânge roșu. Cu toate că 
șchiopătează, se mișcă repede și iese pe o ușă. Îmi dau seama că este Jon. 
Și el fuge. Jon vede viitorul. Cu siguranţă că știe care-i cea mai bună 
ieșire. 

Mă întreb dacă am să reușesc să mă ţin după el. 

Capăt răspunsul după doar trei pași, când o santinelă mă înșfacă pe la 
spate. Îmi imobilizează brațele, iar eu gem ca un copil furios la culme 
atunci când scap cuțitul din mână. 

- Nu, nu, nu! spune Samson, apărându-mi în faţă. 

Santinela mă ține atât de strâns că nici să tresar nu mai pot. 

-Nu se poate așa ceva. 

Acum înțeleg; despre ce e vorba. Nu-i o operaţiune de salvare. Ce se 
întâmplă nu are nicio legătură cu mine. Este o lovitură de palat, o 
tentativă de asasinat. Maven e ţinta lor. 

Casele Iral, Haven și Laris n-au cum să câștige bătălia asta. Sunt în 
inferioritate numerică, și o știu. Așa că s-au pregătit pentru ce va urma. 
Iralii se pricep la conspirații și la spionaj. Prin urmare și-au făcut un plan 
bun. Deja fug din sală, sărind prin ferestrele sparte. Mă uit cu gura 
căscată cum se aruncă spre cer, agățându-se de rafalele vântului care îi 
vor duce departe de aici. Dar nu scapă chiar toți. Agilii din Casa Nornus 


capturează câţiva, la fel și prinţul Daraeus, chiar dacă are un cutit lung 
împlântat în umăr. Presupun că membrii Casei Haven au plecat de mai 
multă vreme, deși parcă mai văd unul sau doi, plini de sânge și murind 
sub atacul unui șoptitor Merandus. Daraeus întinde o mână și apucă pe 
cineva de gât. Strânge pumnul și imediat își face apariţia o umbră din 
Casa Haven. 

Nu scapă nici soldaţii trădători, toți aparținând Caselor Laris și Iral. 
Îngenunchează furioși, dar curajoși și hotărâți. Fără cagule nu-mi mai par 
atât de înspăimântători. 

Atenţia ne este atrasă de un bolborosit. Santinela care mă imobilizează 
se întoarce, permițându-mi și mie să văd un colț al mesei. Mulţi oameni 
se înghesuie în locul unde fusese scaunul lui Maven. Unii stau de pază, 
alții s-au așezat în genunchi. Reușesc să-l văd printre picioarele lor. 

Din gât îi șiroiește sânge argintiu, țâșnind printre degetele santinelei 
care încearcă să aplice o presiune cât mai mare pe rana de glonț. Maven 
își rotește ochii și își mișcă buzele. Dar nu poate să vorbească. Nici măcar 
să tipe nu poate. Nu reușește decât să scoată niște gâfâieli, ca niște 
suspine. 

Mă bucur că mă ţine santinela. Altminteri aș fi capabilă să fug la el. 
Ceva din mine mă îndeamnă s-o fac. Dar nu știu dacă vreau să-i dau 
lovitura fatală ori să-l alin în clipa morţii. Îmi doresc în egală măsură să le 
fac pe amândouă. Vreau să-l pot privi în ochi și să văd cum mă părăsește 
pentru totdeauna. 

Însă eu nu pot să mă mișc, iar el nu vrea să moară. 

Tămăduitoarea de piele Skonos, cea care are grijă și de mine, se repede 
la el și se aruncă în genunchi. Mi se pare că o cheamă Pitulice. Potrivit 
nume. Este micuță și are mișcările fulgerătoare ale păsării cu același 
nume. Pocnește din degete. 

— Scoate-i glontul! Mă ocup eu de el! strigă ea. Scoate-l! În clipa asta! 

Ptolemus Samos își abandonează locul unde stă de pază și se apleacă 
peste Maven. Strâmbă din degete și glontul iese din gâtul regelui, de 


unde izvorăște sânge argintiu. Maven ar vrea să zbiere, dar se îneacă în 
propriul sânge. 

Încruntată, tămăduitoarea de piele se pune pe treabă. Întinde ambele 
mâini peste rană și se apleacă, de parcă ar vrea să-l copleșească astfel cu 
greutatea ei. De unde mă aflu, nu văd pielea lui Maven, dar observ că nu 
mai curge sânge. Și rana care l-ar fi putut ucide se vindecă. Mușchii și 
venele și carnea se îmbină la loc, ca și cum nimic nu s-ar fi întâmplat. Nu 
a rămas nicio cicatrice. Doar amintirea. 

După o clipă, când toată lumea îl privește cu încordare, Maven sare în 
picioare și scoate flăcări din ambele mâini, făcându-i pe cei din suita lui 
să se dea înapoi în mare grabă. Masa sare în aer, izbită cu putere de toată 
furia focului său. Apoi cade într-o baltă de alcool aprins. Restul ia foc, 
alimentat de furia lui Maven. Și de spaima lui, cred eu. 

Când este într-o asemenea stare, numai Volo are curajul să se apropie 
de el. 

— Maiestatea Voastră, n-ar fi mai bine să vă scoatem de... 

Maven se întoarce fulgerător spre el, cu ură infinită în privire. Becurile 
candelabrului de deasupra explodează, scuipând acum flăcări în locul 
scânteilor. 

-N-am niciun motiv să fug. 

Totul s-a petrecut în câteva clipe. Sala de bal este scena unui măcel, 
plină de cioburi de sticlă, mese răsturnate și câteva cadavre mutilate. 

Printre ele se află și trupul prințului Alexandret, mort la locul lui de 
cinste de lângă scaunul regelui, împușcat între ochi. 


Nu-mi pare rău. Talentul lui era să producă durere. 


Evident că eu sunt prima persoană interogată. Ar fi trebuit să mă 
obișnuiesc până acum. 

Epuizată atât fizic, cât și emoţional, mă prăbușesc moale ca o cârpă pe 
pardoseala rece atunci când Samson își termină treaba. Respir greu și 
sacadat, de parcă aș fi alergat într-o cursă. Încerc să-mi conving inima să- 


și domolească bătăile, încerc să nu mai gâfâi, să mai găsesc în mine un 
strop de demnitate și normalitate. Mă cutremur când arvenii îmi pun la 
loc cătușele, care-mi sunt și povară, și ușurare. Colivie și scut. 

Ne-am retras în sala mare de consiliu, încăperea aceea circulară, unde 
Walsh și-a luat viața doar ca să nu dezvăluie secretele Gărzii Stacojii. Aici 
este mai mult spațiu, suficient pentru torturarea celor vreo doisprezece 
asasini prinși în viață. Santinelele și-au învăţat lecţia și își țin strâns 
prizonierii, neîngăduindu-le nicio mișcare. Flancat de Volo și Daraeus, 
Maven privește încruntat din scaunul lui. Daraeus spumegă, măcinat de 
furie și de tristețe. Celălalt prinț a murit, ucis în tentativa de asasinat 
împotriva lui Maven. Tentativă care, din nefericire, a eșuat. 

-N-a știut nimic despre asta. Nici despre revolta caselor și nici despre 
trădarea lui Jon, îi anunţă Samson pe cei din sală. 

Îngrozitoarea încăpere pare mai mică acum. Majoritatea scaunelor sunt 
goale, iar ușile bine zăvorâte. Au rămas doar sfetnicii de încredere ai lui 
Maven, spectatori ai odioasei scene ce va urma. 

Maven rânjește batjocoritor de la locul lui. Nu pare deloc afectat de 
faptul că a privit moartea în ochi. 

-Nu a fost acțiunea Gărzii Stacojii. Garda nu lucrează așa. 

- N-ai de unde să știi, se răstește Daraeus, uitând și de manierele 
elegante, și de zâmbetele amabile. Nu știi nimic despre ei. Dacă Garda 
Stacojie s-a aliat cu... 

— Pervertiţii, spune Evangeline din spatele umărului stâng al lui 
Maven. 

Nu are loc la masa de consiliu, așa cum nici titlu de regină nu are încă. 
Drept urmare, trebuie să stea în picioare, chiar dacă în jur sunt atât de 
multe scaune libere. 

- Zeii nu se aliază nicioadată cu gândacii, dar pot fi contaminati de ei. 

- Frumoase vorbe din partea unei frumoase domnițe, zice Daraeus cu 
dispreț, după care nu o mai bagă în seamă. 


Evangeline clocotește de furie. 


Iar prințul continuă: 

-Ceilalți ce zic? 

La un semn al lui Maven, interogatoriul începe la modul cel mai serios. 
O umbră Haven este ținută strâns de Trio, ca s-o împiedice să fugă. 
Neputându-și folosi talentul, femeia pare ștearsă, doar o amintire a 
frumuseţii cu care se laudă Casa ei. Părul roșu este mai închis, mai mat, 
fără obișnuita lui strălucire rubinie. Biata de ea scoate un zbieret disperat 
atunci când Samson îi pune mâna la tâmplă. 

-Se gândește la sora ei, spune Samson, nemanifestând nicio emoție în 
afară de plictiseală. La Elane. 

Dar eu am văzut-o pe Elane acum câteva ore, când făcea pe nebuna în 
salonul lui Evangeline. Nimic din atitudinea ei nu sugera că ar fi știut 
ceva despre iminenta tentativă de asasinat. Dar, în fond, niciun 
conspirator bun nu s-ar trăda. 

La fel gândește și Maven. Îi aruncă o privire furibundă lui Evangeline. 

-Mi s-a spus că lady Elane a reușit să scape, împreună cu majoritatea 
rudelor ei. Și au părăsit capitala. Ai vreo idee unde s-ar fi putut duce, 
scumpa mea? 

Evangeline nu se uită la el. Știe că pășește pe un teren din ce în ce mai 
nesigur. Chiar dacă tatăl și fratele îi stau în apropiere, eu nu cred că 
vreunul dintre ei ar putea-o salva de mânia lui Maven. 

- Nu, de ce aș avea? răspunde ea indiferentă, prefăcându-se că-și 
studiază unghiile ca niște gheare. 

— Pentru că era logodnica fratelui tău și târfa ta, răspunde regele pe un 
ton neutru. 

Evangeline nu arată deloc că s-ar simţi rușinată sau că i-ar părea rău. 
Ba chiar ia în râs acuzaţia lui Maven. 

- A, despre asta vorbești? Cum să fi aflat ceva de la mine? Tu te dai 
peste cap ca să mă ţii departe de toate consiliile și politica ta. Mai curând 
ar trebui să-i mulțumești că ţi-a făcut un serviciu ocupându-mi timpul în 
mod plăcut. 


Ciondăneala lor îmi aduce aminte de un alt rege și de o altă regină: 
părinţii lui Maven, certându-se după ce Garda Stacojie a atacat Reședința 
Soarelui. Atunci și-au aruncat cuvinte grele, care au lăsat răni adânci ce 
aveau să se adâncească și mai mult mai târziu. 

— Atunci, supune-te interogatoriului, Evangeline, și vom vedea, o 
repede el, întinzând mâna plină de inele. 

- Niciodată fiica mea nu va face așa ceva! tună Volo. 

Dar vorbele lui nu sunt o amenințare, ci mai degrabă enunţarea unui 
fapt. 

-Nu are nicio legătură cu ce s-a întâmplat și te-a apărat cu prețul vieții. 
Fără reacţiile iuți ale lui Evangeline și ale fiului meu... în fine, mi se pare 
lipsit de onestitate și să spui una ca asta. 

Bătrânul se încruntă amarnic, încrețindu-și pielea foarte albă, de parcă 
simplul gând îi provoacă scârbă. De parcă el n-ar fi sărit în sus de bucurie 
dacă Maven ar fi murit. 

- Trăiască regele! 

În mijlocul sălii, femeia Haven mârâie și se zbate, încercând să se 
smulgă din mâinile lui Trio. Însă arvenul o ţine bine. 

- Da, trăiască regele! repetă ea, aruncându-ne priviri ucigătoare. 
Tiberias al Șaptelea! Trăiască regele! 

Cal. 

Maven se ridică și lovește cu pumnii în braţele jilțului. Mă aştept să 
văd sala cuprinsă de flăcări. Dar focul nu izbucnește. Nu poate. Nu atâta 
vreme cât Maven stă pe Piatră Tăcută. Flăcările ard doar în ochii lui. 
Apoi rânjește ca un nebun și începe să râdă. 

- Toată nebunia asta... pentru el? zâmbește el compătimitor. Fratele 
meu a ucis un rege, pe tatăl nostru, a ajutat la asasinarea mamei mele și 
acum a încercat să mă omoare și pe mine. Samson, te rog, continuă dacă 
ești amabil, adaugă el, înclinând capul în direcția vărului său. Nu simt 
strop de milă sau părere de rău față de trădători. Mai cu seamă faţă de cei 
proști. 


Ceilalți întorc capetele ca să urmărească mai departe interogatoriul, ca 
să audă secretele pe care le va dezvălui femeia din Casa Haven -— secrete 
despre gruparea din care face parte, despre scopurile și despre planurile 
ei. Să-l înlocuiască pe Maven cu fratele său. Să-l ajute pe Cal să devină 
rege, așa cum i-a fost sortit de la naștere. Să restabilească ordinea din 
trecut. 

În tot acest timp eu nu-mi dezlipesc ochii de la băiatul de pe tron. 
Nicio clipă nu lasă să-i cadă masca. Maxilare încleștate, buze strânse într- 
o grimasă neînduplecată. Degete țepene, spate drept. Doar privirea îi este 
nesigură. lar deasupra gulerului se vede cum gâtul i se acoperă cu pete 
argintii. 

Este de-a dreptul îngrozit. 

O secundă mă simt nespus de fericită. Dar imediat îmi aduc aminte că 
monștrii sunt mult mai periculoși atunci când le este frică. 


UNSPREZECE 


Cameron 


Chiar dacă știam că vor spune că sunt o nesimțită, n-am vrut să merg 
în Trial. Nu de frică, ci ca să dovedesc că am dreptate. Eu nu sunt o armă, 
pe care s-o folosească atunci când li se năzare, cum le-a permis Barrow să 
facă cu ea. Nimeni nu-mi zice mie unde să mă duc și ce să fac. Am 
terminat cu asta. Așa mi-am trăit întreaga viață. Și toate instinctele îmi 
spun să stau deoparte de operațiunea Gărzii din Corvium, fortăreaţa care 
mănâncă soldați și le scuipă oasele. 

Numai că fratele meu, Morrey, se află acum la doar câţiva kilometri 
distanţă, blocat în tranșee. În ciuda talentului meu, tot am nevoie de 
ajutor ca să pot ajunge până la el. Și, dacă vreau ceva de la Garda asta 
tâmpită, atunci trebuie să le dau și eu ceva în schimb. Mi-a explicat-o 
Farley destul de limpede. 

Îmi place de ea. Spune exact ce gândește. Și nu-i deprimată, deși ar 
avea toate motivele să fie. Nu-i așa cum este Cal, care jelește pe la colţuri, 
refuză să dea o mână de ajutor și apoi se răzgândește când are el chef. E 
tare enervant prințul ăsta decăzut. Nu-mi dau seama cum de l-a suportat 
Mare și cum de n-a deranjat-o faptul că-i incapabil să se hotărască de ce 
parte vrea să fie, mai cu seamă când nu este decât o singură tabără pe 


care o poate alege. Nici acum nu știe dacă vrea să-i apere pe argintiii din 
Corvium sau dacă vrea să distrugă orașul din temelii. 

- Trebuie să cuceriti zidurile, mormăie el. 

Stă în faţa lui Farley și a colonelului. Ne aflăm în centrul de operațiuni 
din Rocasta, un oraș mai puțin apărat, situat la câțiva kilometri distanță 
de obiectivul nostru. 

- Dacă reușiți să controlati zidurile, puteţi întoarce orașul pe dos. 
Astfel, Corvium nu va mai fi de niciun folos. Nimănui. 

Eu stau ca momâia lângă Ada și îi ascult cum se ceartă. A fost ideea lui 
Farley. Dintre toți oamenii cu sângenou, pe noi două ne cunosc roșiii cel 
mai bine. lar includerea noastră în aceste ședințe transmite un semnal 
foarte clar restului unității. Ada urmărește scena cu ochi mari, memorând 
toate cuvintele și gesturile. În mod normal, ar fi și Buni aici, numai că 
acum Buni nu mai este printre noi. Era o femeie micuță, dar a lăsat un gol 
foarte mare în sufletele noastre. Și eu știu prea bine cine-i de vină pentru 
asta. 

Mă uit fix între omoplații lui Cal. Simt mâncărimea talentului care se 
cere descătușat și mă lupt cu dorința de a-l îngenunchea pe prințul ăsta 
tembel. Ne-ar omori pe toţi fără să clipească, dacă ar fi convins că așa ar 
putea s-o salveze pe Mare. Dar nu i-ar omorî pe ăia din neamul lui. Buni 
a vrut să se infiltreze singură în palatul din Archeon, dar toată lumea știe 
că nu a fost ideea ei. 

Farley este la fel de supărată ca mine. Nu se uită la Cal nici măcar 
atunci când lui i se adresează. 

- Problema este cum să ne coordonăm cât mai eficient. Nu-i putem 
trimite pe toți pe ziduri, oricât ar fi ele de importante. 

- După socoteala mea, în Corvium se află zece mii de soldaţi roșii în 
orice moment al zilei. 

Îmi vine să și râd în faţa modestiei de care dă dovadă Ada. După 
socoteala mea. Socotelile ei sunt perfecte și o știe toată lumea. 


- Regulamentele militare prevăd ca la fiecare zece soldaţi să existe câte 


un ofițer, ceea ce înseamnă că în oraș se află cel puţin o mie de argintii, 
fără să-i mai luăm în calcul și pe cei din unităţile de comandă și 
administraţie. Principalul nostru obiectiv ar trebui să fie neutralizarea 
lor. 

Cal își încrucișează brațele la piept, deloc convins de logica perfectă a 
Adei. 

- Eu nu sunt atât de sigur. Scopul nostru este să distrugem Corvium, 
să dăm o lovitură puternică armatei lui Maven, chiar în fieful ei. lar așa 
ceva nu poate fi obținut fără... fără pierderi cumplite în ambele tabere. 

De parcă i-ar păsa ce se întâmplă cu tabăra noastră. De parcă i-ar păsa 
dacă trăim sau murim cu toții. 

-Şi cum intenţionezi tu să distrugi orașul fără ca acei o mie de argintii 
să riposteze? întreb eu, deși sunt convinsă că nu voi primi răspuns. Alteța 
Sa, prințul, îi va ruga să stea cuminţi și să se uite la noi? 

— Desigur că ne vom lupta cu cei care ni se împotrivesc, intervine 
colonelul, privind lung la Cal și parcă provocându-l să-l contrazică. Și se 
vor împotrivi. Suntem convinși de asta. 

- Suntem? 

Tonul lui Cal este plin de un soi de îngâmfare calmă. 

- Unii dintre curtenii lui Maven au încercat să-l asasineze săptămâna 
trecută. Dacă există disensiuni între Înaltele Case, atunci precis că există 
și în cadrul armatei. Atacul nostru nu ar face decât să împace facțiunile, 
cel puţin în Corvium. 

Râsetele mele disprețuitoare răsună prelung în încăpere. 

-Şi atunci, ce facem? Aşteptăm? Îi dăm timp lui Maven să-și lingă 
rănile și să se reorganizeze? Îi dăm timp să-și recapete răsuflarea? 

-Îi dăm timp să se spânzure! se răstește Cal la mine, privindu-mă cu la 
fel de mult dispreţ. Îi dăm timp să comită și alte greșeli. Acum are o 
relație delicată cu Piedmontul, singurul lui aliat. Ca să nu mai vorbim 
despre cele trei Înalte Case care s-au răzvrătit pe față. Una dintre ele 
controlează aproape toată aviația, iar alta, o vastă rețea de spionaj. Plus 


că Maven mai trebuie să-și facă griji și din cauza noastră și a lacuștrilor. 
Este speriat; nu știe încotro s-o apuce. N-aș vrea să fiu în locul lui pe 
tronacum. 

-Chiar așa? îl întreabă Farley într-o doară. 

Dar cuvintele ei sunt tăioase ca niște cutite. Și îl rănesc. O vede oricine. 
Educaţia lui de prinţ îl ajută să-și păstreze chipul imobil, dar îl trădează 
ochii. Scot scântei în lumina neoanelor. 

-Nu ne minți, spunând că nu-ți pasă de veștile venite din Archeon. De 
adevăratul motiv pentru care Laris, Iral și Haven au încercat să-ți 
asasineze fratele. 

Cal face ochii mari. 

— Au încercat să dea o lovitură de palat pentru că Maven este un tiran 
care abuzează de puterea sa și își ucide supușii. 

Lovesc cu pumnul în brațul de la scaun. Nu mai am de gând să-l las să 
ne trateze iar ca pe niște tâmpiţi. 

-S-au răsculat pentru că vor să te pună pe tine rege! țip eu. 

Și, spre marea mea surpriză, îl văd că tresare. Poate că se așteaptă la 
mai mult de la mine, nu doar la niște simple cuvinte. Dar îmi tin în frâu 
talentul, oricât de greu mi-ar fi. 

- „Trăiască Tiberias al Șaptelea!“ Asta i-au strigat complotiștii lui 
Maven. Informaţiile agenților noștri din palatul Focului Alb sunt cât se 
poate de clare. 

Scoate un oftat lung și nemulțumit. Parcă toată discuţia noastră l-a 
obosit. Are fruntea încruntată, fălcile încleștate. Mușchii de la gât i-au 
ieșit în relief și strânge din pumni. E ca o mașinărie pe punctul de a se 
strica sau de a exploda. 

- Nu este deloc de mirare, murmură el, de parcă așa ar drege cumva 
lucrurile. Până la urmă tot trebuia să apară o criză dinastică. Dar nimeni 
n-are cum să mă înscăuneze. 

Farley se uită pieziș la el. 


— Și dacă ar putea? 


O aplaud în sinea mea. Nu-i la fel de îngăduitoare ca Mare. 

- Dacă ti-ar oferi coroana, așa-zisul tău drept prin naștere, cerându-ți 
să pui capăt rebeliunii noastre, ai accepta-o? 

Prințul renegat al Casei Calore o privește drept în ochi. 

- Nu. 


Minte mai prost decât Mare. 


-Oricât de puţin mi-ar plăcea să recunosc, cam are dreptate când zice 
că ar trebui să mai așteptăm. 

Mai să-mi iasă pe nas ceaiul făcut de Farley. Pun repede ceașca ciobită 
la loc, pe masa șubredă. 

- Doar nu vorbești serios. Cum poți să ai încredere în el? 

Farley se plimbă încolo și-ncoace, traversând din doar câțiva pași 
cămăruța strâmtă. Își masează ceafa cu o mână. Probabil că a apucat-o 
din nou una dintre durerile ei. Părul îi este din ce în ce mai lung și și-l 
poartă împletit, ca să n-o deranjeze. Deși, dacă mă întrebaţi pe mine, ar fi 
bine să folosească și un pieptene. l-aș oferi scaunul meu, dar nu prea vrea 
să stea jos în ultima vreme. Simte nevoia să se miște în permanenţă, ca să 
n-o mai deranjeze sarcina și ca să-și consume energia. 

- Normal că n-am încredere în el, îmi răspunde ea, lovind fără vlagă cu 
piciorul într-unul dintre pereţii scorojiți. 

Se simte și neputincioasă, nu numai nervoasă. 

- Dar mă bizui pe el în alte privințe. Mă bizui pe el să acţioneze într-un 
anumit fel când e vorba despre anumiţi oameni. 

- Te referi la Mare. 

Păi, la cine altcineva? 

-La Mare și la fratele lui. Dragostea lui pentru ea este egală cu ura 
pentru fratele lui. Asta ar putea fi singura noastră modalitate de a-l ţine 
aproape. 

-Din partea mea, ducă-se pe pustii! Să întărâte cât mai mulți argintii și 
să-i stea ca un ghimpe în coaste lui Maven. Nu avem nevoie de el. 


Farley începe să râdă — sinistru sunet în zilele astea. 

-Chiar așa. Am să informez Comandamentul că l-am dat afară pe cel 
mai cunoscut și mai credibil agent din câți avem. O să se bucure foarte 
tare. 

— Dar nici măcar nu-i unul de-ai noștri... 

-Ce să zic? Nici despre Mare nu se poate spune că ar fi de partea lui 
Maven, însă oamenii nu par a înțelege nici asta, nu-i așa? 

Știu că are dreptate, dar tot sunt furioasă. 

— Câtă vreme îl avem pe Cal, oamenii ne vor băga în seamă. Indiferent 
cât de tare am dat-o în bară atunci, la Archeon, tot ne-am ales cu un prinț 
argintiu. 

- Un prinţ al naibii de inutil. 

— Enervant și sâcâitor. O adevărată pacoste. Dar nu inutil. 

— Serios? Ce altceva a mai făcut el în ultima vreme, în afară de a o 
trimite pe Buni la moarte sigură? 

-Pe Buni n-a forțat-o nimeni să intre în palatul din Archeon, Cameron. 
Ea a vrut să facă asta și a murit. Se mai întâmplă. 

Farley nu-i cu mult mai mare decât mine, chiar dacă are senzaţia că-mi 
poate da lecţii. Nu cred că are mai mult de douăzeci și doi de ani. 
Probabil că instinctele materne i s-au dezvoltat mai devreme, de-aia e așa 
de protectoare cu mine. 

-În afară de faptul că ne face să arătăm bine în faţa argintiilor mai 
puțin ostili, Montfort și-a manifestat deja interesul faţă de el. 

Montfort. Misterioasa Republică Liberă. Gemenii, Rash și Tahir, o 
descriu ca fiind un paradis al libertăţii și al egalității, unde roșiii, argintiii 
și înfocații — cum le zic ei oamenilor cu sângenou — trăiesc împreună în 
pace. Imposibil de imaginat că ar exista un asemenea loc. Dar, chiar și 
așa, trebuie să cred în banii, resursele și sprijinul pe care ni-l oferă. 

-Ce vor? 

Amestec ceaiul în cană, savurând căldura lui care îmi mângâie fața. 
Aici nu-i la fel de frig ca în Irabelle, dar iarna tot reușește să se strecoare 


în ascunzătoarea noastră din Rocasta. 

-Să se folosească de imaginea lui? 

-Cam așa ceva. Au discutat de foarte multe ori cu Comandamentul. 
Nu mi s-a permis să aflu toate dedesubturile acelor conversații. Știu că 
inițial au cerut-o pe Mare, însă... 

-E cam ocupată în perioada asta. 

Menţionarea numelui lui Mare Barrow nu o afectează pe Farley la fel 
de tare ca amintirea lui Shade, totuși o umbră de durere îi acoperă chipul. 
Normal că încearcă să-și ascundă emoția. Farley face tot posibilul să pară 
impenetrabilă și, de obicei, reușește. 

-Înseamnă că nu există nicio șansă să o salvăm, șoptesc eu. 

Farley clatină din cap și atunci eu simt în piept un junghi neașteptat de 
tristeţe. Oricât de tare m-ar scoate Mare din sărite, tot vreau să se 
întoarcă. Avem nevoie de ea. Și, de-a lungul acestor luni, mi-am dat 
seama că am și eu nevoie de ea. Pentru că știe ce înseamnă să fii diferit și 
să cauti în jur pe cineva ca tine. Să te temi și să fii temută în egală măsură. 
Chiar dacă în cea mai mare parte a timpului face pe nebuna și ne privește 
pe toți cu superioritate. 

Farley se oprește și își mai toarnă o cană cu ceai. Vaporii lui umplu 
încăperea micuță cu aroma fierbinte a plantelor. Însă Farley nu gustă din 
el, ci se duce la fereastra aburită, prin care se revarsă spre noi lumina 
neclară a zilei. 

- Nu-mi dau seama cum am putea să reușim cu mijloacele pe care le 
avem la îndemână. În momentul acesta ne-ar fi mult mai ușor să 
pătrundem în Corvium decât în Archeon. Pentru că acolo este nevoie de 
un atac masiv, iar noi încă nu suntem capabili de așa ceva. Mai ales 
acum, după povestea cu Buni și tentativa de asasinat. Probabil că la 
Curtea lui Maven măsurile de securitate au atins nivelul maxim, mai rău 
decât într-o închisoare. Doar dacă... 

— Doar dacă ce? 


-Cal ne sfătuiește să așteptăm. Să-i lăsăm pe argintiii din Corvium să 


se lupte între ei. Să-l lăsăm pe Maven să greșească în continuare. Și de- 
abia apoi să acționăm. 

-lar asta ar fi și în folosul lui Mare. 

Farley este de acord cu mine. 

-l-ar fi mult mai ușor să evadeze de la Curtea mult slăbită și dezbinată 
a unui rege paranoic, spune ea oftând și aruncând o privire la ceaiul de 
care nu s-a atins. Doar ea se mai poate salva acum. 

Mi-e ușor să schimb subiectul. Oricât mi-aș dori să se întoarcă Mare, 
mult mai mult vreau să știu pe altcineva în siguranţă. 

— Câţi kilometri sunt de aici și până la Năduful? 

-Iar te-a apucat? 

- Nu m-a lăsat niciodată. 

Mă ridic în picioare, pentru că așa simt că îmi voi putea susține mai 
bine cauza. Sunt la fel de înaltă ca Farley, dar mereu am impresia că mă 
privește de sus. Sunt tânără, fără experienţă. Nu știu prea multe despre 
lumea de dincolo de mahalaua în care am trăit. Dar asta nu înseamnă că 
am să stau cuminte pe fundul meu și am să fac doar ce mi se ordonă. 

- Nu-ţi cer ajutorul și nici de Gardă nu am nevoie. Vreau doar o hartă 
și, poate, o armă. Am să fac singură tot ce e de făcut. 

Farley nici măcar nu clipește. 

- Cameron, fratele tău este într-o legiune. Nu-l poti scoate de acolo la 
fel cum ţi-ai scoate un dinte. 

Încleștez pumnii. 

- Tu crezi că am venit până aici ca să stau cu mâinile în poală și să mă 
uit la Cal cum bate pasul pe loc? 

Argumentul meu și-a pierdut prospetimea. Așa că Farley îmi închide 
foarte ușor gura. 

-Ce să zic? În niciun caz nu cred că ai venit până aici ca să mori, spune 
ea calmă, ridicând foarte puţin din umerii laţi, ca și cum ar vrea să mă 
provoace. Și exact asta se va întâmpla, indiferent cât de puternic sau de 
ucigător ti-ar fi talentul. Chiar dacă ar fi să iei vreo zece argintii după 


tine, tot n-am să te las să mori degeaba. Ne-am înțeles? 

-Nu-i degeaba dacă îmi salvez fratele, mormăi eu. 

Știu că are dreptate, numai că nu vreau să recunosc. Așa că evit s-o 
privesc în ochi și mă întorc cu fața la perete. De nervi, mă apuc să smulg 
bucățele din vopseaua scorojită. Gest copilăros, de acord, dar care mă 
face să mă simt ceva mai bine. 

-Nu mi-ești șefă. Nu-mi spui tu ce să fac cu viața mea. 

- Corect. Nu sunt decât o prietenă care simte nevoia să sublinieze ceva. 
Încă sunt cu spatele la ea, dar aud cum scârțâie podeaua sub pașii ei 
apăsați. Însă mâna de pe umărul meu este ușoară ca o adiere. Farley are 
gesturi ca de robot, pentru că nu știe cum să aline pe cineva. Oricât de 

supărată sunt, mă întreb cum de a fost capabilă să poarte fie și o 
conversație cu surâzătorul Shade Barrow... ca să nu mai spun și 
altceva... 

- Mi-aduc aminte ce i-ai zis lui Mare. Atunci când te-am luat cu noi. 
Eram în avion și tu i-ai spus că greșește când vrea să-i salveze pe oamenii 
cu sângenou. Că așa nu face decât să perpetueze diviziunea dintre noi. 
Că așa i-ar susține doar pe anumiţi roșii, în defavoarea celorlalți. Și ai 
avut dreptate. 

- Nu-i totuna. Eu nu vreau să-l salvez decât pe fratele meu. 

- Cum îţi închipui că am ajuns noi aici? mă întreabă ea cu dispreț. 
Fiecare am vrut să ne salvăm un prieten, un frate, un părinte. Să ne 
salvăm pe noi înșine. Toţi am ajuns aici din cele mai egoiste motive, 
Cameron. Dar nu trebuie să le lăsăm să ne distragă atenţia. Trebuie să ne 
concentrăm asupra cauzei noastre. Asupra binelui suprem. lar tu poți 
face atât de multe aici, alături de noi. Nu ne putem permite să te 
pierdem. 

Și pe tine. Nu ne putem permite să te pierdem și pe tine. Ultimele cuvinte 
plutesc în aer, nerostite. Însă eu le-am auzit. 

- Te înșeli. N-am ajuns aici pentru că așa am vrut eu. Am fost adusă 
aici. Mare Barrow m-a obligat să o urmez, iar voi toți ați fost de acord cu 


ea. 

— Of, Cameron, ai jucat cartea asta de prea multe ori. Tu singură ai ales 
să rămâi lângă noi. Tu singură ai ales să ne ajuti. Și asta s-a întâmplat 
acum mult timp. 

— Dar tu ce-ai alege acum, Farley? mă răstesc eu la ea. 

Mi-o fi prietenă, dar asta nu înseamnă că trebuie să bat în retragere. 

- Poftim? 

- Ai alege binele suprem? Ori l-ai alege pe Shade? 

Nu-mi răspunde și văd că i se împăienjenesc ochii. Asta îmi e de ajuns. 
Dar nu vreau s-o văd plângând, așa că mă întorc și mă îndrept spre ușă. 

- Trebuie să merg la instrucție, anunţ eu. 


Mă îndoiesc că ea mă mai aude. 


Instrucția este mai dificilă în adăpostul din Rocasta. Nu avem spațiu 
suficient, ca să nu mai zic că majoritatea agenţilor pe care îi cunosc au 
rămas în lrabelle. Uite, Kilorn, de exemplu. Oricât ar fi de înverșunat, nu 
se repede la luptă cu orice preț și nici nu are vreun talent pe care să se 
bazeze. Și pe el l-am lăsat acolo. Nu și pe instructoarea mea. În fond, e o 
argintie, iar colonelul nu a vrut s-o scape din ochi. 

Sara Skonos mă așteaptă în subsolul magaziei pe care am fortificat-o și 
ne-am transformat-o în cartier general. Stă într-o încăpere amenajată 
pentru exercițiile oamenilor cu sângenou. Este ora cinei, așa că toți ceilalți 
sunt la masă. Avem tot locul la dispoziție, nu că am avea nevoie de cine 
știe ce spațiu. 

Stă cu picioarele încrucișate și palmele lipite de pardoseala din beton, 
la fel ca pereții. Are la îndemână carneţelul, în care va nota orice i se va 
părea că merită să fie notat. Îmi aruncă o privire — singurul salut pe care 
am să-l primesc de la ea. Este singura tămăduitoare de piele pe care am 
găsit-o și nu scoate nicio vorbă. Chiar dacă m-am obișnuit cu ea, tot mă ia 
cu fiori când îi văd obrajii scofâlciți și mă gândesc că i s-a tăiat limba. Ca 
de obicei, se preface că nu bagă de seamă repulsia mea și îmi face semn 


să mă așez în faţa ei. 

Stau pe pardoseală și încerc să-mi stăpânesc impulsul de a fugi de 
acolo. Sau de a sări la bătaie. 

Pentru că Sara Skonos este argintie. lar eu am fost învățată să mă tem, 
să detest și să mă supun acelora ca ea. Însă parcă nu-mi vine s-o 
disprețuiesc la fel cum îi disprețuiesc pe Julian sau pe Cal. Nu că mi-ar fi 
milă de ea. Mai degrabă, cred că... o înțeleg. Înţeleg cât de frustrată te 
poți simţi atunci când știi că ceva este corect, dar ceilalți te ignoră sau 
chiar te pedepsesc din cauza asta. Nici nu mai știu de câte ori am fost 
tăiată de la raţie doar pentru că m-am uitat așa cum nu se cade la vreun 
supraveghetor argintiu. Sau pentru că m-am trezit vorbind. La fel a făcut 
și ea, numai că vorbele ei au fost adresate unei regine. lar regina a 
poruncit să i se taie limba. 

Cu toate că nu mai poate vorbi, Sara știe să comunice. Mă lovește ușor 
pe genunchi, obligându-mă s-o privesc în ochii ei de un cenușiu tulbure. 
Apoi își înclină fruntea și își duce mâna la inimă. 

Fac și eu la fel, știind ce vrea de la mine. Încep să respir așa cum 
respiră ea: adânc, regulat. E un exercițiu liniștitor, care îmi alungă toate 
gândurile ce mi se învârtesc în cap. Îmi limpezește mintea și îmi permite 
să simt ceea ce ignor în mod normal. Îmi simt talentul vibrându-mi sub 
piele, la fel ca întotdeauna, numai că acum sunt de acord să-l percep. Însă 
nu să-l și folosesc, ci doar să-i constat prezența. Tăcerea aceasta încă mi se 
pare ceva nou și trebuie să mă deprind cu ea, tot așa cum te deprinzi cu 
orice altă aptitudine. 

După minute lungi în care nu fac nimic altceva decât exerciții de 
respirație, Sara mă bate din nou pe genunchi, cerându-mi să-mi ridic 
privirea. Acum arată cu degetul spre ea. 

- Sara, nu am dispoziția necesară, încep eu să-i spun. 

Dar ea mișcă brusc o mână prin aer, de parcă ar vrea să-l despice. 
Adică tacă-ți gura. Mai clar nici că se poate. 


- Vreau să zic că ți-aș putea face rău. 


Scoate un gâlgâit disprețuitor din gât, unul dintre puținele sunete de 
care este capabilă. Parcă și-ar râde de mine. Apoi își atinge buzele cu 
vârful degetelor, adresându-mi un zâmbet întunecat. A pățit lucruri mult 
mai rele. 

-Cum vrei. Să nu zici că nu te-am avertizat, oftez eu. 

Mă foiesc puţin, ca să mă așez mai bine. După care mă încrunt, permit 
talentului să mă învăluie, să se adâncească, să se extindă. Până când 
ajunge la ea. Și se pogoară tăcerea. 

Face ochii mari atunci când îi simte atingerea. Doar o pișcătură la 
început. Cel putin, așa sper eu. E un simplu exercițiu și n-am nicio 
intenţie s-o fac praf. Mă gândesc la Mare, capabilă să stârnească furtuni 
puternice. La Cal, în stare să declanșeze iadul pe pământ. Însă 
amândurora le este greu să poarte o conversație simplă fără să explodeze. 
Este nevoie de mult mai mult exercițiu ca să înveți să te controlezi. 

Forţa mea se intensifică tot mai mult, iar Sara ridică un deget ca să-mi 
indice gradul de disconfort pe care îl simte. Încerc să-mi înfrânez 
talentul. Dar este ca și cum aș vrea să înfrânez valurile oceanului. Habar 
n-am ce simte omul căruia îi reduc la tăcere toate simțurile. Piatra Tăcută 
din închisoarea Corros n-a avut niciun efect asupra mea, dar i-a sufocat, 
i-a uscat și i-a ucis încetul cu încetul pe toți oamenii din jur. La fel pot 
face și eu. După vreun minut, Sara ridică și al doilea deget. 

- Sara...? 

Cu cealaltă mână îmi face semn să continui. 

Îmi aduc aminte de lecţia noastră de ieri. A ridicat doar cinci degete, 
deși știam că pot mai mult. Însă nu mi se pare o idee bună să o las fără 
puteri pe singura tămăduitoare pe care o avem. 

Văd cum i se aprind obrajii, dar nu apucă să mai ridice încă un deget 
pentru că cineva deschide ușa de la subsol. 

Mi se năruie toată concentrarea și mi se risipește tăcerea. Sara scoate 
un icnet de ușurare. Amândouă ne întoarcem să vedem cine și-a permis 
să ne întrerupă. Ea schițează unul dintre rarele ei zâmbite, iar eu mă 


încrunt furioasă. 

— Jacos, mormăi eu. Făcem exerciţii, în caz că n-ai observat. 

Îi zvâcnește colțul buzelor, într-un rânjet batjocoritor, dar reușește să se 
abțină. La fel ca noi toti, și lui pare că-i merge mai bine în Rocasta. 
Hainele noastre sunt mai bune, sunt vătuite și ne apără de frig. Mâncarea 
este mai bună și mai consistentă, camerele sunt mai calde. Lui Julian i-a 
revenit culoarea în obraji, iar părul lui cărunt și-a recăpătat strălucirea. 
Julian este un argintiu. Supraviețuitor înnăscut. 

- Vai, ce prost sunt! Credeam că staţi pe betonul ăsta rece pentru că vă 
face plăcere! îmi răspunde el. 

Clar că antipatia e reciprocă. Sara se uită cu reproș la el, suficient cât 
să-l îmblânzească. 

— Scuzele mele, Cameron, adaugă Julian repede. Voiam doar să-i spun 
ceva Sarei. 

Aceasta ridică dintr-o sprânceană. Adică îl întreabă despre ce este 
vorba. Eu mă ridic să plec, dar ea mă oprește și, cu un semn din cap, îl 
îndeamnă pe Julian să continue. O ascultă întotdeauna. 

-S-a produs un exod de curteni. Maven a alungat zeci de nobili, mai 
cu seamă dintre vechii sfetnici ai tatălui său și pe cei care încă îi mai sunt 
devotați lui Cal. La început nici nu mi-a venit să cred când am auzit 
relatările agenților. Este... N-am mai văzut așa ceva. 

Julian și Sara se privesc în ochi, amândoi încercând să pătrundă 
semnificația veștilor. Pe mine mă doare fix în cot de câţiva lorzi și 
cucoane argintii, toți prieteni vechi cu ei doi. 

-Şi Mare? întreb eu. 

-Tot acolo este. Închisă. Și dacă ne aşteptam la alte acțiuni din partea 
caselor răzvrătite... 

Oftează, clătinând din cap. 

-Maven a început războiul, iar acum se pregătește de atac. 

Mă așez într-o poziție mai confortabilă. Are dreptate. Nu-i deloc plăcut 
să stai cu fundul pe betonul ăsta rece. Bine că eu sunt obișnuită. 


-Ştiam deja că nu-i posibil s-o salvăm. Cu ce ne ajută în plus 
informațiile astea? 

-Mă rog, sunt și vești bune, și vești rele. Cu cât Maven își face mai 
mulți dușmani, cu atât noi putem să acționăm mai liber. Dar acum 
strânge rândurile, se retrage tot mai mult în enclava unde se simte în 
siguranță. N-o să reușim niciodată să ajungem la el. 

O aud pe Sara cum hârâie din gât. Nu poate exprima ce gândim cu 
toţii, așa că o fac eu. 

-Şi nici la Mare. 

Julian încuviinţează din cap. Privirea lui este foarte gravă. 

— Cum merge cu exercițiile? 

Schimbă fulgerător subiectul, luându-mă pe nepregătite. 

- Cât... cât de bine se poate în condiţiile date. Nu avem prea mulți 
instructori aici. 

- Pentru că ai refuzat să te antrenezi cu nepotul meu. 

-Să se antreneze ceilalți, spun eu fără să-mi ascund persiflarea din ton. 
Dar eu nu pot promite că n-am să-l omor. Așa că nu-i bine să mă las 
tentată. 

Sara țâţâie la mine să tac. Dar Julian îi face semn să mă lase în pace. 

-Nu-i nicio problemă. Poate crezi că eu nu-ţi înțeleg punctul de 
vedere. Și să știi că ai avea dreptate. Dar să fii convinsă că încerc din 
răsputeri, Cameron. 

Noi încă stăm cu picioarele încrucișate pe pardoseală și acum Julian 
îndrăznește să se apropie. Nu-mi place absolut deloc și mă ridic repede, 
lăsându-mă în voia instinctelor mele de apărare. Vreau să fiu cât se poate 
de pregătită dacă-i vorba să mă aflu atât de aproape de Julian. 

— Crede-mă când îţi spun că nu trebuie să te temi de mine. 

— Asigurările argintiilor sunt apă de ploaie. 

Nu am de ce să ridic tonul. Cuvintele mele sunt suficient de tăioase. 

Spre marea mea surpriză, Julian îmi zâmbește. Numai că zâmbetul lui 
este găunos, nesincer. 


-Ia te uită! Pe asta n-am știut-o, mormăie el, mai mult pentru sine 
decât pentru Sara. Nu renunţa la furia asta. Poate că Sara nu-i de acord 
cu mine, dar sentimentele tale de acum te vor ajuta mai mult decât orice 
altceva, dacă vei învăţa să ți le folosești. 

Nu mă interesează sfaturile acestui individ. Și totuși îi ascult vorbele 
cu luare-aminte. El este cel care a instruit-o pe Mare. Aș fi o proastă dacă 
n-aş crede că el m-ar putea ajuta și pe mine să-mi dezvolt talentul. lar 
furie am din belșug. 

— Alte noutăţi? întreb eu. Mi se pare că Farley și colonelul trag; de timp 
sau, mai bine zis, că nepotul tău îi convinge să tragă de timp. 

— Da, cam așa ceva. 

- Ciudat! Credeam că-i mereu gata de luptă. 

Julian îmi aruncă din nou surâsul lui neobișnuit. 

-Cal a fost învăţat cu războiul, exact așa cum tu ai fost învățată cu 
mașinăriile. Dar tu nu vrei să te întorci în fabrică, nu-i așa? 

Răspunsul, indiferent care ar fi acela, îmi rămâne în gât. Am fost o 
sclavă, obligată să muncesc pe brânci. Nu știam să fac nimic altceva. 

Însă șuier printre dinţi: 

-Nu face pe deșteptul cu mine, Julian! 

Deloc impresionat, el ridică din umeri. 

-Încerc doar să înțeleg cum vezi tu lucrurile. Încearcă și tu să-l înţelegi 
pe el. 

În oricare altă zi, aș fi ieșit ca o furtună din cameră. Furioasă, ofensată. 
Și mi-aș fi găsit alinare într-o siguranţă defectă, în vreun cablu rupt. 
Astăzi însă mă așez la loc, lângă Sara. N-am să-i permit în veci lui Julian 
Jacos să mă dea afară ca pe un copil neastâmpărat. Am avut de-a face cu 
supraveghetori mult mai răi decât el. 

— Am văzut prunci care au murit fără să simtă vreodată razele soarelui. 
Fără să fi respirat vreodată aer proaspăt. Înrobiţi de neamul tău. Tu ai 
trecut prin așa ceva? După ce ai să treci, atunci să-mi vorbești despre 
felul în care văd eu lucrurile, lord Jacos. 


Îi întorc spatele spunând doar atât: 

-Să mă anunti când prințul se va hotărî să aleagă o tabără. Și dacă o 
alege pe cea bună. 

După care îi fac un semn Sarei. 


— Încă o dată? 


DOISPREZECE 
Mare 


În urmă cu câteva luni, când argintiii au părăsit în fugă Reședința 
Soarelui, înspăimântați de atacul Gărzii Stacojii în timpul fastuosului lor 
bal, a fost vorba despre o acțiune unitară. Am plecat împreună, urmând 
să ne regrupăm în capitală. Acum lucrurile stau cu totul altfel. 

Cei alungaţi de Maven formează grupuri separate. Eu nu-i văd 
plecând, dar îmi dau seama cât de multi lipsesc deja de la Curte. Câţiva 
sfetnici vechi. Vistiernicul Coroanei, câțiva generali, niște membri ai unor 
consilii. Eliberați din funcții, spun zvonurile. Dar nu mă las păcălită. Toţi 
au fost apropiații lui Cal și ai tatălui său. Maven nu are încredere în ei și 
îi îndepărtează fără scrupule. Nu-i omoară și nici nu-i face să dispară 
altcumva. Nu-i chiar atât de prost încât să declanșeze un alt război intern. 
Însă este o mișcare decisivă, ca să nu spun mai mult. Îi scoate din joc ca 
pe niște piese de șah. În urma plecării lor rămân mesele cu locuri goale, 
ca niște guri fără dinți. Din ce în ce mai multe, cu fiecare zi care trece. 
Majoritatea celor alungaţi sunt bărbați și femei în vârstă, a căror loialitate 
față de Coroană se întinde pe multe generaţii. lar aceștia își amintesc cum 
stăteau lucrurile în trecut și nu au încredere în noul lor rege. 


Sunt oameni care au început să numească palatul lui Maven „Curtea 


Copiilor“. 

Maven a izgonit multi lorzi și doamne, dar fiii și fiicele lor au rămas 
aici. Ca o revendicare. Ca un avertisment. Ca o amenințare. 

Sunt ostatici. 

Nici măcar Casa Merandus nu scapă de paranoia lui din ce în ce mai 
mare. Singura care nu cade pradă regelui este Casa Samos. 

Cei rămași îi sunt devotați întru totul. Sau, cel puţin, se prefac că ar fi. 

Probabil din cauza asta mă cheamă la el mult mai des. Din cauza asta îl 
văd atât de mult. Pentru că sunt singura persoană în a cărei loialitate are 
încredere. Singura pe care o cunoaște cu adevărat. 

La micul dejun citește febril rapoartele. N-are niciun sens să încerc să 
trag cu ochiul. Are mare grijă să le ţină în partea lui de masă, departe de 
mine. Plus că întoarce paginile cu fața în jos când le termină. Așa că, în 
loc să citesc și eu rapoartele, mă mulțumesc să citesc expresia de pe 
chipul lui. În sufrageria aceasta, care-i aparţine doar lui, nu-și mai bate 
capul să stea lipit de Piatra Tăcută. Chiar și santinelele stau afară, postate 
în fața ușii și a ferestrelor înalte. Le văd, dar știu că nu ne pot auzi. Exact 
asta vrea Maven. Are tunica descheiată și părul nepieptănat, pentru că 
nu obișnuiește să poarte coroana atât de devreme. Am sentimentul că aici 
este micul lui sanctuar, unde el se minte că ar fi în siguranţă. 

Acum seamănă mult cu băiatul din imaginația mea. Al doilea prinţ în 
succesiunea la tron, mulțumit cu locul acesta, neîmpovărat de o coroană 
care nu trebuie să-i aparțină. 

Îi urmăresc grimasele peste buza paharului. Strânge din ochi, 
încleștează maxilarele. Vești proaste. Are din nou cearcăne și, cu toate că 
mănâncă destul pentru doi, pare tot mai slab cu fiecare zi ce trece. Mă 
întreb dacă visează tentativa aia de asasinat. Dacă are coșmaruri în care 
revede cum i-am ucis mama. În care revede moartea tatălui său, în care el 
a jucat un rol esenţial. În care își vede fratele exilat, dar o permanentă 
amenințare la adresa lui și a coroanei pe care o poartă. Nostim lucru când 
te gândești că Maven obișnuia să spună că el era umbra lui Cal, dar uite 


că umbra este acum Cal, bântuind fragilul regat al lui Maven. 

Din toate colțurile vin vești despre el, așa că-i firesc să le aflu până și 
eu. Se spune că s-ar afla în Golful Portuar. Ba nu, în Delphie. Ba în 
Rocasta. Ba chiar se zvonește că ar fi trecut graniţa în Tinutul Lacurilor. 
Sincer, nu-mi pot da seama care dintre informații este corectă. Dacă 
există vreuna. La fel de posibil este să se afle în Montfort. La adăpostul 
oferit de acel tărâm îndepărtat. 

Nu contează că aici este palatul lui Maven, lumea lui Maven, eu văd în 
jur tot amprenta lui Cal. Uniformele imaculate, soldaţii bine instruiți, 
flăcările strălucitoare ale lumânărilor, pereţii acoperiți cu portrete în 
rame aurite și zugrăviți în culorile Înaltelor Case. Văd câte un salon gol și 
îmi aduc imediat aminte de lecțiile mele de dans. Dacă m-aș uita la 
Maven doar cu coada ochiului, atunci m-aș putea preface că este 
adevărat. În fond, sunt frați de tată. Au trăsături comune. Părul negru, 
eleganța chipului princiar. Însă Maven e mai palid, mai ascuțit, un 
schelet atât ca trup, cât și ca suflet. Complet gol pe dinăuntru. 

— Atât de fix mă priveşti, că mă întreb dacă nu cumva îmi poti citi 
gândurile în ochi, spune Maven pe neașteptate. 

Întoarce foaia din faţa lui, ascunzându-i conţinutul. Și se uită la mine. 

Nu-i reușește încercarea de a mă lua prin surprindere. Netulburată, 
îmi ung în continuare felia de pâine cu prea mult unt. 

-Măcar de-aș vedea ceva în ei, răspund eu ambiguu. Ești o formă fără 
fond. 

Nici nu tresare. 

-Şi tu ești inutilă. 

Îmi dau ochii peste cap și lovesc încet cu cătușele în masă. Parcă ar 
bate cineva la ușă. 

— Ce mă amuză conversațiile noastre! 

- Dacă preferi să stai în camera ta..., mă avertizează el. 

În fiecare zi rostește astfel de ameninţări deșarte. Amândoi știm că 
actuala situație este cea mai bună. Măcar așa eu pot pretinde că fac ceva 


folositor, iar el se poate preface că nu-i complet singur în colivia pe care 
și-a construit-o. Pe care a construit-o pentru amândoi. 

Îmi este greu să dorm aici, chiar și cu cătușele la mâini. Ceea ce 
înseamnă că am mult timp la dispoziție ca să mă gândesc. 

Și să-mi fac planul. 

Cărţile lui Julian nu reprezintă doar o mângâiere, ci și o unealtă. Și 
acum continuă să mă învețe, chiar dacă suntem departe unul de celălalt. 
În textele sale sunt multe lucruri de asimilat și de folosit. Prima și cea mai 
importantă învățătură spune „dezbină și cucerește“. Maven a utilizat-o 
deja împotriva mea. Acum mi se pare normal să mă revanșez. 

-Măcar încerci să-l cauţi pe Jon? 

Pe Maven îl surprinde întrebarea mea. Este prima oară când rostesc 
numele omului cu sângenou care s-a folosit de tentativa de asasinat ca să 
evadeze. Din câte știu eu, nu l-au prins încă. O parte din mine e supărată. 
Jon a scăpat, iar eu nu. Însă mă și bucur în același timp. Jon e o armă care 
nu trebuie să ajungă în mâinile lui Maven Calore. 

După o fracțiune de secundă, cât i-a trebuit să-și revină din mirare, 
Maven se apucă iar să mănânce. Fără să-i mai pese de etichetă, își îndeasă 
în gură o bucată mare de șuncă. 

-Ştim amândoi că individul ăsta nu-i ușor de găsit. 

— Dar îl cauţi. 

-A știut că va avea loc un atac asupra regelui său și n-a ridicat nici 
măcar un deget să-l apere, îmi amintește Maven pe un ton sec. Asta 
echivalează cu o crimă. Din câte știm până acum, a uneltit împreună cu 
Casele Iral, Haven și Laris. 

-Mă cam îndoiesc. Lovitura de palat le-ar fi reușit dacă Jon i-ar fi 
ajutat. Păcat! 

Dă dovadă de politeţe și îmi ignoră ironia, reîntorcându-se la mâncarea 
și rapoartele lui. 

Înclin capul într-o parte și părul negru mi se revarsă pe umăr. În ciuda 
eforturilor depuse de tămăduitoarea mea, cenușiul se întinde spre 


rădăcini. Nici măcar membrii Casei Skonos nu pot vindeca ceva ce e deja 
mort. 

-Jon mi-a salvat viaţa. 

Ochii lui albaștri se uită ţintă la mine. 

-Cu câteva secunde înainte de începerea atacului, mi-a atras atenția. 
M-a făcut să întorc capul. Dacă n-aș fi... 

Îmi pipăi obrazul cu un deget. Unde m-a zgâriat glonţul care mi-ar fi 
putut spulbera căpățâna. Rana s-a vindecat, însă nu a fost uitată. 

- Probabil că am și eu un rol în viitorul pe care-l vede. 

Maven se uită atent la mine. Nu la ochii mei, ci la locul prin care mi-ar 
fi intrat glontul în cap. 

- Habar n-am care-i motivul, dar ești o persoană greu de ucis. 

De dragul lui, de dragul aparenţelor, scot un hohot de râs amar. 

-Ce-i așa de nostim? 

— De câte ori ai încercat să mă omori? 

-0O singură dată. 

-Şi sonda cu ultrasunete ce-a fost? îl reped eu, simțind cum mă 
înfioară amintirea acelor momente. A fost doar un joc de-al tău? 

În razele soarelui tremură un alt raport, aterizând și el cu fața în jos pe 
masă. Maven își umezește degetele înainte de a-l culege pe următorul din 
teancul aflat în fața lui. Gest serios. Gest de fațadă. 

-Sonda nu trebuia să te ucidă, Mare. Doar să te scoată din acțiune, 
dacă ar fi fost cazul. 

O expresie ciudată i se așterne pe chip. Îngâmfată, dar nu tocmai. 

- Plus că nu eu am construit-o. 

- Evident. Nu poţi să te lauzi că ai fi prea inventiv. Înseamnă că Elara a 
făcut-o? 

- De fapt, Cal. 


Oh. Nu reușesc să mă stăpânesc și îmi iau ochii de la el ca să privesc în 


jur. Simt nevoia să-mi revin. Chiar dacă nu durează decât o singură 
secundă, dezvăluirea acestei trădări îmi otrăvește sufletul. Dar nu-mi 
folosește la nimic să mă mai înfurii acum. 

- Nu pot să cred că nu ţi-a zis, mă întărâtă Maven. De obicei îi place să 
se laude. Ca să nu mai spun că-i un dispozitiv foarte ingenios. Însă mie 
nu-mi place. Am poruncit să fie distrus. 

Acum mă soarbe din priviri. Tânjind după o reacţie din partea mea. 
Chiar dacă ritmul inimii mele s-a schimbat, reușesc să nu-mi trădez 
emoțiile. Sonda cu ultrasunete nu mai există. Alt mic dar, alt mesaj din 
partea acelui Maven pe care credeam eu că-l cunosc. 

— Dar sonda poate fi refăcută foarte ușor, dacă nu ai să mai cooperezi. 
Cal a avut amabilitatea să lase planurile aici când a fugit împreună cu 
clica ta de șobolani roșii. 

- Când a evadat, mormăi eu. 

Nu te ambala. Nu-i permite să te zăpăcească. Simulând o totală lipsă de 
interes, încep să mă joc cu furculita prin farfurie. Deși nu simt nimic, mă 
străduiesc să afișez o mină rănită, așa cum își dorește Maven. Trebuie să 
respect planul. Să duc discuţia acolo unde vreau eu. 

-Tu l-ai forţat să plece. Ca să-i poţi lua locul. Ca să fii cum ar fi fost el. 

La fel ca mine, Maven se silește să râdă, încercând să ascundă cât de 
tare l-au iritat vorbele mele. 

- Habar n-ai cum s-ar fi purtat după ce și-ar fi pus coroana pe cap. 

Încrucișez braţele și mă sprijin de spătarul scaunului. Totul merge 
exact așa cum îmi doresc. 

-Ştiu că s-ar fi însurat cu Evangeline Samos, ar fi continuat să ducă un 
război inutil și ar fi ignorat o ţară plină de oameni furioși și asupriți. 
Toate astea ți se par cumva cunoscute? 

Chiar dacă Maven este un șarpe cu chip de om, uite că acum rămâne 
fără replică. Trântește hârtia pe masă. Mult prea repede. Foaia rămâne o 
clipă cu faţa în sus, dar el o întoarce imediat. Nu apuc să zăresc decât 
câteva cuvinte. Corvium. Pierderi. Maven își dă seama că le-am citit și 


oftează exasperat. 

— De parcă ti-ar fi de vreun folos, șoptește el. Oricum nu pleci nicăieri, 
așa că de ce să-ți baţi capul? 

- Probabil că ai dreptate. Nu cred că mai am mult de trăit. 

Înclină capul într-o parte. Îngrijorarea îi încreţește fruntea, așa cum 
speram eu. Așa cum trebuie pentru planul meu. 

— De ce spui asta? 

Ridic privirea spre tavan și mă apuc să studiez mulurile ornamentale și 
mulțimea de beculete ale candelabrului. Ce bine ar fi dacă aș putea să le 
simt! 

-Ştii că Evangeline nu va îngădui să rămân în viață. Odată ajunsă 
regină... gata, s-a terminat cu mine. 

Îmi tremură vocea și vorbele îmi mustesc de teamă. Sper să meargă. 
Trebuie să mă creadă. 

- Doar la asta se gândește încă de când ni s-au întretăiat drumurile. 

Mă privește mirat. 

— Nu crezi că am să te apăr de ea? 

- Nu cred că ai putea. 

Fac pe sfioasa și încep să-mi trag aţe din cusăturile rochiei. Nu-i la fel 
de frumoasă ca toate celelalte destinate apariţiilor mele la Curte, dar e la 
fel de înzorzonată. 

-Ştim amândoi cât de ușor poate fi ucisă o regină. 

Un val de căldură străbate aerul, în timp ce Maven mă privește lung, 
provocându-mă să mă uit în ochii lui. Instinctiv, îmi vine să-i întorc 
privirea, dar mă stăpânesc. Secundele se scurg, iar eu mă simt dezgolită 
în fața lui, pradă în calea prădătorului. De fapt, asta și sunt. O pasăre 
închisă în colivie. Un animal dus în lesă. Nu mi-au mai rămas decât 
vocea și acele părți din Maven pe care sper că le cunosc. 

-Nu o să se atingă de tine. 

-Cum rămâne cu lacuștrii? ridic eu brusc ochii, plini de lacrimi 
izvorâte dintr-un sentiment de frustrare, ci nu de teamă. Ce o să se 


întâmple atunci când îţi vor sfâșia regatul și așa divizat? Când vor câștiga 
războiul ăsta interminabil și îţi vor face scrum întreaga lume? 

ÎI sfidez acum. Îmi scapă un oftat prelung, iar lacrimile încep să-mi 
curgă în voie. Așa și trebuie. Trebuie să-l fac să mă creadă. 

- Presupun că vom sfârși amândoi în Circul Oaselor, executați 
împreună. 

Văd cum îi dispare și puţina culoare pe care o mai avea în obraji și îmi 
dau seama că și el gândește la fel. Și că perspectiva îl chinuiește neîncetat, 
aidoma unei răni sângerânde. Așa că răsucesc cuțitul. 

— Ai ajuns în pragul unui război civil. Până și eu îmi dau seama de asta. 
Ce rost mai are să pretinzi că ar exista un scenariu în care eu aș scăpa cu 
viață din toată nebunia asta? Ori mă va omorî Evengeline, ori războiul. 

— Ti-am spus că n-am să permit asta. 

Mârâitul meu nu-i deloc prefăcut. 

-În ce univers aș mai putea avea eu încredere în cuvintele tale? 

Nu-i prefăcută nici teama care îmi strânge stomacul atunci când îl văd 
că se ridică brusc în picioare. Ocolește masa, apropiindu-se de mine cu 
pași mici și armonioși. Îmi încordez toți mușchii pentru că nu vreau să 
mă apuce tremuratul. Dar tot mă ia cu fiori reci. Mă pregătesc să primesc 
o lovitură când îmi ia obrajii în palmele lui moi, ca de femeie. Își pune 
degetele mari chiar sub falca mea, la câțiva centimetri de jugulară. 

Sărutul lui mă arde mai tare decât stigmatul. 

Nu există siluire mai oribilă decât senzația buzelor lui pe ale mele. Însă 
îmi țin mâinile cuminti în poală. Pentru că trebuie să-mi ating scopul. Și 
îmi înfig unghiile în carnea mea, nu într-a lui. Trebuie să creadă în mine 
așa cum a crezut și fratele lui. Trebuie să mă aleagă pe mine, așa cum m-a 
ales și Cal în trecut. Totuși, nu mă pot hotărî să deschid gura. 

Maven întrerupe sărutul și eu nu pot decât să sper că nu simte cum mi 
se face pielea de găină sub atingerea degetelor lui. Mă privește în ochi, 
căutând să găsească minciuna pe care am ascuns-o atât de bine. 


-l-am pierdut pe aproape toți oamenii pe care i-am iubit. 


-Din vina cui? 

Nu știu din ce pricină, dar el tremură mai tare decât mine. Îmi dă 
drumul, face un pas înapoi și începe să-și scarpine foarte tare degetele. 
Sunt șocată, pentru că recunosc gestul. ÎI fac și eu. Atunci când durerea 
de cap devine insuportabilă, am nevoie de o altă durere care să-mi 
distragă atenţia de la ea. Observă că mă uit la el și se oprește. Lasă pe 
lângă corp pumnii încleștați zdravăn. 

- Ea m-a dezvăţat de multe, mărturisește el. Dar nu și de asta. Unele 
obiceiuri se întorc când ţi-e lumea mai dragă. 

„Ea“. Elara. Produsul ei se află chiar în faţa mea. Băiețelul modelat de 
ea să fie rege printr-o tortură pe care o numea „dragoste“. 

Maven se așază încet la locul lui. Nu-mi iau ochii de la el, știind că asta 
îl tulbură. L-am făcut să-și piardă stăpânirea de sine, dar nu-mi dau 
seama cum. 

Aproape toți oamenii pe care i-am iubit. 

Nu știu de ce sunt inclusă în afirmaţia lui. Dar știu că acesta este 
motivul pentru care încă mai sunt în viață. Cu mare grijă, readuc discuția 
la Cal. 

— Fratele tău trăiește. 

- Da. Din păcate. 

- Pe el nu-l iubești? 

Nici măcar nu ridică ochii la mine, dar privirea îi ezită peste rândurile 
raportului din față, fixându-se într-un singur loc. Nu pentru că ar fi 
surprins, nici măcar mâhnit. Mai degrabă pare contrariat — un băieţel care 
încearcă să rezolve un puzzle din care lipsesc prea multe piese. 

- Nu, îmi răspunde el în cele din urmă. 

Minte. 

- Nu te cred, îi spun eu, clătinând din cap. 

Pentru că îmi aduc aminte cum erau ei doi în trecut. Fraţi, prieteni, 
împreună împotriva întregii lumi. Nici măcar Maven nu poate tăgădui 
asta. Nici măcar Elara nu a putut distruge o asemenea legătură. 


Indiferent de câte ori a încercat Maven să-l ucidă pe Cal, nu poate nega ce 
au simțit unul pentru celălalt. 

-Crezi ce poftești, Mare, îmi spune el. 

La fel ca mai devreme, afișează un aer de dezinteres total, încercând 
din răsputeri să mă convingă că subiectul nu înseamnă absolut nimic 
pentru el. 

-Sunt sigur că nu-mi iubesc fratele. 

-Nu mai minti. Și eu am frați. Și relația noastră este una complicată, 
mai cu seamă cu sora mea. Ea a fost mereu cea mai talentată, mai bună, 
mai isteață, mai pricepută la toate. Toată lumea o place mai mult pe ea 
decât pe mine. 

Îmi destăinuiesc vechile supărări, din care țes o pânză în care să-l 
prind pe Maven. 

— Ascultă ce-ţi spun, pentru că eu m-am lovit de toate astea. Când îl 
pierzi pe unul dintre ei... când îţi pierzi un frate... 

Încep să respir sacadat și gândurile mi se învălmășesc în minte. Nu te 
lăsa. Folosește-te de durerea asta. 

-Suferi cumplit de tare. 

— Despre Shade vorbeşti, nu-i așa? 

- Nu îndrăzni să-i rostești numele! mă răstesc eu, uitând o clipă ce 
anume încerc să fac aici. 

Dar rana este prea proaspătă, prea dureroasă. Maven se face că nu 
observă. 

-Mama zicea că obișnuiai să-l visezi, spune el. 

Mă cutremur în fața acestei amintiri și a gândului că Elara mi-a scotocit 
prin minte. Parcă încă îi mai simt prezenţa acolo, zgâriind cu ghearele ei 
odioase pereţii capului meu. 

— Dar presupun că nu au fost vise. Chiar îl vedeai lângă tine. 

- La fel se purta cu toată lumea? îl întreb eu. Nu era nimic la adăpost 
de ea? Nici măcar visele? 


Nu-mi răspunde. Dar eu insist. 


- Tu m-ai visat vreodată? 

Și iarăși îl rănesc fără să-mi dau seama. Coboară privirea la farfuria 
goală din faţă. Vrea să ia paharul cu apă de pe masă, dar se răzgândește. 
Apuc să văd că degetele îi tremură tare, dar imediat își ascunde mâinile 
de ochii mei. 

- N-aș zice, spune el în cele din urmă. Eu nu visez. 

Pufnesc cu dispreț. 

- E imposibil. Chiar și pentru cineva ca tine. 

O emotie întunecată, asemănătoare cu tristețea, îi umbrește chipul. 
Maxilarele i se încleștează și parcă se sufocă, încercând să înghită vorbele 
pe care nu trebuie să le rostească. În zadar. Scoate iar mâinile la iveală și 
începe să bată fără putere cu degetele în masă. 

- Obișnuiam să am coşmaruri în copilărie. Dar m-a vindecat ea. Așa 
cum zice și Samson, mama era un chirug al minților. Tăia și îndepărta 
orice nu îi convenea. 

În săptămânile din urmă, o furie cumplită și arzătoare s-a instalat în 
locul ipocriziei pe care o cultivam. Însă acum îl ascult pe Maven și 
răceala aia ca de gheață mă învăluie din nou. Se infiltrează în toate fibrele 
ființei mele, ca o otravă, ca o infecție. Nu vreau să aud ce are de spus. 
Nu-mi pasă câtuși de putin de scuzele și de explicaţiile lui. El este și va 
rămâne un monstru. Dar nu mă pot împiedica să-l ascult. Pentru că și eu 
aș putea deveni un monstru. Dacă mi s-ar da o ocazia. Dacă m-ar zdrobi 
cineva așa cum a fost el zdrobit. 

— Fratele meu. Tatăl meu. Știu că i-am iubit pe vremuri. Îmi aduc 
aminte de asta. 

Strânge în mână un cutit pentru unt și se uită dușmănos la tăișul lui 
bont. Nu știu împotriva cui și-ar dori să-l folosească. Împotriva lui însuși 
ori a mamei lui moarte? 

-Însă nu mai simt nimic pentru ei. Nu mai simt dragoste. Pentru nici 
unul. Pentru mai nimic. 


— Atunci, de ce mă tii aici? Dacă tot nu simți nimic? De ce nu mă omori 


și pe mine, ca să terminăm odată pentru totdeauna cu toată povestea 
asta? 

-l-a fost greu să șteargă... anumite sentimente, recunoaște el, 
privindu-mă în ochi. A încercat și cu tata, a încercat să-l facă să uite de 
dragostea lui pentru Coriane. Dar n-a reușit decât să înrăutățească 
situația. De altminteri, obișnuia să spună că-i mai bine să ai inima frântă. 
Că durerea te întărește. Și că dragostea te face mai slab. Să știi că avea 
dreptate. Mi-am dat seama de asta încă dinainte să te cunosc. 

Între noi plutește acum un alt nume. Nerostit încă. 

- Thomas. 

Băiatul de pe front. Alt roșu căzut victimă unui război inutil. Primul 
meu prieten adevărat, mi-a destăinuit Maven odată. Acum îmi dau seama 
că rostise vorbele acelea cu multe pauze. Că lăsase anumite lucruri 
nespuse. Că-l iubise pe băiat așa cum pretinde că m-ar iubi pe mine. 

- Thomas, repetă Maven, strângând și mai tare cuțitul în pumn. Am 
simțit că... 

Se încruntă și cutele dintre sprâncene i se adâncesc. Își duce mâna 
cealaltă la tâmplă, ca să-și maseze o durere pe care eu nu o pot înțelege. 

- Ea nu a fost acolo. Nu l-a văzut niciodată. Nu a știut nimic. Nici 
măcar nu era soldat. Totul a fost doar un accident. 

-Mi-ai spus că ai încercat să-l salvezi. Și că te-au împiedicat gărzile 
tale. 

-O explozie în cartierul general. Se pare că a fost mâna lacuștrilor. 

De undeva se aude ticăitul ceasului. Liniștea se așterne între noi. 
Maven se gândește ce să-mi spună, cât de mult să-și lase masca să-i cadă. 
Dar deja i-a căzut de tot. Este descoperit, așa cum doar în fața mea poate 
fi. 

— Eram singuri. Mi-am pierdut controlul. 

Văd scena cu ochii minţii, completând secvențele pe care el nu se poate 
hotărî să mi le descrie. Poate că se aflau într-un depozit de muniții. Sau 
chiar în preajma unei conducte de gaz. O singură flacără ar fi fost de 


ajuns în ambele cazuri. 

- Doar el a ars. Eu nu. 

— Maven... 

— Nici măcar mama n-a putut să îndepărteze amintirea aia. Nici măcar 
ea nu m-a putut face să uit, oricât de fierbinte am implorat-o. l-am cerut 
să mă elibereze de durere și a încercat s-o facă de foarte multe ori. Dar n- 
a reușit. Și de fiecare dată durerea se intensifica tot mai mult. 

Știu răspunsul, și totuși îl întreb: 

- Vrei să-mi dai drumul, te rog? 

- Nu. 

- Atunci, ai să te uiţi la mine cum mor. Așa cum te-ai uitat și la el. 

Căldura puternică trosnește în aer. Stropi de transpiratie îmi curg pe 
spate. Maven se ridică în picioare, răsturnând scaunul care se 
rostogolește pe pardoseală. Lovește cu pumnul în masă și apoi mătură 
tot ce se află pe ea: farfurii, pahare, foi cu rapoartele agenţilor lui. Hârtiile 
plutesc o clipă în aer, după care se aștern ca niște frunze moarte pe 
mormanul de cioburi de sticlă și porțelan. 

— Ba nu, mârâie el încet. 

Atât de încet că de-abia dacă îl aud. Și iese cu pași apăsați din 
sufragerie. 

Arvenii intră și mă apucă de sub braţe. Mă trag departe de masa cu 
rapoartele pe care nu le mai pot citi acum. 


Sunt surprinsă să aflu că Maven și-a anulat programul de audienţe și 
de ședințe din restul zilei, program întocmit cu atâta meticulozitate. 
Probabil că discuţia noastră a avut un efect mai puternic decât mi-am 
imaginat. În absenţa lui, eu sunt închisă în cameră, lângă toate cărțile lui 
Julian. Încerc să citesc, fie și doar pentru a alunga amintirea acestei 
dimineți. Maven este un mincinos iscusit, iar eu nu cred nici măcar un 
singur cuvânt din câte-i ies pe gură. Chiar dacă ar spune adevărul, eu tot 
nu-l cred. Chiar dacă nu ar fi decât produsul minţii despotice a mamei lui 


-o floare cu ghimpi, obligată să crească într-un anume fel. Asta nu 
schimbă situaţia. Nu pot să uit cum s-a purtat cu mine și cu mulți alții. 
Când l-am cunoscut, m-am simţit sedusă de suferința lui. Era băieţelul 
care trăia în umbră, fiul uitat. M-am identificat cu el. Și eu am fost mereu 
în planul doi, în timp ce Gisa strălucea ca o stea pe cerul părinților mei. 
Știu că nu a plănuit să fie așa. Doar că m-a întâlnit atunci și m-a ademenit 
în capcana unui prinț. lar acum mă aflu în colivia unui rege. Însă și el 
este captiv. Cătușele mele sunt din Piatră Tăcută. Pe el îl înrobește 
coroana pe care o poartă. 


Norta a fost făurită din regate și moșii, diferite ca mărime — de 
la regiunea Riftului, unde își are obârșia Casa Samos, și până la 
Delphie, orașul-stat. Un argintiu, pe numele lui Caesar Calore, 
lord de Archeon și strateg de excepție, a unificat Norta pentru a 
se putea împotrivi unei eventuale agresiuni armate venite din 
partea forțelor unite ale Piedmontului și ale Tinutului Lacurilor. 
Imediat după încoronare, el și-a căsătorit fiica, Juliana, cu 
Garion Savanna, mare prinț de Piedmont. Această înrudire a 
pus bazele unei alianțe de durată între Casa Calore și prinții din 
Piedmont. În secolele ce vor urma, mulți descendenţi Calore și 
Piedmont vor respecta exemplul alianțelor prin căsătorie. Odată 
cu urcarea pe tron a regelui Caesar, în Norta s-a instaurat o 
perioadă de prosperitate, motiv pentru care domnia lui este 
considerată începutul unei Noi Ere (NE) în istoria țării. 


De trei ori recitesc paragraful de la început. Scrierile istorice ale lui 
Julian sunt mult mai complicate decât ce am învăţat eu la școală. Și, 
oricum, nu prea reușesc să mă concentrez la paginile din față. Păr negru, 
ochi albaștri. Lacrimi pe care Maven refuză să le arate, chiar față de mine. 
Să fie un alt șiretlic de-a lui? Ce să fac dacă este? Ce să fac dacă nu este? 
Mă doare inima de mila lui. Mi se oțelește inima împotriva lui. Citesc mai 


departe, ca să nu mă mai gândesc la toate astea. 


Pe de altă parte, relaţiile dintre nou-înființata Nortă și vastul 
Tinut al Lacurilor s-au deteriorat tot mai mult. În secolul al 
doilea NE, după o serie de războaie purtate cu Prerie pentru 
stabilirea granițelor, Tinutul Lacurilor și-a pierdut terenurile 
agricole din regiunea Minnowan, precum și controlul asupra 
Marelui Râu (cunoscut și sub numele de Duduca). Birurile mari 
din urma războiului, precum și amenințarea foametei și a 
rebeliunii roșii, au dus la forțarea granițelor. Și de o parte, și de 
cealaltă au avut loc ciocniri. Pentru evitarea altor vărsări de 
sânge, regele Tiberias al Treilea din Norta și regele Onekad 
Cygnet din Tinutul Lacurilor au avut o întâlnire istorică la 
Cascada Fecioarei. Negocierile au ajuns repede într-un impas, 
iar în anul 200 NE, cele două regate și-au declarat război, fiecare 
acuzându-l pe celălalt de ruperea relaţiilor diplomatice. 


Mă apucă râsul. Nu s-a schimbat nimic. 


Cunoscut sub numele de Invazia Lacuștrilor în Norta și 
Atacul împotriva Ținutului Lacurilor, conflictul acesta continuă 
să se desfășoare și în prezent. În tabăra argintie s-au înregistrat 
aproximativ cinci sute de mii de morți, majoritatea în prima 
decadă a războiului. Nu sunt păstrate evidențe pentru soldații 
roșii, dar estimările arată că numărul total al morților ar depăși 
cincizeci de milioane, în vreme ce al răniților ar fi de două ori 
mai mare. Atât pierderile din tabăra lacuștrilor, cât și cele ale 
soldaților din Norta sunt direct proporționale cu numărul de 
roșii din fiecare țară. 


Nu-mi place să recunosc că durează destul de mult, dar până la urmă 
reușesc să fac socoteala. Morţii roșii sunt de o sută de ori mai mulți. Dacă 
această carte ar aparţine oricui altcuiva în afară de Julian, aș arunca-o cât 
colo, cuprinsă de furie. 

Un secol întreg de război și vărsare inutilă de sânge. 

Cum i s-ar putea pune capăt? 

Ca niciodată, acum mă trezesc că mă bazez pe capacitatea de strateg a 
lui Maven. Poate că el va găsi o cale pe care nimeni dinaintea lui nu și-a 
imaginat-o. 


TREISPREZECE 
Mare 


Trece o săptămână până mi se îngăduie să ies din cameră. Mă bucur de 
cărțile lui Julian, chiar dacă sunt un dar al lui Maven, ceva care să-mi 
amintească de obsesia lui stranie față de mine. Cărțile sunt singurele 
mele prietene în locul acesta. Le țin lângă mine, alături de bucata de 
mătase lucrată de Gisa. 

Îmi petrec zilele citind. Călătoresc printre cuvinte pe care îmi este din 
ce în ce mai greu să le cred. Trei sute de ani de regi Calore, secole de 
dictatură militară argintie — aceasta este o lume pe care o pot recunoaște. 
Dar, cu cât mă duc mai adânc în trecut, cu atât lucrurile devin mai 
confuze. 


Mărturiile scrise ale așa-numitei Perioade de Reformă sunt 
extrem de puţine, cu toate că majoritatea cronicarilor sunt de 
acord că aceasta a început în jurul anului 1500 Vechea Eră (sau 
VE), după calendarul modern al Nortei. Majoritatea 
letopisețelor de dinainte de Reformă, de după aceasta, din timpul 
sau dinaintea Calamităților care s-au abătut asupra 
continentului, au fost distruse aproape în întregime, au fost 


pierdute sau sunt imposibil de citit în prezent. Cele recuperate 
sunt studiate acum cu mare atenţie și se află sub pază în 
Arhivele Regale din Delphie, precum și în edificii similare din 
regatele vecine. Calamitățile au fost și ele examinate în detaliu, 
apelându-se la cercetarea pe teren și la descifrarea miturilor din 
perioada pre-argintie pentru stabilirea evenimentelor. Și s-a 
ajuns atunci la concluzia că îmbinarea dintre un război de 
proporții, deplasarea plăcilor tectonice, modificările climatice și 
alte catastrofe naturale a dus specia umană până aproape de 
pragul dispariției. 

Primele cronici descoperite și traduse datează probabil de prin 
950 VE, dar anul nu a putut fi stabilit cu exactitate. Unul 
dintre documente, Judecata lui Barr Rambler, este o relatare 
incompletă a procesului unui hoț, proces care s-a desfășurat în 
Delphie, după ce orașul fusese reconstruit. Barr era acuzat că 
furase căruța vecinului său. Pare-se că, la un moment dat în 
timpul procesului, Barr a rupt lanțurile cu care era legat „de 
parcă ar fi fost făcute din nuiele“ și a evadat, cu toate că era 
foarte bine păzit. Se presupune că aceasta este prima menționare 
a talentului unui argintiu. Până în zilele noastre, oțeliții din 
Casa Rhambos susțin că s-ar trage din Barr Rambler. Însă 
revendicarea acestei descendente este contrazisă de documentele 
unui alt proces, Judecata lui Hillman, Tryent, Davids, în 
cadrul căreia cei trei bărbaţi din Delphie au fost acuzaţi că l-ar fi 
ucis ulterior pe Barr Rambler, despre care se știa că nu avea 
urmași. Cei trei au fost achitati și, mai târziu, ridicaţi în slăvi de 
cetățenii din Delphie pentru că au pus capăt „monstruozității 
Rambler“ (Arhivele și Înscrisurile din Delphie, Vol. 1). 

Tratamentul aplicat lui Barr Rambler nu a fost un incident 
izolat. Multe scrieri și documente timpurii descriu în detaliu 
persecuțiile la care au fost supuși noii oameni cu sânge argintiu 
și cu abilități ieșite din comun. Mulţi dintre ei s-au asociat 


pentru a se putea proteja, formând astfel comunități la periferia 
orașelor cu populație preponderent roșie. Perioada de Reformă a 
luat sfârșit odată cu ascensiunea societăților argintii, unele 
dezvoltându-se la început alături de orașele roșii. Însă, în cele 
din urmă, foarte multe dintre aceste societăți au înflorit mult 
mai mult decât corespondentele lor cu sânge roșu. 


Ia te uită: argintii persecutați de roșii. Îmi vine să râd. Mare tâmpenie! 
De-a dreptul imposibil. Toată viaţa mi s-a spus că ei sunt niște zei și noi, 
niște gândaci. Nici nu-mi pot imagina cum ar arăta o lume în care opusul 
acestei situaţii ar constitui realitatea. 

Acestea sunt cărțile lui Julian. Lui i s-a părut că merită să le studieze. 
Dar eu mă simt prea tulburată ca să mai continui și citesc în schimb 
cronica anilor mai recenți. Noua Eră, dinastia Calore. Nume și locuri pe 
care le cunosc, într-o civilizație pe care o înţeleg. 

Într-o zi, hainele care mi se aduc sunt mai urâte ca oricând. Însă 
confortabile, mai degrabă practice decât elegante. Primul indiciu că ceva 
nu-i tocmai în ordine. Pantalonii elastici, tunica neagră, cu câteva 
mărgelușe rubinii și cizmele uluitor de comode mă fac să semăn cu un 
agent de securitate. Cizmele sunt din piele uzată, dar bine lustruită, nu 
au toc și sunt suficient de largi în dreptul gleznelor ca să-mi poată 
încăpea cătușele în ele. Cele de la mâini sunt ascunse sub mănuși, ca de 
obicei. Mănuși căptușite cu blană. Mănuși de purtat la frig. Îmi sare 
inima din piept. Niciodată nu m-am mai simţit atât de încântată de niște 
mănuși. 

- Merg afară? o întreb cu sufletul la gură pe Pisicuţă, uitând o clipă cât 
de bine se pricepe să mă ignore. 

Nu mă dezamăgește nici acum și, fără o vorbă și fără să-mi arunce 
nicio privire, mă scoate din luxoasa-mi temniţă. Pe Trifoiaș îmi este mai 
ușor s-o descifrez. Zvâcnetul buzelor și ochii ei verzi, mijiți îmi confirmă 
bănuiala. Ca să nu mai spun că amândouă sunt îmbrăcate cu haine 


groase și au mănuși peste cele din cauciuc pe care le poartă ca să se 
protejeze de electricitatea pe care eu nu o mai stăpânesc. 

Afară. Din ziua când am pus piciorul în palat, nu am mai respirat decât 
câte o adiere pasageră intrată pe câte o fereastră deschisă. Pe atunci 
credeam că Maven intenționează să-mi taie capul, așa că evident că eram 
cu gândurile aiurea. Acum îmi doresc să-mi pot aminti aerul rece de 
noiembrie, vântul pătrunzător care aduce iarna. Atât de tare mă grăbesc, 
că aproape le depășesc pe arvene. Mă îmbrâncesc înapoi la locul meu și 
mă obligă să merg în pas cu ele. Mi se pare că drumul durează o veșnicie, 
pe scări și coridoare pe care le știu pe dinafară. 

Simt o presiune cunoscută și mă uit peste umăr. Ni s-au alăturat și Out 
și Trio, care încheie coloana gărzilor mele arvene. Cei doi țin pasul cu 
Pisicuta și Trifoiaș și așa pornim spre holul de la intrare și apoi spre Piaţa 
lui Caesar. 

Aici entuziasmul mi se stinge la fel de repede cum a apărut. 

Mă cuprinde teama. Am încercat să-l manipulez pe Maven, să-l 
determin să comită greșeli grave, să-l fac să se îndoiască de toţi din jur și 
să ardă toate punțile în urma lui. Dar poate am dat greș. Poate are de 
gând să mă ardă pe mine. 

Mă concentrez doar asupra zgomotului făcut de cizmele mele pe 
marmură. Este ceva concret, de care îmi pot ancora frica. Strâng pumnii 
în mănuși, încercând să obțin o scânteie care să mă salveze. Zadarnic. 

Palatul mi se pare ciudat de pustiu, chiar mai mult decât de obicei. 
Ușile pe lângă care trecem se închid repede, iar servitorii, tăcuți și rapizi 
ca niște șoricei, umblă agitati prin camere cu uși încă deschise. Acoperă 
mobila și obiectele de artă cu cearșafuri albe, ca niște linţolii stranii. 
Foarte puţine gărzi. Și mai puțini nobili. Cei pe care îi întâlnesc sunt 
tineri și se uită la mine speriați. Cunosc casele din care provin, le cunosc 
culorile și le citesc spaima nedisimulată pe chipuri. Toţi sunt îmbrăcați ca 
mine. Pregătiţi pentru frigul de afară. 


— Unde merge toată lumea? întreb eu, dar nimeni nu-mi răspunde. 


Trifoiaș mă trage tare de coada de cal în care mi-am strâns părul, 
obligându-mă să mă uit drept în faţă. Nu mă doare, dar gestul mă 
supără. Niciodată nu s-a mai purtat așa cu mine, mai ales când nu i-am 
dat niciun motiv. 

Enumăr în minte posibilitățile. Să fie vorba despre o evacuare? Oare 
Garda Stacojie va încerca din nou să atace Archeonul? Ori s-au întors 
casele răzvrătite ca să termine ce au început? Nu, nici asta. Atmosfera din 
jur e prea calmă. Nu fugim de nimic. 

Când traversăm holul, inspir adânc și mă uit bine în jur. Marmură sub 
tălpi, candelabre deasupra. lar pe pereți — oglinzi uriașe, scânteietoare și 
portrete ale strămoșilor Calore în rame aurite. Steaguri roșii și negre. 
Argint, aur și cristal. Am sentimentul că toate vor cădea peste mine și mă 
vor zdrobi. Mă trec fiori de spaimă pe șira spinării când ușile din fața 
noastră se deschid brusc, fără zgomot. Mă lovește în față o rafală de vânt 
rece și ochii încep să-mi lăcrimeze. 

Soarele de iarnă strălucește puternic deasupra pieței, aproape orbindu- 
mă o clipă. Clipesc repede, încercând să-mi obișnuiesc ochii cu lumina 
puternică. Nu-mi pot permite să pierd nicio secundă. Lumea mi se 
dezvăluie treptat. Stratul gros de zăpadă de pe acoperișurile palatului și 
ale clădirilor din jurul Pieței lui Caesar. 

În rânduri duble, absolut impecabile, soldaţii stau aliniaţi de-a lungul 
treptelor care coboară din palat. Arvenii mă conduc printre ei, pe lângă 
armele, uniformele și privirile lor lipsite de orice emoție. Din mers, întorc 
capul și mă uit peste umăr la conturul hidos al palatului. Zăresc niște 
siluete care se plimbă pe acoperiș. Ofiţeri în uniforme negre; soldați în 
cenușiu întunecat. Chiar și de la distanța asta tot se poate observa 
conturul întunecat al armelor lor pe cerul senin. lar astea sunt doar 
gărzile pe care le văd eu. Probabil că sunt mult mai mulți soldați care 
patrulează pe lângă ziduri, păzesc porțile. Ascunși, dar gata să apere în 
orice clipă locul ăsta blestemat. Sute, păstraţi datorită loialității și 
abilităților lor ucigașe. Traversăm piața singuri, îndreptându-ne către 


nimeni, către nicăieri. Ce se întâmplă? 

Mă uit la clădirile pe lângă care trecem. Curtea Regală — o construcție 
circulară, cu ziduri din marmură netedă, coloane în spirală și cupolă din 
cristal — nu mai este folosită de la încoronarea lui Maven. Simbol al 
puterii, găzduiește înăuntrul ei o sală uriașă, în care încap membrii 
tuturor Înaltelor Case, împreună cu slugile lor, plus persoane de vază din 
rândul cetățenilor argintii. Eu n-am intrat niciodată acolo. Și sper să nici 
nu intru vreodată. Lipite de această clădire se află tribunalele, unde legea 
argintiilor este aplicată cu eficiență nemiloasă. Pe lângă arcadele și 
ornamentele lor din cristal, clădirea Trezoreriei pare ștearsă. Nicio 
fereastră și ziduri din lespezi de marmură — mă văd nevoită să mă întreb 
câte cariere a secat locul acesta. Ca un bloc din piatră brută printre statui. 
Acolo se află averea Nortei, mai bine păzită decât însuși regele, încuiată 
în seifuri și îngropată adânc în pământul de sub noi. 

-Pe aici, mârâie Trifoiaș, trăgându-mă către Trezorerie. 

— De ce? întreb eu din nou. 

Și din nou nu primesc niciun răspuns. 

Inima începe să mi se zbată în piept și fac eforturi să respir regulat, ca 
să nu-mi trădez emoția. Fiecare gâfâit al meu seamănă cu un ticăit de 
ceas, numărând neîndurător secundele până când voi fi înghițită de 
matahala aia din piatră. 

Ușile sunt groase, mai groase decât ale închisorii Corros. Păzite de 
soldaţi în livrele purpurii, se deschid înaintea noastră ca o gură de fiară 
în faţa prăzii. În Trezorerie nu există niciun hol la intrare, spre deosebire 
de toate celelalte clădiri ale argintiilor unde am fost. Aici este doar un 
coridor lung, alb, întortocheat, care coboară în spirală. La fiecare 
aproximativ zece metri se află câte un străjer în poziție de drepți, pată 
roșie pe albul pur al zidurilor. Habar nu am unde ar putea fi seifurile și 
nici unde sunt dusă. 

După exact șase sute de pași, ne oprim în faţa unui străjer. 


Fără o vorbă, acesta face un pas înainte și unul în lateral. Apoi atinge 


cu degetele peretele din spatele lui. Apasă, iar lespedea de marmură 
glisează cam treizeci de centimetri, dând la iveală conturul unei uși. 
Apasă încă o dată și peretele se retrage, lăsând un spaţiu larg de un 
metru. Soldatul nu pare că ar face niciun efort. Este un oțelit, îmi spun eu. 

Lespedea e groasă și grea. Spaima mea se triplează, mi se pune un nod 
în gât și simt cum încep să-mi transpire palmele în mănuși. În sfârșit 
Maven mă bagă într-o celulă adevărată. 

Pisicuţa și Trifoiaș vor să mă ia pe nepregătite și mă îmbrâncesc. Dar 
mă țin bine pe picioare și mă împotrivesc. 

- Nu! strig eu, înghiontind-o pe una dintre ele cu umărul. 

Pisicuta geme, dar nu se lasă și mă împinge în continuare, în vreme ce 
Trifoiaș mă apucă de talie și mă ridică cu totul în braţe. 

- Nu puteți să mă băgati acolo! 

Nu știu cum să procedez, nu știu ce mască trebuie să-mi pun acum. Să 
plâng? Să mă rog de ele? Oare mă port așa cum ar trebui să se poarte 
regina rebelă care își închipuie ele că aș fi? Care dintre atitudinile astea 
m-ar putea salva? Teama îmi pune stăpânire pe toate simţurile. Mă sufoc 
de parcă m-aș îneca. 

- Vă rog, nu pot... nu pot... 

Dau din picioare, încercând s-o răstorn pe Trifoiaș, numai că este mai 
puternică decât mi-aş fi imaginat. Out mă apucă de cizme, fără să-i pese 
de șutul pe care i l-am tras în falcă. Mă cară indiferenți, ca și cum aș fi un 
dulap. 

Mă răsucesc și reușesc să-l văd pe soldatul de gardă înainte ca ușa să se 
închidă în urma noastră. Fredonează ușor, nepăsător. Pentru el nu este 
decât o zi obișnuită de muncă. Îmi întorc privirea înainte, la soarta care 
mă așteaptă în adâncurile alea albe. 

Încăperea asta a visteriei este pustie. Culoarul ei seamănă cu cel de la 
intrare, ba e chiar mai întortocheat. Pereţii sunt goi. Fără semne 
distinctive, fără falțuri, chiar și fără gărzi care să-i păzească. Nu există 
nimic aici, în afară de luminile din tavan și de piatra care ne înconjoară. 


- Vă rog! 

Vorbele îmi răsună prelung, însotite doar de bătăile nebunești ale 
inimii mele. Mă uit la tavan, dorindu-mi ca totul să nu fie decât un vis 
urât. 

Nu mă aştept să-mi dea drumul din brate și icnesc cu putere. Dar mă 
ridic în picioare cât pot de repede. Strâng pumnii, îmi arăt dinții, 
pregătită să lupt și dispusă să pierd. Nu le voi permite să mă arunce aici, 
fără să nu le provoc și eu niște răni. 

Arvenii se dau câțiva pași înapoi. Nu sunt atenţi la mine. Nu-i 
interesez. Se uită la ceva din spatele meu. 

Mă răsucesc și văd un fel de peron, nu peretele alb. Construit de 
curând, face legătura cu alte coridoare sau seifuri sau pasaje secrete. Pe 
sub el trec niște șine. 

Nu apuc să fac legăturile între toate astea, nu apuc nici măcar să simt o 
rază de speranţă, că aud vocea lui Maven, năruindu-mi toate iluziile. 

- Nu te bucura prea tare. 

Se află undeva la stânga mea, pe peron. Așteaptă acolo, împreună cu 
Evangeline și Ptolemus, înconjurat de santinele. Toţi sunt îmbrăcați la fel 
de gros ca mine. Cei doi membri ai Casei Samos poartă niște blănuri 
superbe de samur. 

Zâmbind, Maven se apropie de mine, sigur pe sine ca un lup. 


— Nu doar Garda Stacojie știe să construiască trenuri. 


Trenul subteran al rebelilor era ruginit, scotea scântei și făcea un 
zgomot îngrozitor. O matahală veche din tablă, care ameninţa să crape la 
îmbinări. Totuși, îmi plăcea mult mai mult decât această mașinărie de 
lux. 

— Firește că prietenii tăi mi-au dat ideea, spune Maven din fotoliul de 
pluș aflat în fața mea. 

Pare relaxat, mândru de sine. Astăzi nu-i văd niciuna dintre rănile 
sufletești. Și le-a ascuns cu grijă sau a uitat de ele pentru moment. 


Aș vrea să mă ghemuiesc pe locul meu, dar mă abtin și stau cu 
picioarele bine înfipte în podea. Trebuie să fiu gata s-o iau la fugă, în caz 
că va merge ceva prost. La fel cum am făcut și în palat, privesc atentă în 
jur la trenul lui Maven, căutând ceva ce mi-ar putea fi de folos. Orice. Dar 
nu găsesc nimic. Trenul nu are geamuri, iar santinelele și arvenii stau de 
pază la fiecare dintre capetele acestui compartiment lung. Este mobilat ca 
un salon — cu tablouri, scaune și canapele tapițate, ba chiar și cu lămpi 
din cristal, care sclipesc în ritmul trenului. Însă, așa cum se întâmplă de 
obicei în cazul invențiilor argintii, există neajunsuri. Vopseaua de-abia s- 
a uscat, încă i se mai simte mirosul. Trenul este nou-nouț, netestat. O văd 
pe Evangeline în celălalt capăt al compartimentului — se uită în toate 
părțile, încercând să-și ascundă neliniștea. Trenul îi provoacă o stare de 
panică. Pun prinsoare că simte cum se mișcă fiecare piesă a lui. Și îi este 
foarte greu să se obișnuiască cu această senzație. Eu n-am putut s-o fac 
niciodată și mereu am simtit trepidațiile mașinăriilor cu care am călătorit: 
trenul subteran și avionul Fluxul Negru. Simțeam torentul sângelui lor 
electric — așa că presupun că Evangeline le simte pulsaţia venelor 
metalice. 

Ptolemus stă lângă ea și îmi aruncă priviri ucigașe. Se mișcă de câteva 
ori, atingându-i umărul și atunci expresia ei îndurerată parcă se mai 
calmează puţin. Dacă trenul ăsta nou va sări în aer, cred că cei doi vor 
reuși să supraviețuiască exploziei. 

— Au reușit să scape atât de repede din Circul Oaselor și au ajuns 
înaintea mea la Naercey pe șinele alea vechi. Așa că mi-am zis că n-ar fi 
rău dacă aș avea și eu un plan de evacuare, continuă Maven, bătând 
ritmic cu degetele în genunchi. Nu se știe niciodată ce mai inventează 
fratele meu ca să mă dea jos de pe tron. Mai bine să fiu pregătit. 

-Şi acum de ce anume vrei să fugi? bolborosesc eu, încercând să nu 
vorbesc prea tare. 

Dar el ridică din umeri și începe să râdă. 


-Nu fi atât de supărată, Mare. Ne fac amândurora o favoare. 


Zâmbind cu toată gura, se așază mai comod în fotoliu. Își ridică 
picioarele și le pune pe scaunul de lângă mine. Strâmb din nas și mă trag 
într-o parte. 

- Nimeni nu poate rezista atât de mult în închisoarea din palatul 
Focului Alb. 

Închisoare. Îmi mușc buzele ca să nu izbucnesc. Trebuie neapărat să-i 
cânt în strună. Habar n-ai ce-i aia o închisoare, Maven. 

Pentru că nu sunt geamuri și nici alte repere, nu-mi pot da seama 
încotro ne îndreptăm cu mașinăria asta infernală. Mi se pare că merge la 
fel de repede ca trenul subteran al Gărzii, dacă nu cumva și mai repede. 
Nu cred că am luat-o către sud, spre Naercey, oraș din care nu au mai 
rămas decât ruinele și pe care l-a părăsit până și Garda Stacojie. Maven a 
avut mare grijă să distrugă toate tunelurile de acolo, după atacul nostru 
asupra Archeonului. 

Mă lasă să mă gândesc și mă urmărește atent cum încerc să înțeleg; ce 
are de gând. Știe că nu am suficiente informații, dar nu-mi mai oferă 
nicio altă explicație. 

Minutele trec, iar eu îmi îndrept atenţia asupra lui Ptolemus. Nu 
puteam să-l sufăr nici înainte, însă, în ultimele luni, ura mea pentru el a 
devenit imensă. Mi-a ucis fratele. L-a izgonit pe Shade din lumea asta. Și 
ar face la fel cu toţi cei pe care îi iubesc, dacă ar avea ocazia. De data 
aceasta nu mai poartă armură și pare mai mic, mai slab, mai vulnerabil. 
Visez cum ar fi să-i tai beregata și să pătez cu sânge argintiu pereţii 
proaspăt vopsiți ai trenului lui Maven. 

— Vezi ceva interesant? mârâie Ptolemus, remarcându-mi privirea. 

- Las-o să se uite, spune Evangeline. 

Se sprijină de spătar și dă capul pe spate, dar fără să mă scape din ochi. 

- Oricum, asta-i tot ce mai poate să facă. 

— Mai vedem noi, mârâi și eu, încercând să-mi ascund zvâcnetul 
degetelor. 


Amuzat, Maven pocnește din limbă și ne dojenește în glumă. 


- Doamnele mele... 

Evangeline se pregătește să-i răspundă, dar se întâmplă ceva ce o face 
să se uite în jur — la pereți, la podea, la taven. Ptolemus face la fel. 
Amândoi simt ceva ce mie îmi rămâne ascuns. Trenul încetinește în 
zbieret prelung de roţi pe șine de fier. 

- Aproape am ajuns, ne anunță Maven, ridicându-se sprinten în 
picioare și întinzându-mi mâna. 

O clipă, mă gândesc să-l mușc de degete. Apoi îmi las mâna într-a lui și 
încerc să nu bag în seamă starea de greață care m-a cuprins. Mă ridic și 
simt cum îmi atinge ușor cătușa cu un deget. Ca să-mi aducă aminte că el 
este stăpânul meu. Nu mai suport și mă smulg din mâna lui. Îmi 
încrucișez braţele la piept ca să pun un fel de barieră între noi. Ochii lui 
strălucitori se întunecă, ceea ce înseamnă că și-a ridicat și el scutul. 

Oprirea trenului este atât de lină, că abia dacă o simt. Însă arvenii sunt 
pregătiți și se înființează lângă mine. Bine măcar că nu mai sunt în lanţuri 
sau în lesă. 

Ca niște pieze rele în uniformele lor înflăcărate și cu cagulele negre pe 
chipuri, santinelele îl flanchează pe Maven, la fel cum mă flanchează pe 
mine arvenii. Maven traversează compartimentul. În urma lui vin 
Evangeline și Ptolemus, obligându-ne pe mine și pe gardienii mei să 
încheiem această procesiune stranie. leșim după ei și ajungem în 
vestibulul care face legătura între compartimente. O altă ușă, alte piese 
opulente de mobilier — aici este sufrageria. Tot fără geamuri. Tot fără 
vreun indiciu care să-mi spună unde ne aflăm. 

În următorul vestibul, ni se deschide o altă ușă, dar nu în faţă, ci la 
dreapta. Santinelele ies primele și dispar. Apoi Maven. Apoi și noi, 
ceilalți. Ajungem pe un alt peron, luminat de becuri puternice. Este 
uimitor de curat (evident, este nou construit), însă aerul mi se pare jilav, 
cu iz de igrasie. Și parcă picură ceva de undeva. Mă uit în stânga și în 
dreapta, de-a lungul șinelor. Acestea se cufundă în beznă în ambele 
direcții. Nu aici este capătul liniei. Mă cutremur când mă gândesc câte 


progrese a făcut Maven în doar câteva luni. 

Urcăm pe o scară, probabil destul de lungă. Mă resemnez, aducându- 
mi aminte cât de adâncă a fost intrarea. Așa că sunt surprinsă când 
ajungem foarte repede în fața unei alte uși. Din fier armat. Semn rău 
pentru ce ar putea să se afle în spatele ei. Un soldat trage de ea gemând. 
Îi răspunde scâncetul uriașului mecanism de închidere. Evangeline și 
Ptolemus nu ridică nici măcar un deget ca să-l ajute. Și ei privesc fascinați 
în jur. Nu cred că știu mai multe decât mine. Mi se pare foarte ciudat, 
mai ales pentru niște persoane atât de apropiate de rege. 

Ușa masivă se deschide încet și prin ea pătrunde lumina zilei, albastră 
și cenușie. Vedem cerul senin al iernii, pe care se conturează crengile 
goale ale copacilor, ca niște vase fără de sânge. Pășim peste prag și eu 
inspir adânc. Aroma de pini, prospetimea tăioasă a aerului rece. Ne 
aflăm într-o poiană înconjurată de conifere și stejari desfrunziți. Un strat 
de câțiva centimetri de zăpadă acoperă solul îngheţat. Deja mi s-a făcut 
frig la picioare. 

Aș mai rămâne aici, ca să mă bucur de priveliștea asta. Arvenii mă 
înghiontesc, făcându-mă să alunec. Nu mă împotrivesc, ci prefer să mă 
mișc mai încet, ca să mă uit bine în toate părţile. Încerc să-mi dau seama 
unde ne aflăm. Judecând după soare, care tocmai ce coboară spre apus, 
nordul se află chiar în fața mea. 

Patru camioane militare de transport, atât de lustruite că par din ceară, 
sunt parcate pe poteca din fața noastră. Motoarele lor pornite zbârnâie și 
înalță în aer dâre de fum. Îmi dau seama foarte ușor care dintre ele îi 
aparţine lui Maven. Coroana Înflăcărată — roșie, neagră și argintie — este 
imprimată pe laturile celui mai impozant dintre camioane. Are roțile atât 
de mari, încât caroseria îți dă senzaţia că ar pluti la un metru deasupra 
solului. Blindată, ignifugă. Construită anume ca să-l protejeze pe 
băiețelul-rege. 

Care se și urcă fără nicio ezitare, cu pelerina fluturându-i în spate. Spre 
ușurarea mea, arvenii nu mă obligă să-l urmez și mă împing către un alt 


camion. Fără vreun semn distinctiv. Mă urc, aruncând o ultimă privire 
spre cer. Și atunci îi văd pe Evangeline și Ptolemus îndreptându-se spre 
camionul lor. Acesta este vopsit în negru și argintiu, iar caroseria îi e 
acoperită cu țepușe din metal. Probabil o creaţie a lui Evangeline. 

Nici nu apucă bine Out să închidă portiera, că și pornim la drum. Mă 
pomenesc zăvorâtă în camion cu cei patru arveni ai mei. La volan este un 
soldat, iar lângă el se află o santinelă. Mă resemnez, încercând să mă 
obișnuiesc cu gândul că voi face un drum lung, înghesuită aici, lângă 
arveni. 

Bine că acest camion are geamuri. Și, fără să-mi permit să clipesc, mă 
uit la pădurea dureros de cunoscută pe care o străbatem. Nici nu 
ajungem bine la râu și la drumul larg și pavat de lângă el, că deja a 
început să-mi ardă dorul în piept. 

Râul Capitalei. Râul meu. Mergem către nord, pe Drumul Regelui. Ar 
putea să mă azvârle chiar acum din camion și să mă lase acolo, în șanț, că 
tot aș găsi drumul spre casă. Mi se umplu ochii de lacrimi când mă 
gândesc la asta. Oare ce aș fi în stare să fac — mie sau oricui altcuiva — 
pentru șansa de a mă întoarce acasă? 

Însă acolo nu mai este nimeni dintr-ai mei. Toţi au fugit și s-au pus la 
adăpost mult mai departe de aici. Acasă nu mai înseamnă nimic acum. 
Acasă este locul unde se află ei. Unde ei sunt în siguranţă. Cel puţin așa 
sper. 

Tresar când văd și alte camioane alăturându-se convoiului nostru. 
Camioane de armată, cu sabia neagră imprimată pe laturile lor. Număr 
vreo douăsprezece — și astea sunt doar cele pe care le pot vedea. Pentru 
că sunt mult mai multe în spatele lor. Din unele se văd soldații argintii, 
fie aplecaţi peste margini, fie cocoțaţi pe scaune speciale, prevăzute cu 
centuri de siguranță. Toţi sunt în alertă maximă, gata de acțiune. Spre 
deosebire de mine, arvenii nu par deloc surprinși când îi văd. Știau că 
vor veni cu noi. 


Drumul Regelui străbate orașele aflate pe malul râului. Orașe roșii. Nu 


avem cum să trecem prin Pilonii, pentru că ne aflăm prea la sud, dar asta 
nu-mi diminuează emoția. În fața noastră apar niște mori din cărămidă 
roșie. Ne îndreptăm chiar spre ele, ajungând la marginea unui prosper 
orășel industrial. Oricât de mult mi-aș dori să văd mai multe, sper să nu 
ne oprim. Sper ca Maven să treacă cu viteză de locul ăsta. 

Și dorinţa aproape mi se îndeplinește. Convoiul încetinește, dar nu se 
oprește deloc. Și trece prin centrul orașului în toată splendoarea lui 
amenințătoare. Mulţimi de oameni s-au strâns pe marginile străzii ca să 
ne facă cu mâna. Își ovaționează regele, îi strigă numele, se ridică pe 
vârfuri să vadă mai bine și să fie văzuţi la rândul lor. Sute de negustori și 
muncitori roșii, tineri și bătrâni, înghesuindu-se ca să ajungă mai aproape 
de noi. M-aș fi așteptat să văd agenți de securitate care să-i împingă de la 
spate, obligându-i să-și aclame regele. Mă fac mică pe locul meu, ca să nu 
mă vadă. Deja au fost nevoiţi să se uite la mine când stăteam lângă 
Maven. Și nu vreau să mai pun gaz pe focul iscat de minciunile lui. Spre 
marea mea ușurare, nu-mi cere nimeni să mă arăt la faţă. Așa că stau și 
privesc în gol, sperând să ieșim cât mai repede din oraș. Pentru că îl 
cunosc atât de bine pe Maven, mi-a fost ușor să uit că are aproape 
întreaga țară la degetul mic. lar acum mi se pare că dau roade toate 
eforturile lui colosale de a întoarce opinia publică împotriva Gărzii 
Stacojii și a dușmanilor săi. Toţi oamenii ăștia cred ce le spune. Sau poate 
nu sunt în stare să i se opună. Nici nu știu cum ar fi mai rău. 

Orașul rămâne în urma noastră, dar mie încă îmi mai sună în urechi 
uralele locuitorilor lui. Toate adresate lui Maven, toate pentru 
următoarea etapă a planului pe care l-a demarat. 


Trebuie să fi trecut de Orașul Nou. Asta e clar. Aerul de aici nu este 
deloc poluat. Și nici case nu se mai văd. Mi-aduc aminte că am mers pe 
Drumul Râului în prima mea călătorie spre Sud, pe vremea când 
pretindeam că sunt Mareena. Am coborât în josul apei dinspre Reședința 
Soarelui, îndreptându-ne spre Archeon. Am trecut pe lângă sate, orașe și 


maluri cu vegetaţie luxuriantă, unde își au conacele multe dintre Înaltele 
Case. Încerc să-mi amintesc hărţile pe care mi le-a arătat Julian. Nu 
reușesc, dar mă aleg cu o durere infernală de cap. 

Soarele s-a apropiat de linia orizontului, iar convoiul nostru iese și din 
al treilea oraș unde a fost întâmpinat cu urale. Acum intrăm pe un drum 
adiacent, care merge spre vest. Încerc să-mi înăbuș mâhnirea. Nordul mă 
cheamă, iar eu nu-i pot răspunde. Și mă îndepărtez tot mai mult de 
locurile pe care le cunosc și care-mi sunt atât de dragi. 

Încerc să mă orientez după busola din minte. La vest este Drumul de 
Fier, care ajunge la Lacurile de Vest, Ţinutul Lacurilor, Năduful. Vestul a 
ajuns praf și pulbere din cauza războiului. 

Out și Trio nu-mi îngăduie să mă mișc prea mult, așa că trebuie să-mi 
întind mult gâtul ca să văd ceva. Intrăm pe niște porți și eu mă forțez să 
deslușesc pe ele vreun indiciu. Vreun simbol. Ceva. Nu văd nimic, doar 
niște bare din fier forjat în spatele iederei incredibil de verde. 

Moșia este magnifică. Ajungem la ea pe un drum mărginit de garduri 
vii, tunse impecabil. Intrăm într-un scuar larg, pavat cu dale din piatră și 
străjuit pe o latură de conacul impozant. Camioanele noastre se opresc în 
fața lui. Aici nu mai sunt mulțimi entuziaste, ci doar gărzile care ne 
așteaptă. Arvenii mă dau repede jos din camion. 

Mă uit supărată la frumoasa clădire din cărămidă roșie, cu ornamente 
albe, la șirurile de ferestre sclipitoare, cu jardiniere încărcate cu flori, la 
coloanele canelate, la balcoanele încărcate cu verdeață. Din mijlocul 
conacului se înalță cel mai înalt arbore pe care l-am văzut vreodată. 
Crengile lui se arcuiesc peste acoperișul ascuţit. Nicio rămurică sau 
frunză nelalocul lor — întregul lasă impresia unei minunate sculpturi. 
Cred că este o magnolie, dacă e să mă iau după florile albe și parfumul 
îmbătător. O clipă uit că este iarnă. 

— Bine ați venit, Maiestatea Voastră! 

Nu recunosc vocea. 


O altă fată, cam de vârsta mea, dar mai înaltă, slabă și palidă ca zăpada 


care a ocolit locul acesta, coboară din unul dintre numeroasele camioane 
care s-au alăturat convoiului nostru. Nu-și ia ochii de la Maven și trece 
repede pe lângă mine, ca să ajungă în faţa lui. Face o reverență adâncă. 
Acum o văd mai bine și știu cine este. 

Heron Welle. A participat și ea la Turnirul Reginelor. A scos copaci 
mari din pământ, în uralele casei ei. Ca multe altele, și ea sperase să 
devină mireasa unui rege, și ea spera să fie aleasa lui Cal. Acum stă 
drepți în fața lui Maven, cu ochii în jos, așteptându-i porunca. Își strânge 
mai bine în jurul corpului haina verde cu auriu, încercând să se apere 
astfel de frig și de privirea pătrunzătoare a lui Maven. 

Am cunoscut Casa din care face ea parte încă dinainte de a fi obligată 
să intru în lumea argintiilor. Tatăl lui Heron cârmuiește regiunea mea 
natală. Împreună cu alți copii, la fel de prostuţi ca mine, obișnuiam să 
stau pe malul râului ca să casc ochii la corabia lui impunătoare și să fac 
cu mâna spre steagurile ei verzi. 

Maven își pune tacticos mănușile, absolut inutile pentru drumul scurt 
dintre camion și conac. Coroana simplă, așezată peste cârlionții lui negri, 
captează ultimele raze ale soarelui și scoate sclipiri roșii și aurii. 

— Încântător loc, Heron! spune el, doar ca să se afle în treabă. 

Numai că vorbele astea sună sinistru rostite de gura lui. Sună ca o 
amenințare. 

- Vă mulțumesc, Maiestatea Voastră! Totul este pregătit pentru 
Maiestatea Voastră. 

Sunt împinsă spre ei și Heron nu catadicsește să-mi arunce decât o 
privire fugară. Doar cât să-mi constate prezenţa. Are trăsături ca de 
pasăre, însă pe chipul ei ascuțit par elegante, rafinate, pline de un soi de 
frumusețe tăioasă. M-aș fi așteptat să aibă ochii verzi, în ton cu talentul și 
culorile familiei sale. Însă sunt de un albastru intens, accentuati și mai 
mult de tenul ei ca de porțelan și de părul roșcat. 

Toată lumea coboară din camioane. Multe culori, multe Înalte Case, 
multe gărzi și mulți soldaţi. ÎI văd pe Samson, ridicol în haina din piele și 


blană vopsită în albastru. Din cauza acestei culori și a frigului, pare mai 
palid ca oricând, un țurțure blond și feroce. Se îndreaptă spre Maven cu 
pași de fiară sălbatică, iar ceilalți au grijă să se ferească din calea lui. Doar 
dintr-o privire reușesc să număr câteva zeci de curteni. Și mă întreb dacă 
vom reuși să încăpem în căsoiul guvernatorului Welle. 

Maven îl salută pe Samson cu un gest scurt din cap, după care 
pornește cu pași sprinteni către scara monumentală de la intrarea în 
conac. Heron se ține după el. La fel și turma de santinele. La fel și toți 
ceilalți, parcă trași de o funie invizibilă. 

Prin ușile din lemn de stejar încrustat cu aur țâșnește un bărbat care nu 
poate fi decât însuși guvernatorul. Vine fuguta spre noi și face plecăciuni 
din mers. Mi se pare incredibil de șters în comparație cu reședința lui. 
Bărbie nehotărâtă, păr de un blond murdar și un trup nici prea-prea, nici 
foarte-foarte. Dar ce pierde prin fizic compensează cu vârf și îndesat prin 
îmbrăcăminte. Cizme, pantaloni din piele moale ca untul și tunică din 
brocart împodobită cu smaralde la guler și manșete. Totuși, nestematele 
astea pălesc în comparaţie cu medalionul foarte vechi pe care îl poartă la 
gât. Simbol lucrat în pietre prețioase al copacului care-i ocrotește Casa, 
bijuteria i se leagănă pe piept în ritmul pașilor. 

-Maiestatea Voastră, nici nu am cuvinte să-mi exprim fericirea pentru 
că ați ales să poposiţi sub umilul nostru acoperiș! bolborosește el, făcând 
o ultimă plecăciune. 

Maven schițează un zâmbet discret, evident amuzat în faţa acestei 
manifestări de slugărnicie extreme. 

— Este o mare onoare să fim prima oprire în turneul Vostru de 
încoronare! 

Mi se strânge stomacul de scârbă. Nu-mi pot alunga din minte scena în 
care eu sunt purtată prin ţară și arătată cetățenilor — mereu cu câțiva pași 
în urma lui Maven, mereu la cheremul lui. Mi se pare o ipostază 
degradantă chiar și în faţa camerelor de filmat, darămite pe viu! Să se 
fălească cu mine în fața mulțimilor de oameni? Nu cred că aș supraviețui 


unei asemenea rușini. Parcă mai bine mi-ar fi în temnita mea din palatul 
Focului Alb. 

Maven strânge mâna guvernatorului. Pentru cine nu-l cunoaște, 
zâmbetul lui ar putea să pară sincer. Trebuie să recunosc că-i un actor 
foarte talentat. 

- Normal, Cyrus. Nici n-aş putea să-mi imaginez un loc mai bun. 
Heron te ridică în slăvi tot timpul, adaugă el, făcând semn tinerei să se 
apropie. 

Fata se supune imediat, uitându-se în fugă la tatăl ei. Se privesc cu 
ușurare amândoi. Maven nu lasă nimic la voia întâmplării, așa că 
prezenţa lui Heron aici este atât o manipulare bine ticluită, cât și un 
mesaj. 

— Intrăm? întreabă el, arătând spre conac. 

Și pornește, obligându-ne să ne ținem după el. Guvernatorul dă fuga 
să-l ajungă, încercând în continuare măcar să dea impresia că el ar fi 
stăpânul aici. 

Înăuntru, mulţimi de servitori roșii stau aliniați lângă pereți. Și-au pus 
uniformele de sărbătoare, și-au lustruit bine pantofii și și-au lipit privirile 
de pardoseală. Nici măcar unul nu ridică ochii la mine, iar mie nu-mi 
rămâne decât să admir reședința guvernatorului. Mă așteptam să găsesc 
aici decorațiunile verdienilor și nu sunt dezamăgită. Foaierul este plin 
până la refuz de flori de toate felurile — ridicându-se pe tulpini zvelte din 
vaze de cristal, pictate pe pereți, modelate în tavan, lucrate în sticla 
candelabrelor sau în piatra mozaicului de pe jos. Parfumul ar trebui să 
mă sufoce. În schimb, doar mă amețește și mă calmează din ce în ce mai 
mult. ÎI inspir cu nesat, permițându-mi această mică bucurie. 

Alți membri ai Casei Welle de-abia așteaptă să-și întâmpine regele, 
înghesuindu-se, care mai de care, să facă plecăciuni sau reverenţe sau să-l 
complimenteze pe Maven pentru absolut tot — de la legile date până la 
pantofii purtaţi astăzi. El îi ascultă răbdător, timp în care lângă noi apare 
și Evangeline, care și-a dat jos deja blănurile și le-a aruncat în brațele 


vreunui servitor amărât. 

Mă încordez când se oprește alături de mine. Toată verdeata din jur se 
reflectă în straiele ei, dându-i o nuanţă bolnăvicioasă. Tresar când îmi 
dau seama că tatăl ei nu se află printre noi. La evenimente de genul 
acesta are obiceiul să stea între ea și Maven, gata să intervină în caz că 
firea ei năvalnică ameninţă să dea pe dinafară. Dar uite că nu-i aici. 

Fără să spună niciun cuvânt, Evangeline se uită la spatele lui Maven. 
Eu o urmăresc cum îl studiază. Văd că strânge pumnii când guvernatorul 
se apropie de urechea regelui să-i șoptească ceva. Apoi face semn unei 
argintii din apropiere, o femeie înaltă și slabă, cu păr negru ca smoala, 
pomeţi lăsaţi și ten galben. Nu pare a fi din Casa Welle. Hainele ei sunt 
vineţii, fără strop de verde. Femeia înclină capul, însă fără să-și ia ochii 
de la chipul lui Maven. Expresia lui se schimbă, zâmbetul i se lărgește o 
clipă. Mormăie ceva și dă din cap entuziasmat. Nu reușesc să aud decât 
un singur cuvânt. 

— Acum. 

Iar guvernatorul și femeia se supun. 

Pleacă împreună, cu santinelele în urma lor. Mă uit la arvenii mei, 
întrebându-mă dacă trebuie să ne luăm după ei, dar îi văd că nu fac nicio 
mișcare. 

Nici Evangeline nu se clintește din loc. Dar, nu știu din ce motiv, tot 
corpul pare să i se relaxeze. Ca și cum i s-ar fi luat o mare greutate de pe 
umeri. 

-Nu te mai holba la mine! mă repede ea. 

Las capul în jos, cedându-i această victorie insignifiantă. Dar continui 
să mă întreb: Oare ce știe? Ce vede ea și eu nu? 

Arvenii mă conduc spre încăperea care îmi va fi temniță pe timpul 
nopții. Acum îmi dau seama de ceva și mi se strânge inima în piept: am 
uitat cărțile lui Julian în palatul Focului Alb. Nu mă va alina nimic la 
noapte. 


PAISPREZECE 
Mare 


Înainte să fiu luată prizonieră, am petrecut multe luni traversând ţara 
în lung și în lat, ca să scap de vânătorii lui Maven și ca să recrutez oameni 
cu sângenou. Am dormit pe podele murdare, am mâncat ce am reușit să 
furăm, am avut prea multe emoții sau prea puține, mi-am dat silința să 
nu mă las copleșită de demoni. N-am prea reușit să fac faţă stresului. M- 
am închis în mine și mi-am îndepărtat prietenii, familia, pe toţi cei care 
voiau să-mi fie aproape. Bineînţeles că îmi pare rău. Bineînţeles că mi-aș 
dori să mă pot întoarce în tabăra Șanțul, la Cal și Kilorn, la Farley și 
Shade. Nu m-aș mai purta așa. Aș fi altfel. 

Din nefericire însă, nu există niciun argintiu sau om cu sângenou care 
să poată schimba trecutul. Greșelile pe care le-am făcut nu pot fi anulate, 
uitate ori trecute cu vederea. Dar pot încerca să le repar. Pot să fac ceva 
chiar acum. 

Am mai văzut Norta, dar numai din afara legii. Din penumbre. Din 
locul meu de acum, de lângă Maven, ca parte a suitei lui, lucrurile se văd 
cu totul altfel. Diferenţa este ca de la cer la pământ. Îmi strâng mâinile și 
tremur de frig, în ciuda hainelor groase de pe mine. Sunt mai sensibilă la 
temperaturile scăzute din cauza arvenilor și a cătușelor. Oricât de tare l- 


aș urî, mă pomenesc că mă apropii de Maven, ca să profit de căldura pe 
care o emană. În partea cealaltă, Evangeline face exact contrariul: se ține 
la distanţă de el. Se concentrează mai mult asupra guvernatorului Welle 
decât asupra regelui și îi șoptește din când în când câte ceva cu voce 
scăzută, ca nu cumva să tulbure discursul lui Maven. 

- Vă sunt recunoscător pentru primirea făcută și pentru sprijinul pe 
care îl acordati unui rege tânăr și lipsit de experiență. 

Vocea lui Maven răsună puternic, amplificată de microfoane și 
difuzoare. Nu are discursul scris și pare că se uită direct în ochii tuturor 
oamenilor înghesuiți în piața din faţa balconului. Până și alegerea acestui 
loc face parte din manipulările lui. Privim de sus sute de oameni, departe 
de atingerea lor de muritori de rând.Toţi cetățenii din Arborus, capitala 
domeniului condus de guvernatorul Welle, stau cu capetele date pe spate 
și se zgâiesc la noi într-un fel care îmi provoacă mâncărimi de piele. 
Roșiii se înghiontesc ca să ajungă în locuri de unde pot vedea mai bine. 
Sunt ușor de identificat: stau în grupuri, poartă zdrențe neasortate, sunt 
vineţii în obraji din cauza frigului. lar în tot acest timp, argintiii, 
înfășurați în blănuri, stau comod pe scaune. Agenti de securitate în 
uniforme negre scrutează mulțimea, la fel de vigilenți ca santinelele 
postate pe balcon și pe acoperișurile din vecinătate. 

-Sper ca acest turneu de încoronare să-mi permită nu numai să-mi 
înțeleg mai bine regatul, ci să vă înțeleg mai bine și pe voi. Luptele 
voastre. Speranţele. Temerile voastre. Pentru că și eu mă tem. 

Un val de murmure străbate mulțimea din piață și grupul de pe 
balcon. Până și Evangeline se uită pieziș la Maven, cu ochi mijiți peste 
gulerul alb al paltonului din blană. 

- Regatul nostru se află pe marginea prăpastiei, în mare pericol de 
dezmembrare sub povara războiului și a terorismului. Este datoria mea 
sacră să împiedic acest lucru și să ne salvez de ororile anarhiei pe care 
vrea s-o instaureze Garda Stacojie. Prea mulți de-ai noștri au murit — în 
Archeon, în Corvium, în Cetatea Soarelui. Printre ei numărându-se și 


mama, și tatăl meu. Propriul meu frate a fost pervertit de forțele 
insurecționiste. Dar, chiar și așa, eu nu sunt singur. Vă am pe voi. Am 
Norta. 

Oftează încet și văd că-i zvâcnește un mușchi în obraz. 

-Şi vom lupta împreună împotriva dușmanilor care vor să ne distrugă 
modul de viaţă, indiferent dacă avem sângele roșu sau argintiu. Jur că 
îmi voi închina întreaga viață nimicirii Gărzii Stacojii prin orice mijloace. 

Am senzația că uralele din piață sună ca un scrâșnet de metal pe metal 
- zgomot strident, îngrozitor. Nu las să mi se citească nimic pe chip. 
Expresia mea neutră este la fel de bună ca un scut. 

Cu fiecare zi care trece, discursul lui Maven devine tot mai hotărât. Își 
alege cu mai multă atenţie vorbele și le mânuiește ca pe niște săbii. Nu 
rostește niciodată cuvintele rebel sau revoluție. Garda Stacojie este o 
grupare teroristă, nimic altceva. Membrii ei sunt doar niște asasini, nimic 
mai mult. Nimic altceva decât niște dușmani ai modului nostru de viață, 
care o mai fi și ăla. Și, spre deosebire de părinţii lui, Maven are mare grijă 
să nu-i insulte pe roșii. Turneul lui va străbate și domenii argintii, și orașe 
roșii, în egală măsură. Și parcă se simte bine în amândouă, fără să-și 
dorească să fugă de nenorocirile din regatul său. Vizităm chiar și una 
dintre mahalalele industriale, un loc pe care nu-l voi uita niciodată. 
Încerc să-mi înăbuș dezgustul când trecem prin căminele dărăpănate sau 
când ieșim în aerul poluat. Singur Maven pare netulburat, surâzând larg 
muncitorilor cu grumajii tatuați. Nu-și acoperă gura, cum face 
Evangeline. Și nici nu-i vine să vomite, așa cum pățesc mulți alții, printre 
care și eu. Este mult mai bun decât mi-am imaginat vreodată. Spre 
deosebire de părinții lui care ori n-au putut, ori au refuzat să înţeleagă, el 
știe că atragerea roșiilor de partea argintiilor ar putea fi șansa lui de a 
învinge. 

În alt oraș roșu, pe treptele unui alt conac argintiu, Maven pune o altă 
piatră pe drumul spre moarte pe care îl construiește. O mie de fermieri 
săraci lipiti stau cu ochii la el, neîndrăznind să creadă ce aud, 


neîndrăznind să spere. Nici măcar eu nu mai înțeleg ce face. 

-Măsurile tatălui meu au fost adoptate după un atac în care și-au 
pierdut viața mulți membri ai guvernului nostru. Așa s-a gândit el să 
pedepsească Garda Stacojie pentru răul făcut, însă, spre marea mea 
rușine, nu a reușit decât să vă pedepsească pe voi. 

Și lasă capul în jos. Scena este de-a dreptul emoţionantă. Un rege 
argintiu care se înclină în fața maselor roșii. Trebuie să-mi reamintesc că 
acest rege este Maven. Să-mi spun că gestul lui nu este decât un vicleșug. 

-Începând de astăzi, Măsurile sunt abrogate. Au fost concepute de un 
rege bine intenționat, dar au fost niște greșeli. 

Îmi aruncă o privire scurtă, suficient însă ca să-mi dau seama că-i pasă 
de reacția mea. 

Măsurile. Vârsta pentru înrolarea obligatorie scăzută la cincisprezece 
ani. Ora obligatorie de stingere. Pedeapsa cu moartea pentru orice 
infracțiune. Toate aceste legi erau menite să întărâte populația roșie a 
Nortei împotriva Gărzii Stacojii. Toate au dispărut acum într-o clipă, 
doar cât a bătut o singură dată inima neagră a acestui rege. Ar trebui să 
mă bucur. Ar trebui să mă simt mândră. Pentru mine a făcut-o. Pentru că 
o parte din el crede că mă va face fericită. O parte din el crede că așa voi 
fi în siguranță. Numai că pe mine mă cuprinde groaza când mă uit la toți 
roșii ăștia, oameni ca mine, care își ovaționează tiranul. Privesc în jos și 
văd că-mi tremură mâinile. 

Ce face? Ce mai pune la cale? 

Dar ca să aflu, trebuie să zbor cât mai aproape de flacără. 

Își încheie vizitele făcând băi de mulțime, strângând mâinile argintiilor 
și ale roșiilor în egală măsură. Trece printre ei cu dezinvoltură, înconjurat 
de santinele. Samson Merandus nu se dezlipește de el, pregătit să-l apere 
dacă ar fi cazul. Mă întreb câţi oameni își simt gândurile atinse de mintea 
lui. Nimic nu descurajează mai mult orice prezumtiv asasin decât 
prezenţa lui Samson. Evangeline și cu mine venim în urma lor, fiecare cu 
garda ei. Ca de obicei, eu refuz să zâmbesc, să mă uit în ochii oamenilor, 


să-i ating. Așa este mai bine pentru ei. Camioanele ne așteaptă, cu 
motoarele torcând gros, ca niște motani leneși. Cerul se întunecă și 
văzduhul începe să miroasă a ninsoare. Regele urmează să se urce în 
mașină, așa că santinelele strâng rândurile. Eu grăbesc pașii cât de mult 
pot. Mi se zbate inima în piept și răsuflarea mi se transformă în aburi albi 
în aerul geros. 

— Maven! îl strig eu. 

În ciuda uralelor asurzitoare din spate, el mă aude și se oprește cu un 
picior pe treapta camionului. Se întoarce cu grație fluidă. Mantia-i lungă 
se răsucește, descoperind căptușeala de culoarea sângelui roșu. Spre 
deosebire de noi, ceilalți, Maven nu are nevoie de blănuri ca să-i țină de 
cald. 

Îmi strâng haina mai bine în jurul trupului, fie și doar ca să fac ceva cu 
mâinile care-mi cam tremură de emoție. 

— Ai vorbit serios? 

De lângă portiera mașinii lui, Samson mă privește pătrunzător. Nu-mi 
poate citi gândurile cât timp port cătușele. Dar asta nu înseamnă că nu 
poate face și altceva. Sper doar ca nedumerirea mea sinceră să-mi ofere 
masca pe care vreau s-o port. 

Nu-mi fac iluzii în privinţa lui Maven. Știu cât de strâmbă îi este inima. 
Și mai știu că are încă sentimente fată de mine. Sentimente de care își 
dorește să scape, dar de care nu se poate lipsi. Îmi face semn să mă urc 
alături de el, iar eu mă aștept s-o aud pe Evangeline protestând sau 
făcând o remarcă batjocoritoare. Însă nu spune nimic și se îndreaptă spre 
mașina ei. În gerul de afară, nu mai strălucește atât de tare. Pare aproape 
o ființă omenească. 

Arvenii vor să se urce după mine, dar nu sunt lăsați. Maven îi oprește 
cu o singură privire. 

Camionul lui nu seamănă cu cele în care am mai călătorit eu. Șoferul și 
soldatul de lângă el sunt despărțiți de pasageri printr-un geam din sticlă. 
Pereţii și ferestrele sunt groase, blindate. Nici santinelele nu urcă după 


noi, ci se cațără pe acoperișul camionului, ocupând poziții de apărare în 
toate colțurile lui. Sincer, nu mă simt prea liniștită să știu că am deasupra 
o santinelă cu armă. Dar și mai tare mă neliniștește regele din faţa mea, 
care mă privește lung, așteptând să spun ceva. 

Observă că-mi frec mâinile îngheţate. 

— Ţi-e frig? șoptește el. 

Îmi bag iute degetele sub pulpe ca să mi le încălzesc. Camionul 
accelerează. 

-Chiar ai de gând s-o faci? Să abrogi Măsurile? 

-Crezi că mint? 

Nu mă pot stăpâni și izbucnesc în hohote amare de râs. Cât de tare îmi 
doresc să am un cuțit! Oare m-ar carboniza înainte să apuc să-i tai 
beregata? 

- Tu? Niciodată. 

Îmi aruncă un zâmbet superior și ridică din umeri, așezându-se mai 
bine pe scaunul capitonat. 

- Am vorbit foarte serios. Măsurile au reprezentat o greșeală. Aplicarea 
lor a produs mult mai mult rău decât bine. 

- Roșiilor? Sau vouă? 

-Şi unora, și altora, firește. Deși i-aș mulțumi tatălui meu dacă aș 
putea. Sper că îndreptarea greșelilor lui îmi va asigura sprijinul neamului 
tău. 

Mă deranjează detașarea rece din tonul lui, ca să nu spun mai multe. 
Știu că i-o provoacă amintirile despre tatăl său. Amintiri înveninate, 
lipsite de iubire sau fericire. 

-Mă tem că Garda ta Stacojie nu va mai avea prea mulți susținători la 
final. Am de gând s-o distrug fără să mai declanșez încă un război inutil. 

— Ai senzaţia că oamenii te vor iubi dacă le arunci firimituri? mârâi eu, 
făcând un semn din bărbie spre geamul prin care se văd dealurile pline 
cu ferme sărăcăcioase, deloc pregătite să întâmpine iarna. Splendid! 
Regele mi-a dat înapoi doi ani din viața copilului meu. Nu contează că 


oricum o să i-i fure din nou. 

Zâmbetul lui se lărgește. 

— Chiar crezi asta? 

-Chiar cred. Așa merg treburile în regatul ăsta. Așa au mers 
dintotdeauna. 

-O să vedem. 

Se apleacă și își sprijină piciorul de scaunul de lângă mine. Ba își scoate 
și coroana și începe s-o răsucească în mâini. În lumina slabă, bronzul și 
fierul sclipesc discret. Mă depărtez ușor de el și mă înghesui în colț. 

— Presupun că ţi-am dat o lecţie dură, spune el. Ai pierdut atât de 
multe data trecută, iar acum nu mai crezi nimic. Stai mereu la pândă, 
căutând informaţii pe care nu le vei folosi niciodată. Ai reușit să-ți dai 
seama încotro ne îndreptăm? Și de ce? 

Inspir adânc. Parcă aș fi iar în sala de clasă a lui Julian, care m-a scos la 
tablă ca să-i explic o hartă. Dar miza de acum este cu mult mai mare. 

- Ne aflăm pe Drumul de Fier și ne îndreptăm spre nord-vest. Către 
Corvium. 

Are tupeul să-mi facă cu ochiul. 

— Ești pe-aproape. 

— Adică nu ne... 

Clipesc nedumerită, încercând să mă gândesc. Creierul îmi zbârnâie 
printre toate fragmentele de informaţii pe care am avut grijă să le strâng 
de-a lungul acestor zile. Frânturi de vești, crâmpeie din conversații pe la 
colțuri. 

-Mergem la Rocasta? După Cal? 

Maven se mai foiește puţin ca să stea și mai comod. 

-Cât de îngust gândești! De ce mi-aş pierde vremea plecând urechea la 
zvonurile despre fratele meu surghiunit? Doar am de pus capăt unui 
război și de împiedicat izbucnirea unei rebeliuni. 


- De pus capăt... unui război? 


- Tu singură ai spus-o: lacuștrii ne-ar zdrobi dacă li s-ar da ocazia. lar 
eu nu voi permite una ca asta. Mai cu seamă acum, când Piedmontul are 
altele pe cap. Așa că trebuie să mă ocup eu de tot. 

Deși în camion este destul de cald, mai ales datorită regelui de foc din 
fața mea, simt fiori de gheaţă pe șira spinării. 

Am visat Năduful de multe ori. Locul unde tatăl meu și-a pierdut 
piciorul și unde fraţii mei aproape că și-au pierdut viețile. Unde au murit 
atât de mulți roșii. Sânge și cenușă. 

- Tu nu ești războinic, Maven. Nu ești nici general și nici soldat. Cum 
de crezi că ai putea să-i înfrângi când... 

-Când alţii n-au putut? Când tata n-a putut? Când Cal n-a putut? 
izbucnește el. 

Fiecare cuvânt sună ca un os care trosnește. 

— Ai dreptate. Eu nu sunt ca ei. Nu sunt făcut pentru războaie. 

Făcut. Cu câtă ușurință o spune. Maven Calore nu este cine ar trebui să 
fie. Asta mi-a destăinuit-o. Maven Calore este un produs, creația mamei 
sale. Un dispozitiv, o mașinărie. Fără suflet și disperat. Cât de îngrozitor 
este să știi că un asemenea om ne ține destinele în palma lui 
tremurătoare. 

-Nu va fi nicio pagubă, spune el tărăgănat. Armata noastră își va 
îndrepta atenţia asupra Gărzii Stacojii. Apoi ne vom concentra asupra 
următorului dușman. Vom face orice ne-ar ajuta să putem controla 
populaţia... 

Dacă n-aș avea cătușele, cu siguranţă că aș transforma camionul ăsta 
păcătos într-un morman de fiare arse — atât de furioasă sunt. Mă reped 
spre el, cu mâinile întinse ca să-l apuc de guler. Degetele îmi alunecă pe 
reverele de la tunică și, fără să mă gândesc, îl îmbrâncesc, îl împing, îl 
trântesc de spătarul scaunului. El tresare, gâfâie speriat, la doar o palmă 
depărtare de fața mea. Este la fel de surprins ca și mine. Și imediat 
amorțesc din cauza șocului provocat de fapta mea — sunt incapabilă să 
mă mai mișc, sunt paralizată de spaimă. 


Se uită fix în ochii mei. Sunt atât de aproape de el, că-i văd foarte bine 
genele lungi și negre, pupilele dilatate. Îmi doresc să mă evapor pur și 
simplu. Îmi doresc să mă aflu în celălalt capăt al lumii. Cu mișcări foarte 
lente, mâinile lui le găsesc pe ale mele. Mă strâng de încheieturi — de 
cătușe și de oase. Apoi îmi desface pumnii de pe haina lui. Nu mă 
împotrivesc deloc, pentru că sunt mult prea îngrozită. Mă trec toți fiorii 
la atingerea lui, chiar dacă încă mai poartă mănușile în mâini. L-am 
atacat. Pe el. Pe Maven. Pe rege. Un singur cuvânt, o singură bătaie în 
geam și o santinelă îmi va scoate șira spinării pe gură. Sau ar putea să mă 
omoare chiar el. Să mă ardă de vie. 

-Stai la locul tău! îmi șoptește el tăios, dându-mi o ultimă șansă. 

Ca o mâţă speriată mă retrag în colțul meu. 

EI își revine mult mai repede și clatină din cap. Pe buze i-a înflorit 
umbra unui surâs. Își netezește tunica și își dă pe spate cârlionții ciufuliți. 

- Eşti fată deşteaptă, Mare. Nu-mi spune că n-ai făcut legătura. 

Respir sacadat, de parcă mi s-ar fi pus o piatră grea pe piept. Simt cum 
încep să-mi ardă obrajii, atât de mânie, cât și de rușine. 

- Vor să ne ia coasta. Electricitatea. Noi vrem să le luăm terenurile 
agricole, resursele... 

Poticnindu-mă, rostesc cuvintele astea, învățate într-o școală 
improvizată. Expresia de pe chipul lui Maven este și mai amuzată. 

- Regii din cărțile lui Julian... nu cădeau niciodată de acord. Se certau 
ca niște copii răzgâiați în faţa unei table de șah. Din cauza lor se întâmplă 
toate. Ei sunt de vină pentru războiul ăsta care durează de mai bine de o 
sută de ani. 

-Credeam că Julian te-a învăţat și pe tine să citeşti printre rânduri. Să 
ghicești cuvintele rămase nespuse. 

Clatină exasperat din cap. 

- Probabil că n-a fost în stare să acopere toată lipsa ta de educaţie. O 
altă tactică obișnuită, dacă-mi este permis să adaug. 


Știu asta. Am știut mereu și m-am văitat adesea. Roșiilor li se refuză 


dreptul la învățătură, sunt ținuți dinadins în întuneric. Doar ca să ne facă 
și mai slabi decât suntem deja. Părinții mei nici măcar să citească nu știu. 

Clipesc des ca să-mi rețin lacrimile fierbinți de frustrare. Am știut toți că 
așa stau lucrurile, îmi spun, încercând să mă calmez. Războiul este o farsă, 
un pretext pentru a-i ține sub control pe roșii. Imediat ce se va încheia un 
conflict, va fi declanșat un altul. 

Mi se strânge stomacul când îmi dau seama că jocul a fost aranjat 
dinainte. Că nimeni nu a avut nicio șansă la un tratament corect. 

-Oamenii proști sunt mult mai ușor de controlat. De ce crezi tu că 
mama l-a ținut pe tata lângă ea atât de mult timp? Era un betiv, un 
imbecil cu inima frântă, orb la tot și la toate și nedorind să schimbe nimic. 
Ușor de controlat, ușor de folosit. Persoană care putea fi manipulată și pe 
care putea da vina. 

Supărată, îmi trec mâna peste față, încercând să-mi ascund urmele 
emoțiilor. Dar Maven nu se lasă înșelat și i se mai îndulcește puțin 
expresia. De parcă ar ajuta la ceva. 

-Şi ce vor face cele două regate argintii atunci când nu vor mai fi roșii 
pe care să-i învinovăţească pentru neînțelegerile dintre ele? șuier eu. 

Maven își sprijină bărbia în mână. 

- Nu-mi vine să cred că fratele meu nu ti-a spus. Deși niciodată nu s-a 
dat în vânt după schimbare, nici măcar de dragul tău. Poate n-a crezut că 
ai să faci față sau poate n-a crezut că ai să înţelegi... 

Lovesc cu pumnul în sticla antiglont a geamului. Mă gândesc doar la 
durerea asta ascuţită, ca să-l alung pe Cal din mintea mea. Nu-mi pot 
permite să intru în jocul lui Maven, chiar dacă acum are dreptate. Chiar 
dacă fratele lui a încurajat asemenea orori. 

-Nu face asta! tip eu la el. Nu face asta! 

- Nuss prost, scumpa mea fetiță cu fulgerele! îmi spune el la fel de 
nervos. Dacă ai de gând să te joci cu mintea mea, atunci să știi că și eu am 
să mă joc cu a ta. La asta ne pricepem amândoi foarte bine. 


Mi-a fost frig mai devreme, dar acum focul furiei lui Maven amenință 


să mă mistuie. Îmi vine să vomit, așa că-mi sprijin obrazul de geamul 
rece și închid ochii. 

- Nu mă compara cu tine. Nu semănăm câtuși de putin. 

- Ba da, râde el a batjocură. Minţim pe toată lumea. Mai cu seamă pe 
noi înșine. 

Aș vrea să dau încă o dată cu pumnul în geam. Dar îmi vâr mâinile la 
subrat, încercând să mă fac cât mai mică. Poate am să reușesc și apoi am 
să dispar. Regret din ce în ce mai mult că m-am urcat în camionul lui. 

- Lacuștrii nu vor fi niciodată de acord, spun eu. 

Scoate un hohot răgușit de râs. 

- Nostim! Au făcut-o deja. 

Șocată, fac ochii mari. 

Maven dă de mai multe ori din cap, evident încântat de sine. 

- Guvernatorul Welle mi-a înlesnit o întrevedere cu unul dintre cei mai 
importanți miniștri ai lor. Are numeroase contacte în nord și este ușor 
de... convins. 

-Poate pentru că o ţii prizonieră pe fiică-sa. 

— Poate. 

Deci asta-i treaba cu turneul lui. Este vorba doar despre consolidarea 
puterii, despre crearea unei noi alianţe. Despre forțarea mâinii celorlalți 
și impunerea propriei voințe prin orice mijloace. Bănuiam eu că nu-i 
vorba doar despre un spectacol, dar asta... asta nici nu mi-a trecut prin 
minte. Mă gândesc la Farley, la colonel, la soldații lacuștri care au jurat 
credință Gărzii Stacojii. Ce se va întâmpla cu ei în cazul unui armistițiu? 

- Nu te supăra atât de tare. Vreau să pun capăt unui război care a 
curmat deja milioane de vieți. Vreau să aduc pacea într-o țară care nu 
mai cunoaște sensul acestui cuvânt. Ar trebui să fii mândră de mine. Ar 
trebui să-mi multumesti. Nu... 

Și ridică repede mâinile în dreptul feţei ca să se apere de scuipatul 
meu. 


— Zău că ar fi bine să găsești altă modalitate prin care să-ți exprimi 


furia, bombăne el, ștergându-și uniforma. 

- Scoate-mi cătușele și am să-ți arăt că mai știu și alta. 

Râsul lui seamănă cu un lătrat. 

— Sigur. Vezi să nu, domnişoară Barrow! 

Afară, cerul se întunecă și lumea devine cenușie. Îmi lipesc palma de 
geam, dorind să trec prin el. Nu se întâmplă nimic. Sunt tot aici. 

— Trebuie să mărturisesc că sunt surprins, adaugă Maven. Avem mult 
mai multe în comun cu Tinutul Lacurilor decât ai crede. 

Scrâșnesc din dinti: 

-Şi tu, și ei îi ţineţi în sclavie pe roșii și îi folosiți drept carne de tun. 

Se ridică atât de repede că mă sperie. 


-Şi eu, și ei vrem să distrugem Garda Stacojie. 


Mi se pare aproape comic. Orice aș face se întoarce împotriva mea. Am 
încercat să-l salvez pe Kilorn de armată și am reușit doar să-mi schilodesc 
sora. M-am făcut servitoare ca să-mi ajut familia și imediat am ajuns 
prizonieră. Am crezut în vorbele mincinoase ale lui Maven. Am crezut în 
dragostea lui falsă. Am sperat că mă va alege Cal. Am atacat o închisoare 
ca să eliberez niște oameni și la sfârșit mi-am ţinut în braţe fratele mort. 
M-am sacrificat ca să-i salvez pe cei dragi mie. l-am oferit o armă lui 
Maven. Și acum, oricât aș încerca să-i subminez domnia din interior, cred 
că am făcut ceva mult mai grav. Ce va însemna o uniune între Ținutul 
Lacurilor și Norta? 

În ciuda asigurărilor lui Maven, uite că tot spre Rocasta ne îndreptăm, 
ba chiar cu mare viteză, după ce am terminat cu opririle în regiunea 
Lacurilor de Vest. Ori nu există niciun conac suficient de frumos și de 
încăpător pentru toată suita lui Maven, ori, pur și simplu, el nu vrea să 
rămână aici. Și îl înțeleg. Rocasta este un oraș militarizat. Sigur, nu-i o 
fortăreață, cum este Corvium, dar a fost construit special pentru armată. 
Este un loc urât, care îndeplinește un singur scop. Se află la câțiva 
kilometri de lacul Tarion, iar Drumul de Fier trece drept prin centrul lui. 


ÎI taie în două ca un cuţit, separând zona argintie, mult mai prosperă, de 
cea roșie. Nu este un oraș fortificat, așa că reușesc să-l văd imediat ce ne 
apropiem de el. Siluetele clădirilor se ivesc prin albul orbitor al 
viscolului. Furtunari argintii se agită de zor, se luptă cu vremea 
dușmănoasă pentru ca programul regelui să nu aibă de suferit. S-au urcat 
pe acoperișul camioanelor noastre, dirijând ninsoarea cu mișcări precise. 
Fără ajutorul lor, vremea asta de iarnă ar fi mult mai crâncenă. 

Și totuși, viscolul bate în geamurile camionului meu, estompând lumea 
de afară. Nu mai există aici acei ţesevânt din Casa Laris. Ori au murit, ori 
au fugit împreună cu membrii celorlalte case răzvrătite, iar argintiii 
rămași nu pot face mai multe. 

Din câte pot să văd, Rocasta nu se lasă copleșită de furtuna asta de 
zăpadă. Muncitori roșii se agită încolo și-ncoace, iar razele de la 
lanternele lor se mișcă prin ninsoare ca niște pești în ape întunecate. Sunt 
obișnuiți cu vremea asta, pentru că trăiesc de o viaţă în apropierea 
lacurilor. 

Mă înfășor recunoscătoare în paltonul meu lung și călduros, chiar 
dacă-i o monstruozitate de culoarea sângelui care-mi curge în vene. 
Arunc o privire la arvenii mei, înveșmântați tot în costumele lor albe. 

- Vă e frică? întreb eu într-o doară, pentru că știu că nu-mi va răspunde 
niciunul dintre ei. V-aţi putea rătăci pe un asemenea viscol. 

Oftez cu nostalgie și îmi încrucișez brațele. 

— Aș vrea eu. 

Camionul lui Maven merge înaintea noastră. Mantiile fluturânde ale 
santinelelor sunt tot roșii, ca paltonul meu, așa că se disting clar prin 
viscol. Însă mă mir că nu-și scot cagulele, deși vizibilitatea este foarte 
mică. Probabil că înfățișarea lor inumană și înspăimântătoare le oferă o 
mare satisfacție — niște monștri care protejează un alt monstru. 

În apropiere de centrul orașului, convoiul nostru iese de pe Drumul de 
Fier și accelerează pe o stradă largă, mărginită de multe luminițe 
strălucitoare. Aici sunt vile somptuoase și domenii întinse, cu ziduri 


groase, cu ferestre luminate și emanând căldură. Chiar în fața noastră, un 
turn cu ceas apare și dispare printre rafalele puternice de ninsoare. 
Tocmai ce începe să bată de ora trei, iar sunetele puternice de gong parcă 
îmi reverberează în piept. 

Umbre întunecate acoperă strada și cresc pe măsură ce furtuna se 
întețește. După absenţa gunoaielor și a roșiilor plini de noroi până în 
dinţi, îmi dau seama că ne aflăm în cartierul argintiilor. Pe teritoriul 
inamic. De parcă n-aș fi deja în spatele liniilor inamice. 

Am auzit la Curte zvonuri despre Rocasta și mai ales despre Cal. 
Câţiva soldați aflaseră că era în oraș sau poate vreun moșneag crezuse că 
l-a văzut și acum voia de mâncare în schimbul acestei informaţii. Însă 
aceleași lucruri se spuneau despre o mulțime de alte orașe. Ar fi nebun să 
vină aici, într-un loc aflat încă sub stăpânirea lui Maven. Mai cu seamă 
când Corvium se afla atât de aproape. Dacă-i deștept, atunci acum este 
departe, într-o ascunzătoare sigură, de unde ajută Garda Stacojie cât de 
bine poate el. Mi se pare straniu că toate casele alea — ral, Laris și Haven 
- s-au răsculat pentru el, pentru un prinț surghiunit, care nu va 
revendica niciodată tronul. Mare păcat! 

Spre deosebire de restul construcțiilor din Rocasta, clădirea 
administrativă situată chiar sub turnul cu ceas este bogat împodobită, iar 
coloanele și ornamentele ei din cristal o fac să semene cu Palatul Focului 
Alb. Convoiul nostru pune frână, derapează și oprește în faţa ei. 

Coborâm toți în nămeți, iar eu urc treptele cât pot de repede, 
ridicându-mi gulerul enervant de roșu ca să mă apăr de gerul cumplit. 
Mă aștept ca înăuntru să fie cald și să ne întâmpine o mulțime de oameni, 
nerăbdători să soarbă cuvintele dibaci meșteșugite ale lui Maven. Și când 
colo, dăm peste un adevărat haos. 

Pe vremuri, aici a fost o grandioasă sală de conferințe: de-a lungul 
pereților erau înșirate bănci și scaune tapițate cu pluș, care acum sunt 
date la o parte. Majoritatea au fost puse unele peste altele, ca să poată fi 
eliberată pardoseala. Simt miros de sânge. Ciudat lucru într-o sală plină 


cu argintii! 

Dar imediat înțeleg: nu mai este o sală de conferințe, ci un spital. 

Toţi răniții sunt ofițeri, întinși pe paturi de campanie aliniate la 
centimetru. Dintr-o singură privire număr treizeci și șase. Uniformele și 
medaliile lor îmi spun că au grade diferite, iar insignele îmi arată din care 
Înalte Case fac parte. De ei se ocupă tămăduitorii, însă doar doi sunt 
acum de serviciu. Aleargă încolo și-ncoace, îngrijind rănile în ordinea 
gravității lor. Văd cum un tămăduitor lasă baltă un bărbat care geme, ca 
să vadă de o femeie care scuipă mult sânge argintiu. 

— Santinelă Skonos, spune Maven. Dă o mână de ajutor. 

Una dintre gărzile lui cu cagulă face o plecăciune țeapănă și iese din 
formaţie. 

Tot intră curteni, înghesuindu-se într-un spaţiu și așa prea aglomerat. 
Câţiva renunţă la etichetă și pornesc să-și caute rudele pe paturile de 
spital. Alţii sunt pur și simplu oripilați. Neamul lor n-ar trebui să 
sângereze. Nu în halul ăsta. 

Îl văd pe Maven care stă cu mâinile în șold și se uită în toate direcțiile. 
Dacă nu l-aș cunoaște atât de bine, probabil aș crede că este afectat sau 
mânios sau trist. Dar știu că urmează o altă reprezentaţie de-a lui. Chiar 
dacă răniții din jur sunt argintii, tot mi se face milă de ei. 

Spitalul improvizat îmi dovedește că arvenii mei nu-s de piatră. Spre 
marea mea supriză, prima se pierde cu firea Pisicuta, care privește în jur 
cu ochi înlăcrimați. Vede ceva în celălalt capăt al sălii. Lințolii albe care 
acoperă niște trupuri. Cadavre. O duzină de morți. 

Lângă mine, un tânăr scoate o respirație șuierătoare. Își ține mâna 
apăsată pe piept, unde probabil că are o rană. Ni se întâlnesc privirile. 
Este puțin mai vârstnic decât mine, iar chipul lui, deși acoperit cu dâre de 
sânge, este de o frumuseţe clasică. Negrul și auriul uniformei îmi spun că 
face parte din Casa Provos. Adică este un telekinetic. Nu durează prea 
mult până mă recunoaște și el. Ridică șocat din sprâncene, după care face 
un efort să respire din nou. Tremură sub privirea mea. Se teme de mine. 


-Ce s-a întâmplat? îl întreb eu. 
In toată larma din jur, am senzaţia că șoptesc. 
Nu știu de ce îmi răspunde. Poate își imaginează că am să-l omor dacă 


nu o face. Sau poate vrea să afle și altcineva ce se petrece cu adevărat 
acolo. 


- Corvium, horcăie el. Garda Stacojie. Măcel. 
Spaima din tonul meu este de neconfundat. 
-În care tabără? 

Șovăie, iar eu aştept. 

În cele din urmă, mai horcăie o dată. 

- Ambele. 


CINCISPREZECE 


Cameron 


Până în momentul în care regele Maven a pornit în blestematul ăla de 
turneu, habar n-am avut ce anume l-ar fi putut scoate din apatie pe 
prințul cel fără de regat. Bineînţeles că turneul era o farsă, evident că era 
un alt plan secret al lui Maven. Mai ales că traseul ales ducea fix la noi. 
Toată lumea bănuia că urma un atac. Așa că trebuia să atacăm noi primii. 

Într-o singură privinţă a avut Cal dreptate. Cucerirea zidurilor 
fortăreței Corvium era cea mai bună strategie. 

Așa că s-a ocupat chiar el de asta acum două zile. 

În colaborare cu colonelul și cu rebelii aflați deja în interiorul orașului, 
Cal a condus o echipă formată din membri ai Gărzii Stacojii și soldați cu 
sângenou. Au acționat la adăpostul viscolului, iar elementul-surpriză le-a 
fost de mare folos. Cal a avut destulă minte ca să nu-mi ceară să merg cu 
el. Așa că am rămas în Rocasta, alături de Farley. Și am dat amândouă 
târcoale aparatului de radiorecepţie, disperate să aflăm ce se întâmplă. La 
un moment dat, eu am adormit, iar Farley m-a trezit înainte de a se 
lumina de ziuă. Zâmbea cu toată gura. Ocupaserăm zidurile. Corvium 
nici n-a știut ce l-a lovit. Haosul pusese stăpânire pe întregul oraș. 


Și n-am mai putut să stăm cu mâinile în poală. Nici măcar eu n-am mai 


putut. Recunosc, am vrut să merg acolo. Nu ca să mă bat, ci doar ca să 
văd cum arată victoria. Și, firește, ca să ajung cu un pas mai aproape de 
Năduful, de fratele meu. Și de speranța că îmi voi putea atinge scopul. 

Așa că uite-mă aici, ascunsă în spatele copacilor, împreună cu restul 
unității lui Farley. Ne uităm toţi la zidurile negre și la fumul și mai 
negru. Corvium arde din interior. Nu văd prea multe, dar știu ce spun 
rapoartele. Mii de soldaţi roșii, unii dintre ei instigați de Gardă, au întors 
armele împotriva superiorilor lor imediat ce Cal și colonelul au atacat. 
Oricum orașul era deja un butoi de pulbere. Nimic mai nimerit decât un 
prinț de foc care să aprindă fitilul. Chiar și acum, după o zi, luptele 
continuă pe străzi. Tresar câteodată, când o rafală de armă rupe liniștea 
relativă din jur. 

Îmi încordez privirea, încercând să văd până departe. Cerul s-a 
întunecat deja, pentru că soarele a fost acoperit de nori cenușii. Mai la 
nord-vest, acolo unde este Năduful, norii sunt negri, plini de cenușă și de 
moarte. Acolo, undeva, este și Morrey. Cu toate că Maven i-a lăsat la 
vatră pe recruţii minori, unitatea fratelui meu nu s-a mișcat din loc. Cel 
puțin așa spun ultimele informaţii ale agenţilor noștri. Fratele meu și 
camarazii lui se ascund în tranșee, departe de aici. lar Garda Stacojie 
ocupă acum locul pe unde ar trebui să revină unitatea lor. Încerc să-mi 
alung din minte imaginea fratelui meu geamăn. Ochii îi sunt întunecați și 
înfundați în orbite. Uniforma îi este prea largă. Stă ghemuit într-un colt, 
încercând să se apere de ger. Nu pot. Chipul lui îmi este întipărit în 
minte. Mă uit iarăși la Corvium, la problema de acum. Trebuie să mă 
concentrez doar asupra ei. Cu cât vom ocupa mai repede orașul, cu atât 
mai repede îi vom putea salva pe copiii-soldaţi. Și după aia? mă întreb eu 
dintr-odată. Ce-o să fac? O să-l trimit acasă? În văgăuna aia împuţită? 

N-am răspunsuri pentru vocea asta care mă bate la cap. Mi-e foarte 
greu și să accept ideea de a-l trimite pe Morrey înapoi, la fabricile din 
Orașul Nou - cu toate că astfel ar fi alături de părinţii noștri. După ce-mi 
recuperez fratele, mă voi ocupa și de ei. Numai visuri imposibile. 


- Doi argintii au aruncat un soldat roșu dintr-un turn, anunţă Ada, 
uitându-se prin binoclu. 

Lângă ea, Farley stă nemișcată, cu brațele încrucișate la piept. 

Ada continuă să scruteze zidurile, să descifreze semnalele. Pielea ei ca 
din aur a căpătat o nuanță pământie în lumina ca de cenușă. Sper că n-o 
paște vreo boală. 

-Îşi întăresc pozițiile, se retrag și se regrupează în sectorul central, 
dincolo de al doilea zid. Sunt cel puţin cincizeci, șoptește ea. 

Cincizeci. Încerc să-mi țin teama în frâu. Îmi spun că n-am niciun motiv 
să-mi fie frică. Între noi și ei se află o armată. Și nu există om atât de prost 
care să încerce să mă oblige să merg unde nu vreau. În niciun caz acum, 
când am în spate luni bune de instrucție. 

— Victime? 

-O sută de morti argintii. Majoritatea celor răniți au fugit împreună cu 
ceilalți. Probabil către Rocasta. Și în oraș erau sub o mie. Mulţi au trecut 
de partea caselor răzvrătite încă dinainte de atacul lui Cal. 

-Ce spun cele mai recente informații de la Cal? o întreabă Farley. Sunt 
argintii care să dezerteze? 

- Am luat și asta în calcul, răspunde Ada, pe un ton aproape supărat. 

Aproape. Pentru că Ada are o fire calmă, spre deosebire de noi. 

- Șaptezeci și opt sunt prizonieri și se află sub protecţia lui Cal. 

Îmi pun mâinile în șold. 

- Există o diferenţă între dezertare și capitulare. Aștia nu vor să treacă 
de partea noastră. Pur și simplu nu vor să moară. Și știu că prinţul va fi 
îndurător cu ei. 

- Ai prefera să-i omoare pe toți? Să întoarcă întreaga lume împotriva 
noastră? mă repede Farley, dând dezaprobator din mână. Sunt peste cinci 
sute în libertate, gata să se întoarcă și să ne măcelărească pe toți. 

Ada nu dă atenţie gâlcevii noastre. Stă cu ochii ațintiți la cetate. Până să 
intre în Garda Stacojie, a fost servitoare în casa unui guvernator argintiu. 
Este obișnuită cu oameni mai răi decât noi. 


-Îi văd pe Julian și pe Sara la Poarta Rugăciunii, spune ea. 

Mă mai liniștesc. Când Cal a luat legătura cu noi prin stație, nu a 
pomenit nimic despre vreo victimă din echipa lui, însă nimic nu-i sigur în 
asemenea situații. Mă bucur că Sara n-a pățit nimic. Mă uit la poarta aia 
amenințătoare, căutând intrarea de la capătul estic al zidurilor. Pe 
parapete flutură un steag roșu, abia vizibil pe fundalul cerului înnorat. 
Ada ne traduce: 

-Semnul ăla este pentru noi. Ne anunţă că trecerea e liberă. 

Aruncă o privire la Farley, așteptându-i ordinele. Colonelul a intrat în 
oraș, așa că a rămas ea la comandă. Deși chipul ei nu exprimă nimic, îmi 
dau seama că evaluează situația. Trebuie să ieșim în câmp deschis ca să 
putem ajunge la porți. Ar putea fi o cursă. 

— Pe colonel îl vezi? 

Bravo! N-are încredere într-o argintie. Mai cu seamă când e vorba 
despre viețile noastre. 

— Nu, murmură Ada. 

Cercetează iarăși zidurile, fără să-i scape niciun bloc de piatră. 

— Dar îl văd pe Cal. 

-În regulă, spune Farley pe neașteptate, cu scăpărări hotărâte în ochii 
ei albaștri. Hai să mergem! 

Mă iau după ea fără niciun chef. Oricât mi-ar displăcea, trebuie să 
recunosc că prințul Cal nu-i genul de om care să ne trădeze. Nu seamănă 
deloc cu frate-său. Întâlnesc privirea Adei peste umărul lui Farley. 
Femeia cu sângenou înclină foarte puţin capul spre mine. 

Îmi vâr în buzunare pumnii încleștați. Nu-mi pasă dacă arăt ca o 
adolescentă care se crede neînțeleasă de lume. Pentru că exact asta sunt: o 
adolescentă speriată, neînţeleasă de lume, dar care poate ucide cu o 
singură privire. Mă năpădește frica. Frica de orașul ăsta și frica de mine 
însămi. 

Nu mi-am folosit talentul în afara orelor de instrucţie, de când 
nemernicii de magnetroni ne-au doborât avionul. Dar îmi amintesc ce 


simt atunci când folosesc tăcerea ca pe o armă. Am omorât oameni așa în 
închisoarea Corros. Oameni îngrozitori. Argintii care-i țineau închiși pe 
alții ca mine și-i ucideau lent. lar amintirile astea încă îmi mai întorc 
stomacul pe dos. Am simtit cum le-am oprit inimile. Le-am simţit 
moartea, de parcă ar fi fost a mea. Mă înspăimântă o asemenea putere. Și 
mă face să mă întreb cum mă va schimba. Mă gândesc la Mare, la felul în 
care a oscilat ea între furie violentă și detașare rece. Asta să fie prețul pe 
care trebuie să-l plătim pentru talentele noastre? Oare trebuie să alegem 
între a avea sufletele pustii sau a deveni niște monștri? 

Pornim în tăcere, conștiente de poziția riscantă în care ne aflăm. 
Suntem lesne de observat pe zăpadă, pășind unii în urma celorlalți. Mai 
ales oamenii cu sângenou din unitatea lui Farley sunt cu nervii la 
pământ. Lory, o femeie recrutată de Mare însăși, ne conduce cu precizia 
unui copoi, care adulmecă în toate direcțiile. Simţurile ei sunt incredibil 
de ascuțite, așa că va vedea, va auzi sau va mirosi amenințarea vreunui 
atac. După incursiunea în închisoarea Corros și după ce Mare a fost luată 
de argintii, Lory a început să-și vopsească părul în culoarea sângelui 
roșu. Acum parcă ar fi o rană deschisă pe albul zăpezii și sub cerul 
plumburiu. Îmi fixez privirea între omoplaţii ei, pregătindu-mă s-o iau la 
fugă dacă o văd că ezită fie și o fracțiune de secundă. 

Chiar dacă-i însărcinată, Farley tot reușește să aibă o ținută 
impunătoare. Își ia arma din spinare și o ţine bine cu ambele mâini. 
Numai că nu mi se pare că ar fi la fel de prudentă ca noi, ceilalți. Mi se 
face milă de ea când văd că iar i se tulbură privirea. 

— Ai fost aici cu Shade? o întreb eu în șoaptă. 

Întoarce capul brusc spre mine. 

-Ce te face să crezi asta? 

- Eşti ușor de descifrat câteodată. 

Bate ușor cu degetele în țeava puștii. 

— Așa cum am spus, principalele informații despre Corvium ne-au fost 
oferite de Shade. Eu doar am condus operațiunea concepută de el. Nimic 


mai mult. 

-Sigur că da, Farley. 

Ne continuăm drumul în tăcere. Văzduhul se umple cu aburii 
respirației noastre și începem să simțim tot mai tare frigul. Mie îmi 
îngheață mai întâi degetele de la picioare. Și în Orașul Nou aveam iarnă, 
dar niciodată atât de crâncenă ca aceasta. Probabil că din cauza poluării. 
Plus că transpiram enorm în fabrici, chiar și atunci când era ger. 

Farley este lacustră prin naștere, mai obișnuită cu o astfel de vreme. 
Nu pare s-o deranjeze nici zăpada și nici frigul foarte mare. Oricum e 
limpede că se gândește la altceva. La altcineva. 

-Cred că-i mai bine că nu m-am dus după fratele meu, bolborosesc eu, 
ca să umplu tăcerea. 

O fac pentru ea, dar și pentru mine. Ca să ne gândim la altceva. 

-Mă bucur că nu-i aici. 

Mă privește pieziș, cu neîncredere. 

— Nu mai spune! Ce-a pățit Cameron Cole de recunoaște că s-a înșelat? 

- Pot să recunosc când nu am dreptate. Că doar eu nu sunt Mare. 

Oricine altcineva ar zice că sunt nesimțită. Însă Farley zâmbește. 

-Şi Shade era încăpățânat. Trăsătură de familie. 

Mă aștept ca numele lui să acţioneze ca o ancoră, s-o tragă în jos. Dar 
nu. Farley merge mai departe. Pas după pas. Cuvânt după cuvânt. 

- Ne-am întâlnit prima dată la câțiva kilometri de locul ăsta. Eu trebuia 
să recrutez contrabandiști Whistle. Să ne folosim de grupurile lor în 
beneficiul Gărzii Stacojii. Contrabandiștii din Pilonii m-au informat că 
aici erau soldaţi care ar fi acceptat să coordoneze această acţiune. 

-Şi Shade era unul dintre ei. 

Farley dă din cap, dusă pe gânduri. 

— Era încartiruit în Corvium, cu trupele de susținere. Aghiotant al unui 
ofițer. Bună poziție pentru el, extrem de bună pentru noi. A transmis prin 
mine tone de informaţii Gărzii Stacojii. Până când a devenit limpede că 
nu-și mai poate păstra postul. A fost transferat într-o altă legiune. Aflase 


cineva despre talentul lui și aveau de gând să-l execute. 

N-am mai auzit niciodată povestea asta. Mă îndoiesc că ar cunoaște-o 
prea mulți. Farley nu este prea vorbăreaţă în privinţa trecutului ei. Nu-mi 
dau seama de ce mi se destăinuie mie tocmai acum. Dar văd că are 
nevoie de asta. Așa că o las să vorbească. 

-Şi atunci când sora lui... Niciodată nu l-am văzut atât de îngrozit. 
Am urmărit împreună Turnirul Reginelor. Am văzut-o cum s-a prăbușit, 
am văzut-o cum și-a aprins fulgerele. Shade a crezut că argintiii o vor 
omorî. Probabil că știi restul poveștii. 

Își mușcă buzele și coboară ochii la pușca din mâini. 

— A fost ideea lui. Oricum trebuia să-l scoatem cumva din armată ca să- 
l protejăm. Așa că și-a falsificat documentele propriei execuţii. Și a 
dispărut. Pe argintii îi doare fix undeva de roșiii morți. Normal că familia 
lui a suferit, pentru că nu știa adevărul. lar asta l-a afectat. 

- Dar tot a făcut-o. 

Încerc să dau dovadă de înțelegere, dar în ruptul capului eu nu mi-aș 
pune familia să treacă prin așa ceva. 

-A fost nevoit. Și așa a motivat-o pe Mare să ni se alăture. 

-Prin urmare partea asta din discursul ei n-a fost o minciună. 

Mă gândesc la toate câte a fost obligată Mare să spună în faţa camerei 
de filmat, care pentru ea reprezenta un pluton de execuţie. M-au întrebat 
dacă voiam să-i răzbun moartea. 

-Nu-i de mirare că fata aia are tulburări de personalitate. Nimeni nu-i 
spune adevărul. 

— Însănătoșirea va fi un proces îndelungat pentru ea, murmură Farley. 

- Pentru toată lumea. 

-Şi acum e în turneul ăla infernal cu regele, trăncănește Farley mai 
departe. 

Dă din gură ca o moară stricată și vocea îi devine tot mai sigură și mai 
puternică. A dispărut umbra lui Shade. 


- Ne va fi mai ușor așa. Desigur, al naibii de greu în continuare, dar 


măcar o să avem mai multe șanse de reușită. 

— Există vreun plan? întreabă Farley, apropiindu-se din ce în ce mai 
mult de noi. Arborus, Drumul de Fier... 

-Ieri a fost în Rocasta. 

Mi se pare că tăcerea se intensifică în jurul nostru. Dacă ceilalți membri 
ai unității noastre n-au tras deja cu urechea, precis că acum o fac. Mă uit 
în spate și întâlnesc privirea Adei. Își cască ochii de culoarea 
chihlimbarului lichid și parcă văd cum se învârtesc rotițele în mintea-i 
perfectă. 

Farley continuă: 

- Regele a vizitat locul unde se află soldații răniți în urma primului 
atac. Și eu am aflat de-abia pe la jumătatea drumului încoace. Dacă știam 
mai din timp, poate... 

Oftează și spune: 

-În fine, acum e prea târziu. 

— Dar regele este însoţit de o adevărată armată, încerc eu s-o liniștesc. 
lar Mare e păzită zi și noapte. N-ai fi putut face nimic. Mai ales când nu 
ne ai decât pe noi. 

Dar tot se îmbujorează la față, și nu din cauza gerului. Bate mai 
departe cu vârful degetelor în patul puștii. 

- Probabil că nu, răspunde ea. Probabil că nu. 

Dar o spune de parcă ar încerca să se convingă pe ea însăși. 

Ajungem în umbra fortăreței, iar temperatura scade și mai tare. Îmi 
ridic și mai mult gulerul și încerc să-mi îngrop capul în căldura lui. 
Monstruozitatea aia cu ziduri negre parcă urlă la noi. 

- Uite acolo. E Poarta Rugăciunii. 

Farley îmi arată o gură uriașă și căscată larg, plină cu colti din fier și 
dinți aurii. Arcada este din bucăţi de Piatră Tăcută, dar eu nu simt nimic 
deosebit. Piatra Tăcută nu mă afectează. Spre marea mea ușurare, văd 
acolo uniforme de culoarea ruginei. Adică poarta a fost cucerită de 
soldații roșii. leșim de pe drumul acoperit cu zăpadă și intrăm în botul de 


fiară al fortăreței Corvium. Când trecem prin Poarta Rugăciunii, Farley 
ridică privirea. A făcut ochii mari și tremură. Aud că șoptește ceva doar 
pentru sine. 

-Când intri, roagă-te să ieși. Când ieși, roagă-te să nu te mai întorci 
niciodată. 


Chiar dacă nu mă ascultă nimeni, mă rog și eu cu ea. 


Cal se sprijină cu pumnii strânși de tăblia mesei. Și-a aruncat armura 
într-un colț. Părul negru, leoarcă de sudoare, i s-a lipit de frunte. Dar nu 
transpiră din cauza căldurii, deși este capabil să încălzească orice 
încăpere mai abitir decât o sobă. Nu. Transpiră de supărare. De rușine. 
Mă întreb câți argintii a fost nevoit să ucidă. Prea puțini, îmi șoptește o 
parte din mintea mea. Și totuși, felul în care arată, groaza care i se citește 
pe chip îmi dă chiar și mie motive să stau în banca mea. Știu că nu-i e 
ușor. N-are cum să-i fie. 

Privește în gol. Ochii lui de culoarea bronzului străpung aerul din jur. 
Nici nu se mișcă atunci când intru, în urma lui Farley. Ea se duce drept la 
colonelul care stă jos în fața lui Cal, cu o mână masându-și tâmpla, cu 
cealaltă netezind o hartă sau un fel de schemă. Probabil că este planul 
fortăreței, dacă e să mă iau după conturul octogonal și cercurile 
concentrice care trebuie să reprezinte zidurile. 

O simt pe Ada în spate. Parcă n-ar vrea să ni se alăture. Și mă văd 
nevoită să-i trag un ghiont. Se pricepe la asta mai bine decât oricare 
dintre noi — mintea ei excepțională este un dar nesperat pentru Garda 
Stacojie. Numai că-i este greu să se dezbare de mentalitatea ei de 
servitoare. 

— Haide! îi șoptesc eu, luând-o de mână. 

Pielea ei nu-i chiar atât de închisă la culoare ca a mea, însă în umbra de 
aici parcă am fi o singură fiinţă. 

Dă ușor din cap și-mi adresează un surâs minuscul. 


— Unde sunt? La zidurile centrale? 


-În turnul principal, răspunde colonelul, indicând pe hartă locul cu 
pricina. Extrem de bine fortificat, chiar și la nivelurile subterane. Am 
aflat asta pe pielea mea. 

Ada oftează. 

- Da, este special construit pentru asemenea cazuri. Ultimul punct de 
rezistenţă, foarte bine înarmat și cu suficiente provizii. Cu două 
dispozitive separate de închidere. În mod normal, acolo sunt cincizeci de 
argintii foarte bine instruiți. Acum s-ar putea să fie de cinci ori mai mulți. 

— Ascunși ca niște păianjeni într-o groapă, mormăi eu. 

Colonelul spune batjocoritor: 

— Poate vor începe să se mănânce între ei. 

Crisparea lui Cal nu trece neobservată. 

- Nu mănâncă nimeni pe nimeni cât timp dușmanul le bate la ușă. 
Nimic nu-i unește mai mult pe argintii decât ura comună față de cineva. 

Nu ridică ochii, dar înțelegem toți ce vrea să spună. 

-Mai cu seamă acum, când știu că regele nu e departe. 

Și chipul i se întunecă, parcă acoperit cu nori de furtună. 

-Îşi pot permite să aștepte. 

Farley scoate un mormăit gutural și îi termină ideea. 

-În vreme ce noi nu ne permitem. 

- Dacă dați ordin, legiunile din Năduful pot porni în marș forțat și vor 
ajunge aici într-o singură zi. Ba chiar mai puţin dacă știți cum să le... 
stimulati. 

Ada nu rostește prea convingător ultimul cuvânt. Dar nu trebuie să 
explice ce vrea să spună. Îl și văd pe fratele meu, eliberat — doar în teorie 
- prin legile lui Maven. Numai că legile alea n-au nicio valoare și ofițerii 
argintii îl vor obliga să lupte împotriva celor de același sânge cu el. 

-Cu siguranţă că roșiii vor trece de partea noastră, gândesc eu cu voce 
tare, fie și numai pentru a contracara imaginile care-mi zburdă prin cap. 
Poate să trimită Maven câte armate are el chef. Nu va reuși decât s-o 
întărească pe a noastră. Soldaţii lui vor dezerta, exact ca ăștia de aici. 


-S-ar putea să aibă dreptate, începe colonelul, pentru prima oară de 
acord cu mine. 

Stranie senzație, ce să spun. Dar Farley îl întrerupe. 

- Bine zici „ar putea“. Garnizoana din Corvium mocnește de luni de 
zile. Are propriile ei motive de revoltă. Dar nu același lucru se poate 
spune și despre legiuni. Sau despre numărul de argintii pe care-i va 
convinge să rămână de partea lui. 

Ada e de acord cu ea. 

- Regele Maven a avut mare grijă ce știri ajung în Corvium. A descris 
mișcarea noastră drept terorism, nu revoltă. Drept anarhie. lar Garda 
Stacojie este o organizaţie însetată de sânge și rasistă. Nici roșiii din 
legiuni și nici cei din regat n-au habar ce se petrece aici. 

Supărată, Farley își pune ocrotitor mâna pe burtă. 

- Am pierdut mulți oameni dragi din cauză de „dacă“ și „poate“. 

— Toţi am pierdut, spune cu răceală Cal. 

Se îndepărtează de masă și se întoarce cu spatele la noi. Din câţiva pași 
ajunge la fereastra de unde se vede orașul în flăcări. 

Purtat de vântul rece, fumul întunecă și mai mult cerul mohorât. Îmi 
amintește de fumul fabricilor. Și mă cutremur — nu-mi place amintirea 
asta. Mă mănâncă tatuajul de pe gât, dar nu-mi ridic degetele strâmbe ca 
să mă scarpin. Degete care mi-au fost zdrobite de atât de multe ori că am 
pierdut șirul. Sara m-a rugat odată să-i permit să mi le repare. Nu am 
vrut. La fel ca tatuajul, la fel ca fumul ăsta gros, degetele îmi aduc aminte 
de origini și de o viaţă pe care n-ar mai trebui s-o trăiască nimeni. 

-Să înțeleg că n-ai nicio idee? întreabă Farley, luând harta din mâinile 
tatălui ei și privind pieziș la prințul surghiunit. 

Cal ridică din umerii lati. 

- Ba am prea multe. Și toate proaste. Numai dacă nu cumva... 

- N-am să le permit să plece de aici, izbucnește colonelul. 

Mi se pare destul de nervos. Probabil că au discutat deja despre asta. 


-Maven este prea aproape. Argintiii pe care vrei tu să-i eliberezi vor 


da fuga la el și atunci armata lui va fi și mai numeroasă, și mai dornică de 
răzbunare. 

Brățara de la mâna lui Cal scapără. Scânteile i se răspândesc pe brat, 
apar flăcări care se sting repede. 

-Oricum Maven va veni peste noi! Ai auzit rapoartele. A ajuns deja în 
Rocasta și se îndreaptă spre vest. Defilează, face cu mâna și zâmbește, ca 
să ascundă faptul că intenționează să recucerească Corviumul. Și îl va 
recuceri dacă te încăpățânezi să i te opui într-un oraș distrus, cu spatele la 
o cușcă plină cu lupi! 

Se întoarce brusc și îl înfruntă pe colonel. Tăciunii încă îi mai fumegă 
pe umeri. În mod normal, s-ar stăpâni ca să nu-și distrugă hainele. Acum 
și-a cam pierdut autocontrolul. Fumul îl învăluie și se văd găuri negre în 
flanela de pe el. 

- Lupta pe două fronturi e curată sinucidere. 

-Şi cu ostaticii cum rămâne? Vrei să zici că nu-i niciunul important în 
turnul ăla? ţipă la el colonelul. 

- Niciunul important pentru Maven. O are deja pe unica persoană 
pentru care ar accepta să negocieze. 

-Prin urmare, nu-i putem înfometa, nu-i putem elibera, nu ne putem 
târgui. 

Farley înșiră concluziile pe degete. 

-Şi nici nu-i putem omorî pe toți, spun eu. 

Cal îmi aruncă o privire surprinsă. Eu mă mulțumesc să ridic din 
umeri. 

- Dacă ar fi existat o soluție acceptabilă, colonelul ar fi pus-o deja în 
practică. 

— Ada? spune Farley cu blândeţe. Tu vezi ceva ce ne scapă nouă? 

Studiază detaliile hărţii și își trece în revistă amintirile. Persoane, 
strategii, tot ce se află în mintea ei colosală. Însă tăcerea ei nu are deloc 
darul de a ne liniști. 

— Avem nevoie de ticălosul ăla de profet, mormăi eu. 


Nu l-am cunoscut pe Jon, nenorocitul care a ajutat-o pe Mare să mă 
găsească. Dar l-am văzut de multe ori în transmisiunile lui Maven. 

- Trebuie să-l convingem să lucreze pentru noi. 

— Ar fi fost deja aici, dacă ar fi dorit să ne ajute. Dar blestematul ăla nu 
mai e de găsit, îl înjură Cal. Nici măcar n-a avut buna-cuviinţă s-o ia pe 
Mare cu el atunci când a evadat. 

- N-are rost să pierdem vremea discutând despre lucruri pe care nu le 
putem schimba, spune Farley, râcâind podeaua rece cu talpa cizmei. 
Înseamnă că nu ne-a mai rămas decât folosirea forței? Adică să dărâmăm 
turnul piatră cu piatră? Să plătim pentru fiecare centimetru al lui câte 
cinci litri de sânge? 

Cal nu mai are timp să izbucnească din nou, pentru că ușa se deschide 
brusc. Julian și Sara se năpustesc înăuntru — au ochii bulbucaţi și bujori 
argintii în obraji. Colonelul sare de pe scaun, mânat atât de surpriză, cât 
și de instinctul de apărare. Nu ne permitem să lăsăm garda jos în preajma 
argintiilor. Teama față de ei ne este îngropată adânc în oase, ne curge în 
sânge. 

-Ce este? îi întreabă, întorcând ochiul roșu spre ei. Aţi terminat așa de 
repede interogatoriul? 

Julian se zbârlește când aude cuvântul „interogatoriu“. 

-Întrebările mele sunt o binecuvântare în comparaţie cu ce faci tu, 
spune el cu dispreț. 

- Pfui! exclamă baţjocoritor Farley, uitându-se țintă la Cal, care își trece 
greutatea de pe un picior pe altul, stingherit de privirea ei. Nu te apuca 
să ridici în slăvi clemenţa argintiilor. 

Nu mor de dragul lui Julian și nici încredere în el nu am, însă mă 
sperie expresia de pe chipul cenușiu al Sarei. Se uită la mine cu milă și 
teamă. 

-Ce s-a întâmplat? o întreb eu, deși știu că doar Julian îmi poate 
răspunde. 


Nici măcar în Corvium Sara n-a găsit încă vreun alt tămăduitor care să- 


i poată da înapoi limba. Probabil că se află toţi în turnul principal. Dacă 
nu cumva au murit. 

- Doamna general Macanthos se ocupă de instrucția recruților, spune 
Julian, privindu-mă la fel de șovăitor ca Sara. 

Parcă îmi bate inima în urechi. Sunt convinsă că n-o să-mi placă deloc 
ce am să aud. 

-Înainte de asediu, o parte dintr-o legiune a fost rechemată pentru un 
program suplimentar de instrucție. Pentru că soldații aceia erau 
incapabili să lupte în tranșee. Mai incapabili decât sunt roșiii în mod 
normal. 

Acum îmi vâjâie sângele în urechi, aproape acoperind vocea lui Julian. 
Simt umărul Adei lipit de al meu. Știe despre ce e vorba. Acum știu și eu. 

— Am recuperat registrele. Câteva sute de copii din Legiunea 
Pumnalului au fost chemaţi în Corvium. Nu au fost puși în libertate nici 
după intrarea în vigoare a decretului lui Maven. l-am identificat pe cei 
mai mulți, dar unii... 

Julian se forțează să continue, deși se împiedică în cuvinte. 

-Sunt ostatici. În turn. Cu ofițerii argintii care au mai rămas. 

Mă sprijin cu mâna de peretele rece. Încerc să-mi revin. Tăcerea mă 
imploră, o simt cum face valuri pe sub piele, dorind să se dilate și să ia cu 
ea tot ce există în camera asta. Trebuie să trag; eu concluzia, pentru că-i 
limpede că Julian nu va mai spune nimic. 

-Şi fratele meu este acolo. 

Nemernicul argintiu ezită, trage de timp. În cele din urmă catadicsește 
să deschidă gura. 

— Așa credem. 

Vuietul din inima mea zbuciumată acoperă vocile celor din jur. Nu mai 
aud nimic și mă năpustesc afară din încăpere. O iau la fugă prin centrul 
de operațiuni. Nu știu dacă vine cineva după mine. Și nici nu-mi pasă. 

Nu mă gândesc decât la Morrey. La Morrey și la cele cincizeci de 
viitoare cadavre care stau între noi. 


Eu nu sunt Mare Barrow. Eu nu am de gând să-mi sacrific fratele. 

Tăcerea îmi învăluie trupul, grea ca fumul, moale ca puful. Mi se 
prelinge din toţi porii ca transpirația. Dar nu-i ceva fizic. Nu are cum să 
dărâme turnul. Talentul meu poate fi folosit numai și numai împotriva 
oamenilor. M-am antrenat. Mă înspăimântă, dar am nevoie de el. 
Aidoma unui uragan, tăcerea spumegă înlăuntrul meu, înconjurând 
focarul furtunii ce va să ne copleșească pe toți. 

Habar n-am încotro mă duc, dar nimeni nu se rătăcește în Corvium. lar 
la turn se poate ajunge fără îndrumări suplimentare. Fortăreaţa asta este 
un loc bine organizat, un mecanism colosal. Am aflat-o deja. Tropăi 
repede pe caldarâm, traversând curtea exterioară. În stânga mea, zidurile 
înalte ale Corviumului ating cerul. În dreapta, cazărmile, birourile, sălile 
și terenurile de instrucție se înghesuie între zidurile din granit. Trebuie să 
găsesc poarta. Îmi ascund chipul în spatele eșarfei stacojii. Oricine m-ar 
putea confunda cu un membru al Gărzii. Aș putea fi un membru al 
Gărzii. Soldaţii roșii mă lasă să trec pe lângă ei. Sunt prea neatențţi, prea 
agitați sau prea ocupați ca să bage în seamă un alt rebel care gonește 
printre ei. Au scăpat de stăpâni. Sunt invizibilă pentru ei. 

Dar nu și pentru Alteța Sa de Rahat în Ploaie, Tiberias Calore. 

Mă apucă de braţ, întorcându-mă din drum. Dacă nu ar fi tăcerea mea, 
sunt convinsă că l-aș vedea cuprins de flăcări. Dar nu, prințul e istet și 
știe ce necaz îl paște, așa că îmi dă imediat drumul și se retrage repede de 
lângă mine. 

- Cameron! strigă el, întinzând mâna. 

Degetele îi scapără, flăcările din vârfurile lor se sufocă. Mai face un 
pas, postându-se hotărât în calea mea, iar focul începe să ardă cu mai 
multă vigoare, cuprinzându-i cotul. Armura își face din nou apariția. 
Fâșii de piele și oțel se unesc, învăluindu-i și protejându-i astfel trupul. 

- Cameron, ai să mori dacă intri singură în turn. Au să te sfâșie de vie. 

-Ce-ti pasă? mârâi eu la el. 


Imi încordez articulațiile și apăs mai tare. Tăcerea ajunge la el. Focul 


pâlpâie și gâtul i se strânge. O simte. ÎI doare. Oprește-te! Adu-ți aminte cât 
trebuie! Nici prea mult, nici prea puțin. Dar mai apăs un pic și Cal mai face 
un pas îndărăt, tot în drumul meu. Văd poarta peste umărul lui. Mă 
cheamă. 

-Mă aflu aici dintr-un singur motiv. 

Nu vreau să mă lupt cu el. Nu vreau decât să se dea la o parte din calea 
mea. 

- N-am să-i las pe oamenii tăi să-l ucidă. 

— Știu! mârâie el cu voce gâtuită. 

Mă întreb dacă toate rudele lui de foc au ochi ca ai lui. Ochi care se 
aprind și ard înăbușit. 

-Ştiu că ai să te duci acolo. Așa aș face și eu dacă... Așa aș face și eu. 

- Atunci, lasă-mă în pace. 

Încleștează maxilarele — imagine a neînduplecării. Ca un munte. Chiar 
și acum, cu hainele arse, cu trupul învinețit și cu mintea rătăcită, tot are 
înfățișare de rege. Cal este genul de persoană care nu cedează niciodată. 
Nu poate. Nu a fost construit astfel. 

Însă eu am fost de prea multe ori călcată în picioare ca să mai accept 
așa ceva. 

- Lasă-mă să plec, Cal. Lasă-mă să-l salvez. 

Parcă m-aș milogi de el. 

Acum face un pas înainte, iar flăcările din degete îi devin albastre, atât 
de fierbinţi, că aerul se înmoaie în jurul lor. Însă tot pâlpâie în fața 
talentului meu, tot se înăbușă, tot se zbat să ardă. Le-aș putea stinge cu 
ușurință. Dacă aș vrea. L-aș putea zdrobi pe Cal cu tăcerea mea, l-aș 
putea ucide. Și o parte din mine chiar vrea s-o facă. O parte nesăbuită, 
condusă de furie oarbă și de dorință de răzbunare. O las să-mi 
alimenteze talentul, să mă întărească. Dar nu-i permit să mă controleze. 
Exact așa cum m-a învăţat Sara. E o situație înșelătoare. 

Face ochii mici, de parcă mi-ar citi gândurile. Mă ia prin surprindere 
când îmi vorbește. Bătăile ca de ciocan ale inimii mele sunt atât de 


răsunătoare, că de-abia dacă-i aud cuvintele. 


— Dă-mi voie să te ajut. 


Înainte să ajung în Garda Stacojie credeam că aliații sunt mereu pe 
aceeași lungime de undă. Ca niște mecanisme în tandem, urmărind 
același scop. Ce naivă eram! În mod aparent, Cal și cu mine suntem de 
aceeași parte a baricadei, dar cu siguranţă că nu avem același obiectiv. 

Îmi destăinuie planul lui. Mi-l explică în cele mai mici detalii. Așa că 
înţeleg cum intenționează să se folosească de furia mea, să se folosească 
de fratele meu, ca să-și atingă propriile ținte. Distrage atenția gărzilor, intră 
în turnul principal, folosește-ți tăcerea drept scut și convinge-i pe argintii să-ți 
predea ostaticii în schimbul libertății lor. Julian va deschide porțile. Eu însumi îi 
voi escorta afară din fortăreață. Fără altă vărsare inutilă de sânge. Fără alt 
asediu. Corvium ne va aparține în totalitate. 

Bun plan. Numai că soldaţii argintii eliberați de noi se vor alătura 
armatei lui Maven. 

Oi fi crescut eu într-o mahala, dar nu-s proastă. Și cu siguranţă nu-s 
vreo fetișcană cu ochi mari, leșinată după chipul pătrățos al lui Cal sau 
după zâmbetul lui strâmb. Farmecul lui are limite. S-a folosit de el ca s-o 
vrăjească pe Barrow, dar cu mine nu-i merge. 

Măcar de-ar fi puţin mai dur. Cal e mult prea milos, iar asta îi aduce 
numai necazuri. Nu vrea să-i lase pe soldaţii argintii la mila colonelului — 
milă inexistentă, desigur —, chiar dacă ar însemna să le dea drumul ca să 
ajungă să lupte din nou împotriva noastră. 

— De cât timp ai nevoie? îl întreb eu. 

Nu mi-e deloc greu să-l mint. Mai cu seamă când știu că și el încearcă 
să mă tragă pe sfoară. 

Zâmbește cu toată gura. Își închipuie că m-a convins. Perfect! 

— De câteva ceasuri, cât să pun toate detaliile la punct. Julian, Sara... 

-În regulă. Mă găsești la cazarma de afară. 


Mă întorc, prefăcându-mă că arunc în depărtare o privire preocupată. 


Vântul se întețește şi-mi flutură codiţele. E mai cald, dar nu datorită lui 
Cal, ci de la soare. Va veni și primăvara aia odată. 

- Trebuie să-mi limpezesc gândurile. 

Prințul dă din cap ca să-mi arate că mă înţelege. Îmi pune pe umăr o 
mână fierbinte și mi-l strânge ușor. Îi răspund cu un zâmbet care 
seamănă mai degrabă cu un rictus. Mi-l șterg de pe buze de îndată ce mă 
întorc cu spatele. Cal rămâne pe loc și simt cum ochii lui îmi ard spinarea 
până când ajung după curba zidului și nu mă mai vede. Mă ia cu fiori 
reci, chiar dacă temperatura a mai crescut puţin. N-am să-l las pe Cal să 
facă ce are de gând. Dar nici pe Morrey n-am să-l mai las nici măcar o 
singură secundă în turnul ăla. 

O văd pe Farley. Vine spre mine cât de repede poate în situaţia ei de 
femeie gravidă. Când dă cu ochii de mine, se încruntă atât de tare, că 
toată faţa i se înroșește, iar cicatricea albă din colțul gurii este mai 
evidentă decât de obicei. Una peste alta, Farley este o apariție de natură 
să mă intimideze. 

- Cole! strigă ea la mine, pe ton aspru ca al tatălui ei. Mă temeam că ai 
să faci o mare prostie. 

- Nu eu, îi răspund aproape în șoaptă. 

Nedumerită, înclină capul într-o parte, iar eu îi fac semn să mă urmeze. 
Intrăm într-o magazie și îi povestesc totul cât de repede pot. Farley 
pufăie și țâțâie tot timpul, de parcă planul lui Cal n-ar fi decât o 
neplăcere oarecare, o idee enervantă și atât. Nu ceva care ne-ar amenința 
viețile tuturor. 

- Pune în pericol un întreg oraș, spun eu exasperată. Și dacă va merge 
până la capăt... 

- Știu. Dar ţi-am mai zis: Republica Montfort și Comandamentul vor 
să-l păstrăm pe Cal alături de noi cu orice preţ. Este în siguranţă în faţa 
gloanțelor. Oricine altcineva ar fi fost împușcat pentru revoltă. 

Farley se scarpină cu ambele mâini în cap, trăgându-se de șuvițele 
blonde și rebele. 


-Nu vreau să fac asta, însă nu vreau nici să fiu apărată de soldatul care 
nu ascultă ordinele și are propriul plan de acţiune. 

- Comandamentul, repet eu. 

Urăsc acest cuvânt și pe cei pe care îi simbolizează. 

-Încep să cred că nu ne vor binele. 

Farley nu mă contrazice. 

-E greu să avem încredere deplină în ei. Însă ei văd ce nu vedem noi, 
ce nu putem noi să vedem. Și acum... 

Oftează prelung și privește fix în podea. 


- Am auzit că Republica Montfort are de gând să se implice mult mai 
mult. 


- Ce înseamnă asta? 

- Nu sunt sigură. 

Pufnesc cu dispreț. 

- Nu ti-au destăinuit planul de ansamblu? Sunt șocată. 

M-ar putea ucide privirea pe care mi-o aruncă. 

-Sistemul nu este unul perfect, dar ne protejează. Dacă ai de gând să 
stai cu fundul în sus, eu n-am să te ajut. 

- Nu mai spune! Acum ai și idei? 

Schițează un zâmbet misterios. 


— Câteva. 


Harrick nu și-a pierdut zvâcnetele. 

Dă din cap în sus și în jos în timp ce Farley ne expune planul. Vorbește 
repede, în șoaptă. Ea nu va intra în turn împreună cu noi, dar ne va ajuta 
să pătrundem acolo. 

Harrick mi se pare cuprins de teamă. Nu-i războinic. N-a venit la 
Corros și nici n-a luat parte la atacul împotriva fortăreței Corvium, chiar 
dacă iluziile pe care le poate crea ar fi fost de mare ajutor. El a venit 
împreună cu noi, în urma doamnei căpitan cea însărcinată. A pățit ceva 


pe vremea lui Mare, ceva în legătură cu o recrutare de oameni cu 
sângenou care sfârșise prost. De atunci s-a ţinut deoparte, a stat în 
apărare, nu a mai intrat în luptă. ÎI invidiez. Nu știe ce simţi atunci când 
omori un om. 

— Câţi ostatici? întreabă el, cu voce la fel de tremurătoare ca degetele. 

Îi înfloresc bujori în obraji, pe sub pielea palidă de la negura iernii. 

-Cel puţin douăzeci, răspund eu repede. Credem că fratele meu este 
printre ei. 

-Cu cel puţin cincizeci de argintii de pază, adaugă Farley. 

Nu minimalizează pericolele. Nu vrea să-l mintă doar ca să-l convingă 
să ne ajute. 

— Vai! bolborosește Harrick. Vai de mine! 

Farley dă din cap. 

- Tu hotărăști. Dacă nu vrei, vom găsi o altă cale. 

-Dar niciuna nu ar fi mai puţin sângeroasă. 

— Ai dreptate. Iluziile pe care le creezi tu... 

Aș insista, dar el ridică mâna. Îi tremură rău și mă întreb dacă și 
talentul lui tremură la fel. 

Deschide gura, dar nu spune nimic. Stau ca pe ghimpi, implorându-l 
cu toată ființa mea. Trebuie să-și dea seama cât de important este. 
Trebuie. 


- Bine. 

Trebuie să mă stăpânesc ca să nu sar în sus de bucurie. Este un pas 
înainte, dar victoria e încă departe. Și nu pot să mă relaxez până când nu- 
l voi ști pe Morrey în siguranță. 

-Îți mulțumesc! spun eu. 

Îi strâng mâinile și simt cum tremură în ale mele. 

-Îți mulțumesc foarte, foarte mult! 

EI clipește iute și ochii lui căprui mă privesc gravi. 


— Mulţumește-mi după ce se termină. 


-Mare adevăr ai spus, mormăie Farley. 

Pentru binele nostru, își dă toată silința să nu pară îngrijorată. Planul ei 
e făcut în pripă, dar Cal ne forțează mâna. 

-În regulă, acum urmați-mă, spune ea. Trebuie să ne mișcăm repede, 
fără zgomot și să ne rugăm să avem puțin noroc. 

Mergem în spatele ei, ocolindu-i pe soldații Gărzii Stacojii și pe roșiii 
trecuți de partea noastră. Mulţi o salută cu respect. Este o persoană 
binecunoscută în organizație și cu toții contăm pe priceperea ei de 
conducător. În timp ce merg, am grijă să-mi strâng mai bine cozile. Mă 
trag, de păr și îmi face bine durerea. Mă ţine în alertă. Și am ceva de făcut 
cu mâinile. Altminteri, sunt convinsă că ar începe să-mi tremure la fel de 
rău ca ale lui HarricK. 

Cu Farley în frunte, nu ne oprește nimeni la porţile zidului și ne 
îndreptăm hotărâți spre centrul fortăreței, unde se înalță turnul principal. 
Prevăzut cu ferestre și balcoane, granitul lui negru se avântă spre cer. 
Dar toate geamurile sunt zăvorâte, iar zeci de soldați stau la baza lui, 
păzind cele două intrări. La ordinele colonelului, bag mâna-n foc. S-a 
grăbit să dubleze paza de îndată ce a înțeles că eu vreau să intru, iar Cal 
vrea să-i scoată pe argintii. Doamna căpitan nu ne duce spre turn, ci 
trecem pe lângă el și intrăm într-o construcție ridicată lângă zid. La fel ca 
toate celelalte clădiri din oraș, și aceasta este din piatră neagră, fier și aur 
- o matahală întunecată chiar și în toiul zilei. 

Îmi bubuie inima în piept, tot mai repede cu fiecare pas pe care îl fac în 
bezna uneia dintre multele închisori din Corvium. Așa cum am stabilit, 
Farley ne conduce la subsol, unde se află celulele. Mi se face pielea de 
găină când văd gratiile și culoarea ca de ceară a zidurilor în lumina slabă 
a celor câteva becuri. Bine măcar că toate celulele sunt goale. Argintiii 
care au trecut de partea lui Cal se află la Poarta Rugăciunii, închiși într-o 
încăpere de deasupra arcadei din Piatră Tăcută, care le anulează 
talentele. 


— Eu îi voi distrage pe paznicii de la nivelul inferior, în vreme ce 


Harrick te va lua și se va strecura pe lângă ei, șoptește Farley. 

Și îmi întinde două chei. 

-Prima e cea din fier, mă instruiește ea, arătându-mi cheia brută, 
neagră, mare cât pumnul meu. Și apoi cea din argint. 

Asta este o cheiță sclipitoare, drăguță, cu dinţi ascuțiți. 

Le îndes în buzunare separate, la îndemână. 

— Am înţeles. 

-Nu pot să înăbuș zgomotele la fel de bine ca imaginile, așa că trebuie 
să ne mișcăm foarte încet, murmură Harrick, potrivindu-și pasul după al 
meu. Stai lângă mine. Iluzia nu va fi una prea mare. 

Dau din cap. Harrick trebuie să-și păstreze forțele pentru ostatici. 

În subteranele fortăreței sunt multe celule. Coborâm și aerul devine tot 
mai jilav și mai rece. Răsuflarea mi se transformă în aburi. Lumina venită 
de după colţ îmi dă o stare de disconfort. Doar până aici ne însoțește 
Farley. 

Ne face semn să ne dăm mai în spate. Mă înghesui în Harrick. Acum e 
acum. Emoțţia și furia dau năvală peste mine. Vin după tine, Morrey. 

Fratele meu este aici, înconjurat de oameni care l-ar ucide fără să 
clipească. Nu-mi pasă dacă mă vor ucide și pe mine. 

Ceva tremură înaintea ochilor mei și cade, aidoma unei cortine. Este 
iluzia. Harrick mă ţine strâns lipită de el și înaintăm împreună, în același 
ritm. Noi vedem totul în jur, dar Farley se uită peste umăr și face ochii 
mari, căutându-ne. Nu ne poate vedea. Și nici paznicii după colț nu ne 
văd. 

-E totul în regulă la voi? hârâie ea, pășind prea apăsat pe dalele din 
piatră. 

Harrick și cu mine o urmăm de la distanță, cotim și vedem șase soldați 
cu eșarfe roșii și înarmați până în dinți. Stau în cealaltă parte a holului, 
umăr la umăr, neclintiți. 

Iau poziție de drepți când o văd pe Farley. Unul dintre ei, o matahală 
cu gâtul mai gros decât pulpa mea, i se adresează în numele tuturor. 


- Da, doamnă căpitan. Nicio mișcare. Dacă argintiii chiar vor încerca să 
evadeze, nu o vor face prin tuneluri. Nici măcar ei nu-s atât de proști. 

Farley își încleștează maxilarul. 

— Bine. Tineti ochii în... au! 

Cu fața schimonosită de durere, se îndoaie de mijloc și se sprijină cu 
mâna de zidul negru ca noaptea fără lună. Cealaltă mână a dus-o la 
burtă. 

Într-o fracțiune de secundă, trei paznici se reped să o ajute, lăsând un 
gol destul de mare în rândurile lor. Mă strecor pe acolo cu Harrick, ca să 
ajungem la ușa încuiată în care se termină coridorul. În genunchi și 
prefăcându-se că are dureri sau ceva mai rău, Farley stă cu ochii pe ușă. 
Iluzia din jurul meu face mai multe valuri, semn al concentrării lui 
Harrick. Nu doar pe noi trebuie să ne ascundă acum, ci și ușa ce se 
deschide în spatele celor șase soldați care trebuie să o păzească. 

Farley scoate un țipăt, ca să mascheze zgomotul făcut de cheia din fier 
pe care o răsucesc în broască. Și continuă să se vaite, să gâfâie și să tipe, 
ca să acopere orice sunet al balamalelor ruginite. Din fericire însă, acestea 
sunt bine unse și nu ne aude nimeni. 

Închid încet ușa, ca să preîntâmpin zgomotul de fier izbit de granit. 
Lumina din coridor dispare centimetru cu centimetru, până când 
rămânem în beznă aproape totală. Nu mai auzim nici măcar tipetele lui 
Farley și nici agitația soldaților ei — atât de groasă e ușa. 

- Hai să mergem, îi spun eu lui Harrick, ținându-mă prea strâns de 
brațul lui. 

Unu, doi, trei, patru... Mă ţin cu mâna de zidul rece ca gheaţa și îmi 
număr pașii. 

Simt primul șuvoi de adrenalină abia când ajungem la o a doua ușă, 
situată chiar sub turnul principal. N-am avut destulă vreme ca să rețin 
toată structura acestui loc, dar cunosc elementele de bază. Suficient cât 
să-i pot lua pe ostatici și să-i scot în siguranţă afară. Lipsiţi de prizonierii 
lor, argintiii nu mai au ce să negocieze. Și vor fi nevoiţi să se predea. 


Pipăi ușa, căutând broasca. Este mică și bâjbâi îndelung până nimeresc 
să vâr cheia în ea. 

- Am pornit, șoptesc eu și pentru Harrick, și pentru mine însămi. 

Intru încet în turn și îmi dau seama că s-ar putea ca ăsta să fie ultimul 
lucru pe care-l fac în viaţa mea. Talentul meu și talentul lui Harrick nu se 
pot măsura cu cincizeci de argintii. Orice greșeală, fie ea cât de mică, ne 
va aduce moartea. Probabil că vor muri și ostaticii, deja expuși multor 
orori. 

Nu voi permite una ca asta. Nu pot. 

Încăperea învecinată este la fel de întunecată ca tunelul, dar mai caldă. 
Turnul este bine izolat contra intemperiilor, exact așa cum ne-a spus 
Farley. Harrick se înghesuie în spatele meu și împreună închidem ușa. 
Îmi atinge mâna cu mâna lui. Acum nu-i mai tremură. Bravo! 

Ar trebui să fie o scară... da, uite-o. Mi-am lovit vârful degetelor de 
prima treaptă. Tinându-l strâns pe Harrick de mână, încep să urc spre 
lumina care devine din ce în ce mai puternică. Urcăm două etaje, așa cum 
am coborât două etaje ca să ajungem la celulele din subteran. 

Prin pereți răzbat murmure. Destul de puternice ca să le auzim, dar 
prea înăbușite ca să le deslușim. Voci necăjite, discuţii șoptite. Întunericul 
se risipește când ajungem la parterul turnului. Rămânem ascunși pe scară 
și privim cu luare-aminte în jur. Lumina caldă ne învăluie. Ne aflăm în 
centrul turnului. Pe paliere se văd uși zăvorâte. Atât de tare îmi bubuie 
inima, că sunt aproape convinsă că o vor auzi argintiii. 

Doi patrulează pe scară, încordați și pregătiți de un eventual atac. Însă 
noi nu suntem soldați și nici măcar membri ai Gărzii Stacojii nu suntem. 
Siluetele lor tremură ușor, ca suprafața unei ape sub adierea blândă a 
vântului. Au revenit iluziile lui Harrick, ascunzându-ne de privirile 
ostile. 

Ne îndreptăm ca un singur trup în direcția de unde vin vocile, către 
încăperea centrală aflată cu trei etaje mai sus. În planul pe care ni l-a 
arătat Farley, sala asta ocupa întregul nivel. Acolo trebuie să fie ostaticii, 


împreună cu cea mai mare parte dintre argintii, care așteaptă fie salvarea 
venită din partea lui Maven, fie clemenţa lui Cal. 

Paznicii argintii sunt musculoși. Fac parte din neamul oțeliților. 
Amândoi au chipurile cenușii ca piatra și braţe cât niște trunchiuri de 
copac. Dacă îmi folosesc tăcerea, nu au cum să mă facă fărâme. Numai că 
talentul meu nu are niciun efect împotriva armelor. Și cei doi sunt 
înarmați până în dinți. Câte două pistoale, plus carabine la spate. Turnul 
este bine dotat pentru eventualitatea unui asediu, așa că îmi imaginez că 
au muniție din belșug. 

Noi urcăm și unul dintre oțeliți coboară cu pași grei. Mulţumesc din 
suflet idiotului de argintiu care l-a pus de pază. Talentul lui este forța 
brută, nimic de-a face cu simţurile. Dar cu siguranţă că ne va simţi dacă 
ne ciocnim de el. 

Ne furișăm încetișor pe lângă el, cu spinările lipite de zid. Bărbatul 
merge mai departe fără preget, evident cu gândurile altundeva. 

Mai greu ne este să trecem de celălalt oțelit, care stă sprijinit de o ușă. 
Picioarele lui lungi aproape că blochează scara. Acum sunt 
recunoscătoare pentru înălțimea mea. Mă ajută să trec peste ele fără 
niciun incident. Harrick nu este chiar la fel de sprinten. Stă crăcănat pe 
trepte, neștiind unde anume să pășească, iar tremurul l-a apucat iar, de 
zece ori mai rău decât înainte. 

Scrâșnind din dinți, permit tăcerii să mi se acumuleze sub piele. Mă 
întreb dacă i-aș putea omorî pe amândoi înainte să dea alarma. Numai 
când mă gândesc la asta mi se face greață. 

Dar imediat Harrick se împiedică de treapta următoare. Nu face prea 
mult zgomot, dar e suficient cât să-i atragă atenţia argintiului, care se uită 
alertat încoace și-ncolo. Eu încremenesc, cu mâna încleștată pe brațul 
întins al lui Harrick. Mă simt sufocată de groază. Îmi vine să urlu. 

Argintiul se întoarce cu spatele la noi și se uită la camaradul lui. 

- Lykos, tu ai auzit ceva? strigă oțelitul nostru. 


— Absolut nimic, răspunde celălalt. 


Vorbele lor ne acoperă pașii, permițându-ne să ajungem în vârful scării 
și la ușa întredeschisă. Nu există oftat de ușurare mai silențios decât cel 
scos de mine acum. Și uite că au început să-mi tremure mâinile și mie. 

Din încăpere se aud voci care se ceartă. 

- Trebuie să ne predăm, zice una dintre ele. 

Îi răspund multe strigăte de protest, care acoperă zgomotul pe care îl 
facem când intrăm. Ne strecurăm înăuntru ca niște șoricei și ne pomenim 
într-o cameră plină cu pisici flămânde. Ofițerii argintii, majoritatea răniţi, 
stau grupaţi pe lângă pereți. Izul sângelui este copleșitor. Gemete de 
durere străbat discuţiile însuflețite. Toţi ofițerii strigă — unul mai tare ca 
altul. Sunt albi la față din cauza fricii, a supărării, a durerii chinuitoare. 
Câţiva dintre cei răniți mai grav par pe moarte. Mai că-mi vine să vomit 
când simt duhoarea atâtor bărbați și femei cu răni de toate felurile. Și văd 
că aici nu există niciun tămăduitor. Înseamnă că plăgile lor infectate nu 
vor dispărea doar cu un fluturat din mână. 

Am eu gura mare, dar nu-s făcută din piatră sau gheaţă. Ofițerii cu cele 
mai grave răni sunt aliniați lângă zidul exterior, la doar câțiva metri de 
picioarele mele. Chiar lângă mine se află o femeie cu chipul plin de 
tăieturi. Își apasă burta cu mâinile, încercând zadarnic să-și țină maţele 
înăuntru. Și printre degete îi curg șiroaie de sânge argintiu. Deschide și 
închide gura, la fel ca un pește pe uscat. Trebuie să fie insuportabilă 
durerea pe care o simte, pentru că nici să se vaite nu mai poate. Mi se 
pune un nod în gât, pentru că mi-a venit un gând foarte ciudat: Dacă aș 
vrea, i-aș putea pune capăt suferințelor. Aș atinge-o cu tăcerea mea și aș 
ajuta-o să se stingă liniștită. 

Simpla idee îmi face greață și trebuie să mă întorc cu spatele. 

-Capitularea nu-i o opțiune. Garda Stacojie ne va omorî sau poate ne 
va face ceva mai rău... 

— Mai rău? bolborosește unul dintre ofițerii întinși pe jos, cu trupul 
vânăt și bandajat. Uită-te în jurul tău, Chyron! 


Mă uit și eu, îndrăznind să sper. Ne va fi mult mai ușor dacă vor 


continua să urle unul la altul. Și îi văd în cealaltă parte a încăperii. Stau 
înghesuiți, plini de vânătăi, acoperiți cu sângele lor roșu. Vreo douăzeci 
de adolescenţi de vreo cincisprezece ani. Numai frica mă mai ţine pe loc. 
Între mine și tot ce-mi doresc mai mult pe lume se află multe mașinării 
ucigașe și înfuriate. 

Morrey. La câteva secunde distanță de mine. La câțiva centimetri. 

Traversăm încăperea cu aceeași prudenţă cu care am urcat scara și de 
două ori mai încet. Argintiii cu răni mai ușoare se plimbă de colo până 
colo, fie ca să-i îngrijească pe camarazii lor suferinți, fie ca să le treacă 
nervii. N-am văzut niciodată argintii în halul ăsta. Atât de umani. O 
femeie ofițer ceva mai în vârstă, acoperită cu bandaje, ţine de mână un 
tânăr, de vreo optsprezece ani. Chipul lui este alb ca varul, secat de 
sânge. Privește calm în tavan, așteptându-și moartea. Camaradul de 
alături a întâlnit-o deja. Îmi suprim un geamăt și mă forțez să respir 
regulat și fără zgomot. N-am de gând să-mi asum niciun risc. 

-Spune-i mamei că o iubesc, șoptește unul dintre muribunzi. 

Altul, în aceeași stare, strigă numele cuiva care nu se află aici. 

Moartea planează asupra noastră ca un nor. Mă acoperă și pe mine. Aș 
putea să mor și eu aici, împreună cu toată lumea. Dacă Harrick obosește, 
dacă eu fac un pas greșit. Încerc să nu mă mai gândesc la nimic altceva, cu 
excepția picioarelor și a scopului meu. Însă, cu cât înaintez mai mult în 
încăpere, cu atât îmi este mai greu. Podeaua parcă se mișcă în faţa ochilor 
mei, dar nu din cauza iluziei create de Harrick. Oare... oare plâng? De 
mila lor? 

Mânioasă, îmi șterg repede ochii pentru ca nu cumva să-mi curgă 
lacrimile pe obraji. Îi detest foarte mult pe oamenii ăștia, dar uite că acum 
nu simt pic de ură faţă de ei. Toată furia de acum o oră mi-a dispărut și a 
fost înlocuită de un fel de compasiune ciudată. 

Sunt doar la un pas de ostatici și printre ei văd un chip leit cu al meu. 
Același păr negru și cârlionțat, aceeași piele întunecată ca noaptea, 
aceleași picioare lungi și subțiri, aceleași mâini mari, cu degete strâmbe. 


Și cel mai larg și mai strălucitor surâs pe care l-am întâlnit vreodată, deși 
acum îl văd doar în amintirile mele. Dacă aș putea, l-aș lua în braţe pe 
Morrey și nu i-aș mai da niciodată drumul. Dar nu pot. Așa că mă furișez 
în spatele lui și mă ghemuiesc până îi ajung lângă ureche. Sper din tot 
sufletul meu să nu se sperie și să nu mă dea de gol. 

- Morrey, sunt eu, Cameron. 

Tresare puternic, dar nu scoate niciun sunet. 

— Am venit cu un om cu sângenou. Ne poate face invizibili. Am să te 
scot de aici, dar trebuie să faci exact ce-ţi spun. 

Nu se poate stăpâni și se întoarce. Are ochii mari și înspăimântați. 
Ochii mamei noastre, negri, cu gene lungi și dese. Foarte încet, clatină din 
cap cu neîncredere. 

-Pot s-o fac, șoptesc eu. Spune-le și celorlalți. Ai mare grijă să nu te 
vadă argintiii. Haide, Morrey. 

După o altă clipă foarte lungă, îl văd că strânge din dinţi și mă ascultă. 

Nu durează prea mult până află toţi de prezenţa noastră. Și nimeni nu 
o pune la îndoială. Nu-și permit luxul ăsta. Nu în situaţia în care sunt 
acum. 

-Ce o să vedeţi acum nu este adevărat. 

Îi fac un semn lui Harrick, care dă din cap. Este pregătit. Ne așezăm 
foarte încet în genunchi, ca să ne amestecăm printre ei. Când se va 
destrăma iluzia care ne ascunde, argintiii nu ne vor observa din primul 
moment. Să sperăm. 

Mesajul meu se răspândește repede. Ostaticii se crispează. Chiar dacă 
sunt de aceeași vârstă cu mine, par mai bătrâni, epuizați în urma lunilor 
de instrucție și a celor petrecute în tranșee. Chiar și Morrey mi se pare 
secătuit de puteri, deși îmi este clar că în armată a mâncat mai bine decât 
acasă. Nu mă poate vedea încă, dar eu tot îl iau ușurel de mână. Degetele 
i se împletesc strâns cu ale mele. Iar iluzia care ne făcea invizibili se 
risipește. Alte două persoane apar în grupul de ostatici. Ceilalţi fac ochii 
mari la noi, străduindu-se să-și ascundă surpriza. 


— Acum e acum, șoptește Harrick. 

În spatele nostru, argintiii continuă să se ciondănească pe tema 
răniților și a mortii. Nici nu se mai gândesc la prizonierii lor. 

Harrick strânge din ochi, concentrându-se asupra zidului din dreapta 
noastră. Respiră cu greutate, inspirând pe nas și expirând pe gură. Își 
adună forțele. Mă încordez în așteptarea loviturii, deși știu bine că nu va 
fi așa ceva în realitate. 

Brusc, zidul explodează într-o cascadă de foc și piatră, descoperind 
cerul de afară. Argintiii se cutremură de spaimă și se retrag din fața 
acestui atac. Pe lângă turn zboară avioane, străbătând norii falși. Clipesc 
repede, nevenindu-mi să-mi cred ochilor. Și nici nu trebuie să cred. 
Pentru că nimic din toate astea nu este adevărat. Însă pare incredibil, 
imposibil de real. 

Nu că aș avea vreme să casc gura și să mă minunez. 

Harrick și cu mine sărim în picioare, luându-i pe ceilalți cu noi. Ne 
repezim prin flăcări. Mă feresc cum pot de ele, chiar dacă știu că nu 
există. Focul le distrage atenţia argintiilor, așa că putem să ieșim în goană 
pe ușă și să o luăm la fugă pe scară. 

Eu alerg în frunte, iar Harrick ne asigură spatele. Dă din mâini ca un 
balerin, țesând iluzii din aer. Foc, fum, altă salvă de proiectile. Toate îi 
împiedică pe argintiii înfricoșaţi să ne urmărească. Acum tăcerea 
înflorește din mine, sferă de putere ucigătoare, care îi va doborî pe cei doi 
paznici argintii. Morrey mă calcă, făcându-mă să mă împiedic. Dar mă 
prinde iute de braţ, ca să nu cad peste balustradă. 

- Stop! 

Primul oțelit se repede la mine, cu capul înainte ca un taur. Îmi trimit 
tăcerea spre el, i-o îndes în gât. Se poticnește sub toată apăsarea forţei 
mele. Simt și eu cum moartea i se rostogolește prin trup. Trebuie să-l 
omor. Și trebuie s-o fac repede. Îi țâșnește sângele pe gură și prin ochi, în 
timp ce organele îi mor, unul câte unul. Sting; viața din el mai repede 
decât am făcut-o vreodată. 


Celălalt oțelit moare și mai repede. O lovitură năprasnică a tăcerii mele 
și se prăbușește imediat. Își sparge țeasta de dalele din piatră, pe care le 
umple cu sânge și bucăţi de creier. Mi se pune un nod în capul pieptului, 
dar n-am timp să mă întreb de unde vine sila asta de mine însămi. Asta-i 
pentru Morrey. Pentru Morrey. 

Fratele meu pare la fel de îndurerat ca mine. Stă cu ochii lipiti de 
oțelitul care sângerează pe jos. Îmi spun că este doar șocat, nu îngrozit de 
puterea mea. 

- Fugi! îi urlu eu, cu vocea sugrumată de rușine. 

Din fericire, mă ascultă și ţâșnește spre etajul de dedesubt, împreună 
cu ceilalți camarazi ai săi. 

Cu toate că intrarea de la parter este blocată, ostaticii rezolvă repede 
problema, demolând baricada improvizată și eliberând ușile duble. Doar 
o singură încuietoare mai stă acum între noi și libertate. 

Sar peste capul spart al oțelitului și arunc cheița argintie. Morrey o 
prinde din zbor. Nici plecarea lui în armată și nici întemnițarea mea nu 
ne-au distrus relația specială pe care numai gemenii o au. Deschide ușile 
spre lumina soarelui și țâșnește în aerul proaspăt, urmat de toți ceilalți 
prizonieri. 

Harrick coboară în goană scara, cu focul imaginar după el. Îmi face 
semne disperate să ies și eu din turn, dar nu mă clintesc din loc. Nici 
vorbă să plec de aici fără maestrul iluziilor. 

Ţinându-ne strâns de mână, ieşim amândoi și dăm cu ochii de o piață 
plină de soldaţi năuciți, înarmați până în dinţi. Ne dau voie să trecem 
pentru că așa le ordonă Farley. Urlă la ei să fie atenţi la intrarea în turn, 
în caz că argintiilor le vine ideea să opună rezistență. 

Nu sunt atentă la ea. Merg tot înainte până ajung să-mi îmbrățișez 
fratele. Simt cum i se zbate inima în piept și sunt fericită. Este aici. Este 
viu. 

Spre deosebire de oțeliți. 


Incă mă mai doare ce le-am făcut. 


Ce le-am făcut tuturor oamenilor pe care i-am omorât. 

Amintirile astea mă umplu de rușine. Totul a fost pentru Morrey, totul 
a fost pentru ca să supraviețuiesc. Dar acum, gata. 

Nu trebuie să fiu și o criminală, pe lângă toate celelalte. 

Morrey se agaţă de mine. Are ochii mari de spaimă. 

-Garda Stacojie, îmi șuieră el la ureche. Trebuie să fugim, Cam. 

— Eşti în siguranţă. Eşti cu noi. Nimeni nu-ți va face niciun rău, Morrey. 

Însă, în loc să dispară, frica lui parcă se triplează. Mă strânge și mai 
tare și se uită în toate direcţiile, numărându-i pe soldaţii lui Farley. 

-Ştiu ce ești? Cam, au aflat ce ești? 

Acum rușinea pe care o simțeam este înlocuită de nedumerire. Mă 
îndepărtez putin, ca să-l pot privi în ochi. Morrey gâfâie disperat. 

-Şi ce anume sunt? 

- Te vor omori pentru asta. Garda Stacojie te va omori pentru că ești ce 
ești. 

Fiecare vorbă a lui mă lovește în moalele capului. Și îmi dau seama că 
nu doar el este înspăimântat. Toţi ceilalți adolescenți din unitatea lui se 
înghesuie unul în celălalt, ferindu-se să stea prea aproape de membrii 
Gărzii. Mă uit la Farley, care se află la doar câțiva metri de mine. Nici ea 
nu pricepe nimic. 

Apoi încerc să privesc situația din punctul de vedere al fratelui meu. 
Să-i văd pe soldații Gărzii așa cum i-au fost lui descriși. 

Teroriști. Asasini. Principalul motiv pentru care au fost înrolați cu 
forța. 

Încerc să-l îmbrățișez pe Morrey, să-i explic adevărul la ureche. 

Dar el stă ţeapăn în brațele mele. 

- Te-ai dat de partea lor! se răstește el, privindu-mă atât de furios și de 
acuzator, că mi se înmoaie genunchii. Ești în Garda Stacojie. 

Mi se umple sufletul de groază. 


Maven i-a răpit fratele lui Mare. 


Mi l-a răpit și pe al meu? 


ȘAISPREZECE 
Mare 


Din cauza norilor de joasă altitudine, nu reușesc să zăresc fortăreața 
Corvium. Dar stau cu ochii lipiti de orizontul estic, întins în spatele 
nostru. Garda Stacojie a ocupat orașul. Corvium se află în mâinile lor. 
Noi am fost obligaţi să-l ocolim la mare distanţă. Maven face tot posibilul 
ca vestea să nu se răspândească. Însă nici măcar el nu poate ascunde o 
înfrângere atât de catastrofală cum a fost aceasta. Mă întreb cum va fi 
primită știrea în regatul lui. Oare roșiii vor sărbători? Oare argintiii vor 
recurge la represalii? Mi-aduc bine aminte de revoltele care au urmat 
atacurilor Gărzii Stacojii. Bineînţeles că vor fi consecințe. Ocuparea 
fortăreței Corvium echivalează cu o declaraţie de război. Steagul Gărzii 
flutură pe zidurile ei și nu va fi ușor de dat jos de acolo. 

Atât de aproape îmi sunt prietenii, că-mi vine să alerg la ei. Să-mi 
smulg cătușele, să-mi ucid paznicii arveni, să sar jos din camion și să 
dispar în neguri, prin pădurea desfrunzită de iarnă. În reveria mea, îi văd 
cum mă așteaptă toți în faţa zidurilor. Colonelul, cu ochiul lui stacojiu, 
chipul zbârcit de ani și de griji, cu pistolul la șold, conferindu-i mai multă 
alinare decât orice altceva. Farley alături de el, cutezătoare, înaltă și 
curajoasă. Cameron, a cărei tăcere este mai degrabă un scut decât o 


închisoare. Kilorn, drag și familiar ca mâinile mele. Cal, la fel ca mine de 
furios și de îndurerat — tăciunii aprinși ai mâniei lui sunt gata să-mi ardă 
din minte toate gândurile la Maven. Mă văd sărindu-le în brațe, 
implorându-i să mă ia cu ei, să mă ducă oriunde. Acasă, la familia mea. 
Să mă ajute să uit. 

Ba nu, nu vreau să uit. Ar fi un păcat dacă nu mi-aș aminti că am fost 
întemnițată. O mare pierdere. ÎI cunosc pe Maven cum nu-l cunoaște 
nimeni. Îi știu toate lacunele din minte. Și am fost martoră la destrămarea 
Curţii lui. Dacă reușesc să evadez sau dacă sunt salvată, încă voi mai 
putea fi de mare ajutor. Și atunci târgul ăsta neinspirat pe care l-am făcut 
își va fi meritat prețul și voi putea să îndrept atât de multe greșeli. 

Parcă simt miros de fum, cu toate că geamurile camionului sunt închise 
etanș. Miros de cenușă. De praf de pușcă. Izul metalic și acru al unui 
secol de vărsare de sânge. Năduful este tot mai aproape cu fiecare 
secundă care trece. Sper doar ca realitatea să nu fie la fel de urâtă cum au 
fost coșmarurile în care mi s-a arătat locul acesta. 

Pisicuţa și Trifoiaș stau în dreapta și în stânga mea, cu mâinile 
înmănușate sprijinite pe genunchi. Pregătite să mă înșface, să mă 
împiedice să mă mișc. Ceilalţi arveni, Trio și Out, stau pe acoperiș, legați 
cu centuri de camion. Măsură de precauţie, deoarece suntem foarte 
aproape de linia frontului. Și la câțiva kilometri depărtare de un oraș 
ocupat de forţele rebele. Cei patru arveni sunt cu ochii în patru. Au 
misiunea să mă împiedice să fug și să mă apere. 

Afară, pădurea care ne-a însoțit de-a lungul Drumului de Fier se 
rărește și se termină. Ramurile goale dispar și dau la iveală pământul 
întărit, pe care și zăpada îl ocolește. Năduful este un loc urât. Sol cenușiu, 
cer cenușiu, atât de perfect îngemănate, că nu știu unde se termină unul 
și începe celălalt. Mă aștept să aud ecou de explozii din depărtare. Tata 
zicea că se aud mereu bombele, chiar de la mai mulți kilometri. Presupun 
însă că nu mai e cazul, mai cu seamă dacă planul lui Maven va avea 
succes. Eu voi pune capăt unui război în care au murit milioane de 


oameni. Doar pentru ca omorurile să continue sub o altă denumire. 

Convoiul înaintează spre avanposturi — un grup de clădiri care-mi 
amintesc de baza Gărzii Stacojii de pe insula Tuck. Majoritatea cazărmi. 
Sicrie pentru cei vii. Frații mei au locuit pe vremuri în ele. Și tata. 
Probabil că a venit rândul meu să duc mai departe această tradiție de 
familie. 

La fel cum s-a întâmplat în toate orașele pe care le-am străbătut, și aici 
oamenii ies în frig ca să se uite la Maven și la suita lui. Soldaţi în 
uniforme roșii, negre sau cenușii. Se înșiră cu precizie militară de-a 
lungul drumului principal care taie Năduful în două. Toţi își înclină 
frunțile cu respect. Nici nu-mi bat capul să-i mai număr - sunt cu sutele. 
Este prea deprimant. În schimb, îmi strâng tare mâinile, ca să mă doară și 
să am la ce să mă gândesc. Ofițerul argintiu rănit, pe care l-am întâlnit în 
Rocasta, ne-a zis că în Corvium a avut loc un măcel. Nu, nu te gândi la 
asta, îmi spun eu. Dar firește că mintea nu mă ascultă. Imposibil să ţii la 
distanță grozăviile la care nu vrei să te gândești. Măcel. În ambele tabere. 
Cea roșie și cea argintie — Garda Stacojie și armata lui Maven. Cal a 
scăpat cu viață, măcar atât am reușit să aflu din expresia îmbufnată a lui 
Maven. Dar Farley, Kilorn, Cameron, frații mei, toți ceilalți? Atât de 
multe nume și chipuri ale acelora care au asediat zidurile fortăreței? Cu 
ei ce s-a întâmplat? 

Îmi apăs ochii cu degetele, ca să-mi rețin lacrimile. Efortul mă 
epuizează, dar refuz să plâng în faţa arvenilor. 

Spre marea mea mirare, convoiul nostru nu se oprește în centrul 
taberei militare din Năduful, cu toate că aici este o piaţă cât se poate de 
potrivită pentru încă unul dintre discursurile ipocrite ale lui Maven. les 
din rând câteva camioane care transportă nobilele vlăstare ale unor Înalte 
Case, dar noi mergem tot înainte. Fără să încetinim deloc. Chiar dacă 
încearcă s-o ascundă, Pisicuta și Trifoiaș sunt din ce în ce mai agitate. Le 
observ cum se uită mirate pe geamuri și apoi una la alta. Nu le place ce se 
întâmplă. Foarte bine. Lasă-le să fiarbă. 


Oricât de neînfricată aș fi, parcă și pe mine mă cuprinde teama. Oare 
Maven și-a pierdut cu totul mințile? Unde ne duce? Cu siguranţă că nu-și 
va duce curtenii într-un șanț, pe un câmp minat sau poate mai rău. 
Camioanele accelerează și mai tare, alergând peste pământul bătătorit. 
Intrăm pe un drum. În zare se văd grămezi mari de tunuri și mitraliere 
distruse, ca niște schelete negre. Peste nici un kilometru și jumătate, 
traversăm prima linie de tranșee, peste podețele construite în pripă. 
Urmează alte tranșee. Pentru provizii, întreținere, comunicații. Șanţurile, 
săpate adânc în pământ, formează un labirint complicat. Număr doar 
vreo douăsprezece și apoi pierd șirul. Nu văd pe nimeni, nici urmă de 
uniformă roșie, ceea ce înseamnă că ori tranșeele au fost abandonate, ori 
soldaţii s-au ascuns foarte bine. 

Am putea intra direct într-o cursă. Întinsă de un rege bătrân unuia 
tânăr. O parte din mine ar vrea să fie adevărat. Dacă eu nu am cum să-l 
ucid pe Maven, poate că o va face regele lacustru pentru mine. Casa 
Cygnet, acvaticii. La putere de sute de ani. Asta-i tot ce știu despre 
monarhul care ne este dușman. Regatul lui seamănă cu al nostru, condus 
de case de argintii care se luptă între ele. Se pare că și pe ei îi deranjează 
Garda Stacojie. lar regele de aici, aidoma lui Maven, vrea să-și păstreze 
puterea cu orice preț, prin orice mijloace. Chiar dacă asta ar însemna 
încheierea unei alianţe secrete cu un vechi inamic. 

Norii se mai risipesc spre est și câteva raze de soare luminează terenul 
aspru din jurul nostru. Cât vezi cu ochii, nu întâlnești niciun copac. 
Traversăm și tranșeele de pe linia frontului și de-abia dacă-mi pot stăpâni 
un geamăt. Soldați roșii stau claie peste grămadă în șanțuri lungi, înalte 
cât șase oameni puși unul pe umerii celuilalt. Uniformele le sunt colorate 
în toate nuanțele de roșu și ruginiu. Parcă tranșeele alea ar fi niște răni 
deschise, pline de sânge. Oamenii stau cu mâinile pe scări și tremură 
amarnic din cauza frigului. Sunt pregătiţi să iasă din adăposturi și să 
pătrundă pe teritoriul inamic din Năduful, dacă le-o va ordona regele lor. 
Văd și ofițeri argintii printre ei, îi recunosc după uniformele lor negre cu 
cenușiu. Maven este tânăr, dar deloc prost. Dacă toată povestea asta este 


o stratagemă a lacuștrilor, se va lupta ca să scape cu viață. Îmi închipui că 
și regele din Tinutul Lacurilor își are propria armată pregătită în 
tranșeele din cealaltă parte. Alți soldați roșii de care nu-i pasă nimănui. 

Când roţile camionului nostru ajung pe partea cealaltă a șanțului, o 
simt pe Trifoiaș cum se crispează lângă mine. Încearcă să rămână calmă 
și ochii ei de un verde electric privesc numai înainte. Însă teama îi este 
trădată de pelicula lucioasă de transpiratie care i-a acoperit fruntea. 

Pustietatea de coșmar care este Năduful e plină de gropi rămase în 
urma focurilor de artilerie trase de cele două armate. Unele dintre gropi 
trebuie să fie vechi de câteva zeci de ani. Sârma ghimpată zace încurcată 
pe pământul îngheţat. În fața noastră, pe camionul din frunte, un 
telekinetic și un magnetron lucrează în tandem. Dau din mâini ca nebunii 
și fragmente de fire metalice și ascuţite zboară în toate direcţiile. 
Împreună cu niște bucăți de oase, cel puțin așa mi se pare mie. Roșiii își 
găsesc moartea aici de generații întregi. Pământul este acoperit cu 
resturile lor. 

În coșmarurile mele, pustiul se întinde la nesfârșit. Însă acum, în loc să 
se cufunde în neant, convoiul încetinește la vreo șapte sute de metri 
dincolo de tranșeele noastre și camioanele se aliniază în semicerc. Mă 
apucă un râs nervos. Dintre toate locurile posibile, am oprit tocmai în 
fața unui pavilion. Contrastul cu peisajul din jur este izbitor. Nouă-nouţă, 
construcția are coloane albe și draperii din mătase care se leagănă în 
vântul otrăvit. A fost ridicată aici dintr-un singur motiv. O întâlnire la 
nivel înalt, cum a fost și aceea de demult. Când doi regi au hotărât să dea 
startul unui secol de războaie. 

O santinelă deschide portiera de la camionul nostru și ne face semn să 
coborâm. Trifoiaș ezită o fracțiune de secundă, iar Pisicuta își drege 
glasul, îndemnând-o să nu se opună. Cobor și eu cu ele pe pământul ăsta 
mort, acoperit cu pietre și țărână. Mă rog doar să nu simt ceva trosnindu- 
mi sub tălpi. Vreun craniu, vreo coastă, un femur sau poate un fragment 
de coloană vertebrală. N-am nevoie de nicio altă dovadă care să mă 


convingă de faptul că mă aflu într-un cimitir nemărginit. 

Nu doar Trifoiaș este speriată. Până și santinelele se mișcă mai încet, 
mai precaut — capetele lor acoperite cu cagule se mișcă încontinuu. Măcar 
acum se gândesc și la siguranţa lor, nu doar la a lui Maven. lar ceilalți din 
suită — Evangeline, Ptolemus, Samson - stau lângă camioanele lor, se uită 
în toate direcţiile și strâmbă din nas. Înseamnă că și ei simt duhoarea 
morții și a pericolului. O singură mișcare greșită, o singură vorbă puțin 
mai amenințătoare și o vor zbughi imediat de aici. Evangeline a renunțat 
la blănuri în favoarea armurii. E înfășurată în plăci din oțel de la gât până 
la încheieturile mâinilor și până la degetele de la picioare. Deși este foarte 
frig, își scoate repede mănușile. Așa se poate lupta mai bine. Îmi vine și 
mie să fac la fel, dar nu mi-ar fi de niciun folos. Cătușele mă strâng mai 
tare ca niciodată. 

Singurul care pare neafectat este Maven. Vremea de iarnă îi vine de 
minune, adăugând o distincţie stranie tenului său palid. Chiar și 
cearcănele de sub ochi, vinete ca întotdeauna, îi conferă o frumuseţe 
tragică. Astăzi nu se sfiește să poarte multe însemne ale regalității. Da, 
este foarte tânăr, dar este și rege — un rege care se va uita în ochii celui 
mai mare dușman al său. Acum locul coroanei pare să fie pe capul lui. 
Aruncă flăcări din bronz și fier prin părul lui lucios și negru. Chiar și la 
lumina difuză a Nădufului, medaliile și insignele de pe pieptul lui 
strălucesc într-un curcubeu din rubine, argint și onix. Mantia din brocart 
roșu ca focul completează acest ansamblu și imaginea unui rege 
temperamental. Dar Năduful își pune amprenta asupra tuturor. Cizmele 
lui negre, impecabil lustruite, se murdăresc cu noroi în timp ce merge 
înainte, nedând ascultare instinctului care-i spune că ar trebui să se 
teamă de locul acesta. Nerăbdător, aruncă o privire peste umăr la cei pe 
care i-a târât după el până aici. Privirea arzătoare din ochii lui albaștri 
este singurul impuls de care avem nevoie. Trebuie să mergem după el. 
Mie nu-mi este teamă de moarte, așa că sunt prima care îl urmează spre 
ceea ce ar putea fi mormântul nostru. 


Regele din Tinutul Lacurilor ne așteaptă. 

Este un om micut, tolănit pe un scaun simplu, cu un steag uriaș în 
spate. De culoarea cobaltului, acesta are în centru o floare cu patru petale 
argintii și albe. În cealaltă parte a pavilionului, camioanele din metal 
albastru lăptos stau înșirate ca o imagine în oglindă a mașinilor noastre. 
Sunt mai mult de douăsprezece, iar printre ele mișună variantele lacustre 
ale santinelelor noastre. Alți soldați îi păzesc pe rege și pe anturajul său. 
Nu poartă nici cagule și nici mantii, ci doar armuri strălucitoare, de 
culoarea safirului. Toţi sunt războinici instruiți anume în acest scop încă 
de la naștere. Nu știu ce talente au -— nici ei și nici curtenii regelui. Nu le- 
am studiat în timpul cursurilor mele cu lady Blonos, de acum mai multe 
secole. 

Ne apropiem și reușesc să-l văd mai bine pe rege. Îl privesc lung, 
încercând să descopăr omul care poartă coroana aceea din aur alb, topaz, 
turcoaz și lapislazuli întunecat. Se vede treaba că regelui îi place culoarea 
albastră la fel de mult cât îi plac lui Maven roșul și negrul. Mi se pare 
logic — în fond, este un acvatic, un individ care manipulează apa. Așa că i 
se potrivește. M-aș fi așteptat să aibă și ochi albaștri, dar au culoarea 
norilor de furtună, la fel ca părul lui lung și drept. Îl compar cu tatăl lui 
Maven, singurul rege pe care l-am cunoscut la viața mea. Deosebirile 
dintre ei sunt frapante. În timp ce Tiberias al Șaselea era un bărbat 
robust, cu barbă și cu chipul și trupul buhăite de consumul de alcool, 
regele lacustru este un ins fragil, bine bărbierit, cu ochi limpezi și piele 
negricioasă. Ca cazul tuturor argintiilor, tenul lui are nuanţe vineții. Se 
ridică în picioare cu mișcări grațioase, ca de balerin. Nu poartă nici 
armură și nici uniformă de gală, însă veșmintele lui, în culoarea 
argintului și a cobaltului, sunt la fel de strălucitoare și de nefaste ca 
drapelul din spatele său. 

- Rege Maven din Casa Calore, spune el, înclinând capul chiar atunci 
când Maven intră în pavilion — mătase neagră pe marmură albă. 


— Rege Orrec din Casa Cygnet, îi răspunde Maven în același stil. 


Are grijă să facă o plecăciune mai adâncă decât a adversarului său, fără 
să-și piardă zâmbetul lipit pe buze. 

— De-ar fi tatăl meu aici să ne vadă. 

-Şi mama ta, adaugă Orrec. 

Tonul nu este sarcastic, dar Maven se îndreaptă iute, de parcă s-ar 
simți amenințat. 

- Condoleanțele mele. Eşti prea tânăr ca să treci prin așa ceva. 

Vorbește cu accent, parcă ar intona o melodie stranie. Privirea îi trece 
dincolo de umărul lui Maven, dincolo de mine și se oprește asupra lui 
Samson Merandus. 

— Ţi s-au adus la cunoștință... cererile mele? 

— Desigur. 

Maven se uită și el în spate. Ochii ni se întâlnesc o secundă. Și apoi îl 
vede pe Samson. 

— Dacă nu te superi, vere, așteaptă în camion. 

— Vere..., se opune Samson. 

Și nu se îndepărtează, ci rămâne înțepenit la câțiva metri de platforma 
pavilionului. Nu este loc de controverse. Nu aici. Nu în situația asta. 
Gărzile regelui Orrec se încordează, duc mâinile spre arme. Și au multe — 
puști, săbii, chiar și aerul din jurul nostru. Ar apela la orice ca să 
împiedice un șoptitor să se apropie prea mult de mintea regelui lor. 
Măcar de s-ar purta la fel și curtenii din Norta. 

În cele din urmă, Samson se înduplecă. Face o plecăciune adâncă, 
însoțită de mișcări ample din brate. 

- Bineînțeles, Maiestatea Voastră. 

Abia când dispare între camioane își permit lacuștrii să se mai 
relaxeze. Regele Orrec schițează un zâmbet crispat, făcându-i un semn lui 
Maven să se așeze în fața lui. Așa cum te-ai purta cu un copil. 

Dar Maven alege alt scaun. Care nu-i făcut din Piatră Tăcută, nu-i sigur 
pentru el, dar o face fără nicio ezitare. Se sprijină de spătar și își 
încrucișează picioarele. În jurul uneia dintre mâini și-a drapat mantia, iar 


cealaltă îi atârnă, cu brățara scăpărătoare la vedere. 

Noi ne așezăm în jurul lui, în formaţie identică cu aceea a curtenilor 
lacuștri din fața noastră. Evangeline și Ptolemus la dreapta lui Maven, 
împreună cu tatăl lor, pe care nu l-am văzut când s-a alăturat convoiului 
nostru. Cu noi se află și guvernatorul Welle, ale cărui straie verzi par 
ofilite și murdare pe fundalul cenușiu al Nădufului. Îmi sare în ochi 
absența Caselor Iral, Laris și Haven. Locurile lor sunt ocupate acum de 
alți sfetnici. Mă așez și eu, flancată de gărzile mele arvene, care stau atât 
de aproape, că le aud cum respiră. Mă concentrez asupra celor din fața 
mea — lacuștrii. Cei mai apropiaţi sfetnici și confidenţi ai regelui, cei mai 
de seamă diplomaţi și generali ai regatului său. Oameni de temut, la fel 
ca regele lor. Se sare peste partea cu prezentările, dar eu îmi dau seama 
repede cine este cea mai importantă persoană din tabăra cealaltă. Aceasta 
stă la dreapta regelui, așa cum Evangeline stă la dreapta lui Maven. 

Să fie o regină foarte tânără? Nu. Trăsăturile de familie sunt mult prea 
evidente. Înseamnă că este prințesa din Ținutul Lacurilor. Are ochii 
tatălui său și poartă propria-i coroană din nestemate albastre. Părul 
negru și drept îl are împodobit cu perle și safire. Îmi simte privirea și se 
uită și ea la mine. 

Maven începe să vorbească, întrerupându-mă din examinarea fetei. 

— Este pentru prima oară, în decurs de un secol, când cădem de acord. 

— Așa este, încuviințează Orrec. 

Coroana lui sclipește în lumina tot mai difuză a soarelui. 

- Trebuie să stârpim Garda Stacojie și pe toți complicii ei. Și trebuie să 
o facem foarte repede, pentru ca nu cumva ciuma lor să se întindă și mai 
departe. Pentru ca nu cumva și roșiii din alte regiuni să fie seduși de 
minciunile acestei grupări teroriste. Am auzit că ar fi probleme în 
Piedmont. Este adevărat? 

— Doar niște zvonuri. 

Regele meu cu suflet negru nu recunoaște decât ceea ce îi convine. 


-Ştii și tu cum sunt prinții. Se ceartă mereu. 


Orrec afișează un zâmbet atotcunoscător. 

- Foarte adevărat. Lorzii din Prerie sunt exact la fel. 

-Cât despre condiţii... 

-Nu te grăbi, tinere prieten. Aș dori mai întâi să cunosc starea casei 
tale și apoi să-ţi trec pragul. 

Chiar și de la locul meu, tot simt crisparea lui Maven. 

- Pune orice întrebare dorești. 

— Casa Iral? Casa Laris? Casa Haven? enumeră Orrec, cu ochii la noi. 

Nu i-a scăpat nimic. Acum privirea lui trece peste mine, șovăind doar 
o jumătate de secundă. 

-Nu le văd aici. 

- Şi? 

-Şi înseamnă că zvonurile sunt reale. Înseamnă că aceste case s-au 
răzvrătit împotriva regelui lor legitim. 

- Da. 

-În sprijinul unui surghiunit. 

- Da. 

-Şi ce se mai aude cu armata ta de oameni cu sângenou? 

- Crește din zi în zi tot mai mult, răspunde Maven. Este o armă pe care 
trebuie să învăţăm s-o mânuim cu toții. 

— O armă, zici? La fel ca ea. 

Și regele din Ţinutul Lacurilor face semn cu capul în direcția mea. 

— Fetiţa cu fulgerele este un trofeu de care poţi să fii mândru. 

Strâng pumnii pe genunchi. Evident că are dreptate. Pentru Maven eu 
nu sunt decât un trofeu viu, pe care-l plimbă prin ţară ca să-și atragă mai 
mulți susținători. Însă nu mă aprind la faţă. Am avut mai mult decât 
suficientă vreme să mă obișnuiesc cu această umilință. 

Nu știu dacă Maven se uită la mine. Pentru că eu refuz să mă uit la el. 

- Da, este un trofeu, dar și un simbol în egală măsură, zice Maven. 
Garda Stacojie este formată din oameni în carne și oase, nu din fantome. 


lar oamenii în carne și oase pot fi controlati, învinși și distruși. 

Regele Orrec plescăie, de parcă i-ar fi milă. Se ridică repede în picioare, 
iar mantia i se învolburează în jurul corpului, ca apele unui râu năvalnic. 
Se ridică și Maven și amândoi merg unul către celălalt, până în centrul 
pavilionului. Se măsoară din priviri. Niciunul nu vrea să cedeze primul. 
Eu simt cum până și aerul vibrează de atâta suspans: acum e fierbinte, 
acum se face rece, după aia uscat, apoi jilav. În jurul nostru freamătă 
voințele de neclintit ale celor doi regi argintii. 

Nu-mi dau seama ce vede Orrec la Maven, dar îi întinde brusc mâna. 
Pe toate degetele lui negricioase sclipesc inele cu sigilii. 

-În cazul acesta, le vom veni curând de hac. Și argintiilor tăi rebeli. Va 
fi floare la ureche pentru regatele noastre unite să distrugă trei case. 

Maven înclină ușor capul și strânge mâna lui Orrec. 

Ca prin vis, mă întreb cum naiba a ajuns aici Mare Barrow din Pilonii. 
La doar câțiva metri de doi regi, martoră la o altă scenă importantă a 
sângeroasei noastre istorii. Julian o să-și iasă din minți când am să-i 
povestesc. Când, nu dacă. Pentru că știu că am să-l revăd. Am să-i revăd 
pe toți. 

— Acum, să discutăm condiţiile, continuă Orrec. 

Îmi dau seama că nu a dat drumul mâinii lui Maven. Își dau seama de 
asta și santinelele, care fac un pas amenințător înainte. Mantiile lor 
înflăcărate ascund numeroase arme. În cealaltă parte a platformei, gărzile 
lacustre fac același lucru. Fiecare tabără provocând-o pe cealaltă să facă 
pasul care va duce la măcel. 

Maven nu încearcă să se smulgă din strânsoarea lui Orrec. Stă în fața 
lui ferm, neclintit, netemător. 

- Condiţiile sunt corecte, spune el pe un ton calm. 

Nu-i văd chipul și nu-mi pot da seama ce gândește. 

— Împărțim în mod egal Năduful, păstrăm vechile graniţe și le 
deschidem circulaţiei. Vei avea drept de folosință egal cu al nostru 
asupra Râului Capitalei și al Canalului Eris... 


— Câtă vreme fratele tău mai este în viață, am nevoie de garanții. 

— Fratele meu este un trădător și un surghiunit. Nu mai are mult de 
trăit. 

- Exact asta spun și eu, tinere. De unde pot să știu că, după ce el va 
muri, după ce noi vom face harcea-parcea Garda Stacojie, tu nu îţi vei 
relua vechile năravuri? Dacă vei reveni la vechile animozități? Dacă te 
vei pomeni iar îngropat în cadavre de roșii și vei fi nevoit să le azvârli 
undeva? 

Orrec se întunecă la față, iar în obraji i se aprind bujori ca din purpură. 
Detașarea lui rece se transformă în furie. 

- Una este să-ţi controlezi populaţia, și alta e războiul ăsta nesfârșit, 
nebunie curată. Nu am de gând să mai vărs niciun strop de sânge 
argintiu din cauză că tu nu ești în stare să te impui în faţa șobolanilor tăi 
roșii! 

Maven se apleacă spre el și-i vorbește cu aceeași hotărâre. 

— Vom semna aici și acum tratatul și vom transmite momentul în toate 
orașele din regatul meu - fiecărui bărbat, femei și copil. Va ști toată 
lumea că războiul nostru a luat sfârșit. Cel puţin, toată lumea din Norta. 
Știu că nu ai aceeași dotare tehnică în Tinutul Lacurilor, bătrâne. Dar am 
încredere că vei face tot ce ține de tine să aduci înțelegerea noastră la 
cunoștința cât mai multor locuitori din bălțile regatului tău. 

Un fior ne străbate pe toți. Fior de spaimă, în cazul argintiilor. De 
bucurie, în cazul meu. Distrugeţi-vă! îi îndemn eu în gând. Scoateți-vă 
matele! N-am nici cea mai mică îndoială că un rege acvatic ar fi capabil să- 
| înece pe Maven chiar aici. 

Orrec își arată dinții. 

-Nu știi nimic despre țara mea. 

-Ştiu că Grada Stacojie a apărut pe teritoriul tău, nu al meu, ripostează 
Maven, gesticulând cu mâna liberă ca să-și ţină santinelele în loc. 

Cât de prostovan și de înfumurat este! Sper ca asta să-i aducă sfârșitul. 


-Nu te purta de parcă mi-ai face vreo favoare. Și tu vrei asta la fel de 


mult ca mine. 

-În acest caz, vreau să-mi dai cuvântul tău de onoare, Maven Calore. 

- Ţi-l dau. 

-Cuvântul tău și mâna ta. Cel mai strâns legământ din câte există pe 
lume. 

Aoleu! 

Îl las pe Maven în ghearele regelui din Ţinutul Lacurilor și mă uit 
repede la Evangeline. Stă nemișcată, cu ochii lipiti de platforma din 
marmură. M-aș fi așteptat să sară în picioare urlând, să spulbere locul 
ăsta cu obuzele ei. Însă nu face nicio mișcare. Chiar și Ptolemus, fratele și 
cățelușul ei, rămâne pe scaun. lar tatăl lor este la fel de adâncit în gânduri 
ca întotdeauna. Nu văd la el nicio schimbare. Niciun semn care să-mi 
spună că se teme ca nu cumva Evangeline să-și piardă poziția pe care s-a 
luptat atât de mult s-o obţină. 

Mă uit în partea cealaltă a pavilionului. Prinţesa din Tinutul Lacurilor 
pare cioplită în piatră. Nici măcar nu clipește. Se aștepta la asta. 

Pe vremuri, când tatăl lui i-a spus că trebuie să se însoare cu mine, 
Maven mai că s-a sufocat. Atât de surprins a fost. Dar s-a prefăcut de 
minune, a vociferat, a făcut scandal. A susținut sus și tare că habar n-avea 
despre ce anume era vorba. La fel ca mine, și el a purtat o mie de măști și 
a jucat un milion de roluri diferite. Astăzi joacă rolul unui rege, iar regii 
nu se miră niciodată, nu pot fi niciodată luaţi prin surprindere. Dacă este 
eșocat, nu o arată. În vocea lui nu se aude decât oţelul. 

— Ar fi o mare onoare să te pot numi tată, spune el. 

Acum Orrec îi dă drumul la mână. 

-Şi pentru mine ar fi o onoare să te numesc fiu al meu. 

Nici nu-mi pot da seama care minte mai bine. 

Aud din dreapta un scârțâit de scaun pe marmură. Urmat de alte două. 
Într-un vârtej negru de metale, Casa Samos iese în goană din pavilion. 
Evangeline iese înaintea fratelui și a tatălui ei, fără să arunce nicio privire 
în urmă. Are umerii gâboviţi și parcă și-a pierdut ținuta dreaptă și 


mândră pe care s-a străduit atât de mult să o dobândească. 

A fost înlocuită. 

Concentrat la tema pe care a primit-o, Maven nici nu se uită după ea. 
Tema fiind prințesa din Tinutul Lacurilor. 

- Milady, spune el, făcând o plecăciune. 

Privindu-l cu răceală, fata abia dacă dă din cap. 

-Îți cer mâna, în faţa nobilei mele Curți. 

Am mai auzit vorbele astea. Rostite de același băiat în faţa mulțimii, 
fiecare sunând ca un zăvor care se închide. 

-Iris Cygnet, prințesă din Tinutul Lacurilor, doresc să fii soția mea. 
Accepti? 

Iris este o tânără frumoasă și are mai multă grație decât tatăl ei. Dar nu 
graţie de balerină, ci de vânător. Se ridică de pe scaun într-o cascadă de 
catifea moale, de culoarea safirului. Zăresc pantaloni strâmți din piele 
printre despicăturile rochiei. Uzaţi, crăpați la genunchi. N-a venit 
nepregătită. Și, la fel ca mulți dintre cei de aici, nu poartă mănuși, deși 
este foarte frig. Mâna cu degete lungi pe care i-o întinde lui Maven are 
culoarea chihlimbarului. Nu poartă nici măcar un singur inel. Nu-i 
șovăie privirea nici când se lasă ceața, învolburându-se peste mâna ei. Și 
ceața asta se condensează și se transformă în stropi lucioși de apă, care 
reflectă lumina. 

Primele cuvinte le rostește într-o limbă pe care eu n-o cunosc. Limba 
lacustră. Impresionant de frumoasă, ca un cântec vorbit, ca undele apei. 
Apoi trece la limba din Norta, pe care o vorbește cu accent foarte 
pronunțat: 

-Îți dau mâna mea și îți dăruiesc viața mea! îi răspunde ea lui Maven, 
conform tradițiilor din regatul ei. Accept să-ţi fiu soție, Maiestate. 

El întinde mâna pe care-i scapără brățara. O pală de foc străpunge 
văzduhul, răsucindu-se în jurul degetelor lor împreunate. Nu o arde pe 
prințesă, dar trece foarte aproape de ea. Iris nu tresare. Nici nu clipește. 


Și așa s-a sfârșit un război. 


SȘAPTESPREZECE 
Mare 


Drumul înapoi la Archeon durează multe zile. Nu din cauza distanței. 
Nu din cauză că regele din Ţinutul Lacurilor a luat cu el nu mai puţin de 
o mie de oameni, curteni, soldaţi, ba chiar și servitori roșii. Ci pentru că 
întregul regat al Nortei s-a trezit că are ceva de sărbătorit. Încheierea 
unui război și o nuntă ce va avea loc curând. Convoiul acum nesfârșit al 
lui Maven se târăște ca melcul pe Drumul de Fier și pe Drumul Regelui. 
Pe marginea lor se înșiră mulțimi de argintii și de roșii care își aclamă 
regele. Maven savurează băile de mulțime și se oprește adesea ca să dea 
mâna cu supușii lui. Iris se află în permanenţă alături de el. În pofida urii 
față de Ținutul Lacurilor pe care locuitorii Nortei au dobândit-o din 
fragedă pruncie, aceștia se pleacă adânc în fața ei. Pentru ei, prințesa 
aceasta reprezintă deopotrivă o ciudăţenie și o binecuvântare. O punte. 
Până și regele Orrec are parte de o primire călduță. Aplauze politicoase, 
plecăciuni respectuoase înaintea vechiului dușman transformat în aliat 
pentru lungul drum care ne așteaptă. 

Asta spune Maven la fiecare oprire. 

- Norta și Tinutul Lacurilor merg umăr la umăr tot înainte, 
împotrivindu-se tuturor pericolelor care ne ameninţă regatele. 


Adică Garda Stacojie. Adică fortăreața Corvium. Adică fratele lui, Cal. 
Adică toate casele răzvrătite. Adică absolut orice i-ar putea periclita 
poziția pe tron, poziţie și așa destul de precară. 

Nu mai trăiește nimeni care să-și poată aminti cum era viața înainte de 
război. Ţara mea nu știe cum arată pacea. Deci nu-i de mirare că cetățenii 
Nortei confundă această situație cu adevărata pace. Îmi vine să urlu 
fiecărui roșu pe lângă care trecem. Îmi vine să-mi tai cuvintele în carne ca 
să le poată vedea cu toţii. E o cursă. O minciună. O conspirație. Nu că m-ar 
mai crede cineva acum. De prea multă vreme nu mai sunt decât o 
marionetă, o păpușă din cârpă în mâinile unui copil ajuns rege. Vocea 
mea nu-mi mai aparține. Doar gesturile, dar acestea îmi sunt strict 
îngrădite. M-ar apuca disperarea, numai că nu mai știu să plâng, 
altminteri m-aș îneca în propriile mele lacrimi. 

Am să scap. Am să scap. Am să scap. Nu îndrăznesc să rostesc cuvintele 
astea nici măcar în șoaptă. Dar le repet încontinuu în minte, unde răsună 
în același ritm cu bătăile inimii. 

Nu vorbește nimeni cu mine în timpul lungii noastre călătorii. Nici 
măcar Maven. E prea ocupat să-și cunoască noua logodnică. Eu am 
senzația că fata știe cu cine are de-a face și este pregătită pentru el. Sper 
să nu iasă niciunul viu din confruntarea lor. 

Cupolele înalte ale Archeonului sunt o priveliște familiară, dar nu una 
care să-mi aducă liniștea. Voi străbate orașul, voi urca aleile abrupte care 
duc la mărețul complex din Piaţa lui Caesar și la palatul Focului Alb și 
mă voi întoarce în colivia pe care o cunosc acum atât de bine. Soarele mă 
amăgește cu strălucirea lui pe cerul senin. Mai este puțin și vine 
primăvara. Ciudat! O parte din mine credea că iarna va ţine o veșnicie, la 
fel ca încarcerarea mea. Nu știu dacă voi rezista să văd schimbarea 
anotimpurilor din spatele ferestrei de la celula mea luxoasă. 

Am să scap. Am să scap. Am să scap. 

Out și Trio mă dau jos din camion și mă conduc pe treptele palatului. 
Văzduhul cald și umed miroase proaspăt și curat. Doar câteva minute să 


mai stau la soare și s-ar putea să încep să transpir sub paltonul meu roșu 
cu argintiu. Dar intru imediat în palat. 

- Te bucuri că te-ai întors acasă? 

Mă surprinde că cineva îmi vorbește, dar și mai surprinsă sunt când 
văd cine este persoana respectivă. 

Îmi stăpânesc impulsul de a face o reverență și mă întorc cu faţa la ea. 
Se opresc și arvenii mei, dar stau aproape, pregătiți să mă imobilizeze 
dacă le dau vreun motiv. Talentul lor mă golește de energie. Gărzile ei 
sunt cu ochii în patru la holul imens din jurul nostru. Presupun că încă 
mai consideră Archeonul și Norta drept teritorii inamice. 

— Prinţesă, răspund eu. 

Cuvântul îmi strepezește dinţii, dar nu văd la ce mi-ar folosi să mă pun 
rău cu încă o logodnică de-a lui Maven. 

Costumul ei de călătorie este înșelător de simplu. Doar pantaloni și o 
tunică albastru-închis, strânsă în talie ca să-i scoată în evidenţă silueta ca 
de clepsidră. Nu poartă nicio bijuterie și nici coroană. Părul negru îl are 
pieptănat sobru, într-o singură coadă la spate. Ar putea fi confundată cu 
o argintie de rând. Bogată, dar în niciun caz de sânge regesc. Până și 
chipul îi este lipsit de expresie. Nu zâmbește, nu ricanează. Nu o judecă 
pe fetița cu fulgerele ajunsă în lanţuri. Contrastează puternic cu toți 
ceilalți nobili pe care i-am cunoscut eu. Și nu sunt sigură că-mi convine 
asta. Nu știu nimic despre ea. Ar putea să fie mai rea decât Evangeline. 
Sau chiar decât Elara. N-am nici cea mai vagă idee cine este tânăra asta 
sau ce părere are despre mine. Și mă simt neliniștită. 

Iar Iris își dă seama. 

- Nu, nu cred că te bucuri, continuă ea. Vrei să faci câțiva pași alături 
de mine? 

Îmi întinde braţul. Casc ochii mari la ea, conștientă de riscul că mai au 
puțin și îmi vor ieși din orbite. Dar fac ce-mi cere. Pornim în pas alert, 
obligându-ne gărzile să se ţină după noi. 


— Palatul ăsta mi se pare rece, chiar dacă se numește Focul Alb. 


Lumina candelabrelor se reflectă în ochii ei cenușii, dându-le străluciri 
de stele. 

- Nu mi-aş dori să fiu captivă aici. 

Îmi înghit hohotul batjocoritor de râs. Prostuţa asta o să fie regina lui 
Maven. Nu-mi imaginez vreo închisoare mai rea. 

— Am zis ceva amuzant, Mare Barrow? toarce ea, exact ca o pisică. 

- Nu, nimic, Alteță. 

Se uită atent la mine. Privirea îi zăbovește pe mânecile lungi, care îmi 
ascund cătușele. Foarte încet, întinde mâna, atinge una dintre ele și 
oftează. Dar nu tresare deloc, chiar dacă acolo este înspăimântătoarea 
Piatră Tăcută. 

— Și tata ține pe lângă el animăluţe de companie. Poate că-i un obicei al 
regilor. 

Acum câteva luni, aș fi repezit-o. Nu sunt un animăluț de companie. Dar 
acum știu că are dreptate. Așa că mă mulțumesc să ridic din umeri. 

-N-am cunoscut atât de mulți regi. 

— Trei regi împotriva unei biete fete născute în mizerie. Mă întreb dacă 
zeii te iubesc sau te urăsc. 

Nu știu ce să fac: să râd sau să mă supăr. 

- Nu există zei. 

— Nu există în Norta. Nu există pentru tine. 

Expresia i se îndulcește. Se uită peste umăr, la puhoiul de curteni și 
nobili care își fac de lucru în jurul nostru. Unii dintre ei nici nu se 
ostenesc să mascheze privirile libidinoase pe care i le aruncă. Poate că o 
supără, dar n-am de unde să știu, pentru că nu are nicio reacţie. 

- Eu, una, mă întreb dacă ei mă pot auzi într-un loc atât de păgân cum 
este acesta. Nu aveţi nici măcar un templu aici. Am să-i cer lui Maven să- 
mi construiască neapărat unul. 

Am văzut mulţi oameni bizari la viața mea. Dar la fiecare am înţeles 
câte ceva. Emoţii pe care le-am trăit și eu, visuri, temeri. Acum mă uit 
lung la prințesa Iris și îmi dau seama că, din ce vorbește mai mult, cu atât 


mai puțin reușesc să pricep ce-i în mintea ei. Pare inteligentă, puternică și 
plină de încredere în propria-i persoană. Atunci, cum de a fost de acord 
să se căsătorească cu un asemenea monstru? Sunt convinsă că Maven nu 
a păcălit-o nici măcar o secundă. Și nu se poate spune că o face pentru că 
ar fi mânată de vreo ambiţie oarbă. Este deja prințesă, fiică de rege. Ce 
altceva îi mai trebuie? Sau poate că nu a avut de ales. Și mult mai 
derutantă devine acum referirea ei la zei. Noi nu credem în așa ceva. 
Cum am putea să credem? 

-Ce faci? Încerci să-mi memorezi chipul? mă întreabă ea în șoaptă. 

Are dreptate: încercam să-i citesc gândurile. Și am sentimentul că și ea 
făcea același lucru, pentru că mă contempla de parcă aș fi fost cine știe ce 
operă de artă. 

-Sau pur și simplu încerci să mai întârzii cu câteva clipe întoarcerea în 
camera aia unde te țin prizonieră? Dacă despre închisoarea ta este vorba, 
atunci să știi că te înțeleg. lar dacă vrei să te uiţi mai bine la mine, să știi 
că am impresia că o să ne vedem destul de mult de acum încolo. 

Oricine altcineva ar putea considera vorbele ei drept o ameninţare. 
Numai că eu nu cred că lui Iris îi pasă chiar atât de mult de mine. Cel 
puțin, nu pare genul de femeie geloasă. Pentru că asta ar însemna să 
simtă ceva pentru Maven, lucru de care eu mă îndoiesc amarnic. 

- Du-mă în sala tronului. 

Îmi zvâcnesc buzele, dornice să zâmbească. Oamenii din palatul ăsta 
obișnuiesc să dea porunci pe un ton autoritar. Iris este opusul lor. 
Porunca ei sună mai degrabă ca o întrebare. 

— Bine, mormăi eu. 

Pornim. Arvenii nu îndrăznesc să mă oprească. Iris Cygnet nu este 
Evangeline Samos. O superi și te pomenești cu alt război pe cap. Știu că 
sunt rea, dar nu mă pot abtine și le arunc lui Out și Trio un zâmbet 
îngâmfat peste umăr. Amândoi se uită urât la mine. Îmi vine să râd în 
hohote de supărarea lor. 


- Eşti o prizonieră tare ciudată, Barrow. Nu mi-aş fi închipuit că Maven 


îti cere să te comporti în permanenţă ca o doamnă, nu doar în emisiunile 
lui televizate. 

Doamnă. Termenul ăsta n-a fost niciodată corect în ceea ce mă privește. 
Și nici că va fi vreodată. 

-Sunt doar o cățelușă de salon bine îmbrăcată și ţinută strâns în lesă. 
-Mi se pare ciudat că se poartă așa cu tine. Eşti un inamic al statului, 
un pion important al propagandei lui, dar uite că ești tratată ca și cum ai 
fi de sânge regesc. Ce să zic? Băieţeii au atâtea ciudăţenii când vine vorba 
de jucăriile lor. Mai cu seamă cei care au obiceiul să le piardă. Atunci nici 

nu le mai dau drumul din mână. 

-Şi tu ce-ai face cu mine? o întreb eu. 

Ca regină, Iris va avea toate drepturile asupra vieții mele. l-ar putea 
pune capăt ori ar putea să mi-o facă de nesuportat. 

- Dacă ai fi în locul lui? 

Iris evită răspunsul cu multă măiestrie. 

- N-aș face niciodată greșeala de a-i intra în minte. Nu-i un loc bun 
pentru nicio persoană normală, râde ea ca pentru sine. Presupun că 
mama lui a petrecut o grămadă de timp acolo. 

Oricât de mult m-a urât pe mine Elara, cred că ar detesta-o încă și mai 
mult pe Iris. Tânăra prințesă este formidabilă, ca să nu spun mai mult. 

— Eşti norocoasă că n-ai cunoscut-o. 

— Ţie trebuie să-ți mulțumesc pentru asta, îmi spune Iris. Deși sper că 
nu ai de gând să-ţi faci un obicei din a ucide regine. Chiar și cățelușii de 
salon știu să muște. 

Mă străpunge cu privirea ei cenușie. 

-Nu-i așa? 

Nu-s chiar atât de proastă încât să-i răspund. Nu ar fi o minciună 
sfruntată. Da mi-ar putea aduce un alt dușman puternic. Prințesa 
zâmbește cu compătimire în faţa tăcerii mele. 

Nu-i prea lung drumul până în sala tronului. O cunosc foarte bine 
acum, după atâtea zile petrecute în faţa camerelor de filmat, obligată să 


urmăresc cum un șir nesfârșit de oameni cu sângenou îi jură credinţă. În 
mod normal, pe podium sunt o mulțime de scaune, dar acum au fost 
luate de acolo și nu a rămas decât tronul cenușiu și urât. Iris se uită 
supărată la el. 

-Interesantă tactică, murmură ea, când ajungem lângă podium. 

La fel cum a făcut și cu cătușele mele, pipăie cu vârful degetului 
blocurile din Piatră Tăcută. 

— Dar și necesară. Din moment ce permiteti șoptitorilor să fie prezenţi 
aici. 

— Permitem? 

- Le este interzis să intre în curtea din Tinutul Lacurilor. Nu au voie să 
treacă de zidurile capitalei noastre, Detraon, și nici să pătrundă în palat 
fără escortă specială. Și niciunui șoptitor nu-i este îngăduit să se apropie 
la mai puţin de șase metri de rege, îmi explică Iris. De fapt, nici nu știu 
vreo familie nobilă de la noi care să se poată lăuda cu acest talent. 

- Nu există șoptitori? 

- La mine în țară, nu. Nu mai există. 

Insinuarea plutește în aer ca un fum. 

Iris se îndepărtează de tron, clătinând din cap. Nu-i place ce deslușește 
acolo. Strânge din buze. 

- De câte ori ţi-a intrat vreun Merandus în cap? 

Încerc să-mi aduc aminte. Sunt proastă. 

— Am pierdut șirul, ridic eu din umeri. Mai întâi a fost Elara, după aia 
Samson. Nu-mi dau seama care a fost mai rău. Regina îmi putea citi 
gândurile fără să-mi dau seama. Dar el... 

Mi se sugrumă vocea. Amintirea îmi sfredelește tâmplele. Mi le apăs, 
ca să scap de durere. 

- Pe Samson îl simti tot timpul. 

Chipul prințesei se întunecă. 

— Atât de mulți ochi sunt în locul ăsta, spune ea, privind mai întâi la 
gărzile mele și apoi la pereti, unde se află camerele de supraveghere. N- 


au decât să ne urmărească. 

Foarte încet, își scoate tunica și și-o înfășoară pe braț. Poartă o cămașă 
albă, încheiată până la gât, dar fără spate. Se întoarce, prefăcându-se că 
studiază mai bine sala tronului. În realitate, vrea să fie văzută cât mai 
bine. Spatele ei este puternic, dar suplu. Are tatuaje negre care pornesc 
de la baza capului, se întind pe gât, pe omoplați și continuă în jos, până la 
noadă. Rădăcini, îmi zic eu în primul moment. Dar mă înșel. Nu sunt 
rădăcini, ci bulboane de apă, care se revarsă pe pielea ei în linii perfecte. 
Și se unduiesc la fiecare mișcare, de parcă ar fi însufleţite. În cele din 
urmă, Iris se întoarce iar cu fața la mine. Pe buze îi joacă umbra unui 
zâmbet de satisfacţie. 

Dar privește peste umărul meu și zâmbetul dispare instantaneu. Eu n- 
am nevoie să întorc capul ca să știu cine se apropie de noi, cu pași care 
răsună pe pardoseala de marmură și în capul meu. 

— Aș fi bucuros să-ți prezint palatul, Iris, îi spune Maven. Tatăl tău se 
instalează în apartamentul pe care i l-am pus la dispoziţie, dar sunt sigur 
că n-o să se supere dacă noi doi vom petrece ceva timp împreună, ca să 
ne cunoaștem mai bine. 

Arvenii mei și gărzile prințesei se retrag, făcând loc santinelelor lui. 
Uniforme albastre, albe, roșii bătând în portocaliu. Atât de bine îmi sunt 
întipărite în minte toate culorile astea, că nici nu am nevoie să întorc 
capul. Dar cel mai tare îmi este săpată în suflet silueta tânărului rege. Îl 
simt cu toată fiinţa mea, iar căldura lui dezgustătoare amenință să mă 
înghită cu totul. Maven se oprește la doi pași de mine, atât de aproape că 
m-ar putea apuca de mână dacă ar vrea. Mă cutremur toată, numai 
gândindu-mă la asta. 

-Mi-ar face o mare plăcere, răspunde Iris. 

Înclină cam țeapăn din cap. Nu-i obișnuită să facă reverențe. 

- Tocmai ce vorbeam cu domnișoara Barrow despre... 

Se întrerupe, căutând cel mai potrivit cuvânt care să descrie tronul 
golaș. 


— ...decorațiunile tale. 

Maven schițează un zâmbet încordat. 

-O măsură de precauţie. Tatăl meu a fost asasinat și au existat 
tentative și împotriva mea. 

— Ţi-ar fi putut salva tatăl un tron din Piatră Tăcută? întreabă tânăra pe 
un ton inocent. 

Un val de aer fierbinte pulsează în jurul nostru. La fel ca Iris, simt și eu 
nevoia să-mi scot haina, pentru ca nu cumva accesul de mânie al lui 
Maven să mă topească de tot. 

- Nu. Fratele meu s-a gândit că-i mai bine să-i taie capul, spune el 
răspicat. Nu prea ai cum să te aperi în situația asta. 

S-a întâmplat chiar aici. La câteva coridoare și încăperi mai departe de 
sala tronului, la etaj, într-un loc izolat fonic și fără ferestre. Eram cu 
mințile vraiște când m-au târât gărzile acolo. Mă gândeam cu groază că 
Maven și cu mine vom fi executați pentru trădare. Și când colo, regele a 
fost cel făcut bucăţi. Capul într-o parte, trupul în alta, o baltă de sânge 
argintiu la mijloc. Și când colo, în loc să plătească pentru faptele sale, 
Maven a fost încoronat. Amintirea asta insuportabilă mă face să-mi 
încleștez neputincioasă pumnii. 

-Ce îngrozitor! murmură ris, uitându-se la mine. 

- Da. Nu-i așa, Mare? 

Mâna lui pe braţul meu mă arde la fel de tare ca stigmatul de pe 
claviculă. Simt că sunt pe punctul de a-mi pierde controlul și îl privesc 
pieziș. 

- Da, scrâșnesc eu printre dinți. Oribil. 

Maven dă din cap aprobator, strângând din maxilare ca să pară cât mai 
îndurerat. Nu-mi vine să cred că are tupeul să-și pună masca asta 
îndoliată, masca asta tristă. Pentru că nu simte nimic. N-are cum să mai 
simtă. Mama lui i-a răpit dragostea pentru fratele și tatăl lui. Ce bine ar fi 
fost dacă i-ar fi luat și dragostea pentru mine. Dar a rămas pe loc și 
supurează, otrăvindu-ne pe amândoi. Un putregai negru îi mănâncă 


sufletul și orice parte din el unde ar mai putea exista un strop de omenie. 
Și el știe asta. Știe că are o boală de care nu poate scăpa prin abilitatea sau 
puterea lui. Este distrus și nu există niciun tămăduitor în lumea asta care 
să-l vindece. 

-Înainte de a-ți prezenta căminul meu, există cineva care ar dori să-mi 
cunoască viitoarea soție. Nornus, fii amabil. 

Maven face un semn peste umăr. La ordinul lui, silueta santinelei cu 
pricina se transformă într-o ceaţă roșie și portocalie. Nici nu apuc să 
clipesc din ochi, că s-a dus la ușă și s-a și întors. Este un agil. Culorile 
mantiei îl fac să semene cu o bilă de foc. 

În urma lui intră mai multe persoane. Le observ culorile și îmi dau 
seama că le cunosc. 

- Prințesă Iris, acesta este stăpânul Casei Samos, care a venit să-ți 
prezinte omagiile, însoțit de familia sa, spune Maven dând din mână 
spre noua și fosta lui logodnică. 

Toaleta lui Evangeline contrastează puternic cu simplitatea straielor lui 
Iris. Mă întreb cât timp i-a luat să creeze metalul lichid care-i învăluie 
curbele trupului ca un veșmânt din smoală lucioasă. S-a terminat cu 
coroanele și diademele, dar le-a înlocuit cu un sipet întreg de bijuterii. 
Lanturi din argint la gât, mâini și urechi, subțiri ca firul de aţă și 
împodobite cu diamante. Și fratele ei și-a schimbat ţinuta și a renunțat la 
obișnuita-i armură din blănuri. Dar pare la fel de ameninţător și acum, în 
haine din catifea neagră, cu un singur lanţ din argint — stil foarte 
asemănător cu al tatălui său. Vovo pășește în fruntea copiilor lui, însoţit 
de o femeie pe care nu o recunosc, dar a cărei identitate o ghicesc cu 
ușurință. 

Acum înțeleg mai multe lucruri despre Evangeline. Mama ei este o 
apariție înspăimântătoare. Nu pentru că ar fi urâtă. Dimpotrivă, are o 
frumusețe severă. De la ea a moștenit Evangeline ochii negri și ascuțiți, 
tenul ca de porțelan. Dar nu și părul drept, negru ca pana corbului. Și 
nici silueta fragilă. Mi se pare că aș putea s-o frâng în două, chiar dacă 


am cătușe la mâini. Probabil că atitudinea ei gingașă este doar de fațadă. 
Poartă atât culorile casei din care provine prin naștere — negru și verde 
smarald —, cât și argintiul familiei Samos, semn al loialității sale.Casa 
Viper, îmi râde batjocoritoare în gânduri lady Blonos. Negrul și verdele 
sunt culorile Casei Viper. Mama lui Evangeline este o animosă. Se 
apropie și reușesc să-i studiez mai bine rochia-i scânteietoare. Îmi dau 
seama de ce insistă atât de mult Evangeline ca toate veșmintele să-i 
evidentieze talentul. Este o tradiţie de familie. 

Mama ei nu poartă bijuterii. Poartă șerpi. 

La mâini, în jurul gâtului. Subţiri și negri, cu mișcări foarte lente. Solzii 
lor sclipesc ca uleiul vărsat. Mă străbate un fior de spaimă amestecată cu 
silă. Îmi vine să fug în camera mea, să încui ușa, ca să fiu cât mai departe 
posibil de creaturile astea târâtoare. În schimb, ajung tot mai aproape de 
ele, cu fiecare pas pe care-l face femeia. Și eu care credeam că Evangeline 
e rea. 

- Lordul Volvo. Soţia lui, Larentia din Casa Viper. Fiul lor, Ptolemus. 
Și fiica lor, Evangeline. Membri extrem de valoroși și apreciați ai Curţii 
mele, îi prezintă pe rând Maven, zâmbind cu toată gura. 

— Îmi cer scuze că nu v-am putut întâmpina cum se cuvine mai 
devreme, spune Volo, făcând un pas în față. 

Și-a aranjat barba argintie și acum se vede mult mai ușor asemănarea 
dintre el și copiii săi. Oase puternice, trăsături elegante, nasuri lungi și 
buze permanent strâmbate într-un surâs disprețuitor. Când sărută 
degetele întinse ale lui Iris, se vede că pielea lui este mai deschisă la 
culoare decât cea a prințesei. 

- Am fost chemaţi să rezolvăm niște probleme pe domeniul nostru. 

Iris înclină fruntea. A devenit o imagine a gentileței pure. 

— Nu este nevoie de scuze, milord. 

Peste mâinile lor strânse, Maven îmi surprinde privirea și ridică 
amuzat dintr-o sprânceană. Dacă aș putea, l-aș întreba ce anume a 
promis membrilor Casei Samos pentru sceneta asta. Sau cu ce i-a 


amenințat. Le-au scăpat doi regi printre degete. Atâtea intrigi, atâtea 
uneltiri. Și pentru ce? Totul a fost zadarnic. Știu bine că Evangeline nu l-a 
iubit pe Maven, nici măcar simpatic nu i s-a părut, dar ea a fost crescută 
ca să ajungă regină. Și de două ori i-au fost zădărnicite eforturile. De 
două ori a dat greș și, ceea ce este încă și mai rău, și-a dezamăgit familia. 
Bine că măcar acum nu mai poate spune că eu aș fi de vină. 

Se uită în direcția mea și clipește de câteva ori din pleoapele cu gene 
lungi și negre. Privirea îi șovăie o clipă. Mă îndepărtez putin de Iris, 
pentru că nu vreau să-i las o impresie greșită, mai ales că acum are o 
nouă rivală asupra căreia să-și verse toată ura. 

— Și tu ai fost logodnica regelui? o întreabă Iris, trăgându-și mâna din 
strânsoarea lui Volo și împletindu-și degetele. 

Evangeline își desprinde privirea de mine și se concentrează asupra 
prințesei. Bine că măcar acum se confruntă cu o adversară la fel de 
puternică. Poate am noroc și Evangeline o să facă o mișcare greșită, 
amenințând-o pe Iris așa cum mă ameninţa pe mine. Am sentimentul că 
tânăra prințesă nu va tolera așa ceva. 

-0O perioadă, spune Evangeline. Și înainte am fost logodită cu fratele 
lui. 

Iris nu pare deloc surprinsă. Probabil că Tinutul Lacurilor este la 
curent cu toate cancanurile de la curtea regală a Nortei. 

-Mă bucur că ai revenit la Curte. Vom avea nevoie de mult ajutor 
pentru organizarea nunții. 

Îmi mușc buza atât de tare, că-mi dă sângele. Dar e mai bine decât să 
râd în gura mare când Iris pune sare pe numeroasele răni ale familiei 
Samos. Îl văd și pe Maven cum întoarce capul ca să-și ascundă rânjetul 
sarcastic. 

Se aude un sâsâit de șarpe — un sunet slab, monoton, imposibil de 
confundat. Însă Larentia face la iuțeală o reverență, rearanjându-și 
faldurile rochiei strălucitoare. 


- La dispoziția dumneavoastră, Alteță, spune ea. 


Are o voce amplă, groasă ca un sirop mult prea dulce. Sub ochii noștri, 
șarpele mai gros, acela care-i stă încolăcit pe gât, își vâră botul în spatele 
urechii ei și îi dispare în păr. Revoltător! 

— Este o onoare să vă ajutăm cu tot ce putem. 

Mai că mă aștept s-o înghiontească pe Evangeline ca să-și dea și ea 
acordul. Dar nu. Femeia din Casa Viper se întoarce către mine atât de 
repede, că nu apuc să-mi feresc privirea. 

— Există vreun motiv pentru care prizoniera asta se holbează la mine? 

- Niciunul, răspund eu printre dinți. 

Larentia consideră privirea mea directă drept o provocare. Așa cum ar 
face orice animal. Și face un pas înainte, micșorând distanţa dintre noi. 
Avem cam aceeași înălțime. Continuând să sâsâie, șarpele din părul ei se 
răsucește și se târâște în jos, până îi ajunge pe claviculă. Mă fixează cu 
ochii lui cu sclipiri de rubine și limba lui despică aerul, fulgerând printre 
colții lungi. Nu dau înapoi, dar mi s-a uscat gura și inima a început să-mi 
bată cu putere. Șarpele nu-și ia ochii de la mine. 

-Se spune că tu ai fi diferită, murmură Larentia. Dar frica ta miroase la 
fel de urât ca a oricărui șobolan roșu pe care am avut ghinionul să-l 
întâlnesc. 

Sobolan roșu. Sobolan roșu. 

De prea multe ori am auzit vorbele astea. Mi le-am adresat chiar și eu. 
Numai că acum, când le aud rostite de gura ei, parcă se rupe ceva în 
mine. Stăpânirea de sine pe care m-am străduit atât de tare să mi-o 
păstrez, pe care trebuie să o păstrez dacă vreau să rămân în viață, 
ameninţă să se evapore. Trag aer în piept și îmi impun să nu mă mișc. 
Șerpii ei continuă să șuiere, încolăcindu-se unul în jurul altuia, în 
ghemotoace negre din solzi și piele. Unii dintre ei sunt atât de lungi, că ar 
putea foarte ușor să ajungă la mine, dacă așa ar dori Larentia. 

Maven oftează. 

— Gărzi, cred că a venit vremea s-o conduceţi pe domnișoara Barrow în 
camera ei. 


Mă răsucesc pe câlcâie încă înainte ca arvenii să ajungă lângă mine. Mă 
retrag la așa-zisul adăpost al companiei lor.Are legătură cu șerpii, încerc eu 
să mă liniștesc. N-am putut să-i suport niciodată. Nu-i de mirare că 
Evangeline a ajuns atât de îngrozitoare dacă a fost crescută de o mamă ca asta. 

Pe drumul spre camera mea, mă cuprinde un sentiment neplăcut. De 
ușurare. De recunoștință. Faţă de Maven. 

Zdrobesc emotia asta detestabilă cu toată furia din mine. Maven este 
un monstru. Și eu nu simt decât ură pentru el. Nu-mi pot permite să simt 
nimic altceva, nici măcar milă. 

TREBUIE SĂ FUG DE AICI. 


Și astfel trec încă două luni foarte lungi. 

Nunta lui Maven va fi de zece ori mai fastuoasă decât Balul de Rămas- 
Bun sau decât Turnirul Reginelor. Capitala este invadată de nobili 
argintii, veniți din toate colțurile Nortei. Vin chiar și aceia exilați de rege. 
Maven se simte la adăpost în noua alianţă, așa că le îngăduie tuturor 
celor care l-au trădat să-i calce pragul. Cu toate că au case în oraș, mulți 
preferă să se instaleze în Palatul Focului Alb, care mai are putin și dă pe 
dinafară de atâta lume. Eu sunt scoasă mult mai rar din cameră. Nu mă 
deranjează. Îmi convine. Dar, chiar și din celula mea, tot aud vuietul 
pregătirilor de nuntă, când se va înfăptui uniunea dintre Norta și Tinutul 
Lacurilor. 

Pustie și dezolantă întreaga iarnă, curtea din faţa ferestrei mele 
înflorește peste noapte. Brat la braţ, nobilii se plimbă agale pe sub 
magnolii. În permanenţă șoptind, în permanență complotând sau 
bârfind. Mi-aș dori să pot citi pe buze. Mare fraier ar fi Maven dacă nu s- 
ar gândi că toți ăștia uneltesc împotriva lui sau a miresei sale. Are el 
foarte multe defecte, dar fraier nu este. 

Nu mă mai ajută rutina din prima lună de izolare — trezit, mâncat, stat, 
tipat și de la capăt. Acum îmi petrec trimpul în moduri mai folositoare. 
Nu am primit nici creioane și nici hârtie de scris, dar nu-mi bat capul să 


le cer. N-are rost să las urme. Așa că răsfoiesc alene cărțile lui Julian. 
Câteodată recitesc însemnările pe care le-a făcut pe margini. Interesant; 
curios; confirmat în volumul IV. Cuvinte seci, cu prea putin sens. Dar 
mângâi cu vârful degetelor literele scrise de mâna lui Julian și încerc să 
citesc printre rânduri. 

Cele mai multe adnotări le găsesc într-un volum mai subțire decât 
cărțile de istorie. Are cotorul ferfeniță, iar paginile, pline cu însemnări. 
Parcă-i simt căldura mâinilor pe paginile rupte. 

Despre origini este titlul de pe copertă, imprimat cu litere negre și urmat 
de numele a vreo doisprezece cărturari argintii care au scris eseurile și 
disertațiile dinăuntru. Cele mai multe sunt prea complicate pentru 
mintea mea, dar le citesc oricum. De dragul lui Julian. 

O pagină i-a atras atenţia în mod deosebit — i-a îndoit colțul și a 
subliniat câteva fraze. Ceva despre mutatii, despre schimbări. Despre 
consecinţele folosirii unui armament foarte vechi, dispărut acum și pe 
care nu mai suntem în stare să-l fabricăm. Unul dintre învăţaţi este de 
părere că așa au apărut argintiii. Alţii îl contrazic. Alţii vorbesc despre 
zei, probabil chiar despre aceia pe care îi venerează Iris. 

Julian își exprimă punctul de vedere în partea de jos a paginii. 

Ciudat că atât de mulți s-au considerat zei sau aleși de zei, scrie el. Legitimați 
de o entitate superioară. Și că astfel ar fi mai presus de noi. Când toate dovezile 
indică exact contrariul. Talentele noastre provin dintr-o pervertire, dintr-o 
calamitate care a dus la moartea majorității. Zeii nu ne-au ales, zeii ne-au 
blestemat. 

Mă încrunt și mă întreb: Dacă argintiii sunt blestemați, atunci oamenii cu 
sângenou cum sunt? 

Sau poate se înșală Julian? Poate că și noi suntem aleși? Dar în ce scop? 

La întrebările astea nu au găsit răspuns bărbaţi și femei mult mai 
inteligenţi și mai instruiți decât mine. lar eu am acum lucruri mai urgente 
la care să mă gândesc. 


Imi fac planul în timpul micului dejun. Mestec încet și trec în revistă 


tot ce știu. O nuntă regală este un haos organizat. Pază suplimentară, 
gărzi fără număr, dar tot ar fi o ocazie destul de bună. Pretutindeni doar 
servitori și nobili amețiți de băutură. O prinţesă străină care ar abate 
atenţia de la mine. Aș fi o proastă dacă n-aș încerca să fac ceva. Cal ar fi 
un prost dacă n-ar încerca să facă ceva. 

Mă uit la paginile cărţii — hârtie albă și tuş negru. Buni a încercat să mă 
salveze și Buni a murit. O viaţă irosită în zadar. lar eu, de egoistă ce sunt, 
vreau ca ei să încerce din nou. Pentru că, dacă mai rămân multă vreme 
aici, dacă voi fi nevoită să-mi trăiesc tot restul vieții la câţiva pași în 
spatele lui Maven, regele cu ochi pătrunzători, regele cu slăbiciuni și 
pasiuni nocive, regele care-i urăște pe toți oamenii din lumea asta... 

Care-i urăște pe toți oamenii, cu excepția... 

— Încetează! șuier eu, împotrivindu-mă monstrului din mătase care 
vrea să-mi bată la ușa minţii. Încetează! 

Îmi distrag atenţia revăzând planul de ansamblu al palatului: două 
coridoare la stânga de la ușa mea, printr-o galerie cu statui, iar la stânga 
și în jos pe o scară în spirală... Refac în gând drumul până în sala 
tronului, până la holul de la intrare, sala de banchete, diverse camere de 
lucru și săli de consiliu, apartamentele lui Evangeline, fostul dormitor al 
lui Maven. Am memorat fiecare pas pe care l-am făcut în acest palat. Cu 
cât îl cunosc mai bine, cu atât am mai multe șanse să evadez atunci când 
mi se va ivi ocazia. Cu siguranţă că nunta lui Maven cu Iris va avea loc la 
Curtea Regală, dacă nu cumva chiar în Piaţa lui Caesar. Pentru că nicăieri 
altundeva n-ar avea loc atât de mulţi oaspeti și gărzi. Văd de la geam 
clădirea Curţii Regale. N-am fost niciodată acolo, dar voi vedea eu ce fac 
la momentul cuvenit. 

De când ne-am întors, Maven nu m-a mai târât după el peste tot. Foarte 
bine, mă bucur eu. Singurătatea camerei și tăcerea zilelor sunt de preferat 
vorbelor lui mieroase și false. Cu toate astea, parcă mă simt puţin 
dezamăgită în fiecare seară când mă duc la culcare. Sunt singură; sunt 
speriată; sunt egoistă. Mă simt secătuită din cauza Pietrei Tăcute și a 


lunilor petrecute aici, pe muchie de cuţit. Tare ușor mi-ar fi să cedez, să 
mă descompun, să-i permit lui să mă facă la loc așa cum își dorește. Poate 
peste câțiva ani nici nu m-aș mai simți în închisoare. 

Ba nu. 

Pentru prima oară după mult timp, arunc farfuria în perete. Și încep să 
zbier. Urmează paharul cu apă. Care se face țăndări. Mă simt un pic mai 
bine când sparg, obiecte. 

Nici o secundă nu trece și ușa se dă de perete. Arvenii se năpustesc 
înăuntru. Out ajunge primul la mine și mă imobilizează pe scaun. Acum 
și-au învăţat lecţia și nu mai au de gând să mă lase în preajma cioburilor. 

- Poate ar trebui să-mi daţi veselă din plastic, spun eu sarcastică. Mi se 
pare o idee bună. 

Out ar vrea să mă pocnească. Mă strânge foarte tare de umeri. Probabil 
că am să fac vânătăi. Din cauza Pietrei Tăcute, simt durerea până în 
măduva oaselor. Și mi se strânge stomacul pentru că îmi dau seama că 
nu mai știu cum e să nu mai suferi în fiecare clipă a vieții. 

Ceilalți arveni mătură cioburile și toată mizeria pe care am făcut-o. Și 
doar când pleacă și nu le mai simt presiunea, am puterea să mă ridic în 
picioare. Sunt plină de nervi și închid cartea pe care o tineam degeaba 
deschisă pe masă. Pe copertă scrie Genealogia nobilimii din Norta, Volumul 
LX. Complet inutilă. 

Neavând altceva mai bun de făcut, mă duc s-o pun la loc pe raft. 
Cartea legată în piele alunecă lin între suratele ei, volumele VIII și X. 
Poate că ar fi bine să rearanjez toate cărțile. Să-mi pierd așa câteva 
secunde din orele astea interminabile. 

Dar mă apuc de exerciții. Aș vrea să fac mai multe decât ieri. Vechea 
mea agilitate este acum doar o amintire îndepărtată. Oricum trebuie să 
fac ceva și încerc să-mi ating degetele de la picioare cu degetele de la 
mâini. Mă ard toți mușchii, dar senzaţia asta e mult mai plăcută. Durerea 
este unul dintre puţinele lucruri care îmi amintesc că încă sunt vie în 
cochilia asta. 


Așa trec minutele, unul după altul. Afară, norii de primăvară se 
fugăresc prin faţa soarelui. 

Bătaia de la ușa mea este delicată, nesigură. Îmi sare inima din piept: 
nimeni nu s-a mai ostenit să-mi ciocănească în ușă până acum. Dar mă 
pleoștesc imediat. Un salvator n-ar face asta. 

Fără să aștepte vreo invitaţie, Evangeline deschide ușa. 

Încremenesc, cuprinsă de spaimă. Dar mă pregătesc pentru orice 
eventualitate. 

Se uită cu dispreț la mine. Are aceeași atitudine superioară ca de obicei 
și este îmbrăcată cu o haină cu străluciri metalice și pantaloni strâmți, din 
piele. O clipă rămâne și ea nemișcată. Ne măsurăm una pe alta în tăcere. 

— Atât de periculoasă ești că nu te lasă să deschizi fereastra? mă 
întreabă ea, adulmecând aerul. Pute rău aici. 

Mușchii mi se relaxează puțin. 

- Te-ai plictisit, mormăi eu. Du-te și bate la cap pe altcineva. 

— Poate mai încolo. Deocamdată, tu ai să te faci utilă. 

-Nu prea am chef să devin jucăria ta. 

Plescăie din buze. 

— Nu, nu a mea. 

Mă apucă de braţ cu o mână și mă ridică în picioare. De cum intră în 
raza de acțiune a Pietrei mele Tăcute, i se desprinde mâneca și cade pe 
podea într-o grămăjoară de pilituri scânteietoare. Se reface imediat și i se 
rearanjează la umăr, dar cade din nou. Și tot așa, ca într-un dans straniu, 
în timp ce Evangeline mă scoate din cameră. 

Nu mă împotrivesc. N-ar avea niciun rost. Într-un final îmi dă drumul 
și mă lasă să merg singură. 

- Trebuia să-mi spui că vrei să-ți scoţi cățelul la plimbare, mormăi eu la 
ea, masându-mi noile vânătăi. N-ai treabă să-ți urăști noua rivală? Sau e 
mai ușor să faci zile fripte unei prizoniere decât unei prințese? 

— Iris e prea potolită pentru gustul meu! se răstește ea. Cel puţin tu mai 
ai ceva vână în tine. 


-Mă bucur să aflu că te amuz. 

Coridorul șerpuiește în faţa noastră. La stânga, la dreapta, la dreapta. 
Văd clar cu ochii minţii planul palatului. Trecem pe lângă tapiseriile pe 
care sunt tesute păsări phoenix în roșu și negru, cu contururile din 
nestemate adevărate. Apoi printr-o galerie cu statui și tablouri dedicate 
lui Caesar Calore, primul rege al Nortei. Dincolo de ea, câteva trepte din 
marmură duc la încăperea pe care eu am botezat-o Sala Luptelor. De 
fapt, este un coridor lung, cu luminatoare în tavan. Pereţii laterali sunt 
dominați de două tablouri hidoase, inspirate de războiul cu Tinutul 
Lacurilor. Numai că Evangeline nu mă conduce prin fața acestor picturi 
despre moarte și glorie. Nu coborâm la parterul palatului, ci mergem 
spre apartamentele regale. Pereţii coridoarelor sunt acoperiți cu tot mai 
multe portrete de regi, politicieni și generali, majoritatea cu părul negru 
al neamului Calore. 

-Cel puţin te-a lăsat să-ți păstrezi apartamentul? Chiar dacă ţi-a luat 
coroana? 

Spre surprinderea mea, nu se enervează, ci schițează un zâmbet 
mulțumit. 

- Vezi? Nu mă dezamăgești niciodată. Ai o limbă foarte ascuţită, Mare 
Barrow. 

N-am mai fost niciodată aici. Dar pot ghici unde dau ușile din faţa 
noastră. Sunt monumentale și e limpede că nu pot aparține decât 
apartamentului unui rege. Din lemn lăcuit, cu ornamente din argint și 
aur, printre care sunt intercalate perle și rubine incredibil de mari. Acum 
Evangeline nu mai bate, ci deschide brusc ușa. Ne pomenim într-o 
anticameră, unde stau aliniate șase santinele. Ne văd și intră în alertă. 
Duc mâinile la arme, privindu-ne cu suspiciune din spatele cagulelor. 

Evangeline nu se lasă impresionată. 

— Spuneţi-i regelui că Mare Barrow dorește să-l vadă. 

- Regele este indispus, răspunde unul dintre soldați. 


Puterea îi vibrează în glas. Este un urlător. Atât de tare poate să zbiere 


că ne-ar asurzi pe amândouă. 

- Pleacă de aici, lady Samos! 

Evangeline nu dă semne de teamă și își trece mâna peste panglica 
argintie împletită în păr. 

- Spune-i, repetă ea. 

Femeia asta n-are nevoie nici să-și coboare vocea și nici să mârâie ca să 
pară amenințătoare. 

- Va dori să știe. 

Inima îmi bubuie în piept. Ce face? De ce? Ultima dată când a vrut să 
defileze cu mine prin palat, am ajuns în mâinile lui Samson Merandus 
care mi-a despicat mintea și s-a vârât în ea. Evangeline are planul ei. 
Motivele ei. Măcar de le-aș cunoaște, ca să le pot contracara. 

Una dintre santinele cedează. Un bărbat zdravăn, cu mușchii vizibili 
chiar și sub faldurile mantiei lui de culoarea focului. Înclină capul și 
nestematele negre de pe cagulă lucesc în lumină. 

-O clipă, milady. 

Nu suport să mă aflu în apartamentele lui Maven. Parcă aș păși pe 
nisip mișcător. Parcă aș cădea de pe o stâncă, parcă m-aș prăbuși în 
ocean. Dă-ne afară! Dă-ne afară! 

Santinela se întoarce repede. Le face semn camarazilor să rămână pe 
loc și mie mi se strânge inima. 

— Pe aici, Barrow. 

Evangeline îmi dă un ghiont neobservat de nimeni, fix în coloana 
vertebrală. Execuţie perfectă. Mă împleticesc înainte. 

- Doar Barrow, adaugă santinela, uitându-se cu severitate la fiecare 
dintre arvenii mei. 

Aceștia rămân pe loc. La fel și Evangeline. Ochii ei se întunecă, se fac 
încă și mai negri, dacă așa ceva este posibil. Mă cuprinde dorinţa bizară 
s-o apuc de mână și s-o iau cu mine. Mi se pare înspăimântător să fiu 
singură cu Maven în locul ăsta. 


Santinela, probabil un oțelit din Casa Rhambos, nu are nevoie să mă 


atingă pentru a mă conduce în direcția potrivită. Străbatem un salon 
inundat de lumina soarelui, dar ciudat de pustiu și cu un decor 
minimalist. Lipsesc cu desăvârșire culorile caselor, tablourile, statuetele, 
chiar și cărțile. Fosta cameră a lui Cal era ticsită cu tot soiul de armuri, cu 
dragile lui manuale. Acolo se afla chiar și o tablă de joc, ale cărei piese 
erau împrăștiate peste tot. Maven nu seamănă deloc cu fratele lui. Plus că 
nu are niciun motiv să se dea în spectacol aici, în intimitate. Așa că 
încăperea reflectă pustiul din sufletul băiețelului ajuns rege. 

Patul lui este ciudat de mic. Ca de copil, deși e clar că dormitorul a fost 
pregătit pentru cineva mult mai mare. Pereţii sunt albi și simpli. 
Singurele ornamente, dacă le pot spune astfel, sunt ferestrele de unde se 
zărește un colț al Pieței lui Caesar, Râul Capitalei și podul la a cărui 
distrugere am participat și eu odată. Acesta face legătura dintre Palatul 
Focului Alb și zona estică a orașului. Cât vezi cu ochii totul este verde și 
înflorit. 

Santinela își drege ușor glasul. Îi arunc o privire și mă ia cu fiori când 
înțeleg că și el mă va abandona. 

— Pe acolo, îmi spune, arătând spre o altă ușă. 

Mult mai ușor mi-ar fi dacă m-ar târî cineva peste prag. Sau dacă 
santinela mi-ar lipi țeava pistolului de tâmplă și m-ar obliga să intru. Mi- 
ar fi mai ușor dacă aș da vina pe altcineva. Dar n-am pe cine. Eu singură 
merg, într-acolo. Din plictiseală. Din curiozitate morbidă. De durere. De 
singurătate. Trăiesc într-o lume din ce în ce mai mică, unde singurul 
lucru pe care mă pot bizui este obsesia lui Maven. Aidoma cătușelor 
mele, este deopotrivă o pavăză și o moarte lentă, dar iminentă. 

Ușile se deschid spre interior, alunecând lin pe dalele din marmură 
albă. Aerul este plin de aburi. Dar nu de la regele de foc, ci de la apa 
fierbinte. Clocotește leneș în jurul lui, lăptoasă de la săpun și uleiuri 
parfumate. Spre deosebire de pat, cada este uriașă, sprijinită pe gheare 
din argint. Maven se sprijină cu coatele de marginile ei din porțelan 
impecabil. 


Mă urmărește cu privirea lui electrică și ucigătoare de cum intru. 
Niciodată nu l-am mai văzut atât de vulnerabil și de furios. O fată mai 
isteață ca mine s-ar răsuci pe călcâie și ar lua-o la sănătoasa. Însă eu 
închid încet ușa în urma mea. 

Nu văd niciun scaun, așa că rămân în picioare. Nu prea știu unde să 
mă uit, prin urmare îi privesc doar fața. Are părul ud și ciufulit. Bucle 
negre i s-au lipit de piele. 

-Sunt ocupat, șoptește el. 

- Nu trebuia să mă primeşti. 

Și imediat regret ce am spus. 

— Dar te-am primit, zice el, referindu-se la o sumedenie de lucruri. 

Și clipește, dezlipindu-și privirea de la mine. Se lasă pe spate și își 
sprijină capul de porțelan, ca să se uite în tavan. 

-Ce-ti trebuie? 

O cale de scăpare, un somn bun, familia mea. Și lista poate continua la 
nesfârșit. 

- Evangeline m-a târât aici. Nu-mi trebuie nimic de la tine. 

Scoate un hârâit din gât. Ca un hohot de râs. 

- Evangeline. Santinelele mele sunt niște lașe. 

Dacă Maven mi-ar fi prieten, l-aș sfătui să nu subestimeze o fiică a 
Casei Samos. Dar nu-mi este, așa că îmi țin gura. Mi se lipește tot aburul 
ăla de piele, fierbinte ca un trup de bolnav. 

- Te-a adus aici ca să mă convingi, spune el. 

-Să te conving să faci ce anume? 

-Să mă însor cu Iris. Să nu mă însor cu Iris. Cu siguranţă că nu te-a 
trimis aici ca să bei ceai. 

- Nu. 

Are dreptate. Evangeline va tot complota cum să pună mâna pe 
coroana de regină până în secunda în care Maven o va pune pe capul 
altei fete. E făcută pentru asta. La fel cum Maven este făcut pentru alte 


lucruri, mult mai reprobabile. 

= Își imaginează că sentimentele mele pentru tine mi-ar putea întuneca 
judecata. E o proastă. 

Tresar. Stigmatul de pe claviculă mă frige sub cămașă. 

- Am auzit că te-ai apucat iar de spart farfurii, continuă el. 

— Ai gusturi proaste când vine vorba de porțelanuri. 

Zâmbește spre tavan. Un zâmbet șui. Ca al fratelui său. O clipă, am 
impresia că-l văd pe Cal. Scutur din cap și îmi dau seama că știu chipul 
lui Maven mai bine decât îl știu pe al lui. 

Tânărul rege își schimbă poziţia și scoate un braţ ud din cadă. Îmi 
feresc ochii și mă apuc să studiez dalele de pe jos. Am trei frați și un tată 
care nu mai poate să meargă. Luni de zile am împărțit o vizuină cu 
doisprezece bărbați și băieți nespălaţi. Trupul de bărbat nu-mi este 
necunoscut. Dar asta nu înseamnă că aș vrea să văd mai multe decât este 
absolut necesar. Și iar mă simt ca pe nisipuri mișcătoare. 

— Nunta are loc mâine, zice el în cele din urmă. 

Cuvintele lui reverberează prelung în camera pardosită cu marmură. 

-0! 

-N-ai știut? 

— De unde să știu? Mie nu-mi spune nimeni nimic. 

Maven ridică din umeri. Apa se mișcă din nou, dezvelind și mai mult 
din pielea lui albă. 

- Mda, mă rog. Nu mi-am închipuit că o să te apuci de spart lucruri din 
cauza mea, dar... 

Se oprește și se uită la mine. Mă iau furnicături prin tot corpul. 

-M-am simtit bine gândindu-mă cum ar fi. 

Dacă n-ar exista repercusiuni, m-aș repezi urlând la el și i-aș scoate 
ochii. Și i-aș spune că, deși timpul petrecut alături de fratele lui a trecut 
cât ai bate din palme, încă îmi amintesc fiecare clipă împreună. Încă îi 
mai simt trupul lipit de al meu când dormeam împreună, împărtășind 
coşmaruri. Încă mai știu cum miroase. Ce gust are. Îl iubesc pe fratele tău, 


Maven. Ai avut dreptate. Tu nu ești decât o umbră și cine se uită la umbre când 
poate avea focul? Cine ar prefera un monstru în locul unui zeu? 

Nu-i mai pot face rău lui Maven cu fulgerele mele, dar îl pot distruge 
cu vorbele. ÎI pot lovi unde-l doare mai tare, îi pot redeschide rănile. 
Lăsându-l să sângereze și să se umple de râie, transformându-se în ceva 
mult mai rău decât a fost până acum. 

Însă cuvintele pe care reușesc să le rostesc sunt cu totul altele. 

-Îți place Iris? 

Se scarpină în cap și pufnește ca un copil. 

— De parcă ar avea vreo importanţă. 

— Ea este prima relaţie pe care o ai de când ţi-a murit mama. Ar fi 
interesant de văzut ce se întâmplă când nu mai este ea să te otrăvească. 

Vorbele mele își fac încet efectul și el dă foarte încet din cap. Este de 
acord. Și mă cuprinde mila față de el. Dar mă lupt împotriva ei cu 
disperare. 

-Cu Evangeline ai fost logodit mult mai mult timp, nu doar două luni. 
Și nici n-ai pomenit de nuntă. 

- Asta se întâmplă când este vorba despre soarta unei întregi armate, 
spune el tăios. Lacuștrii nu sunt renumiți pentru răbdarea lor. 

Mă umflă râsul. 

-Şi de când este Casa Samos atât de îndatoritoare? 

Ridică dintr-un colţ al gurii, schițând iarăși zâmbetul ăla strâmb. Dar 
foarte puţin. Începe să se joace cu brățările scăpărătoare, răsucind încet 
unul dintre cercurile din argint pe încheietura lui fină. 

— Au și ei utilitatea lor. 

-Credeam că Evangeline o să te transforme într-o perniță de ace. 

Acum zâmbește mai mult. 

- Dacă mă omoară, își va pierde și șansa aia pe care își imaginează că 
ar mai avea-o. Oricum, taică-său n-o să-i îngăduie să facă asta. Casa 
Samos ocupă o poziție extrem de puternică la Curte, chiar și fără să 
ajungă ea regină. Dar ce regină formidabilă ar fi fost! 


-Îmi închipui. 

Mă îngrozesc numai când mă gândesc la asta. Coroane din ace, 
pumnale și brice. Tatăl și mama ei — femeia aia îmbrăcată în șerpi — 
păpușari care trag de sforile marionetei Maven. 

- Eu nu, recunoaște el. Nu pot. Chiar și acum o văd doar ca regină a lui 
Cal. 

- N-ai fost obligat s-o alegi tocmai pe ea după ce i-ai înscenat lui... 

-Ce vorbeşti? Nu eram tocmai în poziția de a alege pe cine voiam, nu? 
izbucnește el. 

Mă aștept să mă frigă aerul din jur, dar el se răcește. Și pielea mi se face 
de găină sub privirea fioroasă a lui Maven. Aburii se risipesc, înlăturând 
bariera dintre noi. 

Tremurând din toate încheieturile, mă duc la cea mai apropiată 
fereastră și mă întorc cu spatele la el. Magnoliile se leagănă ușor în 
adierea vântului. Florile lor albe, crem și roz sclipesc în soare. O 
frumusețe atât de simplă, atât de desăvârșită, nu are ce căuta în locul 
acesta plin de sânge, ambiţii și trădare. 

-M-ai aruncat în arenă ca să fiu ucisă, îi șoptesc eu. 

De parcă am putea vreunul dintre noi să uităm. 

-Mă ţii legată în lanţuri în palatul tău, păzită zi și noapte. Mă lași să 
mă usuc pe picioare, să mă îmbolnăvesc de... 

-Tu chiar crezi că mie îmi face plăcere să te văd așa? murmură el. 
Chiar crezi că vreau să te țin prizonieră? 

Mi se pare mie sau vorbește ca și cum ar avea un nod în gât? 

- Dar este singura metodă prin care te pot ține lângă mine. 

Aud cum clipocește apa — înseamnă că încearcă să gesticuleze, deși eu 
nu-l văd. 

Așa că mă concentrez la sunetul apei, nu la vocea lui. Știu ce face și 
simt cum puterea lui asupra mea devine și mai mare. Însă nu pot să mă 
împotrivesc. Ce ușor mi-ar fi dacă aș ceda! Și o parte din mine chiar vrea 
s-o facă. 


Nu-mi iau ochii de la fereastră. Măcar acum sunt recunoscătoare 
durerii pe care mi-o provoacă Piatra Tăcută. Îmi aduce aminte ce 
reprezintă el și ce înseamnă pentru mine dragostea lui. 

— Ai încercat să-i omori pe toți oamenii care îmi sunt dragi. Ai ucis 
copii. 

Am găsit un prunc mort, plin de sânge, cu un bilet de la el în mânuță. 
Nici măcar un coșmar n-ar putea să fie mai clar decât această amintire a 
mea. Nu încerc să o alung. Trebuie să-mi aduc aminte totul. Trebuie să- 
mi aduc aminte cine — ce — este Maven. 

— Fratele meu a murit din cauza ta. 

Mă întorc fulgerător spre el și încep să râd în hohote. Este un râs aspru, 
răzbunător. Furia îmi limpezește mintea. 

Se ridică iute din cadă. Trunchiul lui despuiat este aproape la fel de alb 
ca spuma de săpun din apă. 

-Iar tu mi-ai ucis mama. Mi-ai răpit fratele. M-ai lăsat fără tată. Mama 
s-a uitat în mintea ta și a descoperit acolo o oportunitate de neratat. A 
descoperit acolo șansa pe care o căutase toată viaţa. Dacă n-ai fi... dacă 
niciodată n-ai fi... 

Începe să se bâlbâie. Cuvintele îi ies prea repede din gură, nu le mai 
poate stăpâni. Așa că strânge din dinți, ca nu cumva să spună ceva și mai 
incriminator. 

După câteva clipe de tăcere, continuă: 

- Nici nu vreau să știu ce s-ar fi întâmplat. 

- Știu, mârâi eu. Aș fi sfârșit într-un şant, moartă sau schilodită sau 
ducând o viață de zombi. Știu ce s-ar fi ales de mine, pentru că milioane 
de oameni trec chiar acum prin așa ceva. Tatăl meu, frații mei... mult 
prea mulți oameni. 

— Știind ce știi acuma... tot te-ai întoarce? Tot ai alege viața aia? Cu 
înrolări forțate, cu orașe pline de noroaie, cu familia ta — care este așa 
cum este —, cu băiatul ăla care a crescut pe râu? 


Atât de mulți oameni au murit din cauza mea, din cauză că sunt așa 


cum sunt. Ar fi încă în viață dacă aș fi doar o simplă fată roșie. Doar 
Mare Barrow și atât. Shade ar trăi și acum. Mă agăţ de amintirea lui. Aș 
da orice să-l am din nou lângă mine. M-aș da pe mine însămi. Înmiit m-aș 
da. Dar trebuie să mă gândesc și la oamenii cu sângenou găsiți și salvați. 
La ajutorul dat rebelilor. La faptul că s-a încheiat un război. Și argintiii s- 
au învrăjbit. Și roșiii s-au unit. La toate astea am dat și eu o mână de 
ajutor. S-au făcut greșeli. Eu am făcut greșeli. Prea multe ca să le pot 
număra. Sunt departe de a fi perfectă sau chiar cumsecade. Întrebarea 
care contează cu adevărat îmi macină creierii. Întrebarea al cărei răspuns 
îl caută Maven. Ai renunța la talentul tău, la puterea ta, ca să te poți întoarce? 
N-am nevoie de timp de gândire. 

- Nu, șoptesc. 

Nici nu știu când am ajuns atât de aproape de el, dar mă pomenesc că 
strâng în mână marginea din porțelan a căzii. 

- Nu, n-aş renunța. 

Mărturisirea asta mă arde mai rău ca un foc, îmi mistuie sufletul. Îl 
urăsc pe Maven pentru cum mă face să mă simt, pentru ce mă face să 
înțeleg. Mă întreb dacă l-aș putea imobiliza acum. Dacă i-aș putea sparge 
maxilarul cu cătușele mele. Oare tămăduitorii îți pot pune dinţii la loc? 
Dar n-are rost să încerc. N-aș mai apuca să aflu. 

Maven mă privește lung. 

-Cei care au cunoscut întunericul ar face orice să rămână la lumină. 

-Nu te preface că am fi la fel. 

- La fel? Nu. Dar poate... suntem egali. 

— Egali? 

Și iar îmi vine să-l fac bucăţi. Cu unghiile, cu dinţii. Să-i sfâșii beregata. 
Insinuarea asta mă face să sufăr. Aproape la fel de tare ca gândul că ar 
putea să aibă dreptate. 

- Obișnuiam să-l întreb pe Jon dacă vede viitorul care nu mai poate 
exista. Mi-a zis că drumurile oamenilor se schimbă în permanență. 
Minciună facilă. Îi permitea să mă manipuleze într-un fel în care nici 


măcar Samson n-a putut s-o facă. Și nu m-am opus atunci când m-a 
condus la tine. De unde să știu cât de toxică ești? 

- Dacă sunt așa cum spui, atunci scapă de mine. Încetează să ne mai 
torturezi pe amândoi! 

-Ştii bine că nu pot, indiferent cât de mult mi-aş dori-o. 

Genele îi tremură și ochii i se încețoșează. Parcă privește undeva 
departe, într-un loc care mie îmi este interzis. 

-Tu ești la fel ca Thomas. Singura persoană la care ţin, singura care îmi 
mai amintește că sunt viu. Și că nu sunt complet gol pe dinăuntru. Și că 
nu sunt singur. 

Viu. Nu gol pe dinăuntru. Nu singur. 

Fiecare mărturisire a lui este ca o săgeată care-mi străpunge 
terminațţiile nervoase până când sunt cuprinsă în întregime de un foc 
înghețat. Nu suport ca Maven să spună asemenea lucruri. Nu suport să 
știu că el simte ce simt și eu, că se teme de ce mă tem și eu. Nu suport; nu 
suport. Și dacă m-aș putea schimba — și ce sunt și cum gândesc —, zău că 
aș face-o. Dar nu pot. Dacă zeii lui Iris există cu adevărat, atunci ei știu că 
am încercat. 

-Jon a refuzat să-mi vorbească despre perspectivele moarte — despre 
acelea care nu mai sunt posibile. Dar eu tot mă mai gândesc la ele, 
bolborosește el. Un rege argintiu și o regină roșie. Cât de diferite ar fi 
lucrurile? Câţi ar mai trăi încă? 

-În niciun caz tatăl tău. Și nici Cal. Și cu siguranţă că nici eu. 

-Ştiu că-i doar un vis, Mare, se bosumflă el ca un copil certat de 
învăţătoare. Am pierdut orice șansă am avut, oricât de mică a fost ea. 

-Din cauza ta. 

- Da. 

Până și tonul lui blând este o recunoaștere a vinovăţiei. 

- Da. 

Fără să-și ia ochii din ochii mei, Maven își scoate de la mână brățara 
scăpărătoare. Cu mișcări încete, hotărâte, metodice. O aud cum cade și se 


rostogolește cu zgomot pe pardoseala din marmură. Urmează iute și 
cealaltă. Tot cu ochii la mine, se sprijină de marginea din porțelan a căzii 
și își dă capul pe spate. Descoperindu-și gâtul. Mie încep să-mi 
zvâcnească mâinile. Cât de ușor ar fi! N-ar trebui decât să-mi înfășor 
degetele cafenii în jurul grumazului ăla palid. Și apoi să apăs cu toată 
greutatea mea. Cal se teme de apă. Dar Maven? L-aș putea îneca în cadă. 
L-aș putea omorî chiar acum, în apa aia fierbinte. Mă provoacă să o fac. 
Poate o parte din el chiar își dorește asta. Sau poate nu-i decât una dintre 
numeroasele lui capcane în care am căzut de atâtea ori. Un alt vicleșug al 
lui Maven Calore. 

El expiră prelung, parcă eliberându-se de ceva ce-i apasă sufletul. Vraja 
se rupe. 

-Mâine ai să fii una dintre doamnele de onoare ale lui Iris. Petrecere 
frumoasă! 

Alt pumn în plex. 

Mi-aș dori să am la îndemână un pahar pe care să-l sparg de perete. 
Voi fi doamnă de onoare la nunta secolului. Nicio șansă să evadez, așa 
cum am plănuit. Va trebui să stau în faţa întregii Curti. Și vor fi gărzi 
pretutindeni. Ochi pretutindeni. Îmi vine să urlu. 

Folosește-ţi furia! Folosește-ți furia! mă îndemn eu. Dar ea mă mistuie și 
se transformă în disperare. 

Maven face un gest leneș din mână. 

— Ușa-i acolo. 

Mă îndrept spre ea, încercând să nu privesc înapoi. Însă nu mă pot 
abtine. Maven se uită în tavan cu ochi goi. Aud în minte vocea lui Julian, 
șoptindu-mi cuvintele pe care le-a scris. 


Nu este alesul zeilor, este blestemat de zei. 


OPTISPREZECE 
Mare 


Măcar acum nu mă mai torturează nimeni. Dacă aș avea ocazia, i-aș 
mulțumi lui Iris că m-a ales să-i fiu alături și astfel nu mă bagă nimeni în 
seamă. Locul meu a fost luat de Evangeline. Încearcă să pară calmă, 
neafectată de ce se întâmplă în jurul nostru. Toată suita miresei aruncă 
priviri furișe tinerei pe care ar fi trebuit să o slujească. Mă aștept ca, din 
clipă în clipă, să se încolăcească exact ca un șarpe de-al mamei sale și să 
înceapă să sâsâie la oricine ar îndrăzni să se apropie prea mult de jilțul ei 
aurit. În fond, apartamentul acesta a fost al ei. 

Salonul a fost redecorat pentru noua locatară. Chiar era nevoie. 
Tapetul albastru strălucitor, florile proaspete în apă curată și câteva 
fântâni arteziene șterg urmele fostei ocupante. Acum aici domnește o 
prințesă din Tinutul Lacurilor. 

Iris stă în mijlocul încăperii, înconjurată de servitoare. Cameriste roșii, 
extrem de iscusite în arta înfrumusețării. Însă prinţesa nu are nevoie de 
prea mult ajutor. Pomeţii ei înalți sunt absolut magnifici și fără fard. O 
cameristă îi împletește părul negru într-o coroană complicată, pe care o 
prinde cu agrafe bătute cu safire și perle. O alta îi retușează minunata-i 
structură osoasă cu ajutorul machiajului, transformându-i chipul în ceva 


eteric, ca de pe altă lume. Buzele lui Iris au fost conturate cu măiestrie și 
acoperite cu ruj roșu-închis. lar rochia — albă, cu degradeuri de un 
albastru strălucitor spre tiv, dă pielii ei întunecate o sclipire ca a cerului 
după apusul de soare. Cu toate că înfățișarea lui Iris ar trebui să fie 
ultimul lucru care să mă preocupe acum, mă simt ca o păpușă răpănoasă 
alături de ea. M-au îmbrăcat iarăși în roșu, însă rochia nu-i din brocart ca 
de obicei și nici nu mai port vreo bijuterie. Dacă aș fi mai în putere, aș fi 
și eu frumoasă. Dar nu mă deranjează. Nu trebuie să strălucesc și nici nu 
vreau. lar lângă Iris nici că aș avea vreo șansă. 

Evangeline contrastează puternic cu Iris — se vede că și-a dat silința. În 
timp ce tânăra prinţesă joacă rolul de mireasă feciorelnică, Evangeline a 
acceptat rolul fetei batjocorite și părăsite. Metalul rochiei are irizări de 
perle și este împodobit cu pene albe și incrustaţii din argint. Și-a adus 
cameristele, care se agită în jurul ei, făcând ultimele retușuri la machiaj și 
ținută. Evangeline stă complet nemișcată și n-o scapă din ochi pe Iris. 
Doar atunci când mama ei se apropie își ia privirea de la prințesă ca să se 
ferească de fluturii de culoarea smaraldului de pe fusta Larentiei. Aceștia 
mișcă alene din aripi, ca în adierea vântului. Amintindu-ne că sunt vii și 
doar talentul femeii din Casa Viper i-a putut lipi de țesătura rochiei. Sper 
că Larentia n-are de gând să se așeze pe vreun scaun. 

Am mai văzut nunţi. Acasă, în Pilonii. Sindrofii rudimentare. Câteva 
legăminte și un chef improvizat cu mâncare de cele mai multe ori furată 
de familiile mirilor. Obișnuiam să trec pe la nunti cu Kilorn, sperând să 
ciupim și noi niște resturi de la masă. Ne umpleam buzunarele cu chifle 
și fugeam ca să ne bucurăm de prada noastră. Nu cred că astăzi voi mai 
face la fel. 

Nu voi avea chifle în mâini, ci doar trena lungă a lui Iris. 

-Ce păcat că nu au venit mai multe rude din partea dumneavoastră, 
Alteță! 

O femeie mai în vârstă, cu părul cărunt, se desprinde din grupul de 
doamne argintii care o pregătesc pe Iris. Poartă o uniformă neagră, de 


gală. Spre deosebire de ceilalți ofițeri, doamna respectivă poartă doar 
câteva insigne, impresionante și ele. N-am mai văzut-o până acum, deși 
trăsăturile ei mi se par vag cunoscute, cu toate că o văd doar din profil. 

Iris înclină capul spre femeie. Două cameriste îi prind vălul în păr. 

-Mama mea este regina din Tinutul Lacurilor. Nu poate părăsi tronul. 
Iar moștenitoarea ei, sora mea, nu este dispusă să iasă din regat. 

— Este de înţeles, în asemenea vremuri tumultuoase. 

Femeia face o reverență, însă nu atât de adâncă pe cât m-aș fi așteptat. 

— Felicitările mele, prințesă Iris! 

— Mulţumirile mele, Maiestate! Mă bucur că ai putut veni. 

Maiestate? 

Doamna în vârstă se întoarce cu spatele la Iris. Privirea i se oprește 
asupra mea și parcă strânge ușor din ochi. Îmi face semn să mă apropii 
de ea. Pe inelar îi strălucește o nestemată neagră, incredibil de mare. 
Pisicuţa și Trifoiaș îmi dau brânci spre femeia care se pare că ar fi un cap 
încoronat. 

- Domnișoară Barrow, spune ea. 

Femeia este solidă, cu talie groasă și cu câțiva centimetri buni mai 
înaltă decât mine. Mă uit la uniforma ei, căutând culorile casei din care 
face parte, ca să-mi dau seama cine ar putea fi. 

- Maiestate? repet eu titlul. 

Sună ca o întrebare. De fapt, asta și este. 

Ea îmi zâmbește amuzată. 

— Păcat că nu ne-am întâlnit mai demult. Pe vremea când te dădeai 
drept Mareena Titanos și nu erai atât... 

Îmi atinge ușor obrazul, făcându-mă să mă înfior. Apoi continuă: 

— ...atât de vlăguită. Poate aș fi înțeles de ce nepotul meu a renunțat la 
coroană pentru tine. 

Are ochii de bronz. l-aș recunoaște oriunde. 


In ciuda forfotei din jur, în ciuda valurilor de mătăsuri și a norilor de 


parfumuri, retrăiesc momentul din trecut, când un rege și-a pierdut capul 
și un fiu și-a pierdut tatăl. lar femeia asta i-a pierdut pe amândoi. 

Îmi amintesc numele ei din cărțile de istorie ale lui Julian. Anabel, din 
Casa Lerolan. Regina Anabel. Mama lui Tiberias al Șaselea. Bunica lui 
Cal. Acum îi descopăr și coroana, din aur trandafiriu și diamante negre, 
cuibărită în părul ei strâns. Obiect micut, în comparație cu 
monstruozitățile cu care se fudulesc regii. 

Își ia mâna de pe obrazul meu. Foarte bine. Anabel este o ruinătoare. 
M-ar distruge cu simpla atingere a degetelor ei. 

- Condoleanţele mele pentru pierderea fiului tău. 

Regele Tiberias nu a fost un om bun. Nu s-a purtat bine cu mine, nu s-a 
purtat bine cu Maven, nu s-a purtat bine cu mai mult de jumătate dintre 
supușii lui, care duceau vieţi de sclavi. Însă a iubit-o pe mama lui Cal. Și- 
a iubit copiii. Nu a fost rău. Doar slab. 

Anabel mă privește țintă. 

-Ciudat să spui asta, din moment ce ai dat o mână de ajutor la 
asasinarea lui. 

Dar tonul ei nu este acuzator. Nu este supărat. Nu este furios. 

Minte. 


Curtea Regală este cu totul lipsită de culoare. Doar pereți albi și 
coloane negre, marmură, granit și cristal. Însă în măruntaiele ei încape o 
mulțime de oameni îmbrăcați în toate culorile curcubeului. Nobilii se 
revarsă pe ușile ei, în rochii, costume și uniforme în toate nuantele din 
lume. Întârziații se bulucesc să intre cât mai repede, înainte ca mireasa și 
suita ei să-și înceapă defilarea în Piaţa lui Caesar. Alte sute de argintii se 
înghesuie afară — fiind consideraţi prea putin rafinaţi, prea de rând, ca să 
merite o invitaţie în încăperea unde va avea loc nunta. Așa că așteaptă 
acum îngrămădiți de o parte și de cealaltă a drumului păzit de gărzi din 
Norta și Ţinutul Lacurilor în proporții egale. Pe platforme au fost 
instalate camere de filmat. Astfel întregul regat va putea urmări nunta. 


Eu stau înghesuită la intrarea palatului și abia dacă pot să văd ceva 
peste umărul lui Iris. 

Tânăra prinţesă este o apariție impecabilă. Tăcută, senină ca apa 
limpede a lacurilor. Nu pricep cum de suportă tot tărăboiul ăsta. Tatăl 
său, regele, o ţine de braţ. Tinuta lui albastru-cobalt contrastează cu 
mâneca albă a rochiei de mireasă. Astăzi poartă o coroană din argint, cu 
safire, la fel ca a ei. Nu vorbește nici unul și sunt atenţi la drumul din fața 
lor. 

Trena ei mi se pare ca apa în mâinile mele. Atât de fină este mătasea, că 
mă tem să n-o scap printre degete. O ţin strâns, pentru că nu vreau să 
atrag atenţia asupra mea. De data asta mă bucur s-o știu pe Evangeline 
alături. Ea ţine celălalt colţ al trenei lui Iris. Restul doamnelor de onoare 
șușotesc între ele, comentând imaginea scandaloasă. Și pe mine mă lasă 
în pace. Nu se mai deranjează nimeni s-o ironizeze pe biata fetiță rămasă 
fără fulgere. Evangeline strânge din dinți și acceptă situaţia cu aparentă 
seninătate. Nu mi-a adresat niciun cuvânt. Alt lucru care mă bucură. 

De undeva se aude sunet de corn. lar mulțimea reacționează, 
întorcându-se spre palat. Mă pomenesc în faţa unui ocean de ochi. Și-i 
simt cum mă privesc atunci când mă îndrept spre trepte și intru în fălcile 
mascaradei argintii. Ultima oară m-au văzut îngenuncheată, cu zgardă la 
gât, însângerată, plină de vânătăi și cu inima frântă. Din punctul ăsta de 
vedere nu s-a schimbat nimic. Îmi tremură degetele. În spatele meu se 
află Pisicuta și Trifoiaș, în ținute simple, dar potrivite pentru acest 
eveniment. Mulțimea se îmbulzește să ne vadă mai bine. Evangeline este 
acum atât de aproape, că ar putea să-mi împlânte un cutit printre coaste 
fără să clipească. Simt o greutate în plămâni și parcă mi se pune un nod 
în gât. Fac un efort să respir regulat. Trebuie să mă calmez. Mă concentrez 
doar asupra trenei din mâini. 

Mi se pare că simt o picătură de apă pe obraz. Și mă rog să fie ploaie, 
nu lacrimi de supărare. 


- Vino-ţi în fire, Barrow! îmi șuieră o voce din apropiere. 


Probabil vocea lui Evangeline. Așa cum mi s-a întâmplat și cu Maven, 
simt un val greţos de recunoștință pentru sprijinul ei firav. Încerc să scap 
de sentimentul ăsta. Încerc să gândesc logic. Dar se vede treaba că, 
aidoma unui câine flămând, mă mulțumesc cu orice resturi care mi se 
aruncă. Cu orice gest de bunăvoință ipocrită. 

Mi se încețoșează vederea. Dar picioarele, dragile mele picioare — iuți și 
sigure — mă ajută să nu mă poticnesc. Parcă fiecare pas este mai greu 
decât cel dinainte. Mă furnică pielea. Mă cuprinde panica. Încerc să mă 
cufund în albul rochiei lui Iris. Îmi număr bătăile inimii. Orice, doar să- 
mi treacă. Orice, doar să merg înainte. Nu știu de ce, însă nunta asta 
parcă închide o mie de uși în fața mea. Maven este de două ori mai 
puternic și mă ţine și mai strâns. Nu voi mai scăpa niciodată de el. Nu 
după asta. 

Dalele netede s-au transformat în trepte. Mă împiedic de prima, dar 
mă redresez imediat, fără să scap trena din mâini. Fac singurul lucru de 
care mai sunt capabilă. Să stau în plan secund, să mă ploconesc, să trec 
neobservată, să mă veștejesc și să-mi fac sânge rău în umbra altcuiva. 
Oare așa va arăta toată viaţa mea de acum încolo? 

Privesc în sus, chiar înainte de a intra în Curtea Regală. Peste 
sculpturile reprezentând focuri, stele, săbii și regi din vechime, peste 
cupola cu sclipiri de cleștar. Spre cer. În zare se adună norii. Împinși de 
vântul molcom, câțiva au ajuns deja deasupra pieţei. Dar se risipesc 
degrabă și din ei nu mai rămâne nimic. Parcă ploaia ar vrea să cadă peste 
noi, însă cineva nu o lasă — cel mai probabil, furtunarii argintii care pot 
controla vremea. Nimic nu va putea să strice această zi. 

Și brusc cerul dispare, fiind înlocuit de un tavan boltit. Deasupra mea 
sunt arcade din calcar, cu volute din argint, în formă de flăcări. Ambele 
laturi ale acestei anticamere uriașe sunt decorate cu stindardele în roșu și 
negru ale Nortei și cu cele albastre ale Tinutului Lacurilor, de parcă ar 
putea cineva să uite care sunt cele două regate la a căror uniune urmează 
să asistăm. Șoaptele a peste o mie de spectatori seamănă cu zumzetul 


albinelor. Cu fiecare pas pe care îl fac, le aud tot mai tare. Holul dă în sala 
centrală din Curtea Regală, o încăpere circulară, magnifică, situată exact 
sub cupola din cleștar. Soarele se urcă pe panourile transparente, 
luminând spectacolul de jos. Sunt ocupate toate scaunele. Dispuse 
concentric, creează un efect de aureolă multicoloră. Cu sufletul la gură, 
mulțimea așteaptă. Nu-l văd deocamdată pe Maven, dar îmi imaginez 
unde se va afla. 

Oricine altcineva ar ezita, chiar și un pic. Dar Iris merge hotărâtă mai 
departe. Cei o mie de oameni se ridică în picioare în același timp. 
Zgomotul aproape asurzitor pe care îl fac răsună prelung în jurul sălii. 
Foșnet de haine, mișcări de picioare, șoapte. Eu îmi controlez respirația. 
Inima n-o pot controla și îmi bate ca nebuna. Aș vrea să ridic ochii, să 
memorez intrările, coridoarele, orice detaliu al acestui loc ce mi-ar putea 
fi de folos. Însă de-abia sunt în stare să merg, necum să pun la cale o altă 
evadare fără sorți de izbândă. 

Parcă trece un an până ajungem și noi în centrul sălii. Acolo așteaptă 
Maven. Mantia lui este la fel de somptuoasă ca trena de la rochia lui Iris 
și aproape la fel de lungă. Tânărul rege a ales o uniformă impresionantă, 
în roșu și alb, în locul obișnuitelor lui haine negre. Coroana este nouă, 
lucrată în formă de flacără din argint și rubine. Sclipește de fiecare dată 
când întoarce capul, cum o face și acum, ca să-și privească mireasa care 
se apropie de el, împreună cu întreaga suită. Eu sunt prima la care se 
uită. Îl cunosc suficient de bine ca să-i citesc regretul în ochi. Pâlpâie ca o 
flacără de lumânare. Dar imediat dispare, lăsând doar dâra de fum a 
amintirii. Îl urăsc din tot sufletul, mai ales pentru că nici acum nu mă pot 
împotrivi sentimentului de milă pentru umbra acelei flăcări. Oamenii nu 
se nasc monștri. Ajung să fie așa mai târziu. La fel s-a întâmplat și cu 
Maven. Cine poate spune cum ar fi trebuit el să fie? 

Ceremonia durează aproape o oră și eu sunt nevoită să stau întreaga 
vreme lângă Evangeline și celelalte doamne din cortegiul nuptial. La 
îndemnul unui judecător din Norta, Maven și Iris fac schimb de 


jurăminte și promisiuni. Apoi ia cuvântul o femeie în straie simple, de 
culoare indigo. Presupun că este o lacustră — poate trimisă de zeii lor? 
Nici n-o ascult. Nu mă pot gândi decât la o armată îmbrăcată în roșu și 
albastru, care străbate lumea. Norii continuă să se strângă deasupra 
cupolei, unul mai negru decât celălalt. Și fiecare se destramă. Furtuna 
vrea să izbucnească, dar nu reușește. 

Cunosc senzatia. 

— Iris din Casa Cygnet, prințesă din Tinutul Lacurilor, ţie îţi jur 
credință din momentul acesta și până la sfârșitul zilelor mele. 

Maven întinde mâna. Focul îi mângâie vârfurile degetelor, ușor și 
blând ca flacăra unei lumânări. Atât de aproape este de mine, că aș putea 
să-l sting doar cu un oftat. 

— Maven din Casa Calore, rege al Nortei, tie îţi jur credință din 
momentul acesta și până la sfârșitul zilelor mele. 

Iris îi imită gestul și întinde și ea mâna. Mâneca albă, cu margini 
albastre, se ridică, descoperindu-i brațul neted, care colectează umezeala 
din aer. În palma ei apare o sferă din apă curată. Când mâinile lor se 
unesc, unul dintre talente îl distruge pe celălalt, dar fără pic de abur sau 
fum. Uniunea nou-creată este pecetluită cu un sărut de ochii lumii. 

Nu o sărută cum mă săruta pe mine. Focul ce i-a mai rămas este acum 
departe. 

Așa cum mi-aș dori și eu să fiu. 

Puternice ca niște tunete, aplauzele îmi vibrează în suflet. Majoritatea 
oamenilor izbucnesc în urale. Nu-i judec. A fost bătut ultimul cui în 
sicriul războiului cu Tinutul Lacurilor. Chiar dacă au murit roșii cu miile, 
cu milioanele, au murit și argintii. Nu mă pot supăra că sărbătoresc 
pacea. 

Un alt tunet prelung se aude când scaunele sunt date la o parte pe 
pardoseala din piatră. Tresar, întrebându-mă dacă nu cumva vom fi 
strivite de această avalanșă de oameni care se îmbulzesc să-i felicite. Dar 
apar santinelele să ne protejeze. Mă ţin strâns de trena lui Iris, de parcă ar 


fi o funie de salvare. Și așa mă trage după ea prin mulțimea înflăcărată, 
până în Piaţa lui Caesar. 

Normal că aici zgomotul este de zece ori mai puternic. Steagurile 
flutură, ovaţiile îți sparg timpanele și peste capetele noastre plouă cu 
bucățele rotunde din hârtie colorată. Încep să-mi țiuie urechile. Și, oricât 
aș scutura din cap, țiuitul nu vrea să înceteze. Una dintre arvene mă 
apucă de cot, din ce în ce mai strâns, pe măsură ce lumea se bulucește tot 
mai tare în jurul nostru. Santinelele strigă mulțimii să nu se apropie. 
Maven se întoarce să privească peste umăr. Are bujori cenușii în obraji — 
poate de emotie, poate de enervare, poate și de una, și de alta. Tiuitul din 
urechi devine și mai intens, dacă este posibil așa ceva. Și trebuie să dau 
drumul trenei lui Iris ca să-mi astup urechile. Gestul ăsta nu ajută la 
nimic, doar mă încetinește și mă scoate din raza ei de protecție. Iris 
merge mai departe, brat la braț cu noul ei sot. Și cu Evangeline târându- 
se în urma lor. Puhoiul de oameni ne desparte. 

Maven vede că m-am oprit și ridică dintr-o sprânceană. Deschide gura 
să întrebe ceva și încetinește pașii. 

Iar cerul se face negru. 

Nori grei de furtună se rostogolesc deasupra noastră ca un fum venit 
din infern. Sunt brăzdați de fulgere albe, albastre și verzi. Fulgere uriașe, 
cumplite, nimicitoare. Anormale. 

Bătăile inimii mele sunt atât de puternice, că acoperă strigătele 
mulțimii. Dar nu și tunetul. 

Bubuitul lui îmi răsună în piept. Până și văzduhul se cutremură. 

Nu apuc să văd următorul fulger, pentru că Pisicuta și Trifoiaș mă 
trântesc la pământ. La naiba cu toaletele noastre! Îmi apasă cât pot de 
tare umerii cu mâinile și talentul lor. Tăcerea îmi inundă întregul trup, 
repede și cu forță, lăsându-mă fără suflare. Zgârii caldarâmul cu 
unghiile, căutând ceva de care să mă agăţ. Dacă aș putea să respir, cred 
că aș începe să râd ca nebuna. Nu-i prima oară când mă imobilizează 
cineva în Piaţa lui Caesar. 


Altă bubuitură de tunet, altă explozie de lumină albastră. Presiunea pe 
care o exercită asupra mea tăcerea arvenilor mă face să-mi vărs matele. 

-N-o omorî, Janny. Oprește-te! mârâie Trifoiaș. 

Janny. Numele real al Pisicuţei. 

- Ne taie capetele dacă moare. 

-Nu fac eu asta, încerc să spun. Nu sunt eu. 

Pisicuţa și Trifoiaș nu dau semne că m-ar fi auzit. Presiunea nu se 
diminuează. 

Incapabilă să tip, mă forţez să ridic capul, căutând ajutor. Căutându-l 
pe Maven. EI le va opri. Mă detest pentru gândul ăsta. 

De la nivelul solului nu văd decât picioare, multe picioare. Și uniforme 
negre, haine colorate de civili și, mai departe, volbură de mantii roșii. 
Santinelele se agită în formație. La fel ca la banchetul care era să se 
încheie cu un asasinat, se concentrează asupra unui unic scop: să-l apere 
pe rege. Schimbă iute direcția de mers, conducându-l pe Maven spre 
Trezorerie, nu spre palat. Îl duc la tren. Îl salvează. 

De la ce? 

Furtuna asta anormală nu este a mea. Fulgerele nu sunt ale mele. 

— Mergem după rege, mormăie Pisicuţa — Janny. 

Mă ridică în picioare. Dar am genunchii moi și aproape cad la loc. 
Arvenele mă ţin. În jurul nostru se ridică un zid de ofițeri în uniforme. Se 
aliniază în formă de romb, pentru a putea străpunge mulțimea 
înnebunită. Arvenele își reduc presiunea doar cât să pot merge. 

Înaintăm aproape în fugă, iar deasupra noastră descărcările electrice se 
intensifică. Încă nu plouă. Foarte ciudat: nu-i destul de cald pentru 
asemenea fulgere seci. Da, foarte ciudat! Măcar de aș putea să le simt. Să 
le pot folosi. Să le smulg din cer și să distrug pe toată lumea din jurul 
meu. 

Multimea este dezorientată. Mulţi privesc în sus; câțiva arată ceva cu 
degetul. Alţii încearcă să se retragă, numai că n-au unde să se ducă în 
înghesuiala asta. Mă uit la chipurile lor, căutând o explicație. Nu văd 


decât nedumerire și spaimă. Dacă mulțimea intră în panică, vom fi călcați 
în picioare. Nici măcar forțele de securitate nu ne vor putea salva. 

Distanţa dintre noi și santinelele lui Maven se mărește. Câţiva soldați 
s-au apucat să îmbrâncească oamenii din jur. Un otelit împinge un bărbat 
la câțiva metri, iar o telekinetică mătură din drum vreo trei sau patru 
persoane cu o simplă fluturare a mâinii. Mulțimea înțelege ce ar putea 
păți și face loc regelui și noii sale regine. Prin toată nebunia asta, reușesc 
totuși să văd că Maven se uită în urmă. Mă caută. Ochii lui sunt mari și 
speriați, foarte albaștri. Văd că își mișcă buzele, strigă ceva. Dar nu aud 
ce. Sunt prea puternice tunetele și zgomotele oamenilor înspăimântați. 

-Mai repede! ţipă Trifoiaș și îmi dă un brânci. 

Gărzile au devenit agresive, fac uz de talentele lor. Un agil sare într-o 
parte și într-alta, împingând lumea din drumul nostru. Silueta lui a 
devenit neclară, atât de repede se mișcă printre oamenii din jur. Ca un 
vârtej. Dar se oprește brusc. 

Glonţul îl nimerește pe agil chiar între ochi. A fost tras de foarte 
aproape și nu s-a putut feri, n-a putut să scape. Capul îi explodează într-o 
cascadă de sânge și bucăţi de creier. 

N-o cunosc pe femeia care a tras. Are părul albastru, tatuaje ciudate, 
tot albastre, și o eșarfă purpurie la încheietura mâinii. Mulțimea de lângă 
ea încremenește şocată preț de o clipă. Și apoi se dezlănțuie haosul. 

Femeia cu păr albastru ține pistolul într-o mână. Acum o ridică pe 
cealaltă. 

Fulgerele sfâșie cerul. 

Cad lângă cercul de santinele. Formidabilă ţintă are străina asta. 

Mă crispez, pentru că mă aștept la o explozie. Dar fulgerele albastre 
lovesc un cerc de apă apărut din senin. Și nu reușesc să-l străpungă. Se 
ramifică, se intensifică, aproape ne orbesc cu strălucirea lor. Dar dispar 
imediat și în urma lor rămâne doar scutul acela din apă. Sub el se ascund 
Maven, Evangeline, ba chiar și santinelele — toți ghemuiți și acoperindu-și 
capetele cu mâinile. Iris este singura care a rămas în picioare. 


Apa se încolăcește în jurul ei, unduiește ca unul dintre șerpii Larentiei. 
Și crește. Iris nu pierde timpul și își smulge vălul de pe cap. Sper că nu va 
ploua. Nu vreau să știu ce ar putea să facă Iris cu ploaia. 

Gărzile lacustre se luptă ca să treacă prin mulțimea înspăimântată. 
Agentii de securitate sunt blocaţi în toată debandada aia. Argintiii fug în 
toate direcțiile. Unii nu-și dau seama și se reped spre locul pericolului. 
Alții, mai isteti, se îndepărtează de el cât pot de repede. Eu nu știu ce să 
fac. Aș vrea să fug de aici împreună cu ei, dar aș vrea și să fug; la femeia 
cu părul albastru. Îmi zbârnâie mintea de la afluxul de adrenalină care- 
mi invadează trupul, împotrivindu-se cu disperare tăcerii care mă sufocă. 
Fulgere. Femeia aia declanșează fulgere. Are sângele nou. La fel ca mine. Și îmi 
vine să plâng de fericire. Dar îmi dau seama că n-o să mai apuce ziua de 
mâine dacă nu fuge de aici cât mai repede. 

— Fugi! încerc eu să-i strig. 

Cum să-mi audă șoapta în toată larma asta? 

— Duceţi regele la adăpost! 

Vocea lui Evangeline răzbate până la mine. S-a ridicat în picioare. 
Rochia i se transformă într-o armură care-i acoperă tot corpul cu plăci 
sidefii. 

- Evacuațţi-l! 

Câteva dintre santinele o ascultă și îl trag pe Maven în mijlocul lor. 
Flăcările din degetele lui sunt plăpânde, sfârâie nevolnic. Înseamnă că e 
speriat. Restul soldaţilor lui recurg la arme sau la talentele pe care le au. 
Un urlător deschide gura să ne asurzească pe toţi, dar cade în genunchi, 
cu respirația tăiată. Se ține de gât. Se sufocă. Dar de ce? Cine l-a atacat? 
Camarazii lui îl trag înapoi pe jumătate leșinat. 

Alt fulger despică văzduhul de deasupra capetelor noastre. Închid 
ochii să nu mă orbească. Atunci când îi deschid, nu mai văd femeia cu 
părul albastru. S-a pierdut în mulțime. De undeva se aud focuri de arme. 

Observ uluită că nu toată lumea fuge să se pună la adăpost. Nu tuturor 
le este frică și unii chiar nu sunt deloc mirați de această explozie de 


violență. Mișcările lor sunt diferite, denotă motivaţie, intenţie, 
premeditare. les la iveală sclipiri de pistoale negre. Se văd străfulgerări 
de foc atunci când gloanţele intră în spatele sau în burta vreunui soldat. 
Lucesc lame de cuţit în întunericul care se lasă peste noi. Ţipetele de frică 
se transformă în urlete de durere. Trupuri se prăbușesc fără viaţă pe 
caldarâmul pieței. 

Îmi amintesc de revoltele din Cetatea Soarelui. Roșii urmăriți, prinși și 
torturați. A fost o acţiune haotică, neorganizată, lipsit de orice ordine. Ce 
se petrece aici este exact contrariul. Ce pare a fi doar o panică nebună 
reprezintă de fapt planul bine întocmit al câtorva zeci de asasini ascunși 
în mulțimea de câteva sute de oameni. Îmi dau seama că avem ceva în 
comun și zâmbesc. În isteria din ce în ce mai mare, apar eșarfele roșii. 

Garda Stacojie. 

Cal, Kilorn, Farley, Cameron, Bree, Tramy, colonelul. 

Au venit. 

Cu toată puterea pe care o mai am, dau capul brusc pe spate și o lovesc 
tare pe Trifoiaș în nas. Arvena urlă și sângele argintiu îi împroașcă 
obrajii. Mă scapă din mâini. N-a mai rămas decât Pisicuţa. Îi trag un cot 
în burtă, sperând s-o dezechilibrez. Îmi dă drumul la umăr, dar mă apucă 
de gât. Și mă strânge. 

Mă zbat, încercând să-mi mișc gâtul și s-o mușc de braț. Nicio șansă. 
Mă strânge și mai tare, aproape să-mi strivească traheea. Mi se întunecă 
vederea și simt că sunt trasă înapoi. Departe de Trezorerie, de Maven, de 
santinelele lui. Prin gloata aia criminală. Mă împiedic când ajungem la 
trepte. Dau din picioare, încercând să lovesc pe cineva. Dar sunt prea 
slăbită și agenţii de securitate se feresc fără probleme. Unii se lasă în 
genunchi, cu armele pregătite, acoperindu-ne retragerea. Trifoiaș apare 
lângă mine. E mânjită de sânge pe toată jumătatea de jos a feței. 

- Ne întoarcem prin palatul Focului Alb. Trebuie să respectăm 
ordinele, îi șuieră ea Pisicuţei. 


Incerc să strig după ajutor, dar n-am aer nici să icnesc. Și oricum nu 


mi-ar ajuta la nimic. Pentru că cerul este zguduit de un zgomot mai 
puternic decât un tunet. Ba de două zgomote. De trei. De șase. Păsări din 
metal cu aripi tăioase. Gura-Leului? Fluxul Negru? Nu. Avioanele astea 
arată altfel decât cele pe care le cunosc eu. Sunt mai zvelte, mai rapide. 
Probabil că-i vorba de noua flotilă a lui Maven. Undeva, departe, se 
zărește o explozie cu petale de foc roșu și fum negru. Bombardează piața 
sau Garda Stacojie? 

Arvenele mă târăsc în palat și aproape ne ciocnim de un argintiu. 
Întind mâna spre el. Poate mă va ajuta. 

Rânjind, Samson Merandus se smulge din strânsoarea mea. Și eu îmi 
trag mâna ca arsă. Mi-e suficient să-l văd ca să mă apuce o migrenă 
infernală. I s-a interzis să participe la nuntă, dar tot s-a îmbrăcat 
corespunzător — într-un costum bleumarin. Și și-a pieptănat bine peste 
cap părul blond-cenușiu. 

- Dacă vă scapă, am să vă întorc creierii pe dos! mârâie el peste umăr. 

Mi se pare că arvenelor le este mai frică de el decât de oricine altcineva. 
Bâţâie energic din capete. La fel fac și cei trei ofițeri care au mai rămas 
lângă noi. Toţi știu de ce este în stare un șoptitor din Casa Merandus. Nu 
că mi-ar trebui încă un imbold să fug; de aici, dar cu siguranță că mă ajută 
să știu ce le va face Samson în cazul ăsta. 

Reușesc să arunc o ultimă privire spre piață — umbre negre ies din nori 
și se apropie tot mai mult de sol. Alte avioane. Dar acestea sunt mai 
greoaie, mai umflate, nu au fost construite pentru luptă. Poate vor să 
aterizeze. 

Eu nu mai apuc să le văd. 

Mă împotrivesc din toate puterile. Adică bolborosesc și mă zvârcolesc 
sub apăsarea tăcerii. Reușesc să-mi încetinesc gărzile, însă foarte puţin. 
Câştig cu mare trudă fiecare centimetru, dar la ce bun? Tot înainte 
mergem. În jurul nostru se întind sălile palatului. Pentru că am învăţat pe 
de rost planul clădirii, știu exact încotro ne îndreptăm. În aripa de est, cea 
mai apropiată de Trezorerie. Probabil că de acolo încep alte tuneluri, alte 


căi care duc spre trenul ăla blestemat al lui Maven. Imediat ce voi ajunge 
în subteran, pot să-mi iau adio de la orice gând de evadare. 

Răsună trei focuri de armă, atât de aproape de noi, că parcă pe mine 
m-au nimerit. Nebunia din piaţă își croiește încet drum și în palat. Văd 
pe geamuri flăcări care pârjolesc văzduhul. Habar n-am de unde vin. De 
la o explozie? De la un om de foc? Nu pot decât să sper. Cal. Sunt aici, 
înăuntru. Cal. Mi-l imaginez în fața ușilor, infern de furie și distrugere. Cu 
arma într-o mână și focul în cealaltă, revărsându-și durerea asupra oricui 
i se împotrivește. Dacă nu va reuși să mă salveze, sper ca măcar să-l 
zdrobească pe monstrul care i-a fost frate. 

— Rebelii iau cu asalt Palatul Focului Alb! 

Tresar la auzul vocii lui Evangeline Samos. Pașii ei răsună puternic pe 
pardoseala de marmură — precum niște lovituri de ciocan nervos. 
Obrazul stâng îi este pătat cu sânge argintiu, iar de coafura-i complicată 
s-a ales praful — acum e încâlcită și răvășită de vânt. Plus că duhnește rău 
de tot a fum. 

Nu-l văd nicăieri pe fratele ei, dar Evangeline nu este singură. Chiar în 
spatele ei se află Wren, tămăduitoarea Skonos, care s-a străduit atât de 
mult timp să mă facă să par vie. Probabil că Evangeline o târăște după ea 
ca să nu fie nevoită să suporte durerile oricăror zgârieturi mai mult de 
câteva secunde. 

La fel ca Maven și Cal, Evangeline nu-i vreo novice în arta pregătirii 
militare. Este în alertă, gata să reacționeze. 

- Au fost ocupate biblioteca de jos și vechea galerie. Trebuie s-o 
scoatem pe aici. 

Și arată cu bărbia către un coridor perpendicular pe acela unde ne 
aflăm noi. Afară fulgeră. Exploziile albastre i se reflectă în armură. 

- Voi trei, pocnește ea din degete spre trei dintre gărzi, rămâneți la 
urmă și aveți grijă să nu ne atace nimeni. 

Mă apucă disperarea. Evangeline se va îngriji personal ca eu să mă urc 
în nenorocitul ăla de tren. 


— Tot am să te omor eu într-o bună zi, o anunt peste braţul Pisicuţei. 

E prea ocupată să răcnească tot felul de ordine și se face că nu-mi aude 
amenințarea. Zeloase, gărzile i se supun și rămân în spate, ca să ne 
asigure retragerea. Se bucură că în tot iadul ăsta există cineva care să 
preia conducerea. 

-Ce se întâmplă acolo? mârâie Trifoiaș din mers. 

Teama îi ascute vocea. 

- Tu, pune mâna de-mi repară nasul, adaugă ea, apucând-o pe Wren 
de brat. 

Din mers, tămăduitoarea Skonos îi pune nasul la loc, cu un pocnet 
răsunător. 

Evangeline se uită peste umăr — dar nu la Trifoiaș, ci la coridorul din 
spatele nostru. Acesta se întunecă, pe măsură ce furtuna de afară 
transformă ziua în noapte. Teama îi schimonosește trăsăturile. 
Neobișnuită reacție din partea ei. 

-În mulţime erau rebeli deghizați în nobili arginii. Presupunem că este 
vorba despre oameni cu sângenou. Suficient de puternici cât să reziste 
până când... 

Se oprește ca să se uite după un colț. Ne face semn s-o urmăm și 
continuă: 

-Garda Stacojie a ocupat Corvium, dar nici prin cap nu mi-a trecut că 
au atât de mulți oameni. Nu doar oameni, ci soldaţi, soldați adevărați, 
instruiți și foarte bine înarmați. S-au aruncat din cer asupra noastră ca 
niște insecte afurisite. 

— Dar cum de au pătruns până aici? Datorită nuntii, sunt în vigoare 
toate protocoalele de securitate. Ar fi trebuit să ne apere peste o mie de 
soldați argintii, plus jucăriile cu sângenou ale lui Maven, izbucnește 
Pisicuta. 

Dar se întrerupe de îndată ce vede două siluete în alb în pragul unei 
uși. Povara tăcerii lor mă copleșește și mi se înmoaie genunchii. 


- Caz, Brecker, după noi! 


Cei doi arveni se reped să ne urmeze pe pardoseala din marmură. Încă 
două cărămizi în celula mea de tăcere. Aș plânge dacă aș mai avea 
putere. Patru arveni plus Evangeline. Nu mai există nicio speranţă. Chiar 
dacă i-aș implora să mă cruțe, tot zadarnic ar fi. 

- N-au cum să ne învingă. E o cauză pierdută, continuă Trifoiaș. 

- N-au venit să ne ocupe capitala. Au venit s-o salveze pe ea! 
răbufnește Evangeline. 

Out îmi dă un brânci. 

— Atâta risipă de energie pentru scheletul ăsta ambulant! 

Dăm un alt colţ și ajungem în lunga Sală a Luptelor. În comparaţie cu 
vacarmul de afară, atmosfera de aici pare calmă. Tablourile uriașe cu 
scene de război ne copleșesc cu măreţia lor străveche. Dacă nu aș auzi 
zbieretele îndepărtate ale avioanelor și bubuiturile de tunet, aș putea să 
cred că totul n-a fost decât un vis. 

— Ai dreptate, spune Evangeline. 

Se clatină ușor. Ceilalţi nici nu bagă de seamă. Însă eu da. 

-Ce risipă! 

Se întoarce bursc, cu graţie de felină. Ridică mâinile. Eu parcă văd 
întreaga scenă cu încetinitorul. Plăcile armurii zboară în toate direcțiile, 
iuți și ucigătoare ca niște gloanţe. Marginile lor sclipesc și se transformă 
în tăișuri. Șuieră prin aer. Și prin carne. 

Parcă o greutate imensă se ridică de pe mine când tăcerea dispare. Așa 
cum dispare și brațul lui Trifoiaș din jurul gâtului meu. 

Patru capete șiroind de sânge se rostogolesc pe jos. Urmează și 
trupurile, îmbrăcate în alb și cu mănuși din plastic în mâini. Ochii le sunt 
încă deschiși. N-au avut nicio șansă. Sângele — mirosul și vederea lui — 
îmi atacă simţurile și simt gust de fiere în gură. Doar groaza și 
înțelegerea adevărului mă împiedică să vomit. 

Evangeline n-a avut nicio clipă intenţia să mă ducă la tren. Vrea să mă 
omoare. Aici și acum. 


Dar mi se pare incredibil de calmă pentru cineva care tocmai ce și-a 


ucis patru concetățeni. Plăcile de metal coboară la locurile lor. Wren, 
tămăduitoarea, nici nu se clintește. Stă cu ochii ațintiți în tavan. Nu vrea 
să vadă ce va urma. 

N-are niciun rost să încerc să fug. Mai bine o înfrunt. 

-Stai în calea mea și am să te omor, șoptește ea, pășind peste unul 
dintre cadavre ca să ajungă și să mă apuce de gât. 

Îi simt răsuflarea. Caldă, cu iz de mentă. 

- Fetiţo cu fulgerele. 

- Atunci termină odată cu toată povestea asta, scrâșnesc eu printre 
dinți. 

De la distanţa asta îmi dau seama că ochii ei nu sunt negri, ci gri foarte 
închis. Ca niște nori de furtună. Se uită la mine printre gene, în timp ce se 
gândește cum ar fi mai bine să mă ucidă. Neapărat va trebui s-o facă cu 
mâna ei. Cătușele mele îi vor bloca talentul. Nu contează. Și un cuțit e la 
fel de bun. Sper că va lovi o singură dată și gata. Dar mă cam îndoiesc că 
ar avea atâta suflet și nu m-ar lăsa să mă chinuiesc. 

- Wren, fii amabilă, spune Evangeline, întinzând mâna. 

În loc de pumnal, tămăduitoarea scoate o cheie din buzunarul lui Trio, 
cel rămas fără cap. 

Mă ia cu ameţeală. 

-Ştii ce-i asta. 

Cum să nu știu? Am visat cheia aia de atâtea ori. 

-Îți propun un târg. 

- Bine, șoptesc eu, cu ochii țintă la bucăţica de metal din mâna ei. 
Accept orice. 

Evangeline mă apucă de bărbie, obligându-mă să mă uit la ea. 
Niciodată n-am văzut-o atât de disperată, nici măcar în arenă. Ochii i se 
împăienjenesc și îi tremură buza inferioară. 

-Tu ţi-ai pierdut fratele. Nu mi-l lua pe al meu. 

Mă apucă o furie turbată. Orice în afară de asta. Pentru că și pe 
Ptolemus l-am visat. Am visat cum îi tai gâtul, cum îl fac bucăţi, cum îl 


electrocutez. Fl l-a ucis pe Shade. Ochi pentru ochi. Frate pentru frate. 

Își înfige unghiile în carnea mea, aproape să mi-o străpungă. 

-Mă minti și te omor pe loc. Și după aia îţi omor și restul familiei. 

De undeva, din sălile palatului, vin spre noi zgomotele luptei. 

— Ai de ales, Mare Barrow. Lasă-l pe Ptolemus în viață. 

— Îl las, murmur eu. 

— Jură-te! 

-Mă jur! 

Îmi dau lacrimile când o văd că-mi descuie la iuțeală cătușele și le 
aruncă departe de noi. Până când termină, plâng deja în hohote. 

Fără cătușe, fără Piatra Tăcută, lumea mi se pare pustie. 
Imponderabilă. Mă tem că am să încep să plutesc. Însă tot mă simt fără 
vlagă, mai slăbită decât la ultima tentativă de evadare. N-au cum să 
dispară într-o singură clipă cele șase luni de chinuri. Încerc să-mi 
regăsesc talentul, încerc să simt becurile din tavan. Abia dacă le percep 
zumzetul. Nu cred că le-aș putea stinge, deși înainte nu-mi făceam nicio 
problemă în privinţa asta. 

- Mulţumesc, șoptesc eu. 

Cuvinte pe care n-am crezut niciodată că i le voi spune. Și ne tulbură 
pe amândouă. 

- Vrei să-mi mulțumești, Barrow? murmură ea. Atunci ține-ți cuvântul. 
Și fă locul ăsta blestemat să ardă până în temelii. 

Nu apuc să-i spun că acum nu-s bună de nimic, că am nevoie de zile, 
săptămâni, poate chiar luni, ca să-mi revin, pentru că Wren își pune 
mâinile pe gâtul meu. Acum înțeleg; de ce a adus Evangeline o 
tămăduitoare. Nu pentru ea, ci pentru mine. 

O căldură binecuvântată mi se scurge pe șira spinării, îmi intră în vene, 
în oase, în măduvă. Atât de intensă, că mă aștept să mă doară. Mă 
prăbușesc într-un genunchi, copleșită. Durerile dispar. Și tremuratul 
degetelor și slăbiciunea din picioare și pulsul leneș — absolut toate 
efectele Pietrei Tăcute sunt alungate de atingerea tămăduitoarei. Mintea 


mea își va aminti mereu ce am pățit, dar trupul meu a și uitat. 

Electricitatea dă năvală peste mine. Toţi nervii îmi renasc. De-a lungul 
coridorului, becurile se sparg în candelabre. Camerele de supraveghere 
explodează în nori de scântei și cabluri. Wren scâncește speriată. 

Mă uit în jos și văd doar roșu și alb. Electricitatea țopăie printre 
degetele mele, sâsâind în aer. Senzatia este dureros de familiară. Mi-am 
recăpătat talentul, forța, puterea. 

Precaută, Evangeline face un pas înapoi. Scânteile mele i se reflectă în 
ochi. 


- Ţine-ţi cuvântul, fetiţo cu fulgerele. 


Întunericul merge alături de mine. 

Fiecare lumină sfârâie și se stinge când trec pe lângă ea. Becurile se 
sparg, electricitatea scuipă scântei. Aerul zbârnâie ca un cablu viu. Îmi 
mângâie palmele deschise și eu mă cutremur când simt atâta putere. 
Credeam că uitasem senzația. Imposibil! Pot uita aproape orice din 
lumea asta, dar nu și fulgerele mele. Nu am cum să uit ce sunt. 

Mersul mă istovea când aveam cătușele la mâini. Fără ele, mai că zbor. 
Spre fum, spre pericol, spre ceea ce ar putea reprezenta salvarea mea. Sau 
sfârșitul meu. Nu-mi pasă ce va fi, atâta timp cât nu mai stau nicio clipă 
în pușcăria asta infernală. Zdrenţele rubinii ale rochiei îmi flutură în 
urmă. Mânecile fumegă la fiecare nouă explozie de scântei. Nu mai am 
nicio reținere. Fulgerele se duc acolo unde au ele chef. Tâșnesc din mine 
la fiecare bătaie a inimii. Săgeţile lor roșii și albe dansează de-a lungul 
degetelor mele, pe palme, pe dosul mâinilor. Mă înfior de plăcere. Nu 
există nicio senzație mai minunată. Nu-mi iau ochii de la fulgere, 
fascinată până în ultima fibră a ființei mele. A trecut atât de mult timp. A 
trecut atât de mult timp. 

Probabil că așa se simt și vânătorii. Sper să dau peste vreo pradă la 
fiecare colț. Am ales cel mai scurt drum pe care îl știu. Gonesc prin sala 
de consiliu, sar peste stema Nortei. Dacă aș avea vreme, aș șterge odată 


pentru totdeauna simbolul ăsta odios de pe pardoseală. Aș distruge cu 
totul Coroana Înflăcărată. Dar am o coroană adevărată de ucis. Pentru că 
asta intenționez să fac. Dacă Maven mai este acolo, dacă ticălosul ăla de 
băiat n-a dat bir cu fugiţii. Am să-l privesc cum își dă ultima suflare și 
abia atunci voi fi convinsă că nu mă va mai ţine niciodată în lesă. 

Cei trei agenţi de securitate se retrag cu spatele în direcția mea. Așa 
cum le-a ordonat Evangeline. Păzesc coridorul cu paturile puștilor 
sprijinite de umăr și degetele pe trăgaciuri. Nu știu cum îi cheamă, dar le 
cunosc culorile. Sunt oțeliți din Casa Greco. N-au nevoie de gloanţe ca să 
mă omoare. Doar unul singur ar fi în stare să-mi frângă spinarea, să-mi 
rupă coastele, să-mi strivească țeasta ca pe o boabă de strugure. Ori eu, 
ori ei. 

Primul îmi aude pașii. Întoarce capul să se uite peste umăr. Fulgerul 
meu îi străbate zbierând coloana vertebrală și i se împlântă în creier. Simt 
explozia terminațiilor lui nervoase. Apoi beznă. Ceilalţi doi reacționează 
imediat, răsucindu-se repede spre mine. Însă fulgerele sunt mai rapide 
decât ei și-i despică pe amândoi. 

Nu mă opresc din fugă. Sar peste cadavrele lor fumegânde și îmi văd 
de drum. 

Coridorul următor este paralel cu piața. Ferestrele lui, strălucitoare 
până mai adineauri, sunt acum mânjite cu cenușă. Câteva candelabre s- 
au prăbușit și zac pe pardoseală în mormane de cioburi și aur. Aici sunt 
și niște cadavre. Agenti de securitate în uniforme negre. Membri ai Gărzii 
Stacojii, cu eșarfele roșii la mâini. Aici a avut loc o luptă, una dintre 
multele lupte ale bătăliei principale. Pun mâna pe gâtul unei membre a 
Gărzii. N-are puls. Ochii îi sunt închiși. Mă bucur că n-o recunosc. 

Afară, o altă explozie albastră de fulgere despică norii. Nu-mi pot 
stăpâni un zâmbet, chiar dacă încă mă dor cicatricele de pe obraz. Există 
un alt om cu sângenou care poate controla fulgerele. Nu mai sunt 
singură. 


Mă grăbesc să iau câteva lucruri de la cadavre. Un pistol și gloanţe de 


la un soldat. Eșarfa roșie de la femeie. Și-a dat viața pentru mine. La asta 
ai să te gândești altă dată, Mare, mă dojenesc eu, evitând pericolul pe care-l 
reprezintă pentru mine asemenea remușcări. Îmi leg eșarfa la încheietura 
mâinii, ajutându-mă cu dinții. 

O salvă de gloanţe ricoșează de geamuri. Tresar și mă arunc la podea. 
Însă geamurile nu se sparg. Sticlă-de-diamant. Antiglonţ. Sunt în 
siguranţă în spatele lor, dar și captivă. 

Nu, niciodată. 

Mă furișez pe lângă perete, încercând să mă uit afară fără să fiu 
observată. Priveliștea din piață îmi pune un nod în gât. 

În locul nunţii de mai devreme, acolo se desfășoară un război total. M- 
a îngrozit revolta caselor Iral, Haven și Laris, dar proporţiile bătăliei de 
acum sunt mult, mult mai mari. Într-o parte, sute de ofițeri din Norta, 
gărzi lacustre, nobili furioși. În cealaltă — membri ai Gărzii Stacojii, 
printre care precis se află și oameni cu sângenou. Nici nu-mi imaginam 
că există atât de mulți soldaţi roșii. Sunt de vreo cinci ori mai multi decât 
cei argintii. Cel puţin. Din felul în care se mișcă îmi dau seama că este 
vorba despre soldaţi cu pregătire militară. Dau să mă întreb cum de au 
ajuns aici, dar văd avioanele. Șase dintre ele au aterizat chiar în Piaţa lui 
Caesar. Și din fiecare ies în goană soldați. Zeci de soldați. Mă simt plină 
de speranţă și bucurie. 

- A naibii salvare! șoptesc eu fără să mă pot abtine. 

Și am de gând să fac tot ce ține de mine ca să reușească. 

Nu sunt argintie. Nu trebuie să-mi extrag puterea din mediul 
înconjurător. Dar n-ar strica să am și mai multă electricitate, și mai multă 
forță. Închid ochii o secundă și fac apel la toate cablurile, toate 
încărcăturile electrice din jur, ba chiar și la electricitatea statică a 
perdelelor. Și toate îmi răspund. Mă hrănesc, mă vindecă, la fel cum a 
făcut-o Wren. 

După șase luni de întuneric, în sfârșit simt lumina. 


Scântei roșii și albe mi se aprind în colțurile ochilor. Imi vibrează 


întregul trup. Pielea mi se înfioară de plăcerea pe care mi-o provoacă 
fulgerele. Fug mai departe. Impulsionată de adrenalină și electricitate. 
Am sentimentul că aș putea trece chiar și prin zid. 

Holul de la intrare este păzit de vreo doisprezece agenţi de securitate. 
Unul dintre ei, un magnetron, își face de lucru astupând ferestrele cu 
lambriuri aurite și bucăți dintr-un candelabru îndoit. Podeaua este 
acoperită cu cadavre și sânge de ambele culori. Doar vacarmul luptei de 
afară este mai puternic decât mirosul prafului de pușcă. Soldaţii apără 
palatul, dar sunt atenţi la ce se întâmplă afară, în piaţă. Nu la ce se 
petrece în spatele lor. 

Mă ghemuiesc și îmi lipesc palmele pe pardoseala rece din marmură. 
Îmi direcționez fulgerele de-a lungul ei. Valul electric pulsează, luându-i 
prin surprindere. Unii se prăbușesc pe loc, alții sunt aruncați la câţiva 
metri. Forța loviturii îmi răsună în piept. Nu-mi dau seama dacă am 
reușit să-i ucid. 

Nu mă gândesc decât să ies mai repede de aici. Și îmi vine să râd de 
fericire când deschid ușa. Aerul miroase puternic a cenușă, a sânge. 
Vibrează în ritm cu tunetele furtunii. Dar mie mi se pare că nicicând nu 
am respirat aer mai proaspăt. Norii se rostogolesc deasupra mea. Simt 
până în oase bubuiturile lor. 

Arunc către cer fulgere albe și roșii. Un semn. Fetița cu fulgerele este 
liberă. 

Nu zăbovesc. Dacă rămân pe trepte ca să casc ochii la bătălie, este 
foarte posibil să mă aleg cu un glonţ în cap. Mă năpustesc în toiul luptei, 
căutând un chip cunoscut. Nu neapărat unul prietenos, dar măcar unul 
pe care să-l știu. Haosul este complet. Argintiii au fost prinși pe picior 
greșit și nu au apucat să intre în formație de luptă. Numai soldații Gărzii 
Stacojii dau dovadă de ceva organizare, dar nu pentru mult timp. Îmi 
croiesc drum spre Trezorerie, ultimul loc unde l-am văzut pe Maven, în 
mijlocul santinelelor lui. Cu doar câteva minute în urmă. Trebuie să fie 
tot acolo. Împresurați din toate părţile, rezistând din toate puterile. Am 


să-l ucid. Trebuie să-l ucid. 

Gloanţele îmi șuieră pe deasupra capului. Sunt mai scundă decât mulți 
din jur, dar tot alerg îndoită de mijloc. 

Primul argintiu care mă atacă din față poartă culorile Casei Provos, 
auriu și negru. Este un bărbat slăbuţ cu părul rar. Întinde brațul și mă 
trezesc aruncată înapoi. Mă lovesc tare cu capul de caldarâm. Nu mă 
sperii și îi zâmbesc cu toată gura. Dar, pe neașteptate, nu mai pot să 
respir. Mi se contractă pieptul. Coastele. Ridic ochii și-l văd aplecat 
deasupra mea, cu pumnul strâns. Telekineticul are de gând să-mi 
sfărâme toracele. 

Fulgerele mele furioase se înalță spre el. Se ferește mai repede decât am 
anticipat eu. Oxigenul mi se scurge din creier și mi se întunecă vederea. 
Alt fulger. Altă eschivă. 

Telekineticul Provos este atât de concentrat asupra mea, că nici nu-l 
vede pe soldatul roșu, cu pieptul lat, aflat la câțiva metri de noi. Acesta îl 
împușcă drept în cap cu o salvă de gloanțe antiarmură. Scena nu-i deloc 
una drăguță și rochia mea distrusă se umple de sânge argintiu. 

- Mare! strigă soldatul roșu, dând fuga spre mine. 

Îi recunosc vocea, chipul cafeniu și albastrul electric al ochilor. În urma 
lui vin alți patru membri ai Gărzii. Fac un cerc în jurul meu ca să mă 
protejeze. Roșul îmi întinde mâinile lui puternice și mă ridică în picioare. 

Oftez de ușurare. Habar n-am când a ajuns soldat adevărat prietenul 
fratelui meu. Dar nu-i acum momentul să-l întreb. 

— Crance. 

Ridică mâna în care ține aparatul de radio-recepție. 

- Aici Crance. Am găsit-o pe Barrow în Piaţă. 

Pârâitul răspunsului nu este deloc încurajator. 

— Repet. Am găsit-o pe Barrow. 

Înjurând, își agaţă stația la centură. 

-Transmisia e dată peste cap. Prea multe interferenţe. 


- Din cauza furtunii? îl întreb eu, ridicând privirea spre cer. 


Albastru, alb, verde. Strâng din ochi și arunc un alt fulger în ghemul 
acelor culori orbitoare. 

— Probabil. Cal ne-a avertizat că... 

Scot un geamăt lung printre dinți. ÎI apuc strâns de tunică. 

- Cal. Unde e? 

- Trebuie să te scot de aici... 

- Unde? 

Crance oftează, știind că n-am să-l mai întreb încă o dată. 

- La sol. Nu știu exact unde! Punctul tău de întâlnire este la poarta 
principală! 

Îmi urlă toate astea în ureche, ca să fie convins că-l aud. 

-În cinci minute. Uită-te după o femeie în verde. Ia asta, adaugă, 
scoțându-și haina groasă. 

Mi-o pun fără să protestez peste rochia ruptă. E grea. 

-E antiglont. O să te protejeze cât de cât. 

Picioarele îmi pornesc singure și nu mai apuc să-i mulțumesc lui 
Crance. ÎI las în urmă, alături de camarazii lui. Cal este undeva pe acolo. 
Îl vânează pe Maven, la fel ca mine. Mulțimea se înfoaie, schimbându-și 
brusc direcţia. Dacă n-ar fi membrii Gărzii care-mi deschid drumul, aș fi 
nevoită să mă descurc singură. Să-i arunc în aer pe toți din calea mea, ca 
să pot traversa Piaţa. Mă bazez pe vechile mele instincte. Pași de dans, 
agilitate, anticiparea fiecărei unde a haosului. Cu dâre de fulgere în spate, 
care să împiedice pe oricine ar vrea să pună mâna pe mine. Un oțelit mă 
lovește din lateral, mă trimite împleticindu-mă printre brațele și 
picioarele celor din jur. Dar nu mă întorc să ripostez. Îmi văd mai departe 
de drum — îmbrâncindu-mă, alergând ca nebuna. Mintea mea nu zbiară 
decât un singur nume. Cal. Cal. Cal. Dacă ajung la el, am să fiu în siguranță. 
Poate că-i o minciună, dar este una foarte bună. 

Cu cât înaintez, cu atât mirosul acru de fum devine mai puternic. Și 
îmi dă speranţă. Unde-i fum, trebuie să fie și un prinț de foc. 


Zidurile albe ale Trezoreriei sunt mânjite de funingine. Una dintre 


rachetele de pe avioane a ciobit un colț al clădirii, trecând prin el ca prin 
unt. Un maldăr de bucăţi din marmură se ridică în faţa intrării — foarte 
bună pavăză. Santinelele profită din plin de el. Rândurile lor sunt 
completate de lacuștri și de câteva gărzi ale Trezoreriei, în uniforme 
purpurii. Unii trag; cu armele în membrii Gărzii, alţii își folosesc talentele, 
dar toţi vor să asigure fuga regelui. Ocolesc repede câteva cadavre 
îngheţate în poziție de drepți, evident operă a vreunui fior din Casa 
Gliacon. Alţii încă mai sunt în viață, dar au căzut în genunchi și le 
sângerează urechile. De la atacul vreunui urlător Marinos. Dovezi ale 
talentelor ucigătoare ale argintiilor se văd de jur împrejur. Cadavre 
străpunse de metal. Gâturi rupte. Capete dezintegrate. Guri din care se 
prelinge apă. Mai cu seamă unul dintre cadavre este din cale-afară de 
respingător: bietul om pare să se fi sufocat cu plantele care-i ies din gură. 
Un verdian aruncă o mână de semniţe spre un rând de soldaţi din Gardă. 
Semințele explodează ca niște grenade, scuipând în toate părţile vrejuri și 
spini. 

Nu-l văd pe Cal aici. De fapt, nu văd niciun chip cunoscut. Maven a 
intrat deja în trezorerie și se îndreaptă spre trenul lui. 

Încleștez pumnul și îmi arunc cu toată puterea fulgerele în santinele, 
care se retrag la adăpost. Ca prin vis, aud un ordin de atac. A fost 
destinat membrilor Gărzii, care se reped înainte, trăgând încontinuu. Îi 
ajut și mai trimit peste capetele lor încă un rând de fulgere în santinele. 

— Ferește! ţipă cineva. 

Mă uit în sus, așteptându-mă să cadă ceva din cer. Avioanele se 
fugăresc printre norii de furtună. Niciunul nu pare prea preocupat de ce 
se întâmplă jos. 

Și atunci cineva mă împinge la o parte din drum. Mă întorc la timp, ca 
să văd o persoană cunoscută care aleargă cu capul lăsat în piept. 

— Darmian! 

Nu mă aude. Se năpustește spre blocada din marmură. Gloanţele 
argintiilor ricoșează de armura și pielea lui. Un fior azvârle un snop de 


turturi în pieptul lui, dar aceștia se fac fărâme. Darmian nu pare speriat. 
Nu ezită nicio secundă. Cal l-a învăţat asta. În tabăra Șanțul. Când eram 
toți împreună. Darmian de atunci era diferit de cel de acum. Mai tăcut 
decât Nix, alt bărbat cu sângenou, care avea și el carnea impenetrabilă. 
Nix este mort, dar Darmian este foarte viu. Urlând, se cațără pe blocada 
din marmură și dă peste două santinele. 

Argintiii se luptă cu înverșunare. Proștii! Același rezultat l-ar obține și 
dacă ar trage într-un geam antiglont. Darmian le răspunde cu aceeași 
monedă, aruncând în ei cu grenade. Locul se umple de foc și fum. 
Santinelele se retrag, incapabile să facă față unei explozii directe. 

Soldaţii din Gardă sar peste grămada de marmură și moloz, după 
Darmian. Mulţi îl și întrec. Misiunea lor nu are legătură cu santinelele, ci 
cu Maven. Se năpustesc în Trezorerie, pe urmele regelui. 

Fug și eu împreună cu ei și îmi trimit talentul în față. Simt că din sala 
principală coboară lumini în solul de sub noi. Acolo se află ceva uriaș. Cu 
un motor care de-abia toarce. Maven nu a plecat încă. 

Pentru că stau cu gândul la ce se întâmplă la treizeci de metri în 
subteran, mă ia prin surprindere următoarea explozie de grenadă. Suflul 
ei fierbinte mă aruncă înapoi. Aterizez pe spate. Mi s-a tăiat răsuflarea, 
dar îi mulțumesc în gând lui Crance pentru jachetă. Focul exploziei trece 
peste mine, atât de aproape că ar fi putut să-mi ardă obrazul. 

Explozia este prea mare ca să fi fost provocată de o grenadă. Și prea 
controlată. 

Mă ridic gâfâind în picioare. Maven. Ar fi trebuit să-mi închipui. Nu a 
vrut să mă lase aici. Nu a vrut să fugă fără animăluţul lui preferat. A 
venit să-mi pună cu mâna lui lanţurile la loc. 

Mult succes! 

În urma focului vin trombe de fum, încețoșând deja întunecata Piaţă a 
lui Caesar. Mă învăluie, dens și fierbinte. Mă încordez și-mi trimit 
fulgerele prin toți nervii. Fac un pas către silueta din fața mea — neagră și 
nepământeană în lumina schimbătoare a flăcărilor. Fumul se încolăcește 


în jurul ei. Ţâșnesc alte flăcări furioase și albastre. Mi s-a acoperit tot 
gâtul de transpiratie. Încleștez pumnii. Sunt pregătită să-l distrug. 
Clocotește în mine toată furia adunată în închisoarea lui. De când 
aşteptam clipa aceasta. Maven este un rege viclean, dar nu știe să se 
lupte. Am să-l sfâșii. 

Fulgerele zboară pe deasupra capetelor noastre, mai strălucitoare decât 
focul lui. Vântul se întețește și risipește fumul. Acum îi văd... 

Ochii de culoarea bronzului. Umerii laţi. Mâinile aspre. Buzele 
cunoscute. Părul negru și răzvrătit. Chipul de care mi-a fost atât de dor. 

Nu-i Maven. Într-o fracțiune de secundă uit complet de băieţelul ajuns 
rege. 

- Cal! 

Mingea de foc șuieră prin aer, cât pe ce să mă lovească în cap. 
Instinctiv, mă rostogolesc pe sub ea. Confuzia îmi pune stăpânire pe 
minte. Nu-i nicio îndoială, este chiar Cal — în armura de luptă, cu o eșarfă 
roșie petrecută în diagonală de la mijloc până la șold. Mă lupt cu dorința 
animalică de a da fuga la el. Și îmi este foarte greu, am nevoie de toată 
voința mea. 

— Eu sunt, Cal! Mare! 

Nu-mi răspunde, ci doar se mișcă de pe un picior pe celălalt, dar fără 
să-și ia ochii de la mine. De jur împrejurul nostru focul geme, pocnește și 
se întețește cu viteză ametitoare. Căldura îmi consumă oxigenul și mă 
înec de atâta fum. Doar fulgerele mă mai protejează: m-au înconjurat cu 
un scut din electricitate ca să nu ard de vie. 

Mă rostogolesc din nou, ca să scap din infernul lui. Rochia îmi fumegă. 
Nu pierd nicio clipă și niciun gând ca să înţeleg ce se petrece aici. Știu 
deja. 

Ochii lui Cal sunt întunecaţi, privesc în gol. Nu mă recunoaște. Nimic 
din ei nu arată că amândoi am petrecut ultimele șase luni încercând să ne 
regăsim. lar mișcările lui sunt ca de robot, mult mai mecanice decât ar 
cere pregătirea lui militară. 


Un șoptitor i-a intrat în minte. Nici nu trebuie să ghicesc care anume. 

- lartă-mă, bolborosesc eu, chiar dacă știu că nu mă aude. 

O explozie de fulgere îl aruncă în spate. Scânteile dansează pe armura 
lui. Electricitatea îi atacă nervii și începe să se zvârcolească. Îmi muşc 
buzele, încercând din răsputeri să nu-l rănesc. Nu vreau decât să-l scot 
din luptă. 

Însă Cal este mai puternic decât cred eu. Și are un mare avantaj. Eu 
încerc să-l salvez. El încearcă să mă omoare. 

Își învinge durerea și mă atacă. Mă feresc. Acum nu mai vreau să-l țin 
la distanță. Acum vreau doar să mă salvez. Un pumn în flăcări îmi trece 
razant pe deasupra capului. Simt miros de păr ars. Alt pumn mă izbește 
în abdomen și cad pe spate. Mă rostogolesc și sar repede în picioare. Mi- 
am regăsit vechile reflexe. Mișc scurt din mână și trimit alt fulger spre el. 
Scânteile îi cuprind piciorul și îi urcă pe șira spinării. Urletele lui mă 
sfâșie pe dinăuntru. Dar durerea lui îmi dă un avans. 

Mă concentrez asupra unui singur lucru, asupra unui singur chip 
diabolic. Al lui Samson Merandus. 

Trebuie să se afle destul de aproape ca să-l poată ţine pe Cal sub 
puterea lui. O iau la fugă, căutându-i costumul albastru prin mulțimea 
din Piaţă. Se ascunde bine. Sau poate că s-a urcat pe acoperișul 
Trezoreriei sau se uită la noi de la una dintre ferestrele clădirilor 
învecinate. Mă macină frustrarea. Cal este chiar aici. Suntem din nou 
împreună. Și vrea să mă omoare. 

Simt în spate focul furiei lui. O altă explozie îmi atinge brațul stâng. 
Adrenalina stinge într-o clipă durerea. N-am timp de ea acum. 

Bine măcar că sunt mai rapidă decât el. Fără cătușe, fiecare pas mi se 
pare mai ușor de făcut decât ultimul. Mă alimentez de la furtuna de 
deasupra noastră, din energia celuilalt om cu sângenou capabil să 
producă fulgere. Nu mai văd în preajmă părul albastru al femeii. Păcat! 
Mare nevoie aș fi avut de ea. 


Dacă Samson se ascunde pe lângă Trezorerie, nu trebuie decât să-l scot 


pe Cal din raza lui de acţiune. Mă uit în spate. Cal vine după mine — 
nălucă din flăcări albastre și mânie. 

- Prinde-mă, Calore! îi strig eu, trimițând alt ghem de fulgere în 
pieptul lui. 

Mai puternic decât cel din urmă. Atât cât să-l doară. 

Se răsucește într-o parte, se ferește, dar nu-și încetinește fuga. Nu vrea 
să mă scape. 

Sper să funcționeze. 

Roșu, albastru și purpuriu. Foc și fulgere. Trecem în goană prin 
mulțimea care se luptă. Mă urmărește cu hotărârea unui câine de 
vânătoare. Și chiar mă simt vânată. 

Mă îndrept spre poarta principală, spre punctul acela de întâlnire 
despre care mi-a zis Crance. Spre salvarea mea. Nu că aș dori 
deocamdată să fiu salvată. Nu plec nicăieri fără Cal. 

După vreo sută de metri, îmi dau seama că Samson aleargă împreună 
cu noi. Numai că nu pot să-l văd. Nu există niciun Merandus care să aibă 
o rază atât de mare de acțiune. Nici măcar Flara nu era capabilă de așa 
ceva. Mă uit în toate direcţiile, căutându-l prin mulțimea de trupuri 
încleștate în luptă. Dacă bătălia va mai dura mult, argintiii se vor putea 
reorganiza. Deja în Piaţă dau năvală soldați din armata lui Maven, 
recucerind porțiuni din ea. Majoritatea nobililor se retrag în spatele 
zidului de protecție militară. Doar câțiva — cei mai puternici, mai curajoși 
și mai însetați de sânge — continuă să se lupte. Mă aștept ca membrii 
Casei Samos să se afle chiar acolo unde bătălia este mai intensă, dar nu 
recunosc niciun magnetron. Și tot nu văd niciun cunoscut din Garda 
Stacojie. N-o văd pe Farley, nici pe colonel, nici pe Kilorn sau pe 
Cameron. Nici pe vreunul dintre oamenii cu sângenou pe care eu i-am 
recrutat. Singurul a fost Darmian, care acum probabil că scotocește 
Trezoreria. Și Cal, care își dă toată silința să mă vâre în mormânt. 

Înjur cu obidă. Cel mai mult aș vrea să fie Cameron aici. Ea ar putea să- 
l imobilizeze pe Cal cu tăcerea ei, dându-mi astfel vreme să-l găsesc și să- 


l distrug pe Samos. Dar trebuie să mă descurc singură. Să-l ţin pe Cal la 
distanță, să rămân în viaţă și să reușesc cumva să dau de șoptitorul 
Merandus care ne chinuiește pe amândoi. 

Deodată văd ceva bleumarin cu coada ochiului. 

Lunile lungi petrecute în captivitate m-au făcut mai receptivă la 
culorile caselor. Lady Blonos m-a înarmat cu toate cunoștințele ei și acum 
îi sunt recunoscătoare mai mult ca oricând. 

Mă răsucesc brusc, schimbând direcţia. Zăresc un cap cu păr blond- 
cenușiu care încearcă să se amestece printre soldații argintii. Numai că 
nu reușește. Costumul lui de gală contrastează puternic cu uniformele 
militare. Pentru mine nu mai există decât el pe lume acum. Mă 
concentrez, îmi adun puterile și îmi descătușez toate fulgerele asupra lui 
Samson și a soldaților argintii care îl despart de mine. 

Ne privim în ochi. Are ochii Elarei, ochii lui Maven. Albaștri ca gheața; 
albaștri ca flăcările. Reci și necruțători. 

Nu știu din ce motiv, dar electricitatea mea îl ocolește și pornește ca 
din praștie în cu totul altă direcție. Mâna îmi pleacă odată cu ea, tot 
trupul mi se mișcă fără să vreau. Fulgerele mele gonesc spre Cal. Vreau 
să strig, să-l avertizez, chiar dacă știu că e în zadar să atragi atenţia cuiva 
aflat în stăpânirea unei vrăji. Numai că nu reușesc să-mi mișc buzele. O 
groază cumplită mă cuprinde și nu mai simt nimic altceva. Nici 
pământul de sub tălpi, nici durerea noilor arsuri, nici măcar fumul din 
nas și din gât. Totul dispare ca și cum n-ar fi fost. 

Zbier pe dinăuntru pentru că știu că Samson m-a prins și pe mine. Nu 
pot să scot niciun sunet. N-am cum să nu recunosc invazia brutală a 
minții lui în capul meu. 

Cal clipește ca un om de-abia deșteptat dintr-un somn lung. 
Reacționează în ultima clipă, ridicând braţele ca să-și apere capul de 
fulgerele mele. Unele dintre scântei se transformă în flăcări, datorită 
talentului său. Dar cele mai multe nimeresc ţinta, făcându-l să cadă în 
genunchi și să scoată un geamăt de durere. 


- Samson! strigă el printre dinți. 

Îmi dau seama că mâna mi se mișcă spre șold. Scoate pistolul și îmi 
lipește ţeava de tâmplă. 

Nu mai aud decât șoaptele lui Samson. Nimic altceva. 

Fă-o! Fă-o! Fă-o! 

Nu-mi simt degetul pe trăgaci. Nu voi simti nici glonţul. 

Cal îmi smucește mâna, îmi smulge pistolul dintre degete și-l aruncă 
departe. Niciodată nu l-am văzut atât de speriat. 

Omoară-l! Omoară-l! Omoară-l! 

lar trupul meu se supune. 

Sunt un simplu spectator. În fața ochilor mei se desfășoară o bătălie 
infernală, iar eu nu pot decât să mă uit la ea. Samson mă face să o iau la 
fugă și să mă ciocnesc frontal cu Cal. Exact ca un paratrăsnet uman, mă 
fixez bine de armura lui și trag electricitatea din cer ca să i-o vărs în corp. 

Ochii i se întunecă de durere și teamă. Focul lui nu va mai putea să-l 
apere. 

Mă reped și-l apuc de încheietură. Dar nu-i pot rupe brăţara 
scăpărătoare. 

Omoară-l! Omoară-l! Omoară-l! 

Focul mă împinge înapoi. Mă rostogolesc, mă dau peste cap. Lumea se 
învârtește în jurul meu. Picioarele nu mai vor să mă ţină. 

Ridică-te! Ridică-te! Ridică-te! 

-Stai acolo, Mare! îmi strigă Cal. 

Îl văd triplu. Probabil că m-am lovit tare la cap. Pe caldarâmul alb 
curge sângele meu roșu. 

Ridică-te! Ridică-te! Ridică-te! 

Mă împing cu putere în picioare. Mă ridic prea repede, mă împleticesc 
ca un betiv și aproape cad la loc atunci când Samson mă obligă să merg. 
Micșorează distanţa dintre mine și Cal. Am mai văzut asta, acum o mie 
de ani. Atunci Samson Merandus era în arenă și-l obliga pe alt argintiu 


să-și spintece burta. La fel va face și cu mine, după ce mă va pune să-l 
omor pe Cal. 

Aș vrea să mă împotrivesc, dar nu știu de unde să încep. Încerc să-mi 
mișc un deget de la mână. De la picior. În zadar. 

Omoară-l! Omoară-l! Omoară-l! 

Din mână îmi ţâșnesc fulgere. Zboară în spirală spre Cal. Nu-l 
nimeresc, pentru că sunt la fel de dereglate cum îmi este trupul. El 
ripostează cu un arc de foc, obligându-mă să mă feresc. Mă împiedic și 
cad din nou. 

Ridică-te! Omoară-l! Ridică-te! 

Șoaptele sunt tăioase, îmi fac răni adânci în minte. Probabil că îmi 
sângerează creierul. 

OMOARĂ-L! RIDICĂ-TE! OMOARĂ-L! 

Printre flăcări, reușesc iar să zăresc costumul bleumarin. Cal fuge după 
Samson, frânează, se întoarce cu faţa la mine, se așază într-un genunchi și 
țintește cu pistolul lui. 

RIDICĂ-TE... 

Mă străpunge o durere infernală și cad pe spate, tocmai atunci când un 
glonţ străbate aerul de deasupra mea. Îi urmează altul. Instinctiv, mă 
ridic în picioare. Mă mișc singură, cum vreau eu. Nu mai sunt 
teleghidată. 

Zbier din toate puterile și transform flăcările lui Cal în fulgere. Vârtejul 
lor se transformă în nervuri roșii și albe de electricitate. Mă protejează în 
fața gloanţelor lui Cal. În spatele lui, Samson rânjește satisfăcut. 

Ticălosul! Are de gând să ne tot asmută pe unul împotriva celuilalt până când 
își va atinge scopul. 

Trimit cât pot de repede fulgerele în direcția lui Samson. Nu trebuie 
decât să-i distrag atenţia o singură secundă. 

Cal reacţionează, fix ca o marionetă. Se repede ca să-l protejeze pe 
Samson cu trupul lui puternic, primind în plin fulgerele mele. 


— Ajutaţi-mă! strig eu aiurea. 


Suntem doar trei oameni dintre sutele care se luptă cu înverșunare. 
Dar una dintre părți devine din ce în ce mai puternică. Vin tot mai mulți 
soldați argintii din cazărmi și din garnizoana Archeon. Cele cinci minute 
ale mele au trecut de mult. Scăparea despre care mi-a spus Crance nu 
mai este valabilă. 

Trebuie să-l înving pe Samson. Trebuie! 

OMOARĂ-L! OMOARĂ-L! OMOARĂ-L! 

S-au întors șoaptele, direcționând electricitatea din mâinile mele. 

Cal se lasă pe vine și rotește fulgerător un picior. Lovește gleznele lui 
Samson, care cade pe burtă. 

Pierde controlul asupra mea și eu mă grăbesc să trimit alt val electric. 

Îi izbește pe amândoi. Cal înjură, abia stăpânindu-și un scâncet. 
Samson începe să se zvârcolească. Urletele lui îți îngheaţă sângele în 
vene. Șoptitorul Merandus nu-i obișnuit cu durerea. 

Omoară-l... 

Tot mai slab, tot mai îndepărtat. Acum pot să mă împotrivesc. 

Cal îl înșfacă de ceafă și începe să-l lovească cu capul de caldarâm. 

Omoară-l... 

Despic aerul cu o mână, atrăgând fulgerele. Acestea îl despică pe 
Samson de la șold până la umăr. Din rană țâșnește un șuvoi de sânge 
argintiu. 

Ajută-mă... 

Focul cuprinde gâtul lui Samson, carbonizându-l pe dinăuntru. 
Coardele vocale i se transformă în scrum. Singurele țipete pe care le mai 
aud acum sunt acelea din mintea mea. 

Îmi vâr fulgerele în creierul lui. Electricitatea i-l prăjește ca pe un ou în 
tigaie. Dă ochii peste cap. Îmi doresc să nu se mai termine niciodată clipa 
asta. Vreau să-i plătesc pentru toate torturile la care m-a supus. Pe mine 
și pe mulți alții. Dar moare prea repede. 

Și șoaptele dispar. 


— S-a terminat, icnesc eu. 


Încă aplecat peste cadavru, Cal ridică privirea la mine. Face ochii mari, 
de parcă acum m-ar vedea pentru prima oară. Și eu am aceeași senzație. 
Atât de mult am visat la momentul acesta, atât de multe luni mi-am dorit 
să fie aievea. Dacă nu ne-am afla în toiul unei bătălii, mi-aș încolăci 
braţele în jurul gâtului lui și m-aș cufunda în căldura prințului meu de 
foc. 

În schimb îl ajut să se ridice în picioare și îl cuprind de mijloc ca să-l 
sprijin să meargă. Șchiopătează rău. Și eu sunt rănită în zona coastelor și 
sângerez. Îmi apăs palma liberă pe rană. Durerea se intensifică. 

- Maven se află în subsolul Trezoreriei. Are un tren acolo, spun eu în 
timp ce pornim amândoi, clătinându-ne ca doi oameni care s-au întrecut 
cu băutura. 

Mă strânge mai tare de umăr și mă conduce spre poarta principală. 

- N-am venit pentru Maven. 

Poarta ne apare în față, destul de largă cât să permită trecerea a trei 
camioane unul lângă altul. Dincolo de ea, podul din Archeon se întinde 
peste Râul Capitalei, făcând legătura cu jumătatea de est a orașului. Un 
fum gros îl acoperă, contopindu-se cu norii negri de furtună. Aș vrea să 
mă întorc și s-o iau la goană spre Trezorerie. Dar mă stăpânesc. Probabil 
că Maven a plecat deja. Nu mai am cum să ajung la el. 

Alte camioane militare vin în viteză către noi, iar avioanele urlă pe cer. 
Prea multe întăriri pentru argintii ca să le mai putem face faţă. 

-Şi care-i planul? mormăi eu. 

Vom fi împresuraţi dintr-o clipă în alta. lar gândul ăsta e mai puternic 
decât șocul și efectul adrenalinei. Și mă trezește la realitate. Totul se 
întâmplă din cauza mea. Atâţia morți. Roșii și argintii deopotrivă. Ce 
pierdere! 

Cal îmi cuprinde obrajii în mâini și mă întoarce cu faţa la el. Suntem în 
mijlocul urgiei și el zâmbește. 

- De data asta avem unul. 


Văd ceva verde cu coada ochiului. Simt o mână care mă apucă de braț. 


Și toată lumea dispare. 


NOUA SPREZECE 


Evangeline 


Întârzie și mie o să-mi sară inima din piept. Mă împotrivesc spaimei 
care vrea să pună stăpânire pe mine, transformând-o în stimul. Cu 
această nouă energie, sfărâm toate ramele aurii ale portretelor din holul 
palatului. Particulele de aur se transformă în cioburi tăioase. Aurul este 
un metal bicisnic. Moale. Maleabil. Nefolositor în luptă. Le las să cadă. N- 
am nici timp și nici energie de pierdut cu nimicuri. 

Pe braţele și picioarele mele, plăcile sidefii din rodiu vibrează de 
adrenalină. Muchiile lor cu sclipiri de oglindă se unduiesc la fel ca 
mercurul lichid. Sunt pregătite să se transforme în orice ar fi nevoie ca să- 
mi salveze viaţa. Într-o sabie, un scut, un glonţ. Însă în momentul ăsta nu 
mă paște niciun pericol iminent. Dar, dacă Tolly nu apare într-un minut, 
va trebui să mă duc după el și atunci chiar că va fi vai și-amar. 

Și-a dat cuvântul, mă agăţ eu de amintirea scenei cu Barrow. 

Parcă-s tâmpită! Parcă sunt un copil prost care vrea luna de pe cer. Ar 
trebui să am mai multă minte. Singura legătură din lumea mea este aceea 
a sângelui; nu te poți baza decât pe familia ta. Orice argintiu ar zâmbi, și- 
ar încălca cuvântul cât ai clipi și s-ar coaliza cu o altă casă. Însă Mare 
Barrow nu este argintie — prin urmare, ar trebui să aibă și mai puțină 


onoare decât noi. Plus că nu-mi datorează nimic, iar fratelui meu cu atât 
mai puţin. Ar fi perfect îndreptăţită să ne masacreze pe toți. Casa Samos 
nu s-a purtat deloc bine cu fetița cu fulgerele. 

- Ne presează timpul, Evangeline, îmi șoptește Wren. 

Își ține mâna la piept, încercând să-și oblojească o arsură destul de 
urâtă. Tămăduitoarea n-a fost destul de rapidă ca să evite efectele puterii 
recăpătate de Mare. Dar și-a făcut treaba și asta-i tot ce contează. Acum 
fetița cu fulgerele este liberă să facă tot prăpădul de care e în stare. 

-ÎI mai aştept un minut. 

Cu fiecare secundă care trece, holul din fața mea pare că se lungește tot 
mai mult. Zarva luptelor din Piaţa lui Caesar de-abia dacă ajung în 
partea asta a palatului. Ferestrele dau spre o curte tăcută, acoperită doar 
de norii de furtună. Dacă aș vrea, m-aș putea preface că e o zi obișnuită 
din viaţa mea de coșmar. Toată lumea și-ar arăta colții la mine. Toţi ar sta 
în jurul unui tron din ce în ce mai periculos. Mi-am imaginat că am să 
scap de pericol dacă nu voi mai fi regină. Nu-mi stă deloc în fire să 
subestimez răutatea oamenilor, dar uite că l-am subestimat pe Maven. 
Seamănă mult mai mult cu mama lui decât ne-am imaginat noi. Dar are 
și propriu-i caracter de monstru. 

Un monstru pe care nu mai sunt nevoită să-l suport, slavă culorilor 
mele. Imediat ce vom ajunge acasă, am să-i trimit un dar prințesei 
lacustre pentru că mi-a luat locul alături de el. 

Probabil că Maven este acum departe, purtat spre adăpost de trenul 
lui. Când am plecat eu, noii însurăţei intraseră în Trezorerie. Sper doar să 
nu fi învins obsesia lui dezgustătoare pentru Mare. Băiatul ăla este 
absolut imprevizibil când e vorba de ea. S-ar fi putut întoarce s-o caute. 
Sau ar putea fi mort deja. Sper că-i mort. Așa mi-ar fi infinit mai ușor în 
continuare. 

Îmi cunosc prea bine mama și tatăl ca să-mi fac griji pentru ei. Vai și 
amar de acela, argintiu sau roșu, care ar îndrăzni să-l provoace pe tata la 
luptă. lar mama are propriile-i arme. Pe niciunul nu ne-a luat prin 


surprindere atacul de la nuntă. Casa Samos este mereu pregătită. Cu 
condiția ca Tolly să respecte planul. Fratelui meu i-a fost greu să renunțe 
să se bată, plus că-i impulsiv. Alt bărbat de la care nu știi la ce să te 
aștepți. Nu trebuie cu niciun chip să-i atacăm pe rebeli ori să-i 
împiedicăm să facă ce și-au pus în cap. Așa a poruncit tata. Sper doar că 
fratele meu se va supune. 

O să fie bine. Mă agăţ de cuvintele astea. Dar nu prea reușesc să mă 
liniștească. Vreau să scap odată din locul ăsta. Vreau să mă duc acasă. 
Vreau să o văd pe Elane. Vreau să-l văd pe Tolly teafăr și nevătămat. 

Și când colo, de-abia e în stare să meargă. 

— Ptolemus! urlu eu când îl văd, uitând de toate temerile mele, cu 
excepția uneia singure. 

Armura lui din oțel negru e acoperită cu cruste de sânge argintiu, gros 
ca vopseaua. Aerul s-a umplut de izul lui acru, metalic. Fără să mă 
gândesc, îl fac să zboare prin aer spre mine. Înainte să cadă, mă proptesc 
cu pieptul de al lui și îl opresc. E atât de slăbit, că nici nu se mai poate 
ține pe picioare. Cum să alerge în halul ăsta? Simt pe șira spinării 
degetele de gheaţă ale spaimei. 

— Ai întârziat, îi șoptesc eu. 

Reușește să schițeze un zâmbet. Deci nu și-a pierdut încă simțul 
umorului. 

Wren îi scoate plăcile armurii cât poate ea de repede. Dar tot eu sunt 
mai rapidă. Fac doar un semn din mână și toate bucăţile de metal cad cu 
zgomot. Mă uit la pieptul lui dezgolit, așteptându-mă să văd o rană 
urâtă. Dar nu are decât câteva zgârieturi superficiale, nici una destul de 
serioasă ca să facă probleme cuiva ca Ptolemus. 

— A pierdut sânge, îmi explică Wren. 

Tămăduitoarea îi ridică un brat și îl face să se așeze în genunchi. 
Ptolemus scâncește. Înseamnă că îl doare foarte tare. Nu mă dezlipesc de 
el și mă ghemuiesc și eu. 


- N-am timp acum să vindec asta. 


Asta. Mă uit și eu de-a lungul braţului lui, la pielea albă, acoperită de 
vânătăi proaspete. Și văd că se termină brusc, într-un ciot însângerat. A 
rămas fără mână. l-a fost retezată cu mare precizie, chiar de la 
încheietură. A încercat în zadar să-și bandajeze rana, iar sângele încă-i 
mai curge leneș din venele tăiate. 

— Trebuie, scrâșnește Ptolemus, cu vocea răgușită de durere. 

Dau energic din cap. 

— Da, Wren, n-o să dureze decât câteva minute. 

Toţi magnetronii și-au pierdut la viaţa lor câte un deget. Ne jucăm cu 
cuțitele încă dinainte de a învăţa să mergem. Știu cât de repede se poate 
pune la loc. 

- Dacă mai vrea să-și folosească vreodată mâna, atunci o să facem cum 
spun eu, îmi răspunde tămăduitoarea. E o operație prea complicată ca s-o 
fac în pripă. Deocamdată am să-i închid rana. 

Ptolemus scoate un geamăt gâtuit. 

- Wren! o implor eu. 

Dar nu cedează. 

- Deocamdată e tot ce pot face! 

Mă privește pătrunzător cu frumoșii ei ochi cenușii, caracteristici Casei 
Skonos. Îi citesc teama în ei. Nu-i de mirare. Doar acum câteva minute m- 
a văzut decapitând patru gărzi și eliberând-o pe prizoniera regelui. Pe de 
altă parte însă, este complice la trădarea pusă la cale de Casa Samos. 

- Bine. 

Îl strâng pe Tolly de umăr, rugându-l să asculte. 

- Deocamdată. Te va face bine imediat ce vom fi în siguranţă. 

Fratele meu nu-mi răspunde, ci doar dă din cap, în timp ce Wren se 
apucă de treabă. Tolly întoarce privirea. Nu-i în stare să vadă cum îi 
crește pielea peste încheietură, sigilându-i venele și oasele. Totul se 
petrece foarte repede. Wren își mișcă degetele de un albastru-închis peste 
pielea lui albă. Creșterea pielii noi este un procedeu destul de ușor sau 
cel puțin așa mi s-a spus. Nervii, oasele, astea sunt mai complicate. 


Fac tot ce pot ca să-i abat lui Ptolemus atenţia de la mână. 

-Cine ţi-a făcut asta? 

-Un alt magnetron. Un lacustru. 

De-abia vorbește. 

— A văzut că vreau să plec. Mi-a retezat mâna înainte să-mi dau seama 
ce se întâmplă. 

Un lacustru. Toţi sunt niște cretini înghețați. Scorţoși și sobri în 
albastrul lor hidos. Și când te gândești că Maven a dat puterea Casei 
Samos pentru unii ca ei. 

-Sper că i-ai plătit-o cu vârf și-ndesat. 

— Nu mai are capul pe umeri. 

- Bravo! 

- Gata, spune Wren. 

Își trece palmele de-a lungul brațului lui și peste coloana vertebrală, 
până la șale. 

-Încerc să-ţi stimulez măduva și rinichii și să-ți cresc producția de 
sânge. Dar să știi că tot slăbit ai să te simți. 

— Nu contează. Important e să pot să merg. 

Deja parcă sună mai puternic. 

— Ajută-mă să mă ridic, Evie. 

Mă supun și îmi bag umărul sub braţul lui teafăr. Mi se pare al naibii 
de greu, cât o piatră de moară. 

- Trebuie s-o lași mai moale cu dulciurile, bombăn eu. Haide, încearcă 
să pășești odată cu mine. 

Tally se străduiește să meargă, dar o face mult prea încet pentru gustul 
meu. 

— Foarte bine, mormăi eu. 

Mă uit la armură și mă ocup de ea: o întind și o transform într-o foaie 
de oțel. 


— Scuză-mă, Tolly. 


Îl culc pe ea și mă folosesc de puterea mea ca să ridic oţelul ca pe o 
targă. 

- Dar pot să merg..., protestează el neconvingător. Tu trebuie să fii 
atentă la ce se întâmplă pe drum. 

- Atunci fii tu atent pentru amândoi! mă răstesc eu. Tare urât mai fac 
bărbaţii la boală, nu? 

Doar de un strop al talentului meu am nevoie ca să-l țin. Așa că o iau la 
fugă cât de repede pot, cu o mână pe targa improvizată. Aceasta vine 
după mine, ca trasă de o funie invizibilă. Wren aleargă de cealaltă parte a 
ei. 

Metalul vibrează, îi detectez prezenţa cu toate simţurile mele. 
Înregistrez instinctiv fiecare bucată întâlnită în drum. Câteva cabluri din 
cupru, numai bune să sugrumi pe cineva cu ele. Zăvoare și balamale de 
uși, pe care le poti folosi pe post de săgeți sau gloanţe. Rame de ferestre — 
ghioage din fier cu ținte din sticlă. Tata avea obiceiul să mă pună astfel la 
încercare și, treptat, jocul ăsta mi-a devenit o a doua natură. Nu mai pot 
să intru într-o încăpere fără să observ ce obiecte pot fi transformate în 
arme. Casa Samos nu este niciodată prinsă pe picior greșit. 

Tot tata a conceput planul prin care să fugim din Archeon. Prin 
garnizoană, apoi în jos, pe dealurile din nord, spre bărcile care ne 
așteaptă pe râu. Bărci din oțel, construite special, rapide și tăcute. Tata și 
cu mine o să le conducem și vor trece prin apă ca niște ace prin mătase. 

Am întârziat puţin, însă doar câteva minute. În toată nebunia asta, va 
dura ore bune până când vreun apropiat al lui Maven va observa că 
întreaga Casă Samos a dispărut. De fapt, nu m-ar mira deloc dacă și 
celelalte case vor profita de ocazie și o vor șterge de acolo, ca șobolanii de 
pe o corabie care se scufundă. Maven nu e singurul care și-a făcut un 
plan de salvare. Nu m-ar mira ca toate casele să se fi gândit la asta. 
Curtea Nortei a devenit un butoi de pulbere, cu un fitil din ce în ce mai 
scurt și la picioarele unui rege care scuipă foc. Numai idiot să fii să nu te 
aștepți să explodeze. 


Tata a simţit că se schimbă treaba în momentul în care Maven a încetat 
să-i mai asculte sfaturile, când i-a devenit clar că încuscrirea cu regele 
Calore ne-ar putea duce la pieire. Nimeni în afară de Elara nu a putut să-l 
țină în frâu pe Maven. Nici măcar tata. Și, colac peste pupăză, prostimea 
din Garda Stacojie a început să se organizeze mai bine, devenind acum o 
amenințare reală, nu doar un ghimpe în coastă. Acum teroriștii ăia au 
început să opereze în Piedmont și în Tinutul Lacurilor și se vorbește chiar 
despre o alianţă încheiată cu Republica Montfort. Organizaţia asta de 
zdrenţăroși este acum mult mai mare decât ne-am fi putut imagina, mult 
mai bine organizată și mai hotărâtă decât au fost vreodată alte grupuri 
rebele. Și, în tot timpul ăsta, jigodia aia de logodnic al meu a pierdut tot 
controlul. Și asupra tronului, și asupra sănătăţii lui mintale. Asupra a tot 
și toate, cu excepția lui Mare Barrow. 

A vrut să-i dea drumul, cel puţin așa mi-a spus Elane. Maven știe la fel 
de bine ca oricare dintre noi cât de periculoasă poate deveni o asemenea 
obsesie. S-o omor. Să termin odată. Să scap de otrava ei, asta obișnuia să 
bolborosească atunci când credea că nu-l aude nimeni. Însă îl asculta 
Elane, ascunsă într-un colț din apartamentul lui. Vorbe în vânt! Nu s-ar fi 
putut despărți niciodată de ea. Așa că a fost ușor să i-o scot în drum și să- 
l destabilizez. Ca atunci când fluturi o cârpă roșie în fața unui taur. Am 
crezut că va fi o unealtă docilă. Cu cât regele are minţile mai vraiște, cu 
atât regina lui este mai puternică. 

Dar Maven m-a alungat din locul care-mi aparținea de drept. N-a știut 
să o caute pe Elane acolo. Pe scumpa, încântătoarea, invizibila mea 
umbră. Îmi dădea rapoartele mai târziu, la adăpostul nopții. Foarte 
detaliate. Încă îi mai simt șoaptele pe pielea mea. Elane Haven este cea 
mai frumoasă fată pe care am văzut-o vreodată, dar cel mai bine arată la 
lumina lunii. 

După Turnirul Reginelor, i-am promis o coroană. Însă visul acela a 
dispărut odată cu prințul Tiberias — așa cum pier toate visele la ivirea 
zorilor. Târfă. Așa a numit-o Maven după încercarea de asasinat. Îmi 


venea să-l omor pe loc. 

Scutur din cap, concentrându-mă la ce am de făcut acum. Elane mai 
poate să aștepte. Părinții mei m-au asigurat că Elane mă așteaptă. Este în 
siguranță, la noi acasă, departe, în regiunea Riftului. 

Curtile din Archeon dau în grădini înflorite, mărginite de zidurile 
palatului. Câteva garduri din fier forjat protejează florile și tufele. Sunt 
bune de sulițe gardurile alea. Patrulele de lângă zid și din grădină sunt 
formate din soldați aparținând multor case — ţesevânt Laris, mătăsoși 
Iral, clarvăzători Eagrie. Numai că lucrurile s-au schimbat în ultimele 
luni. Acum Laris și Iral, alături de Casa Haven, se opun cârmuirii lui 
Maven. lar astăzi, din cauza luptei înverșunate din Piaţa lui Caesar și a 
pericolului în care se află regele, toate celelalte gărzi din palat s-au 
împrăștiat. Mă uit în sus printre crengile copacilor, printre florile de 
magnolii și cireși, strălucitoare pe fundalul cerului întunecat. Câteva 
siluete în negru se plimbă pe meterezele din sticlă-de-diamant. 

Numai Casa Samos a mai rămas să păzească zidurile. 

- Veri ai fierului! 

Ei tresar la auzul vocii mele și îmi răspund: 

- Veri ai oțelului! 

Încep să transpir în timp ce mă apropii de zid. De frică, de efort. Mai 
sunt doar câţiva metri. Mă pregătesc și îngroș metalul de la cizme, ca să 
calc mai apăsat. 

- Poţi să te ridici? îl întreb pe Ptolemus, în timp ce-i fac un semn lui 
Wren. 

Cu un geamăt, Ptolemus se dă jos de pe targă. Ce-i drept, nu se ține 
prea bine pe picioare. 

- Nu-s copil, Eve. Pot să merg zece metri. 

Și, ca să-mi demonstreze, transformă targa la loc în armura care-l 
îmbracă. 

Dacă am avea timp, i-aș arăta defectele armurii lui, de obicei perfectă. 
Găuri în laterale, un strat cam subțire în zona spatelui. Dar trebuie să ne 


grăbim, așa că dau din cap. 

-— la-o înainte. 

Ridică dintr-un colț al buzelor. Încearcă să se dea mare și să-mi alunge 
neliniștea. Oftez ușurată când îl văd că se ridică în aer și zboară până pe 
zid. Verii noștri de acolo îl prind cu îndemânare și îl trag spre ei, 
folosindu-și talentul. 

— Acum noi. 

Wren se agaţă de mine. Trag aer în piept, mă concentrez asupra 
metalului de pe picioare, de pe corp, de pe umeri. 

Ridică-te! îi ordon eu armurii. 

Poc. 


Prima senzaţie pe care m-a obligat tata să o țin minte a fost aceea de 
glonț. Am dormit doi ani cu unul atârnat la gât. Până când mi-a devenit 
la fel de familiar precum culorile casei noastre. Pot să identific gloanțele 
de la o sută de metri. Le cunosc greutatea, forma, compoziția. O bucată 
atât de mică de metal reprezintă diferenţa dintre viața cuiva și moartea 
mea. Ar putea să mă ucidă sau să mă salveze. 

Poc, poc, poc. Imposibil de ignorat zgomotele lor pătrunzătoare. Se aud 
din spate. Cobor pe sol și ridic mâinile ca să mă apăr de acest atac 
neașteptat. 

Prin fața mea zboară gloanţe antiarmură, cartușe groase, din cupru, cu 
miez dur, din tungsten, și cu vârfuri ascuţite. Fac cale-ntoarsă și 
aterizează în iarbă fără să fi făcut niciun rău. Urmează o altă salvă din cel 
puțin douăsprezece arme. Ridic repede brațul să mă apăr. Tunetele 
tirului de arme automate acoperă strigătele lui Tolly. 

Fiecare glonţ se ciocnește de talentul meu, știrbindu-l puţin câte puţin. 
Unele se opresc în aer, altele se boțesc. Îmi folosesc toată puterea ca să-mi 
construiesc o capsulă de protecţie. Tolly și verii mei de pe zid fac același 
lucru. Acum văd cine trage în mine. 

Cârpe roșii, priviri încrâncenate. Garda Stacojie. 


Scrâșnesc din dinţi. Cât de ușor mi-ar fi să le găuresc căpăţânile cu 


gloanţele căzute din iarbă. În schimb, mă apuc să desfac gloanţele în fire, 
ca pe niște sculuri de lână. Tungstenul e un metal incredibil de puternic, 
care se lucrează foarte greu. lar simt cum mi se prelinge transpirația pe 
spate. 

Firele metalice formează o plasă pe care o arunc peste capetele 
rebelilor. Cu aceeași mișcare le smulg armele din mâini și le fac bucăți. 
Wren se agaţă strâns de mine și eu mă simt trasă în sus. 

Mă prinde Tolly, așa cum face mereu. 

— Acum jos, murmură el. 

Mă strânge atât de tare de braţ, că mă tem să nu mi-l zdrobească. 

Wren înghite în sec și se apleacă să se uite pe unde trebuie s-o luăm. 
Face ochii mari de groază. 

- E mai departe acum. 

Știu. Avem de coborât treizeci de metri pe o stâncă verticală și apoi 
încă șaizeci pe alta, în pantă, ca să ajungem pe malul râului. Chiar lângă 
pod, a zis tata. 

În grădina din spatele nostru, rebelii se zbat să scape de sub plasa mea. 
Simt cum firele metalice se întind și ameninţă să se destrame. Al naibii 
tungsten! îmi spun eu cu ciudă. Trebuie să exersez mai mult. 

- Hai să mergem, îi îndemn pe cei de lângă mine. 

În urma noastră plasa din tungsten se face praf. Fără mâna unui 
magnetron care s-o controleze, se frânge în loc să se încovoaie. 


Dar Casa Samos a terminat cu încovoiatul și nu se va frânge niciodată. 


Bărcile taie apa fără zgomot. Mergem foarte repede. Singura noastră 
piedică este poluarea Orașului Cenușiu. Duhoarea ei îmi intră în păr și 
încă o mai simt în tot corpul chiar și după ce trecem de a doua barieră de 
copaci. Wren îmi sesizează disconfortul și îmi pune mâna pe încheietură. 
Atingerea ei vindecătoare îmi limpezește plămânii și îmi alungă 
oboseala. Nu-i chiar așa de ușor să împingi o barcă din oțel prin apă. 


Mama se apleacă și bagă mâna în râu. Câţiva somni se ridică să o 


întâmpine, mișcându-și mustățile printre degetele ei. Pe ea n-o 
deranjează creaturile alea lipicioase, dar eu mă cutremur îngrețoșată. Nu 
pare îngrijorată de veștile pe care i le dau peștii, de unde deduc și eu că 
nu-i nimeni pe urmele noastre. Plus că ne mai păzește și șoimul ei care se 
rotește pe cer, deasupra noastră. După ce va apune soarele, mama îl va 
înlocui cu niște lilieci. După cum mă așteptam, nici ea și nici tata n-au 
nicio zgârietură. El stă la prora bărcii din față, deschizând drumul. 
Siluetă întunecată pe fundalul de poveste al râului albastru și al 
dealurilor verzi. Prezenţa lui are darul de a mă linişti mai mult decât 
valea asta pașnică. 

Străbatem mulți kilometri fără să scoatem nicio vorbă. Până și verii 
sunt tăcuți, deși de obicei sporovăiesc prostește. Sunt ocupați să-și arunce 
uniformele. Simbolurile Nortei plutesc pe apă în spatele nostru, iar 
medaliile și insignele strălucitoare se scufundă în negura adâncurilor. S-a 
vărsat sânge de Samos pentru ele, aceste simboluri ale loialității noastre 
au fost câștigate cu trudă. Acum s-au dus pe apele râului și ale trecutului. 

Nu mai facem parte din Norta. 

- Deci s-a hotărât, șoptesc eu. 

Îl simt pe Tolly crispându-se în spatele meu. Poartă încă bandajul la 
mână. Wren nu va risca niciodată să-l vindece în mijlocul râului. 

- Te-ai îndoit cumva de asta? 

— Am avut cumva de ales? spune și mama, uitându-se la mine peste 
umăr. 

Mișcările ei sunt la fel de grațioase ca ale unei pisici. Ce-i drept, o 
pisică îmbrăcată în rochie verde, de gală. Doar fluturii au dispărut. 

- Am fi fost în stare să controlăm un rege slab, dar nimeni nu poate 
controla nebunia. În momentul în care Iral a ales să-l înfrunte pe față, s-a 
decis și ce rol vom avea noi de jucat. Ca să nu mai vorbesc despre 
alegerea miresei din Ţinutul Lacurilor... 

Mama își dă exasperată ochii peste cap. 


-Prin gestul lui, Maven a tăiat și ultimele legături pe care le mai avea 


cu Înaltele Case. 

Îmi vine să-i râd în nas. Nimeni nu decide nimic în privința tatălui 
meu. Dar n-am de gând să fac greșeala de a-i ironiza spusele. 

-În cazul ăsta, ne bucurăm de sprijinul celorlalte case? Știu că tata a 
purtat niște negocieri. 

Lăsându-și copiii singuri, la discreția Curţii tot mai instabile a lui 
Maven. Nici cuvintele asta n-am să le rostesc vreodată în fața părinților 
mei. 

Dar mama le ghicește. 

- Te-ai descurcat bine, Eve, șoptește ea mângâietor, punându-mi mâna 
pe păr și răvășindu-mi șuvițele argintii cu degetele ei ude. Și tu, 
Ptolemus. Ai avut atitudinea potrivită și în cazul nenorocirii din 
Corvium, și în cel al rebeliunii celor trei case. Nimeni nu s-ar fi putut 
îndoi de loialitatea ta. Și ai câștigat timp prețios pentru a ne putea 
organiza. 

Mă uit doar la oţelul bărcii și la apă, ignorându-i atingerea rece. 

-Sper doar să fi meritat. 

Maven a avut parte de destule rebeliuni în trecut. Însă cum s-ar mai 
putea aștepta să câștige acum, când este lipsit de sprijinul Casei Samos, 
de resursele noastre, de teritoriile noastre, de soldaţii noștri? Numai că 
înainte nu era aliat cu Tinutul Lacurilor. Nu îmi imaginez ce se va 
întâmpla. Și nu-mi place deloc. Întreaga mea viață a fost un exemplu de 
planificare și răbdare. lar un viitor nesigur mă înspăimântă. 

Soarele apune în spatele dealurilor. Este la fel de roșu ca părul lui 
Elane. 

Mă așteaptă, îmi spun eu din nou. Este în siguranță. 

Sora ei n-a fost la fel de norocoasă. Mariella a murit în chinuri, cu 
minţile strivite de șoptitorul Merandus. Eu am avut grijă să-l evit cât mai 
mult, bucuroasă că nu știam nimic despre planurile tatei. 

l-am văzut cruzimea fără margini atunci când a interogat-o pe Mare. 
După aceea ea a început să se ferească de el ca un câine bătut. A fost vina 


mea. Eu i-am forțat mâna lui Maven. Dacă nu m-aș fi amestecat, poate că 
nu i-ar fi permis șoptitorului să facă ce vrea, dar în cazul ăsta nici nu s-ar 
mai fi apropiat de Mare. Și n-ar mai fi fost atât de orbit de ea. Așa, a făcut 
exact ce am sperat eu și și-a apropiat-o și mai mult. Mă așteptam să se 
distrugă unul pe celălalt. Cât de ușor ar fi fost! Însă ea a refuzat să 
cedeze. Fata aia pe care am cunoscut-o mai demult, slujnica aia prefăcută 
și îngrozită, care credea orice minciună, i s-ar fi supus lui Maven aproape 
imediat. Și când colo, acum purta o altă mască. Sigur, juca așa cum îi 
cerea el, stătea alături de el, ducea un simulacru de viaţă, fără libertate și 
fără puterile pe care i le dădea talentul. Dar tot se crampona de mândrie, 
de focul din sufletul ei. Furia nu a părăsit-o niciodată, o vedeam cum îi 
arde în privire. 

Trebuie s-o respect pentru asta. Cu toate că mi-a răpit atât de multe. 

Prezenţa ei îmi amintea mereu ce ar fi trebuit să fiu. O prințesă. O 
regină. M-am născut la zece luni după Tiberias. Eram sortită să-i fiu soție. 

Primele mele amintiri sunt cele cu șerpii mamei sâsâindu-mi în urechi 
legămintele ei. Eşti fiică a colților și oțelului. Îţi este scris să fii stăpână. Toate 
lecţiile de la școală sau din arenă m-au pregătit pentru asta. Trebuie să fii 
cea mai bună, cea mai puternică, cea mai inteligentă, cea mai letală, cea mai 
vicleană. Cea care merită totul. Și chiar așa eram. 

Regii nu sunt renumiți pentru bunătate sau compasiune. Turnirul 
Reginelor nu are menirea de a obține căsnicii fericite, ci copii puternici. 
Alături de Cal le-aș fi avut pe amândouă. El nu ar fi fost gelos pe 
însoțitoarea mea și nici nu ar fi încercat să mă controleze. Ochii lui erau 
blânzi și gânditori. Nici nu aș fi sperat vreodată la un asemenea soț. Și l- 
am câștigat cu fiecare picătură de sânge vărsat, cu toată sudoarea, cu 
toate lacrimile mele de durere și frustrare. Merita să fac orice sacrificiu ca 
să ajung acolo unde îmi doream. 

În noaptea dinaintea Turnirului, am visat cum va fi. Tronul pe care voi 
sta. Copiii mei — prinții. Am visat cum va fi să nu mă mai supun nimănui, 
nici măcar tatei. Cum Tiberias îmi va fi prieten, iar Elane, iubită. Și cum 


se va mărita ea cu Tolly, conform planului, și astfel să nu ne despartă 
nimeni niciodată. 

Și atunci Mare a apărut în viețile noastre și s-a ales praful de visul meu. 

Pe vremuri, am crezut că prințul moștenitor va face un lucru de 
neconceput. Că mă va da la o parte pentru acea Mareena Titanos, cu firea 
ei ciudată și talentul ei și mai ciudat. În schimb, ea nu a fost decât un 
pion otrăvit, care mi-a scos regele de pe tabla de șah. Cărările destinului 
au meandre stranii. Mă întreb dacă profetul ăla cu sângenou a știut ce se 
va întâmpla astăzi. Oare a râs când a văzut? Păcat că nu am pus măcar o 
singură dată mâna pe el! Nu suport să nu știu. 

Pe malurile din față apar treptat pajiști îngrijite. Firele de iarbă au 
reflexe aurii și roșii, conferind o strălucire minunată moșiilor de pe 
marginea râului. Conacul nostru e aproape, nu mai avem decât un 
kilometru și jumătate până acolo. Apoi o vom lua spre vest. Către 
adevărata noastră casă. 

Mama nu mi-a răspuns la întrebare. 

— Așadar tata a reușit să le convingă și pe celelalte case? repet eu. 

Mijește ochii și o simt încordându-se. Se încolăcește în sine, așa cum fac 
șerpii ei. 

-Casa Laris era deja alături de noi. 

Asta o știu. Pe lângă faptul că stăpânesc cea mai mare parte din aviația 
Nortei, acești țesevânt din Casa Laris guvernează și regiunea Riftului. Mă 
rog, o guvernează pentru că așa le-am cerut noi. Sunt doar niște 
marionete zeloase, capabile să facă orice ca să ne păstrăm minele de fier 
și cărbuni. 

Elane. Casa Haven. Dacă nu sunt de partea noastră... 

Îmi umezesc buzele care mi s-au uscat brusc. Încleștez pumnii. Barca 
geme sub mine. 

— Și... 

- lral nu a fost de acord cu condiţiile și mai mult de jumătate dintre 
membrii Casei Haven nici nu vor să audă de ele. 


Mama pufnește și își încrucișează braţele la piept de parcă s-ar simti 
insultată. 

-Nu te speria, Elane nu este printre ei. Te rog, nu scufunda barca. N- 
am niciun chef să înot mai mult de un kilometru. 

Tolly îmi atinge ușor brațul. Răsuflu, dându-mi seama că strâng prea 
tare oţelul. Prora se netezește la loc, recăpătându-și forma. 

— Scuze, mormăi eu. Sunt... nedumerită, atâta tot. Credeam că s-a 
convenit deja asupra condiţiilor. Riftul va declara că nu mai recunoaște 
autoritatea Coroanei. ral va aduce cu sine Casa Lerolan și Delphie-ul. Un 
stat întreg se va retrage din Norta. 

Mama se uită la tata, peste capul meu. Acesta cârmește barca spre mal 
și eu îi urmez exemplul. Domeniul nostru se zărește printre copaci. 

- Au existat niște controverse în privinţa titlurilor. 

-În privinţa titlurilor? zâmbesc eu cu dispreț. Mare prostie! Cum și-au 
argumentat poziția? 

Otelul bărcii se izbește de zidul de susținere de la mal. Mă concentrez 
să țin barca nemișcată împotriva curenților de apă. Wren îl ajută pe Tolly 
să coboare primul. Mama se uită la el, privirea îi zăbovește pe mâna 
lipsă. Apoi coboară și verii. 

O umbră trece peste noi. Tata. Adierile blânde de vânt îi leagănă 
mantia, jucându-se printre faldurile ei din mătase neagră precum 
neantul, cusută cu fir din argint. Pe sub ea poartă un costum din crom, cu 
reflexe albastre. 

- Nu voi mai îngenunchea niciodată înaintea altui rege lacom, șoptește 
el. 

Vocea tatei este întotdeauna moale precum catifeaua, ucigătoare ca un 
animal de pradă. 

— Așa a zis Salin Iral. 

Se apleacă și întinde mâna spre mama. Aceasta i-o prinde și coboară 
din barca pe care o țin nemișcată cu puterea mea. 


Alt rege. 


- Tată...? 

Cuvintele mi se sting pe buze. 

— Veri ai fierului! strigă el, fără să-și ia ochii de la noi. 

În spatele tatălui meu, verii noștri îngenunchează. Nu și Ptolemus, care 
se uită în jur la fel de nedumerit ca mine. Rudele de sânge dintr-o Înaltă 
Casă nu îngenunchează unii în fața altora. 

Verii răspund într-un glas. 

- Regi ai oțelului! 

Tata întinde fugerător braţul și mă apucă de mână, altminteri șocul pe 
care îl simt ar scufunda barca. 

Șoapta lui este atât de înceată că abia o aud. 


-Să pornim spre Regatul Riftului. 


DOUAZECI 
Mare 


Specialistul în arta teleportării aterizează lin, pe picioare sigure. A 
trecut ceva vreme de când n-am mai simţit cum lumea se transformă în 
ceață în jurul meu. Ultima oară m-a teleportat Shade. Mă doare rău când 
îmi aduc aminte de el, fie și pentru o fracțiune de secundă. Dacă pun la 
socoteală și rănile, nu trebuie să mă mir că mă prăbușesc în patru labe. 
Văd numai pete, pete negre care ameninţă să se întindă și mai mult și să 
mă orbească de tot. Îmi impun să nu leșin și să nu vomit peste... peste 
locul ăsta unde mă aflu acum. 

Nu apuc să văd altceva decât metalul de sub degetele mele, pentru că 
cineva mă strivește în îmbrățișarea lui. Mă agăţ de el cât de bine pot. 

- Cal, șoptesc, cu buzele lipite de urechea lui. 

Miroase a fum și sânge, a căldură și sudoare. Capul mi se potrivește 
perfect în adâncitura dintre gâtul și umărul lui. 

Tremură în brațele mele. Tremură rău de tot. Ba chiar și respiraţia îi 
este întretăiată. Se gândește la același lucru ca mine. 

Nu poate fi adevărat. 

Se dezlipește de mine foarte încet și îmi cuprinde obrajii în palme. Mă 
privește în ochi, mă studiază milimetru cu milimetru. Fac și eu la fel, 


încercând să văd dacă nu cumva este doar o iluzie, o minciună, o 
înșelătorie. Poate și Maven are oameni cu sângenou, capabili să-și 
schimbe înfățișarea, așa cum făcea Buni. Sau poate că ce văd eu acum 
este doar o altă halucinație provocată de Merandus. Poate că mă voi trezi 
la bordul trenului lui Maven, în faţa ochilor lui de gheaţă și a zâmbetului 
ca o lamă de cutit al lui Evangeline. Poate că nunta, evadarea mea, lupta 
nu au fost decât o farsă oribilă. Dar Cal pare adevărat. 

E mai palid decât mi-l amintesc eu, cu părul tuns foarte scurt. Dacă l-ar 
lăsa să crească, s-ar ondula și ar semăna cu părul lui Maven. E neras, iar 
pe obraji mai are și câteva tăieturi minore. A mai slăbit, dar mușchii de 
sub palmele mele sunt mai tari ca înainte. Numai ochii nu i s-au 
schimbat. De culoarea bronzului, de culoarea aurului roșu, de culoarea 
fierului topit. 

Nici eu nu mai semăn cu cea din trecut. Din fata aia n-a mai rămas 
decât un schelet, un ecou. Își trece degetele prin părul meu pleoștit și se 
uită la vârfurile care s-au făcut cenușii. Apoi îmi mângâie cicatricele. De 
pe gât, de pe spate. Îmi atinge stigmatul descoperit de rochia zdrențuită. 
Atingerea lui este atât de blândă, incredibil de blândă, mai cu seamă 
după ce aproape ne-am masacrat reciproc. Se poartă cu mine de parcă aș 
fi făcută din sticlă — un bibelou fragil, care s-ar putea sparge sau evapora 
în orice clipă. 

— Eu sunt, îi șoptesc atunci cuvintele de care avem nevoie amândoi. M- 
am întors. 

M-am întors. 

- Tu ești, Cal? îl întreb eu cu voce de copil speriat. 

Dă din cap, fără să-și ia ochii de la mine. 

— Eu sunt. 

Iau eu inițiativa, pentru că mi-este limpede că el nu o va face. Îmi 
lipesc flămândă buzele de buzele lui. Căldura lui este ca o pătură peste 
umerii mei. Mă străduiesc să-mi stăpânesc scânteile. Cu toate astea, i se 
ridică părul pe ceafă, ca reacţie la curentul electric care brăzdează aerul 


din jur. Niciunul nu închide ochii. Amândoi încă ne mai temem să nu fie 
doar un vis. 

El își revine primul și mă ridică în brațe. Vreo zece perechi de ochi se 
prefac că se uită în altă parte, mimând pudoarea. Nu-mi pasă. Lasă-i să 
se uite. Nu mi-e deloc rușine. Am fost obligată să fac lucruri mult mai 
rele în faţa mulțimilor. 

Suntem într-un avion. N-am cum să confund fuzelajul lung, vuietul 
monoton al motoarelor și norii care aleargă pe lângă hublouri. Plus torsul 
încântător al electricității care pulsează prin cabluri. Întind mâna și îmi 
lipesc palma de metalul rece și curbat al peretelui. Mi-ar fi ușor să absorb 
cu totul pulsațiile lui. Ușor și prostesc. Oricât de mult mi-aş dori să mă 
umplu cu senzația asta, rezultatul ar fi unul tragic pentru toți. 

Cal nu-și ia mâna de pe talia mea. Întoarce doar capul ca să cheme una 
dintre persoanele legate de scaune cu centuri de siguranţă. 

— Te ocupi mai întâi de ea, tămăduitor Reese, spune el. 

-S-a făcut. 

Mi se șterge zâmbetul de pe buze când mă atinge un bărbat 
necunoscut. Îmi strânge încheietura mâinii între degete. Ceva nu-i în 
regulă. Strânsoarea lui e ca de piatră. Ca niște cătușe. Fără să mă gândesc, 
îi trag o palmă și sar de lângă el, ca arsă. Intru în panică și scapăr scântei 
din vârfurile degetelor. Vederea mi se tulbură. Prin fața ochilor îmi trec 
chipuri detestate: Maven, Samson, gărzile arvene, cu mâinile lor brutale 
și privirile lor dure. Luminile încep să pâlpâie. 

Tămăduitorul cu păr roșu tresare și scoate un țipăt scurt. Cal intervine 
între noi. 

- Mare, el o să-ți vindece rănile. Este un om cu sângenou, este de 
partea noastră. 

Se sprijină cu o mână de peretele din spatele meu, acoperindu-mă cu 
trupul lui. Ca să mă blocheze. Și brusc avionul mi se pare prea mic. Aerul 
prea închis și înăbușitor. Nu mai port cătușele, dar nu le-am uitat. 
Amintirea lor îmi apasă mâinile și gleznele. 


Luminile pâlpâie din nou. Mi se pune un nod în gât. Închid ochii 
strâns, încercând să mă concentrez. Să mă controlez. Dar inima nu mă 
ascultă și gonește ca nebuna. Trag aer printre dinţii încleștați, 
impunându-mi să mă calmez. Ești în siguranță. Ești cu Cal, cu Garda. Ești 
în siguranță. 

Cal îmi cuprinde din nou obrajii în palme și mă imploră: 

— Deschide ochii! Uită-te la mine! 

Nu se mai aude niciun alt sunet. 

- Mare, nu-ți face nimeni niciun rău. S-a terminat. Uită-te la mine! 

Tonul îi este plin de disperare. Și el știe ce s-ar putea întâmpla cu 
avionul dacă îmi pierd controlul. 

Simt cum pilotul înclină aparatul de zbor. Coborâm. Trebuie să 
ajungem mai aproape de sol, în caz că s-ar întâmpla ce e mai rău. Mă 
forțez să deschid ochii. 

Uită-te la mine! 

Și Maven mi-a spus asta odată. În Golful Portuar. Când mai era puțin 
și mă distrugea de tot sonda cu ultrasunete. Îl aud în glasul lui Cal. ÎI văd 
în chipul lui Cal. Nu. Am scăpat de tine. Am fugit. Însă Maven este 
pretutindeni în jurul meu. 

Oftatul lui Cal este exasperat și îndurerat. 

- Cameron. 

La auzul acestui numelui deschid brusc ochii și îl lovesc cu pumnii în 
piept pe Cal. Se clatină și se dă înapoi, luat prin surprindere de forța 
loviturii. Obrajii i se aprind în flăcări de argint. Se încruntă nedumerit. 

O văd pe Cameron în spatele lui. Se sprijină cu o mână de scaun și se 
leagănă încet, în ritm cu mișcările avionului. Pare mai puternică. Poartă 
un costum gros, de luptă și și-a înfășurat cozile în jurul capului. Mă 
privește pătrunzător cu ochii ei căprui. 

-Nu asta... 

Mult prea ușor îmi este să mă milogesc. 

— Orice, dar nu asta. Te rog! Nu mai pot... nu mai pot să îndur așa 


ceva. 

Tăcerea care mă sufocă. Moartea lentă. Șase luni am fost sub puterea ei, 
iar acum, când aproape mi-am revenit, s-ar putea să nu mai rezist nici 
măcar o secundă. O singură clipă de libertate între două închisori nu este 
decât un alt supliciu. 

Cameron ține mâinile în jos, cu degetele lungi, întunecate și țepene. 
De-abia așteptând să lovească. Lunile care au trecut au schimbat-o și pe 
ea. Nu și-a pierdut impulsivitatea, dar acum știe cum să și-o direcționeze. 
Știe cum să-i dea un scop. 

- Bine, spune ea. 

Cu mișcări domoale, își încrucișează braţele la piept, ascunzându-și 
mâinile ucigătoare. Mă ia cu leșin de cât de ușurată mă simt. 

— Mă bucur să te văd, Mare. 

Inima tot îmi bubuie și mă împiedică să respir cum ar trebui, însă 
luminile din avion nu mai pâlpâie. Plec fruntea recunoscătoare. 

- Mulţumesc. 

Cal privește încruntat scena. Un mușchi îi zvâcnește în obraz. Nu știu 
ce-i trece prin minte. Dar pot să presupun. Am trăit șase luni cu niște 
monștri și nu am uitat cum este să fiu și eu unul. 

Foarte încet, mă așez pe un scaun liber și îmi pun mâinile pe genunchi. 
Apoi îmi împletesc degetele. Și nu mă mai mișc. Mă uit supărată la 
podeaua din metal. Dintr-odată devin foarte conștientă de faptul că sunt 
îmbrăcată doar cu o tunică militară, pe sub care port o rochie zdrențuită. 
E îngrozitor de frig aici. 

Tămăduitorul mă vede că dârdâi și îmi pune repede o pătură pe umeri. 
Mișcările lui sunt ferme, grijulii. Îmi surprinde privirea și îmi surâde 
uşor. 

— Se întâmplă tot timpul, murmură el. 

Mă fortez să râd, dar hohotul meu este spart și găunos. 

— Hai să vedem cum arată rana de la coaste, bine? 


Mă întorc să-i arăt tăietura lungă, dar superficială. Cal se așază lângă 


mine. Îmi zâmbește cu sfială. 

lartă-mă, îmi șoptește el. 

lartă-mă, murmur eu. 

Deși n-am pentru ce să-mi cer iertare. De data asta. Am trecut prin 
niște lucruri înfiorătoare, am făcut eu însămi lucruri înfiorătoare ca să 
supraviețuiesc. Îmi este mai ușor așa. Deocamdată. 

Nu știu ce mi-a venit să mă prefac că dorm. În timp ce tămăduitorul își 
vede de treabă, eu închid ochii și rămân așa ore bune. Atât am visat la 
clipa asta, că acum mă simt copleșită. Mă las pe spate și respir ușor. Nu 
pot face nimic altceva. Nicio mișcare bruscă. Sunt o bombă umană. Cal 
stă lângă mine, cu piciorul lipit de al meu. Din când în când îl aud cum 
își schimbă poziția. Însă nu vorbește cu ceilalți. Nici Cameron. Toată 
atenția lor este îndreptată doar asupra mea. 

O parte din mine și-ar dori să spună ceva. Să le ceară vești despre 
familia mea. Despre Kilorn. Despre Farley. Să-i întrebe ce s-a întâmplat și 
ce se întâmplă acum. Unde mama naibii mergem. Dar nu reușesc. Putina 
energie pe care o mai am o dedic acestui sentiment de ușurare. Minunată, 
emoţionantă ușurare. Cal trăiește. Cameron trăiește. Eu trăiesc. 

Ceilalţi vorbesc în șoaptă între ei. Din respect pentru mine. Sau poate 
pentru că nu vor să mă trezească și să înceapă iarăși să pâlpâie luminile. 

Trasul cu urechea mi-a devenit o a doua natură după lunile petrecute 
în închisoarea lui Maven. Așa că prind câteva cuvinte. Garda Stacojie, 
victorie tactică, Montfort. Ultimul mă pune pe gânduri. Abia dacă-i mai 
țin minte pe gemenii cu sângenou, emisari ai acelei țări îndepărtate. Dar 
îmi amintesc foarte bine oferta lor. Un sanctuar pentru oamenii cu 
sângenou, cu condiția ca eu să-i însoțesc. M-a tulburat atunci propunerea 
lor și mă tulbură acum amintirea ei. Dacă au fost de acord să formeze o 
alianță cu Garda Stacojie, oare ce au cerut în schimb? Mă crispez toată 
când mă gândesc la implicaţii. Mi-este limpede că Republica Montfort 
are nevoie de mine dintr-un anumit motiv. Și se pare că a dat o mână de 
ajutor la salvarea mea. 


Ceva îmi spune că bătălia nu s-a terminat. 


Chiar dacă avionul aterizează lin, eu tresar puternic și Cal reacționează 
cu reflexe de felină. Mă apucă strâns de mână. Valul de adrenalină mă 
face să tresar iarăși. 

- lartă-mă, bolborosește el. Voiam... 

Îmi vine să vomit, dar mă forțez să mă calmez. Îi mângâi brățara 
scăpărătoare de la încheietură. 

-M-a ţinut legată zi și noapte. Cu cătușe din Piatră Tăcută, murmur 
eu. 

Îl strâng tare, ca să înțeleagă cum m-am simțit. 

-Nu le pot uita. 

Ochii i se întunecă. Știu bine ce este durerea, dar nu am putere să-l văd 
pe Cal suferind. Mă uit în jos și îi mângâi pielea fierbinte cu vârful 
degetului mare. Ca să mă conving încă o dată că este lângă mine. Și că eu 
sunt lângă el. Indiferent ce se va întâmpla mai departe. 

Își pune mâna în mâna mea. Ne împletim strâns degetele. 

— Aș vrea să te pot face să uiţi, îmi spune. 

-N-ar ajuta la nimic. 

- Știu. Și totuși... 

Cameron ne privește de peste culoar. Stă cu picioarele încrucișate și 
pare cumva amuzată. 

- Uluitor! spune ea. 

Încerc să nu mă enervez. Relaţia mea cu Cameron - chiar dacă destul 
de scurtă — nu a fost prea amicală. Privind retrospectiv, pot spune că a 
fost vina mea. Altă greșeală dintr-un lung șir pe care vreau cu disperare 
să o repar. 

=C E? 

Zâmbind, își desface centurile de siguranţă și se ridică în picioare. 
Avionul rulează pe sol. 


-Încă n-ai întrebat unde mergem. 

-Orice loc este mai bun decât cel unde am fost până acum. 

Îi arunc lui Cal o privire cu subînţeles și îmi eliberez mâna ca să-mi 
desfac și eu centura. 

— Plus că mi-am imaginat că mă va pune cineva la curent. 

El ridică din umeri. 

- Am așteptat momentul potrivit. N-am vrut să te împovărăm și mai 
mult. 

Pentru prima oară în atât de mult timp, râd cu poftă. 

— Asta-i un joc de cuvinte absolut oribil. 

Zâmbetul lui se potrivește cu al meu. 

- Dar a funcţionat. 

- Insuportabil, mormăie Cameron. 

Mă ridic de pe scaun și mă apropii de ea. Încet, nesigură. Îmi observă 
teama și își vâră mâinile în buzunare. Lui Cameron nu-i stă deloc în fire 
s-o lase mai moale, dar uite că o face pentru mine. N-am văzut-o în 
bătălia din Piaţa lui Caesar și aș fi o proastă dacă n-aș înțelege acum 
scopul pentru care se află aici. Ca să stea cu ochii pe mine — ca o găleată 
de apă lângă un foc de tabără care ar putea să scape de sub control. 

Foarte încet, îmi încolăcesc braţele în jurul umerilor ei și o îmbrăţișez. 
Îmi impun să nu tresar când îi simt pielea lipită de a mea. Se poate 
controla, încerc eu să mă asigur. N-o să te atingă cu tăcerea ei. 

-Îți mulțumesc că ai venit, îi spun eu. 

Și nu mint. 

Cameron dă scurt din cap, atingându-mi creștetul cu bărbia. Nesuferit 
de înaltă e fata asta. Ori n-a terminat de crescut, ori am intrat eu la apă. 
Șansele sunt cincizeci-cincizeci. 

— Acum spune-mi unde suntem, zic eu, trăgându-mă înapoi. Și ce am 
pierdut în tot timpul ăsta. 

Face un semn din cap spre coada avionului. La fel ca la Fluxul Negru, 


și aici există o rampă, care acum este coborâtă cu un fâsâit pneumatic. 
Tămăduitorul Reese îi conduce afară pe ceilalți. Noi îi urmăm la câțiva 
pași distanță. Sunt cam neliniștită și încordată pentru că nu știu la ce să 
mă aștept când voi ajunge la sol. 

— Avem mare noroc, spune Cameron. Acum o să vedem și noi cum 
arată Piedmontul. 

— Piedmontul? 

Mă uit repede la Cal, incapabilă să-mi ascund șocul. 

El ridică din umeri. Se simte stingherit. 

-Şi eu am aflat abia după ce toate detaliile fuseseră puse la punct. Nu 
ne-au zis prea multe. 

- Niciodată nu ne zic. 

Așa funcționează Garda. Așa poate să se afle cu un pas înaintea 
argintiilor ca Samson sau Elara. Oamenilor li se spune doar atât cât 
trebuie. Nimic mai mult. Trebuie să fii mult prea loial sau mult prea 
bătut în cap ca să urmezi asemenea ordine. 

Cobor rampa. Fiecare pas mi se pare mai ușor de făcut decât cel din 
urmă. Nu mai am cătușele care să mă tragă în jos și simt că aș fi în stare 
să zbor. Ceilalți membri ai Gărzii merg în fața noastră spre un grup 
foarte numeros de soldați. 

- Asta-i ramura din Piedmont a Gărzii Stacojii, nu? Pare destul de 
mare. 

-Ce vrei să spui? îmi șoptește Cal la ureche. 

Cameron stă cu ochii pe noi, la fel de nedumerită ca și el. Mă uit de la 
unul la altul, căutându-mi cuvintele. Aleg să spun adevărul. 

— Asta-i motivul pentru care am venit în Piedmont. Garda operează și 
aici, la fel ca în Norta și în Ţinutul Lacurilor, repet eu vorbele lui Daraeus 
și Alexandret, prinții din Piedmont. 

Cal mă privește lung o clipă, apoi se întoarce spre Cameron. 

- Tu ești prietenă cu Farley. Ai auzit ceva în sensul ăsta? 


Cameron se lovește ușor cu degetul peste buze. 


-N-a pomenit niciodată de așa ceva. Nici nu cred că știe. Sau nu are 
voie să-mi spună. 

Tonul lor este schimbat. Pare mai tăios, mai profesionist. Nu se plac. Pe 
Cameron o pot înțelege. Dar pe Cal? Are educaţie de prinț. Nici măcar 
Garda Stacojie nu-l poate dezvăţa de bunele maniere. 

- Familia mea e aici? întreb, pe același ton ca al lor. Măcar asta știți? 

- Desigur, se grăbeşte Cal să-mi răspundă. 

Nu se pricepe să mintă, așa că acum sunt convinsă că-mi spune 
adevărul. 

-Mi s-au dat toate asigurările. Au venit din Trial cu restul echipei 
colonelului. 

- Bine. Vreau să-i văd cât mai curând posibil. 

Aerul din Piedmont este fierbinte, apăsător, lipicios. De parcă ne-am 
afla în toiul unei veri caniculare, nu la început de primăvară. Parcă 
niciodată n-am transpirat atât de ușor. Până și adierea vântului tot caldă 
este — se rostogolește peste betoanele fierbinţi, fără să ne răcorească deloc. 
Aerodromul este scăldat în lumini atât de strălucitoare, de zici că-s stele. 
În zare se văd aliniate alte avioane. Unele sunt verzi, aceleași pe care le- 
am văzut deasupra Pieței lui Caesar. Avioane la fel de mari ca Fluxul 
Negru și avioane de transport încă și mai mari. Montfort, îmi spun eu, 
făcând legăturile în minte. Cercul alb cu triunghiul verde de pe aripi este 
emblema lor. Am mai văzut simbolul ăsta pe insula Tuck. Pe lăzile cu 
mărfuri și pe uniformele gemenilor. Printre avioanele Montfortului se 
află unele albastre și altele vopsite în galben și alb, cu dungi pe aripi. 
Primele sunt din Tinutul Lacurilor, iar celelalte chiar din Piedmont. Totul 
în jurul nostru denotă o bună organizare și o bună finanţare, judecând 
după înfățișarea hangarelor și a dependinţelor. 

Ne aflăm într-o bază militară, e clar. Însă nu una de tipul celor cu care 
este obișnuită Garda Stacojie. 

Cal și Cameron par la fel de surprinși ca mine. 


- Am fost închisă șase luni și vreți să-mi spuneți că tot eu știu mai 


multe despre operaţiunile noastre decât voi? le reproșez eu cu dispreț. 

Cal se simte rușinat. Este general. Este argintiu. Este prinț din naștere. 
Îl deranjează foarte tare să se simtă nedumerit și neajutorat. 

Cameron se zbârlește la mine. 

— la te uită! Nu ti-au trebuit decât câteva ore ca să-ți recapeți 
îngâmfarea. Trebuie să fie un nou record. 

Are dreptate, dar remarca ei tot mă ustură. Mă grăbesc s-o prind din 
urmă. Cal merge alături de mine. 

- Am vrut doar... scuze. Credeam că o să-mi fie mai ușor. 

Mâna de pe spatele meu emană căldură, relaxându-mi mușchii. 

-Ce știi tu și noi nu știm? mă întreabă Cal, pe un ton dureros de blând. 

Îmi vine să-i dau una ca să-l scot din starea asta. Nu sunt o păpușă — 
nu sunt nici păpuşa lui Maven și nici a altcuiva — și mi-am recăpătat 
controlul asupra vieții mele. N-am nevoie să se poarte cu mănuși cu 
mine. Dar o parte din mine se bucură de tratamentul lui tandru. N-am 
mai simțit așa ceva de foarte mult timp. 

Nu mă opresc, dar vorbesc mai încet. 

-În ziua în care membrii Casei Iral, împreună cu alții, au încercat să-l 
asasineze pe Maven, el tocmai dădea un ospăț în cinstea a doi prinți din 
Piedmont. Daraeus și Alexandret. Înainte de asta, cei doi m-au interogat 
cu privire la Gardă, la operaţiunile ei pe teritoriul regatului lor. Ziceau 
ceva despre un prinț și o prinţesă. 

Mă gândesc bine și îmi aduc aminte. 

-Charlotta și Michael. Au dispărut. 

Un nor negru umbrește chipul lui Cal. 

- Am auzit că prinții aceia erau în Archeon. Și că Alexandret a murit. 
În timpul tentativei de asasinat. 

Îl privesc mirată. 

-De unde... 


— Am încercat pe cât posibil să știm în fiecare moment ce se întâmplă 


cu tine, îmi explică el. Am primit rapoarte. 

Rapoarte. Mă ia cu amețeală. 

-Din cauza asta a fost infiltrată Buni la Curte? Ca să stea cu ochii pe 
mine? 

— Eu sunt de vină pentru ce s-a întâmplat cu Buni! se răstește supărat 
Cal, plecându-și ochii. Doar eu, și nimeni altcineva. 

Cameron pufnește de lângă el. 

-Că mare dreptate mai ai. 

- Domnișoară Barrow! 

Nu mă mir deloc să aud vocea asta. Unde-i Garda Stacojie, acolo este și 
colonelul Farley. Nu s-a schimbat deloc. Tot măcinat de griji, tot țâfnos și 
grosolan. Părul blond îl poartă în continuare tuns foarte scurt. Chipul îi 
este brăzdat de ridurile unui stres prematur. Și un ochi îi este acoperit cu 
o peliculă permanentă de sânge stacojiu. Singura schimbare sunt 
numeroasele șuvițe cărunte, arsurile de soare de pe nas și pistruii deși de 
pe brațele goale. Se vede treaba că lacustrul ăsta nu-i obișnuit cu soarele 
din Piedmont, pe care îl resimte din plin. 

Merge flancat de soldaţii lui lacuștri, în uniforme roșu cu albastru. Se 
țin după el și doi indivizi în uniforme verzi. Îi recunosc pe Rash și Tahir. 
Dar Farley nu este cu ei. Și n-o văd să coboare din niciun avion. Nu-i stă 
în fire să fugă de luptă. Dar poate că n-a reușit să scape din Norta. Încerc 
să nu mă gândesc la asta și îmi îndrept atenţia asupra tatălui ei. 

- Colonele, înclin eu din cap. 

Mă ia prin surprindere când întinde spre mine mâna-i incredibil de 
bătătorită. 

-Mă bucur că ești teafără. 

-Cât de teafără pot fi în condiţiile date. 

Nu-i prea convine răspunsul. Tușește, privindu-ne precaut pe toți trei. 
Nu și-a ascuns niciodată teama față de puterile noastre supranaturale și 
nu se simte în siguranţă aici. 


-Mă duc să-mi văd familia, colonele. 


N-am de ce să-i cer voie. Dau să trec pe lângă el, dar întinde mâna și 
mă oprește. Strâng din dinţi și nu tresar. Nimeni nu trebuie să-mi 
cunoască frica. Nu acum. Așa că fac un efort și îl privesc drept în ochi, 
încercând să-l fac să înțeleagă că nu-i în regulă ce face. 

- Nu este decizia mea, îmi spune colonelul, ridicând din sprâncene și 
parcă implorându-mă să-l ascult. 

Apoi face semn cu capul într-o parte. Din spatele lui, Rash și Tahir 
încep să-mi explice: 

- Domnișoară Barrow... 

- Am primit dispoziții... 

— ...să te însoțim... 

— ...la locul unde vei prezenta raportul. 

Mă înnebunește felul în care vorbesc gemenii. Și ei sunt leoarcă de 
transpirație din cauza umezelii din aer, nu numai colonelul. 

Mi-aș dori tare mult să le trag câte un pumn în nas, dar mă resemnez și 
fac un pas mic în spate. Să prezint raportul. Îmi vine să urlu doar la gândul 
că ar trebui să explic prin ce am trecut unui oarecare strateg al Gărzii. Sau 
îmi vine s-o iau la goană. Sau și una, și alta. 

Îngrijorat că s-ar putea să-i lovesc, Cal se așază între noi. 

-Chiar vrei s-o supui la așa ceva acum? Raportul mai poate aștepta. 

Colonelul oftează exasperat. 

-Ştiu că ţi se pare o cruzime, îmi spune el aruncând o privire supărată 
spre gemenii din Montfort, dar detii informații vitale despre dușmanii 
noștri. Astea sunt ordinele pe care le-am primit, Barrow. 

Și adaugă pe un ton mai blând: 

-Îmi pare rău. 

Îl împing ușor pe Cal din drumul meu. 

-În momentul ăsta... mă duc... să-mi văd... familia! zbier eu la 
gemenii nesuferiți. 


Nu par deloc impresionați. 


— Câtă lipsă de politețe! murmură Rash. 

-Chiar așa, este de acord Tahir. 

Pe Cameron o apucă râsul, dar și-l maschează într-un acces de tuse. 

-N-o provocati, îi avertizează ea. Aţi face bine să vă feriti când va lovi 
fulgerul. 

-Ordinele mai pot aștepta, repetă Cal, apelând la toată milităria din el 
ca să dea impresia că ar avea vreun cuvânt de spus în această chestiune. 
Dar nu are. Pentru Garda Stacojie el este doar o armă, nimic altceva. 

Știu asta, pentru că la fel gândeam și eu la început. 

Gemenii nu se clintesc. Rash începe să vocifereze, înfoindu-se ca un 
pițigoi. 

- Negreșit că ai și tu toate motivele să-ți dorești pieirea regelui Maven? 

- Negreșit că tu știi cea mai bună metodă de a-l înfrânge? continuă 
Tahir. 

Nu se înșală. Am văzut rănile lui Maven și îi cunosc latura întunecată. 
Știu unde trebuie lovit ca să sângereze. Dar acum, când sunt atât de 
aproape de cei dragi, nici nu mai văd bine în faţa ochilor. În clipa asta, 
dacă Maven ar fi adus în lanţuri în faţa mea, nici nu m-aș opri să-i trag 
un picior în gură. 

- Nu-mi pasă cine-i șeful vostru, îi anunţ eu. Spuneţi-i să aștepte. 

Fraţii se uită unul la altul. Dezbat problema în gând. Aș pleca imediat 
dacă aș ști încotro s-o apuc, dar sunt pierdută în locul acesta nou pentru 
mine. 

Mă gândesc doar la mama, la tata, la Gisa, Tramy și Bree. Îi și văd 
ascunși într-o altă cazarmă, înghesuiți într-o cămăruță mai mică decât 
casa noastră de pe piloni. Parcă și văd cum mama a ars mâncarea și 
miroase urât. Apoi scaunul tatei, cârpele Gisei. Mă doare inima. 

-O să-i găsesc și singură, scrâșnesc eu. 

Dar Rash și Tahir se înclină în fața mea. 

— Foarte bine... 


- Vei da raportul mâine-dimineață, domnişoară Barrow. 


- Colonele, fii bun și însoțește-o la... 
— Bine! se răstește colonelul la ei, amuțindu-i. 
Acum îi sunt recunoscătoare pentru firea lui repezită. 


— Urmează-mă, Mare! 


Judecând după dimensiunile aerodromului, îmi dau seama că baza din 
Piedmont este mult mai întinsă decât cea de pe insula Tuck. Este 
întuneric și nu văd prea multe, dar parcă seamănă cu Fort Patriot, din 
Golful Portuar, sediul statului major al armatei din Norta. Hangarele 
sunt mai mari, cât să încapă în ele zecile de avioane de pe piste. Mă 
așteptam să mergem pe jos, dar oamenii colonelului ne urcă într-un 
camion militar. Are laturile vopsite în dungi galbene și albe, la fel ca 
unele dintre avioane. Insula Tuck era o bază abandonată, uitată de toată 
lumea, ideală pentru Garda Stacojie. Dar locul ăsta este cu totul altfel. 

- Unde-i Kilorn? întreb eu în șoaptă, înghiontindu-l pe Cal care stă 
lângă mine. 

— Presupun că împreună cu familia ta. Stă ba cu ei, ba cu oamenii cu 
sângenou. 

Pentru că el nu are familie. 

Cobor și mai mult glasul, ca să nu-l ofensez pe colonel. 

-Şi Farley? 

Cameron se apleacă spre mine de lângă Cal. Are o sclipire ciudat de 
blândă în privire. 

-E în spital. Dar nu-ti face griji. N-a fost la Archeon; nu-i rănită. Ai s-o 
vezi curând. 

Clipește repede, alegându-și cu mare atenție cuvintele. 

— Voi două aveți... de vorbit. 

Simt aerul fierbinte pe piele ca niște degete lipicioase. Îmi încâlcește 
părul. Sunt atât de emoțţionată și de agitată că mă frământ întruna pe 
scaun. Când m-a luat Maven, Shade de-abia murise — din cauza mea. Nu 
i-aș condamna dacă m-ar urî din cauza asta, nici măcar pe Farley. Timpul 


nu vindecă rănile întotdeauna. Câteodată le adâncește. 

Cal stă cu mâna pe piciorul meu ca să-mi aducă aminte că este alături 
de mine. Se uită în toate direcțiile, memorând drumul. Și eu ar trebui să 
fac la fel. Baza din Piedmont este un teritoriu necunoscut pentru noi. Dar 
nu sunt în stare de asta. Toţi nervii îmi zbârnâie, și nu din cauza 
electricității. Camionul face la dreapta, intrând într-o zonă cu case din 
cărămidă roșie, iar eu am senzaţia că o să explodez curând. 

— Aici locuiesc ofițerii, șoptește Cal. Asta-i o bază regală, finanțată de 
guvern. În Piedmont există doar câteva de asemenea dimensiuni. 

Din tonul lui pricep că și el este surprins. Și atunci ce căutăm noi aici? 

Camionul încetinește în fața singurei case cu toate geamurile luminate. 
Fără să mă gândesc, sar peste oblonul lateral. Mai că mă împiedic în 
zdrențele lungi ale rochiei. Nu văd decât aleea din fața mea. Acoperită cu 
pietriș și cu trepte din piatră. Surprind o mișcare în spatele perdelelor. 
Nu mai aud decât bătăile inimii mele înnebunite și scârțâitul ușii care se 
deschide. 

Mama ajunge prima la mine, întrecându-i pe frații mei cu picioare 
lungi. Îmbrăţișarea ei mă lasă fără suflare. Nu contează. Din partea mea, 
poate să-mi rupă toate oasele din corp. 

Bree și Tramy ne iau pe amândouă în braţe și ne bagă în casă. Ei ţipă 
ceva, iar mama îmi șoptește altceva la ureche. Eu nu aud nimic. Toate 
simțurile îmi sunt copleșite de fericire. Niciodată n-am mai simţit ceva 
asemănător. 

Simt un covor sub genunchi și o văd pe mama lângă mine, în mijlocul 
unui hol spaţios. Îmi sărută atât de tare obrajii, că mi-e teamă să nu mă 
învinețească. Gisa se bagă între noi. Și ei i-au apărut pistrui noi, maronii 
pe pielea aurie. O strâng în braţe. Parcă era mai mică. 

Tramy stă în picioare lângă noi și zâmbește cu toată gura. Uite că și-a 
lăsat barbă și se îngrijește de ea. Din adolescenţă își dorea asta. Numai că 
nu-i creșteau decât niște tepi răzleţi și Bree îl tachina amarnic. Dar 
lucrurile s-au schimbat. Se apleacă și ne ia pe toate în brațele lui 


puternice. Are obrajii umezi. Îmi dau seama că la fel sunt și ai mei. 

- Unde-i...? întreb eu. 

Din fericire, n-apuc să mă tem de ce-i mai rău. Când apare dintr-o 
cameră învecinată, mă întreb dacă nu cumva am halucinații. 

Se sprijină cu o mână de braţul lui Kilorn și cu cealaltă, într-un baston. 
Lunile care au trecut l-au tratat cu multă îngăduință. Mesele regulate l-au 
mai împlinit. Și merge! Pașii îi sunt ușor ţepeni, cam nefirești. Tata a trăit 
ani de zile fără picioare. Și doar cu un singur plămân. Se apropie de mine 
și ascult cu atenţie. Nici vorbă de respirație hârâită. Nici vorbă de vreun 
păcănit al mașinăriei care îl ajută să respire. Nici vorbă de scârţâit al 
vreunui scaun cu rotile vechi și ruginit. Nu știu ce să cred sau ce să spun. 
Uitasem cât de înalt este. 

Aici este mâna tămăduitorilor. Probabil chiar Sara s-a ocupat de el. Îi 
mulțumesc în gând de mii de ori. Mă ridic încet și mă înfășor mai bine în 
tunica militară. E găurită de gloanţe. Ochiul de soldat al tatălui meu 
observă imediat. 

- Poţi să mă îmbrățișezi. N-am să cad, îmi spune el. 

Mincinosul! Se dezechilibrează rău de tot când îmi petrec braţele în 
jurul mijlocului său, dar Kilorn îl ţine bine. Și ne îmbrățișăm, așa cum n- 
am mai făcut-o de pe vremea copilăriei mele. 

Mâinile moi ale mamei îmi înlătură șuvițele de păr de pe obraji și apoi 
își sprijină capul de umărul meu. Stau așa, între părinții mei, apărată și în 
siguranţă. Și, o clipă, uit de tot și de toate. Nu mai există nici Maven, nici 
cătușe, nici stigmat, nici cicatrice. Nici război, nici rebeliune. 

Nici Shade. 

Nu doar de mine i-a fost dor familiei mele. Nimic nu poate schimba 
asta. 

Fratele meu nu este aici și nici nu va mai veni vreodată. Fratele meu e 
singur pe o insulă abandonată. 

Niciun alt membru al familiei Barrow nu va avea parte de aceeași 
soartă. Acesta-i legământul meu. 


DOUĂZECI ȘI UNU 
Mare 


Apa din cadă se face maronie și roșie. Mizerie și sânge. Mama a 
schimbat-o de două ori și tot îmi mai găsește țărână în păr. Bine măcar că 
tămăduitorul din avion mi-a oblojit rănile noi, ca să mă pot bucura de 
baia fierbinte fără să simt vreo durere. Gisa stă pe un taburet de lângă 
cadă. Tine spatele foarte drept, într-o poziţie pe care și-a perfecționat-o 
de-a lungul anilor. Ori s-a făcut mai drăguță, ori astea șase luni mi-au 
șters chipul ei din minte. Nas drept, buze pline, ochi negri, scânteietori. 
Ochii mamei, ochii mei. Ochii tuturor membrilor familiei Barrow, cu 
excepția lui Shade. Era singurul cu ochi de culoarea mierii sau a aurului. 
O moștenea pe mama tatălui nostru. Ochii aceia sunt acum închiși pe 
vecie. 

Las la o parte gândurile la fratele meu și mă uit la mâna Gisei. Mâna pe 
care eu i-am rupt-o cu greșelile mele prostești. 

Pielea-i este netedă, oasele puse la loc. Nicio asemănare cu mâna care-i 
fusese zdrobită de arma unui agent de securitate. 

- Sara, îmi explică Gisa cu blândețe, în timp ce-și flexează degetele. 

- A făcut o treabă foarte bună, sunt eu de acord. Și cu tata. 


-I-a trebuit o săptămână întreagă, să știi. A fost nevoie să-i refacă 


piciorul de la pulpă în jos. Și încă nu s-a obișnuit cu el. Dar nu l-a durut 
cum m-a durut pe mine. Știi că a trebuit să mi le rupă și pe astea două? 

Și ridică spre mine arătătorul și degetul mijlociu. 

-Cu un ciocan. M-a durut ca naiba. 

-Gisa Barrow, limbajul tău este intolerabil! 

O împroșc cu apă. Gisa mai înjură o dată și se dă înapoi. 

- E vina Gărzii Stacojii. Oamenii ei nu știu decât să înjure. 

Asta cam așa este. Gisa nu se lasă mai prejos și vâră mâna în cadă ca să 
mă stropească și ea. 

Mama țâțâie la amândouă. Și-ar dori să pară severă, dar nu-i iese deloc. 

- Terminati cu prostiile! 

Îmi întinde un prosop alb și pufos. Oricât de mult mi-aș dori să mă mai 
bălăcesc încă vreun ceas în apa fierbinte, mai mult vreau să cobor înapoi 
la parter. 

Mă ridic, ies din cadă și mă înfășor în prosop. Zâmbetul Gisei devine 
puțin mai nesigur. Cicatricele mele i se arată în toată splendoarea lor — 
dungi albe pe pielea întunecată. Până și mama își ferește privirea, 
lăsându-mă să-mi strâng mai bine prosopul și să ascund și stigmatul de 
pe claviculă. 

Prefer să mă uit în jur, la camera de baie, ca să nu le mai văd fețele 
pline de milă. Nu-i la fel de luxoasă ca aceea pe care am avut-o în 
Archeon, dar lipsa Pietrei Tăcute e o adevărată binecuvântare. Ofiţerul 
care a locuit aici a avut un gust destul de fistichiu. Pereţii sunt zugrăviți 
în portocaliu strident, cu margini albe, ca să se asorteze cu garniturile de 
porțelan — chiuveta canelată, cada adâncă și dușul ascuns după o perdea 
de culoarea lămâii verzi. Mă văd în oglinda de deasupra chiuvetei. Parcă 
aș fi un șobolan ud, însă unul foarte curat. Acum văd mai bine cât de tare 
semăn cu mama. Și ea are oasele mici și delicate. lar pielea ei, deși are 
aceeași culoare aurie ca a mea, este mai zbârcită de trecerea anilor și de 
griji. 


Gisa o ia înainte prin hol. Din mers, mama îmi șterge părul ud cu alt 


prosop. Sunt condusă într-un dormitor zugrăvit în albastru-deschis și cu 
două paturi moi. Încăperea e destul de mică, dar adorabilă. Sigur, aș 
prefera să locuiesc chiar și într-un bordei decât în cea mai somptuoasă 
cameră din palatul lui Maven. Mama mă îmbracă iute într-o pijama din 
bumbac. Îmi trage o pereche de șosete în picioare și îmi pune un șal 
moale pe umeri. 

- Am să mă coc, mamă, protestez eu ușor, dând șalul jos. 

Zâmbește și mi-l ia din mână. Apoi mă sărută din nou pe ambii obraji. 

— Voiam să te simţi cât mai bine. 

— Crede-mă că nu se poate mai bine de-atât, o asigur eu, strângând-o 
de mână. 

Observ într-un colț zdrenţele rochiei de gală pe care am purta-o la 
nuntă. Gisa îmi urmărește privirea și se îmbujorează. 

— Am crezut că mai pot salva ceva din ea, recunoaște sora mea, cu un 
aer rușinat. 

- E brodată cu rubine. N-am de gând să le arunc. 

Se vede treaba că instinctele ei de hoață sunt mai puternice decât îmi 
imaginam eu. 

Și se pare că nici mama nu-i mai prejos. 

Nici nu apuc să mă îndrept spre ușă, că mă oprește și-mi spune: 

- Te înșeli amarnic dacă îţi închipui că am să te las să vorbești toată 
noaptea numai despre război. 

Ca să se facă mai bine înţeleasă, își încrucișează braţele la piept și mi se 
pune în drum. Mama e o femeie scundă, la fel ca mine. Însă a muncit 
toată viața. Așa că e foarte puternică. Am văzut-o cum îi bătea simultan 
pe toti cei trei fraţi ai mei și știu din proprie experienţă că o să mă bage în 
pat cu forța dacă trebuie. 

- Mamă, dar trebuie să vă spun niște lucruri... 

-Te prezinti la raport mâine la opt dimineaţa. Spune-le atunci. 

— ...și vreau să aflu ce s-a mai întâmplat... 


-Garda a cucerit Corvium. Acum se ocupă de Piedmont. Atâta știm. 


Turuie ca o mitralieră, în timp ce mă împinge spre pat. 

Îi cer din priviri ajutor Gisei, dar sora mea ridică mâinile 
neputincioasă. 

- Nici n-am vorbit cu Kilorn. 

-O să înțeleagă. 

- Cal... 

-Se simte bine cu tatăl și fraţii tăi. Dacă poate lua cu asalt capitala, cu 
siguranță că le va putea face faţă și lor. 

Îmi vine să râd imaginându-mi-l pe Cal băgat la mijloc între Bree și 
Tramy. 

-Plus că a făcut tot posibilul să ni te aducă înapoi, adaugă mama, 
făcându-mi cu ochiul. N-o să-i facă necazuri. Cel puţin nu în noaptea 
asta. Acum bagă-te în pat și închide ochii, dacă nu vrei să ti-i închid eu. 

Becurile sâsâie, cablurile electrice din cameră vibrează. Dar nimic din 
toate astea nu se compară cu tonul sever al mamei mele. Fac ce-mi spune 
și mă vâr sub pături. Spre marea mea surprindere, mama se culcă lângă 
mine și mă ia în braţe. 

Îmi sărută obrazul pentru a mia oară. 

- Nu mai pleci nicăieri. 

În adâncul sufletului meu știu că nu este adevărat. 

Mai e cale lungă până când vom câștiga războiul. 


Dar măcar în noaptea asta mă pot preface. 


Păsările din Piedmont fac o gălăgie îngrozitoare. Ciripesc, cântă și se 
ceartă la ferestrele mele. Probabil că sunt cu zecile în copacii din fața 
casei. Altfel n-am cum să-mi explic o asemenea hărmălaie. Dar e și un 
avantaj: în Archeon n-am auzit nicio pasăre. Așa că, încă dinainte de a 
deschide ochii, știu că ziua de ieri n-a fost un vis. Știu unde mă aflu și 
știu ce mă așteaptă. 


De felul ei, mama se trezește foarte devreme. Nici Gisa nu mai este aici, 


dar nu sunt singură. Scot capul pe ușă și văd un băiat deșirat stând cu 
picioarele întinse în capul scării. 

Kilorn se ridică imediat. Zâmbește larg și întinde braţele spre mine. 
Există riscul ca în viitorul apropiat să mă fărâm de la atâtea îmbrățișări. 

- Da’ mult ţi-a mai trebuit, spune el. 

Nici după șase luni de captivitate și torturi, prietenul meu tot nu are de 
gând să mă trateze cu mănuși. Ne reluăm obiceiurile cu viteză 
ameţitoare. 

Îi dau un ghiont în coaste. 

- Nu datorită tie. 

- Mda, ce să zic. Raidurile armate și strategia militară nu-s tocmai 
punctul meu forte. 

— Ai așa ceva? 

- Păi, știu ca nimeni altul cum să-ţi fac viaţa un calvar, nu? râde el, 
conducându-mă la parter. 

De undeva se aude zdrăngănit de oale și tigăi. Mă iau după mirosul de 
șuncă prăjită. La lumina zilei, căsuţa asta mi se pare prietenoasă și cumva 
nelalocul ei într-o bază militară. Pereti de culoarea untului și covoare 
roșii, cu flori încălzesc atmosfera holului central. Însă pe mine mă miră 
lipsa completă a altor decorațiuni. În tapet se văd vreo douăsprezece 
găuri lăsate de cuiele de care au atârnat tablouri. Camerele pe lângă care 
trecem — un salonaș și un birou — au la fel de puţin mobilier. Înseamnă că 
ori ofițerul care a locuit aici și-a luat toate obiectele personale cu el, ori le- 
a luat altcineva. 

Încetează! îmi spun eu. Mi-am câștigat dreptul de a nu mă mai gândi 
măcar o singură zi la tot felul de trădări. Esti în siguranță; ești în siguranță; 
s-a terminat. Încerc să mă conving de asta, tot repetându-mi cuvintele în 
minte. 

Kilorn întinde mâna și mă oprește chiar în fața ușii de la bucătărie. Se 
apleacă mult spre mine, până când nu-i mai pot evita privirea. N-am 
uitat cât de verzi îi sunt ochii, acum plini de îngrijorare. 


- Te simți bine? 

În mod normal, aș da din cap că da, mă simt bine. Apoi aș zâmbi și aș 
trece peste aluzia lui. Am făcut-o de atât de multe ori în trecut. l-am 
înstrăinat tocmai pe oamenii care îmi sunt dragi, închipuindu-mi că mă 
pot descurca singură și că nimeni nu trebuie să sufere din cauza mea. Am 
fost o ființă antipatică, oribilă. Dar gata cu asta acum. Însă nu sunt în 
stare să rostesc cuvintele. Nu în faţa lui Kilorn. Nu m-ar înțelege. 

-Încep să cred că-mi trebuie o vorbă care să însemne deopotrivă și da, 
și nu, șoptesc eu, plecându-mi privirea. 

Îmi pune mâna pe umăr. Doar pentru o clipă. Kilorn cunoaște limitele 
pe care le-am impus relaţiei dintre noi. Și nu vrea să le încalce. 

- Voi fi aici când vei simţi nevoia să vorbești. 

Când. Nu dacă. 

- Am să te bat la cap până ai s-o faci. 

Zâmbetul meu este slab. 

- Bravo! 

Se aude zgomot de grăsime prăjită. 

-Sper că Bree n-a mâncat tot. 

Dar își dă toată silința. Tramy o ajută pe mama să gătească, în timp ce 
Bree stă pe lângă ea, doar ca să ia bucăţi de șuncă direct din tigaia de pe 
foc. Mama îl plesnește peste mână, iar Tramy jubilează, întorcând ouăle 
din altă tigaie. Cei doi frați ai mei sunt bărbaţi în toată firea, dar se poartă 
ca niște copii. Exact ca în amintirile mele. Gisa stă la masa din bucătărie, 
privindu-i cu coada ochiului. Se străduiește să dea dovadă de bune 
maniere. Dar bate cu degetele în tăblia mesei. 

Tata e mai reținut. Se sprijină de dulap, cu piciorul cel nou întins în 
față. Mă vede primul și îmi adresează un zâmbet discret, neobservat de 
ceilalți. Scena din bucătărie este una veselă, dar pe tata parcă-l macină 
tristețea. 

Simte locul gol dintre noi. Locul acela care nu se va mai umple 
niciodată. 


Mi se pune un nod în gât. Dar încerc să nu mă gândesc acum la Shade. 

Nici pe Cal nu-l văd. Dar probabil că va apărea curând. Poate că 
doarme sau poate pune la punct următoarea etapă a... a ceea ce se 
întâmplă aici. 

-Mai sunt oameni care vor să mănânce! mă răţoiesc eu la Bree și-i 
smulg șunca dintre degete. 

Cele șase luni de captivitate nu mi-au amortit reflexele. Rânjesc cu 
neobrăzare la el, în timp ce mă așez lângă Gisa. Sora mea acum își 
strânge părul în coc. 

Bree se strâmbă la mine. Pune pe masă o farfurie plină cu pâine unsă 
cu unt și se așază și el. N-a mâncat niciodată atât de bine — nici în armată 
și nici pe insula Tuck. La fel ca noi toţi, profită din plin de mâncarea asta 
bună. 

- Da, da. Tramy, vezi să ne păstrezi și nouă ceva. 

-Mai ales ţie, răspunde Tramy, ciupindu-l de obraz. 

Încep să se plesnească în joacă. Ce copii sunt! îmi zic eu din nou. Dar și 
soldați. 

Amândoi au fost înrolați cu forța și amândoi au supraviețuit 
camarazilor lor. Unii ar spune că au avut noroc. Însă amândoi sunt tineri 
puternici, care știu să se lupte. Sub zâmbetele lor destinse și 
comportamentul copilăros se ascund războinici adevăraţi. Sper să 
rămână ascunși cât mai mult. 

Mama mă servește pe mine prima. Nu protestează nimeni, nici măcar 
Bree. Mă apuc să înfulec ouăle și șunca și beau o cană cu cafea tare și 
fierbinte, cu frișcă și zahăr. Mâncarea asta e demnă de masa unui 
argintiu. 

- Mamă, cum ai făcut rost de toate astea, o întreb eu cu gura plină. 

Gisa strâmbă din nas, dezgustată de lipsa mea de maniere. 

- Zilnic se livrează alimente pentru toată strada, răspunde mama. În 
casele de aici locuiesc doar ofițeri ai Gărzii, oficiali de rang înalt și 
persoane importante, împreună cu familiile lor. 


-Când zici „persoane importante“ te referi la... oameni cu sângenou? 

În locul mamei îmi răspunde Kilorn. 

- Da, dacă sunt ofiţeri. Dar recruții cu sângenou locuiesc în cazărmi, 
alături de restul soldaţilor. M-am gândit că-i mai bine așa. Că astfel nu 
vor mai stârni teama celorlalți. Nu vom avea niciodată o armată care să 
funcționeze cum trebuie dacă cei mai mulţi soldaţi se tem de omul de 
lângă ei. 

Ridic din sprâncene de mirare, în ciuda voinței mele. Ce zice el acolo? 

-Ti-am zis că am și eu un punct forte, îmi face el cu ochiul. 

Radioasă, mama îi pune în faţă farfuria cu mâncare. Apoi îi ciufulește 
părul cu un gest drăgăstos, zburlindu-i rău de tot buclele castanii. El 
încearcă — dar fără să reușească — să și le netezească la loc. 

- Kilorn se ocupă de îmbunătăţirea relațiilor dintre oamenii cu 
sângenou și restul Gărzii Stacojii, spune mama cu mândrie. 

Prietenul meu își duce mâna la faţă ca să nu-l vedem că s-a înroșit. 

— Kilorn Warren, dacă n-ai de gând să mănânci aia... 

Tata reacționează mai iute decât noi toți și plesnește cu bastonul mâna 
întinsă a lui Tramy. 

— Unde ţi-este buna creștere, băiete? mârâie el. 

Și imediat înhaţă șunca de pe farfuria mea. 

-Tare bună mai e! 

-Cea mai bună, încuviințează Gisa, ciugulind cu gingășie, dar și cu 
poftă din ouăle peste care mama a presărat brânză rasă. Ăștia din 
Montfort știu să mănânce. 

- Din Piedmont, o corectează tata. Alimentele și restul proviziilor vin 
din Piedmont. 

Înregistrez instinctiv informația. Îmi dau seama ce fac și mă cutremur 
dezgustată. Atât de mult m-am obișnuit să disec cuvintele celor din jurul 
meu, că acum o fac și când este vorba despre propria mea familie. Ești în 
siguranță; ești în siguranță; s-a terminat. Repet în minte cuvintele astea iar 
și iar. Și parcă ritmul lor mă mai linişteşte puțin. 


Tata refuză în continuare să se așeze pe scaun. 

- Cum e piciorul? îl întreb eu. 

Se scarpină stânjenit în cap — mi-e clar că trage de timp. 

-Ce să zic? N-o să-l dau prea curând înapoi, zice el, aruncându-mi 
unul dintre rarele lui zâmbete. Dar mai durează până am să mă 
obișnuiesc. Și tămăduitoarea mă ajută de câte ori are timp. 

- Bine. Foarte bine. 

Niciodată nu mi-a fost rușine cu beteșugul tatei. Nu însemna decât că 
era în viață și că a scăpat de armată. Taţii multor cunoscuți de-ai mei, 
inclusiv tatăl lui Kilorn, au murit într-un război fără sens, în timp ce al 
meu a supraviețuit. Însă pe el piciorul lipsă l-a făcut un om morocănos, 
permanent nemulțumit, care nu-și putea suporta scaunul cu rotile. Mereu 
încruntat, ajunsese un fel de pustnic ursuz. Dar viu. Mi-a spus odată că 
este o cruzime să dai speranţă cuiva când știi că e în zadar. El nu spera să 
mai poată merge vreodată, nu spera să redevină cel care a fost. lar acum 
chiar el este dovada vie că speranţa — indiferent cât de mică, indiferent 
cât de irealizabilă — poate deveni realitate. 

Pe mine m-a apucat disperarea în închisoarea lui Maven. M-am uscat 
pe picioare. Număram zilele și mă rugam să vină sfârșitul, indiferent 
care. Dar mi-am păstrat speranţa. O speranţă prostească, lipsită de logică. 
Uneori era doar o scânteie, alteori se făcea flacără. Dar imposibilă. La fel 
cum pare și drumul nostru prin război și revoluţie. Am putea muri cu 
toţii în următoarele zile. Am putea fi trădaţi. Sau... am putea învinge. 

Nici măcar nu știu ce anume sper, doar că trebuie să sper în ceva. Este 
singurul scut care mă mai poate apăra de întunericul din sufletul meu. 

Mă uit în jurul mesei din bucătărie. Odinioară obișnuiam să mă vait că 
familia nu mă cunoaște, nu înțelege ce am devenit. Credeam că sunt 
singură, izolată. 

Cât de tare m-am înșelat. Acum mi-a venit mintea la cap. Acum știu 
cine sunt. 


Sunt Mare Barrow. Nici Mareena, nici fetița cu fulgerele. Mare. 


Părinţii mei se oferă să mă însoţească la locul unde trebuie să dau 
raportul. La fel și Gisa. Îi refuz. Este o obligație militară, un demers 
serios, pentru binele cauzei noastre. Îmi va fi mai ușor să-mi amintesc 
toate detaliile dacă nu mă ţine mama de mână. Eu sunt puternică în fața 
colonelului și a ofițerilor lui. Mama nu este. Ar fi prea tentaţi să-i 
distrugă sufletul. Vulnerabilitatea este acceptabilă, este scuzabilă în 
cadrul familiei. Însă nu atunci când sunt în joc vieți de oameni și soarta 
unui război. 

Ceasul din bucătărie arată ora opt. Și chiar acum se aude cum oprește 
un vehicul de campanie în fața casei. les repede din bucătărie. Doar 
Kilorn vine după mine, dar nu ca să mă însoțească până la capăt. Știe că 
nu are ce căuta acolo unde mă duc eu. 

-Ce ai să faci astăzi? îl întreb, când deschid ușa de la intrare. 

Ridică din umeri. 

— Am câteva întâlniri în Trial. Ceva instrucție, niște vizite la oamenii cu 
sângenou, lecţii cu Ada. După ce am ajuns aici cu părinții tăi, m-am 
gândit că nu-i bine să mă las de învăţat. 

— Întâlniri, pufnesc eu, ieșind în lumina soarelui. Parcă ai fi o cucoană 
argintie. 

-Ce să zic? Dacă arăt așa de bine..., oftează el. 

E deja foarte cald. Soarele arde la est, deasupra orizontului, și mă văd 
nevoită să-mi scot jacheta subțire pe care m-a obligat mama s-o port. 
Copaci înfrunziţi străjuiesc strada, deghizând baza militară într-un 
cartier de aristocrați. Cele mai multe dintre casele din cărămidă par 
pustii. Au ferestrele întunecate și oblonite. Mașina mă așteaptă la baza 
treptelor. Șoferul își împinge ochelarii de soare în jos pe nas și se uită la 
mine peste ei. Ar fi trebuit să-mi închipui. Cal m-a lăsat să-mi petrec 
câteva ceasuri cu familia mea, dar n-a putut să stea departe de mine prea 
mult timp. 


- Kilorn! strigă el, făcându-i cu mâna. 


Kilorn îi răspunde la salut și îi zâmbește. Cele șase luni au distrus din 
rădăcină rivalitatea dintre ei. 

-O să te caut mai târziu, îi spun eu. Să facem un schimb de impresii. 

Dă vesel din cap. 

-Cu siguranţă. 

Cu toate că prezenţa lui Cal la volanul mașinii mă atrage ca un far, mă 
îndrept destul de încet spre el. Din depărtare se aude urlet de avioane. 
Fiecare pas pe care îl fac mă aduce tot mai aproape de momentul când 
voi fi obligată să retrăiesc cele șase luni de captivitate. Nu m-ar 
condamna nimeni dacă n-aș mai vrea s-o fac. Dar asta doar ar amâna 
inevitabilul. 

Cal mă ajută să mă așez în scaunul din față. Parcă aș fi invalidă. 
Motorul toarce blând. Inima lui electrică mă mai liniștește. Poate că sunt 
speriată, dar nicidecum nu sunt slabă. 

Cal îi mai face o dată cu mâna lui Kilorn și pornește mașina. Adierea 
vântului îi răvășește părul tuns anapoda, scoțând în evidenţă zonele 
neuniforme. 

Îl mângâi pe ceafă. 

-Singur te-ai tuns? 

Bujori argintii îi apar în obraji. 

— Am încercat. 

Tine volanul cu o singură mână și cu cealaltă o apucă pe a mea. 

-Crezi că ai să poţi să faci asta? 

— Am s-o scot eu cumva la capăt. Presupun că rapoartele voastre conțin 
deja esenţialul. Nu va trebui decât să aduc niște completări. 

Copacii de pe margine sunt din ce în ce mai rari și strada dă într-un 
bulevard larg. În stânga se află aerodromul. Noi facem la dreapta. 

-Şi sper că cineva îmi va spune și mie... ce se întâmplă. 

-În cazul ăsta, trebuie să ceri să ți se dea răspunsuri, nu să le aștepți 
degeaba. 


— Dar Alteța Ta a cerut ceva? 

Cal chicotește înfundat. 

— Așa cred ei. 

Drumul nu durează decât cinci minute, dar Cal face tot posibilul să mă 
pună la curent. A existat un centru de operațiuni pe graniţa cu Tinutul 
Lacurilor, chiar lângă orașul Trial. Colonelul a evacuat insula, pentru că 
se aștepta la un raid aerian. Au stat câteva luni în subteran, în niște 
buncăre înghețate. Farley și colonelul comunicau în permanență cu 
Comandamentul și pregăteau următorul atac. Asupra fortăreței 
Corvium. Lui Cal îi tremură puțin glasul când îmi descrie asediul pe care 
chiar el l-a condus. A ocupat zidurile printr-un atac-surpriză, apoi 
întreaga fortăreață, piatră cu piatră. Se poate să-i fi cunoscut personal pe 
soldații împotriva cărora lupta. Se poate să-și fi omorât prieteni, amici. 
Nu-l întreb nimic, pentru că nu vreau să-i zgândăresc rănile. Până la 
urmă, au încheiat asediul și i-au convins și pe ultimii ofițeri argintii să se 
predea, altminteri urmau să fie executați. 

-Majoritatea sunt încă în captivitate. Unii au fost răscumpărați de 
familiile lor. Și câțiva au preferat moartea, murmură el, cu glas gâtuit de 
tristeţe. 

Îmi aruncă o privire scurtă, dar nu-i pot vedea ochii în spatele 
lentilelor închise la culoare. 

-Îmi pare rău, șoptesc eu. 

Și vorbesc serios. Nu doar pentru că prințul meu suferă, ci și pentru că 
am aflat de multă vreme cât de cenușie poate fi lumea în care trăim. 

-O să fie și Julian de față când îmi prezint raportul? 

Cal oftează, recunoscător că am schimbat subiectul. 

-Nu știu. De dimineaţă mi-a zis că ofițerii superiori din Montfort se 
poartă foarte amabil cu el — i-au permis accesul la arhivele bazei și în 
laborator și i-au spus că are tot timpul din lume la dispoziție doar să-și 
continue studiile asupra oamenilor cu sângenou. 


Nu-mi imaginez o recompensă mai bună pentru Julian Jacos. Timp și 


cărți. 

— Dar s-ar putea să nu fie prea încântați de prezenţa unui cântăreţ în 
apropierea comandantului lor, adaugă el, dus pe gânduri. 

- Logic, spun eu. 

Or fi distrugătoare talentele noastre, dar capacitatea de manipulare a 
lui Julian este la fel de ucigătoare. 

- Spune-mi, de câtă vreme se ocupă Republica Montfort de chestiile 
astea? 

- Nici eu nu știu, răspunde Cal, cu iritare evidentă. Dar după căderea 
Corviumului a devenit clar ce pun la cale. Și acum, după alianţa lui 
Maven cu Tinutul Lacurilor? Montfortul și Garda au acționat în același 
fel. În loc să trimită arme și alimente, Montfortul a început să trimită 
soldați. Roșii, cu sângenou. Deja făcuseră un plan să te scoată din 
Archeon. Printr-o manevră de dublă învăluire. Noi trebuia să venim 
dinspre Trial, montfortezii — dinspre Piedmont. Trebuie să recunosc că 
știu să se organizeze. Au avut nevoie doar de momentul potrivit. 

Mă apucă nervii. 

-Şi și-au ales unul al naibii de potrivit! 

Îmi amintesc focurile de armă și cadavrele însângerate. 

- Toate nenorocirile astea doar ca să mă salveze pe mine. Mi se pare o 
prostie. 

Cal mă strânge mai tare de mână. A fost educat să fie soldatul argintiu 
desăvârșit. Îmi aduc aminte de manualele lui, de cărțile lui de strategie 
militară. Victorie cu orice preț, scria în ele. Și el credea asta. La fel cum eu 
credeam că nimic nu m-ar putea face să mă mai întorc laMaven vreodată. 

— Fie au avut un alt obiectiv în Archeon, fie Montfort efectiv are nevoie 
de tine, murmură Cal, încetinind mașina. 

Oprim în faţa altei clădiri din cărămidă, cu coloane albe la intrare și cu 
o terasă lungă, pe trei laturi. Porţile din bronz mă duc iar cu gândul la 
Fort Patriot. Argintiilor le plac lucrurile frumoase, iar acest loc nu face 
excepţie. Pe coloane se înfășoară iedera, presărată cu flori mov de glicină 


și caprifoi parfumat. La umbra copacilor patrulează soldați. Membrii 
Gărzii sunt ușor de recunoscut după hainele lor bălțate și eșarfele roșii. 
Lacuștrii sunt îmbrăcați în uniforme albastre, iar cei din Montfort, în 
uniforme verzi. Parcă mi se pune un nod în stomac. 

Colonelul ne iese în întâmpinare. Mă bucur să văd că este singur. 

Începe să vorbească încă înainte să cobor din mașină. 

— Ai să discuti cu mine, cu doi generali din Montfort și cu un ofițer de 
la Comandament. 

Și eu, și Cal facem ochii mari. 

— De la Comandament? mă sperii eu. 

- Da. 

Colonelul îmi aruncă o privire pătrunzătoare din ochiul zdravăn. Apoi 
se răsucește pe călcâie și pornește repede, obligându-ne să ne ținem după 
el. 

-Să zicem că planul a fost pus în mișcare. 

Exasperată, îmi dau ochii peste cap. 

-Ce-ar fi să explici ce înseamnă asta? 

- Poate nu știe, îmi răspunde o voce cunoscută. 

Farley stă la umbra unei coloane, cu braţele încrucișate peste piept. Mă 
uit la ea cu gura căscată. Are o burtă imensă — e gravidă! Poartă o 
uniformă improvizată din pantaloni largi și o rochie care ameninţă să 
crape dintr-o clipă în alta. Nu m-ar mira să nască acum, chiar sub ochii 
noștri. 

- Ah! 

Nu știu ce altceva să zic. 

Pare amuzată. 

- Fă singură calculele, Barrow. 

Nouă luni. Shade. Reacţia ei din avion când i-am povestit ce mi-a zis 
Jon. Răspunsul la întrebarea ta este da. Eu nu știam ce înseamnă, dar ea a 
înţeles imediat. Deja bănuia ceva. Și a aflat că era însărcinată cu copilul 


fratelui meu la mai puțin de o oră după moartea lui. Simt fiecare 
descoperire ca pe un șut primit în burtă. Mă bucur, dar mă și întristez. 
Shade are un copil pe care nu-l va vedea niciodată. 

— Nu-mi vine să cred că nu ţi-a zis nimeni, continuă Farley, aruncând 
priviri încruntate spre Cal, care se foiește stânjenit. Aveau când s-o facă. 

Sunt de acord cu ea. Și nu-i vorba doar despre Cal. Dar și despre 
mama, despre toată familia mea. 

- Toată lumea știe? 

— N-are sens să mai discutăm acum, spune Farley, desprinzându-se cu 
efort de coloană. 

Chiar și în Pilonii, femeile ajunse în această etapă a sarcinii stau numai 
în pat. Dar Farley nu. Are un pistol la șold, cu tocul deschis. Aviz 
amatorilor. Însărcinată sau nu, Farley este la fel de periculoasă. Poate 
chiar mai mult acum. 

- Am impresia că vrei să se termine cât mai repede toată povestea asta. 

Se întoarce cu spatele ca să ne conducă înăuntru. Profit de ocazie și îl 
lovesc pe Cal cu cotul în coaste. De două ori, ca să înțeleagă. 

Strânge din dinti și icnește: 

— Scuze. 

Interiorul casei seamănă cu acela al unui conac, nu al unui centru de 
operațiuni militare. Din ambele laturi ale holului urcă în spirală câte o 
scară până la galeria cu ferestre de la etaj. Mulurile de pe tavan sunt 
zugrăvite în culoarea glicinei de afară. Podeaua este din parchet lăcuit, cu 
model complicat care alternează bucăţi din lemn de mahon, cireș și stejar. 
Însă și de aici au dispărut aproape toate obiectele. Pe pereți se observă 
locurile unde au fost tablourile, iar în firidele unde pe vremuri erau 
sculpturi sau busturi acum se află doar gărzi. Gărzi din Montfort. 

Acum, că le văd uniformele mai de aproape, îmi dau seama că sunt 
mai bine croite decât cele ale Gărzii Stacojii ori ale lacuștrilor din 
subordinea colonelului. Seamănă mai degrabă cu uniformele ofițerilor 
argintii. Evident produse în serie, sunt rezistente și au insigne și 


embleme. lar pe mâneci au cercul alb cu triunghiul verde. 

Și Cal se uită cu atenție în jur. Îmi dă un ghiont și face un semn din cap 
spre scări. Din galerie se uită la noi șase ofițeri din Montfort. Toţi cărunți, 
istoviți de numeroasele lupte la care au luat parte și cu atâtea medalii, că 
ar putea scufunda o corabie. Generali. 

— Au și camere de supraveghere, îi șoptesc eu. 

Le descopăr în minte și memorez fiecare semnătură electrică în timp ce 
traversăm holul. 

Chiar dacă pereții sunt goi și decoraţiuni nu prea există în casa asta, mi 
se face pielea de găină când trec pe coridoarele elegante. Trebuie să-mi 
repet întruna că persoana de lângă mine nu este unul dintre paznicii mei 
arveni. Și că nu mă aflu în Palatul Focului Alb. Dovadă este talentul pe 
care l-am recăpătat. Nu mă mai ține nimeni captivă. Mi-aș dori să pot 
lăsa garda jos. Dar deja mi-a devenit o a doua natură. 

Sala de ședințe îmi amintește de sala de consiliu a lui Maven. Are în 
centru o masă lungă și lustruită, înconjurată de scaune capitonate. 
Lumina vine de la șirul de ferestre mari care dau într-o grădină. Nici pe 
pereţii de aici nu se află nimic altceva în afară de o emblemă zugrăvită. 
Dungi galbene și albe, cu o stea purpurie în centru. Stema Piedmontului. 

Noi am ajuns primii. Mă aștept ca în capul mesei să ia loc colonelul, 
însă el preferă scaunul din dreapta. Noi ne așezăm lângă el, cu faţa la 
latura unde vor sta ofițerii din Montfort și de la Comandament. 

Colonelul se uită nedumerit la Farley, cu o privire de oțel în ochiul cel 
bun. 

- Doamnă căpitan, nu ești autorizată să iei parte la aceste discuţii. 

Schimb o privire cu Cal. Farley și colonelul se ceartă adesea. Bine că 
măcar asta nu s-a schimbat. 

- Vai de mine, nu te-au informat? spune ea, scoțând o hârtie împăturită 
din buzunar. Ce păcat! 

Și aruncă hârtia spre colonel. Acesta o despăturește febril și citește 
cuvintele tipărite cu litere lipsite de finețe. Textul nu-i lung, dar el nu-și 


ridică ochii, parcă nevenindu-i să creadă ce scrie acolo. 

- Trebuie să fie o greșeală. 

- Comandamentul vrea un reprezentant la discuţii, rânjește Farley și 
întinde brațele. lată-mă. 

- Comandamentul a făcut o greșeală. 

- Eu reprezint acum Comandamentul, colonele. Nu-i nicio greșeală. 

Comandamentul conduce Garda Stacojie — ax al unei roți misterioase. 
Deși eu personal am auzit doar zvonuri despre el, am putut totuși să-mi 
dau seama că indivizii de acolo controlează un ansamblu vast de 
operaţiuni foarte complexe. Dacă au desemnat-o pe Farley să-i 
reprezinte, înseamnă că în sfârșit Garda va acţiona pe față de acum 
înainte — ori nu au nevoie decât de Farley și atât? 

- Diana, nu poti să... 

Farley se enervează. 

— De ce? Pentru că sunt gravidă? Te asigur că mă pot ocupa foarte bine 
de ambele probleme. 

Dacă nu ar semăna atât de bine — atât la chip, cât și la temperament —, 
ti-ar fi foarte ușor să uiţi că Farley este fata colonelului. 

— Ai de gând să mai insiști, Willis? 

Colonelul mototolește hârtia în pumn și o strânge atât de tare, că i se 
albesc încheiturile degetelor. Dar clatină din cap. 

— Foarte bine. Și să știi că de acum înainte trebuie să mi te adresezi cu 
„doamnă general“. 

Colonelul își înghite replica și afișează o figură de om atârnat în 
ștreang. Cu un zâmbet satisfăcut, Farley îi ia hârtia dintre degete și o 
pune bine. Apoi observă expresia șocată a lui Cal. 

- Vezi, Calore, nu mai ești singurul ofițer de rang înalt de aici. 

- Văd, spune el cu un surâs crispat. Felicitări! 

Răspunsul lui o ia prin surprindere. După ostilitatea fățișă a tatălui 
său, nu se aștepta la sprijin din partea nimănui, cu atât mai puţin de la o 
persoană atât de arțăgoasă ca prințul argintiu. 


Pe o altă ușă apar acum generalii din Montfort, strălucitori în 
uniformele lor verzi. Două femei. Pe una am mai văzut-o în galeria de la 
etaj. Are păr alb, foarte scurt, ochi căprui și umezi, gene lungi și dese. 
Cealaltă femeie are părul negru, pielea tuciurie, constituția unui bivol și 
pare în jur de patruzeci de ani. Mă salută cu un semn din cap, de parcă 
am fi cunoștințe vechi. 

- Te cunosc, spun eu, încercând să-mi aduc aminte. Dar de unde? 

Nu-mi răspunde, ci întoarce capul spre ușa pe care intră încă o 
persoană — un bărbat cărunt, în haine civile. Dar eu abia dacă-l bag în 
seamă, pentru că însoțitorul lui îmi captează întreaga atenţie. Chiar și 
fără culorile casei sale și îmbrăcat în cenușiu, nu în auriul prăfuit din 
trecut, Julian atrage toate privirile. Mă emoționez din cale-afară la 
vederea fostului meu profesor. Julian înclină capul și îmi adresează un 
surâs discret. Mi se pare că arată mai bine ca oricând, mai bine chiar 
decât atunci când l-am văzut eu prima oară, la palatul de vară. În zilele 
acelea era ros de griji, istovit de toți dușmanii de la Curte, alarmat de 
depresia prin care trecea Sara Skonos după ce i se tăiase limba și bântuit 
de amintirea surorii lui moarte și de propriile-i îndoieli. Însă astăzi, cu 
toate că părul i-a albit aproape complet și ridurile i s-au adâncit, Julian 
pare plin de viață, despovărat de problemele trecutului. Pare teafăr la 
trup și la minte. Întreg. Garda Stacojie i-a oferit un scop în viață. Și sunt 
convinsă că și Sarei. 

Prezenţa lui îl linişteşte pe Cal chiar mai mult decât pe mine. ÎI simt 
cum se relaxează și își salută scurt unchiul. Am înțeles amândoi ce se 
întâmplă aici, ce fel de mesaj încearcă să ne trimită Montfortul. Nu îi 
urăsc pe argintii, dar nici nu se tem de ei. 

În timp ce Julian se așază lângă noi, celălalt bărbat închide ușa. Are 
cam un metru optzeci înălțime, dar pare mai mărunt fără uniformă. 
Poartă haine civile: o cămașă simplă, cu nasturi, pantaloni, pantofi. Nu 
văd că ar avea vreo armă la el. Sângele lui este roșu, lucru cert — îmi dau 
seama de asta din nuanțele trandafirii ale pielii lui galbene. Înseamnă că-i 


ori om cu sângenou, ori roșu și-atât. Habar n-am. Pare un individ 
oarecare și la locul lui. O pagină goală, fie din fire, fie în mod voit. Nimic 
nu indică cine este sau ce calitate are. 

Dar Farley știe. Dă să se ridice în picioare, iar bărbatul îi face semn să 
rămână la locul ei. 

- Nu-i nevoie de politețuri, doamnă general, spune el. 

Mi se pare că seamănă oarecum cu Julian. Aceeași privire sălbatică, 
singura trăsătură remarcabilă a necunoscutului. lar acum ochii lui puțin 
oblici se plimbă prin sală, observând toate detaliile. 

-Mă bucur că ne cunoaștem în sfârșit, adaugă, salutându-ne pe rând. 
Domnule colonel, domnişoară Barrow, Alteța Voastră. 

Degetele lui Cal zvâcnesc sub masă. Nimeni nu i se mai adresează 
astfel. Nu la modul serios. 

-Şi dumneata cine ești? vrea să afle colonelul. 

— Firește, răspunde bărbatul. Îmi cer scuze că nu am putut să vin mai 
curând. Numele meu este Dane Davidson, domnule. Deţin funcția de 
premier al Republicii Libere Montfort. 

Degetele lui Cal zvâcnesc din nou. 

- Vă mulțumesc pentru că sunteți prezenți aici. De ceva vreme doresc 
să ne întâlnim, continuă Davidson, deoarece nutresc convingerea că 
împreună putem realiza lucruri mărețe. 

Omul ăsta este conducătorul unei țări întregi. Și el a cerut să fiu 
salvată, el vrea să-i fiu alături. Oare a făcut toate eforturile alea doar ca să 
capete ce-și dorește? Și numele lui parcă îmi sună cunoscut. 

— Ea este doamna general Torkins. Și doamna general Salida, ni le 
prezintă Davidson pe cele două femei. 

Salida. N-am mai auzit numele ăsta. Însă sunt convinsă că am mai 
văzut-o undeva. 

Robusta femeie-general îmi observă confuzia. 

- Am efectuat o misiune de recunoaștere, domnișoară Barrow. M-am 
înfățișat înaintea regelui Maven atunci când s-a întâlnit cu înfocaţii — 


adică oamenii cu sângenou. Poate îți mai aduci aminte. 

Ca să-mi dovedească, lovește masa cu mâna. Ba nu, nu o lovește. Trece 
prin ea. Ca prin aer. 

Acum îmi amitesc. Și-a demonstrat talentul și a fost acceptată sub 
„protecția“ lui Maven, alături de mulți alți oameni cu sângenou. lar unul 
dintre aceștia a demascat-o pe Buni. 

O privesc lung. 

— Ai fost acolo în ziua când a murit Buni — femeia cu sângenou care-și 
putea schimba înfățișarea. 

Salida pare sincer mâhnită. Lasă capul în jos. 

- Dacă aș fi știut, dacă aș fi putut face ceva, crede-mă că aș fi făcut. Dar 
la vremea respectivă Montfortul și Garda Stacojie nu comunicau deschis. 
Nu eram la curent cu toate operaţiunile voastre și nici voi nu erati la 
curent cu ale noastre. 

— Acum nu mai e cazul, intervine Davidson, care a rămas în picioare, 
sprijinindu-se cu pumnii în masă. Garda Stacojie simte nevoia să păstreze 
secretul asupra acțiunilor ei, sigur că da, însă mă tem că, de acum încolo, 
o asemenea strategie va face mai mult rău decât bine. Sunt prea multe 
variabile ca să nu ne încurcăm unii pe alții. 

Farley se foiește în scaun. Ori nu este de acord, ori scaunul nu-i prea 
comod. Dar își ține gura și îl lasă pe Davidson să continue. 

— Prin urmare, în interesul transparenţei, mi se pare potrivit ca 
domnișoara Barrow să-și descrie în detaliu captivitatea tuturor părților 
interesate. lar apoi eu am să răspund tuturor întrebărilor pe care le aveți 
în legătură cu persoana mea, țara mea și drumul pe care îl avem de 
parcurs. 

Am citit în cărțile de istorie ale lui Julian despre conducători aleși, nu 
născuți. Aceștia și-au câștigat dreptul de a deţine funcții înalte în stat 
printr-un cumul de însușiri — ceva putere, ceva inteligență, câteva 
promisiuni deșarte, câteva intimidări. Davidson a fost ales de poporul 
său să conducă așa-numita Republică Liberă. Pe ce criterii, încă nu-mi 


dau seama. Are o atitudine fermă, vorbește hotărât și convingător. Și mi- 
e clar că e foarte inteligent. Plus că-i genul acela de bărbat care se face 
mai chipeș pe măsură ce înaintează în vârstă. E de înțeles de ce oamenii l- 
au ales tocmai pe el. 

- Domnișoară Barrow, putem începe oricând doriți. 

Spre marea mea mirare, nu Cal mă apucă de mână, ci Farley. Mă 
strânge ușor, ca să mă liniștească. 

Încep cu începutul. De unde altundeva aș putea începe? 

Vocea îmi tremură rău de tot când povestesc cum am fost obligată să 
mi-l amintesc pe Shade. Farley lasă ochii în jos. Durerea ei este la fel de 
intensă ca a mea. Merg cu tenacitate mai departe, ajungând la momentul 
când Maven, băiatul-rege, a transformat minciunile în arme și, folosindu- 
se de chipul meu și de vorbele lui, a reușit să ațâte mulți oameni cu 
sângenou împotriva Gărzii Stacojii. Timp în care nebunia lui a devenit 
din ce în ce mai evidentă. 

- Zicea că a lăsat goluri, le spun eu. Regina. S-a jucat cu mintea lui, i-a 
dezmembrat-o, a luat bucăţi din ea, a pus altele la loc, l-a dat cu totul 
peste cap. Maven realizează că ceva nu-i în regulă cu el, dar crede că are 
o cale de urmat și nu vrea să se abată de la ea. 

Simt un val de căldură de lângă mine. Chipul lui Cal nu exprimă 
nimic, dar privirea lui parcă găurește masa.Trebuie să am grijă ce spun. 

Mama lui i-a răpit dragostea pentru tine, Cal. Maven te-a iubit. Și o știe. 
Doar că dragostea asta nu mai există și nu va mai exista niciodată. Însă aceste 
cuvinte nu vor fi auzite niciodată nici de Davidson, nici de colonel și nici 
măcar de Farley. 

Reprezentanţii Montfortului par mai interesați de vizita prinților din 
Piedmont. Ciulesc urechile când pomenesc despre Daraeus și Alexandret 
și atunci le povestesc toate detaliile. Ce întrebări au pus, ce atitudine 
aveau, ba chiar și cum erau îmbrăcați. Când rostesc numele „Michael“ și 
„Charlotta“, prințul și prințesa dispăruți, Davidson își țuguie buze. 


Simt că mă cuprinde un soi de amorțeală. Incep să vorbesc tărăgănat. 


Rebeliunea Înaltelor Case. Evadarea lui Jon. Tentativa de asasinat asupra 
lui Maven. Rana din gâtul lui din care țâșnea sânge argintiu. Alt 
interogatoriu, de data asta alături de femeia din Casa Haven. Atunci l-am 
văzut pentru prima oară pe Maven cu adevărat descumpănit — când sora 
lui Elane și-a exprimat credinţa față de un alt rege. Cal. Această 
mărturisire a dus la exilarea mai multor curteni. 

- Am încercat să-l despart de Casa Samos. Știam că sunt cei mai 
puternici aliați care i-au mai rămas, așa că am profitat de slăbiciunea lui 
pentru mine. Și i-am spus că Evangeline mă va ucide atunci când va 
ajunge soția lui. 

Toate piesele jocului se așază la locurile lor. Mi se aprind obrajii când 
las să se înțeleagă că eu am fost motivul acestei alianțe mortale. 

-Cred că din cauza asta a ajuns să-și caute o altă mireasă în Tinutul 
Lacurilor. 

Julian mă întrerupe. 

- Volo Samos căuta deja o scuză ca să se desprindă de Maven. 
Anularea logodnei a fost doar ultima picătură. Și presupun că negocierile 
cu lacuștrii datau de mai multă vreme decât îți imaginezi tu. 

Schiţează un zâmbet. Chiar dacă știu că minte, tot mă simt puțin mai 
bine. 

Îmi înșir amintirile din turneul de încoronare al lui Maven - paradă de 
proporții exagerate, tocmai pentru a ascunde tratativele cu lacuștrii. 
Abrogarea Măsurilor, încheierea războiului cu Tinutul Lacurilor, logodna 
cu Iris. Pași atent plănuiți pentru a câștiga simpatia supușilor, pentru a-i 
fi recunoscut meritul de a fi pus capăt unui război, fără a-i șterge urmele. 

- Nobilii argintii au revenit la Curte înainte de nuntă, dar Maven m-a 
ținut izolată cea mai mare parte a timpului. Și apoi a urmat ceremonia. Și 
alianţa cu lacuștrii a fost pecetluită. A urmat furtuna - furtuna voastră. 
Maven și Iris au fugit la trenul subteran. 

Toate astea s-au întâmplat ieri. Dar mie mi se pare că îmi amintesc un 
vis mai vechi. Adrenalina îmi încețoșează amintirile despre luptă, 


transformându-le în pete colorate, durere și teamă. 

- Paznicii mei m-au dus înapoi în palat. 

Ezit. Nici acum nu-mi vine să cred că Evangeline a făcut ce a făcut. 

- Mare? mă îndeamnă Cal să continui, pe un ton blând. 

Cum blândă îi este și mângâierea. E la fel de curios ca toţi ceilalți. 

Mi-ar fi mai ușor să-i vorbesc doar lui. Numai el poate înțelege cât de 
stranie a fost eliberarea mea. 

- Evangeline Samos ne-a oprit. l-a ucis pe arveni și mi-a... mi-a dat 
drumul. M-a ajutat să scap. Nici acum nu știu de ce. 

O tăcere profundă se lasă peste cei din jurul mesei. Rivala mea de 
moarte, fata care a ameninţat că mă va ucide cu prima ocazie, ființa aceea 
cu inima din oţel rece... datorită ei sunt acum aici. Julian nu încearcă să- 
și ascundă surprinderea, iar sprâncenele lui subțiri se ridică până 
aproape de linia părului. Însă Cal nu pare deloc mirat. Trage aer adânc în 
piept. Oare se simte... mândru? 

Nu mai am putere să ghicesc. Și nici să descriu în amănunt felul în care 
a murit Samson Merandus, după ce ne-a instigat pe mine și pe Cal unul 
împotriva celuilalt, până când, în cele din urmă, l-am ars de viu. 

— Restul îl știți, termin eu, epuizată. 

Parcă vorbesc de zeci de ani. 

Premierul Davidson se ridică. Mă aștept la alte întrebări, dar el se duce 
la un bufet și îmi toarnă un pahar cu apă. Nu mă ating de el. Mă aflu într- 
un loc necunoscut, condus de străini. Nu mi-a rămas prea multă 
încredere de oferit și n-am de gând s-o irosesc pe un om pe care acum îl 
văd pentru prima oară. 

- E rândul nostru? întreabă Cal. 

Se apleacă peste masă, nerăbdător să pună întrebările care ne macină. 

Davidson înclină capul. Tine buzele strânse într-o expresie neutră. 

— Bineînțeles. Probabil că vă întrebaţi ce căutăm în Piedmont, într-o 
bază a aviaţiei regale. 


Pentru că nimeni nu-l oprește, Davidson începe să explice: 


- După cum bine știți, Garda Stacojie a fost înființată în Tinutul 
Lacurilor și s-a infiltrat în Norta în ultimul an. Domnul colonel Farley și 
doamna general Farley au avut un aport deosebit la ambele acțiuni și 
profit de ocazie să le mulțumesc pentru strădaniile lor. 

Dă din cap către fiecare dintre cei doi. 

- La ordinele Comandamentului vostru, alți agenti au întreprins o 
campanie similară și în Piedmont. S-au infiltrat, au manipulat, i-au 
înlăturat pe conducători. De fapt, aici s-au întâlnit pentru prima dată 
agenții din Montfort cu cei ai Gărzii Stacojii. Trebuie să vă spun că, până 
anul trecut, organizația voastră ni se părea o legendă. Însă am aflat că 
este foarte reală și că avem un scop comun. Aidoma compatrioților 
voștri, și noi dorim să-i alungăm de la putere pe asupritorii argintii și să 
ne extindem republica democrată. 

-Mie mi se pare că ați făcut-o deja, spune Farley. 

Cal îngustează ochii. 

- Cum? 

- Ne-am concentrat eforturile asupra Piedmontului din cauza 
organizării lui precare. Mulţi prinți și multe prințese își guvernează 
domeniile într-o atmosferă destul de instabilă, sub conducerea unui înalt 
prinţ, ales din rândurile lor. Unii controlează regiuni mai întinse, alții, 
doar un oraș sau câțiva kilometri de teren agricol. Puterea este șubredă, 
schimbătoare. În prezent, prințul Bracken din Ținutul de Șes se află la 
conducerea Piedmontului. Este cel mai puternic argintiu din țară, cu cele 
mai mari teritorii și cele mai multe resurse. 

Davidson trece cu degetele peste steaua purpurie din emblema de pe 
perete. 

- Aceasta este stema celei mai mari dintre cele trei fortărețe pe care le 
stăpânește Bracken. Acum ne-a fost cedată nouă, ca să o folosim cum 
credem de cuviință. 

— Lucraţi cu Bracken? întreabă Cal, uluit la culme. 


— El lucrează pentru noi, răspunde mândru Davidson. 


Mi se învârtește capul. Un argintiu de sânge regesc acționează în 
numele unei țări care vrea să-l spolieze? Absurd. Dar imediat îmi 
amintesc cine stă lângă mine. 

— Prinții l-au vizitat pe Maven din partea lui Bracken. M-au interogat 
pentru că așa le-a cerut el. 

Mă uit printre gene la premier. 

- Tu le-ai spus să facă asta? 

Doamna general Torkins se foiește pe scaun și își drege glasul. 

- Daraeus și Alexandret i-au jurat credință pe viaţă lui Bracken. Noi n- 
am știut de întâlnirea lor cu regele Maven, până când am aflat despre 
moartea lui Alexandret în timpul tentativei de asasinat. 

-ar acum, datorită ție, știm ce s-a întâmplat acolo, adaugă Salida. 

-Şi prințul care a supraviețuit? Daraeus? Este împotriva voastră... 

Davidson clipește rar. Nu reușesc să-i citesc nimic în privire. 

- A fost împotriva noastră. 

— O! șoptesc eu, imaginându-mi metodele prin care a putut fi ucis 
prințul din Piedmont. 

-Şi ceilalți? vrea să știe colonelul. Michael și Charlotta. Prinţul și 
prințesa care au dispărut. 

-Copiii lui Bracken, spune Julian pe un ton sugrumat. 

Mi se face rău. 

-l-ați răpit copiii? Ca să-l forțați să coopereze? 

- Un băiat și o fetiță în schimbul controlului asupra Piedmontului? 
spune cu dispreţ Torkins. Un târg foarte bun. Gândește-te doar la câte 
vieți am fi putut pierde în luptă. Pe când așa, Montfortul și Garda 
Stacojie au obținut o victorie însemnată. 

Mi se strânge inima când mă gândesc la cei doi copii. Nu contează că 
au sânge argintiu. Sunt tinuti în captivitate pentru ca tatăl lor să se 
supună. Davidson îmi citește sentimentele pe chip. 


— Avem grijă de ei. Le dăm tot ce le trebuie. 


Luminile din tavan tremură ca aripile unei molii în bătaia vântului. 

-O celulă rămâne tot o celulă, indiferent cum o împodobești, mârâi eu. 

Premierul nici nu clipește. 

-Şi războiul tot război rămâne, Mare Barrow. Indiferent cât de bune ti- 
ar fi intenţiile. 

Scutur din cap. 

-Mare păcat! V-aţi salvat soldații doar ca să-i trimiteţi să elibereze o 
singură persoană. l-aţi salvat și după aia i-aţi trimis la moarte sigură. Și 
ăsta a fost un târg bun? Vieţile lor în schimbul vieţii mele? 

-Care este ultimul bilanţ al victimelor, doamnă general Salida? 
întreabă premierul. 

Femeia relatează din memorie: 

- Dintre cei o sută doi înfocaţi recrutaţi în ultimele câteva luni în 
armata Nortei, șaizeci au fost prezenţi la nuntă în calitate de gărzi 
speciale. Au fost salvaţi toţi șaizeci și au dat raportul azi-noapte. 

-Salvarea lor se datorează în mare parte doamnei general Salida, care 
s-a aflat alături de ei, adaugă Davidson, punând mâna pe umărul 
musculos al femeii. Dacă te punem și pe tine la socoteală, înseamnă că 
am salvat șaizeci și unu de înfocaţi din ghearele regelui tău. Fiecare va 
primi casă și masă și i se va oferi posibilitatea de a alege între civilie și 
armată. În plus, am reușit să luăm cu noi o mare parte din tezaurul 
nortan. Războaiele nu sunt ieftine. 

Se oprește o clipă, apoi mă întreabă: 

- Ţi-am răspuns la întrebare? 

Teama asta de care nu reușesc să scap se combină cu un sentiment de 
mare ușurare. Atacul asupra Archeonului nu s-a întâmplat doar din 
cauza mea. Nu am fost scăpată de un dictator, doar ca să ajung în mâinile 
altuia. Niciunul dintre noi nu știe ce planuri are Davidson, dar important 
este că nu seamănă cu Maven. Are sângele roșu. 

-Însă eu mai doresc să te întreb ceva, dacă nu te superi, continuă 
premierul. Ce crezi, domnișoară Barrow, regele Nortei este îndrăgostit de 


tine? 

Nici nu mai știu câte pahare am spart de pereţii palatului lui Maven. 
Îmi vine să mai sparg câteva și acum. 

-Nu știu. 

O minciună. Singura pe care o am la îndemână. 

Însă Davidson nu-i un om ușor de dus de nas. Ochii îi sclipesc 
amuzați. Reflectă lumina și se fac aurii, apoi iar căprui și din nou aurii. 
Ca soarele deasupra unui câmp cu grâu pârguit. 

- Eşti singura persoană care poate avea o opinie avizată în sensul 
acesta. 

Furia mă arde pe dinăuntru ca focul iadului. 

-Ce crede Maven că ar fi dragoste nu are nicio legătură cu sentimentul 
real. 

Îmi trag într-o parte gulerul cămășii, arătându-le stigmatul. Litera M — 
clară ca lumina zilei. Ochii tuturor îmi studiază pielea, observând atent 
marginile ridicate ale cicatricei sidefii, carnea arsă. Davidson se uită la 
dârele lăsate de foc și eu simt atingerea lui Maven în privirea lui. 

— Ajunge! gâfâi eu, acoperindu-mă. 

Premierul dă din cap. 

-În regulă. Am să te rog să... 

- Nu. Vreau să spun că mi-a ajuns toată povestea asta. Am nevoie de... 
timp. 

Înăbușindu-mi un oftat amar, mă ridic de la masă. Scaunul zgârie 
parchetul și zgomotul lui răsună prelung în tăcerea care s-a lăsat brusc. 
Nu mă oprește nimeni. Toţi stau și se uită la mine cu milă. De data asta, 
mila nu-mi mai displace. Îmi îngăduie să plec de aici. 

Aud din spate un alt scrâșnet de scaun. Nu trebuie să mă uit ca să știu 
că este al lui Cal. 

La fel cum mi s-a întâmplat în avion și acum simt că lumea se strânge 
în jurul meu și mă sufocă. Și imediat se lărgește și mă copleșește. 
Coridoarele, aidoma acelora din Palatul Focului Alb, se întind în faţa mea 


într-o linie nesfârșită. Luminile pulsează în tavan. Mă agăţ de senzaţia 
aceasta, sperând că va reuși să mă aducă cu picioarele pe pământ. Ești în 
siguranță; ești în siguranță; s-a terminat. Însă nu sunt capabilă să-mi 
controlez gândurile și picioarele mi se mișcă fără să le îndemn eu. Mă 
poartă în jos pe trepte, peste un prag. Și mă duc într-o grădină plină de 
flori parfumate. Cerul senin mi se pare un chin insuportabil. Aș vrea să 
plouă. Să mă purifice ploaia. 

Simt mâna lui Cal pe ceafă. Mă dor cicatricele sub atingerea lui. 
Căldura lui îmi pătrunde în mușchi, încercând să-mi alunge durerea. Îmi 
apăs ochii cu podul palmelor. Parcă-i puţin mai bine. Nu mai văd nimic. 
Nici măcar pe Maven sau palatul lui sau cătușele alea blestemate. 

Ești în siguranță; ești în siguranță; s-a terminat. 

Mi-ar fi ușor să rămân în întunericul ăsta, să mă înec în el. Dar îmi iau 
încet mâinile de la ochi și mă forțez să mă uit la soare. Efortul este mai 
mare decât mi-aş fi închipuit. Nu-i mai permit lui Maven să mă ţină 
prizonieră nicio secundă în plus. Nu vreau să trăiesc astfel. 

-Să te duc acasă? mă întreabă Cal în șoaptă, în timp ce-mi masează 
locul dintre gât și umeri. Dacă vrei, putem merge pe jos, ca să ai timp să- 
ți revii. 

-Nu-i mai dau nici o clipă din timpul meu! 

Mânioasă, mă întorc și-mi ridic bărbia ca să-l pot privi pe Cal în ochi. 
El nu se clintește din loc. Are răbdare cu mine. Răspunde emoțiilor mele, 
lăsându-mă să preiau inițiativa. După atâta vreme petrecută la discreția 
altora, mă simt minunat să știu că cineva îmi permite să aleg ce urmează 
să fac. 

- Deocamdată nu vreau să mă întorc. 

- Bine. 

— Dar nu vreau nici să rămân aici. 

-Nici eu. 

-Şi nu vreau să vorbesc despre Maven, despre politică sau război. 


Vocea îmi răsună printre frunzele copacilor. Parcă aș fi un copil 


răzgâiat. Însă Cal dă din cap. Acum și el pare un copil, cu păr vâlvoi și 
haine simple. Fără uniformă, fără echipament militar. Doar o cămașă 
subțire, pantaloni, ghete și brățările, pe care nu și le dă jos niciodată. Într- 
o altă viață, ar părea un om normal. Îl privesc lung, așteptându-mă să-l 
văd pe Maven sub trăsăturile lui. Nu-l văd. Însă îmi dau seama că 
bărbatul din fața mea nu prea mai seamănă nici cu Cal. Grijile ultimelor 
șase luni l-au distrus și pe el. 

- Te simti bine? îl întreb. 

I se moleșesc umerii, relaxându-se ușor. Clipește nedumerit. Cal nu 
este genul de om pe care să-l poți prinde pe picior greșit. Oare i-o fi păsat 
cuiva ce se întâmplă cu el din ziua plecării mele? 

După o pauză lungă, oftează adânc. 

- Curând. Așa sper. 

-Şi eu. 

Pe vremuri, grădina asta a fost îngrijită de verdieni. Numeroasele 
straturi de flori șerpuiesc printre resturile năpădite de buruieni ale 
fostului decor. Acum stăpână atotputernică este natura. Flori de diferite 
culori se amestecă unele cu altele, mucegăiesc și mor sau înfloresc iarăși, 
după cum au chef. 

-Scuze că vă deranjez într-un moment nepotrivit, dar vreau să vă iau 
niște mostre de sânge. 

Mă apucă râsul auzind cererea directă a lui Julian. S-a oprit la 
marginea grădinii ca să nu ne tulbure. Traversez spațiul verde în goana 
mare și îl îmbrăţișez. Mă strânge fericit în brate. 

- Nimeni altcineva nu ne-ar vorbi așa, îi spun eu, în chicotelile amuzate 
ale lui Cal. Plus că îți sunt datoare. 

Julian înclină nedumerit capul într-o parte. 

-Cum adică? 

- Am găsit în Palatul Focului Alb niște cărți care ti-au aparținut. 

Nu mint, dar îmi aleg cu grijă cuvintele. N-are niciun rost să-l rănesc și 
mai mult pe Cal. Nu trebuie să știe că Maven mi-a dat cărțile alea. N-am 


de gând să-i dau speranţe false în legătură cu fratele lui. 

-Cu ajutorul lor mi-a trecut mai ușor... timpul. 

Amintirea captivității mele îi șterge lui Cal zâmbetul de pe buze, însă 
Julian nu ne lasă să stăruim asupra suferințelor de atunci. 

-Înseamnă că înţelegi ce încerc să fac, spune el repede. 

Acum bag de seamă că, în ciuda aerului vesel, ochii i-au rămas foarte 
serioși. 

- Înţelegi, Mare, da? 

— Nu este alesul zeilor, ci este blestemat de ei, murmur eu, amintindu- 
mi cuvintele pe care le-a notat într-o carte demult uitată. 

— Ai de gând să descoperi de unde venim și de ce suntem așa cum 
suntem. 

Julian își încrucișează braţele. 


-Nu știu dacă am să descopăr, dar cu siguranță că am să încerc. 


DOUĂZECI ȘI DOI 
Mare 


Fiecare dimineaţă începe în același fel. Nu pot să rămân în dormitor; 
păsările mă trezesc mereu foarte devreme. Și bine fac. Mai încolo o să se 
facă mult prea cald și n-o să mai pot alerga prin baza militară. Mă simt în 
siguranţă aici — este un loc bine protejat, cu hotarele păzite în permanenţă 
de gărzi din Montfort și din Piedmont. Soldaţii din Piedmont sunt toți 
roșii, evident. Davidson știe că Bracket, prințul-marionetă, ar putea 
complota în taină împotriva noastră și, drept urmare, a interzis accesul 
tuturor argintiilor în bază. De fapt, cu excepţia celor pe care îi cunosc 
deja, n-am văzut niciun alt argintiu. Toţi cei înzestrați cu talente sunt 
oameni cu sângenou sau înfocați, cum li se zice prin părțile astea. Iar 
dacă Davidson nu minte și chiar are de partea lui și argintii, eu nu am 
văzut niciunul. 

Îmi leg strâns șireturile de la pantofi. Afară este o ceață deasă, care se 
încolăcește printre casele din cărămidă de pe stradă. Deschid ușa și 
zâmbesc cu toată gura atunci când aerul rece mă izbește drept în față. 
Miroase a ploaie cu tunete. 

Așa cum era de așteptat, Cal stă pe ultima treaptă, cu picioarele întinse 
pe trotuarul îngust. Și acum îmi tresaltă inima în piept când îl văd. Dă să 


mă salute, în schimb cască cu poftă, mai să-și dizloce falca. 

-Ce faci, măi, soldat? îl muștruluiesc eu. Dormi în post? 

- Dorm și eu pe unde pot. 

Se preface că ar fi supărat, dar scoate limba la mine. 

- Du-te și te culcă în patul tău de campanie din cazarmă. Nu înțeleg de 
ce insiști să stai acolo. Ti-ar fi mai bine dacă te-ai muta într-o casă de pe 
Strada Ofiţerilor sau dacă ai renunţa de tot să mai alergi cu mine în 
fiecare dimineaţă, ridic eu din umeri, cu un zâmbet viclean. 

La fel îmi zâmbește și Cal și mă apucă de poalele tricoului ca să mă 
tragă spre el. 

- Nu-mi insulta patul, mormăie el. 

Și imediat mă sărută pe buze. Și pe obraz. Și pe gât. Fiecare atingere a 
buzelor lui îmi stârnește focuri delicios de ispititoare pe sub piele. 

Cu părere de rău, îi împing capul într-o parte. 

-S-ar putea să te împuște tata de la geam dacă mai continui. 

— Bine, bine. 

Dacă nu l-aș cunoaște, aș zice că îi este frică de tata. Ideea e cum nu se 
poate mai comică. Un prinţ argintiu, un general, care poate aduce iadul 
pe pământ doar pocnind din degete, se teme de un roșu bătrân și șchiop. 

- Haide să ne încălzim. 

Ne apucăm de exerciții. Cal cu mai multă conștiinciozitate decât mine. 
Îmi găsește cusururi la fiecare mișcare și mă ceartă cu blândeţe. 

-Nu te repezi ca nebuna. E o fandare, nu un salt mortal. Nu te mai 
legăna atâta. Ușurel. Încet. 

Dar eu nu mai am răbdare, de-abia aștept să alerg. În cele din urmă, se 
lasă păgubaș. Îmi face semn din cap și pornim. 

La început, ritmul alergării este degajat. Mă înviorează pașii ăștia care 
miros a libertate. La fel și aerul curat, ciripitul păsărilor, ceața care mă 
mângâie cu degetele ei umede. La fel și respiraţia mea regulată. La fel și 
bătăile tot mai accelerate ale inimii mele. Când am alergat prima oară 
prin bază, am fost nevoită să mă opresc și să plâng de fericire. Pur și 


simplu n-am mai putut să mă stăpânesc. Cal impune cadența, 
împiedicându-mă s-o iau la goană și să fug până îmi cedează plămânii. 
Primii doi kilometri trec ușor. Am ajuns la zidul care mărginește baza. 
Jumătate este făcut din piatră, iar cealaltă jumătate, din lanţuri cu sârmă 
ghimpată. La capăt vedem câțiva soldați patrulând. Soldați din Montfort. 
Ne văd și ne salută. S-au obișnuit cu traseul nostru după astea două 
săptămâni de când ne văd în fiecare dimineaţă. În zare se văd și alți 
soldaţi care fac jogging, numai că noi nu vrem să alergăm împreună cu 
ei, conduși de sergenţii care urlă întruna. Așa ceva nu-i de mine. Cal este 
suficient de exigent. Și mă bucur. Davidson nu mă zorește să aleg între 
„civilie și armată“. De fapt, nici nu l-am mai văzut din ziua când i-am dat 
raportul, deși locuiește în bază, alături de noi toți. 

Următorii cinci kilometri sunt mai grei. Cal imprimă un ritm mai 
rapid. lar afară este foarte cald, chiar dacă e devreme. Ceaţa se risipește, 
dar se adună norii și atmosfera devine înăbușitoare. Simt pe buze gustul 
sărat al transpiratiei. Mă șterg pe față cu poalele tricoului. Și lui Cal îi este 
cald și își scoate tricoul. Și-l îndeasă la betelia pantalonilor strâmţi de 
trening. Primul meu gând este să-l avertizez că o să-l ardă soarele. Al 
doilea este să mă opresc și să-i admir mușchii bine definiti și abdomenul 
gol. Dar încerc să mă concentrez la traseul din faţa mea și mă forțez să 
mai alerg un kilometru. Și încă unul. Și încă unul. Mi-e greu: mă 
zăpăcește sunetul respirației lui Cal. 

Ocolim păduricea care separă cazărmile și Strada Ofiţerilor de 
aerodrom. De la câţiva kilometri se aude bubuit de tunet. Cal ridică mâna 
și mă oprește. Se întoarce cu faţa, mă apucă de umeri și se apleacă spre 
mine. Mă privește pătrunzător cu ochii lui de culoarea bronzului. Caută 
ceva. Tunetul se aude iarăși. Mai aproape, de data asta. 

-Ce s-a întâmplat? mă întreabă el, cuprins de îngrijorare. 

Întinde mâna și îmi mângâie cicatricele de pe gât, înroșite din cauza 
efortului. 


— Liniștește-te! 


-Nu-i vina mea, zâmbesc eu spre norii negri de furtună. Când e prea 
cald și e prea multă umezeală în atmosferă, apar furtunile care... 

Începe să râdă. 

- Bine, am priceput. Mulţumesc! 

— ...ne strică alergarea, închei eu supărată. 

Îl apuc de mână. Zâmbetul larg îi încrețește colțurile ochilor. Furtuna 
se apropie și eu simt bătăile inimii ei electrice. Pulsul meu se domolește și 
începe să bată în același ritm. Dar nu mă las cuprinsă în mrejele ei 
seducătoare. 

Însă nu pot controla ploaia, care începe să cadă deodată peste noi. 
Dacă nu eram destul de udă de la transpiratie, acum ploaia mă face 
leoarcă. Răceala ei ne șochează pe amândoi. Mai mult pe Cal. 

les aburi din pielea lui dezgolită, acoperindu-i pieptul și braţele într-o 
ceață cenușie. Picăturile de ploaie sfârâie la contactul cu trupul lui. Fără 
să mă gândesc, mă lipesc de el înfiorată din cap și până în picioare. 

— Ar trebui să ne întoarcem, șoptește Cal cu bărbia lipită de creștetul 
meu. 

Vocea lui îmi reverberează în piept. Îi simt sub palme bătăile accelerate 
ale inimii, în contrast cu expresia lui calmă. 

Ceva mă împiedică să fiu de acord cu el. Un alt șoc mă zguduie pe 
dinăuntru. Un șoc pe care nu mi-l pot explica. 

— Așa zici tu? murmur eu, așteptându-mă ca ploaia să-mi înăbușe 
vocea. 

Mă strânge mai tare în braţe. A auzit. 

Copacii sunt tineri. Ramurile lor, pline cu frunze, nu sunt suficient de 
lungi ca să ne adăpostească prea bine de urgia care cade din cer. Dar ne 
ascund de vederea oricui ar trece pe stradă. Tricoul meu aterizează în 
noroi. Acum suntem la egalitate. Stropii mari ai ploii îmi alunecă pe nas, 
pe șira spinării și pe braţele încolăcite în jurul gâtului lui. Mâini fierbinți 
îmi masează spatele, încântător contrast faţă de apa rece. Degetele lui 
aleargă de-a lungul coloanei mele, apăsând fiecare vertebră. Îl imit și 


încep și eu să-i număr coastele. Tremură, dar nu de la ploaie, ci de la 
unghiile mele care-i zgârie pielea. Îmi răspunde, mușcându-mă ușor de 
maxilar, până ajunge la ureche. Închid ochii o clipă. Senzaţia este 
copleșitoare, ca un foc de artificii, un trăsnet, o explozie. 

Furtuna de apropie și mai mult. De parcă ar fi atrasă de noi. 

Îmi trec degetele prin părul lui Cal și îl trag mai aproape de mine. Mai 
aproape. Mai aproape. Și mai aproape. Are gust de sare și fum. Și mai 
aproape. Mai vreau. 

- Ai mai făcut asta? 

Ar trebui să mă tem, însă doar apa rece mă face să tremur. 

Își dă capul pe spate și eu scâncesc de supărare că s-a dezlipit de mine. 

- Nu, șoptește el, fără să mă privească în ochi. 

Stropi de ploaie i se anină de gene. Încleștează maxilarele, de parcă i-ar 
fi jenă. 

Ăsta este Cal: îl apucă rușinea dintr-un asemenea motiv. Întotdeauna 
vrea să știe ce se află la capătul drumului, vrea să știe răspunsul la 
întrebarea pe care încă nu a pus-o. Îmi vine să râd. 

Bătălia asta este diferită. Nu există instrucție pentru așa ceva. Și, în loc 
să ne îmbrăcăm armurile, ne aruncăm și restul de haine de pe noi. 

După șase luni în care am stat alături de fratele lui, punându-mă în 
slujba unei cauze ticăloase, nu mă tem acum să mă dăruiesc omului pe 
care îl iubesc. Chiar și aici, în noroi. Fulgerele scapără pe cer și în spatele 
ochilor mei închiși. Toate terminațiile mele nervoase se trezesc la viaţă. 
Am nevoie de toată concentrarea de care sunt capabilă ca să nu explodez 
și să-i fac vreun rău lui Cal. 

Pielea lui încinsă pare și mai deschisă la culoare decât a mea. Își 
desface cu dinţii brățările scăpărătoare și le aruncă în tufe. 

- Mulţumesc culorilor mele că ne-au dat ploaia asta, murmură el. 


Eu simt cu totul altceva. Parcă am luat foc. 


Nu vreau să mă duc acasă plină toată de noroi și nici în cazarma unde 


locuiește Cal nu pot să mă spăl, dacă nu cumva doresc să fac duș 
împreună cu încă vreo zece soldați. Așa că mergem spre spitalul din baza 
militară, o clădire masivă, îmbrăcată în iederă. 

- Parcă ai fi o tufă, zâmbește el exaltat, culegându-mi frunzele din păr. 

- Exact asta trebuie să spui acum. 

Chicotește. 

— De unde știi? 

— Păi..., evit eu să-i răspund și intru repede. 

Spitalul este aproape pustiu la ora asta. Nu vedem decât câteva 
infirmiere și doctori și foarte puţini pacienți. Datorită tămăduitorilor, 
prezenţa personalului medical nu este necesară decât în cazul bolilor 
cronice sau al rănilor extrem de complicate. Străbatem în tăcere 
coridoarele din beton, sub lumina neclară a neoanelor. Mie încă îmi mai 
ard obrajii și în mintea mea se duce o adevărată luptă. Instinctul îmi 
spune să-l bag pe Cal în cea mai apropiată cameră și să încui ușa în urma 
noastră. Bunul-simţ îmi zice să nu o fac. 

Credeam că o să fie altfel. Credeam că eu am să mă simt altfel. 
Mângâierile lui Cal nu au făcut să dispară amintirea atingerilor lui 
Maven, care sunt și acum la fel de dureroase ca ieri. Oricât aș încerca, nu 
am uitat prăpastia dintre noi. Niciun fel de dragoste nu-i va putea șterge 
greșelile, așa cum nu le va putea șterge nici pe ale mele. 

Din fața noastră vine în mare grabă o infirmeră cu braţele pline cu 
pături. Se oprește surprinsă când dă cu ochii de noi. 

— O! exclamă ea. Da’ repede te mai mişti, domnișoară Barrow! 

Obrajii mi se aprind și mai tare, iar Cal își maschează hohotul de râs 
printr-un acces de tuse. 

- Poftim? 

Infirmiera zâmbește. 

- Tocmai ce am trimis un mesaj la tine acasă. 


— Ce...? 


— Urmează-mă, scumpo. Te duc la ea. 


Infirmiera își proptește teancul cu așternuturi de șold și îmi face semn 
să mă iau după ea. Mă uit nedumerită la Cal. Nici el nu pricepe nimic. 
Ridică din umeri și pornește după femeie. Îmi pare ciudat de relaxat. 
Prudenta lui de militar s-a evaporat brusc. 

Mergem în spatele infirmierei, care sporovăiește entuziasmată cu 
accent de Piedmont, tărăgănat și dulce. 

-Nu mai durează mult. Se reface repede. Soldat până în măduva 
oaselor, nu? Nu vrea să piardă timpul. 

Coridorul se termină într-un salon mare, mai aglomerat decât restul 
spitalului. Ferestrele mari dau spre o altă grădină, acum întunecată și 
biciuită de ploaie. Clar: Piedmontul are o slăbiciune pentru flori. Pe 
fiecare latură a salonului sunt uși către alte camere. Una dintre ele este 
deschisă și pe ea se vânzolesc câteva infirmiere. Un soldat din Garda 
Stacojie stă de pază în prag, deși, sincer, mie nu mi se pare deosebit de 
atent la ce se întâmplă în jur. Este mult prea devreme și tânărul e pe 
jumătate adormit, pe jumătate ameţit de mișcările eficiente și silențioase 
ale infirmierelor. 

În schimb, Sara Skonos e trează cât pentru doi. Nu apuc s-o strig pe 
nume, că și ridică la mine ochii ei cenușii, aidoma norilor de afară. 

Julian nu s-a înșelat. Vocea ei este minunată. 

- Bună dimineaţa! spune Sara. 

E pentru prima oară când o aud vorbind. 

Nu o cunosc prea bine, dar ne îmbrățișăm. Îmi mângâie braţele goale 
cu palmele, alinându-mi mușchii suprasolicitați. Se trage înapoi și îmi 
culege și ea o altă frunză din păr. Apoi îmi șterge cu sfială noroiul de pe 
umeri. Se uită pe sub sprâncene și la noroiul de pe pantalonii lui Cal. În 
atmosfera sterilă a spitalului, noi doi ieșim în evidenţă ca niște bube pline 
cu puroi. 

Buzele Sarei schițează un zâmbet. 

-Sper că v-aţi bucurat din plin de alergarea asta matinală. 


Pe Cal îl apucă tusea și în obraji îi apar bujori de un argintiu intens. 


Incearcă să-și șteargă pantalonii, dar nu reușește decât să întindă și mai 
mult pata care îl incriminează. 


— Mda. 

- Toate camerele de aici au câte o baie cu duș, spune Sara. Pot să cer să 
vi se aducă și niște haine de schimb. Dacă vreți. 

Prințul lasă capul în jos ca să-și ascundă stinghereala. Și pleacă de 
lângă noi, făcând pe pardoseală urme ude de pași. 

ÎI las să se spele primul și rămân cu Sara. Chiar dacă un altă 
tămăduitor i-a redat limba, nu vorbește prea mult. Are metode mult mai 
bune prin care să comunice. 

Îmi atinge din nou braţul și mă împinge ușor către ușa deschisă. 
Gândesc puțin mai coerent acum, când Cal nu se mai află lângă mine. Și 
fac toate legăturile. Mi se pune un nod în capul pieptului — și de mâhnire, 
dar și de emoție. Cât mi-aş dori să fie și Shade aici! 

Farley stă în capul oaselor, sprijinită de perne. Faţa îi este 
congestionată și o peliculă de transpiratie îi acoperă fruntea. Afară nu 
mai tună, ci doar plouă torențial. Farley mă vede și izbucnește în hohote 
de râs. Dar imediat se crispează de durere. Sara se grăbește la ea și îi 
cuprinde obrajii în palmele-i vindecătoare. O infirmieră se foiește pe 
lângă perete, așteptând momentul când s-ar putea face utilă. 

— Ai venit în fugă sau te-ai târât în vreun canal până aici? mă întreabă 
Farley peste capul Sarei. 

Înaintez spre mijlocul camerei, cu mare grijă să nu murdăresc ceva. 

-M-a prins furtuna. 

- Normal că te-a prins, mormăie ea deloc convinsă. Cal era ăla de 
afară? 

Acum mă fac și eu roșie la faţă. 

- Da. 

- Normal, repetă ea, lungind cuvântul. 

Se uită cu atenție la mine, de parcă ar putea citi pe pielea mea ce am 
făcut în ultima jumătate de oră. Îmi vine să mă caut de amprente care i-ar 


da de bănuit.Apoi face un semn infirmierei. Femeia se apleacă spre ea, iar 
Farley îi șoptește ceva la ureche. Nu pot să prind niciun cuvânt: vorbește 
prea repede și prea în taină. Infirmiera dă din cap și pleacă în grabă să-i 
aducă ce i-a cerut. Când trece pe lângă mine, îmi aruncă un zâmbet 
încordat. 

-Poti să vii mai aproape. N-am să explodez. Nu încă, îmi zice Farley, 
cu ochii la Sara. 

Tămăduitoarea îi adresează un surâs îndatoritor, îndelung exersat. 

-Nu mai durează mult. 

Mă apropii nesigură de pat. Aș putea-o lua de mână dacă aș vrea. 
Lângă pat sunt niște mașinării care pulsează încet. Mă hipnotizează cu 
ritmul lor regulat. Îmi e și mai dor de Shade. Curând îl vom avea printre 
noi pe copilul lui. Dar el nu se va mai întoarce niciodată. Nici măcar în 
copilul acela cu ochii lui, surâsul lui, numele lui. Copil asupra căruia nu- 
și va putea revărsa toată dragostea de tată. 

-M-am gândit să-i spun Madeline. 

Vocea lui Farley mă trezește din visare. 

- Poftim? 

- Așa o chema pe sora mea, spune ea cu timiditate, culegând niște 
scame invizibile de pe așternuturi. 

- Aha. 

Anul trecut am găsit în biroul colonelului o fotografie cu familia ei. 
Chiar dacă era destul de veche, n-aveai cum să nu-i recunoști pe Farley și 
pe tatăl ei, alături de două femei blonde — mama și sora. Toţi semănau 
între ei: aceiași umeri lati, aceeași constituţie atletică, aceiași ochi albaștri 
și duri ca oţelul. Sora lui Farley era cea mai mică, trăsăturile ei erau în 
formare. 

-Sau Clara. După mama mea. 

Dacă vrea să-mi spună toate lucrurile astea, o voi asculta cu dragă 
inimă. Dar în niciun caz n-am de gând să mă bag în sufletul ei. Așa că nu 
spun nimic și o las să continue. 


— Au murit amândouă acum câțiva ani. Acasă, în Ţinutul Lacurilor. Pe 
vremea aia Garda Stacojie nu era atât de precaută și unul dintre agenții 
noștri, care știa prea multe, a fost prins. 

Din când în când o expresie de durere îi umbrește chipul — durere 
provocată atât de amintiri, cât și de starea în care se află. 

-Satul nostru era mic, nebăgat în seamă de mai-marii zilei, lipsit de 
importanţă. Locul perfect pentru dezvoltarea unei organizații cum este 
Garda. Până când agentul acela, torturat îndelung, a cedat și i-a dezvăluit 
numele. Însuși regele din Ținutul Lacurilor a condus atacul împotriva 
satului nostru. 

Mi-l aduc vag aminte. Un bărbat mărunt, tăcut și periculos ca o apă 
liniștită. Orrec Cygnet. 

-Tata și cu mine eram plecați când a înălțat malurile râului Hud și a 
tras apă din golf ca să ne inunde satul și să-l șteargă astfel de pe harta 
regatului său. 

— S-au înecat, murmur eu. 

Vocea lui Farley nu șovăie nicio clipă. 

-Toti roșii din țară s-au înfuriat când au auzit asta. Tata a umblat prin 
sate și orașe, povestind oamenilor ce s-a întâmplat. lar Garda a înflorit. 

Acum Farley se încruntă, furioasă. 

— „Măcar au murit cu un scop“, spunea el. „Ce bine-ar fi să avem și noi 
norocul lor“. 

- Eu zic că-i mai bine să trăieşti cu un scop, îi împărtășesc eu concluzia 
lecţiei învățate pe propria-mi piele. 

- Da, chiar așa. Chiar așa... 

Acum Farley mă apucă de mână. 

-Ia spune, cum te-ai acomodat? 

-O iau încet. 

— Asta nu-i rău. 

- Familia mea stă acasă mai tot timpul. Julian vine în vizită când nu se 
îngroapă în laborator. Kilorn e și el mereu acolo. În fiecare zi vine câte o 


infirmieră ca să facă exerciții cu tata, să-l ajute să se reobișnuiască cu 
piciorul cel nou. Să știi că a început să se descurce foarte bine, adaug eu, 
aruncând o privire spre Sara, care stă tăcută într-un colt. 

Tămăduitoarea radiază de bucurie. 

- Nu-și manifestă emoţiile, dar îmi dau seama că este fericit. 

-Te-am întrebat ce mai faci tu, nu familia ta, spune Farley și mă 
lovește ușor cu degetul în încheietura mâinii. 

Tresar, amintindu-mi de greutatea cătușelor. 

- Uite, de data asta, îţi dau voie să te văicărești, fetițo cu fulgerele. 

Oftez. 

- Nu... nu mai pot să stau singură într-o cameră cu ușa închisă. Nu 
mai pot... 

Îmi trag foarte încet mâna din strânsoarea ei. 

- Nu suport să simt nimic pe încheieturile mâinilor. Îmi aduc aminte 
de cătușele lui Maven. Și nu mai am încredere.Mi se pare că toată lumea 
mă minte. 

I se întunecă privirea. 

— Ăsta nu-i neapărat un lucru îngrozitor. 

- Știu, șoptesc eu. 

-Şi Cal? 

-Ce-i cu Cal? 

- Ultima oară când v-am văzut împreună, înainte... de toată povestea 
asta, mai aveati puțin și vă luați la bătaie. 

La câțiva centimetri distanță de cadavrul lui Shade. 

— Înţeleg că v-aţi împăcat. 

Îmi aduc aminte de momentul acela. N-am discutat despre el. Bucuria 
mea, bucuria noastră față de salvarea mea l-a dat la o parte, l-a făcut 
uitat. Dar acum mi se redeschide rana aceea veche. Încerc să mă justific. 

-Cal este încă aici, alături de noi. A ajutat Garda să atace Archeonul; a 
condus atacul asupra fortăreței Corvium. Am vrut să aleagă de care parte 


vrea să fie și uite că a ales. 

O altă amintire îmi dă acum târcoale. Alege-mă pe mine! Alege zorii zilei! 

-M-a ales pe mine. 

-I-a trebuit cam mult timp. 

Nu pot s-o contrazic. Dar bine că acum nu mai poate da înapoi. Cal 
este membru al Gărzii Stacojii. Maven a avut grijă să afle toată țara lucrul 
ăsta. 

- Trebuie să mă spăl. Dacă mă văd frații mei în halul ăsta... 

— Du-te. 

Farley se foiește pe perne, încercând să se așeze într-o poziție mai 
confortabilă. 

- Până vii tu de la baie, s-ar putea să fii mai bogată cu o nepoțică sau 
un nepoțel. 

Bucuria asta e dulce-amară. De dragul lui Farley, mă forțez să 
zâmbesc. 

-Mă întreb dacă... va semăna cu Shade. 

Este clar ce vreau să spun. Nu mă refer la înfățișare, ci la talent. Oare 
copilul lor va fi un om cu sângenou așa cum a fost Shade și cum sunt eu? 
Oare așa funcţionează mutaţia asta a sângelui? 

Farley înţelege și ridică din umeri. 

- Deocamdată nu s-a teleportat din mine. Deci, cine știe? 

Infirmiera revine cu o cană mică. Mă dau la o parte ca să-i fac loc, însă 
ea spre mine vine, nu spre Farley. 

- Doamna general mi-a cerut să-ți dau asta, îmi spune ea, întinzându- 
mi cana. 

Înăuntru se află o singură pastilă. Albă, simplă. 

- Tu hotărăști, îmi spune Farley, privindu-mă cu gravitate și apăsându- 
și mâinile pe burtă. 


Nu ezit deloc. Înghit pilula cu ușurință. 


Nu după multă vreme mi se naște nepoata. Mama nu permite nimănui 
altcuiva să o ţină pe Clara în brațe. Susţine că îl vede pe Shade în 
bebelușul nou-născut. Mie treaba asta mi se pare practic imposibilă. 
Fetiţa seamănă mai degrabă cu o roșie uscată decât cu fratele meu. 

Fericită la culme, toată familia Barrow s-a strâns în salonul de spital. 
Cal a plecat să-și continue exercițiile. N-a vrut să deranjeze un moment 
de familie. Și n-a vrut să mă sufoce cu prezenţa lui. 

Kilorn stă alături de mine, ghemuit pe un scăunel lângă fereastră. 
Ploaia s-a mai domolit. 

- Bună vreme de pescuit, spune el, privind spre cerul cenușiu. 

— Of, nu te apuca și tu să te vaiți de vremea de afară. 

- Măi, da’ sensibilă mai ești! 

— Ai zilele numărate, Warren. 

Îl umflă râsul. 

-Cred că acum toţi le avem. 

Rostite de oricine altcineva, vorbele astea ar fi fost de rău augur. Dar 
eu îl cunosc mult prea bine pe Kilorn ca să mă supăr. Îi dau un pumn în 
umăr și îl întreb: 

- Cum merge instrucția? 

- Păi, Montfortul are zeci de soldaţi cu sângenou, toţi instruiți. Unii au 
talente complementare — Darmian, Harrick, Farrah și alți câțiva. Acum și 
le perfecţionează cu mentorii lor. Când Cal nu poate, fac eu instrucție cu 
Ada și copiii. Au nevoie să vadă un chip cunoscut. 

-Înseamnă că nu-ți mai rămâne timp de pescuit? 

Chicotește, aplecându-se ca să-și sprijine coatele pe genunchi. 

- Nu, nu prea. Ştii, nu puteam să sufăr să mă scol cu noaptea în cap ca 
să mă duc pe râu. Nu puteam să sufăr arsurile de la soare și rănile pe 
care mi le făceau frânghiile și cârligele în palme și hainele mele pline de 
mate de pește. 

Începe să-și roadă unghiile și murmură: 


— Acum mi-e dor de toate astea. 


Și mie îmi este dor de băiatul de-atunci. 

- Putoarea aia de pește alunga toți oamenii din jurul tău. 

- Poate din cauza asta am rămas noi doi împreună. Nimeni altcineva 
nu suporta mirosul meu împuțit și apucăturile tale. 

Zâmbesc și mă sprijin cu capul de geam. Pe partea cealaltă șiroiesc 
stropii mari de ploaie. Îi număr în gând. Nu vreau să mă gândesc la ce se 
întâmplă în jurul meu sau la ce mă așteaptă. 

Patruzeci și unu, patruzeci și doi. 

-Nu știam că poți să stai potolită atâta timp. 

Kilorn mă privește gânditor. Și el este hoţ, cu instincte ascuțite. Nu 
rezolv nimic dacă-l mint. Doar l-aș îndepărta și mai mult de mine. lar 
asta n-aș putea să îndur. 

-Nu știu ce să fac, șoptesc eu. Când eram prizonieră în palatul lui 
Maven, încercam întruna să evadez, să fac planuri, să spionez, să 
supraviețuiesc. Dar acum... pur și simplu nu știu ce să fac. Nu sunt 
sigură că pot merge mai departe. 

- Nici nu trebuie. Niciun om din lume nu te-ar condamna dacă ai fugi 
de toate astea și nu te-ai mai întoarce niciodată. 

Nu-mi iau ochii de la picăturile de ploaie. A început să mă doară 
stomacul. 

- Știu, spun eu, măcinată de sentimentul de vinovăţie. Dar, chiar dacă 
aș putea să dispar acum și să-i iau cu mine pe toți cei care-mi sunt dragi, 
tot nu aș face-o. 

Pentru că am strâns prea multă furie în mine. Prea multă ură. 

Kilorn mă înțelege. 

— Dar nici să te lupti nu mai vrei. 

-Nu vreau să devin... 

Și vocea mi se stinge. 

Nu vreau să devin un monstru. O carapace plină doar cu fantome. Ca Maven. 

- Asta n-o să se întâmple niciodată. N-o să te las eu. Și nici să nu aud 


de Gisa. 

Îmi vine să râd, deși numai de râs n-am chef. 

- Corect. 

-Nu ești singură. De când lucrez cu oamenii cu sângenou am aflat că 
de singurătate vă temeti voi cel mai mult. 

Își sprijină și el tâmpla de fereastră. 

-Poate că ar fi bine să stai de vorbă cu ei. 

— Poate, murmur eu. 

Are dreptate. Și parcă mă simt puțin mai liniștită. Nimic altceva nu m- 
ar putea consola mai mult decât vorbele lui. 

-În final, tot tu trebuie să-ți dai seama ce vrei, mă îndeamnă el cu 
blândețe. 

Apa fierbinte din cadă se învârtește printre clăbucii albi și grași. Un 
băiat palid se uită la mine cu ochi mari. În realitate, nu am făcut nimic. 
Am fost prea slabă și proastă, și speriată. Dar în visul ăsta, îl apuc cu 
mâinile de gât și îl strâng tare. Începe să se zbată în apa opărită, se duce 
la fund. Și nu se mai ridică la suprafaţă. Și nu mă mai hăituiește. 

— Vreau să-l omor. 

Kilorn își îngustează ochii. Un mușchi îi zvâcnește în obraz. 

-În cazul ăsta trebuie să te antrenezi. 

Dau încet din cap. 

În capătul celălalt al salonului, ascuns aproape complet în umbre, 
colonelul stă de veghe. Cu ochii în jos, fără să se miște. Nu se duce să-și 
vadă fiica și nepoata. Dar nici nu se îndură să plece. 


DOUĂZECI ȘI TREI 


Evangeline 


Își lipește obrazul de gâtul meu și începe să râdă. Coroana mea stă să-i 
cadă de pe buclele roșii — oţelul și diamantele sclipesc printre șuvițe de 
rubin. Talentul ei face diamantele să strălucească precum stelele. 

Nu vreau, dar trebuie să mă dau jos din pat și s-o abandonez pe Elane 
în așternutul din mătase. Scâncește ușor când trag draperiile, iar razele 
soarelui se revarsă înăuntru. Face un singur gest din mână și fereastra se 
întunecă treptat, până când n-o mai deranjează lumina. 

Mă îmbrac pe întuneric. Mai întâi îmi pun lenjerie fină, de culoare 
neagră, și sandale cu șiret pe gleznă. Astăzi este o zi specială, așa că nu 
mă grăbesc și îmi creez pe îndelete o ţinută din foile de metal pe care le 
țin în dulap. Falduri din titaniu și oțel îmi acoperă picioarele. Negru și 
argintiu, reflectând lumina într-un curcubeu strălucitor. N-am nevoie de 
cameriste — nici ca să mă ajute să mă îmbrac, nici ca să îmi mișune aiurea 
prin cameră. Mă fardez singură, asortând rujul lucios, albastru-închis, cu 
fardul negru de pleoape, presărat din loc în loc cu cristale create special. 
Elane moțăie până în momentul în care îi iau coroana de pe cap. Îmi vine 
perfect. 


-E a mea, îi amintesc eu, aplecându-mă s-o mai sărut o dată. 


Îi simt zâmbetul leneș sub buzele mele. 

— Nu uita că trebuie să vii și tu astăzi. 

Îmi face o plecăciune ironică. 

-Cum poruncește Alteța Voastră. 

Titlul ăsta mă încântă atât de tare, că mi-aș dori să-i simt gustul pe 
buzele ei. Dar îmi dau seama că s-ar putea să-mi stric machiajul și mă 
abtin. les din cameră fără să mă uit înapoi, pentru ca nu cumva să-mi 
pierd și puținul autocontrol care mi-a mai rămas. 

Tinutul Riftului sau Moșia de pe Creastă, cum i se mai spune, aparţine 
familiei mele de multe generaţii. Se întinde pe crestele multor rifturi, de 
unde și numele regiunii. Conacul, numai oțel și sticlă, este preferatul 
meu dintre toate proprietăţile pe care le deținem. Apartamentul meu dă 
spre răsărit. Oricât de tare s-ar împotrivi Elane, mie îmi place să mă 
trezesc odată cu soarele. Camerele mele sunt legate de sălile principale 
ale conacului prin pasarele din oțel, construite de magnetroni. Unele se 
află la nivelul solului, dar cele mai multe urcă peste coroanele bogate ale 
copacilor, peste stâncile cu forme neregulate și peste izvoarele care 
împânzesc proprietatea. Dacă s-ar întâmpla vreodată să ne bată războiul 
la poartă, dușmanii ar avea mari probleme încercând să-și croiască drum 
printr-o asemenea structură. 

Deși pădurea este foarte bine îngrijită, iar grădinile lui sunt luxuriante, 
aici nu prea vezi păsări. Păsările sunt isteţe. Nu uită că în copilăria 
noastră, eu și Ptolemus le foloseam drept ţinte vii la exereciţiile de tir. 
Cele care ne scăpau nouă cădeau pradă capriciilor mamei noastre. 

Cu mai mult de trei sute de ani în urmă, înainte ca regii Calore să 
ajungă la putere, regiunea asta nu existase. Așa cum de altfel nu existase 
nici Norta. Pământurile acestea erau stăpânite de un războinic din Casa 
Samos, strămoșul meu pe linie directă. Prin venele noastre curge sânge 
de cuceritori, iar norocul ne-a zâmbit din nou. Maven nu mai este 
singurul rege din Norta. 


Aici, servitorii nu ne ies în drum și apar doar atunci când îi chemăm. In 


ultimele săptămâni, și-au făcut treaba extrem de bine. Motivul nu-i greu 
de ghicit. Foarte mulți roșii au luat calea pribegiei, fie îndreptându-se 
spre orașe, ca să se adăpostească de furia războiului civil, fie înrolându-se 
în Garda Stacojie. Tata spune că Garda s-a refugiat în Piedmont, statul- 
marionetă, care joacă așa cum îi cântă Maven. Știe asta pentru că ține 
legătura cu conducătorii Montfortului și ai Gărzii, chiar dacă nu moare 
de dragul lor. Însă, în momentele astea, dușmanul dușmanului nostru ne 
este aliat vremelnic împotriva lui Maven. 

Tolly mă așteaptă în galeria care se întinde pe toată lungimea casei 
principale. Pe ferestrele din ambele laturi se vede tot ținutul pe distanță 
de câțiva kilometri. În zilele foarte senine este posibil să zărești la vest 
orașul Pitarus. Însă astăzi este înnorat și o ploaie de primăvară cade în 
valea largă a râului. Spre est, dealurile și văile se întind până la poalele 
munților verzi, cu culmi albastre. După părerea mea avizată, regiunea 
Riftului este cea mai frumoasă zonă a Nortei. Și este a mea. A familiei 
mele. Casa Samos e stăpână peste paradisul acesta. 

Fără îndoială că fratele meu arată ca un prinţ — moștenitor la tronul 
Riftului. În locul armurii, Tolly și-a pus o uniformă nouă. Argintie, nu 
neagră. Cu nasturi lucioși, din onix și oţel, și cu o eșarfă neagră ca 
petrolul, petrecută de la umăr și până la șold. Fără medalii deocamdată. 
Mai bine zis, fără medalii pe care să le poată purta. Cele pe care le are au 
fost câștigate în slujba altui rege. Părul argintiu al fratelui meu este ud și i 
se lipește de cap. Înseamnă că de-abia a ieșit de sub duș. Ține protector 
mâna cea nouă lipită de piept. Wren a avut nevoie de aproape o zi și de 
ajutorul a doi alți tămăduitori ca să i-o facă la loc așa cum trebuie. 

- Unde-i soția mea? mă întreabă el, cercetând cu privirea coridorul din 
spatele meu. 

-O să vină și ea. Ştii cât e de puturoasă. 

Tolly s-a căsătorit cu Elane acum o săptămână. Nu știu dacă a mai 
văzut-o după noaptea nuntii, dar nu pare că l-ar deranja. Este un 
aranjament asupra căruia amândoi au căzut de acord. 


Mă ia de braț cu mâna teafără. 

- Nu toată lumea poate să funcţioneze cu atât de puţin somn ca tine. 

- Despre tine ce să mai spun? Am auzit că ai avut parte de niște nopți 
nedormite cu lady Wren atunci când ţi-a reparat mâna, râd eu cu 
subînțeles. Sau mă înșel? 

Tolly zâmbește rușinat. 

-Să fie posibil? 

-În niciun caz aici. 

În Conacul de pe Creastă este aproape imposibil să ai secrete. Mai cu 
seamă faţă de mama. Are ochi pretutindeni, în șoareci și pisici și, rareori, 
în câte o vrabie mai îndrăzneață. Razele soarelui pătrund în galerie și se 
zbenguiesc printre numeroasele sculpturi din metale fluide. Ptolemus își 
răsucește în aer mâna cea nouă, iar statuile se răsucesc odată cu ea. Și își 
schimbă forma, devenind mai impresionante decât înainte. 

-Nu mai pierde vremea, Tolly, îl cert eu. Dacă ambasadorii ajung 
înaintea noastră, tata o să ne înfigă capetele în ţepușele de la poartă. 

Gluma e veche, ameninţarea la fel, dar Tolly râde și acum. Din câte 
știm noi, așa ceva nu s-a întâmplat niciodată. Tata a omorât mulți 
oameni, sigur că da. Însă niciodată într-o manieră atât de lipsită de gust 
și nici atât de aproape de casă. 

Nu sângera în propria-ți grădină! ar zice el. 

Preferăm să folosim coridoarele exterioare, ca să ne bucurăm mai mult 
de vremea asta de primăvară. Mai toate saloanele au ferestrele și ușile 
deschise, lăsând să intre adierea primăverii. Pretutindeni ne întâlnim cu 
gărzi ale Casei Samos, care ne salută cu respect. Mi se pare firesc. În fond, 
noi suntem prințul și prințesa lor. Zâmbesc, dar prezența lor mă 
neliniștește. 

Gărzile Samos supraveghează o operaţiune extrem de importantă și 
periculoasă: crearea Pietrei Tăcute. Până și Ptolemus se albește la față 
când trecem pe lângă ele. Câteva clipe ne îneacă mirosul metalic al 
sângelui. Doi arveni sunt legați cu lanţuri de scaunele lor. Niciunul nu se 


află aici de bunăvoie. Casa lor este aliată cu Maven, numai că nouă ne 
trebuie Piatra Tăcută, așa că i-am prins și i-am adus aici. Wren se 
învârtește printre ei, atentă la progresele lor. Încheieturile de la mâini le- 
au fost tăiate și sângele curge șiroaie în niște găleți mari. Când arvenii 
ajung la limita suportabilității, Wren îi vindecă și le stimulează producţia 
de sânge. Apoi o iau de la început. Sângele lor va fi amestecat cu ciment 
și turnat în blocuri de piatră care poate suprima orice talent. Nu știu la ce 
vom folosi noi Piatra Tăcută, dar sunt convinsă că tata și-a făcut un plan. 
Poate că vrea să construiască o închisoare, la fel ca aceea în care Maven i- 
a închis pe argintii și pe oamenii cu sângenou. 

Cel mai frumos salon de primire al nostru, pe bună dreptate numit 
Drumul Apusului, se află pe versantul de vest. Probabil că acum îl vom 
folosi drept sală a tronului. Pe măsură ce ne apropiem, ne ies în cale tot 
mai mulți dintre membrii nobilimii nou-înființate de tata. Majoritatea 
sunt veri Samos, înnobilați în urma declarației noastre de independenţă. 
Câteva rude mai apropiate — frații tatălui nostru și copiii lor — revendică 
titluri princiare, dar ceilalți se mulțumesc cu statutul de lord sau lady, 
care le permite să trăiască de pe urma numelui și ambițiilor tatei, așa cum 
au făcut-o și până acum. 

Pe obișnuitul fundal negru cu argintiu, ies în evidenţă alte culori 
strălucitoare — indiciu clar al importanței pe care o au ceremoniile de 
astăzi. Ambasadori ale celorlalte case răzvrătite au venit să ducă tratative 
cu regatul Riftului. Să se ploconească, ar zice Casa Iral. Să se târguiască. 
Mătăsoșii își imaginează că secretele lor le pot aduce o coroană. Însă aici 
puterea este unica monedă de schimb. Forţa este singura valută. lar ei au 
renunțat la amândouă atunci când au pus piciorul pe teritoriul nostru. 

Sunt aici și umbrele din Casa Haven și se bucură de razele soarelui. 
Membrii ţesevânt ai Casei Laris se ţin aproape unii de alții. Cei din urmă 
și-au declarat deja loialitatea față de tatăl nostru și aduc cu ei aviația 
Nortei, deoarece au preluat controlul asupra majorității bazelor aeriene. 
Mie însă îmi place mai mult Casa Haven. Elane nu vrea să recunoască, 


dar îmi dau seama că îi este dor de familie. Unele dintre rudele ei au jurat 
credință Casei Samos, însă nu toate. Nici tatăl ei n-a făcut-o. Și i se frânge 
inima când își vede Casa divizată. Eu cred sincer că ăsta-i motivul pentru 
care a venit cu mine. Mi-aș dori să-i oblig toate rudele să îngenuncheze în 
faţa ei. 

Chiar dacă-i dimineață, Drumul Apusului este impresionant, oferind 
privirii o priveliște superbă a văii. Râul Loialităţii este o panglică 
albastră, care șerpuiește leneș prin mătasea verde a câmpiilor, până spre 
orizontul unde se adună norii de furtună. 

Membrii coaliției nu au sosit încă, ceea ce înseamnă că Tolly și cu mine 
avem vreme să ne așezăm la locurile noastre — pe tronurile noastre. Al lui 
este în dreapta tatei. Al meu, în stânga mamei. Toate sunt făcute din cel 
mai fin oțel, atât de lucios că îţi poți vedea chipul în el. Dar este foarte 
rece și mi-aș dori să nu mă ia cu dârdâieli când mă așez pe el. Dar tot mi 
se face pielea de găină numai când mă gândesc la ce mă așteaptă. Sunt 
prințesă, sunt Evangeline a Riftului, din Casa Regală Samos. Credeam că 
soarta mea era să fiu regina altcuiva, supusă a altei coroane. Așa este cu 
mult mai bine. Asta ar fi trebuit să urmărim de la bun început. Mai că 
regret că mi-am irosit atâţia ani din viață pregătindu-mă să devin soția 
unui rege nebun. 

Tata intră în sală, încojurat de o mulțime de sfetnici. Tine capul în jos și 
îi ascultă cu atenţie. Tatăl nostru nu-i prea vorbăreţ din fire. Și nici nu-și 
împărtășește gândurile, dar este un bun ascultător, permite celorlalți să-și 
spună opiniile și de-abia apoi decide. Exact opusul lui Maven, regele cu 
minţile vraiște, care nu-și urmărea decât propria-i busolă stricată. 

Urmează mama. Singură, fără doamne de onoare sau sfetnici. Ca de 
obicei, este îmbrăcată în verde. Majoritatea curtenilor au grijă să se țină la 
distanță de ea. Poate din cauza panterei negre, de vreo sută de kilograme, 
care se ține după ea. Se îndepărtează doar când mama se așază pe tron și 
începe să-mi dea mie târcoale, frecându-și capul uriaș de picioarele mele. 
Nici nu mă clintesc. Animalele mamei sunt dresate, dar ne pot lua 


oricând prin surprindere. l-am văzut șerpii mușcând câţiva servitori și 
nu cred că ea le ordonase asta. Pantera scutură o dată din cap, se întoarce 
lângă mama și se așază la stânga ei, între noi două. Mama întinde mâna 
pe care strălucesc smaralde mari și îi mângâie blana lucioasă. Pisica 
uriașă clipește leneș din ochii ei galbeni. 

Întâlnesc privirea mamei și ridic dintr-o sprânceană. 

— Spectaculoasă intrare! 

— Am avut de ales între panteră și piton, îmi răspunde ea. 

Coroana de argint este încrustată tot cu smaralde scânteietoare. Părul 
negru și des îi cade drept pe umeri. 

- N-am găsit nicio rochie care să se asorteze cu șarpele. 

Și arată spre faldurile verzi ale rochiei din șifon. Mă îndoiesc că ăsta ar 
fi motivul, dar nu o contrazic. Mașinaţiunile ei vor ieși la iveală foarte 
curând. Mama e o persoană extrem de inteligentă, însă nu se pricepe 
deloc la subterfugii. Dacă e să amenințe pe cineva, o face direct. În 
privința asta, se completează foarte bine cu tata. Pentru că intrigile lui se 
întind de-a lungul multor ani și sunt în permanenţă tesute în umbră. 

Însă acum tata stă în lumina strălucitoare a soarelui. Face un semn din 
mână și sfetnicii se retrag, iar el vine să se așeze lângă noi. La fel ca 
Ptolemus, și el a renunţat la vechile veșminte negre și poartă acum haine 
din brocart argintiu. Însă, sub această ținută demnă de un rege, tata 
poartă armura. Din crom. Ca și banda simplă de pe frunte. Tata nu 
poartă pietre prețioase. Nu-i plac. 

- Veri ai fierului, se adresează el simplu mulțimii care a umplut 
Drumul Soarelui, privind la chipurile numeroșilor membri ai Casei 
Samos. 

— Rege al oțelului! strigă ei, ridicând pumnii. 

Forţa răspunsului lor îmi vibrează în piept. 

În Norta, în sălile tronului din Palatul Focului Alb sau din Cetatea 
Soarelui, eticheta cerea să existe o persoană care să strige numele regelui, 
anunțându-i astfel prezenţa. La fel ca în cazul nestematelor, tata nu se dă 


în vânt după asemenea spectacole ridicole și absolut inutile. Toată lumea 
știe cum ne cheamă. Repetarea numelui nostru ar fi doar o dovadă de 
slăbiciune, de nesiguranţă. Ori tata nu este nici slab, nici nesigur. 

— Începeţi! spune el, lovind ușor cu degetele în braţul tronului. 

Se deschid acum ușile grele de fier din celălalt capăt al sălii. 

Ambasadorii nu sunt mulți, dar sunt de rang înalt, conducători ai 
caselor lor. Lordul Salin, din Casa Iral, pare că vrea să compenseze lipsa 
de bijuterii a tatei. Gulerul lui foarte lat din rubine și safire se întinde de 
la un umăr la celălalt. Straiele îi sunt la fel colorate în roșu și albastru, iar 
mantia îi flutură în jurul gleznelor. Oricine altcineva s-ar împiedica în 
faldurile ei și ar cădea în nas. Însă un mătăsos Iral nu se teme de asta. Se 
deplasează cu graţie de prădător, privind drept înainte cu ochii lui negri 
și pătrunzători. Își dă toată silința să se ridice la înălțimea predecesorului 
său, Ara Iral. Însoţitorii lui sunt tot mătăsoși, la fel de înzorzonați ca el. 
Membrii acestei case sunt niște oameni superbi, cu piele de culoarea 
bronzului cald și păr negru și bogat. Sonya nu se află printre cei de aici. 
Când eram la Curtea lui Maven, eram prietene — atât cât pot eu să fiu 
prietenă cu cineva. Nu mi-e dor de ea și probabil că-i mai bine că nu a 
venit. 

Salin aruncă o privire circumspectă la pantera care toarce sub 
mângâierile mamei. Vai! Uitasem. Mamei lui, doamnă a Iralului și 
victimă a unui asasinat, i se spunea „Pantera“ în tinerețe. Mare șmecheră 
ești, mamă dragă! 

Aerul se unduiește și din el se înfiripă șase umbre Haven. Expresiile de 
pe chipurile lor sunt mai puțin ostile. O văd și pe Elane ivindu-se din 
spatele sălii. Însă rămâne în umbră, ascunzându-și durerea de mulțimea 
de aici. Mi-aș dori să stea lângă mine. Dar asta nu se va întâmpla 
niciodată, deși familia mea s-a purtat mai mult decât frumos cu ea. Într-o 
bună zi, Elane va sta în spatele lui Tolly. Nu lângă mine. 

Lordul Jerald, tatăl ei, este conducătorul delegației Haven. Are păr 
roșu, plin de viaţă, și piele luminoasă. Elane îi seamănă întru totul. Jerald 


știe să manipuleze lumina, așa că vârsta nu i se citește pe chip. Și nu lasă 
să se vadă că ar ști despre prezenţa fiicei lui în sală. 

— Maiestate! 

Salin Iral înclină capul foarte puțin — atât cât să nu poată fi acuzat de 
impoliteţe. 

Tata nu-i răspunde. Mișcă doar ochii, de la un ambasador la altul. 

- Domnilor! Doamnelor! Bine ați venit în regatul Riftului! 

-Îți mulțumim pentru ospitalitate! spune Jerald. 

Mai că-l aud pe tata scrâșnind din dinţi. Îi este silă de asemenea 
politețuri care-i irosesc timpul. 

-Sper că aţi bătut tot drumul până aici ca să vă respectați promisiunea. 

— Am promis să te susţinem în scopul înlăturării lui Maven de la 
putere, zice Salin. Nu pentru asta. 

Tata oftează. 

-Maven a fost înlăturat de la putere în regiunea Riftului. Și, cu 
sprijinul vostru, va fi înlăturat și din alte locuri. 

-Şi tu ai fi rege. Adică ne ceri să înlocuim un dictator cu altul. 

Multimea începe să murmure. Noi ne păstrăm calmul și ascultăm mai 
departe tâmpeniile debitate de Salin. 

Nu și mama, care se bagă în vorbă: 

— Nu-i corect să-l compari pe soțul meu cu prințul ăla aiurit, care nu 
are niciun drept să stea pe tronul tatălui său. 

- Nu am de gând să stau deoparte și să vă permit să puneţi mâna pe o 
coroană care nu vă aparține, mârâie Salin la ea. 

Mama pocnește amuzată din limbă. Apoi îi răspunde, mângâind felina 
uriașă de la picioarele ei. 

— Adică acea coroană pe care nu ti-a trecut prin minte să ţi-o însușești 
tu primul? Păcat că Pantera a fost ucisă. Măcar ea ar fi știut ce să facă, 
zice ea, mângâind animalul de pradă de lângă ea. 


Adevărata panteră mârâie din gât și își arată colții. 


- Domnule, nu putem să trecem cu vederea faptul că, deși Maven are 
mari probleme psihice, armatele și resursele lui sunt net superioare alor 
noastre. Mai cu seamă acum, când se bucură de sprijinul lacuștrilor. Dar 
uniți, îi putem opune rezistenţă. Îl putem ataca. Îi putem fărâmița 
regatul. lar Garda Stacojie... 

-Garda Stacojie! exclamă cu ură Jerald, congestionat la faţă și scuipând 
pe pardoseala noastră frumoasă. Vrei să zici Montfortul. Adevărata 
putere din spatele blestemaților ăia de teroriști. Alt regat, ce să zic! 

- La drept vorbind... începe Tolly, dar Jerald nu-l bagă în seamă. 

-Încep să cred că nu-ți pasă de Norta, ci de propriul tău titlu și de 
coroana ta. Nu vrei decât să te chivernisești, în timp ce bestiile alea ne 
devorează națiunea! se răstește Jerald. 

Ascunsă în spatele mulțimii, Elane tresare și închide ochii. Nimeni nu 
are dreptul să vorbească astfel tatălui meu. 

Pantera sesizează enervarea mamei și mârâie din nou. Iata stă neclintit 
în fața acestei amenințări fără perdea, care iscă freamăt printre nobilii 
adunați pe Drumul Apusului. 

După un moment lung și tensionat, Jerald cade în genunchi. 

- lartă-mă, Maiestate. M-am exprimat greșit. N-am vrut să... 

Sub privirea atentă a regelui, vocea i se stinge, cuvintele îi mor pe 
buzele cărnoase. 

-Garda Stacojie nu va pune niciodată mâna pe ținutul acesta. Nu 
contează că se bucură de sprijinul radicalilor, spune tata cu hotărâre. 
Roșiii ne sunt inferiori. Asta-i lucrarea biologiei. Însăși natura spune că 
noi le suntem stăpâni. Altminteri, de ce am fi noi argintii? Altminteri, de 
ce le-am fi noi superiori, dacă nu pentru a-i cârmui? 

Verii Samos izbucnesc în urale. Strigătele lor răsună din nou prin 
uriașa sală. 

- Regi ai oțelului! 

- Dacă oamenii cu sângenou vor să împărtășească soarta viermilor, n- 
au decât s-o facă. Dacă vor să-și întoarcă spatele la modul nostru de 


viață, n-au decât s-o facă. lar atunci când vor veni să se lupte cu noi, să se 
lupte cu natura, îi vom nimici! 

Uralele sunt asurzitoare acum, pentru că verilor noștri li s-au alăturat 
și membrii Casei Laris. Mă îndoiesc că se află aici cineva care să-l fi auzit 
pe Volo Samos vorbind atât de mult. Tata își păstrează vocea și face 
economie de cuvinte pentru momentele care contează cu adevărat. lar 
acesta este unul dintre ele. 

Numai Salin nu pare impresionat. Ochii lui negri, conturați cu tuş, îi 
aspresc și mai mult trăsăturile. 

— Asta-i motivul pentru care fiica ta a eliberat o teroristă? Asta-i 
motivul pentru care a măcelărit patru argintii dintr-o casă nobilă? 

- Erau patru arveni care-i juraseră credinţă lui Maven! 

Vocea mea sună ca un plesnet de bici. 

Lordul Iral se uită la mine și eu mă simt mai înflăcărată ca niciodată. 
Acestea au fost primele cuvinte pe care le-am rostit în calitate de 
prinţesă, primele cuvinte care îmi aparțin doar mie. 

-Patru soldaţi care ti-ar fi răpit totul dacă așa le-ar fi ordonat regele lor 
blestemat. Îi jelești, milord? 

Salin se strâmbă dezgustat. 

— Jelesc pierderea unei ostatice de mare preţ, nimic mai mult. Și, 
evident, pun la îndoială decizia ta, prințesă. 

Încă o picătură de batjocură să mai aud în tonul tău și îți tai limba. 

- Decizia a fost a mea, spune tata calm. Așa cum ai zis și tu, Barrow era 
o ostatică de preţ. l-am răpit-o lui Maven. 

Și i-am dat drumul în piață, așa cum dai drumul unei fiare din cușcă. Mă 
întreb câți soldați de-ai lui Maven a ucis ea în ziua aia. Probabil că destui 
ca să ne acopere fuga, așa cum a plănuit tata. 

-Şi acum e liberă ca păsările cerului, iar noi habar n-avem unde se află! 
se văicărește Salin. 

Înverșunarea i se topește văzând cu ochii. 


Cu un aer indiferent, tata spune ce știe deja toată lumea. 


-Se află în Piedmont, desigur. Și crede-mă că Barrow era mai 
periculoasă sub comanda lui Maven decât ar putea fi vreodată sub 
comanda celor de acolo. Pe noi ar trebui să ne preocupe eliminarea lui 
Maven, nu a unor radicali, fără nicio șansă de succes. 

Salin se holbează uluit la el. 

- Fără șansă de succes? Păi, au cucerit fortăreața Corvium. Controlează 
o mare parte din Piedmont, folosindu-se de prinţul ăla de paie. Dacă nici 
ăsta nu-i un succes... 

— Ei încearcă să pună semnul egalității între oameni, în esenţă, inegali, 
intervine mama cu răceală. E o prostie. Ca și cum ai încerca să aduni 
găini cu balauri. În cele din urmă vor ajunge să se omoare între ei. Și totul 
se va termina. Piedmontul se va revolta. Norta va scăpa de diavolii roșii. 
Soarele va continua să răsară în fiecare zi. 

Vorbele mamei par să fi pus capăt disputei. Satisfăcută, se sprijină de 
spătarul tronului. Și mângâie iarăși pantera uriașă, care toarce sub mâna 
ei. 

Tata abia așteaptă să dea lovitura fatală: 

-Obiectivul nostru este Maven. Așa că, într-o primă fază trebuie să ne 
concentrăm asupra Tinutului Lacurilor. Despărțirea regelui de noul aliat 
îl va face vulnerabil. Ne veţi susține în încercarea de a elibera pentru 
totdeauna tara noastră de otrava lui? 

Salin și Jerald se uită unul la altul. Mie îmi vibrează tot trupul de 
vuietul adrenalinei. Acum vor îngenunchea în faţa tatei. Trebuie s-o facă. 

- Veţi sprijini Casa Samos, Casa Laris, Casa Lerolan... 

Îl întrerupe cineva. O voce de femeie. Venită parcă de nicăieri. 

— Îndrăznești să vorbeşti în numele meu? 

Jerald mișcă din încheietura mâinii și rotește iute din degete. Și toată 
lumea exclamă uluită — chiar și eu — atunci când un al treilea ambasador 
se materializează din văzduh între Iral și Haven. O femeie. În spatele ei 
apar doisprezece membri ai casei sale, în straie roșii și portocalii. Ca 
apusul de soare. Ca o explozie. 


Mama tresare și ea, surprinsă pentru prima oară după mulţi, foarte 
mulți ani. Adrenalina mi se transformă în așchii de gheaţă, răcindu-mi 
sângele. 

Conducătoarea Casei Lerolan face un pas îndrăzneţ înainte. Are o 
înfățișare severă: păr cărunt, strâns într-un coc simplu; ochi ca bronzul 
încins. Femeia aceasta în vârstă nu cunoaște frica. 

- Eu nu voi susține un rege din Casa Samos, atâta vreme cât mai este în 
viață moștenitorul din Casa Calore. 

-Ştiam eu că-mi miroase a fum din iad, murmură mama, luându-și 
mâna de pe panteră. 

Fiara se încordează imediat. Se ridică în șezut și își scoate ghearele. 

Femeia ridică din umeri și zâmbește cu superioritate. 

- Normal că spui asta, Larentia, când mă vezi în faţa ta. 

Degetele îi zvâcnesc. Mă uit atentă la ele. Femeia asta e o ruinătoare, 
capabilă să distrugă orice cu o simplă atingere. Mi-ar putea zdrobi inima 
în piept sau creierul în cap. 

- Eu sunt regină... 

-Şi eu sunt, zâmbește și mai larg Anabel Lerolan. 

Deși poartă veșminte elegante, nu are nicio bijuterie. Nici măcar o 
coroană. Nimic din metal. Strâng pumnii dezamăgită. 

- Nu-i vom întoarce spatele nepotului meu. Tronul Nortei îi aparține 
de drept lui Tiberias al Șaptelea. Coroana noastră este din flăcări, nu din 
oțel. 

Furia tatei se concentrează ca tunetele și se dezlănțuie ca fulgerele. Se 
ridică de pe tron, cu pumnii încleștați. Toate armăturile din metal ale sălii 
se strâmbă, gemând sub forța mâniei lui. 

— Am făcut o înțelegere, Anabel, mârâie el. Mare Barrow în schimbul 
sprijinului tău. 

Ea nu-i răspunde. 

Îl aud pe Ptolemus șuierând. 


— Ai uitat cum a ajuns Garda să pună mâna pe Corvium? Nu ţi-ai văzut 


nepotul luptându-se în Archeon împotriva celor de același sânge cu el? 
Cum să-l mai susțină regatul după toate astea? 

Anabel nici nu tresare. Expresia de pe chipul ei ridat este una de 
răbdare. O bătrână care ar putea să pară cumsecade, dacă n-ar emana 
atâta cruzime. Așteaptă ca fratele meu să continue, dar Tolly nu mai 
spune nimic. 

-Îți mulțumesc, printe Ptolemus, înclină ea fruntea, pentru că nu 
insiști să promovezi minciuna scandaloasă care acoperă asasinarea fiului 
meu și exilarea nepotului. Amândouă au fost opera Elarei Merandus, 
care a răspândit apoi prin întregul regat cele mai deșănțate neadevăruri 
pe care le-am auzit vreodată. Da, Tiberias a făcut niște lucruri 
îngrozitoare ca să nu-și piardă viața. Dar asta s-a întâmplat după ce i-am 
întors toți spatele, după ce l-am abandonat, după ce propriul lui frate a 
încercat să-l ucidă în arenă, ca pe un criminal de rând. Măcar o coroană 
să-i dăm ca să ne ierte. 

Iral și Haven stau hotărâți în spatele ei. O cortină de nervozitate se lasă 
peste întreaga sală. O simţim cu toţii. Suntem argintii, evoluați și 
puternici prin naștere. Instruiţi să luptăm, să ucidem. În fiecare inimă 
ticăie un cronometru, numărând clipele până la înfruntarea fatală. Arunc 
o privire spre Elane. Și ea se uită la mine, cu buzele strânse într-un rictus 
amar. 

— Riftul îmi aparține, mârâie tata, la fel ca fiarele mamei. 

Sunetul ăsta mă pătrunde până în oase și parcă sunt din nou copil. 

Dar nu are niciun efect asupra bătrânei regine. Anabel lasă capul pe 
umăr și razele soarelui sclipesc prin cocul ei de culoarea fierului. 

— Atunci, stăpânește-l sănătos, ridică ea din umeri. Am făcut o 
înțelegere, așa cum ai zis. 

Și, cât ai bate din palme, se risipește toată tensiunea nervoasă care 
pusese stăpânire pe sală. Câţiva dintre verii noștri, plus lordul Jerald, 
răsuflă ușurați. 

Anabel deschide larg braţele. 


-Tu ești regele Riftului și îţi doresc să domnești peste el ani lungi și 
prosperi! Însă nepotul meu este rege de drept al Nortei. Și va avea nevoie 
de toți aliații pe care îi putem strânge ca să-și recapete regatul. 

Nici măcar tata n-a putut să prevadă această răsturnare de situaţie. 
Anabel Lerolan nu a mai călcat pe la Curte de multă vreme, preferând să 
rămână în Delphie, locul ei de baștină. A dispreţuit-o profund pe Elara și 
n-a putut suporta să i se afle în preajmă. Sau poate că îi era teamă de ea. 
Iar acum, când regina șoptitoare nu mai este, regina ruinătoare se poate 
întoarce. Și exact asta a făcut. 

Îmi spun că nu trebuie să intru în panică. Sigur, tata a fost luat prin 
surprindere, dar nu a capitulat. Ne păstrăm Riftul. Ne păstrăm Casa. Ne 
păstrăm coroanele. Le avem doar de câteva săptămâni, dar nu vreau să 
renunt la ce ne-am dorit atât de mult. Nu vreau să renunt la ce mi se 
cuvine. 

-Mă întreb cum intenționezi să pui pe tron un rege care nu-și dorește 
asta, murmură gânditor tata, împreunându-și degetele și uitându-se la 
Anabel pe deasupra lor. Nepotul tău se află în Piedmont... 

— Nepotul meu lucrează pentru Garda Stacojie împotriva voinței lui. 
lar Garda Stacojie este controlată de Republica Liberă Montfort. Vei 
constata că liderul ei, cel care se autointitulează premier, este un om 
destul de rezonabil, adaugă ea, pe tonul cuiva care vorbește despre 
vremea de afară. 

Mi se strânge stomacul și parcă mi se face greață. Un instinct primar 
îmi cere s-o ucid înainte să mai spună ceva. 

Tata ridică o sprânceană. 

— Ai luat legătura cu el? 

Regina Lerolan schițează un zâmbet evaziv. 

- Doar atât cât să pot negocia. Însă cu nepotul meu stau de vorbă mai 
des în ultimul timp. E un băiat talentat, foarte priceput la mecanică. Ne-a 
contactat din disperare și nu ne-a cerut decât un singur lucru. Pe care, 
datorită ţie, i l-am putut oferi. 


Mare. 

Tata o privește printre gene. 

-Înseamnă că îţi cunoaște planurile? 

- Le va cunoaște curând. 

-Şi Montfortul? 

- De-abia așteaptă să formeze o alianţă cu un rege. Republica va 
sprijini un război pentru instalarea pe tron a lui Tiberias al Șaptelea. 

-La fel cum au făcut-o în Piedmont? 

Dacă nimeni altcineva nu are de gând să atragă atenţia asupra 
absurdității acestei idei, atunci trebuie să intervin eu. 

— Prințul Bracken este o păpușă de cârpă în mâinile lor. Se spune că i- 
au răpit copiii și îl șantajează. Chiar nu-ți pasă dacă și nepotul tău va fi 
transformat într-o marionetă? 

Am venit azi aici ca să-i văd pe ceilalți cum se ploconesc în fața 
noastră. lar acum mă simt despuiată în fața zâmbetului lui Anabel. 

-Cum foarte elocvent a spus și mama ta, ei vor să pună semnul 
egalității între oameni esențialmente inegali. Nu au cum să obțină 
victoria. Sângele argintiu nu poate fi înfrânt. 

Chiar și pantera a amuţit. Urmărește atentă schimbul de replici și bate 
alene cu coada în pardoseala podiumului. Mă concentrez asupra blănii 
ei, întunecată precum cerul nopții. Un abis, aidoma aceluia pe marginea 
căruia ne aflăm noi acum. Inima mi se zbate în piept, pompându-mi în 
tot trupul adrenalină și spaimă. Nu știu ce hotărâre va lua tata. Nu știu ce 
se va alege de drumul pe care ne-am propus să mergem. Și mă ia cu fiori 
reci pe șira spinării. 

— Bineînţeles că regatul Nortei și cel al Riftului vor fi strâns legate prin 
alianță, adaugă Anabel. Și prin căsătorie. 

Se învârtește întreaga sala cu mine. Trebuie să fac apel la toată voința și 
mândria mea ca să nu mă ridic de pe tronul ăsta rece. Ești din oțel, îmi 
spun eu. Oţelul nu se sparge și nu se îndoaie. Însă parcă simt deja cum mă 
supun, cedând voinţei tatălui meu. Mă va vinde cât ai clipi din ochi, dacă 


asta îi va permite să-și păstreze coroana. Regatul Riftului, regatul Nortei 
- Volo Samos dorește să pună mâna pe tot ce poate. Dacă Norta îi este 
inaccesibilă, atunci va face tot ce-i stă în putere ca să-și păstreze Riftul. 
Chiar dacă asta înseamnă că își va încălca promisiunea. Și mă va vinde 
încă o dată. Mi se face pielea de găină. Credeam că s-a terminat. Acum 
sunt prințesă, iar tatăl meu este rege. Nu mai sunt nevoită să mă 
căsătoresc doar ca să obțin o coroană. Coroana este în sângele meu. 

Ba nu, nu-i adevărat. Tot ai nevoie de tatăl tău. Ai nevoie de numele lui. Nu 
îți aparții. 

Îmi vâjâie sângele în urechi, ca un uragan. Nu am putere să mă uit la 
Elane. l-am promis. S-a măritat cu fratele meu ca să nu ne mai despărțim 
niciodată. Și-a respectat partea ei de învoială. Dar acum? Acum pe mine 
mă vor trimite în Archeon. lar ea va rămâne aici, ca soție a lui Tolly și, 
într-o bună zi, regina lui. Îmi vine să urlu. Îmi vine să sfărâm tronul ăsta 
infernal și să-i distrug pe toti din sală. Și pe mine. Nu pot face una ca 
asta. Nu pot să trăiesc așa. 

În astea câteva săptămâni de-abia am început să mă obișnuiesc cu o 
libertate pe care n-am cunoscut-o niciodată... și nu pot să renunt. Nu pot 
să încep iar să trăiesc pentru ambitiile altcuiva. 

Respir pe nas, încercând să-mi stăpânesc furia. Nu cred în zei, dar 
acum mă rog. 

Spune nu. Spune nu. Spune nu. Te rog, tată, spune nu! 

Singura ușurare de care am parte este că nu se uită nimeni la mine. 
Nimeni nu mă vede cum mă descompun încetul cu încetul. Toată lumea 
nu are ochi decât pentru tata, a cărui hotărâre o așteaptă cu sufletul la 
gură. Încerc să mă detașez. Încerc să-mi pun durerea într-o cutie și s-o 
ascund bine. E mai ușor de făcut atunci când te antrenezi, când te lupti. 
Dar acum este aproape imposibil. 

Firește, râde cu răutate vocea din mintea mea. Indiferent ce faci, drumul 
tău tot aici va duce. Soarta mea este să mă căsătoresc cu un moștenitor al 
dinastiei Calore. Sunt făcută pentru asta din punct de vedere fizic. Din 


punct de vedere psihic. Așa sunt construită eu. Ca un castel. Sau un 
cavou. Viaţa mea nu mi-a aparținut niciodată și nici nu îmi va aparține 
de acum încolo. 

Cuvintele tatei îmi bat cuie în inimă. 


- Pentru regatul Nortei. Și pentru regatul Riftului. 


DOUĂ ZECI ȘI PATRU 


Cameron 


Morrey are nevoie de mai mult timp decât ceilalți ostatici. 

Unii au crezut în doar câteva minute. Alţii au rezistat zile întregi, 
agăţându-se cu încăpățânare de minciunile care li s-au inoculat în 
minte.Garda Stacojie este o adunătură de teroriști. Garda Stacojie este feroce. 
Garda Stacojie o să-ți facă viața un iad. Regele Maven te-a scăpat de război și te 
va mai scăpa de multe alte rele. Jumătăţi de adevăr distorsionate și tesute 
într-o poveste propagandistică. Înţeleg acum de ce atât de mulți au fost 
înșelaţi. Maven a exploatat o dorinţă a roșiilor care nu-și dădeau seama 
că sunt manipulati. Ei nu vedeau decât un argintiu care promitea că-i va 
asculta, că va pleca urechea la cererile lor, nerespectate niciodată. Așa că 
au fost ușor de tras pe sfoară. 

Pe de altă parte, nici Garda Stacojie nu-i alcătuită din zâne și semizei. 
Membrii ei au multe defecte și combat opresiunea prin violenţă. Dar 
copiii din Legiunea Pumnalului rămân precauți. Nu sunt decât niște 
adolescenţi care au trecut din tranșeele unei armate în cele ale alteia. Nu-i 
pot condamna pentru că sunt cu ochii în patru. 

Morrey nu renunță la îndoielile lui. Din cauza mea, din cauza a ceea ce 
sunt. Maven a acuzat Garda de uciderea celor ca mine. Și acum, 


indiferent cât de tare ar încerca, fratele meu nu poate să uite cuvintele lui. 

Este dimineață și noi stăm la masă, în fața castroanelor cu terci 
fierbinte. Eu mă pregătesc sufletește pentru obișnuitul tir de întrebări. Ne 
place să mâncăm afară, pe iarbă, sub cerul liber, în fața câmpului de 
instrucție. După cincisprezece ani petrecuţi în mahalaua noastră, ne 
minunăm de fiecare adiere proaspătă a vântului. Stau cu picioarele 
încrucișate. Salopeta mea verde-închis s-a făcut moale ca o cârpă de la 
atâta spălat. 

- De ce nu pleci? mă întreabă Morrey, fără niciun fel de introducere. 

Amestecă terciul de trei ori, în sens opus acelor de ceasornic. Și 
continuă: 

- Doar nu ai jurat credință Gărzii. N-ai niciun motiv să rămâi aici. 

- De ce faci asta? îl întreb eu lovindu-i lingura cu lingura mea. 

Replica e prostească, dar măcar evit să-i răspund pentru moment. 
Fiindcă niciodată nu găsesc răspunsul potrivit și nu pot să sufăr că mă 
face să mă îndoiesc de hotărârile mele. 

Ridică din umerii înguști. 

-Îmi place rutina, bolborosește el. Acasă... în fine, știi și tu cât de urât 
era acasă, dar... 

Amestecă din nou în castron. Scrâșnetul metalic îmi rașchetează 
creierii. 

-Mai ţii minte programul, sirenele. 

-Tin minte. 

Încă mai aud sirenele alea în vis. 

— Ţi-o fi dor de ele? 

Pufnește cu dispreţ. 

- Nu, sigur că nu. Doar că... Nu-mi place să nu știu ce urmează să se 
întâmple. Nu înţeleg. Mă... mă sperie. 

lau o lingură din terciul de ovăz. E gros și gustos. Morrey mi-a dat mie 
rația lui de zahăr, iar dulceata îi mai taie din gustul rău. 


-Cred că așa simte toată lumea. Cred că din cauza asta nu plec. 

Morrey se uită la mine, mijind ochii ca să-i ferească de soare. Razele lui 
îi luminează chipul, scoțând în evidenţă schimbările din ultima vreme. 
Mesele regulate l-au mai împlinit. lar aerul mai curat îi face bine. Nu i- 
am mai auzit tusea hârâită care îi întrerupea vorbele. 

Un singur lucru nu s-a schimbat. Încă mai are tatuajul ăla. Și eu îl mai 
am. Un semn rușinos în jurul gâtului, făcut cu tuș negru. Literele și 
numerele noastre se potrivesc perfect. 

ON-AAR-188908. Asta scrie pe gâtul lui. Orașul Nou, Atelier de 
Asamblare și Reparații. Eu sunt numărul 188907. M-am născut prima. Mă 
mănâncă pielea gâtului când îmi amintesc ziua când am fost însemnați, 
înrobiți pe vecie. 

- Nu știu unde să mă duc, rostesc cuvintele cu glas tare pentru prima 
oară, deși le gândesc zilnic de când am scăpat din Corros. Nu ne putem 
întoarce acasă. 

-Cred că nu, șoptește el. Dar aici ce facem? Ai de gând să-i lași pe ăștia 
să... 

— Ti-am mai zis că nu vor să-i omoare pe oamenii cu sângenou. E o 
minciună. O minciună a lui Maven... 

- Nu despre asta vorbesc acum. Bun. Zici că Garda Stacojie n-o să te 
ucidă, dar tot te aruncă în calea pericolului. Fiecare minut când nu ești cu 
mine ti-l petreci învățând cum să te lupti. Cum să ucizi. lar în Corvium 
am văzut... atunci când ne-ai scos afară... 

Nu care cumva să spui ce-am făcut. Îmi aduc aminte și singură cum i-am 
omorât pe cei doi argintii. Mai repede decât am ucis vreodată pe cineva. 
Îmi aduc aminte cum le curgea sângele din ochi și din guri și cum le 
mureau organele, unul câte unul, sufocate de tăcerea mea. Am simțit eu 
însămi toate astea. Și încă le mai simt. Senzatia morții îmi pulsează prin 
tot corpul. 

-Ştiu că poți fi de ajutor, spune el, împingând din față castronul cu 
terci și apucându-mă de mână. 


Pe vremea când munceam în fabrică, era fix pe dos: eu obișnuiam să-l 
încurajez. 

- Doar că nu vreau să-i văd cum te transformă într-o armă. Eşti sora 
mea, Cameron. Ai făcut tot posibilul să mă salvezi. Lasă-mă să fac și eu la 
fel. 

Oftez lung și mă întind pe iarba deasă. 

Morrey se uită în zare, dându-mi răgaz de gândire. Face un semn cu 
mâna spre câmpurile din fața noastră. 

— Al naibii de verde e totul aici. Crezi că așa arată și restul lumii? 

- Habar n-am. 

- Am putea afla. 

Vorbește așa de încet, că pot să mă prefac că nu l-am auzit. Ne 
cufundăm într-o tăcere confortabilă. Eu mă uit cum vântul de primăvară 
alungă norii de pe cer, iar el își mănâncă terciul, cu mișcări rapide și 
eficiente. 

-Sau am putea merge acasă. Mama și tata... 

- Imposibil. 

Mă concentrez la albastrul cerului de deasupra, un cer cum n-am văzut 
nicicând în infernul unde ne-am născut. 

— Pe mine ai reușit să mă salvezi. 

-Şi era să murim amândoi. Aveam mai multe șanse și tot era să 
murim, oftez eu. Deocamdată nu putem face nimic pentru ei. M-am 
gândit și eu la asta, dar... nu putem decât să sperăm. 

Se întunecă la faţă, dar este de acord cu mine. 

-Şi să rămânem în viață. Să ne păstrăm identitatea. Mă auzi, Cam? 

Mă apucă de mână și îmi spune speriat: 

-Nu le permite să te schimbe. 

Are dreptate. Urăsc cu tot sufletul pe oricine mi-ar ameninţa familia, 
dar la ce m-ar ajuta să-mi alimentez în permanenţă furia asta? 


-Şi ce să fac? îl întreb. 


- Eu nu știu cum e să ai un talent ca al tău. Dar ai prieteni care știu. 

Face o pauză cam teatrală și se uită la mine cu ochi scânteietori. 

— Ai prieteni, da? 

Și îmi aruncă un rânjet insolent peste marginea castronului. Nu îl las să 
scape nepedepsit și-i dau una peste mână. 

În primul moment mă gândesc la Farley, dar n-a ieșit încă din spital, 
are multe bătăi de cap cu bebelușul, plus că nu e înzestrată cu niciun 
talent. Habar n-are cum te simți atunci când știi că poți ucide fără să 
clipești, când știi că ai la dispoziție o armă atât de mortală. 

-Mi-e frică, Morrey. Când îţi sare țandăra, te apuci să zbieri. Însă eu, 
cu puterea asta... 

Ridic pumnul strâns spre cer. 

-Mi-e frică de ce aș putea face. 

— Poate că este un lucru bun. 

- Cum adică? 

-Mai ţii minte la ce munci îi pun pe copii acasă la noi? Tii minte că îi 
pun să repare mecanismele mari? 

Morrey cască ochii la mine, încercând să mă facă să pricep unde bate. 

Și îmi aduc aminte. Scrâșnete de fier pe fier. Huruit de mașinării pe 
podelele nesfârșite ale fabricii. Parcă și simt miros de unsoare, parcă simt 
cheia fixă în mână. Mare ușurare am simţit atunci când am crescut destul 
de mari ca să nu mai fim folosiți pe post de „păianjeni“ — cum îi numesc 
supraveghetorii pe copiii mici din echipele de muncitori. Copii destul de 
mici ca să se poată strecura acolo unde adulții nu încap. Copii destul de 
necopți la minte, ca să nu le fie teamă că ar putea fi striviți acolo. 

-Frica poate fi un lucru bun, Cam, repetă el. Frica nu te lasă să uiţi. lar 
frica asta a ta, respectul pe care îl nutrești față de puterea din tine, este tot 
un fel de talent. Eu așa cred. 

Mi s-a răcit terciul, dar îmi umplu gura, ca să nu fiu obligată să 
vorbesc. Gustul de zahăr este grețos acum, iar zeama vâscoasă mi se 
lipește de dinți. 


- Te-ai pieptănat al naibii de prost, murmură Morrey. 

Revenim la un alt obicei vechi, drag amândurora. Părinții intrau în 
schimb mai devreme decât noi, așa că trebuia să ne pregătim unul pe 
celălalt. Morrey a învăţat de mic cum să mă pieptene și acum îmi 
împletește părul negru în două codițe. 

Nu insistă să iau chiar acum o hotărâre, dar discuţia noastră mi-a 
readus în atenţie întrebări care mă macină de ceva timp. Cine vreau să fiu? 
Ce alegeri voi face? 

Observ în zare două siluete cunoscute. Una înaltă, cealaltă scundă — 
ambele alergând pe lângă marginea terenului de instrucție. Cam toți ne- 
am obișnuit să-i vedem cum fac jogging în fiecare zi. Deși Cal are 
picioarele lungi, Mare reușește să se țină după el. Se apropie și o văd 
zâmbind. Eu nu înţeleg o mulțime de lucruri despre fetiţa cu fulgerele, 
iar zâmbetul ăsta când îi iese sufletul de atâta alergat este unul dintre ele. 

- Mulţumesc, Morrey! spun eu ridicându-mă în picioare. 

Fratele meu rămâne așezat. Îmi urmărește privirea și dă cu ochii de 
Mare. Însă nu din cauza ei se crispează, ci din cauza lui Cal. Și începe să- 
și facă de lucru cu castroanele, ca să-și ascundă căutătura dușmănoasă. 
Familia Cole nu moare de dragul prinţului din Norta. 

Încetinind puţin, Mare ridică bărbia spre noi în semn de salut. 

Prințul încearcă să-și ascundă enervarea când o vede că se îndreaptă 
spre mine și Morrey. Adevărul este că nu-i cine știe ce maestru în ale 
disimulărilor, dar ne salută și el cât de politicos e în stare. 

- Neaţa! gâfâie Mare la noi, sărind de pe un picior pe altul. 

Tenul ei cafeniu și-a recăpătat căldura aurie și arată mult mai bine 
acum. 

- Cameron, Morrey, continuă ea, privind de la unul la altul cu 
rapiditate de felină. 

Mintea îi e alertă în permanenţă, în căutare de potenţiale pericole. Nici 
nu-i de mirare, după câte a avut de îndurat. 


Probabil că-mi simte ezitarea, pentru că nu se mai mișcă, așteptându- 


mă pe mine să zic ceva. Mai că mă pierd cu firea, dar Morrey îmi face un 
semn discret. la taurul de coarne, îmi spun eu. S-ar putea să te înțeleagă. 

— Vrei să facem câțiva pași împreună? 

Înainte de captivitate, poate că ar fi pufnit cu dispreţ, mi-ar fi spus să- 
mi continui exercițiile și m-ar fi alungat din drumul ei ca pe o muscă 
enervantă. Abia dacă mă suporta pe vremea aia. Dar acum dă din cap și-i 
face un semn lui Cal să plece. Numai ea e în stare de asta. 

Închisoarea a schimbat-o, așa cum ne-a schimbat pe toți. 


- Sigur, Cameron. 


Am sentimentul că vorbesc de ore bune. Îmi deșert sufletul în faţa ei. 
Teama, furia, greața care mă cuprind de fiecare dată când mă gândesc la 
ce pot să fac și la ce am făcut. Emoţia puternică pe care am simtit-o 
mereu. Senzatia că puterea asta mă face invincibilă, indestructibilă. 
Rușinea care mă copleșește acum. Parcă mi-aş fi vârât un cutit în burtă și 
mi se revarsă matele pe afară. Nu o privesc în ochi, ci mă uit doar în jos. 
Mergem mai departe pe terenul de instrucţie, unde au venit deja soldații. 
Soldați cu sângenou și soldaţi roșii, care își fac exercițiile de dimineaţă. 
Însă e greu să-i deosebești, pentru că toți poartă salopetele verzi pe care 
le-au primit de la Republica Montfort. Toţi arătăm la fel, de parcă am fi 
un tot unitar. 

- Nu vreau decât să-mi protejez fratele. El zice că ar trebui să plecăm 
de aici... 

Vocea mi se stinge. Nu știu ce să mai spun. 

Mă surprinde replica lui Mare: 

-Şi sora mea îmi zice același lucru. În fiecare zi. Vrea să accepte oferta 
lui Davidson și să plece de aici, să se stabilească altundeva. Să lase lupta 
asta în seama altora. 

I se întunecă ochii și privește neliniștită la terenul plin cu uniforme 
verzi. O face mecanic, fără să știe. Încearcă să descopere eventuale 
riscuri, eventuale amenințări. 


- Zice că noi ne-am sacrificat destul. 

-Şi ce ai să faci? 

- Nu pot să plec, șoptește ea, mușcându-și buzele. Am acumulat prea 
multă furie. Dacă nu scap de ea, s-ar putea să-mi otrăvească tot restul 
zilelor. Dar probabil că nu asta vrei să auzi. 

Din gura altcuiva, vorbele astea ar putea suna ca o acuzare. Dacă mi le- 
ar spune Cal. Sau Farley. Sau chiar Mare cea din urmă cu șase luni. Însă 
acum mi se par mângâietoare. 

— M-aș nenoroci dacă aș rămâne, mărturisesc eu. Dacă aș continua tot 
așa, folosindu-mă de talentul meu ca să iau viața unor oameni... aș 
ajunge un monstru. 

Monstru. O simt că se cutremură când aude cuvântul ăsta și se închide 
în sine. Mare Barrow a avut parte de mulți monștri. Acum își ferește 
privirea și începe să-și răsucească pe deget o șuviță de păr, udă de 
transpiratie. 

- Atât de ușor pot fi creați monștrii ăștia. Mai ales în oameni ca noi, 
murmură ea. 

Însă își revine repede. 

- Tu n-ai luptat în Archeon. Sau, dacă ai luptat, eu nu te-am văzut. 

- Nu, am fost acolo doar ca să... te țin pe tine în frâu. 

La momentul respectiv părea un plan bun. Însă acum știu prin câte a 
trecut. Și mă simt oribil. 

Nu insistă. 

- Kilorn a avut ideea aia, spun eu, pentru că știa că voiam să fac un pas 
înapoi. Așa că am venit în Archeon, dar nu ca să lupt, nu ca să ucid... 
decât dacă ar fi fost absolut necesar. 

-Şi vrei să continui pe drumul ăsta. 

Nu este o întrebare. 

Dau încet din cap. N-ar trebui să-mi fie rușine. 


-Cred că așa este mai bine. Să apăr, nu să distrug. 


Îndoi degetele. Tăcerea mi se acumulează sub piele. Nu-mi urăsc 
talentul, dar pot să-i urăsc consecințele. 

Mare îmi zâmbește. 

-Nu sunt comandantul tău. Nu-ţi pot spune eu ce să faci sau cum să 
lupti. Dar cred că-i o idee bună. Și, dacă încearcă cineva să-ți spună că n- 
ai dreptate, trimite-l la mine. 

Zâmbesc și eu. Parcă mi s-a ridicat o greutate de pe suflet. 

— Mulţumesc! 

— Vreau să-ți mai spun că îmi pare rău, continuă ea, apropiindu-se mai 
mult de mine. Din cauza mea ai ajuns aici. Acum înțeleg cum te-ai simțit 
când te-am obligat să ni te alături... am greșit. Îmi pare rău. 

— Ai perfectă dreptate. Ai greșit, asta așa este. Dar în cele din urmă am 
obținut ce am vrut. 

- L-ai găsit pe Morrey, suspină ea. Mă bucur că l-ai putut salva. 

Nu-i dispare surâsul de pe buze, dar se mai estompează la gândul 
fraților pierduti. 

Morrey ne așteaptă pe colina din față. Cal nu se mai vede. Foarte bine. 

Cu toate că se află în Gardă de luni bune, Cal tot dificil a rămas, nu știe 
să se poarte frumos cu cei din jur și e mereu cu capsa pusă dacă n-are de 
conceput vreo strategie. O parte din mine încă mai crede că pentru el noi, 
toți, nu suntem decât niște persoane de care te poți dispensa cu ușurință 
după ce și-au făcut treaba — niște cărţi de joc, strânse sau aruncate după 
cum dictează interesul de moment. Dar o iubește pe Mare, îmi amintesc eu. 
Iubeste o fată cu sângele roșu. 

Asta trebuie să însemne ceva. 

Mai am de mărturisit o ultimă temere înainte de a ajunge lângă fratele 
meu. 

-Crezi că vă abandonez pe toți? Pe voi, cei cu sângenou. 

Talentul meu este tăcerea care aduce moartea. Fie că-mi convine sau 
nu, sunt o armă. Pot fi folosită. Pot fi de folos. Oare nu-i o dovadă de 
egoism dacă i-aș părăsi? 


Am impresia că și Mare și-a pus de nenumărate ori întrebarea asta. Dar 
răspunsul ei este doar pentru mine. Pentru mine și pentru nimeni 
altcineva. 

— Nici vorbă, murmură ea. Eşti încă aici. Un monstru mai puțin în 
privinţa căruia să ne facem griji. O fantomă mai puțin. 


DOUĂZECI ŞI CINCI 
Mare 


Cu toate că perioada petrecută în tabăra Șanțul a fost una epuizantă, 
atât fizic, cât și emoțional, încă mă mai gândesc cu drag la ea. Este pentru 
prima oară când îmi amintesc mai bine momentele bune, în locul celor 
rele. Zilele când îi salvam pe oamenii cu sângenou din ghearele morții. 
Fiecare ne părea o mică victorie. Fiecare chip salvat îmi dovedea că nu 
sunt singură — și că pot la fel de bine să ajut oamenii, nu doar să-i omor. 
Uneori mi se părea simplu. Mi se părea corect. De atunci tot încerc să 
recapăt sentimentul acesta. 

Baza din Piedmont are propriile săli și terenuri de instrucție. Unele 
dintre acestea sunt utilate pentru argintii. Restul sunt folosite de roșiii 
care se învaţă cu războiul. Colonelul și oamenii lui — câteva mii deja și 
înmulțindu-se pe zi ce trece — au revendicat poligonul de tragere. 
Oamenii cu sângenou care au talente mai puțin ucigătoare — cum este și 
Ada — își perfecționează tehnicile de tragere la ţintă și de luptă sub 
îndrumarea tatălui lui Farley. Kilorn face naveta între aceștia și ceilalți 
oameni cu sângenou de pe terenurile de instrucţie ale argintiilor. Nu 
aparține niciunui grup, însă prezenţa lui le face mult bine. Băiatul pescar 
este antonimul pericolului, plus că toată lumea îl cunoaște. Iar lui nu-i 


este teamă de ei, așa cum le este multor soldați roșii. Stând în preajma 
mea, Kilorn a văzut destule ca să nu se mai sperie niciodată de vreun om 
cu sângenou. 

Acum mă conduce pe lângă o clădire mare cât un hangar. Dar nu văd 
nicio pistă în apropiere. 

-Sala de sport a argintiilor, mă lămurește el. Au tot felul de chestii aici. 
Greutăţi, o pistă cu obstacole, o arenă... 

— Am priceput. 

Mi-am exersat talentul într-un loc ca ăsta, înconjurată de argintii care 
se hobau la mine, de-abia așteptând să-mi curgă un singur strop de sânge 
ca să mă poată ucide. Bine că măcar grija asta n-o mai am. 

— Probabil că n-ar trebui să se antreneze într-un spațiu închis și la 
lumina becurilor. 

Kilorn pufnește pe nas: 

- Probabil că nu. 

Una dintre ușile sălii de sport se deschide și dinăuntru iese un bărbat, 
cu un prosop în jurul gâtului. Este Cal, care își șterge transpirația de pe 
chipul argintiu din cauza efortului. Bănuiesc că s-a antrenat cu greutățile. 

Îngustează ochii și se apropie de noi cât de repede e în stare. Gâfâind 
puternic, întinde mâna. Kilorn i-o strânge zâmbindu-i larg. 

— Kilorn, dă Cal din cap. Îi prezinţi baza? 

- Păi... 

- Neah, azi are de gând să se apuce de lucru, vorbește Kilorn peste 
mine. 

Cu greu mă stăpânesc să nu-i trag un cot în burtă. 

— Cum? 

Cal se face negru la față și oftează prelung. 

-Credeam că ai să mai stai putin potolită ca să-ți revii. 

M-a mirat ce mi-a spus Kilorn la spital, dar are dreptate. Nu mai pot să 
ard gazul degeaba. Mă simt inutilă. Și n-am stare, sunt agitată. Furia 


clocotește în mine. Nu sunt Cameron. Nu am putere să mă retrag. Până și 
becurile au început să scoată scântei când intru într-o cameră. Trebuie să 
mă descarc cumva. 

— Au trecut destule zile. Am avut tot timpul din lume să reflectez. 

Îmi pun mâinile în șold, pregătindu-mă pentru inevitabila lui ripostă. 
Fără să-și dea seama, Cal adoptă deja celebra lui poziţie intitulată „uitaţi- 
vă-la-mine-cum-mă-cert-cu-Mare“. Brate încrucișate la piept, frunte 
încruntată, picioare înfipte bine în sol. Am soarele în spate și trebuie să-și 
mijească ochii. Ca să nu mai zic că pute a transpirație după atâta 
antrenament. 

Iar Kilorn, mișelul ăla parșiv, se prinde ce va urma și face câțiva pași 
înapoi. 

- Ne vedem mai încolo, mă anunţă el și-mi aruncă un rânjet fălos peste 
umăr. 

Și pleacă, lăsându-mă să mă descurc singură. 

-Stai putin, strig eu după el. 

Dar Kilorn îmi face cu mâna și dispare după colțul clădirii. 

— De mare ajutor mi-a fost. Nu că aș avea nevoie, adaug eu repede, 
pentru că este decizia mea și, în fond, e vorba doar despre instrucție, nu 
despre vreo luptă adevărată. O să fie bine. 

-Mă rog, jumătate dintre grijile mele sunt față de bieţii oameni din 
zona de impact. Iar celelalte... 

Mă apucă de mână și mă trage lângă el. Eu strâmb din nas și mă 
proptesc mai bine pe picioare. Nu că ar conta cine știe ce. Oricum e mai 
puternic decât mine. 

— Eşti transpirat! 

Zâmbește și mă cuprinde cu brațul pe după umeri. Nu mai am scăpare. 

— Înî. 

Mirosul lui ar trebui să-mi mute nasul din loc, dar parcă nu-i chiar așa 
de rău. 


— Deci n-ai de gând să te opui? 


- Tu singură a zis. Este decizia ta. 

- Foarte bine. N-am energie să mă cert de două ori în aceeași 
dimineaţă. 

Mă împinge puțin ca să se poată uita la mine. Îmi mângâie linia 
maxilarului cu degetul mare. 

- Gisa? 

- Gisa, oftez eu cu năduf, dându-mi o șuviță de păr la o parte din ochi. 

În lipsa Pietrei Tăcute, sănătatea mea este excelentă. Ba chiar și 
unghiile și părul au început să-mi crească normal. Dar încă mai am 
vârfurile cenușii. Astea nu vor dispărea niciodată. 

-Mă tot bate la cap. Cică să intrăm în civilie și să plecăm de aici. Să ne 
ducem în Montfort. Să abandonăm totul. 

-Şi tu i-ai zis să plece, dacă așa vrea. 

Mă fac ca para focului în obraji. 

-Mi-a scăpat! Câteodată... vorbește gura fără mine. 

Cal începe să râdă. 

- Nu se poate! Chiar așa? 

-Şi după aia, mama i-a luat partea. Normal că i-a luat-o. Și tata n-a fost 
de partea nimănui și a încercat să ne împace. Normal. E ca și cum... 

Încep să suspin. 

—...ca și cum nu s-ar fi schimbat nimic. Ca și cum am fi tot în bucătăria 
noastră din Pilonii. Cred că n-ar trebui să mă afecteze atât de tare. Asta-i 
situația. 

Ridic stânjenită ochii la el. Nu-mi place deloc să mă vait lui de familia 
mea. Dar el m-a întrebat. Și m-am descărcat. Acum îl văd că mă studiază 
de parcă aș fi un teren de luptă. 

- Nu trebuie să te mai gândești la asta. E o prostie. 

Mă strânge mai tare de mână și nu apuc să fug de lângă el. Îmi 
cunoaște bine obiceiul ăsta. 


- De fapt, chiar mă gândeam la toți soldații alături de care am luptat. 


Unii se întorceau teferi la trup, dar schilodiţi în alt sens. Fie nu mai pot să 
doarmă, fie nu mai pot să mănânce. Câteodată se refugiază în trecut, în 
amintirea vreunei bătălii, amintire stârnită de un miros sau de altă 
senzație. 

Încerc să-mi stăpânesc emoția și îmi pipăi încheietura cu degetele care 
îmi tremură prea tare. Mă strâng și îmi aduc aminte de cătușe. Îmi vine 
să vomit. 

— Înţeleg ce vrei să spui. 

— Știi ce ajută? 

Bineîneţels că nu știu, altminteri aș face-o. Scutur din cap. 

- Normalitatea. Rutina. Discuţiile. Deși știu că ție nu-ți prea place să 
discuti, zâmbește el ușor. Dar familia ta nu vrea decât să te știe în 
siguranţă. Au trecut prin toate chinurile iadului cât ai fost... plecată. 

Tot n-a găsit un cuvânt potrivit pentru ce mi s-a întâmplat. Captivă sau 
prizonieră sunt vorbe care nu au greutatea necesară. 

— lar acum, că te-ai întors, se poartă așa cum s-ar purta oricine. Te 
protejează. Nu pe fetița cu fulgerele, nu pe Mareena Titanos, ci pe tine. 
Pe Mare Barrow. Fata pe care o cunosc ei. Atâta tot. 

- Aşa este, dau eu încet din cap. Multumesc! 

- Cum rămâne cu discutiile alea? 

— Haide, măi! Chiar acum? 

Pufnește în râs. Simt cum i se încordează mușchii abdomenului lipit de 
mine. 

- Bine, mai încolo. După antrenament. 

— Ar cam trebui să faci un duș. 

— Glumești? Am de gând să stau lângă tine tot timpul. Vrei să te 
antrenezi? Atunci, ai s-o faci așa cum trebuie. 

Îmi dă un ghiont mic în spate și mă împleticesc. 

- Haide! 


Prințul mă bate la cap până încep să mă misc în ritm cu el. Trecem de 


pista de alergări și de cea pentru curse cu obstacole; trecem de un câmp 
întins, cu iarba proaspăt cosită. Ca să nu pomenesc și de câteva petice 
acoperite cu zgură, destinate luptelor corp la corp, și de un poligon lung 
de vreo patru sute de metri. Pe cele două piste aleargă niște oameni cu 
sângenou, în timp ce alţii se antrenează singuri, pe câmp. Nu-i recunosc, 
dar le știu destul de bine talentele. Unul, foarte asemănător cu un acvatic, 
creează coloane de apă limpede, pe care apoi le lasă să curgă în iarbă, 
unde se formează bălți cu noroi. Altul, o femeie care stăpânește talentul 
teleportării, se plimbă dintr-un capăt în celălalt al pistei cu obstacole. 
Dispare de aici și apare dincolo, râzându-și de cei care nu se descurcă 
prea bine. La fiecare salt al ei, mi se strânge inima pentru că îmi amintesc 
de Shade. 

Cel mai tare mă tulbură locurile pentru lupta corp la corp. Nu m-am 
mai antrenat așa de multe luni. lar ultima mea parteneră a fost 
Evangeline. Nu că mi-aș dori să repet experienţa aceea. Dar sunt 
convinsă că va trebui s-o fac. 

Vocea lui Cal mă ajută să-mi păstrez calmul, atrăgându-mi atenţia la 
treaba pe care o avem de făcut. 

— De mâine începi să te antrenezi cu greutățile, dar astăzi ne vom 
ocupa de tragerea la ţintă și de teorie. 

Chestia cu tragerea la țintă o înţeleg. 

-Ce teorie? 

— Ar fi trebuit să începi pregătirea încă de acum zece ani. Pentru că, 
înainte ca talentele să ni se dezvolte complet, este necesar să studiem 
avantajele și dezavantajele lor, precum și modul în care le putem folosi 
cât mai eficient. 

— Adică apa bate focul și de aia acvaticii îi înving pe piromani. 

-Cam așa ceva. Dar dacă ai fi piroman? 

Nu știu ce să zic. Cal zâmbește. 

— Vezi? E mai complicat. E nevoie de mult studiu și înțelegere. Și de 
încercări repetate. Dar sunt convins că ai să prinzi totul din zbor. 


Uitasem cât de bine se pricepe Cal la lucrurile astea. Se simte ca peștele 
în apă, e relaxat, zâmbitor. Și nerăbdător. Ăsta e un domeniu pe care îl 
cunoaște, pe care îl înțelege. Un domeniu în care excelează. Singurul 
lucru de care se mai poate agăța într-o lume întoarsă cu fundul în sus. 

— E prea târziu acum să zic că nu mai vreau să mă antrenez? 

Își dă capul pe spate și râde în hohote. Pe gât i se prelinge o picătură de 
transpiratie. 

-Nu mai scapi de mine, Barrow. Haide, trage în prima tintă! 

Și îmi indică un bloc de granit, aflat la zece metri de noi. 

-Un singur fulger. Drept în centru. 

Îi arunc un zâmbet plin de superioritate. N-am cum să ratez de la 
distanţa asta. Un singur fulger alb cu roșu străpunge văzduhul și 
nimerește ținta. Se aude un trosnet puternic și în centrul pietrei apare o 
pată neagră. 

Dar n-am timp să mă umflu în pene, pentru că prinţul mă împinge la o 
parte. Nu mă așteptam la una ca asta și mă dezechilibrez, mai-mai să cad. 

— Hei! 

Dar Cal merge mai departe și îmi arată următoarea țintă. 

— Douăzeci de metri. 

-În regulă, gâfâi eu. 

Ridic brațul din nou, mă pregătesc să țintesc și Cal mă îmbrâncește 
iarăși. Acum picioarele mele reacționează ceva mai rapid, însă nu 
suficient. lar fulgerul o apucă pe pustii și cade apoi pe pământ. 

- Nu-i deloc corect ce faci. 

— Eu obișnuiam să mă antrenez cu cineva care îmi trăgea cu gloanţe 
oarbe pe lângă cap. Preferi gloanţele? 

Scutur repede din cap. 

— Atunci... trage... la... țintă! 

În mod normal, ar trebui să mă umplu de draci, dar Cal zâmbește și 
mai tare, făcându-mă să mă îmbujorez ca o nătângă. Ești la antrenament, 


îmi spun eu. Revino-ți, ce naiba! 

Când mai vrea să-mi dea brânci, fac un pas în lateral și îmi arunc 
fulgerul, care ciobește ținta din granit. Mă feresc de el iar și trag încă o 
dată. Cal începe să-și schimbe tactica: acum mă lovește peste picioare și 
îmi aruncă bile de foc prin fața ochilor. Prima dată mă arunc la pământ 
atât de repede, că-mi intră țărână în gură. „Lovește ținta“ a devenit 
mottoul zilei, numai că alege ţintele la întâmplare, forțându-mă să stau în 
permanentă alertă. Îmi este mai greu decât să alerg, mult, mult mai greu. 
Iar soarele s-a cocoţat deja pe cer și mă arde nemilos. 

- Ţinta este un agil. Ce faci în cazul ăsta? mă întreabă el. 

Îi răspund printre dinți. 

- Desfac fulgerul. ÎI lovesc când vrea să se ferească... 

- Nu-mi explica! Fă-o! 

Îmi mișc brațul pe orizontală, trimițându-mi electricitatea în direcția 
țintei. Scânteile sunt mai slabe, mai puțin concentrate decât dacă s-ar fi 
aflat într-un fulger compact, dar știu că ar reuși să încetinească orice agil. 
Cal dă scurt din cap — ăsta-i singurul indiciu că am făcut un lucru bun. 
Dar eu tot mă bucur. 

— Treizeci de metri. Urlător. 

Îmi acopăr urechile cu palmele, mă uit printre gene la ţintă și îmi trimit 
fulgerul prin simpla putere a voinței, fără să-mi folosesc degetele. Și 
săgeata electrică sare din trupul meu, arcuindu-se în aer ca un curcubeu. 
Nu nimerește ținta, dar scânteile ţâșnesc în toate direcțiile. 

-Cinci metri. Amuţitor. 

Mă cuprinde o panică nebună când îmi amintesc de arveni. Încerc să 
mă contrentrez. Mâna îmi pleacă singură în căutarea unei arme pe care 
nu o am și mă prefac că trag cu ea în țintă. 

- Poc! 

Cal râde. 

- Asta nu se pune, dar te-ai descurcat. Cinci metri, magnetron. 


Pe magnetroni îi cunosc foarte bine. Imi adun toate puterile și arunc un 


mănunchi de fulgere în ţintă. O lovesc drept în centru și o sparg în două. 

— Asta-i studiul teoretic? spune o voce blândă din spatele nostru. 

Nici nu am observat că Julian și Kilorn apăruseră lângă noi. Fostul meu 
profesor zâmbește cu zgârcenie și, ca de obicei, stă cu mâinile la spate. 
Niciodată nu l-am mai văzut într-o ținută atât de lejeră — doar o cămașă 
din bumbac subțire și pantaloni scurți, care dezvăluie privirii picioarele 
ei ca de găină. Și pe el ar trebui să-l pună Cal să facă exerciţii. 

- Da, încuviinţează el. Un fel de. 

Îmi face semn că mă pot odihni. Și imediat mă trântesc în țărână și îmi 
întind picioarele istovite. Dar nu eschivele neîntrerupte m-au obosit într- 
un hal fără de hal, ci fulgerele. Fără adrenalina descătușată de luptă sau 
de ameninţarea mortii, forțele mele sunt mult diminuate. Ca să nu zic și 
că nu m-am mai antrenat de șase luni. Kilorn se apleacă și pune lângă 
mine o sticlă cu apă. 

-M-am gândit că o să ai nevoie, îmi face el cu ochiul. 

Îi zâmbesc veselă. 

- Multam! mai apuc să spun și mă reped să beau apa rece. Dar tu ce 
faci aici, Julian? 

- Tocmai mă îndreptam spre arhivă, când m-am hotărât să fac un ocol 
să văd și eu ce-i cu toată agitația asta. 

Și face un semn peste umăr. Mă lovește damblaua când văd la 
marginea poligonului vreo zece oameni care se holbează la noi. La mine. 

— Ai ceva spectatori. 

Scrâșnesc din dinţi. Grozav! 

Cal se mișcă putin, ca să mă ascundă. 

— Scuze, n-am vrut să te întrerup. 

- Nu-i nimic, îi spun eu, ridicându-mă anevoie în picioare. 

Toate oasele îmi protestează vehement. 

- Ne vedem mai târziu, ne spune Julian. 


Dar eu mă grăbesc să-i propun. 


— Am putea să te însoțim... 

Mă întrerupe, zâmbindu-mi cu compătimire și făcând un semn spre 
mulțimea de gură-cască. 

-Nu-i nevoie. Cred că acum ai puțină treabă. Kilorn, vrei să le faci tu 
cunoștință? 

-Sigur că da, răspunde el. 

Mie îmi vine să-i dau una ca să-i șterg rânjetul de pe bot. Și el știe asta. 

- După tine, Mare. 

— Foarte bine, mârâi eu. 

Încerc din răsputeri să-mi stăpânesc instinctul natural care nu mă lasă 
să fiu în centrul atenţiei, fac câțiva pași în direcția oamenilor cu 
sângenou. Și încă câţiva. Și alți câțiva. Și ajung în fața lor. Cal și Kilorn 
sunt lângă mine. Pe când eram în tabăra Șanțul, evitam să-mi fac prieteni. 
De prieteni este mult mai greu să te desparti. Asta nu s-a schimbat, dar 
înţeleg ce intenție au Kilorn și Julian. Nu mai pot să fug de lume. Așa că 
mă screm să zâmbesc cât mai cuceritor oamenilor din jur. 

— Bună! Eu sunt Mare. 

Tâmpită replică. Spusă de o persoană și mai tâmpită. 

Femeia care se pricepe la teleportare bâţâie din cap la mine. Este 
îmbrăcată cu uniforma verde-închis dată de Montfort, are picioare lungi 
și păr castaniu, tuns scurt. 

- Da, știm. Eu sunt Arezzo, zice ea, întinzându-mi mâna. Eu v-am scos 
din Archeon pe tine și pe Calore. 

Nu-i de mirare că n-am recunoscut-o. Minutele de după evadarea mea 
sunt încă învăluite în ceața spaimei, adrenalinei și a sentimentului 
copleșitor de ușurare. 

- Da, sigur. Îţi mulțumesc! 

Mă uit printre gene la ea, chinuindu-mă să mi-o aduc aminte. 

Ceilalți sunt la fel de prietenoși și de deschiși, bucuroși să facă 
cunoștință cu o altă persoană cu sângenou. Toti sunt născuţi fie în 
Montfort, fie într-o regiune aliată cu Montfortul. Și toți sunt îmbrăcați în 


uniforme verzi, cu triunghiuri albe brodate pe piept și cu ecusoane pe 
mâneci. Unele sunt mai ușor de identificat — două linii ondulate pentru 
omul cu sângenou care seamănă cu acvaticii, trei săgeți pentru agil. Dar 
nimeni nu poartă medalii sau insigne. N-am de unde să-mi dau seama 
dacă printre ei se află și vreun ofițer. Însă îmi este clar că toți sunt soldați 
bine instruiți, dacă nu cumva chiar fac parte din familii cu tradiţie 
militară. Se prezintă doar cu numele de familie și strângerile lor de mână 
sunt ferme. Cei mai mulţi îl cunosc din vedere pe Cal și îl salută într-o 
manieră foarte oficială. În timp ce pe Kilorn îl întâmpină ca pe un vechi și 
drag prieten. 

— Unde-i Ella? îl întreabă el pe un bărbat cu pielea neagră și părul de 
un verde țipător. 

Niciun dubiu că și l-a vopsit. Numele lui este Rafe. 

-I-am trimis un mesaj să vină încoace ca să o cunoască pe Mare. Și lui 
Tyton i-am trimis. 

- Ultima oară i-am văzut antrenându-se pe Dealul Furtunii. Unde, 
teoretic, ar trebui... 

Și se uită la mine de parcă și-ar cere scuze. 

- ...Să se antreneze electriconii. 

-Ce-i ăla un electricon? întreb eu și imediat mă simt ridicolă. 

-Tu ești. 

Suspin rușinată. 

- Corect. Mi-am dat seama de ce am întrebat. 

Rafe face o scânteie, pe care o joacă printre degete. O simt, dar nu așa 
cum îmi simt fulgerele. Scânteile verzi nu-i răspund decât lui. 

— Este un cuvânt ciudat, dar și noi suntem niște creaturi ciudate, nu-i 
așa? 

Îl privesc lung, aproape sufocată de emoție. 

- Voi sunteţi... la fel ca mine? 

Dă din cap spre fulgerele care i se preling pe mâneci. 


— Da, așa suntem. 


Dealul Furtunii își merită numele. Se înalță în mijlocul unui alt câmp, 
în capătul opus al bazei, la depărtare de aerodrom. Așa sunt puţine șanse 
ca vreun fulger rătăcit să lovească un avion. Pământul afânat îmi dă 
impresia că dealul este unul artificial, construit de curând. Și iarba este 
nouă, probabil plantată acolo de vreun verdian sau de un om cu 
sângenou, înzestrat cu același talent. Dar culmea dealului este un 
dezastru — doar pământ pârjolit, crăpat, care miroase a furtună și a 
electricitate. Deasupra bazei cerul este senin, doar în jurul dealului se 
învârtește un nor negru. Un nor cumulonimbus, care se ridică la mii de 
metri spre cer, aidoma unei coloane de fum. Niciodată n-am mai văzut 
așa ceva, un fenomen atât de bine tinut în frâu, atât de controlat. 

Femeia cu păr albastru din Archeon stă chiar sub nor, cu braţele întinse 
și palmele întoarse spre cer. În spatele ei se află un bărbat cu spatele 
drept, cu păr bogat și alb precum creasta unui val. Și el poartă uniformă 
verde. Și el are pe mânecă însemnele fulgerelor. 

Scântei albastre, micute ca niște viermi, dansează deasupra palmelor 
femeii. 

Cal nu se îndepărtează de mine. Chiar dacă nu-i chiar așa străin de 
fulgere, norul ăsta negru îi dă o stare de neliniște. Se tot uită în sus, parcă 
așteptându-se să-l vadă explodând dintr-o clipă în alta. În negura lui se 
ivesc sclipiri albastre, însoţite de un bubuit îndepărtat, gros și vibrant ca 
torsul unei pisici uriașe. Îmi pătrunde până în oase. 

- Ella, Tyton! îi strigă Cal, făcându-le cu mâna. 

Se întorc amândoi, iar sclipirile încetează. Femeia lasă mâinile în jos și 
norul începe să se dizolve chiar sub ochii noștri. Se îndreaptă țopăind 
veselă spre noi, urmată de bărbatul mai sobru. 

-Chiar mă întrebam când o să ne vedem, îmi spune ea, gâfâind. 

Are o voce subțirică, în armonie cu silueta ei delicată. Fără să mă 
prevină în vreun fel, se repede la mine, mă apucă de mâini și mă sărută 
pe obraji. Atingerea ei este ca un șoc. Din piele îi țâșnesc scântei care 


aterizează pe pielea mea. Nu-mi produc nicio durere — dimpotrivă, mă 
fac să mă simt mai revigorată. 

— Eu sunt Ella și tu ești Mare, firește. lar lunganul ăsta este Tylon. 

Bărbatul e chiar foarte înalt, cu pielea roșcată, presărată cu pistrui, și cu 
maxilarul mai ascuţit decât o coastă de deal. Cu un singur gest, își dă 
părul alb în stânga. Și îmi face cu ochiul drept. Din cauza părului, m-aș fi 
așteptat să fie bătrân, dar nu cred să aibă mai mult de douăzeci și cinci de 
ani. 

- Bună! 

Atât îmi spune, cu o voce profundă și sigură. 

- Bună! 

Dau din cap spre ei, copleșită atât de prezenţa lor, cât și de 
incapacitatea mea de a reacţiona cât de cât normal. 

— Scuze, sunt puţin cam surprinsă. 

Tyton își dă ochii peste cap, iar Ella izbucnește în râs. Nu trece nici o 
jumătate de secundă, că înțeleg ce se întâmplă. Și mă rușinez din nou. 

Cal începe și el să râdă. 

— Urât din partea ta, Mare. 

Îmi atinge umărul cât de discret poate și mă învăluie valul de căldură 
emanat de el. Nu că aș fi avut nevoie. În Piedmont e al naibii de cald. 

— Înţelegem, se grăbește Ella să mă liniștească. Orice întâlnire cu un 
înfocat este copleșitoare. Îmi dau seama cum trebuie să te simţi când stai 
față în faţă cu trei care au același talent ca tine. Corect, băieți? 

Îi dă un ghiont lui Tyton, care nu reacționează în niciun fel. Mai 
degrabă aș spune că gestul ei l-a enervat. Rafe dă din cap și nu spune 
nimic. Am senzaţia că Ella este cea mai vorbăreaţă din grup și, dacă ar fi 
să mă iau și după furtuna cu fulgere albastre din Archeon, este și cea mai 
războinică. 

-Mă aduceți la disperare, murmură ea, clătinând din cap spre cei doi 
colegi. Dar acum ești și tu cu mine, Mare, corect? 


Firea ei înfocată și zâmbetul ei sincer mă iau pe nepregătite. Oamenii 


atât de prietenoși au întotdeauna ceva de ascuns. Însă reușesc să nu-mi 
arăt bănuielile și să-i surâd și eu. Sper doar să-mi iasă cât mai sincer. 

-Îți mulțumesc că ai adus-o la noi! îi spune lui Cal, pe un cu totul alt 
ton. 

Și zburdalnica asta cu păr albastru ia poziție de drepți și își înăsprește 
tonul, transformându-se într-un soldat. 

-Cred că ne putem ocupa noi de pregătirea ei de-acum încolo. 

Pe Cal îl umflă râsul. 

- Singuri? Vorbești serios? 

— Dar tu? îi ripostează ea, îngustându-și ochii. Am văzut noi cum o 
„antrenezi“. Talentul ei nu se poate dezvolta doar printr-o joacă de copii 
în poligon. Sau poate mă înșel. Poate știi cum să stârnești furtuna din ea? 

Judecând după felul în care strâmbă din buze, îmi dau seama că e pe 
punctul de a spune ceva cu totul inadecvat. Așa că îl apuc de mână și 
reușesc să-l opresc la timp. 

- Pregătirea militară a lui Cal... 

— ...este foarte bună pentru menţinerea condiției fizice, mă întrerupe 
Ella. Și este perfectă pentru a te învăţa să te lupti cu argintiii așa cum se 
luptă el. Dar talentul tău este mai presus de înțelegerea lui. Sunt lucruri 
pe care nu le poti învăța de la el, lucruri pe care le poti învăţa pe pielea ta 
— și nu îţi va fi ușor — fie... alături de noi. 

Logica ei este fără cusur, chiar dacă mă cam neliniștește. Sunt lucruri pe 
care nu le pot învăța de la Cal, lucruri pe care el nu le înţelege. Îmi aduc 
aminte cum am încercat s-o pregătesc pe Cameron — nu-i cunoșteam 
talentul la fel de bine ca pe al meu. Era ca și cum aș fi vorbit o limbă 
străină. Puteam să comunic, dar nu așa cum trebuie. 

- Atunci am să stau să mă uit la voi, spune Cal, pe un ton ce nu acceptă 
refuzul. Cu asta ești de acord? 

Ella zâmbește cu toată gura. Ciudat cum dispoziţia i se poate schimba 
cât ai bate din palme. Acum iar debordează de veselie. 


- Bineînţeles. Insă te-aș sfătui să stai mai la o parte și să fii foarte 


prudent. Fulgerele sunt ca niște mânji sălbatici. Indiferent cât de tare 
tragi de hăţuri, tot îţi este greu să-i stăpânești. 

Cal îmi zâmbește încurajator și se duce spre marginea crestei, departe 
de cercul de pământ pârjolit. Acolo se așază pe jos, sprijinit în coate, fără 
să-și ia ochii de la mine. 

- E destul de cumsecade. Pentru un prinţ, îl laudă Ella. 

-Şi pentru un argintiu, se bagă în vorbă și Rafe. 

Mă uit nedumerită la el. 

- Argintiii din Montfort nu sunt cumsecade? 

- N-am de unde să știu. N-am fost niciodată acolo, îmi răspunde el. 
Sunt născut și crescut în Piedmont, în insulele Floridiene. 

Și își mișcă degetele, desenând în aer lanțul de insulițe mlăștinoase. 

- Montfortul m-a recrutat abia acum câteva luni. 

-Şi voi? îi întreb eu pe Ella și Tyton. 

Evident că ea îmi răspunde prima. 

-Sunt din Prerie. Tinutul Dunelor de Nisip, regiune jefuită adesea. Eu 
și ai mei eram mereu pe drumuri, nu reușeam să ne stabilim nicăieri. În 
cele din urmă, am tinut-o tot către vest, spre munţi. Montfortul ne-a 
primit acum aproape zece ani. Aici l-am cunoscut pe Tyton. 

— Născut și crescut în Montfort, spune el, de parcă asta ar fi o 
explicație. 

Tânărul ăsta nu-i prea guraliv, poate pentru că Ella vorbește în numele 
tuturor. Acum mă împinge ușor spre centrul acelui cerc pe care nu-l pot 
numi altfel decât „zonă de impact“. Și tot mă împinge, până ajung fix sub 
ce a mai rămas din norul de furtună de mai devreme. 

— Haide să vedem ce avem noi aici, zice ea, arătându-mi unde trebuie 
să stau. 

Se așază și ceilalți doi la locurile lor, iar acum formăm cele patru 
colțuri ale unui pătrat. 


-Să începi mai ușor. 


— De ce? Pot să... 

Tyton se uită la mine. 

— Vrea să-și dea seama cât de bine te controlezi. 

Ella dă din cap. 

Eu trag aer în piept. Oricât de mult m-aș bucura să mă aflu printre 
electriconi, oameni aidoma mie, tot mă simt ca un copil prea dădăcit. 

-În regulă. 

Îmi fac mâinile căuș și chem fulgerele. Scântei albe și roșii îmi acoperă 
degetele. 

— Scântei roșii? râde Rafe. Foarte drăguţ! 

Mă uit și eu zâmbind la culorile nefirești ale părului lor. Verde, 
albastru, alb. 


- Eu n-am de gând să mă vopsesc. 


Vara atacă Piedmontul cu înverșunare clocotită. Cal este singura 
persoană care o suportă. Gâfâind din cauza căldurii și a efortului, îi trag, 
pumni în coaste până când se dă la o parte de pe mine. Dar o face 
îngrozitor de încet, o face cu multă lene, ca și cum s-ar mișca în somn. 
Dar uite că nu e atent și cade de pe patul îngust pe podeaua dură, 
laminată. Asta îl trezește de-a binelea. E gol pușcă și are părul zbârlit. 

-Pe culorile mele! înjură el, frecându-și capul. 

Îmi pasă puţin spre deloc de durerea lui. 

-N-ar fi fost nicio problemă dacă nu te-ai fi încăpățânat să dormim în 
debaraua asta superbă. 

Este deprimant chiar și tavanul din ipsos plin de pete. lar pe singura 
fereastră, chiar dacă larg deschisă, nu intră strop de răcoare — mai cu 
seamă că ne aflăm în miezul zilei. Nici nu vreau să mă gândesc cât de 
subțiri ar putea fi pereții. Bine că măcar nu trebuie să se înghesuie cu 
ceilalți soldați. 


Fără să se ridice de pe jos, Cal bodogănește. 


-Îmi place în cazarmă. 

Bâjbâie în jur după pantalonii scurți. Îi găsește și îi îmbracă. Apoi vine 
rândul brățărilor. Încuietorile lor sunt complicate, dar este obișnuit cu 
ele. 

-Să știi că nici tu nu mai trebuie să dormi cu sora ta. 

Mă ridic și eu și îmi pun o cămașă. Pauza noastră de prânz se sfârșește 
în câteva minute și curând trebuie să ajung pe Dealul Furtunii. 

— Ai dreptate. Trebuie doar să mă reobișnuiesc să dorm singură. 

Firește că mă refer la traumele trecutului. Am niște coșmaruri 
îngrozitoare dacă știu că nu-i cineva cu mine în cameră. 

Cal rămâne cu cămașa în mâini. Se strâmbă și parcă i se oprește 
respirația. 

-Nu asta am vrut să spun. 

Acum e rândul meu să bodogănesc. Pigulesc niște scame de pe 
așternuturile lui Cal. Cazone, spălate de atât de multe ori, că aproape 
vezi prin ele. 

- Știu. 

Arcurile patului gem prelung, atunci când se așază lângă mine. Mă 
sărută ușor în creștetul capului. 

-Iar ai visat urât? 

- Nu. 

Însă am răspuns atât de repede, că îl bag la bănuieli și ridică din 
sprâncene la mine. Dar ăsta-i adevărul. 

— Cât timp e Gisa cu mine. Zice că nu scot niciun sunet toată noaptea. 
Însă ea, pe de altă parte... am uitat câte zgomote poate să facă o ființă 
atât de micuță. 

Râd singură și reușesc să mă uit din nou la el. 

- Dar tu? 

În tabăra Șanțul dormeam împreună. Și foarte des se zvârcolea și 
mormăia în somn. Uneori chiar plângea. 


I se mișcă un mușchi în obraz. 

- Doar de câteva ori. Cam de vreo două ori pe săptămână. 

— Și ce ai visat? 

-Pe tata, de cele mai multe ori. Și pe tine. Și cum m-am simţit când m- 
am luptat cu tine și am încercat să te ucid și nu puteam să fac nimic ca să 
mă opresc. 

Strânge pumnii când își amintește visul acesta. 

-Şi pe Maven l-am visat. Când era mic. Șase sau șapte ani. 

Numele ăsta parcă tot îmi toarnă acid în oase, deși a trecut multă 
vreme de când nu l-am mai văzut. De atunci a dat câteva declarații și a 
difuzat câteva evenimente, dar eu refuz să mă uit la ele. Sunt suficient de 
înspăimântătoare amintirile pe care le am. Cal știe ce simt și, din respect 
pentru mine, nici nu pomenește de fratele lui. Până în momentul ăsta. 
Așa-ți trebuie, îmi spun eu, supărată. Strâng din dinţi, în primul rând ca să 
mă împiedic să-i mărturisesc tot ce nu i-am zis până acum. L-ar îndurera 
prea tare. Și nu ajută la nimic să afle în ce monstru a fost obligat să se 
transforme fratele lui. 

Însă Cal continuă, privind în gol, de parcă ar retrăi visul. 

-Îi era frică de întuneric. Și într-o zi, uite așa, dintr-odată, nu i-a mai 
fost. În visul meu îl văd cum se joacă în camera mea. Mai bine zis, cum o 
inspectează. Se uită la toate cărțile. Și întunericul vine după el. Încerc să-i 
spun. Să-l avertizez. Dar nu-i pasă. Nu-l mai deranjează. Și eu nu pot să 
opresc întunericul ăla. Și îl înghite cu totul. 

Cal își trece încet o mână peste obraz. 

-Nu trebuie să fii șoptitor ca să pricepi ce înseamnă asta. 

- Elara e moartă, murmur eu, apropiindu-mă și mai mult de el. 

De parcă eu l-aș putea consola în vreun fel. 

-Şi tot te-a ţinut captivă. Tot a făcut lucruri îngrozitoare. 

Cal stă cu ochii la podea, incapabil să mă privească în ochi. 

-Iar eu tot nu reușesc să înțeleg de ce. 


Aș putea să-mi țin gura. Sau să schimb subiectul. Numai că mă ard 


vorbele pe gât. Merită să știe adevărul. Îl iau încet de mână. 

-Îşi amintește că te-a iubit și că l-a iubit pe tatăl vostru. Dar spune că 
ea i-a răpit dragostea asta. Că i-a retezat-o din suflet așa cum scoţi o 
tumoare. A încercat să facă la fel și cu sentimentele lui față de mine... 

...Și faţă de Thomas, înaintea mea... 

- ...dar n-a putut. Sunt anumite tipuri de iubiri... 

Încep să suspin. 

— ...mai greu de îndepărtat. Așa zice el. Cred că atunci când Elara a 
încercat să-i smulgă sentimentele astea, l-a deformat și mai tare. Și nu 
mai poate să renunţe la mine. Dar tot ce simte pentru noi doi este ceva 
nesănătos, ceva rău. Ură, în cazul tău. Obsesie, în al meu. Și niciunul 
dintre noi nu poate schimba asta. Cred că nici măcar Elara n-ar mai putea 
să desfacă ce a făcut. 

Cal nu spune nimic. lar mărturisirea mea plutește în aer, între noi. Mă 
doare inima pentru prințul acesta surghiunit. Îi ofer tot ce cred eu că i-ar 
trebui. Mâna, prezenţa, răbdarea mea. După mult, mult timp, deschide 
ochii. 

- Din câte știu eu, nu există șoptitori cu sângenou, spune el. N-am 
văzut niciunul, n-am auzit de niciunul. Și nu mai vreau să caut. 

Nu mă aşteptam la asta. Mă uit nedumerită la el. 

- Oamenii cu sângenou sunt mai puternici decât argintiii. lar Elara era 
o argintie. Dacă ar putea cineva să... să-l repare, nu crezi că ar merita să 
încercăm? 

-Nu știu. 

Asta-i tot ce pot eu să spun. Ideea lui m-a lovit în moalele capului și nu 
știu cum ar trebui să reacționez. Dacă, să presupunem, Maven ar putea fi 
vindecat, asta oare ar fi de ajuns ca să-i răscumpere toate greșelile? Cu 
siguranță că nu va îndrepta răul făcut. Nu față de mine și de Cal, nu față 
de tatăl lui, ci faţă de sute de alți oameni. 

-Chiar nu știu. 


Insă vorbele mele îi dau speranță lui Cal. O văd în ochii lui — o 


luminiță în adâncurile lor. Oftez și îl mângâi pe cap. Ar trebui să-l tundă 
cineva cu o mână mai sigură decât o are el. 

- Presupun că, dacă Evangeline a putut să se schimbe, atunci nu-i 
deloc imposibil. 

Izbucnește brusc în hohote de râs. 

- O, nu te amăgi singură. Evangeline e aceeași dintotdeauna. Doar că a 
avut mai mult de profitat dacă te-ar fi eliberat decât dacă te-ar fi ținut 
închisă în continuare. 

— De unde știi? 

-Ştiu cine i-a spus să-ți dea drumul. 

- Ce? tip eu. 

Oftând resemnat, Cal se ridică și traversează cămăruța. Pe peretele din 
fața patului sunt mai multe dulapuri, majoritatea goale. În afară de 
câteva schimburi de haine și un echipament de luptă, nu are nimic 
altceva fostul prinţ. Acum se plimbă de colo până colo. Zău că mă calcă 
pe nervi. 

-Garda mi-a interzis să încerc să te aduc înapoi, spune el, gesticulând 
repede. Dar nu aveam de gând să stau ca prostul în baza aia înghețată, 
așteptând să mi se spună ce am de făcut. Așa că am luat legătura cu o 
persoană de încredere. 

Acum înțeleg totul și parcă am un gol în stomac. 

-Cu Evangeline? 

— Pe culorile mele, nu! exclamă el. Cu Nanabel, bunica mea - mama 
tatălui meu... 

Anabel Lerolan. Bătrâna regină. 

-Şi îi zici... Nanabel? 

I se aprind bujori argintii în obraji și mie îmi tresare inima. 

— Puterea obișnuinței, mormăie el. În fine, ea n-a călcat niciodată la 
Curte cât timp Elara era acolo, dar mi-am imaginat că o s-o facă după ce a 
murit. Știa ce-i poate pielea Elarei și pe mine mă cunoaște foarte bine. Nu 
i-ar fi crezut minciunile. Și ar fi înțeles rolul lui Maven în moartea tatălui 


nostru. 

Cal a luat legătura cu inamicul. Farley n-a știut asta. Și nici colonelul. 
Dacă ar fi aflat, oricare dintre ei l-ar fi împușcat pe loc. Titlul de prinț al 
Nortei nu avea cum să-l salveze. 

— Eram disperat. Acum, privind în urmă, îmi dau seama că a fost o 
tâmpenie. O tâmpenie foarte mare, adaugă el. Dar a mers. Bunica mi-a 
promis că te va elibera cu prima ocazie. lar ocazia aceea a fost nunta lui 
Maven. Probabil că i-a promis ceva lui Volo Samos ca să se asigure că vei 
scăpa de acolo. Și a meritat. Ești aici datorită ei. 

Vorbesc foarte rar. Trebuie să înțeleg. 

- Deci i-ai spus despre atacul asupra Archeonului? 

Nici nu-mi dau seama când a ajuns iar lângă mine. Se așază în 
genunchi și îmi ia mâinile într-ale lui. Are degetele foarte fierbinți, dar 
strâng din dinți și nu mă smulg din strânsoarea lui. 

- Da. Și să știi că este mai deschisă față de Montfort decât mi-aș fi 
imaginat eu vreodată. 

— A comunicat cu ei? 

Îmi face cu ochiul. 

— Încă mai comunică. 

O secundă îmi doresc să am și eu culori, ca să le folosesc într-o 
înjurătură. 

— Cum? Cum este posibil așa ceva? 

— Presupun că nu vrei să-ți explic cum funcționează radioul și 
televiziunea, îmi zâmbește el. 

Gluma asta pe mine nu mă amuză. 

- Evident că Montfortul este deschis oricărui fel de colaborare cu 
argintiii, dacă asta îl ajută să-și atingă scopul. Este un... 

Se întrerupe să caute cuvintele potrivite, apoi continuă: 

- ...un parteneriat echitabil. Și ei vor același lucru. 


Imi vine să râd. Argintii din familia regală care să colaboreze cu 


Montfortul... și cu Garda? N-am auzit ceva mai absurd în viața mea. 

-Şi ce anume vor? 

- Îndepărtarea lui Maven de pe tron. 

Cu toată căldura verii și apropierea trupului fierbinte al lui Cal pe 
mine mă ia cu frisoane. Și nu-mi pot opri lacrimile să-mi țâșnească din 
ochi. 

— Dar tot vor să păstreze tronul. 

-Nu... 

- Vor un rege argintiu, chiar dacă acesta va fi controlat de Montfort. La 
naiba cu netoții ăia de roșii! Cui îi pasă de ei? Nu s-a schimbat nimic. 

— Crede-mă, nu-i așa cum crezi. 

- Trăiască Tiberias al Șaptelea! murmur eu. 

Și Cal tresare puternic. 

— Atunci când cu răzmerița Înaltelor Case, Maven i-a interogat pe 
conducătorii lor. Și toți au murit cu aceste cuvinte pe buze. 

Chipul i se întunecă. 

- Eu n-am cerut așa ceva, șoptește. Nu mi-am dorit niciodată asta. 

Tânărul care stă în genunchi în fața mea s-a născut ca să poarte 
coroana. Dorinţele lui n-au avut nicio legătură cu felul în care a fost 
educat. Dorinţele i-au fost distruse la o vârstă fragedă, înlocuite cu 
sentimentul datoriei și cu tot ce i-a vârât în cap nenorocitul de taică-său. 

— Atunci ce vrei? 

Când Kilorn mi-a pus aceeași întrebare, m-a ajutat să-mi descopăr un 
scop, un drum luminat prin înuneric. 

— Tu ce anume vrei, Cal? 

Îmi răspunde iute, cu ochii în flăcări. 

-Pe tine. 

Mă strânge și mai tare de mână cu degetele lui fierbinți. Încearcă din 
răsputeri să se înfrâneze. 


-Sunt îndrăgostit de tine și pe tine te vreau mai mult decât orice pe 


lumea asta. 

Noi doi nu folosim cuvântul dragoste. O simțim, ne purtăm în 
consecinţă, dar nu rostim acest cuvânt. Pare atât de decisiv, ca o 
declaraţie de la care nu mai există cale de întors. Eu sunt o hoață. Știu 
mereu unde sunt ieșirile. Și am fost ținută în captivitate. Detest ușile 
încuiate. Însă ochii lui sunt atât de aproape de mine, atât de înfocați. În 
fond, asta simt și eu. Chiar dacă mă înspăimântă cuvintele, în fond ele 
spun adevărul. N-am promis eu că de acum înainte n-am să mai mint? 

-Şi eu te iubesc, îi șoptesc, lipindu-mi fruntea de a lui. 

Pe piele simt mângâierea unor gene care nu-mi aparțin. 

— Jură-mi! Jură-mi că n-ai să pleci de lângă mine. Jură-mi că n-ai să te 
mai întorci acolo. Jură-mi că n-ai să faci în așa fel încât moartea fratelui 
meu să fi fost în zadar. 

Îi simt oftatul pe obraji. 

— Îți jur! 

-Mai ţii minte când am zis amândoi că acum nu-i vreme de distracţie? 

- Da. 

Degetul lui fierbinte îmi atinge pe rând cerceii. 


— Ba uite că este. 


DOUĂZECI ŞI ȘASE 
Mare 


Mă antrenez din greu, iar la sfârșitul zilei sunt frântă. Cu atât mai bine. 
Adorm mai repede și nu îmi mai fac atâtea griji. De fiecare dată când mă 
cuprind îndoielile cu privire la Cal, la intenţiile Piedmontului sau la ce ne 
rezervă viitorul, oboseala mă împiedică să fac tot felul de scenarii ca până 
acum. Dimineaţa fac jogging și ridic greutăți împreună cu Cal. După 
experiența cu Piatra Tăcută niciun exercițiu fizic nu mi se pare prea greu. 
Cal nu se poate abtine și strecoară și frânturi de teorie în pauze, deși îl 
asigur mereu că se ocupă Ella de asta. El doar ridică din umeri și 
continuă. Nu-i spun însă că pregătirea cu ea este mult mai dură și are 
scopul de a mă transforma într-o mașină de ucis. Cal a fost pregătit de 
mic pentru luptă, dar a avut mereu un tămăduitor în apropiere. Varianta 
lui de antrenament este foarte diferită de a ei, care se concentrează 
asupra anihilării totale a adversarului. Pe Cal îl preocupă mai mult 
apărarea. Reticenţa lui față de uciderea argintiilor contrastează puternic 
cu felul în care se comportă electriconii. 

Ella este o bătăușă. Furtunile ei se pornesc cu viteză orbitoare, nori 
negri apar pe neașteptate pe cerul senin, declanșând salve nemiloase de 
fulgere. Mi-aduc aminte că, în Archeon, Ella se lupta cu o armă într-o 


mână și fulgerele în cealaltă. Doar viteza de reacţie a lui Iris Cygnet a 
împiedicat-o să-l transforme pe Maven într-un morman de cenușă 
fumegândă. Nu cred că fulgerele mele vor ajunge vreodată la fel de 
distrugătoare ca ale ei. Mi-ar trebui ani de pregătire pentru asta. Însă 
sfaturile ei sunt inestimabile. De la ea aflu că furtuna cu fulgere este mai 
puternică decât orice altceva, mai fierbinte decât suprafaţa soarelui, 
capabilă să spargă până și sticla-de-diamant. Un singur fulger ca acelea 
produse de ea este destul să mă stoarcă atât de tare de vlagă, încât de- 
abia dacă mă mai țin pe picioare. Însă ea nu pare deloc epuizată. La un 
moment dat, m-a pus să alerg printre fulgerele ei, doar ca să-mi testeze 
reflexele și jocul de picioare. 

Mai cunoscută îmi este „plasa de fulgere“, cum îi spune Rafe. Fulgerele 
și scânteile care țâșnesc din mâinile și picioarele lui formează reţele verzi 
care-i protejează trupul. Și el e în stare să declanșeze furtuni, însă preferă 
metode de luptă mai exacte. Fulgerele lui pot lua diferite forme. Cel mai 
bine se pricepe să facă scuturi din electricitate, care pot opri gloanțele. La 
fel de bine îi ies și bicele din fulgere, care despică stâncile și oasele. 
Chestia cu bicele mi se pare extraordinară: un arc electric, care se mișcă 
aidoma unei frânghii letale, capabilă să pârjolească orice întâlnește în 
cale. Îi simt forţa de fiecare dată când ne antrenăm împreună. Nu mă 
lovește cum ar face-o altcineva, dar orice fulger pe care nu-l pot controla 
mă dă cu totul peste cap. La sfârșitul zilei, am părul măciucă și, atunci 
când Cal dă să mă sărute, are parte de câte unul sau două șocuri electrice. 

Tăcutul Tyton nu se antrenează cu niciunul dintre noi. De fapt, nu se 
antrenează cu nimeni. Nici nume nu a dat specialității sale, însă Ella i-a 
botezat-o „fulger pulsatoriu“. Controlul pe care îl are el asupra 
electricităţii este pur și simplu uluitor. Scânteile albe sunt mici, dar foarte 
concentrate, având forța unui fulger de furtună. Ca un glonț din argint- 
viu. 

- Am să-ți arăt „fulgerul cerebral“, îmi șoptește el într-o zi, dar mă 
îndoiesc că voi găsi vreun voluntar. 


Trecem împreună de terenurile de antrenament și pornim pe drumul 
lung spre Dealul Furtunii. Pentru că mă cunoaște deja de ceva vreme, 
Tyton a început să vorbească mai mult cu mine. Dar tot mă surprinde 
vocea lui tărăgănată, metodică. 

-Ce-i ăla „fulger cerebral“? îl întreb eu curioasă. 

— Exact ce-i indică numele. 

- Hai, că ai lămurit-o, pufnește Ella de lângă mine. 

Parcă mereu își împletește părul viu colorat. Însă nu l-a mai vopsit de 
câteva săptămâni și acum i se văd rădăcinile de un blond-cenușiu. 

- Vrea să spună că organismul omului funcționează pe baza 
impulsurilor electrice. Foarte mici și ridicol de rapide. Greu de detectat și 
aproape imposibil de controlat. lar cele mai multe sunt concentrate în 
cap, ușor de folosit. 

Casc ochii la Tyton. Acesta merge impasibil mai departe, cu părul alb 
căzut peste un ochi, cu mâinile îndesate în buzunare. Cuminte și modest. 
De parcă ce a zis Ella n-ar fi un lucru îngrozitor. 

— Poţi să controlezi mintea cuiva? 

Spaima mă înjunghie în burtă ca un cutit. 

-Nu așa cum crezi tu. 

— De unde știi ce... 

— Pentru că ești foarte previzibilă, Mare. Nu pot citi gândurile 
oamenilor, dar știu bine că șase luni petrecute la discreția unui șoptitor 
pot sădi îndoiala în mintea oricui. 

Oftează plictisit și ridică o mână. Printre degete începe să-i șerpuiască 
o scânteie mai strălucitoare și mult mai orbitoare decât soarele. O singură 
atingere a ei și ai fi mutilat pe viață. 

- Ella vrea să spună că pot lua mințile unei persoane cu o singură 
privire. Influențându-i electricitatea din organism. Sigur, dacă sunt într-o 
dispoziție milostivă, îi pot da doar o criză de epilepsie. Dacă nu, îl omor 
pe loc. 

Mă uit nedumerită la Ella și Rafe. 


- Voi aţi văzut asta? 

Amândoi râd cu dispreț. 

- Niciunul nu avem capacitatea de autocontrol necesară, răspunde 
Ella. 

— Tyton poate omorî pe cineva fără ca nimeni din jur să-și dea seama, 
îmi explică Rafe. Să zicem că luăm cina la popotă și îl vedem pe premier 
că se prăbușește în celălalt capăt al sălii. Face o criză. Și... poc!... moare. 
Tyton nici nu clipește și își vede de mâncarea lui. 

Își bate colegul pe spate, adăugând: 

-Nu că ne-ar trece prin minte că ai face așa ceva vreodată. 

Reacţia lui Tyton este blajină. 

-Mă bucur. 

Ce mod oribil — și foarte folositor — de a-ţi folosi talentul! 

Se aud niște strigăte de nemulțumire dinspre terenurile de 
antrenament. Mă întorc în direcţia lor și văd doi oameni cu sângenou 
care se luptă corp la corp, sub supravegherea lui Kilorn. Acesta ne 
observă și ne face cu mâna. 

— Te-ai hotărât să încerci azi terenul de antrenament? mă întreabă el, 
făcând semn spre cercurile cu zgură. N-am mai văzut-o de mult timp pe 
fetița cu fulgerele scoțând scântei. 

Simt în mine un soi de nerăbdare. Sigur, este palpitant să mă antrenez 
cu Ella sau Rafe, dar nu-i mare lucru să contracarezi fulgere cu fulgere. Și 
n-are niciun sens să ne pregătim pentru o luptă de care nu vom avea 
parte. 

Ella face un pas în faţă și răspunde înaintea mea. 

- Noi ne antrenăm pe Dealul Furtunii. Și am întârziat. 

Kilorn ridică dintr-o sprânceană. Pe mine m-a întrebat, nu pe ea. 

- De fapt, nu m-ar deranja. Cred că trebuie să ne pregătim pentru ce 
are Maven în arsenalul lui, încerc eu să fiu diplomată. 

Îmi place Ella; îmi place Rafe. Ba chiar și Tyton îmi place — atât cât am 
ajuns să-l cunosc. Dar și eu am un cuvânt de spus aici. Și cred că ne-am 


luptat destul unii cu alții. 
-Mi-ar plăcea să mă antrenez azi aici. 
Ella vrea să protesteze, însă Tyton i-o ia înainte. 
- Bine. Cu cine? 


Cu singura persoană care seamănă cât de cât cu Maven. 


-Să știi că sunt mult mai bun decât el. 

Cal ridică braţul deasupra capului, iar bicepsul încordat mai are puțin 
și-i va sfâșia bumbacul subțire al cămășii. Îmi zâmbește vesel. Eu mă uit 
urât la el și îmi încrucișez braţele la piept. Nu a fost de acord cu 
propunerea mea, dar nici nu m-a refuzat. lar faptul că și-a scurtat 
propriul program de exerciții și a venit pe terenul de antrenament îmi 
spune tot ce vreau să aflu. 

— Foarte bine. Înseamnă că îmi va fi mai ușor când mă voi lupta cu el. 
Îmi aleg cu atenție cuvintele. Când mă voi lupta, nu când îl voi ucide. 
De când mi-a spus că vrea să găsească pe cineva care să-i poată „repara“ 
fratele, tratez subiectul Maven cu multă prudență. Oricât de mult aș vrea 
să-l ucid, ca să mă răzbun pentru tot ce mi-a făcut, nu-mi pot rosti 

intenţia cu glas tare. 

- Dacă mă antrenez cu tine, lupta cu el o să fie floare la ureche. 

Râcâie zgura cu tălpile. Testează terenul. 

- Dar noi ne-am luptat o dată. 

-Sub influența unui șoptitor. Altcineva trăgea sforile. Nu-i același 
lucru. 

Pe marginea terenului se adună câteva persoane ca să ne urmărească. 
S-a răspândit repede vestea că ne vom antrena împreună. Probabil Kilorn 
se ocupă deja de pariuri, circulând printre ei, cu un zâmbet șiret lăbărțat 
pe chip. Unul dintre oamenii cu sângenou de aici este Reese, 
tămăduitorul pe care l-am atacat în avion. Stă și așteaptă așa cum făceau 
toți tămăduitorii pe vremea când mă antrenam cu argintiii. Pregătit să ne 
pună la loc orice ne-am rupe. 


Îmi trezesc fulgerele. Acestea îmi ascultă ordinul și nori grei se adună 
pe cer. 

— Ai de gând să tragi de timp, ca să-ţi faci o strategie? Sau putem să 
începem? 

Cal îmi face cu ochiul și continuă încălzirea. 

— Aproape am terminat. 

- Bravo! 

Mă aplec și-mi presar zgură peste mâini, ca să îndepărtez orice 
picătură de sudoare. Cal m-a învăţat asta. Mă vede, zâmbește și face și el 
la fel. Apoi, spre surprinderea și încântarea mulțimii tot mai numeroase, 
își scoate cămașa și o aruncă într-o parte. 

Hrana mai bună și antrenamentele ne-au întărit mușchii. Dar, în vreme 
ce eu sunt zveltă și agilă, el este tot numai unghiuri și piatră. L-am văzut 
dezbrăcat de multe ori, dar tot mă tulbură și tot mă îmbujorez din obraji 
și până la degetele de la picioare. Mi se usucă și gura. Cu coada ochiului, 
îi văd pe Ella și Rafe cum îl studiază curioși. 

— Încerci să mă distragi? mă prefac eu neinteresată. 

Înclină capul spre umăr — portret al inocenţei pure. Ba chiar se și 
lovește cu palma în piept, ca și cum ar vrea să spună „Cine, eu?“ 

-Oricum mi-ai face praf cămașa. Așa că fac economie. Dar, mai adaugă 
el, începând să-mi dea târcoale, un soldat bun se folosește de orice 
avantaj are la dispoziţie. 

Cerul continuă să se întunece. Acum chiar că-l aud pe Kilorn 
acceptând pariurile celorlalți. 

— Aha! Deci zici că ai un avantaj? Foarte nostim! 

Încep și eu să mă mișc în cerc, însă în direcție opusă. Nu am nevoie să- 
mi coordonez picioarele. Am încredere totală în ele. Simt adrenalina 
invadându-mi trupul — senzaţie atât de cunoscută de pe vremea când 
trăiam în Pilonii, de pe vremea când mă antrenam în arena argintiilor și 
din toate luptele la care am luat parte. Îmi pune stăpânire pe toate 
terminațiile nervoase. 


Îl văd pe Cal cum se încordează și îi aud glasul în minte: Piroman. Zece 
metri. Las mâinile în jos, iar din degete îmi țâșnesc scântei albe și roșii. 
Din cealaltă parte a terenului, Cal zvâcnește din încheieturi și imediat o 
fierbințeală îngrozitor de mare îmi acoperă palmele. 

Scot un țipăt și sar într-o parte. Scânteile mele s-au transformat în 
flăcări. Mi le-a furat. Cu un efort exploziv, le transform la loc în fulgere, 
care tremură, dorind să redevină foc. Dar mă concentrez și mai tare, 
împiedicând scânteile să-mi scape de sub control. 

- Unu-zero pentru Calore! zbiară Kilorn de la marginea ringului. 

Unii gem nemulțumiți, alţii izbucnesc în urale. Numărul spectatorilor 
noștri crește cu fiecare secundă. Kilorn aplaudă și bate din picioare. Îmi 
aduc aminte că așa făcea și când îi încuraja pe campionii argintii. 

— Haide, Mare, nu te lăsa! 

Și îmi dau seama că acum Cal încearcă să mă menajeze. 

Prima greșeală. 

Îmi face semn să continui. Mă ia peste picior. Este foarte bun în 
apărare. Vrea să îl atac eu. Foarte bine. 

De la marginea terenului, Ella îi avertizează pe privitori. 

-În locul vostru eu m-aș da înapoi. 

Strâng pumnii și fulgerul lovește. Sfârtecă văzduhul și se înfige drept 
în mijlocul ringului, ca o săgeată în țintă. Însă nu crapă pământul așa 
cum ar trebui s-o facă. Pentru că eu folosesc o combinație de furtună și 
plasă de fulgere. Săgeţile lor albe și roșii străbat terenul la înălțimea 
genunchiului. Cal ridică o mână ca să-și protejeze ochii de explozia 
orbitoare, iar cu cealaltă lovește scânteile, transformându-le în flăcări 
albastre. O iau la fugă, mă trântesc la pământ și îl lovesc în glezne, ca să-l 
dobor. Cal cade, iar eu sar înapoi în picioare. 

Focul lui îmi atinge fața, dar îl resping cu scutul meu electric. Și, brusc, 
mă pomenesc și eu la pământ, cu picioarele secerate de sub mine. Cad în 
nas și mi se umple gura de zgură. O mână mă înșfacă de umăr, o mână 
care arde. Lovesc puternic cu cotul și-l nimeresc în falcă. Și atingerea asta 


arde. Tot trupul lui este o flacără. Roșie. Portocalie. Galbenă. Albastră. 
Văzduhul se deformează, face valuri de la căldura pe care o emană Cal. 
Întreaga lume parcă se ondulează în jurul nostru. 

Mă ridic în coate și îl iau prin surprindere, aruncându-i un pumn de 
zgură în ochi. Așa reușesc să înăbuș o parte din focul lui și am timp să 
sar în picioare. Mișc brațele și fac un bici din fulgere, care scânteiază și 
șuieră prin aer. Cal se ferește, se rostogolește pe jos, sare într-o parte cu 
agilitate de balerin. Bilele lui de foc ricoșează în scutul meu și el le 
strânge și își face propriul bici, transformând ringul în infern. Foc și 
electricitate se ciocnesc, se luptă și ard, până când pământul de sub noi 
clocotește ca marea în furtună și din cerul negru începe să plouă cu 
fulgere. 

S-a apropiat cam mult de mine. Înseamnă că vrea să mă lovească. 
Reușesc să mă las în jos și să-i evit pumnul, dar, după miros, îmi dau 
seama că mi-a pârlit părul. ÎI lovesc și eu foarte tare, cu cotul în rinichi. 
Icnește de durere, dar îmi răspunde în același fel, zgâriindu-mi spatele cu 
degetele lui din flăcări. Toată pielea mi se umple de bășici și îmi mușc 
buzele ca să nu tip. Cal ar opri lupta dacă ar ști cât de mult mă doare. Și 
mă doare rău de tot. Șira spinării îmi zbiară de durere și mi se înmoaie 
genunchii. Întind mâinile și fulgerele mă ajută să mă proptesc bine pe 
picioare. Trebuie să suport durerea asta, trebuie s-o cunosc. Pentru că 
Maven mă va răni și mai rău atunci când va veni vremea. 

Folosesc iar plasa. Este o manevră defensivă, care-l împiedică să mă 
mai atingă. Un fulger de-al meu îi urcă pe picior, îi intră în mușchi, în 
nervi, în oase. O fracțiune de secundă parcă-i văd scheletul și reduc în 
ultimul moment forța loviturii, pentru ca răul pe care i-l fac să nu fie 
ireversibil. Cal tresare puternic și cade. Mă reped asupra lui fără să stau 
pe gânduri. Vreau să-i scot afurisitele alea de brățări pe l-am văzut 
închizându-le și deschizându-le de zeci de ori. Încearcă să mă împiedice. 
Dar brăţările zboară cât colo de la mâinile lui. 


Un braț puternic mă apucă de mijloc și mă răstoarnă. Pământul de sub 


mine este ca o limbă de foc. Acum îmi pierd controlul și încep să zbier. 
Din mâini îmi țâșnesc scântei, iar Cal se îndepărtează repede de furia 
fulgerelor mele. 

Îmi stăpânesc cu greu lacrimile. Îmi proptesc mâinile în pământ și mă 
ridic. La fel face și Cal, aflat la câțiva metri de mine. I s-a ridicat părul în 
cap de la electricitatea statică. Amândoi suntem răniți, amândoi suntem 
prea orgolioși ca să ne oprim. Ne clătinăm pe picioare ca niște boșorogi. 
Pentru că a rămas fără brățări, acum face foc din tăciunii de pe marginea 
terenului. Îl azvârle spre mine, iar eu arunc spre el un fulger. 

Se ciocnesc, formând un soi de zid albastru, care sâsâie și apoi dispare. 

- Poate data viitoare o să vă gândiţi să vă antrenați în poligon! strigă la 
noi Davidson. 

Astăzi premierul nu se deosebește prin nimic de ceilalți. Și el poartă o 
uniformă verde, simplă; și el se îngrămădește la marginea ringului. Care 
nu mai arată ca un ring, ci ca un câmp de luptă pârjolit de forța talentelor 
noastre. 

Cal face un pas către mine, dar nu-l mai ţin picioarele și cade în coate. 
Gâfâie rău de tot din cauza efortului. N-are nici măcar putere să-mi 
zâmbească. Și e plin de transpiratie din cap până-n picioare. 

-Şi fără public, dacă nu vă este cu supărare, adaugă Davidson. 

Fumul se risipește și văd în spatele lui un alt zid albastru care-i 
desparte pe spectatori de zona unde ne-am luptat noi. Premierul face un 
semn din mână și zidul dispare ca și cum n-ar fi existat. Ne aruncă un 
surâs sever și ne arată simbolul de pe mânecă. Un hexagon alb. 

-Un scut. Foarte folositor la nevoie. 

-Ía te uită! exclamă Kilorn, năpustindu-se către mine. 

Se ghemuiește alături și strigă peste umăr: 

— Reese! 

Însă tămăduitorul cu părul roșu se oprește la câțiva metri de noi. Nu se 
lasă convins. 


-Ştii că nu așa merge treaba. 


— Încetează, Reese! șuieră Kilorn, scâșnind exasperat din dinţi. Mare 
are tot spatele ars și Cal nu se mai ține pe picioare. 

Gâfâind încă, prințul se uită la mine. Are trăsăturile strâmbate de grijă 
și regret, dar și de durere. Sunt în agonie. La fel și el. Cal se străduiește 
să-și ascundă chinul și vrea să se ridice în șezut. Dar cade la loc imediat. 

Reese nu cedează. 

— Antrenamentul în pereche are anumite consecințe. Noi nu suntem 
argintii. Așa că trebuie să știm cum îi pot afecta pe alții talentele noastre. 

Parcă spune o lecţie învățată pe de rost. Dacă nu m-ar durea atât de 
tare, poate că aș fi de acord cu el. Mi-aduc aminte de arenele unde 
argintiii se luptau pentru propriul amuzament, fără să se teamă de nimic. 
Mi-aduc aminte de antrenamentele mele de la Reședința Soarelui. Acolo 
se afla mereu un tămăduitor, gata să rezolve orice zgârietură. Argintiii nu 
se tem că s-ar putea răni între ei, deoarece rănile astea nu ar dura. Reese 
ne studiază din priviri și ne mustră făcând un semn din deget. 

-Nu e niciun pericol. Trebuie să rămână așa douăzeci și patru de ore. 
Așa cere regulamentul, Warren. 

-În mod normal, aș fi de acord, spune Davidson, traversând terenul cu 
pași fermi până la tămăduitorul pe care-l fixează cu privirea. Din păcate 
însă, am nevoie de ei în formă maximă. Și am nevoie acum. Ocupă-te de 
problemă! 

- Domnule... 

— Ocupă-te chiar acum! 

Îmi înfig degetele în pământ, cuprinsă de ușurare. Dacă asta înseamnă 
să se termine cu chinurile, atunci am să ascult tot ce vrea să ne spună 
premierul. Și am s-o fac cu zâmbetul pe buze. 


Mă mănâncă toată pielea de la salopeta de uniformă, plus că pute rău a 
dezinfectant. M-aș plânge, dar mintea mea nu mai funcționează după ce 
am luat parte la ședința informativă cu agentii lui Davidson. Chiar și 
premierul pare cam zguduit și acum se plimbă încoace și încolo prin fața 


mesei lungi la care stau toți consilierii militari, printre care Cal și cu 
mine. Davidson și-a proptit bărbia în pumn și fixează podeaua cu ochii 
lui impenetrabili. 

Farley se uită câteva momente la el, apoi coboară privirea la foaia de 
hârtie acoperită cu scrisul pedant al Adei. Femeia cu sângenou și 
inteligență desăvârșită a ajuns ofițer și colaborează îndeaproape cu 
Farley și cu Garda Stacojie. Nu m-ar mira să fi fost făcută ofițer și fetița 
Clara, care acum doarme la pieptul mamei sale, înfășurată bine într-o 
eșarfă. Capul îi este acoperit cu un puf castaniu-închis. Chiar că seamănă 
cu Shade. 

-Cinci mii de soldaţi roșii din Garda Stacojie și cinci sute de oameni cu 
sângenou din Montfort se află acum în garnizoana Corvium, citește 
Farley din însemnările Adei. Din rapoartele agenților aflăm că forţele lui 
Maven numără mai multe mii de soldați — toți argintii. Se strâng în 
Golful Portuar, la Fort Patriot; precum și lângă Detraon, în Tinutul 
Lacurilor. 

Încep să-mi tremure mâinile și mi le vâr iute sub picioare. Fac în minte 
o listă cu toți cei care l-ar putea ajuta pe Maven să recucerească 
fortăreața. Samos nu mai este. Laris, Iral, Haven - l-au abandonat și ei. La 
fel și Casa Lerolan, dacă ar fi să cred ce zice bunica lui Cal. Oricât de mult 
mi-aș dori să nu mă aflu aici, deschid gura și spun: 

-Maven are de partea lui Casele Rhambos și Welle. Oţeliţii și 
verdienii. Și Casa Arven, capabilă să neutralizeze orice atac venit din 
partea oamenilor cu sângenou. 

Nu explic mai multe. Am aflat pe pielea mea de ce sunt în stare 
arvenii. 

- Dar, în afară de acvaticii din familia regală, nu cunosc alte talente ale 
lacuștrilor. 

Colonelul se sprijină cu mâinile de masă. 

- Eu știu. Se luptă pe viață și pe moarte și sunt rezistenți la durere. lar 
loialitatea lor față de rege este de nezdruncinat. Dacă regele îl va sprijini 


pe nenoro... 

Se întrerupe brusc și se uită la Cal, care nu reacționează în niciun fel. 

- ...pe Maven, atunci îl vor urma cu toții. Cei mai periculoși sunt 
acvaticii, firește, urmați de furtunari, fiori și ţesevânt. Ca să nu mai 
vorbesc despre pietrificatorii ăia fanatici. 

Eu tresar la fiecare dintre numele astea. 

Davidson se răsucește pe călcâie ca să ajungă cu faţa la Tahir. Bărbatul 
cu sângenou pare incomplet fără fratele lui geamăn și stă cumva într-o 
rână, de parcă ar vrea să compenseze absenţa acestuia. 

- Nu poti să schimbi termenul? se răstește premierul. O săptămână e 
prea mult. 

Tahir strânge din ochi. Se uită în altă parte, dincolo de sală. Acolo unde 
se află fratele lui. Locul este strict secret, dar eu am o bănuială. În trecut, 
Salida a făcut parte din armata de oameni cu sângenou a lui Maven. Rash 
o înlocuiește acum, probabil lucrând ca servitor roșu la Curte. Genială 
idee! Prin legătura telepatică pe care o are cu Tahir, ne poate transmite 
informații cu rapiditatea undelor radio, fără să fie prins sau interceptat. 

- Trebuie confirmat, spune el rar. Se zvonește despre... 

Încremenește și cască gura surprins. 

-0O singură zi. Un atac din ambele părți ale graniţei. 

Îmi mușc buzele până la sânge. Cum de se poate întâmpla așa de 
repede? Fără niciun avertisment? 

Cal îmi împărtășește sentimentele. 

-Credeam că urmăriți cu atenţie mișcarea trupelor. Armatele nu se 
strâng, peste noapte. 

Un curent de aer fierbinte iese din el și-mi coace partea dreaptă a 
corpului. 

-Ştim că grosul forțelor se află în Ținutul Lacurilor. Ne cam încurcă 
planurile alianţa pe care Maven a făcut-o prin căsătorie, intervine Farley. 
Nu avem suficiente resurse acolo. Și nu putem monitoriza trei țări 
separate... 


— Dar ești sigură că-i vorba despre Corvium? Eşti absolut sigură? 
izbucnește Cal. 

Ada dă cu fermitate din cap. 

-Toate informațiile indică asta. 

- Lui Maven îi place să întindă curse. 

Îmi vine să vomit când îi rostesc numele. 

— Ar putea fi o stratagemă ca să ne atragă acolo în număr mare și să ne 
atace când suntem pe drum. 

Mi-aduc aminte urletul avionului distrus în înaltul cerului. 

-Sau poate că doar o să simuleze un atac asupra Corviumului. Noi ne 
ducem acolo și el lovește Tinutul de Șes. Și ne destramă organizația. 

- Tocmai de aceea trebuie să așteptăm, spune hotărât Davidson, 
încleștând pumnii. Îi așteptăm pe ei să facă prima mișcare, ca să o putem 
contracara. Dacă întârzie atacul, înseamnă că a fost doar un șiretlic. 

Obrajii colonelului se fac la fel de roșii cum îi este ochiul beteag. 

-Şi dacă-i vorba doar despre o ofensivă normală, ca la carte? 

- Atunci o să ne mișcăm repede, imediat ce le vom cunoaște intențiile. 

-Şi câți dintre soldaţii mei vor muri în timp ce tu ai să te mişti repede? 

-La fel de mulţi ca ai mei, răspunde sarcastic Davidson. Nu te purta 
de parcă doar oamenii tăi își varsă sângele pentru cauza asta. 

-Oamenii mei... 

- Destul! strigă Farley, amuțindu-i pe amândoi. 

A trezit-o și pe Clara. Sincer, eu n-am mai văzut copil mic așa de 
cuminte. Nici vorbă să înceapă să plângă, ci doar clipește somnoroasă la 
pieptul maică-sii. 

- Dacă nu reușim să obținem mai multe informații, atunci nu ne 
rămâne decât să așteptăm. Am greșit de destule ori aruncându-ne cu 
capul înainte. 

De prea multe ori. 


- Recunosc că vă cer să faceți un sacrificiu. 


Chipul premierului nu trădează nicio emoție. Dacă ar exista o altă 
soluție, ar opta pentru ea. Dar niciunul dintre noi nu își dă seama care ar 
putea fi aceea. Nici măcar Cal, care nu a deschis deloc gura. 

- Dar e un sacrificiu mărunt, în comparaţie cu cât vom avea de câștigat 
de pe urma lui. 

Colonelul spumegă de furie și lovește cu pumnul în masa de consiliu. 
Carafa cu apă se clatină, dă să cadă, dar Davidson o prinde și o pune 
calm la locul ei. Ce reflexe are omul ăsta! 

- Calore, vreau să coordonezi operaţiunea. 

Cu bunică-sa. Cu argintiii. Cu oamenii care s-au holbat la mine și la lanţurile 
mele și nu au intervenit decât atunci când le-a convenit lor. Cu oamenii care 
încă mai cred că eu și toți de același sânge cu mine trebuie să le fim sclavi. 

Îmi mușc limba. 

Oameni de care avem nevoie ca să învingem. 

Cal înclină capul. 

- Regatul Riftului a promis că ne va sprijini. Vom avea soldaţi din 
Casele Samos, Iral, Laris și Lerolan. 

- Regatul Riftului, mormăi eu în surdină. 

Până la urmă, Evangeline tot a făcut rost de o coroană. 

Ridic ochii și-l văd pe Davidson că mă privește lung, cu aceeași 
expresie impenetrabilă. Niciodată nu-mi pot da seama ce gândește omul 
ăsta. 

— Ne putem baza și pe tine? 

Familia mea îmi apare în faţa ochilor. Însă doar o clipă. Ar trebui să-mi 
fie rușine că furia mea personală, care îmi arde stomacul și mintea, 
cântărește mai mult decât ei. Mama și tata m-ar omorî cu mâinile lor 
decât să mă vadă iarăși plecată de acasă. Dar sunt de acord să lupt într- 
un război care ne-ar putea aduce o fărâmă de pace. 

- Da. 


DOUĂZECI ȘI ŞAPTE 
Mare 


Nu este nicio cursă și nu este nicio înșelătorie. 

După miezul nopții, Gisa mă scutură tare ca să mă trezească. Ochii ei 
căprui sunt îngrijoraţi și speriați. În timpul cinei am explicat familiei mele 
ce urmează să se întâmple. Cum era de așteptat, decizia mea nu i-a prea 
bucurat. Mama n-a precupeţit niciun efort ca să-mi răsucească și mai 
adânc cuțitul în rană. L-a jelit pe Shade, a plâns din cauza captivității 
mele. Mi-a spus că sunt egoistă că vreau să-i părăsesc din nou. 

Mai târziu, reproșurile ei s-au transformat în scuze și șoapte de laudă 
la adresa curajului meu. Da, sunt curajoasă, dar sunt și prea încăpățânată 
și ea mă iubește prea tare și nu mă poate lăsa să plec. 

În schimb, tata nu a spus nimic. Stătea nemișcat, cu mâinile încleștate 
pe baston. Semănăm. Nu ne lăsăm până nu ducem la bun sfârșit alegerile 
pe care le facem. Chiar dacă aceste alegeri nu sunt corecte. 

Bree și Tramy m-au înţeles. Ei nu au fost cooptați pentru misiunea asta. 
Măcar atât. 

— A venit Cal, îmi șoptește acum Gisa, ținându-mă de umeri. Trebuie să 
pleci. 


M-am culcat îmbrăcată în uniformă. Acum mă ridic și îmi îmbrățișez 


sora pentru ultima oară. 

— Ai început să exagerezi cu lupta asta a ta, îmi șoptește ea, încercând 
să-și ascundă suspinele gâtuite sub un ton glumet. Ai grijă să te întorci de 
data asta. 

Dau din cap, însă nu-i promit nimic. 

Kilorn ne așteaptă în hol, în pijama și cu ochii lipiti de somn. Nici el nu 
vine. Acţiunea de la Corvium îl depășește. Altă amară alinare. Oricât de 
mult obișnuiam să mă văicăresc pentru că-l târam peste tot după mine, 
oricât de multe griji îmi făceam pentru băiatul pescar, priceput doar la 
noduri marinărești, știu că o să-mi fie foarte dor de el. Mai cu seamă 
pentru că nu-i deloc adevărat că mi-ar fi fost o povară. M-a protejat și m- 
a ajutat mai mult decât am făcut-o eu pentru el. 

Vreau să-i mărturisesc tot ce simt, dar mă oprește repede, cu un sărut 
pe obraz. 

— Doar să încerci să-ți iei rămas-bun și te arunc de-a rostogolul pe scări. 

-În regulă. 

Parcă am o gheară în piept și îmi este din ce în ce mai greu să respir. 

S-au strâns toți în vestibul și mă așteaptă, încruntaţi ca un pluton de 
execuție. Ochii mamei sunt umflați și roșii. La fel și ai lui Bree. El mă 
ridică în brațe primul. Și uriașul meu frate începe să suspine cu buzele 
lipite de obrazul meu. Tramy este mai rezervat. A venit și Farley. O 
leagănă în braţe pe micuța Clara. O va lăsa în grija mamei, firește. 

Oricât de mult îmi doresc să pot păstra acest moment viu în amintire, 
parcă văd totul ca prin ceață. Timpul trece cumplit de repede. Mi se 
învârtește capul și nici nu știu cum ajung afară, cobor cele câteva trepte și 
mă urc în camionul militar. Oare i-a strâns tata mâna lui Cal sau doar mi 
s-a părut? Oare încă mai dorm? Oare visez? Luminile bazei militare 
străpung întunericul ca niște stele căzătoare. Farurile camionului ne 
luminează drumul către aerodrom. Se aude vuietul motoarelor și urletul 
avioanelor care se ridică la cer. 


Majoritatea sunt avioane concepute pentru transportul rapid al 


trupelor. Aterizează în plan vertical, nu au nevoie de piste și ne pot duce 
direct în Corvium. Ultima oară când am mai zburat cu un asemenea 
avion, tocmai ce scăpasem dintr-o captivitate care durase șase luni și 
ajunsesem o fantomă. 

Cal îmi sesizează neliniștea. Se ocupă el de centurile mele de siguranță, 
în timp ce eu nu pot decât să mă uit încremenită la podeaua metalică. 

-Nu va mai fi la fel, îmi spune el foarte încet, ca să nu-l audă și ceilalți. 
De data asta va fi altfel. 

Îi cuprind obrajii în palme. 

- Atunci, de ce mi se pare că nu s-a schimbat nimic? 

Ochii lui ca bronzul îmi caută privirea. Caută un răspuns. Un răspuns 
pe care nu-l găsește. Și atunci mă sărută, de parcă așa s-ar rezolva totul. 
Mă ard buzele lui. Sărutul durează mai mult decât ar fi normal, mai cu 
seamă când sunt atât de mulți oameni în jur. Însă toți se fac că nu 
observă. 

Când se dezlipește de mine, Cal îmi pune ceva în mână. 

-Nu uita cine ești. 

Nu trebuie să mă uit ca să știu că este un cercel, un fragment micut de 
piatră colorată, montat în metal. De la care îmi pot lua rămas-bun, căruia 
îi pot spune să-și amintească de mine dacă ne vom despărți. Alt obicei 
din fosta mea viață. ÎI strâng în pumn și acul lui îmi înțeapă pielea. Cal se 
așază la locul lui și acum mă uit la cercel. 

Roșu. Firește. Roșu ca sângele, roșu ca focul. Roșu ca înverșunarea care 
ne macină pe amândoi. 

Nu pot să mi-l pun acum în ureche, așa că îl ascund bine, la loc sigur. 

Farley își ocupă locul lângă piloții din Montfort. Cameron se așază 
alături de ea, aruncându-ne un zâmbet crispat. În sfârșit s-a îmbrăcat și 
ea cu uniforma regulamentară. La fel și Farley, deși a ei nu este verde, ca 
a celorlalţi, ci roșu-închis, cu un C alb brodat pe mânecă. C de la 
Comandament. S-a ras iar în cap, revenind la stilul care a consacrat-o. 
Lipsa părului, cicatricea de pe chip și ochii albaștri, capabili să străpungă 


orice armură, îi dau o înfățișare severă. I se potrivește. Înţeleg de ce s-a 
îndrăgostit Shade de ea. 

Ea își dorește mai mult decât oricare dintre noi ca războiul acesta să se 
sfârșească. Însă merge mai departe. Mă cuprinde și pe mine ceva din 
fermitatea ei. Dacă ea poate s-o facă, atunci cu siguranţă că pot și eu. 

Davidson este ultimul care se urcă la bord, completând numărul de 
patruzeci de pasageri. Vine în urma unui grup de gravitroni, pe care îi 
identific după liniile descendente de pe embleme. Premierul poartă 
aceeași uniformă ponosită, iar părul lui — de obicei lins și îngrijit — este 
acum nepieptănat și vâlvoi. Cred că n-a dormit deloc. Și parcă îmi este și 
mai simpatic acum. 

Ne salută din cap când trece pe lângă noi, îndreptându-se către Farley. 
Se așază și se cufundă în gânduri. 

De când mă antrenez cu electriconii, simțul meu electric s-a dezvoltat 
foarte mult. Simt avionul până la ultimul cablu. Îi simt fiecare scânteie, 
fiecare impuls. Bineînţeles că la misiunea asta iau parte și Ella, Rafe și 
Tyton. Însă nimeni n-ar avea curajul să ne pună pe toți într-un singur 
avion. Dacă s-ar întâmpla o nenorocire, măcar n-am muri toți. 

Cal se foiește pe scaun. Energie nervoasă. Eu fac exact pe dos. Încerc 
să-mi amorţesc sentimentele, să nu mai simt furia cumplită care arde de 
nerăbdare să fie descătușată. Nu l-am mai văzut pe Maven de când am 
fugit din Archeon și acum mi-l imaginez așa cum arăta atunci. Strigând 
după mine prin mulțime, încercând să se întoarcă. Nu voia să mă scape 
din mână. lar atunci când îl voi strânge de gât, nici eu nu-l voi scăpa din 
mână. Nu-mi va fi teamă. O singură bătălie mă mai desparte de Maven. 

- Bunică-mea o să aducă cât mai mulți oameni cu ea, șoptește Cal. 
Davidson e la curent cu asta, dar nu cred că pe tine te-a informat cineva. 

- Aha. 

— Alături de Casa Lerolan sunt și celelalte case răzvrătite. Plus Casa 
Samos. 


-Cu prințesa Evangeline, mormăi eu, încă amuzată. 


Cal zâmbește și el. 

-Măcar acum are coroana ei și nu mai trebuie s-o fure pe a altcuiva. 

- Voi ați fi fost deja soţ și soție, dacă... 

În cazul acesta, dacă înseamnă atât de multe lucruri. 

Dă din cap. 

- Am fi fost căsătoriți de suficient timp cât să înnebunim amândoi. Ar 
fi fost o regină bună, dar nu și pentru mine. 

Mă apucă de mână. 

-Şi ar fi fost o soție îngrozitoare. 

N-am destulă energie ca să înțeleg ce vrea să zică, dar parcă mi se 
aprinde o flacără în piept. 

Avionul se cutremură și rulează cu viteză pe pistă. Zgomotul de 
motoare face imposibilă orice conversație. Încă o zdruncinătură și ne 
ridicăm în aerul fierbinte al nopţii de vară. Închid ochii ca să-mi imaginez 
ce va urma. N-am fost niciodată în Corvium. L-am văzut numai în poze 
și în transmisiunile televizate. Ziduri din granit negru, cu ranforturi din 
aur și fier. Ultimul popas pentru soldații care se îndreaptă spre Năduful. 
Iar acum este sub asediu pentru a doua oară doar în anul acesta. Trupele 
lui Maven au aterizat de câteva ore la Rocasta și apoi au pornit mai 
departe pe uscat. Vor ajunge curând la zidurile fortăreței Corvium. 
Înaintea noastră. 

Un sacrificiu mărunt, în comparație cu cât vom avea de câștigat, a zis 
Davidson. 


Sper să nu se înșele. 


Cameron îmi azvârle cărțile ei în poală. Patru dame care râd de mine. 

— Patru cucoane, Barrow, râde ea. Ce mai urmează acum? Ai de gând 
să-ți pui miză afurisitele alea de cizme? 

Râd și eu și îmi arunc mâna fără valoare — cărţi roșii și un valet negru. 

-Nu ti-ar veni, răspund eu. Picioarele mele sunt mici, nu canoe ca ale 
tale. 


Cameron se strică de râs. Își lasă capul pe spate și dă din picioare. 
Picioare foarte lungi și subțiri. Sper că nu are de gând să mai crească. 

-Încă un joc, mă îndeamnă ea, întinzând mâna să-i dau cărțile. Mizez 
pe o săptămână de spălat rufele. 

Vizavi de noi, Cal își întrerupe exerciţiile de încălzire și pufnește: 

-Tu chiar îţi imaginezi că Mare spală rufe? 

— Dar tu speli, Alteță? râd eu la el. 

Însă el se face că nu mă aude. 

Glumele ne mai alină și ne distrag atenţia de la ce ne așteaptă. 
Cameron mă bate rău la cărti, împiedicându-mă să mă gândesc la bătălia 
pe care o avem de purtat în curând. Evident că a învățat să joace pe 
vremea când muncea în fabrică. Nici măcar nu am priceput cum trebuie 
regulile jocului, dar bine măcar că mă ajută să mă concentrez doar asupra 
prezentului. 

Avionul începe să salte într-o masă de turbulente. Am multe ore de 
zbor, așa că nu mă mai sperii și amestec mai departe cărțile. A doua 
zdruncinătură e mai puternică, dar deloc alarmantă. A treia îmi zboară 
cărțile din mâini. Mă așez mai bine pe scaun și bâjbâi după centuri. La fel 
și Cameron. lar Cal se trântește la locul lui și se uită îngrijorat spre 
carlingă. Îi urmăresc privirea și-i văd pe cei doi piloți cum încearcă 
disperaţi să țină avionul în aer. 

Mult mai înspăimântătoare este priveliștea. Ar fi trebuit să răsară 
soarele deja, dar cerul din fața noastră e complet negru. 

- Furtuni, gâfâie Cal, referindu-se atât la fenomen, cât și la furtunarii 
argintii. Trebuie să urcăm. 

Nici nu rostește bine cuvintele, că simt cum se înclină podeaua sub 
mine. Avionul urcă la altitudine. Văd scăpărări de fulgere. Fulgere 
adevărate, create de nori, nu de talentul unei fetișcane cu sângenou. 
Tunetele răsună ca bătăile unei inimi uriașe. 

Îmi încleștez mâinile de centurile care îmi strâng pieptul. 


- Nu putem să aterizăm pe o asemenea vreme. 


- Nu putem să aterizăm deloc, mârâie Cal. 

- Poate dacă încerc eu să fac ceva, să opresc fulgerele... 

- Acolo jos nu-s doar fulgere! 

Vocea lui tună peste urletele motoarelor. Mulţi întorc capetele spre el. 
Davidson este unul dintre ei. 

— Argintiii țesevânt și furtunari ne-ar devia de la curs de îndată ce 
coborâm din nori. Ne-ar face să ne prăbușim. 

Cal se uită prin avion, trecându-ne pe toți în revistă. Speranţa îmi 
alungă teama. 

-Ce plan ai? 

Avionul ne scutură iarăși. Destul de zdravăn. Cal parcă nici nu simte. 

- Am nevoie de gravitroni și am nevoie și de tine, spune el, întinzând 
un deget spre Cameron. 

Ochii fetei capătă răceala oțelului. 

-Cred că înțeleg ce vrei să faci. 

- Luaţi legătura prin radio cu celelalte avioane. O să avem nevoie de 
cineva care să știe să se teleporteze. Și trebuie să aflu unde sunt ceilalți 
gravitroni. Trebuie să se împrăștie în toate avioanele. 

Davidson dă scurt din cap. 

— Aţi auzit ce-a zis. 

Înţeleg ce urmează și mi se pune un nod în gât. În avion începe o 
activitate intensă. Soldații își verifică și paraverifică armele. Îndârjirea li 
se citește pe fețe. Cel mai mult pe chipul lui Cal. 

Se ridică de pe scaun și se ține de mânerele din jur ca să-și păstreze 
echilibrul. 

- Duceţi-ne deasupra Corviumului! Unde-i persoana cu teleportarea? 

Arezzo se materializează înaintea ochilor noștri. Cade în genunchi, ca 
să se împotrivească inerției. 

- Nu-mi place chestia asta! se răstește ea. 


- Imi pare rău, dar ai s-o faci de multe ori, împreună cu cei asemenea 


tie, îi răspunde Cal. Poţi să treci dintr-un avion în altul, nu-i așa? 

-Sigur că pot, spune ea ofensată, de parcă ar fi cel mai normal lucru 
din lume. 

- Bine. Când ajungem jos, s-o duci pe Cameron în următorul avion. 

Jos. 

- Cal. 

Aproape scâncesc. Sunt în stare de multe lucruri, dar asta...? 

Arezzo își trosnește degetele și vorbește peste mine. 

- Afirmativ. 

- Voi, gravitronilor, folosiți cablurile. Luaţi câte șase. Fără greșeli. 

Respectivii oameni cu sângenou sar în picioare și scot niște funii 
răsucite din buzunarele speciale ale echipamentului lor. Fiecare funie are 
o mulțime de bride, permițându-le să transporte oameni cu talentul lor 
de manipulare a gravitației. Când ne aflam în tabăra Șanțul, am recrutat 
un bărbat, pe nume Gareth. Și el era gravitron și putea să zboare sau să se 
deplaseze în salturi pe distanţe mari. 

Dar nu l-am văzut niciodată sărind din avioane. 

Mă ia brusc cu ameţeală și mi se acoperă fruntea de sudoare. 

— Cal? îl mai chem eu o dată, mai tare acum. 

Nu mă bagă în seamă. 

- Cam, treaba ta e să protejezi avionul. Încearcă să produci cât mai 
multă tăcere — imaginează-ți o sferă uriașă. O să ne ajute să zburăm drept 
prin furtună. 

- Cal? scâncesc eu iarăși. 

Oare numai eu cred că planul lui e sinucidere curată? Oare numai eu 
mai judec limpede? Până și Farley pare buimăcită, deși acum se leagă de 
unul dintre cei șase gravitroni. Îmi simte privirea și ridică ochii la mine. 
Trăsăturile îi tremură o secundă, oglindind o părticică din groaza mea. 
Apoi îmi face cu ochiul și își mișcă buzele: Pentru Shade. 


Cal mă ridică de pe scaun — ori nu-i pasă de spaima mea, ori n-o 


observă. El însuși mă leagă de gravitronul cel mai înalt — o femeie foarte 
slabă. Se leagă și el lângă mine și mă strânge de umeri, strivindu-mă de 
trupul femeii cu sângenou. Toţi ceilalți din avion fac același lucru. 

-Care-i poziția noastră? strigă Cal la piloți. 

-Cinci secunde până în centru, răspunde unul. 

— Ați transmis planul mai departe? 

— Afirmativ, domnule! Centrul, domnule! 

Cal strânge din dinți. 

— Arezzo? 

Femeia salută. 

-Sunt gata, domnule. 

E foarte posibil să-mi vărs matele pe biata gravitroană chiar aici și 
acum. 

— Ușurel! îmi șoptește Cal la ureche. Tine-te bine! O să fie în regulă. 
Închide ochii. 

Chiar că vreau să-l ascult. Dar m-a apucat un soi de neastâmpăr și mă 
vânzolesc și bat din picioare și mă cutremur. Sunt toată numai nervi. 

-Nu-i o nebunie, adaugă Cal. O putem face. Soldaţii se antrenează 
pentru asemenea misiuni. 

Îl strâng rău de tot. Cred că îl doare. 

-Tu ai mai făcut-o? 

Tresare și nu-mi răspunde. 

— Poți începe, Cal. Piloti, începeți coborârea. 

Valul de tăcere mă lovește în moalele capului ca un baros. Nu mă 
doare, dar amintirea îmi înmoaie genunchii. Îmi încleștez dinții ca să nu 
încep să zbier și strâng ochii atât de tare că văd stele. Căldura naturală a 
lui Cal îmi servește drept ancoră, însă una destul de instabilă. Mă agăţ și 
mai strâns, de parcă aș vrea să mă contopesc cu el. Îmi murmură ceva la 
ureche, dar nu-l aud. N-am cum să-l aud prin bezna asta mocnită, care ne 
duce la o moarte îngrozitoare. Inima îmi bate de trei ori mai repede, mi 


se izbește cu atâta putere de coaste, că am impresia că va exploda dintr-o 
clipă în alta. Nu-mi vine să cred, dar acum chiar vreau să sar din avion. 
Aș face orice doar să scap de tăcerea lui Cameron. Orice ca să scap de 
amintiri. 

Nici nu mai simt cum se leagănă avionul în furtună. Cameron pufăie 
pe gură, încercând să respire cât mai regulat. Nu știu dacă talentul ei îi 
rănește și pe ceilalți, pentru că nimeni nu pare să sufere. Coborâm în 
liniște. Sau poate că nu-i liniște. Poate doar trupul meu refuză să mai 
audă ceva. 

Ne îngrămădim pe rampă și îmi dau seama că a venit clipa de care mă 
temeam atât. Avionul huruie, înghiontit de rafale de vânt pe care 
Cameron nu le poate neutraliza. Strigă ceva spre noi, dar n-o înțeleg, 
pentru că sângele îmi vuiește prea tare în urechi. 

Lumea se deschide sub mine. Și cădem. 

Când membrii Casei Samos au smuls avionul nostru din aer, măcar au 
avut bunul-simţ să ne bage într-o cușcă din metal. Acum suntem complet 
descoperiți în fața vântului, a ploii înghețate și a întunericului învolburat. 
Datorită impulsului, n-ar trebui să ne abatem de la țintă. Plus că nicio 
persoană zdravănă la cap nu s-ar aștepta să vadă niște zănatici sărind din 
avion de la câteva mii de metri înălțime, și încă în mijlocul furtunii. 
Zbieretele vântului, leit cele ale unei femei isterice, îmi rașchetează 
creierii, carnea, timpanele. Bine măcar că nu mai simt apăsarea tăcerii lui 
Cameron. Fulgerele dintre nori îmi strigă ceva — parcă își iau adio de la 
mine. 

Nu-i unul care să nu urle din toți rărunchii până jos. Nici măcar Cal nu 
poate să tacă. Eu, una, sunt convinsă că vor rămâne fără voce. 

Căderea încetinește cam pe la cincisprezece metri deasupra vârfurilor 
ascuțite ale fortăreței Corvium — un hexagon de clădiri și ziduri 
interioare. Aterizăm, lovindu-ne ușor de caldarâmul neted, acoperit cu 
vreo cinci centimetri de apă de ploaie. 


Gravitroana noastră ne desface repede bridele și eu cad pe spate, în 


balta rece. Zac acolo o secundă, fără să mă gândesc la nimic, doar privind 
la cerul prin care m-am prăvălit și, cumva, am reușit să supraviețuiesc. 

Cal a și sărit în picioare. Mă apucă de braț și mă ridică, readucându-mă 
la realitate. 

-Şi ceilalţi vor ateriza tot aici, așa că trebuie să le facem loc. 

Mă împinge în faţă și înaintez prin apă, împleticindu-mă. 

- Gravitroni, Arezzo va coborî cu următorul grup și vă va teleporta 
înapoi. Fiţi pe fază! 

- Am înțeles, domnule, răspund ei într-un glas, pregătindu-se pentru 
încă o tură. 

Îmi vine să vomit doar când mă gândesc la asta. 

Farley vomită de-adevăratelea. Își varsă micul dejun într-un gang din 
apropiere. Am uitat că are rău de avion, ca să nu mai zic de teleportare. 
lar căderea asta a fost al naibii de păcătoasă. 

Mă reped la ea și o cuprind în braţe ca s-o ajut să se țină pe picioare. 

- Ţi-e mai bine? 

— Foarte bine, îmi zice ea. M-am gândit că zidul ăsta are nevoie de o 
zugrăveală nouă. 

Mă uit la cerul care ne biciuiește în continuare cu ploaia lui rece. 
Ciudat de rece pentru această perioadă a anului, chiar și aici, în Nord. 

— Hai să mergem! Nu s-au urcat încă pe ziduri, dar nici mult nu mai e. 

Din Cal ies aburi firavi. Își încheie vesta până la gât, ca să nu-i mai 
intre apa până la piele. 

- Fiori, unde sunteți? îi strigă el. Am impresia că o să fim înzăpeziți 
aici. 

-Nu ar trebui să mergem la porți? 

- Nu. Sunt apărate cu Piatră Tăcută. Argintiii nu le pot sparge. Trebuie 
să treacă peste ele. 

Ne face semn să-l urmăm. 


— Trebuie să ne urcăm pe metereze și să le respingem atacul. Furtuna e 


doar preludiul. Prin ea, vor să ne blocheze, să ne împiedice să vedem ce 
se întâmplă. Să ne orbească până când vor ajunge deasupra noastră. 

Merge prea repede, mai cu seamă că plouă tare, dar reușesc să mă țin 
după el. Mi-a intrat apa rece în cizme și știu că foarte curând n-am să-mi 
mai simt degetele. Cal privește doar înainte, de parcă ochii lui ar putea să 
dea foc întregii lumi. Și chiar cred că asta își dorește. Așa ne-ar fi mai 
uşor. 

Din nou trebuie să se lupte cu acei oameni pe care a fost educat să-i 
protejeze. Să se lupte cu ei și poate să-i ucidă. ÎI prind de mână, pentru că 
nu știu ce aș putea spune în asemenea momente. Îmi strânge degetele și 
le dă drumul foarte repede. 

- Trupele bunicii tale nu pot intra în fortăreață cum am intrat noi. 

În timp ce vorbesc, din ceruri se prăbușesc alți gravitroni cu soldați 
legaţi de ei. Urlând din toţi rărunchii. Și aterizând în perfectă siguranţă. 
Cotim pe altă stradă, trecând de la un zid concentric la altul. 

-Cum vom reuși să ne întâlnim cu ele? 

- Vin dinspre Rift. De la sud-vest. Ideal ar fi să ținem ocupată armata 
lui Maven suficientă cât să-i cadă în spate. Să-l blocăm pe Maven între 
noi. 

Mi s-a uscat gura. Prea mult din acest plan se bazează pe argintii. Iar 
eu nu-s chiar atât de tâmpită să am încredere în ei. Pur și simplu s-ar 
putea întâmpla ca Samos să nu-și facă apariţia și să ne lase să fim luaţi 
prizonieri sau chiar uciși. După care ar fi liberi să se înfrunte ei cu 
Maven. Cal nu-i prost. Și el s-a gândit la posibilitatea asta. Și mai știe că 
nu ne putem permite să pierdem fortăreața Corvium și garnizoana ei. 
Asta-i lupta noastră, rebeliunea noastră, speranța noastră. Noi suntem cei 
care ne împotrivim tiraniei lui Maven Calore. 

Oamenii cu sângenou ocupă meterezele. Li se alătură soldații roșii, cu 
arme și muniții. Nu trag încă, doar privesc în zare. Unul dintre ei face un 
pas în faţă. E un bărbat deșirat, cu o uniformă ca a lui Farley și cu același 
C pe mânecă. Cu ea dă mâna mai întâi. 


- Doamnă general Farley. 

Ea înclină capul. 

- Domnule general Townsend. 

După care salută alt ofițer, probabil comandant al oamenilor cu 
sângenou din Montfort. Este o femeie scundă și îndesată, cu pielea de 
culoarea bronzului și părul alb împletit într-o cunună în jurul capului. 

- Doamnă general Akkadi. 

Apoi îi întreabă pe amândoi: 

— La ce ne uităm? 

De ei se apropie un alt militar — tot o femeie, dar îmbrăcată în uniformă 
roșie, nu verde ca a celorlalți. O recunosc, cu toate că și-a vopsit părul 
stacojiu și l-a tuns foarte scurt. 

-Mă bucur să te văd, Lory, îi spune Farley serios. 

Și eu aș saluta-o pe femeia cu sângenou dacă am avea timp. În sinea 
mea mă bucur să văd că un alt recrut din tabăra Șanțul este în viaţă și îi 
merge bine. Se vede că este dedicată cauzei noastre. 

Ne salută cu un gest al capului și apoi întinde mâna peste meterezele 
cu muchii din metal. Are simțurile extrem de ascuţite — acesta este 
talentul ei. Prin urmare, poate vedea mult mai departe decât noi. 

- Unităţile lor se află la vest, cu spatele la Năduf. Furtunarii și fiorii 
sunt ascunși în plafonul de nori, din cauza asta nu-i puteţi observa. 

Cal se apleacă, privind concentrat la norii groși și negri și la ploaia 
deasă. N-are cum să vadă mai departe de patru sute de metri. 

— Aveţi lunetiști? 

- Am încercat să-i folosim, oftează generalul Townsend. 

Akkadi este de acord cu el. 

- Risipă de muniţie. Vântul ne distruge gloanţele. 

- Atunci, folosiți-vă de câţi ţesevânt aveţi, strânge Cal din dinți. 

Îl înţeleg. Toţi membrii țesevânt ai Casei Laris s-au răzvrătit împotriva 
lui Maven. Înseamnă că armata din fața noastră le aparţine lacuștrilor. 


Cine nu-l cunoaște pe Cal la fel de bine ca mine n-are cum să-i sesizeze 
zvâcnetul bucuros al buzelor și detensionarea umerilor. Știu ce se 
întâmplă aici. Toată viața a luptat împotriva lacuștrilor. Inamicul acesta 
n-are cum să-i frângă inima. 

— Avem nevoie de Ella. Fulgerele ei sunt cele mai bune în situația asta, 
spun eu, arătând spre turnurile de lângă această parte a zidului. Dacă se 
urcă acolo sus, ar putea să întoarcă furtuna împotriva lor. Nu ar controla- 
O, ci ar folosi-o ca să se încarce. 

- Bine. Ocupă-te de asta! îmi ordonă Cal pe un ton tăios. 

L-am mai văzut în lupte, dar niciodată nu s-a purtat așa. Parcă este o 
cu totul altă persoană. Concentrat la maxim, fără urmă din prințul acela 
blând și chinuit. Toată căldura din el s-a preschimbat într-un infern 
ucigaș, al cărui unic scop este victoria. 

- După ce gravitronii îi vor aduce pe toți la sol, așezați-i aici, la distanţa 
egală unul de altul. Ca să le îngreunăm înaintarea. Pe cine mai ai 
disponibil, doamnă general Akkadi? 

-Oameni buni și la apărare, și la atac, răspunde ea. Suficienţi 
bombardieri ca să transformăm drumul spre Năduful într-un teren 
minat. 

Cu un zâmbet vanitos, ne arată un grup de oameni cu sângenou, care 
parcă ar avea umerii arși de soare. Bombardieri. Mai eficienți decât 
ruinătorii, capabili să detoneze orice — om sau obiect — doar printr-o 
simplă privire, fără să fie nevoiti să-l atingă. 

-Pare un plan bun, este de acord Cal. Spune-le să fie pregătiți. Las la 
latitudinea ta momentul atacului. 

Townsend nu arată că l-ar deranja să primească ordine de la un 
argintiu. La fel ca noi toti, și el simte vuietul morţii în aer. Nu-i loc de 
politică acum. 

-Şi cu soldaţii mei ce facem? Am o mie de roșii pe ziduri. 

- Ţine-i acolo. Gloanţele sunt la fel de bune ca talentele celor cu 
sângenou, uneori chiar mai bune. Dar faceți economie la muniţie. 


Inamicul vrea să ne extenueze, însă noi nu le vom îndeplini dorința. 
Îmi aruncă o privire. 
-Nu-i așa? 
Îi zâmbesc în ploaia torențială. 


— Nu, domnule. 


La început, mă întreb dacă lacuștrii sunt foarte lenți sau foarte proști. 
În aproximativ o oră, cu ajutorul lui Cameron și al gravitronilor, reușim 
să-i aducem pe toți ai noștri în Corvium. Cam o mie de soldaţi, bine 
instruiți și nemiloși. Cal zice că nesiguranța argintiilor este avantajul 
nostru. Ei încă nu știu cum să se lupte cu oameni ca mine. Încă nu știu de 
ce suntem capabili cu adevărat. Cred că din cauza asta Cal o lasă pe 
Akkadi să facă exact ce vrea. Nu-i cunoaște trupele ca să poată prelua 
comanda. Însă pe roșii îi cunoaște foarte bine. Și gândul ăsta îmi lasă un 
gust amar. Încerc să nu mă gândesc cât de mulți roșii a sacrificat într-un 
război absurd omul acesta pe care îl iubesc. 

Furtuna nu dă semne că s-ar potoli. Clocotește furioasă, aruncând 
peste noi tone de apă. Însă vor avea nevoie de mult timp dacă 
intenționează să ne inunde. Multă apă se scurge în canale, dar pe unele 
străzi și alei nivelul ei a crescut până la cincisprezece centimetri. lar asta 
îl neliniștește pe Cal, care se tot șterge pe obraji și își dă întruna părul pe 
spate. Din pielea lui ies aburi. 

Farley n-are jenă. Și-a pus tunica în cap și acum seamănă cu un fel de 
stafie roșcată. De vreo douăzeci de minute n-a făcut nicio mișcare — își 
sprijină capul pe braţe și privește țintă la peisajul din faţa ei. La fel ca noi 
toți, și ea așteaptă atacul ce se poate declanșa în orice clipă. Pe mine 
așteptarea asta mă calcă pe nervi și adrenalina care-mi pompează în trup 
mă seacă de puteri aproape la fel de tare ca Piatra Tăcută. 

Tresar puternic când o aud pe Farley: 

-Şi tu te gândești la ce mă gândesc eu, Lory? 


Și Lory și-a pus tunica pe cap. Nu se întoarce spre Farley, pentru că nu 


trebuie să-și tulbure simțurile concentrate doar la ce se întâmplă în față. 

-Sper că nu. 

- Despre ce e vorba, le întreb eu, uitându-mă de la una la alta. 

Mișcarea asta face să-mi curgă și mai multă apă rece pe sub guler și mă 
apucă tremuratul. Cal observă și se apropie de mine, ca să-mi ofere o 
parte din căldura pe care o degajă trupul lui. 

Farley se întoarce încet, ca să nu pățească ce am păţit eu. 

- Furtuna se mișcă. Ne înconjoară. Cam un metru sau doi pe minut. 
Dar din ce în ce mai repede. 

- La naiba! geme Cal de lângă mine. 

Trece imediat la acţiune, luându-și toată căldura cu el. 

- Gravitroni, pe poziţii! La semnalul meu, intensificaţi gravitația de pe 
câmpul ăla. 

Intensificaţi. Niciodată n-am văzut vreun gravitron care să intensifice 
gravitația, ci doar să o slăbească. 

Acum se vede cu ochiul liber că furtuna a luat viteză. Vârtejurile ei se 
apropie din ce în ce mai mult de noi. Norii se dezlănțuie peste pământ. În 
adâncurile lor scapără fulgere. Însă deocamdată nu am în ce să țintesc. 
Indiferent cât de puternice ar fi fulgerele, sunt absolut inutile dacă n-ai o 
țintă. 

-Trupele vin în urma furtunii. Sunt tot mai aproape! strigă Lory, 
confirmându-ne cele mai întunecate temeri. Începe. 


DOUĂZECI ȘI OPT 
Mare 


Șuierul vântului ne asurzește. Lovește cu putere în ziduri și metereze, 
îndepărtându-i pe mulți de la posturile lor. Piatra îngheaţă pe piatră și ne 
este din ce în ce mai greu să ne ținem pe picioare. Prima victimă este un 
soldat roșu, din subordinea lui Townsend. Vântul îi înșfacă tunica și-l 
împinge de-a lungul pasarelei alunecoase. Bietul om cade zbierând vreo 
zece metri în gol, după care începe să se înalțe spre cer. Dar gravitronul 
care l-a ajutat nu se poate controla și soldatul se prăbușește pe zid, cu un 
bufnet oribil. Însă rămâne în viață. Este rănit, dar în viaţă. 

— Ţineţi-vă bine! se aude printre șirurile de soldați în uniforme roșii și 
verzi. 

La următorul răget al vântului, ne agățăm strâns de ce ne este la 
îndemână. Eu mă ghemuiesc lângă zidul îngheţat. Spre deosebire de 
vremea normală, lovitura unui țesevânt nu poate fi anticipată. Se 
ramifică și se curbează în jurul tău ca niște gheare care vor să te înhațe. Și 
asta în miezul unei furtuni năprasnice. 

Cameron se așază lângă mine. Mă uit surprinsă la ea. Ar trebui să stea 
în spate, alături de tămăduitori — rezistența finală împotriva asediului. Ar 
trebui să-i apere de argintii, să le ofere răgazul necesar pentru a-i vindeca 


pe soldaţii noștri. Îi clănțănesc dinţii de frig și parcă-mi pare mai mică, 
mai tânără, în întunericul tot mai adânc. Mă întreb dacă o fi împlinit 
șaisprezece ani. 

— Eşti bine, fetiţo cu fulgerele? mă întreabă ea cam greu printre 
dârdâieli. 

— Da. Ce cauti aici? 

— Am vrut să văd și eu, mă minte ea. 

Fetiţa asta a venit aici pentru că ea crede că trebuie să fie lângă mine. 
Crezi că vă abandonez? m-a întrebat de curând. Îi citesc și acum aceeași 
întrebare în privire. lar răspunsul meu nu s-a schimbat. Dacă nu vrea să 
fie o ucigașă, atunci nu trebuie să fie. 

Scutur din cap. 

-Treaba ta este să-i protejezi pe tămăduitori, Cameron. Întoarce-te la 
ei! Sunt lipsiți de apărare. Și, dacă îi pierdem... 

Își mușcă buzele. 

-Suntem cu toții pierduţi. 

Ne privim lung, încercând să fim puternice, să ne îmbărbătăm 
reciproc. Și ea e udă până la piele. I s-au lipit între ele genele negre și, 
când clipește, îți dă senzația că ar plânge. Ploaia cade neîndurătoare 
peste noi. Și tot cade. Și tot cade. Și, deodată, nu mai cade. Ci o pornește 
în direcție opusă, o ia în sus. Amândouă facem ochii mari. Suntem 
îngrozite și avem de ce. 

— Atacă acvaticii! îi avertizez eu pe ceilalți. 

Ploaia dansează în aer deasupra noastră. Picăturile de apă se 
contopesc, formând stropi din ce în ce mai mari. lar bălțile de pe străduţe 
și alei se transformă în râuri. 

- Ţineţi-vă! se aude din nou. 

Lovitura de acum este din apă rece ca gheaţa, nu din vânt. Apă 
înspumată ca a unui val uriaș, care se sparge tot ca un val uriaș peste 
zidurile și clădirile din Corvium. Un jet înghețat mă izbește cu putere. 
Mă lovesc cu capul de metereze. Și lumea începe să se învârtească. Luaţi 


de furtună, câțiva soldați cad peste ziduri. Siluetele lor dispar repede. La 
fel și urletele. Gravitronii îi salvează pe unii, dar nu pe toți. 

Cameron se îndepărtează de-a bușilea de mine, către scări. Își folosește 
talentul ca să-și construiască o capsulă de protecție și astfel să poată 
ajunge înapoi la postul ei, în spatele celui de-al doilea zid. 

Cal se repede spre mine. Alunecă, aproape să-și piardă echilibrul. Îl 
prind și îl trag mai aproape. Dacă ar cădea peste zid, m-aș arunca și eu 
după el. Acum privește îngrozit cum apa ne atacă trupele, ca valurile 
unui ocean furios. Și se simte inutil. Focul lui e lipsit de valoare acum. 
Focul lui nu mai poate să ardă. La fel se întâmplă și cu fulgerele mele. O 
singură scânteie de-a mea ar putea electrocuta cine știe cât de mulți 
dintre soldaţii noștri. Nu pot să risc. 

Însă Akkadi și Davidson nu au asemenea restricții. Premierul întinde 
un scut albastru la marginea zidurilor, împiedicându-i pe oameni să se 
prăbușească. lar Akkadi urlă tot felul de ordine la trupele ei cu sângenou, 
ordine pe care nu le pot desluși din cauza zgomotului produs de valuri. 

Dar uite că apa se cutremură și încremenește, în conflict cu ea însăși. 
Înseamnă că și noi avem acvatici. 

Însă nu și furtunari. Nu avem oameni cu sângenou în stare să preia 
controlul asupra uraganului dezlănțuit peste noi. Bezna lui ne învăluie, 
ca un miez de noapte. Ne vom lupta orbește. lar bătălia nici nu a început. 
Încă nu am văzut niciun soldat de-al lui Maven sau din armata lacustră. 
Niciun steag roșu sau albastru. Dar vor veni. Cu siguranţă vor veni. 

Strâng din dinți. 

— Haide, ridică-te! 

Prinţul este destul de greu, iar teama i-a încetinit mișcările. ÎI apuc de 
ceafă și îl electrocutez foarte, foarte puțin. Așa cum mi-a arătat Iyton. 
Însufleţit, Cal sare brusc în picioare. 

- Bine ai făcut, mulțumesc! șoptește el. 

Aruncă o privire în jur, evaluând situația. 


-Scade temperatura. 


— Geniule! îi șuier eu. 

Sunt înghețată până în măduva oaselor. 

Apa se zbuciumă deasupra noastră, scindându-se și reformându-se. 
Vrea să se descompună, vrea să dispară. O parte din ea sare peste scutul 
lui Davidson și zboară în furtună, ca o pasăre monstruoasă. O clipă mai 
târziu, tot restul cade peste noi, udându-ne din nou. Dar oamenii noștri 
izbucnesc în urale. Deși mai putini și luaţi prin surprindere, acvaticii cu 
sângenou au repurtat prima lor victorie. 

Cal nu are timp să se bucure. Își freacă încheieturile mâinilor și din ele 
izbucnește o flacără plăpândă. Aceasta pâlpâie în ploaia torențială, mai să 
se stingă, dorindu-și să ardă. Până în momentul în care ploaia se 
transformă într-un viscol înverșunat, cu sclipiri roșii, reflectate în 
luminile palide ale Corviumului și în focul lui Cal. 

Parcă începe să-mi îngheţe părul pe cap și îmi scutur coada de cal cât 
pot eu de tare. Așchii de gheaţă zboară în toate direcțiile. 

Din furtună se aude un alt urlet. Însă nu cel al vântului. Un urlet 
produs de mai multe voci. Zece, o sută, o mie. Viscolul ne copleșește. Cal 
închide o clipă ochii și oftează. 

- Pregătiți-vă pentru atac! strigă el răgușit. 

Prima punte de gheaţă găurește zidul la mai puţin de un metru 
distanță de mine. Sar înapoi țipând. Alta despică piatra șase metri mai 
departe, străpungând soldaţii cu muchiile ei ascuţite. Arezzo și oamenii 
ei pricepuți la teleportare trec la acțiune. Îi adună pe răniți și-i duc la 
tămăduitori. Nici măcar o secundă nu trece și soldații lacuștri sar de pe 
punti. Gata de atac. 

Am mai văzut bătălii duse de argintii. Sunt un haos de nedescris. 

Ce se petrece aici este cu mult mai rău. 

Cal se năpustește înainte. Își înalță focurile. Gheaţa este groasă, greu de 
topit, prin urmare taie bucăți din puntea de lângă el, așa cum ar face un 
tăietor de lemne cu drujba. Poziţia în care se află îl face vulnerabil. Ca să 
ajung la el, lovesc cu fulgerul în primul lacustru care-mi iese în cale, 


aruncându-l în bezna de dincolo de ziduri. Urmează un alt lacustru și un 
alt fulger, până când prin piele mi se văd venele albe și roșii ale arcurilor 
electrice. Focurile de armă acoperă orice ordine ar mai încerca să strige 
vreunul dintre noi. Mă concentrez doar la mine și la Cal. La 
supraviețuirea noastră. Farley este și ea aproape, cu arma la îndemână. 
Mă trimite și ea în spate, ca să o protejez. Fără să clipească, trage o rafală 
de gloanţe în cea mai apropiată punte. Tintește doar gheaţa, nu și 
perăzboinicii care se ivesc din viscol. lar puntea se crapă și se sparge sub 
fioroșii luptători, prăbușindu-se în întuneric. 

Tunetul bubuie tot mai aproape. Săgeti electrice albastre și albe 
explodează dintre nori, lovind zona din jurul fortăreței Corvium. Ella stă 
sus, pe turnuri. Tinta ei este perfectă: lovește totul în jurul zidurilor. O 
punte cade pradă furiei sale. Se rupe în două, dar se reface în aer, 
mânuită de voinţa unui fior ascuns prin apropiere. Bombardierii distrug 
bucăți mari de gheaţă cu forta loviturilor lor. Dar gheaţa fuge și se așază 
pe alte metereze. Fulgere verzi trosnesc în stânga mea. Acolo se află Rafe, 
care plesnește din biciul lui într-un grup de lacuștri cuprinși de panică. 
Loviturile lui dau de un zid de apă care absoarbe curentul. Însă apa nu 
poate opri gloanţele. Farley trage în continuare. Câţiva argintii se 
prăbușesc imediat. Și trupurile lor se topesc în beznă. 

Îmi îndrept atenţia asupra punţii cu soldați din apropierea mea. Dar 
nu mă concentrez asupra gheții, ci asupra siluetelor care țâșnesc din 
întuneric. Armurile lor albastre sunt groase, cu multe plăci puse una 
peste alta. lar coifurile diforme îi fac să arate ca niște dihănii. Foarte bine. 
Așa îmi va fi mai ușor să-i omor. Înaintează spre ziduri. Un șir șerpuitor 
de monștri fără chip. Fulgerul roșu îmi explodează din pumnul strâns și 
le străpunge pe rând armurile și inimile. Metalul se supraîncălzește, 
albastrul se face roșu. lar mulți dintre ei se prăbușesc în gol, zvârcolindu- 
se în chinurile morții. Și mai mulți răsar din furtună și le iau locul. Aici 
este un teren al morții. Lacrimile îmi îngheaţă pe obraz și nu mai știu câte 
schelete spulberă fulgerele mele. 


Și, pe neașteptate, zidul fortăreței mi se crapă sub picioare. O lovitură 
puternică îmi cutremură oasele. Apoi alta. Crăpătura se mărește. Aleg 
repede una dintre laturi și sar pe partea unde se află Cal, înainte să fiu 
înghițită de vie de hăul acela. Prin falie se înalță spre mine niște rădăcini 
groase cât brațul meu. Și care nu se opresc din crescut. Desfac piatra 
aidoma unor degete uriașe și piatra se crapă mai departe. Pe sub picioare 
mi se întind un fel de fulgere din piatră. lar zidul se cutremură. 

Verdieni. 

-O să se surpe zidul cu noi, gâfâie Cal. 

Încleștez pumnii. 

— Dacă nu...? 

Însă prinţul se uită în gol. Neputincios. 

- Trebuie să putem face ceva! 

- Furtuna. Dacă am puteasă scăpăm de ea și să ne redobândim 
vizibilitatea, atunci ne-am putea folosi de... 

Tot vorbind, dă foc rădăcinilor care s-au apropiat prea mult de el. 
Degeaba. Cresc la loc. 

— Avem nevoie de țesevânt. Să sufle și să alunge norii. 

-Casa Laris. Deci trebuie să rezistăm până vor ajunge aici? 

— Să rezistăm și să sperăm că ei vor rezolva problema. 

— Bine. Cât despre asta... 

Și fac un semn din cap la groapa care se lărgește tot mai mult. Curând 
din ea va ieși o întreagă armată de argintii. 

- Haide să le facem o primire explozivă! 

Cal pricepe imediat ce vreau să spun. 

- Bombardieri! urlă el peste vuietele vântului și ale viscolului. Treceți 
acolo jos! 

Și le arată strada de la baza zidului exterior. Acolo vor apărea primii 
lacuștri. 


Vreo zece bombardieri îi execută ordinul și aleargă în stradă. Fără să 


stau pe gânduri, dau să mă iau după ei. Dar Cal mă apucă de mână și mă 
trage înapoi. 

- N-am zis să te duci și tu acolo, mârâie el. Să nu care cumva să te mişti 
de aici. 

Vreau să mă smulg din strânsoarea lui ca de cătușe. Până și în toiul 
bătăliei, tot mă pomenesc cu gândul în trecut, la palatul unde am fost 
prizonieră. 

- Cal, vreau să-i ajut pe bombardieri să apere strada. Pot, crede-mă. 

Îi lucesc ochii de bronz în întuneric — două lumânări aprinse. 

- Dacă reușesc să spargă zidul, veți fi înconjurați. lar atunci furtuna va 
fi cea mai mică dintre problemele noastre. 

Se hotărăște repede. Păcat că hotărârea e una proastă. 

-În regulă. Vin și eu. 

— De tine este nevoie aici. 

Îmi proptesc palma în pieptul lui și îl împing înapoi. 

- Farley, Townsend, Akkadi — soldaţii au nevoie de generali care să le 
spună ce e de făcut. Au nevoie de tine să le spui ce este de făcut. 

Probabil că s-ar lua la ceartă cu mine, dacă n-am fi în plin război. Însă 
nu e timp de discuţii. Mai cu seamă când știe că am dreptate. 

- N-o să păţesc nimic, îi spun eu și plec repede, alunecând și sărind 
peste pietrele înghețate. 

Furtuna îi înghite răspunsul. Mă mai gândesc o clipă la el, întrebându- 
mă dacă ne vom mai revedea vreodată. Dar clipa imediat următoare îmi 
șterge grijile. N-am timp de ele. Trebuie să mă concentrez. Trebuie să 
rămân în viață. 

O iau la goană pe scări. Balustrada înghețată îmi alunecă sub palmă. 
Ajung pe strada ferită de vânt, unde este mai cald și de unde au dispărut 
bălțile. Ori au înghețat, ori apa din ele a fost folosită în atacul asupra 
celor care apără zidurile fortăreței Corvium. 

Bombardierii stau în fața crăpăturii care se mărește cu fiecare secundă. 
Pe metereze este deja lată de doi sau trei metri, dar aici nu are decât 


câțiva centimetri. Pietrele de sub mine se cutremură din nou, ca de la o 
explozie subterană. Sau de la un cutremur. Mi se pune un nod în gât 
când îmi imaginez un oțelit în cealaltă parte a zidului, lovind cu pumnul 
în temelia noastră. 

— Așteptaţi, le spun eu bombardierilor. 

Toţi îmi așteaptă ordinele, cu toate că nu sunt nici măcar ofițer. 

— Fără explozii până când nu suntem siguri că pe aici vor veni. Nu 
trebuie să le dăm și noi o mână de ajutor. 

- Am să protejez spărtura cât de mult pot, spune o voce din spatele 
meu. 

Mă întorc repede și dau cu ochii de Davidson. Are chipul brăzdat de 
dâre de sânge argintiu care se usucă și se înnegrește. lar sub sângele ăsta, 
chipul lui e înfiorător de palid. 

- Domnule premier, murmur eu, înclinând capul. 

Îmi răspunde abia după câteva secunde. Este buimăcit de nebunia 
bătăliei, complet diferită pe teren de cea pregătită în sala de consiliu. 

Între timp, îmi îndrept electricitatea împotriva atacatorilor. Mă folosesc 
de rădăcini ca de o hartă rutieră și îmi trimit fulgerele de-a lungul lor. 
Nu-l văd pe verdianul din cealaltă pare, însă îl simt. Chiar dacă puțin 
înăbușite, scânteile mele îi străpung trupul. Strigătul lui de durere răsună 
destul de tare prin crăpătura din piatră, în ciuda haosului din jur. 

Însă nu doar verdienii sunt capabili să sfărâme piatra. În locul celui 
ucis de mine apare alt argintiu, probabil un oțelit, dacă e să mă iau după 
cât de tare se cutremură pietrele. 

Davidson stă lângă mine. Cu gura căscată. Paralizat. 

- Prima luptă? îl întreb eu, după ce un alt fulger își atinge ținta. 

— Nici vorbă, îmi răspunde el, spre marea mea surprindere. Și eu am 
fost soldat pe vremuri. Mi s-a spus că numele meu s-a aflat pe una dintre 
listele tale. 

Dane Davidson. Mi-l amintesc cu mare greutate. 


— Pe lista lui Julian. 


Dă din cap. 

-Inteligent om, Jacos! A făcut legăturile pe care nu le-a văzut nimeni. 
Da, eu am fost unul dintre roșiii din Norta care urmau să fie executaţi de 
una dintre legiunile lor. Pentru crima de a avea alt fel de sânge. Am 
reușit să scap, dar ofițerii au raportat că m-au omorât. Ca să nu mai fie 
nevoiți să explice cum de le-a fugit de sub nas un alt criminal. 

Își umezește buzele crăpate din cauza frigului. 

-M-am refugiat în Montfort, alături de alți oameni ca mine. 

Altă crăpătură. Gaura din faţa noastră se mărește. Simt că mi se 
dezgheaţă picioarele. Îmi mișc degetele în cizme și mă pregătesc de 
luptă. 

- Povestea asta îmi sună cunoscut. 

Vocea lui Davidson devine tot mai intensă pe măsură ce vorbește. De 
parcă abia acum și-ar aminti pentru ce luptăm. 

-Montfort era numai ruine. O mie de argintii își revendicau coroana, 
fiecare munte era un regat de sine stătător. Întreaga țară era dezbinată. 
Era de nerecunoscut. Numai roșiii rămăseseră uniţi. lar înfocaţii își 
așteptau eliberarea. Dezbină și cucerește, domnișoară Barrow. Este unica 
modalitate prin care îi putem înfrânge. 

Regatul Nortei, regatul Riftului, Piedmontul, Tinutul Lacurilor. 
Argintii care se încaieră între ei din pricina unor mărunțișuri, în vreme ce 
noi așteptăm să punem mâna pe tot întregul. Chiar dacă acum Davidson 
pare depășit de situație, i se simte oţelul din oase. Geniu — poate. 
Periculos — cu siguranţă. 

Viscolul mă trezește la realitate. Nu trebuie să mă preocupe decât ce se 
întâmplă aici și acum. Trebuie să rămân în viață. Trebuie să înving. 

Prin zidul și așa destul de zguduit trece un curent electric cu nuanţe 
albastre. Davidson întinde mâna și ține scutul nemișcat. De pe bărbie i se 
prelinge un strop de sânge, care scoate aburi în frigul cumplit. 

O siluetă din partea cealaltă lovește în scut cu pumnii. I se alătură un 
oțelit și asupra scutului se revarsă un infern de lovituri. 


-Fiți pregătiți! ne spune Davidson. Când iau scutul, să trageţi cu tot ce 
puteți. 

Suntem gata de atac. 

- Trei. 

Dintre degete îmi țâșnesc scântei roșii care formează o ghiulea de 
lumină nimicitoare. 

- Doi. 

Bombardierii se așază în genunchi, ca lunetiștii. Numai că, în loc de 
puști, ei își vor folosi degetele și ochii. 

- Unu. 

Scutul albastru zvâcnește o dată, se despică în două și îi izbește pe cei 
doi oțeliți de zid. Viscolul răsună de zgomot de oase rupte. Noi tragem 
prin deschizătură. Fulgerele mele luminează bezna dinăuntru, 
descoperind vreo doisprezece soldați gata să dea năvală afară. Mulţi 
dintre ei se prăbușesc pe loc, scuipând sânge și foc. Bombardierii le-au 
aruncat în aer măruntaiele. Nu apucă să-și revină, că Davidson lipește 
scutul la loc, apărându-ne de o rafală de gloanţe. 

Se uită la mine, parcă uimit de succesul nostru. 

Sus, pe zid, o minge de foc arde vâlvâtaie în furtuna neagră, torță a 
luptei noastre în noaptea asta plăsmuită. Focul lui Cal se întinde și mușcă 
cu rapiditatea unui șarpe din povești. Dogoarea lui vopsește cerul în 
roșu, culoarea infernului. 

Strâng pumnul și îi fac semn lui Davidson. 


— Incă o dată. 


Este imposibil să-mi dau seama cât timp a trecut. Fără soare, n-am cum 
să știu de câtă vreme ne luptăm în fața breșei. Cu toate că am respins iar 
și iar atacul, fiecare lovitură lărgește mai mult deschizătura. Meterezele 
nu au fost cucerite încă de atacatori. Pe stradă sunt mai multe cadavre, 
departe de tămăduitori. Între lovituri, tragem trupurile morților în 
ganguri, ca să nu le vadă nimeni. Cercetez atentă fiecare chip. Nu-i Cal. 


Nici Farley. Singurul pe care îl recunosc este Townsend. Cineva — sau 
poate doar căzătura — i-a rupt gâtul. Mă aştept să mă simt vinovată sau 
să-mi fie milă de el, dar nu, nu simt nimic. Nu mă pot gândi decât la 
oțeliții de pe ziduri, care ne omoară soldații. 

Scutul lui Davidson a acoperit gaura din zid, lată acum de cel puțin 
trei metri. Parcă ar fi o gură uriașă din piatră, din care ies cadavre lovite 
de fulgere sau sfârtecate de privirile nemiloase ale vreunui bombardier. 
Dincolo de pavăza aceea albastră și unduitoare se văd alte siluete care 
așteaptă să ne lovească din nou zidul. Baroase din apă și gheaţă izbesc 
încontinuu în lucrarea lui Davidson. Un zbieret de urlător reverberează 
în spatele scutului și ecoul lui ne rănește urechile. Davidson se strâmbă 
de durere. Dârele de sânge s-au amestecat cu stopii de sudoare care i se 
preling de pe frunte, nas și obraji. Se apropie repede de limita puterilor 
sale și nu mai avem prea mult timp. 

- Chemaţi-l la mine pe Rafe! strig eu. Și pe Tyton! 

Nici nu apuc să termin de rostit cuvintele, că un mesager o și ia la 
goană. Ridic ochii la zid, căutând o siluetă cunoscută. 

Cal se mișcă într-un ritm nebunesc, ca o mașină. Pas, întoarcere, 
lovitură. Pas, întoarcere, lovitură. Și el se gândește numai și numai la 
supraviețuire. De câte ori atacul inamic se oprește, își regrupează soldații 
sau le ajută pe Akkadi și pe Lory să elimine un alt dușman ascuns în 
întuneric. Nu am cum să-mi dau seama câți au murit până acum. 

Un alt trup se rostogolește de pe metereze. Îl apuc de braţe ca să-l trag 
într-o parte și îmi dau seama că armura de pe el nu-i deloc o armură. Ci 
carnea lui de piatră, acoperită cu cruste și fumegând de la focul declanșat 
de furia prinţului. Un pietrificator. Zdrenţele uniformei sunt colorate în 
albastru și cenușiu. Casa Macanthos. Norta. Unul dintre soldaţii lui 
Maven. 

Mi se pune un nod în gât când mă gândesc ce înseamnă asta. Trupele 
lui Maven au ajuns la ziduri. Nu mai luptăm doar împotriva lacuștrilor. 
Sufletul mi se umple de furie și îmi doresc să pot năvăLli și eu prin breșă. 


Să distrug tot ce se află în partea cealaltă. Să-l urmăresc și să-l prind. Și 
să-l omor sub ochii armatelor noastre. 

Și atunci mă înhaţă cadavrul. 

Se răsucește brusc și îmi rupe încheietura mâinii. O durere cumplită 
îmi cuprinde tot braţul. Și urlu. 

Fulgerele îmi ies din carne, însoțindu-mi urletul. Îi acoperă trupul cu 
scântei roșii și lumini ucigașe. Însă, fie pielea lui din piatră este prea 
groasă, fie hotărârea care-l motivează este prea puternică. Pietrificatorul 
nu-mi dă drumul, ba chiar degetele lui ca niște clești încearcă să-mi 
apuce gâtul. Îl atacă bombardierii și îi explodează spinarea. Bucăţi de 
piatră se desprind de pe el și zbiară prelung. Însă durerea îl face să mă 
strângă și mai tare. Fac greșeala de a încerca să-i desfac degetele de pe 
gâtul meu. Carnea lui tare îmi taie pielea și îmi dă sângele, roșu și 
fierbinte în văzduhul înghețat. 

Mi se întunecă vederea și dezlănţui alt mănunchi de fulgere din 
chinurile mele. Șocul îl desprinde de mine, îl aruncă prin aer și îl izbește 
de o clădire. Cade mai întâi în cap, apoi se întinde cât e de lung pe stradă. 
Bombardierii îi dau ultima lovitură. Gata, s-a terminat. 

Davidson tremură din toate încheieturile, dar nu dă drumul scutului 
care se subțiază rapid. A văzut tot ce s-a întâmplat, dar nu a putut să 
intervină, pentru că asta ar fi însemnat să plece de lângă zid, dând 
inamicului șansa să ne invadeze. Îi zvâcnește colțul buzelor, de parcă ar 
vrea să-mi ceară scuze pentru că a luat decizia corectă. 

-Cât mai reziști? îl întreb eu, gâfâind. 

Mă aplec și scuip sânge. 

Strânge din dinti. 

— Foarte puțin. 

Asta nu ne e de niciun ajutor, îmi vine mie să-i strig. 

- Un minut? Două? 

- Unul, zice el cu greu. 


— Bine și așa. 


Mă uit prin scutul subțiat. Nuanţa intensă de albastru păleşte odată cu 
forțele lui Davidson. lar siluetele din cealaltă parte se văd mult mai clar. 
Armuri albastre și uniforme negre, cu garnituri roșii. Ținutul Lacurilor și 
Norta. Dar nicio coroană, niciun rege. Doar trupe de șoc, cu misiunea de 
a ne cuceri. Maven n-o să pună piciorul în Corvium decât atunci când 
fortăreaţa îi va aparține. lar în tot acest timp, celălalt frate Calore se află 
pe ziduri, luptând până la moarte. Maven nu-i chiar atât de nesăbuit 
încât să-și riște viaţa în luptă. Știe prea bine că puterea lui nu se 
manifestă în război, ci pe tron. 

Rafe și Tyton se apropie din direcții opuse. Rafe pare netulburat, iar 
părul verde îi stă și acum lipit de cap. În vreme ce Tyton pare pictat cu 
sânge. Sânge argintiu. Sângele dușmanului. El nu-i rănit. În ochi i se 
citește furia, strălucitoare în focurile luptei din jurul nostru. 

Îl văd și pe Darmian, alături de alți câțiva distrugători, toți 
invulnerabili. Sunt înarmaţi cu barde mari, urâte și tăioase ca niște 
briciuri. Foarte bune împotriva oțeliților. Cea mai bună șansă a noastră în 
lupta corp la corp. 

— Adunarea în formaţie! ordonă taciturnul Tyton. 

Ne conformăm, înșirându-ne repede în spatele lui Davidson. Văd că-i 
tremură rău mâinile. Nu mai rezistă. Rafe se așază în stânga mea; Tyton, 
în dreapta. Mă uit la ei, întrebându-mă dacă ar trebui să spun ceva. Simt 
electricitatea statică pe care o emană amândoi. Senzaţie cunoscută, dar și 
ciudată în același timp. Pentru că este a lor, nu a mea. 

Tunetele continuă să bubuie deasupra noastră. Ella se concentrează și 
noi ne alimentăm de la energia ei. 

- Trei, spune Davidson. 

Verde în stânga mea, alb în dreapta. Văd cu coada ochilor scânteierile 
de culori — fiecare ca o bătaie a unei inimi micuțe. 

- Doi. 

Trag încă o dată aer în piept. Mă ustură gâtul de la strânsoarea 
pietrificatorului. Dar bine că încă mai respir. 


- Unu. 

Și iarăși scutul se fărâmă, lăsându-ne fără apărare în fața atacului. 

-BREȘĂ! 

Strigătul răsună de-a lungul meterezelor. Armata argintie răspunde în 
același fel, năpustindu-se la noi cu urlete asurzitoare. Fulgere verzi și 
roșii străpung, aerul și lovesc în primul val de soldați. Tyton parcă ar 
arunca săgeți la țintă. Acele lui minuscule explodează, se transformă în 
fulgere orbitoare care-i dau peste cap pe argintii. Mulţi dintre aceștia 
sunt cuprinși de convulsii. Tyton n-are milă. 

Bombardierii ne urmează exemplul și se apropie și ei de breșă. Nu au 
nevoie decât de cale liberă până la inamic și talentul lor distruge piatra, 
carnea și pământul în egală măsură. Ninge acum și cu țărână, iar aerul 
are gust de cenușă. Oare așa trebuie să arate un război? Oare asta simt cei 
care se luptă în Năduful? Tyton întinde mâna și mă aruncă înapoi. 
Darmian și ceilalți distrugători formează un scut uman în fața noastră. 
Lovesc cu bardele în toate părțile, acoperind zidul cu un strat de sânge, 
ca argintul lichid. 

Ba nu. Îmi aduc aminte Năduful. Tranșeele lui. Linia orizontului de jur 
împrejurul frontului acoperit cu cratere rămase în urma deceniilor de 
lupte. Acolo cele două tabere se cunoșteau bine. Războiul acela era unul 
cumplit, dar cu reguli clare. Ce se întâmplă aici este un coșmar. 

Soldat după soldat, lacustru și nortan, apare în cadru breșei. Fiecare 
este împins de bărbatul sau femeia din spatele lui. Mulțimea de inamici 
se mișcă la fel ca un ocean în furtună, val după val. Noi suntem în 
avantaj, însă foarte puţin. Pentru că acum alţi oțeliți lovesc în zid, 
sperând să poată lărgi breșa. Telekineticii aruncă cu pietre în rândurile 
noastre. Un bombardier este pulverizat, iar altul împietrește, cu gura 
căscată într-un strigăt mut. 

Tyton sare de colo până colo cu mișcări fluide, scoțând fulgere albe din 
palme. Eu întind plasa pe sol, revărsând o băltoacă de curent electric sub 
picioarele nestăpânite ale armatei inamice. Sunt tot mai multe cadavre de 


argintii, care ameninţă să ridice un alt zid în fața deschizăturii. Dar, cu un 
singur semn din mână, telekineticii aruncă trupurile morților în furtuna 
neagră. 

Simt gust de sânge în gură. Bine măcar că nu mă mai doare atât de tare 
mâna ruptă, care-mi atârnă inutilă pe lângă corp. Îi sunt recunoascătoare 
adrenalinei care nu-mi permite să-mi simt acum osul sfărâmat. 

Pământul băltește de sânge roșu și argintiu. Cade acum o femeie cu 
sângenou, iar un acvatic se și repede le ea și-i toarnă apă pe nas și pe gât. 
Femeia se îneacă pe loc, chiar sub ochii mei. Alături de ea văd un alt 
cadavru, din ale cărui orbite ies niște rădăcini noduroase. M-am 
transformat într-un fulger. Nu mai știu cum mă cheamă, de ce mă aflu 
aici, pentru ce lupt. Nu știu decât că trebuie să mai trăiesc o clipă. Să 
respir încă o clipă. 

Un telekinetic ne desparte, aruncându-l în văzduh pe Rafe. Apoi și pe 
mine, dar în direcție opusă. Mă învârtesc în aer, peste capetele soldaţilor 
care se înghesuie să iasă prin breșa din zid. Zbor dincolo de ei. Până 
ajung pe câmpurile morţii din Corvium. 

Mă lovesc rău la aterizare și mă dau peste cap de mai multe ori, până 
mă opresc în noroiul înghețat. O săgeată de durere îmi străpunge scutul 
de adrenalină, amintindu-mi de osul rupt al mâinii și înștiințându-mă că, 
probabil, mai sunt și altele ca el. Vântul puternic îmi sfâșie hainele când 
încerc să mă ridic. Așchii de gheaţă îmi înțeapă ochii și obrajii. Dar 
reușesc să văd că aici nu-i la fel de întuneric. Atmosfera este mai degrabă 
de viscol la apus de soare, nu în miez de noapte. Mijesc ochii, uitându- 
mă în dreapta și stânga, prea epuizată ca să mai pot face și altceva. 

Acolo unde fusese câmpul deschis, unde fuseseră pajiștile verzi, de-o 
parte și de cealaltă a Drumului de Fier, se întinde acum o tundră 
înghețată, acoperită cu turturi în loc de licheni. Din locul ăsta îmi este 
imposibil să disting fortăreața. Dar, dacă noi nu putem vedea prin bezna 
furtunii, atunci nici atacatorii noștri nu pot. Întunericul îi stânjenește și pe 
ei la fel de mult. Zăresc umbre de batalioane. Unii soldați încearcă să se 


urce iarăși pe punțile de gheaţă care se tot refac, însă cei mai mulți se 
năpustesc spre breșa din zid. Restul rămân pe poziții în spatele meu, o 
pată mai închisă în furtună. Poate sunt sute, poate mii. Steaguri albastre 
și roșii flutură în vântul puternic. Sunt prinsă între ciocan și nicovală, îmi 
zic eu, oftând. Și mai sunt și înțepenită în noroi, înconjurată de cadavre și 
de răniți. Bine măcar că îi preocupă doar membrele lor lipsă ori matele 
care le ies din burti și nu dau atenţie fetiţei roșii rătăcite printre ei. 

Soldaţi lacuștri se reped spre mine și eu mă pregătesc pentru ce-i mai 
rău. Însă ei merg tot înainte, tropăie prin glod spre întâlnirea cu moartea. 

- Du-te la tămăduitori! îmi strigă unul peste umăr. 

Mă uit la hainele mele și îmi dau seama că sunt plină de sânge. Puțin 
roșu, dar cel mai mult argintiu. 

Iau un pumn de noroi și mi-l frec iute de rănile sângerânde și de 
părțile încă verzi ale uniformei. Mă doare de-mi vine să urlu. Ridic ochii 
spre nori, ca să văd fulgerele. Albastre în vârf, verzi la bază, acolo unde 
este breșa. Acolo unde trebuie să mă întorc eu. 

Noroiul mă trage în jos, parcă încercând să mă cuprindă în 
îmbrăţișarea lui înghețată. Îmi țin mâna ruptă lipită de piept și mă 
împing în sol cu cealaltă. Reușesc să mă eliberez și o iau la fugă. Fiecare 
respirație sacadată îmi arde plămânii. 

După vreo zece metri, când ajung aproape în spatele armatei argintii, 
îmi dau seama că n-am cum să reușesc. Nu mă pot strecura printre ei, 
sunt prea înghesuiți unii în alții. Și probabil că m-ar opri dacă aș încerca. 
Chiar dacă sunt mânjită cu noroi, mă vor recunoaște toți. Nu pot să risc. 
Nici pe punțţile din gheață nu pot s-o iau. S-ar putea sfărâma sub mine 
sau vreun soldat roșu m-ar împușca atunci când aș încerca să mă întorc 
pe zid. Nicio variantă nu-i bună. Dar nici să stau aici nu se poate. Armata 
lui Maven va lansa curând un alt atac. N-am cum să merg înainte, n-am 
cum să merg înapoi. O secundă — îngrozitoare, zadarnică secundă — stau 
și mă uit la bezna care învăluie fortăreața. Furtuna este presărată cu 
fulgere mai slabe decât acum câteva minute. Mă simt mică și 


neînsemnată în fața acestui viscol. O stea stingheră pe un cer acoperit cu 
constelații violente. 

Ce să fac? 

Primul urlet de avion mă face să mă arunc la pământ și să-mi acopăr 
capul cu mâna teafără. Electricitatea îmi bate cu putere în piept, ca o 
inimă speriată. Îi urmează încă vreo zece prin viscol și ploaia de cenușă. 
Zboară la altitudine mică, între cele două jumătăți ale armatei. 

Alte avioane se ridică de la celălalt capăt al furtunii și se învârtesc în 
cercuri mari. Norii se mișcă odată cu ele, parcă prinse cu magneti de 
aripile lor. Și atunci se aude un alt urlet. Urlet de vânt, mai puternic decât 
tot ce a fost până acum, care suflă cu furia a o sută de uragane. Vântul 
ăsta vrea să alunge furtuna. Norii se împrăștie suficient cât să pot vedea 
turnurile din Corvium, stăpânite de fulgerele albastre. Vântul pornește 
pe urmele avioanelor, se adună sub aripile lor proaspăt vopsite. 

Vopsite în galben strălucitor. 

Casa Laris. 

Schițez un zâmbet. Au venit! Anabel Lerolan s-a ținut de cuvânt. 

Mă uit în jur după celelalte case, dar un șoim, apărut de nicăieri, începe 
să-mi dea târcoale și să zbiere ascuțit. Îi văd ghearele ca niște lame și îmi 
acopăr faţa. Mai zbiară o dată și apoi pornește în zbor înapoi, peste 
câmpul de luptă, către... O, nu! 

Vin rezervele lui Maven. Batalioane, legiuni. Armuri negre, armuri 
albastre, armuri roșii. Voi fi strivită între cele două jumătăți ale armatei 
lui. 

Dar nu fără luptă. 

Descarc fulgere roșii în jur. Îi resping pe soldați, îi fac să se îndoiască 
de fiecare pas pe care îl fac. Toţi îmi cunosc foarte bine talentul. Toţi au 
văzut de ce este în stare fetița cu fulgerele. Și ezită — însă o singură clipă. 
Suficient cât să mă pot ghemui la pământ. Cu cât ţinta este mai mică, cu 
atât are mai multe șanse să scape neatinsă. Încleștez pumnul cel zdravăn, 
pregătindu-mă să-i iau pe toți cu mine. 


Se întorc să se uite la mine și mulți dintre argintiii de la breșă. lar 
neatenţia asta le aduce pieirea. Îi străpung fulgere verzi și albe, făcând 
loc flăcării roșii care se îndreaptă spre mine. 

Agilii ajung primii acolo și prind plasa de fulgere. Unii trag de ea, dar 
alții se prăbușesc, incapabili să învingă scânteile. Fulgere de furtună 
pârâie și cad din cer, formând un cerc protector în jurul meu. Văzut din 
interior, seamănă cu o colivie de curent electric, numai că este o colivie 
pe care eu mi-am construit-o. Pe care doar eu o controlez. 

Provoc orice rege să mă mai pună acum într-o colivie. 

Mă aștept să-l atragă fulgerele la mine, așa cum flacăra de lumânare 
atrage o molie. Mă uit după Maven prin hoarda ce se apropie. Mă uit 
după o mantie roșie, o coroană din flăcări de fier. Un chip alb în marea 
de feţe. Ochi albaștri, capabili să străpungă munții. 

Acum, avioanele Casei Laris zboară în formație chiar pe deasupra celor 
două grupuri de armată. În scrâșnete de metal, se despart în jurul meu, 
făcându-i pe soldaţi să o ia la goană spre adăposturi. Vreo zece, 
douăsprezece siluete se aruncă în gol din spatele avioanelor mai mari, 
plutind mai întâi în aer, apoi plonjând spre sol cu o viteză care ar zdrobi 
orice ființă omenească. Însă, la doar câţiva metri de sol, ridică braţele și se 
opresc, împrăștiind în jur ţărână, cenușă, zăpadă. Și fier. Mult fier. 

Evangeline și toată familia ei — inclusiv fratele și tatăl — se întorc să 
înfrunte armata lui Maven. Șoimul zboară în cercuri în jurul lor, zbierând 
în vântul puternic. Evangeline îmi aruncă o privire peste umăr. 

-Sper să nu-ţi faci un obicei din asta! strigă ea la mine. 

Acum mă izbește oboseala în moalele capului. Pentru că, incredibil, 
dar adevărat, mă simt în siguranţă. 

Evangeline Samos a venit să mă apere. 

Văd flăcări cu coada ochiului. Mă înconjoară, mă orbesc aproape. Mă 
împleticesc înapoi și mă lovesc de un zid de mușchi și echipament 
militar. Cal îmi ia ușor mâna ruptă în mâinile lui. 


Și acum nu-mi mai amintesc deloc cătușele. 


DOUĂZECI ȘI NOUĂ 


Evangeline 


Ușile de la turnul administrativ al fortăreței Corviun sunt făcute din 
lemn solid, de stejar, dar balamalele și armăturile sunt din fier. Se 
deschid imediat în faţa noastră, supunându-se înaintea Casei Regale 
Samos. Ne facem o intrare maiestuoasă în sala de consiliu, unde așteaptă 
alianța noastră încropită în grabă. Reprezentanţii Montfortului și ai 
Gărzii Stacojii stau în stânga — simpli și umili în uniformele lor verzi. 
Argintiii noștri stau în dreapta, înveșmântați în culorile caselor lor. 
Liderii celor două grupări, respectiv premierul Davidson și regina 
Anabel, se uită tăcuți la noi. Anabel și-a pus acum coroana, dovedind și 
prin înfățișare că este regină, chiar dacă a unui rege mort de multă 
vreme. Coroana ei este o bandă din aur roz, bătută cu nestemate negre. 
Simplă. Dar tot iese în evidenţă. Bătrâna lovește cu degetele în tăblia 
mesei, etalându-și mândră verigheta. Tot din aur roz, cu o piatră roșie ca 
focul. Și ea, și Davidson arată ca niște fiare sălbatice care stau la pândă — 
nu clipesc, nu-și pierd concentrarea. Prinţul Tiberias și Mare Barrow nu 
se află aici sau poate nu-i văd eu. Mă întreb dacă se vor așeza lângă 
tabăra și culorile lor. 

Ferestrele sălii dau afară, unde aerul încă mai este greu de cenușă, iar 


câmpurile vestice sunt sufocate de noroaie, după ce au fost inundate de 
furtuna oribilă, care numai naturală n-a fost. Chiar și de la înălțimea asta 
încă se mai simte mirosul sângelui. Cred că m-am spălat pe mâini ore 
întregi, dar tot nu pot scăpa de izul ăla metalic. S-a agăţat de mine ca o 
fantomă și e mult mai greu de uitat decât fețele oamenilor pe care i-am 
omorât pe câmpul de luptă. Mirosul metalic e mai pregnant decât oricare 
altul. 

Deși comandanții oficiali se află deja în sală, toți ochii se îndreaptă spre 
conducătorul familiei noastre. Tata nu și-a pus hainele negre, ci poartă 
doar armura din crom, lucioasă ca o oglindă, făcută special pentru trupul 
lui zvelt. Rege războinic până în vârful unghiilor. Nici mama nu se lasă 
mai prejos. Coroana ei cu pietre verzi se asortează perfect cu șarpele boa 
de culoarea smaraldului, pe care și l-a înfășurat în jurul gâtului și al 
umerilor ca pe un șal. Dihania se unduiește încet, reflectând lumina 
după-amiezii în solzii lui strălucitori. Ptolemus a urmat exemplul tatei, 
deși armura care îi îmbracă pieptul lat, talia subțire și picioarele suple 
este neagră ca petrolul. Armura mea e o combinație a celor două — 
straturi de crom lipite pe corp și oţel negru. Nu-i cea pe care o port în 
bătălii, ci este una de care am nevoie în aceste clipe. Înspăimântătoare, 
amenințătoare, etalând toată mândria și puterea Casei Samos. 

Lângă ferestre se află patru jilțuri, asemănătoare cu niște tronuri. Ne 
așezăm toți ca unul, demonstrând că avem același scop. Nu contează că 
mie îmi vine să urlu și să-mi smulg părul din cap. 

Am sentimentul că m-am trădat pe mine însămi, pentru că am lăsat să 
treacă zile și săptămâni fără să mă opun. Fără să crâcnesc în faţa planului 
odios al tatei. Nu vreau să fiu regină a Nortei. Nu vreau să intru la 
stăpân. Dar ce vreau eu nu contează câtuși de puţin. Nimic nu va 
periclita mașinațiunile tatei. Nimeni nu-l refuză pe regele Volo. Cu atât 
mai putin fiica sa, sânge din sângele lui. Proprietatea lui. 

Când mă așez pe tronul ăsta ridicol, simt în capul pieptului o durere 
prea bine cunoscută. Mă străduiesc să par calmă, supusă și respectuoasă. 


Loială neamului meu. Este tot ce știu să fac. 

N-am mai vorbit cu tata de săptămâni bune. Nu sunt capabilă decât să 
dau din cap atunci când îmi poruncește ceva. Mă tem că, dacă aș 
deschide gura, i-aș spune tot ce gândesc. Tolly a avut ideea să nu zic 
nimic. Ai răbdare, Eve. Ai răbdare. Să am răbdare ca să ce? Asta nu pricep 
eu. Tata nu se răzgândește niciodată. lar regina Anabel este decisă să-și 
pună nepotul înapoi pe tron. Fratele meu e la fel de dezamăgit ca mine. 
Tot ce am făcut până acum - faptul că s-a căsătorit cu Elane, că l-am 
trădat pe Maven, că am sprijinit ambițiile de mărire ale tatei — am făcut 
doar ca să putem rămâne împreună. Și a fost în zadar. Tolly va domni în 
Rift, soț al fetei pe care eu o iubesc. În timp ce eu voi fi din nou livrată 
unui rege, ca o ladă cu muniţie. 

Mă bucur că Mare Barrow hotărăște să onoreze consiliul cu prezența 
ei. Îmi distrage atenţia de la toate gândurile astea negre. Prințul Tiberias 
se ține de poalele ei. Am și uitat ce marionetă tristă devine el alături de 
roșia asta. Cum stă cu ochii căscați și-i cerșește atenţia. Instinctele lui 
ascuțite de militar sunt concentrate doar asupra ei, nu la ce urmează să se 
întâmple aici. Amândoi încă mai freamătă de la adrenalina care i-a 
animat în timpul asediului. Deloc de mirare. Lupta aia a fost oribilă. 
Barrow încă mai are sânge pe uniformă. 

Amândoi se opresc pe culoarul central, împărțind în două consiliul. 
Chiar dacă simt efectul gestului lor, au destulă minte să n-o arate. 
Discuţiile celor prezenți se reduc la niște murmure sau se opresc 
definitiv. Toţi ochii sunt ațintiți asupra lor, așteptând să vadă ce parte a 
sălii vor alege. 

Mare reacționează prima și trece prin faţa primului rând de uniforme 
verzi ca să ajungă lângă perete. Se sprijină de el. Iese din lumina 
reflectoarelor. 

Prințul, regele legitim al Nortei, nu o urmează, ci se apropie de bunica 
lui, cu brațele deschise. Pasămite vrea s-o îmbrăţișeze. Anabel este mult 
mai scundă decât el, iar în prezenţa lui chiar pare o femeie bătrână. Îl 


cuprinde repede în braţe. Au aceiași ochi, ca din bronz fierbinte. Regina 
ridică ochii la el și îi zâmbește. 

Tiberias strânge la piept ultima rămășiță a familiei sale. Locul de lângă 
bunica lui este gol, dar nu se așază acolo. Preferă să i se alăture lui Mare, 
lângă perete. Își încrucișează brațele și îl țintuiește pe tata cu o privire 
aprinsă. Mă întreb dacă a aflat ce a pus la cale bunică-sa pentru noi doi. 

Nimeni nu ocupă locul lăsat liber. Nimeni nu cutează să ia locul 
moștenitorului legitim al Nortei. Preaiubitul meu logodnic, îmi răsună în 
cap. Vorbele astea își bat joc de mine mai rău decât șerpii mamei. 

Dintr-odată, tata mișcă scurt din mână și îl apucă pe Salin Iral de 
centură. Îl saltă din scaun, îl trage peste masă, îl târăște pe jos. Nu se 
aude niciun protest. Niciun sunet. 

-Se presupune că ați fi vânători, mormăie tata din gât. 

Judecând după părul lui năclăit de sudoare, îmi dau seama că Iral nu s- 
a deranjat să se spele după luptă. Sau poate a fost pietrificat. Nu-l 
condamn. 

— Maiestate... 

- Tu a trebuit să iei măsuri pentru ca Maven să nu ne scape. „Nu există 
viperă care să scape din pumnul unui mătăsos“, parcă așa mi-ai zis, nu? 

Tata nici nu mai găsește de cuviinţă să se uite la ratatul ăla — o rușine 
pentru Casa și numele lui. Dar se uită mama pentru amândoi, atât cu 
ochii ei personali, cât și cu ochii șarpelui verde, care mă surprinde 
privind la el și își repede limba bifurcată în direcția mea. 

Toată lumea este martoră la umilirea lui Salin. Roșiii par încă și mai 
murdari decât el, acoperiți de noroi și vineți de frig. Bine măcar că nu 
sunt beti. Generalul Laris se leagănă în scaun și soarbe cu poftă, fără să se 
ascundă, dintr-o butelcă prea mare pentru a fi folosită într-o asemenea 
companie stilată. Deși nici tata, nici mama și nici nimeni altcineva nu i-ar 
reproșa asta. Laris și Casa lui s-au achitat admirabil de misiunea 
încredințată. Avioanele lor au împrăștiat furtuna aia infernală care 
ameninţa să îngroape Corviumul sub zăpadă. Da, Casa Laris și-a 


demonstrat valoarea. 

La fel și oamenii cu sângenou. Indiferent cât de ridicol le sună numele, 
aceștia au rezistat atacului ore bune. Fără sacrificiul lor, Corvium ar fi 
acum din nou în mâinile lui Maven. Dar uite că a dat greș a doua oară. A 
fost de două ori învins. Prima dată de prostime, iar acum de o armată 
adevărată, condusă de un rege adevărat. Mi se întoarce stomacul pe dos. 
Cu toate că am învins, pentru mine victoria are gust de înfrângere. 

Mare se uită încruntată la scena din sala de consiliu. Tot trupul i s-a 
încordat ca un arc. Privirea îi aleargă de la Salin la tata și apoi se oprește 
asupra lui Tolly. Mă trece un fior de teamă pentru viața fratelui meu, 
chiar dacă mi-a promis că nu-l va ucide. Fătuca asta a dezlănţuit în Piaţa 
lui Caesar o urgie cum nu-mi mai fusese dat să văd vreodată. Și nu s-a 
dat bătută nici acum, pe câmpul de luptă de la Corvium, când era 
încojurată de armata argintiilor. Fulgerele ei sunt mai ucigătoare decât 
tineam eu minte. Mă îndoiesc că ar putea s-o oprească cineva dacă s-ar 
hotărî să-l omoare pe Tolly chiar acum. Ar pedepsi-o după aceea, firește, 
dar nu ar putea să o oprească. 

Am vaga senzaţie că nici pe ea nu o va încânta prea tare planul lui 
Anabel. Orice argintie îndrăgostită de un rege s-ar mulțumi cu statutul 
de amantă — dar nu cred că roșiii sunt în stare să conceapă una ca asta. 
Pentru că n-au nici cea mai vagă idee cât de importante sunt legăturile 
dintr-o casă sau cât de importanţi sunt moștenitorii cu sânge pur. Ei își 
imaginează că numai dragostea contează atunci când rostești jurămintele 
de cununie. Presupun că utopia asta le mai înseninează existența. Nu-și 
dau seama că, fără putere, fără forță, nu au nimic de apărat și nicio 
moștenire pe care s-o lase urmașilor. Vieţile lor sunt complet lipsite de 
importanță, dar măcar le aparțin. 

Așa cum, vreme de câteva săptămâni foarte scurte, am crezut ca 
proasta că-mi aparține și mie viața mea. 

Pe câmpul de luptă i-am zis lui Mare Barrow să nu-și facă un obicei 
din a mă aștepta mereu pe mine s-o salvez. Ce ironie! Acum sper că mă 


va salva ea de la închisoarea din aur care mă așteaptă, că mă va salva din 
colivia nupțială a unui rege. Sper că furtuna ei va distruge alianța asta 
nenorocită înainte de a prinde rădăcini. 

— ...pregătește atât de fugă, cât și de atac. Agilii erau la posturile lor, la 
fel și camioanele și avioanele. Nici măcar nu l-am văzut pe Maven, se 
justifică în continuare Salin, cu mâinile ridicate deasupra capului. 

Tata îl lasă să vorbească. Tata are mereu grijă să ofere oamenilor funia 
cu care să se spânzure. 

- Acolo era și regele lacustru. Chiar el și-a condus armata în luptă. 

Ochii tatei sclipesc și apoi se întunecă. Acesta este singurul indiciu al 
tulburării care l-a cuprins. 

- Și? 

-Şi acum zace mort alături de ceilalți. 

Salin ridică privirea la regele din oțel, aidoma unui copil care caută 
aprobarea unui adult. Tremură până în măduva oaselor. Mă gândesc la 
Iris, rămasă în Archeon, proaspătă regină pe un tron otrăvit. Acum 
orfană de tată, despărțită de singurul om care i-a fost alături. Putin spus 
că a dat dovadă de multă tărie de caracter până acum, însă povestea asta 
o va șubrezi cumplit. Cred că mi-ar fi milă de ea, dacă nu ne-am afla în 
tabere dușmane. 

Foarte încet, tata se ridică de pe tron. Pare preocupat. 

-Cine l-a ucis pe regele din Tinutul Lacurilor? 

Latul se strânge. 

Salin rânjește cu satisfacţie. 

- Eu. 

Laţul plesnește, la fel și tata. Într-o clipită întinde pumnul, smulge 
nasturii de la tunica lui Salin și îi transformă în fuse de tors din fier. 
Fiecare se încolăcește în jurul gâtului lui Salin, îl strânge, îl trage, îl obligă 
să se ridice în picioare. Și continuă să se înalțe, trăgându-l după ele, până 
când de-abia dacă mai atinge pardoseala cu vârful picioarelor. 


Liderul din Montfort se lasă pe spate în scaun. Femeia de lângă el — o 


blondă cu trăsături foarte severe și cu cicatrice pe obraji — își strâmbă 
buzele într-un zâmbet disprețuitor. Mi-o amintesc de la atacul asupra 
Cetăţii Soarelui, în care fratele meu aproape și-a pierdut viața. Cal însuși 
a torturat-o atunci și acum luptă de aceeași parte. Femeia asta este un fel 
de șefă în Garda Stacojie și, dacă nu mă înșel, foartă bună prietenă cu 
Mare. 

-Ordinele tale... mai apucă să horcăie Salin. 

Încearcă să-și desprindă firele din fier care îi strâng gâtul și-i intră în 
carne. 

- Eu am ordonat să-l ucizi pe Maven Calore sau să-l împiedici să fugă. 
N-ai făcut nimic din toate astea. 

— Am... 

— Ai omorât un rege al unei națiuni suverane. Un aliat al Nortei care a 
intrat în luptă doar pentru că voia să o apere pe noua regină lacustră. Dar 
acum? spune tata cu dispreț, folosindu-și talentul ca să-l tragă pe Salin 
mai aproape. Acum le-ai dai un motiv excelent ca să ne înece pe toți. 
Regina din Tinutul Lacurilor nu va lăsa să treacă nepedepsită fapta ta. 

Îl plesnește pe Salin peste față. Lovitura trebuie să-l facă de ocară, nu 
să-l rănească. Și funcționează. 

-Îți iau toate titlurile și responsabilitățile. Voi, cei din Casa Iral, le 
puteți redistribui așa cum credeți de cuviință. Acum luați-l pe viermele 
ăsta din ochii mei! 

Familia lui Salin îl scoate repede din sală, ca nu cumva să spună ceva 
ce i-ar înrăutăți și mai mult situaţia. Firele din fier se desprind de pe 
gâtul lui, iar el începe să tușească. Și să plângă. Ușile se închid și nu-i mai 
auzim suspinele. Penibil individ! Dar mă bucur că nu l-a omorât pe 
Maven. Dacă nesimțţitul ăla ar fi murit astăzi, atunci n-ar mai fi existat 
niciun obstacol între Cal și tronul Nortei. Între Cal și mine. Măcar așa mă 
mai pot agăța de o fărâmă de speranţă. 

- Există cineva care să aibă o informatie folositoare? 


Tata se așază mai bine pe tron și mângâie șarpele mamei cu vârful 


degetului. Fiara închide ochii de plăcere. Dezgustător! 

Jerald Haven are o figură de zici că vrea să se deschidă pământul și să-l 
înghită. Își ține ochii ațintiți doar la mâinile împreunate, rugându-se la 
toți zeii ca nu cumva să-l dezonoreze tata și pe el. Din fericire, îl salvează 
comandanta aia încruntată din Garda Stacojie. Se ridică de pe scaunul pe 
care-l împinge cu putere în spate. 

-Informatiile noastre sunt că Maven Calore se bazează acum doar pe 
clarvăzători ca să se ferească de pericole. Aceștia pot vedea viitorul 
imediat... 

Mama plesnește iritată din limbă. 

-Ştim ce-i ăla un clarvăzător. 

-Mă bucur pentru voi, răspunde netulburată femeia. 

Dacă n-ar fi tata de faţă și dacă nu ne-am afla într-o situație atât de 
precară, probabil că mama i-ar îndesa șarpele pe gât. Dar așa, strânge 
doar din buze și spune: 

— Stăpânește-ți oamenii, domnule premier, dacă nu vrei s-o fac eu. 

-Sunt general din Comandamentul Gărzii Stacojii, se rățoiește femeia. 

Eu surprind zâmbetul îngâmfat al lui Mare. 

- Dacă vreți să vă ajutăm, atunci trebuie să ne arătaţi puţin respect. 

— Bineînţeles, admite mama cu eleganţă și înclinând fruntea în sclipiri 
de nestemate. Arătăm tot respectul din lume atunci când este cazul. 

Comandanta fierbe de furie. Se uită dezgustată la coroana mamei. 

Reacţionez imediat și bat din palme. Imediat apare o cameristă roșie a 
Casei Samos, cu un pahar cu vin pe o tavă. Știe ce are de făcut și se 
repede la mine, oferindu-mi băutura. Cu mișcări exagerat de lente, iau 
pocalul în mână. Și beau, dar fără să-mi dezlipesc ochii de la comandanta 
Gărzii. De nervi, îmi tremură degetele pe sticla gravată. În cel mai rău 
caz, o să-l supăr pe tata. În cel mai bun... 

Sparg paharul de pardoseală. Chiar și eu tresar când aud zgomotul și 
îmi dau seama de implicaţii. Tata se stăpânește, dar văd că strânge din 
buze. Credeam că mă cunoști mai bine. Să știi că nu voi ceda fără luptă. 


Fără să ezite, camerista îngenunchează ca să strângă cioburile cu 
mâinile goale. Și tot fără să ezite, femeia roșie sare peste masă, stârnind 
un întreg balamuc. Argintiii sar în picioare, la fel și roșiii, iar Mare se 
desprinde de perete și se pune în calea prietenei sale. 

Comandanta roșie este mai înaltă decât ea, dar Barrow reușește să o 
oprească. 

-Cum să acceptăm așa ceva? strigă femeia la mine, arătând spre 
mâinile tăiate ale cameristei, din cauza cărora mirosul scârbos de sânge s- 
a făcut de zece ori mai intens. Cum? 

Am impresia că toată lumea din sală își pune aceeași întrebare. Ambele 
tabere încep să vocifereze. Noi suntem case argintii, cu sânge nobil și 
vechi. Și ne-am aliat cu niște rebeli, niște criminali, niște servitori și niște 
hoţi. Oricare ne-ar fi talentele, modurile noastre de viață sunt complet 
opuse. Ţelurile noastre sunt diferite. Sala de consiliu a devenit un butoi 
cu pulbere. Cu puţin noroc, va exploda. Și va distruge orice plan de 
căsătorie. Va distruge colivia în care vor să mă închidă din nou. 

Comandanta rânjește la mine peste umărul lui Mare. Ochii ei parcă ar 
fi două pumnale albastre. Mi-ar fi frică de ea, dacă sala asta și hainele 
mele n-ar fi pline de metal. Mă uit și eu la ea, cu aerul ăla de prinţesă 
argintie, pe care ea îl detestă încă din leagăn. Camerista își termină treaba 
și se ridică de jos. Mâinile îi sunt pline cu așchii de sticlă. Îmi pun în gând 
să o trimit mai târziu pe Wren să o vindece. 

- Proastă idee, îmi șoptește mama la ureche. 

Mă bate ușor pe braţ, iar șarpele alunecă de pe mâna ei și se încolăcește 
pe a mea. Are pielea lipicioasă și rece. 

Strâng din dinţi. Mi-e tare scârbă. 

— Cum să acceptăm așa ceva? 

Vocea prinţului se aude peste tot haosul din jur. Mulţi amuțesc șocați, 
inclusiv obraznica aia de comandantă roșie. Mare nu stă pe gânduri și o 
conduce înapoi la locul ei. Ceilalţi își întorc privirile spre prințul 
surghiunit. Timpul care a trecut a fost îngăduitor cu Tiberias Calore. Se 


pare că-i priește războiul. Pare mai viu, mai plin de energie, chiar dacă 
tocmai a scăpat de la moarte ca prin urechile acului. Bunică-sa schițează 
un zâmbet discret. Mi se strânge inima. Nu-mi place expresia ei. Îmi 
încleștez mâinile de brațele tronului și îmi vâr unghiile în lemnul lui. 

- Absolut toți cei prezenţi în această sală își dau seama că am ajuns 
într-un punct critic. 

O caută din ochi pe Mare. Ea îi dă putere. Dacă aș fi o persoană 
sentimentală, probabil că m-ar emoționa legătura dintre ei. Dar eu mă 
gândesc la Elane, pe care am lăsat-o în siguranță, în Conacul de pe 
Creastă. Ptolemus are nevoie de un moștenitor, așa că niciunul dintre noi 
n-a vrut ca ea să participe la lupta de aici. Chiar și așa, mi-aș dori să fie 
lângă mine. Mi-aș dori să nu trec singură prin toate astea. 

Cal a studiat arta guvernării și se pricepe la discursuri. Însă nu-i la fel 
de talentat ca fratele său, așa că se poticnește de multe ori. Din păcate, 
bâlbâielile lui nu par a deranja pe nimeni. 

- Toată viaţa lor, roșiii au fost sclavi. Asta le-a fost soarta. Au trudit 
pentru noi fie în mahalale, fie în palatele noastre, fie în noroaiele 
cătunelor de pe malurile râurilor. 

Mare se aprinde la faţă. 

— Și eu credeam că așa trebuie să fie. Că drumurile noastre prin viață 
fuseseră prestabilite. Am fost educat să cred că roșiii ne sunt inferiori. Că 
niciodată nu vor putea să ocupe un alt loc. În niciun caz, fără vărsare de 
sânge. În niciun caz, fără sacrificii enorme. Pe vremuri am crezut și eu că 
prețul este mult prea mare. Dar m-am înșelat. Iar vouă, acelora care nu 
sunteți de acord cu mine... 

Acum îmi aruncă o privire plină de furie, care mă înspăimântă. 

- ...care vă credeți mai buni, care vă credeţi zei pe pământ, vă spun 
acum că vă înșelați amarnic. Dar nu pentru că există oameni ca fetița cu 
fulgerele. Nu pentru că ne-am trezit brusc că avem nevoie de aliați ca să-l 
înfrângem pe fratele meu. Vă înșelaţi pur și simplu. Atâta tot. M-am 
născut prinţ. Am avut mai multe privilegii decât oricine altcineva de aici. 


Am crescut înconjurat de servitori și mi s-a inoculat de mic ideea că 
sângele lor, de altă culoare decât al meu, este de o calitate mult 
inferioară. „Roșiii sunt proști; roșiii sunt incapabili să-și controleze 
viețile; roșiii sunt servitori din născare.“ Toţi am auzit cuvintele astea. 
Dar nu sunt decât niște minciuni. Minciuni convenabile, menite să ne 
facă nouă viețile mai ușoare, să ne ferească pe noi de rușine și să le facă 
lor traiul de nesuportat. 

Se oprește lângă bunica lui. 

-Iar situaţia asta nu mai poate fi tolerată. Nu se mai poate să trăim așa. 
Diferenţa de sânge nu trebuie să însemne divizare. 

Bietul, naivul Calore! Bunica lui dă din cap aprobator, dar eu îmi aduc 
aminte ce-a zis când a venit la noi acasă. A zis că-l vrea pe nepot pe tron 
și că vrea să revenim la vechile obiceiuri. 

- Domnule premier, spune Tiberias, invitându-l pe liderul 
Montfortului să ia cuvântul. 

Bărbatul se ridică de pe scaun și își drege glasul. Este mai înalt decât 
mulți dintre cei prezenţi, dar foarte slab. Plus că are expresia goală a unui 
pește mort. 

-Rege Volo, îţi mulțumim pentru ajutorul pe care ni l-ai oferit ca să 
putem apăra fortăreața Corvium. lar aici, în faţa tuturor, aș dori să știu ce 
părere ai faţă de ce a spus prințul Tiberias. 

-Mai exact, care este întrebarea ta, domnule premier? tună tata. 

Omul nu tresare deloc. Chipul îi rămâne la fel de impenetrabil. Am 
senzația că individul ascunde la fel de multe secrete și ambiţii ca noi toți. 
Ce bine ar fi fost dacă soarta mea ar fi depins de el! 

- Roșu și argintiu, Maiestate. Care culoare renaşte în urma acestei 
rebeliuni? 

Un mușchi zvâcnește în obrazul palid al tatei, care își trece o mână prin 
barba ascuţită. 

- Ambele, domnule premier. Războiul acesta este dus pentru interesele 
ambelor culori. Mă jur pe capetele copiilor mei. 


Îti mulțumesc, tată! Comandanta aia roșie o să sară în sus de bucurie dacă ai 
jurat strâmb. 

— Prinţul Tiberias spune adevărul, minte tata fără să clipească. Lumea 
noastră s-a schimbat. Și noi trebuie să ne schimbăm odată cu ea. 
Dușmanii comuni duc la formarea unor alianţe stranii, ce-i drept. Însă 
nimeni nu poate nega faptul că suntem aliați. 

Așa cum s-a întâmplat și în cazul lui Salin, simt iar cum se strânge 
latul. Numai că acum se strânge în jurul gâtului meu. Oare așa o să arate 
tot restul vieții mele? Vreau să fiu puternică. Pentru asta m-am antrenat 
și am îndurat atât de multe. Asta am crezut că îmi doresc. Însă aerul 
libertății a fost mult prea dulce. Am devenit dependentă de el. Îmi pare 
rău, Elane. Îmi pare atât de rău. 

-Mai ai și alte întrebări în privința condițiilor, domnule premier 
Davidson? continuă tata. Sau putem să ne ocupăm în continuare de 
planurile pentru înlăturarea de la tron a unui tiran? 

- Despre ce condiţii este vorba? 

Vocea lui Mare mi se pare diferită acum. Este firesc. Ultima oară când 
am văzut-o era prizonieră, se simțea sufocată, era de nerecunoscut. Acum 
și-a recăpătat scânteile. Și le-a recăpătat cu vârf și-îndesat. Se uită de la 
tata la premier, așteptându-le răspunsul. 

Tata îi explică bucuros, iar eu îmi țin respiraţia. Salvează-mă, Mare 
Barrow! Dezlănțuie furtuna pe care știu că o porți în tine! Vrăjește-l pe print, 
așa cum faci întotdeauna! 

- Regatul Riftului își va dobândi suveranitatea odată cu înlăturarea lui 
Maven. Regii oțelului vor domni generaţii de-acum încolo. Și vor da legi 
în favoarea cetățenilor roșii, bineînțeles. Nu avem nici cea mai mică 
intenție să creăm un stat sclavagist, așa cum este Norta. 

Mare nu pare deloc convinsă, dar nu spune nimic. 

— Desigur că Norta va avea nevoie de un alt rege. 

Acum face ochii mari. O cuprinde groaza și se uită repede la Cal. Însă 
prințul pare la fel de surprins ca și ea. Mare începe să clocotească de 


furie. Fetiţa cu fulgerele este mai ușor de citit decât o carte pentru copii. 

Anabel se ridică maiestuoasă de pe scaun. Chipul ei ridat strălucește 
de satisfacție. Se întoarce spre Cal și îi pune o mână pe obraz. El este mult 
prea șocat ca să reacționeze în vreun fel. 

- Nepotul meu este regele legitim al Nortei. Lui îi aparține tronul. 

- Domnule premier... murmură Mare, implorându-l din privire pe 
liderul Montfortului. 

O undă de mâhnire străbate masca împietrită a lui Davidson. 

- Republica Liberă Montfort se angajează să sprijine instalarea pe 
tronul Nortei a lui Ca... 

Se întrerupe. Individul ăsta nu are deloc curaj să o privească pe Mare 
Barrow în ochi. 

- ...a regelui Tiberias. 

Un val de aer fierbinte ne învăluie pe toti. Prințul este furios la culme. 
Lucruri mult mai îngrozitoare urmează să se producă și să ne afecteze pe 
toți. Sper din suflet să ardă până în temelii turnul ăsta. 

- Vom cimenta alianța dintre regatul Riftului și regele legitim al Nortei 
în maniera tradițională, spune mama, răsucindu-mi cuțitul în rană. 

Se vede că-i face plăcere. lar eu fac eforturi disperate ca să-mi rețin 
lacrimile, nevăzute de nimeni. 

Toată lumea îi înțelege aluzia. Cal scoate un scâncet sugrumat — sunet 
nedemn de un prinț, cu atât mai puțin de un rege. 

-Iată că Turnirul Reginelor tot ne-a adus o mireasă pentru regele 
nostru. 

Mama mă mângâie pe mână, pe degete, acolo unde voi purta 
verigheta. 

Brusc, simt că mă sufoc, iar mirosul pătrunzător al sângelui îmi irită 
toate simţurile. Nu mă pot gândi decât la asta și mă las în voia senzațiilor 
care mă împiedică să reacționez așa cum îmi doresc. Încleștez maxilarele, 
strâng din dinți. Dacă încep să vorbesc, n-am să mă mai pot opri. Nu mai 
vreau. Lăsaţi-mă să mă duc acasă. Fiecare cuvânt al meu este o trădare față 


de Casa mea, de familia mea, de sângele meu. Scrâșnesc din dinți. 

Sunt prizonieră în propriul meu trup. 

Cere-i să aleagă, Mare! Cere-i să mă respingă! 

Fetiţa cu fulgerele gâfâie. Și ea are multe să le strige celor de aici. Sper 
doar să vadă că eu nu îmi doresc această căsătorie. 

- Nimeni nu s-a gândit să-mi ceară părerea, șuieră prințul, 
împingându-și bunica la o parte. 

Ochii lui aruncă flăcări. Când și-o fi perfecţionat talentul de a se uita 
urât la zece oameni deodată? 

- Vreţi să mă faceți rege... fără consimțământul meu? 

Lui Anabel nu-i este teamă de flăcările lui și îi prinde iarăși obrajii în 
palme. 

-Nu te facem nimic. Doar te ajutăm să fii ceea ce ești deja. Tatăl tău și- 
a dat viața pentru coroana asta și tu vrei să renunti la ea? Pentru cine? 
Vrei să-ți abandonezi țara? Pentru ce? 

El nu răspunde. 

Spune că da. Spune că da. Spune că da. 

Însă îi citesc în priviri că vraja l-a cuprins deja. Puterea ne seduce pe 
toţi și ne face orbi la ce se petrece în jur. Nici Cal nu este imun. 
Dimpotrivă, e mai vulnerabil decât noi. Pentru că toată viaţa a stat în 
umbra unui tron, așteptând ziua când îi va aparține. Din proprie 
experiență pot spune că este foarte greu să te dezbari de asta. Și tot din 
proprie experienţă știu că sunt puţine lucruri mai plăcute decât o 
coroană. Mă gândesc iarăși la Elane. Oare și el se gândește la Mare? 

- Am nevoie de aer, șoptește Tiberias și iese grăbit din sală. 

Evident că Mare se duce după el, lăsând în urmă o cărare de scântei. 
Îmi vine să mai cer un pahar cu vin. Dar mă abţin. Mare nu mai este 
aici ca s-o domolească pe comandanta roșie. Plus că, dacă mai beau, o să 

mă simt mai rău decât mă simt deja. 

- Trăiască Tiberias al Șaptelea! spune Anabel. 


Toţi cei prezenţi în sală izbucnesc în urale, exprimându-și astfel 


acordul. Eu doar mișc din buze. Mă simt otrăvită. 


EPILOG 


Își freacă furios brăţările între ele, făcând să-i țâșnească scântei din 
încheieturile mâinilor. Însă niciuna nu ia foc. Toate scânteile lui sunt reci 
și vlăguite. Ineficiente. Zadarnice. Mă ţin după el pe scara în spirală, 
până pe terasă. Habar n-am cum este priveliștea. Nu pot să mai văd 
altceva în afara lui Cal. Tremur din toate încheieturile. 

În mine se dă o luptă între speranţă și teamă. Îmi dau seama că și el 
este măcinat de aceleași emoții. O furtună cumplită s-a dezlănțuit în 
bronzul ochilor lui. 

— Ai promis, șoptesc eu, încercând să-l distrug fără să mișc nici măcar 
un deget. 

Cal se plimbă înnebunit de colo până colo. Apoi se oprește și se 
sprijină cu spatele de balustrada terasei. Deschide și închide disperat 
gura, căutându-și cuvintele. Căutând o explicaţie. El nu-i Maven. Nu-i un 
mincinos, mă văd eu nevoită să-mi amintesc. Nu vrea să-ți facă una ca asta. 
Nu vrea. Dar asta oare îl va opri? 

-N-am crezut... ce om zdravăn la cap și-ar dori să-i fiu rege după tot 
ce am făcut? Fii sinceră și spune-mi dacă tu ţi-ai imaginat vreodată că mă 
va mai lăsa cineva în preajma tronului. Am omorât argintii, Mare. Am 


omorât oameni de același sânge cu mine. 

Își îngroapă fața în mâinile aprinse și se freacă pe obraji. De parcă ar 
vrea să se trezească dintr-un coșmar. 

— Ai omorât și roșii. Parcă ziceai că nu-i nicio diferenţă. 

- Diferenţă, nu diviziune. 

Mârâi urât la el: 

- Minunat discursul tău despre egalitate, dar văd că nu te-a deranjat că 
nenorocitul ăla de Samos vrea să-și facă un regat la fel cu acela căruia 
vrem noi să-i punem capăt. Nu mă minți și nu-mi spune că nu i-ai 
cunoscut condițiile... 

Mi se stinge vocea și nu mai pot să continui. Nu pot să rostesc 
cuvintele acelea care mi-ar demonstra că totul este cât se poate de real. 

-Ştii bine că n-am avut nici cea mai vagă idee. 

— Serios? ridic eu dintr-o sprânceană. Bunica ta nu ţi-a destăinuit 
nimic? Nici măcar n-ai visat la asta? 

Se uită lung la mine, incapabil să se dezică de cea mai fierbinte dorință 
a lui. Așa că nici măcar nu mai încearcă. 

-Nu putem face nimic ca să-l oprim pe Samos. Pentru moment... 

Îl pălmuiesc. Cu toată puterea. Capul îi zvâcnește într-o parte și nu se 
mai întoarce spre mine. Rămâne așa, privind la orizontul pe care eu refuz 
să-l văd. 

- Nu despre Samos este vorba aici, îi spun eu cu glas gâtuit. 

- N-am știut, șoptește el în adierile încă pline de cenușă ale vântului. 

Din păcate pentru mine, chiar îl cred. Și îmi este mai greu să rămân 
furioasă. Dar fără furia asta nu-mi mai rămân decât teama și durerea. 

-Chiar nu am știut, repetă el. 

Lacrimi amare îmi curg pe obraji și mă detest pentru că nu mi le pot 
stăpâni. Tocmai ce am fost martoră la moartea a nu știu câtor oameni — 
pe mulți dintre ei ucigându-i cu mâna mea. Cum să plâng din cauza asta? 
Cum să plâng din cauza unui om care este teafăr și nevătămat? 


Îl întreb cu voce spartă: 

- Am ajuns la partea în care eu te rog să mă alegi pe mine? 

Pentru că despre alegere este vorba. Nu trebuie decât să spună „nu“. 
Sau „da“. Destinele noastre vor fi dictate de un singur cuvânt. 

Alege-mă pe mine! Alege zorii zilei! 

Nu a ales înainte. Trebuie să aleagă acum. 

Tremurând, îi apuc faţa între palme și îl întorc spre mine. Nu mă poate 
privi. Ochii lui se concentrează asupra buzelor mele, asupra umărului 
meu și a cicatricei aflate la vedere în aerul cald. Atunci simt ceva 
rupându-se în mine. 

- Nu sunt obligat să o iau de soție, murmură el. Partea asta se poate 
negocia. 

- Ba nu. Ştii că nu se poate, îl contrazic eu, râzând amar de vorbele lui 
absurde. 

Ochii i se întunecă. 

- Și, în plus, știi bine ce înseamnă căsnicia pentru noi, argintiii. Nu 
înseamnă nimic. Nu are nicio legătură cu ce și pentru cine simțim. 

— Tu chiar crezi că m-a înfuriat ideea căsătoriei? 

Furia clocotește în mine, fierbinte, sălbatică și imposibil de ignorat. 

- Chiar crezi că am ambiția de a deveni regina ta sau a oricui altcuiva? 

Degetele lui calde tremură și îmi rețin mâna pe care vreau să mi-o 
retrag. 

— Mare, gândește-te la ce pot să fac. La ce fel de rege pot să devin. 

- De ce ar avea cineva nevoie să fie rege? îl întreb încet, accentuând 
fiecare cuvânt. 

Nu îmi răspunde. 

Cât am fost captivă la palat, am aflat că Maven fusese creația mamei 
lui, care l-a transformat într-un monstru. Nimic pe lumea asta nu-l poate 
schimba, nici pe el, nici faptele lui din trecut. Dar și Cal a fost o creație. 
Cu toţii am fost creați de cineva. Cu toții purtăm în noi un fir de oțel pe 


care nimeni și nimic nu îl poate tăia. 

Pe Cal îl crezusem imun în fața tentatiei ademenitoare a puterii. Cât m- 
am înșelat! 

Cal s-a născut să fie rege. Pentru asta a fost creat. Asta a fost făcut să-și 
dorească. 

- Tiberias! 

Nu l-am mai strigat niciodată pe numele lui adevărat. Nu i se 
potrivește deloc. Nu ni se potrivește. Dar ăsta e el. 

- Alege-mă pe mine! 

Îmi apucă mâinile cu blândețe și își desface degetele ca să și le 
împletească cu ale mele. Eu închid ochii. Îmi mai acord o ultimă clipă în 
care să memorez această senzație. Ca atunci, în Piedmont, când ne-a 
prins furtuna, vreau să ard. Vreau să ard. 

- Mare, îmi șoptește el. Alege-mă tu pe mine! 

Alege coroana! Alege colivia altui rege! Alege să trădezi cauza pentru care ti- 
ai vărsat sângele! 

Îmi descopăr și eu oţelul din suflet. Doar un fir, dar indestructibil. 

- Te iubesc și nu-mi doresc nimic altceva pe lume decât să fiu alături 
de tine. 

Cuvintele lui par nesincere venind din partea mea. 

-Nimic altceva pe lume. 

Deschid încet ochii. Cal are tăria de caracter să mă privească în ei. 

- Dacă suntem împreună, cred că vom reuși, murmură el, încercând să 
mă tragă spre el. 

Dar eu nu mă mișc din loc. 

-Ştii ce însemni pentru mine. Fără tine n-aş mai avea nimic, aș fi 
singur. Nu mă părăsi! 

Încep să respir cu mare greutate. 

Îl sărut pentru ce ar fi putut să fie, pentru ce ar fi trebuit să fie, pentru 
ce va fi cu adevărat. Îl sărut acum pentru ultima oară. Buzele lui sunt 


ciudat de reci. Amândoi ne-am preschimbat în niște statui din gheaţă. 

- Nu ești singur. 

Speranţa care i se aprinde în ochi face să-mi sângereze sufletul. 

— Ai coroana. 

După chinurile la care m-a supus Maven, credeam că știu ce înseamnă 
suferinţa. Credeam că știu ce înseamnă să ai inima frântă după ce mi-a 
spus că totul nu era decât o minciună, că el era o minciună. Însă pe 
vremea aceea credeam și că-l iubesc. 

Acum îmi dau seama că atunci nu știam ce este iubirea. Și nici nu 
bănuiam cât poate să doară o inimă frântă. 

Ce ar trebui să simţi atunci când stai în faţa omului care reprezintă 
întreaga ta lume și el îți spune că doar tu nu-i ajungi? Că nu ești tu 
alegerea lui? Ce ar trebui să simţi atunci când afli că ești doar o umbră în 
preajma omului care este soarele tău? 

-Te rog, Mare! mă imploră disperat ca un copil. Cum îţi imaginai că se 
va sfârși toată povestea asta? Ce credeai tu că urmează să se întâmple? 

În ciuda căldurii lui, eu simt că-mi îngheaţă tot trupul. 

- Nu trebuie să faci asta. 

Ba trebuie. 

Mă întorc, surdă la vorbele lui. Dar nu încearcă să mă oprească. Mă 
lasă să plec. 

Nu mai aud nimic în afară de vuietul gândurilor mele. Idei 
îngrozitoare, vorbe pline de ură, schiloade și diforme ca niște păsări fără 
aripi. Șchiopătează pe rând în mintea mea, una mai urâtă decât cealaltă. 
Nu este alesul zeilor, este blestemat de zei. 

La fel suntem toți. 

Mare mirare că nu mă împiedic și nu cad pe treptele turnului — mare 
mirare că ajung întreagă afară. Soarele este odios de strălucitor, 
contrastând puternic cu abisul deschis în mine. Vâr mâna în buzunarul 
de la uniformă și abia dacă simt că mă înțeapă ceva. Îmi dau seama 
imediat despre ce este vorba — cercelul. Cel pe care mi l-a dat Cal. Îmi 


vine să râd. Altă promisiune încălcată. Altă trădare cu ștampila Calore. 

Mă apucă o dorinţă nebună să fug de aici. Am nevoie de Kilorn. Am 
nevoie de Gisa. Am nevoie să-l aud pe Shade spunându-mi că totul nu a 
fost decât un vis urât. Mi-i imaginez pe toţi alături de mine, consolându- 
mă cu vorbele și mângâierile lor. 

Însă o altă voce îi alungă și îmi arde măruntaiele. 

Cal respectă ordinele. Nu are dreptul să aleagă. 

Oftez amintindu-mi de vorbele lui Maven. Cal a ales acum. Și, în 
adâncul sufletului meu, alegerea lui nu mă surprinde. A fost și este un 
prinț. Cu suflet bun, dar fără voință. Un om care nu vrea cu adevărat să 
se schimbe. Coroana îi este sădită adânc în inimă și inimile nu se pot 
schimba. 

Farley mă găsește pe o alee, privind cu ochi goi la un zid. Lacrimile mi 
s-au uscat de multă vreme. Este pentru prima dată când o văd că șovăie, 
că și-a pierdut impertinenţa. Se apropie foarte încet de mine și îmi pune 
cu grijă mâna pe umăr. 

-Nici eu n-am știut până acum, șoptește ea. Îţi jur! 

Omul pe care ea l-a iubit este mort. I l-a răpit altcineva. Omul pe care 
eu îl iubesc a decis să meargă pe alt drum. A ales tot ce urăsc eu mai tare 
și a respins tot ce reprezint eu. Mă întreb ce doare mai tare. 

Aș vrea să o las să mă consoleze, dar observ pe altcineva în apropiere. 

- Eu am știut, spune premierul Davidson pe ton de scuză. 

Mă apucă iarăși furia, dar nu el este de vină pentru tot ce s-a întâmplat. 
Cal nu trebuia să fie de acord cu aranjamentul bunicii sale. Cal nu trebuia 
să mă lase să plec de lângă el. 

Cal nu trebuia să se repeadă cu lăcomie la momeala din cursa pe care i- 
au pregătit-o. 

- Dezbină și cucerește, șoptesc eu, aducându-mi aminte de cuvintele 
lui. 

Ceaţa disperării mele se mai risipește și reușesc să înțeleg. Montfortul 
și Garda Stacojie nu ar sprijini niciodată un rege argintiu, decât dacă ar 


avea și alte motive. 

Davidson dă din cap. 

- Numai așa îi putem înfrânge. 

Samos, Calore, Cygnet. Riftul, Norta, Tinutul Lacurilor. Toate aceste 
regate conduse de lăcomie, toate pregătite să se distrugă între ele pentru 
o coroană deja distrusă. Acesta este planul Montfortului. Inspir adânc și 
încerc să-mi revin. Încerc să-l uit pe Cal, să-l uit pe Maven, să mă 
concentrez doar la drumul din faţa mea. Deși nu știu unde mă va duce. 

De undeva din depărtare și de undeva din oasele mele se aude bubuit 
de tunet. 


Atunci îi vom lăsa să se omoare între ei. 

echipei de art-design. Mulţumesc tuturor agenţilor și editurilor străine, 

m-ati ajutat să nu-mi pierd busola și pentru că ați venit cu niște idei 

mulțumi niciodată îndeajuns. 

ei s-a dovedit nepretuit. Acum voi mulțumi, într-o ordine aleatorie, lui: 
Adam Silvera, Renee Ahdieh, Leigh Bardugo, Jenny Han, Veronica Roth, 
Soman Chainani, Brendan Reichs, Dhonielle Clayton, Maurene Goo, 
Sarah Enni, Kara Thomas, Danielle Paige. Plus întregii familii de la 
YALL. Plus mamei războinice Margie Stohl. Și primei prietene pe care 

văzut eu și care este o prietenă adevărată, minunată, hotărâtă și 

